
ELŐSZÓ 


Magyar népmesében találkozik a vándor a Nappal, aki elmondja neki, 
hogy reggel vidáman jön fel az égre, mert kipihente magát, de este 
szomorúan nyugszik le, mert fáradt. Máskor egy Hold nevű vitéz alva 
találja a másikat, akit Napnak hívnak. Eltűnt testvéreit keresi a mesebeli 
leány, megy hetedhét ország ellen, sehol se falut, se várost nem talál, 
végül gyertyavilágot pillant meg messziről, bemegy a házba, ahol a 
Csillagok anyja látja vendégül, s hajnalban, amikor gyermekei sorra 
hazatérnek, őket kérdi, nem látták-e a leány tizenkét testvérét. De nem 
látta sem az Esthajnalcsillag, aki legkorábban szokott elmenni hazulról, 
sem a Göncölszekér, pedig az egész világot körüljárja minden éjszaka, 
sem a Fiastyúk, pedig csirkéivel az egész világot keresztüljárta, sem az 
Ökörkeresőcsillag, pedig az egész világot bebarangolta elveszett ökrei 
után, sem a Kaszások, pedig ők az egész világot lekaszálják, sem a 
Sántalánycsillag, aki minden árkon-bokron keresztülmegy, amikor 
szilkéjében ebédet hord a Kaszásoknak. Ezután a Nap anyjához tér be a 
leány, ez reggel kérdezi fiát, a felkelő Napot, majd a Hold anyjánál kér 
szállást, ez reggel kérdezi leányát, a hazatérő Holdat, de azok se látták a 
leány testvéreit. Utoljára a Szél anyja fogadta be a leányt, s amikor 
napfelkelte előtt hazatért anyjához a Szél, elmondta, hogy rengeteg sötét 
erdő mélységében, ahová sem a csillagok sugarai, sem a Nap világossága, 
sem a Hold fénye nem süt be, él elátkozottan a tizenkét testvér, csak ő jár 
be hozzájuk, hogy szobájukat kiszellőztesse. Említsük még meg a 
Fehérlófiát, akit kétszer hét esztendeig szoptat anyja, a fehér ló, amíg 
megállja az erőpróbát, azután elindul hősi útjára, melynek során 
óriásokat kényszerít szolgálatába, a Fanyűvőt, a Kőmorzsolót és a 
Vasgyúrót, sárkányokat győz le, és királyleányokat szabadít ki az 
Alvilágból; a legkisebb leány keze és az öreg király fele királysága lesz 
érte a jutalma. Hajnal Jánossal meg éppen egy órában születik táltos lova, 
amely úgy segíti minden kalandjában győzelemre a mesehőst, mint a 
görög mitológiában Bellerophontészt fehéren csillogó, szárnyas paripája, 
a hősével ugyancsak egyszerre születő Pégaszosz. 

Ilyenféle motívumokhoz hasonlót még sokat idézhetnénk akár a 
magyar népköltészetből, akár más népek mesekincséből. Annak az ősrégi 
világszemléletnek az emlékei élnek tovább ezekben, amely az emberiség 
történetének hajnalán keletkezett. Az ember kezdetben, fogyatékos 


tapasztalatai és gyarló szerszámai birtokában, magához vagy az 
állatokhoz hasonló élőlényt látott az őt körülvevő természet minden 
jelenségében, így teremtette meg képzeletében az ember alakú - görögül: 
anthrópomorf -, illetőleg állat alakú: thériomorf, de az embernél 
mérhetetlenül erősebb isteneket, démonokat vagy éppen az állati és 
emberi tulajdonságokat egyesítő sárkányokat és egyéb szörnyetegeket. S 
mert a természet ölén találta fel megélhetésének eszközeit, de a 
természet még ismeretlen erői váratlan veszedelmekkel - szélvihar, 
villámcsapás, földrengés, árvíz, szárazság, vadállatok, sáskák és egerek 
pusztítása, betegségek - is fenyegették az életét, varázsszertartásokkal, 
áldozatokkal, imával engesztelte őket. így iparkodott maga mellé állítani 
a képzelete által teremtett, de a fantasztikus megszemélyesítésben is a 
természet valódi jelenségeit visszatükröző természetfölötti lényeket. Az 
égitestek mozgásában és az évszakok váltakozásában ismert fel először 
törvényszerűen ismétlődő folyamatokat, s tapasztalatairól olyan 
történetekben adott számot magának, amelyek elképzelése szerint 
valamikor, emberemlékezetet megelőző ősidőkben játszódtak le, hogy 
azután szabályos időközökben az ősi cselekmény ismétlődjék újra meg 
újra. Az ilyen , okmagyarázó" - görög szóval aítiológiai - mondák idővel 
valósággal kozmogóniai - azaz a világ kialakulására vonatkozó - 
tanításban összegeződtek. S minthogy az istenek általában egy-egy 
természeti jelenség - Ég és Föld, Nap és Hold, tengerek és folyók, 
források és szelek, gabona és bor stb. - megszemélyesítései, egy-egy isten 
megszületésével az alakuló világ válik egyre teljesebbé. 


Az ősember kezdetben csak a természeti erőket érezte maga felett, 
beleértve az állatokat is, amelyektől egy-egy törzs mint ún. totem- 
állatátától gyakran származtatta magát. Miután a társadalmi viszonyok 
bonyolultabbakká váltak, a gyengébb nemcsak a természet erőivel 
szemben érezte magát kiszolgáltatottnak, hanem a hatalmasabb emberrel 
szemben is, és a társadalmi erők - az elnyomó és kizsákmányoló hatalom, 
a háború és a rabszolgaság - ugyanolyan kiszámíthatatlanul uralkodtak 
léte felett, mint a természet hatalmai. A természeti erőket 
megszemélyesítő  istenalakok ekkor új vonásokkal gazdagodtak, 
olyanokkal, amelyek az ember társadalmi létét tükrözték vissza; az Ég ura 
például hatalmi jelvényével, a villámmal együtt a földi uralkodó képét 
öltötte magára. A hatalmasok a maguk hatalmát igazolták az ilyen isteni 
mintaképpel, vagy egyenesen azt hirdették magukról, hogy ők az istenség 
leszármazottai, illetőleg valamelyik ősüknek az istenség által 
ajándékozott hatalmi jelvény örökösei. Az elnyomottak viszont, a 


természetben már megfigyelt törvényszerűségeket alkalmazva a 
társadalmi létre, nemegyszer merítettek reményt abból, hogy a Nap, 
amely megmásíthatatlan szabályossággal járja kiszabott pályáját, és 
mindenkire egyformán süt, az  igazságtalanságot nem hagyja 
megtorlatlanul. Az a reménység, hogy az igazság Napja előbb-utóbb 
felragyog a fejük felett, az emberiség elveszett, ősi aranykora 
visszatérésének a reményével fonódott össze. Addig az osztálytársadalom 
kibékíthetetlen ellentéteit a képzeletben oldotta fel a másvilági 
igazságszolgáltatás hite: a holtak lelkei meztelenül jelennek meg túlvilági 
bíráik előtt, akik így nem látják, ki volt király és ki volt koldus a földi 
életben, s a tiszta lelkeket az örök boldogság, a bűnösöket az örök 
büntetés színhelyére küldik. De a bontakozó emberi öntudat nem állt meg 
ennél az erejét lefegyverző elképzelésnél. A messze jövendő képét 
szerkesztette meg az emberek tudását gyarapító, a természettel szemben 
folytatott küzdelem eszközeit megteremtő  feltalálókról és az 
elnyomottak harcát a hatalmasokkal szemben diadalra segítő, isteni 
származású szabadító hősökről szóló csodálatos történetekben, azaz 
regékben. 


Az istenekről és isteni származású hősökről szóló elbeszéléseket nem 
véletlenül nevezzük éppen görög szóval míiítoszoknak. Minden nép 
hagyományaiban találunk fejlettebb vagy fejletlenebb, elevenebben élő 
vagy elhalványodottabb formában ilyen elbeszéléseket, regéket. De a 
görögöknél bontakozott ki a leggazdagabban a mítoszok rendszere - a 
mitológia -, és az egész nép alkotó tevékenységét áthatotta. Sőt a görög 
nép költői és művészi hagyatékán keresztül a görög mitológia az egész 
emberiség képzeletvilágában, a világirodalomban és minden európai nép 
művészetében is eltörölhetetlen, mély nyomokat hagyott. 

A mítoszok az ókori görögök egész életét végigkísérték, és a görög 
irodalomnak ugyanúgy, mint a görög művészetnek, valósággal a talaját 
alkották, de még a görög filozófia is gyakran merített ösztönzést belőlük. 
A legfőbb istenalakokat és a hozzájuk fűződő elbeszélések bizonyos 
alapformáit a görögök az ősidők homályából hozták magukkal, és ezek 
birtokában lépték át a régészeti leletek, majd írásos emlékek alapján 
pontosabban megismerhető történeti létük küszöbét. De még hosszú 
évszázadokig minden történeti tapasztalatukat a mítoszok aranyfüstjével 
vonták be, s így a mitológia a görög nép legrégibb történetének is hű 
tükre, amelyből hozzáértő szem az őstársadalom nem egy döntő 
fontosságú szakaszát kiolvashatja. így például a magukat medvétől 
származtató arkadiaiak vagy a magukat hangyáktól származtató 


mürmidónok eredetmondája a kezdetleges törzsszervezetet összetartó 
totemizmusra enged következtetni. Meleagrosz és Oresztész mítoszaiban 
az ősi anyajogú társadalom, illetőleg a fejlettebb patriarchális 
társadalomra való áttérés tükröződik, akárcsak a matriarchátus ősi 
rendjéhez haláláig ragaszkodó amazonok mondáiban. 


A trójai mondakör, amelyben szinte összefutnak a görög mitológia 
különböző szálai a mesék világából, ahová sokáig száműzte a kételkedés, 
a H. Schliemann német régész által a múlt század hetvenes éveiben 
megindított, majd napjainkig folytatott ásatások nyomán a hitelt érdemlő 
történeti tudósítások közé lépett. Bármennyi csodálatos eseményt 
vegyített is hozzá a mitológiai képzelet, abban ma már senki sem 
kételkedik, hogy i. e. 1200 körül a dél-görögországi akhájok feldúlták a 
Hellészpontosz partján fekvő gazdag kis-ázsiai várost. Ezeknek az 
akhájoknak a gazdagságáról és hatalmáról is képet alkothatunk 
magunknak, különösen a még Schliemann által feltárt Mükéné és az 
újabban megtalált Pülosz emlékei alapján. Századunk eleje óta kerülnek 
napfényre az i. e. III. és II. évezredben virágzó - a dél-görögországi korai 
központokra is kisugárzó - krétai műveltség nagyszabású építkezései és 
más lenyűgöző művészeti emlékei, igazolva a Minósz királyra és athéni 
származású építőművészére, az , ezermester" Daidaloszra vonatkozó 
hagyományok történeti magvát. Ma már nem túlságosan merész a 
feltevés, amely Thészeusz diadalában a Minótaurosz felett a hanyatló 
krétai királysággal szemben függetlenségét kiharcoló szárazföldi 
görögség történetének egy jelentős eseményét keresi. 

Természetesen, ha a mítoszok történeti magva gyakran igazolhatónak 
is bizonyul, a mitológia nem történelem, hanem természet és társadalom 
valóságának olyan fantasztikus visszatükrözése, amely az istenek és 
istennők állandó beavatkozását feltételezi. A mitológia tehát egy tőről 
fakadt a vallással. A görög mitológia minden más mitológiát felülmúló 
fejlődőképességét, az emberi öntudat fejlődését visszatükröző és 
ösztönző kibontakozását viszont nem utolsósorban az biztosította, hogy 


aránylag korán - az első  osztálytársadalom, a rabszolgaság 
kialakulásának kezdeti szakaszán - vált viszonylag függetlenné a 
vallástól. 


Már az ókori görög gondolkodók között felvetődött olyan nézet, hogy 
a mitológiát - és ezzel együtt az istenek és istennők közismert alakjait - 
két költő képzelete teremtette meg; az egyik Homérosz, aki az i. e. VIII. 
században élt, a másik a néhány évtizeddel fiatalabb Hésziodosz. Hogy a 
trójai mondakör - az istenekre vonatkozó ősi hagyományokról nem is 


szólva - Homéroszig legalább négy-öt évszázadon át élt a görög nép 
emlékezetében, és gyarapodott az énekmondók ajakán, azt a trójai 
háború történeti tényének bebizonyítása után senki nem vonhatta 
kétségbe. De írott forrással, amely Homérosznál régibb lenne, valóban 
egészen a legutóbbi évekig nem rendelkeztünk a görög mitológiára 
vonatkozóan. A fordulatot ebben a tekintetben azok az agyagtáblák 
hozták meg, amelyeket - néhány más lelőhelyen kívül - ezrével talált 
századunk elején az angol A. J. Evans a krétai Knósszosz , Minósz 
palotája" - feltárása során, majd 1939-ben százával a nyugatgörögországi 
Püloszban - , Nesztor palotájában" - az amerikai C. W. Blegen. A táblákon 
- s mellettük néhány edényen is gemmán - írás volt látható, mégpedig 
három világosan elkülönülő írástípus, amelyek közül kettő mindmáig 
megfejteden, de az egyiket számos, az eredményt apránként előkészítő 
kísérlet után 1952-ben sikerült megfejtenie egy zseniális angol 
mérnöknek, az azóta tragikus körülmények között fiatalon elhunyt M. 
Ventrisnek. Ezek az emlékek az i. e. II. évezred közepe tájáról valók, s már 
a görög nyelv egy korai változatát mutatják, amelyet bízvást 
tekinthetünk a Tróját vívó akhájok nyelvének is. 


Irodalmi jellegű szöveg vagy akár csak egyetlen mítosztöredék nem 
került elő ezeken a táblákon; egytől egyig praktikus jellegű okmányokról, 
számadásjegyzékről és más hasonlókról van szó, de egy sor istenség neve 
fordul elő bennük, azoké, akiknek áldozatokat mutattak be, így a 
legfontosabb homéroszi istennevek sorra, mint Zeusz, Héra, Poszeidón, 
Athéné, Artemisz, Eileithüia, Dionüszosz stb. Természetesen még nem a 
több mint félezer évvel később Homérosz által fémjelzett alakjukban, 
hanem ilyenformán: Divo, Éra, Poszidao, Atana, Atemito, Ereutija, 
Divonuszo... Már néhány évtizeddel korábban váltak ismeretessé azok az 
ékírásos emlékek, amelyeken többek között a Trója városnév, az akháj 
népnév és az Atreusz személynév hettita változata volt kiolvasható. 


Az az áldozati kultusz, amely már Knósszoszban és Püloszban kijárt a 
Homérosz eposzaiban olümposzi derűvel körülvett isteneknek, később is, 
a vallásos előírások szigorú kötöttségeinek megfelelően, hasonló keretek 
között maradt érvényben a görög városállamokban. Találkozunk 
természetesen Homérosznál is áldozatok bemutatásának a leírásával; a 
homéroszi realizmus szükségszerű követelménye ez, hiszen enélkül nem 
ábrázolhatná hitelesen az élet teljességét. De Homérosz - és valószínűleg 
már az előtte járó énekeshagyomány - számára az istenek világa sokkal 
kevésbé jelenti a vallás szigorú előírásait, mint inkább a vallástól egyre 
jobban elkülönülő mítosznak a képzeletet felszabadító játékosságát: 


természet és társadalom valóságainak legmagasabb fokú költői 
általánosításai ők, tökéletes - de az emberi gyarlóságokat is e 
tökéletesség — jegyében a legmagasabb fokon képviselő — - 
anthrópomorfizmussal. Egy korábbi fejlődési fok thériomorf vonásai 
háttérbe szorulnak; csak egy-egy elhalványodott emlék, mint Héra 
,tehénszemű" vagy Pallasz Athéné , bagolyszemű" jelzője, utal rá. 

A kis-ázsiai görögök körében működő Homérosz közép-görögországi - 
boiótiai - követője, Hésziodosz, már tudatosan vallja a mítosznak azt a 
játékos változékonyságát, amely a mitológia fejlődőképességének, 
illetőleg költői továbbfejlesztésének szükségszerű alapja. Theogónia -— , az 
istenek születése" - című költeményében, amely a görög mitológia első 
rendszerezésének tekinthető, beszámol arról, hogyan avatták őt költővé 
az ének istennői, a Múzsák. Nyáját legeltetve jutott fel a Helikon hegyére 
az aszkrai pásztor, és ott - az ibolyaszínű forrás körül, a természet gazdag 
virágzása közepette - találkozott a táncoló istennőkkel, akik 
felszólították őt, hogy adja tovább az embereknek, amit tőlük ellesett. De 
mit énekelnek a Múzsák? Mindent, ami csak volt, van és lesz; jó, ha a 
halandó énekes ebből azt tudja visszaadni, ami volt, és ami lesz, azaz a 
folyton változó létről ad a múlt és a jövő pólusai között feszülő 
cselekményben számot, mert a változatlan örök-egy lényeg az istenek 
számára fenntartott titok. Ez határozza meg a valóság mitológiai 
visszatükrözésének elbeszélő jellegét. A mítosznak minden dogmatikus 
kötöttségtől  — idegen játékosságát,  — változékonyságát, költői 
jelképszerűségét jellemzi viszont a költőt felavató istennők vallomása, 
amely a felavatásban rejlő megbízás jellegét is kifejezi: 


Szánkon tarka hazugság, mely a valóra hasonlít, 
Am ha akarjuk, színigazat hirdethet aA ajkunk... 


Ez a tarka , hazugság", amelyben a valóság jut kifejezésre: a görög 
mítosz lényege. Említettük már, hogy a görög filozófia is gyakran 
merített ösztönzést belőle, mindjárt az első filozófus, a milétoszi Thalész, 
aki a vizet mondotta őselemnek, nem függetlenül Homérosztól, aki 
minden élőt Okeanosztól eredeztet, vagy akár attól a kozmogóniai 
míiítosztól, amely egy másik tengeri istent, Próteuszt, az alakját változtató 
Osvizet - a neve a görög prótosz - , első" szóval függ össze - teszi meg a 
folyamatosan differenciálódó világalakulás kiindulópontjának. A filozófia 
mégis a maga fogalmi megismerésre törekvő  alapirányával 
szükségképpen kerül szembe a mitológiával, senki sem határozottabban, 
mint a puritán Xenophanész, aki szemére hányja Homérosznak és 
Hésziodosznak, hogy mindent ráfogtak az istenekre, ami gyarlóság csak 
előfordul az emberek között: lopnak, csalnak, házasságot törnek, 


akárcsak az emberek. S ami a filozófus szempontjából a legrosszabb 
ebben az anthrópomorfizmusban: minden nép a saját képére és 
hasonlatosságára képzeli el az isteneket, ezért az aithiopszok istenei 
feketék és pisze orrúak, a thrákoké pedig szőkék és kék szeműek. 


Xenophanész kifogása jogosult lehetett a vallás isteneivel szemben, 
akik azt követelik maguknak, hogy az ember higgyen bennük, de értelmét 
veszti a vallástól immár hovatovább elkülönülő mitológia isteneivel 
szemben, akik már azt igénylik, hogy az ember ismerje fel és ismerje el 
természet és társadalom valóságait, amelyek bennük plasztikus alakot 
öltve jutnak kifejezésre. Éppen tökéletes anthrópomorfizmusuk. által 
hatnak ösztönzően költészet és művészet fejlődésére, de ez a szempont 
magyarázza azt is, hogy egymásnak többé vagy kevésbé ellentmondó 
mítoszok egymás mellett megállják a helyüket. Hésziodosz már ezt is 
tudja, másik költeményében, a Munkák és Napok címűben ezért mondhatja 
el - feleletül arra a kérdésre, hogy miért van tele az emberi élet bajjal és 
fáradsággal - Prométheusz és Pandóra, majd az egymást váltó 
világkorszakok mítoszát, bár maga is tudja, hogy a két elbeszélés 
részletvonásai kizárják egymást. , Vagy ha kívánod, más magyarázatot 
adhatok erre" - tér rá az egyik mítoszról a másikra, szinte közönségére 
bízva, hogy válassza azt a kettő közül, amelyik jobban tetszik neki, mert 
eszmei értékük egyforma, azaz olyan , tarka hazugság" mindkettő, amely 
, a valóra hasonlít". 


Rendszernek mondtuk a mitológiát az imént, s ezt nem is kell 
visszavonnunk, de hozzá kell tennünk mindjárt, hogy nem ellentmondás 
nélküli rendszer. Ha ellentmondásait ki akarnánk küszöbölni, akkor 
elszegényítenénk vagy éppen  meghamisítanánk a hagyományt; 
tudomásul kell vennünk például, hogy van olyan hagyomány, amely 
szerint az embert Prométheusz gyúrta agyagból, de van olyan is, amely 
szerint az emberek a gigászok kiomló véréből születtek; van olyan 
hagyomány, amely szerint Héphaisztosz ütött súlyos pörölyével Zeusz 
homlokára, hogy Pallasz Athénét világra segítse, de van olyan hagyomány 
is, amely szerint Héphaisztosz csak Paliasz Athéné után született. A 
tenger habjaiból kikelő Aphrodité mítoszával nehezen egyeztethető össze 
az a hagyomány, amely Zeusz és Dióné leányának mondja a szépség és 
szerelem istennőjét, bár Dióné is tengeri istenségnek, Ókeanosznak a 
gyermeke. Az ellentmondó változatok néha különböző vidékek helyi 
hagyományaira vezethetők vissza, néha egy-egy nemzetség vagy törzs 
egymástól eltérő érdekeiben lelik magyarázatukat, vagy a társadalmi 
fejlődéssel együtt fejlődő énekeshagyomány önkéntelenül tükrözi vissza a 


változásokat. De sokszor a tudatos költő beavatkozásának a nyomaira kell 
ismernünk, azéra, akit éppen a mitológiai hagyomány eleve adottnak 
vehető változékonysága bátorított arra, hogy a mítoszt a saját 
mondanivalója - azaz a saját kora társadalmi szükséglete - irányában 
fejlessze tovább. Elég megfigyelnünk, hogy ha a három nagy 
tragédiaköltő, Aiszkhülosz, Szophoklész és Euripidész - az i. e. V. század 
három egymást követő nemzedékének a képviselői - ugyanazt a mítoszt 
viszi színpadra, mennyi szabadságot engednek meg maguknak, ami a 
három költő feldolgozásainak különbségein, sőt kivált Euripidésznél a 
költő életművén belüli változatokon is lemérhető. Pindarosz egyenesen 
kijelenti, hogy más dalt mond Tantalosz fiáról, mint a régiek, mert az 
isteneket sérti a hagyomány, amely szerint ettek volna Pelopsz 
feldarabolt testéből: , kevesebbet vét a beszéd, ha szép". 


Ha tehát rendszernek mondjuk a görög mitológiát, nem gondolhatunk 
egy tankönyv ellentmondást nem tűrő egyenletességére, inkább 
valamiféle egyik végén se véglegesen elvarrt, tarka szőnyegre. A 
leglényegesebb tulajdonsága ennek a szőnyegnek az, hogy bármelyik 
díszítménytől indulok is el, és bármelyik szálát követem, egy tetszés 
szerinti másik díszítményhez jutok el, mert a görög mitológiában minden 
mindennel összefügg. Vegyük a trójai háborút! Prométheusz már a 
titánok ősmitológiai harcánál jelen volt, ő az, aki az embert teremti - 
vagy ha tetszik: aki kiemeli az embert az állatok sorából de ő az, aki 
megjósolja, hogy Thetisz fia hatalmasabb lesz apjánál, ezért kényszeríti 
Zeusz a Néreiszt a halandó Péleuszhoz. Péleusz és Thetisz házasságából 
születik a trójai háború legnagyobb hőse, Akhilleusz, s egyszersmind az ő 
lakodalmukat zavarta meg Erisz az almával, amelyet Parisz fog 
Aphroditének ítélni, mert az istennő a legszebb földi nő szerelmét ígéri a 
trójai királyfinak. De kiindulhatunk Léda hattyútojásaiból, egyikéből a 
trójai háborút szépségével felidéző Helené kelt ki, vagy akár Hekabé 
álmából, amely a születendő Pariszt jelölte ki Trója bukásának okozójául, 
vagy akár a Héraklész-mondákból, Laomedón hitszegéséből vagy az Oita 
hegyén meggyújtott máglyából, amiért Philoktétész jutalmul kapta 
Héraklész íját, Trója bevételének föltételét és így tovább. És hol van vége 
a trójai mondakörnek? A trójai faló és a város pusztulása, Agamemnón 
meggyilkolása vagy Oresztész bosszúja vagy az athéni Areopagosz 
megalapítása, Odüsszeusz hazatérése avagy Aineiasz itáliai honfoglalása, 
vagy éppen - a középkori hagyományban is tovább követve a szálakat - 
Párizs, sőt a mai Óbuda helyére képzelt Szikambria trójai menekültek 
által való megalapítása volna az utolsó csomó? Nem folytatom, bár 


hasonló eredményre vezetne, ha az Argonauták vagy a Labdakidák 
mondakörével kísérleteznénk. 


Ezt a szabadon alakítható és a végtelenségig bővíthető , rendszert" 
érezték mitológiai hagyományaikban a régi görögök is, amikor - az 
ősmitológiai , titánok harcától" kezdve - ún. epikus ciklusban foglalták 
össze mitológiai tárgyú eposzaikat. Ebben a ciklusban jelölték ki a helyét 
annak a két eposznak - az Iliásznak és Odüsszeiának - is, amelyeket több 
mint másfél évszázados tudományos vita után ma ismét a legnagyobb 
valószínűséggel Homérosznak tulajdoníthatunk. Az epikus ciklusból csak 
ez a kettő maradt reánk; töredékekből, régi kivonatokból tudjuk, hogy a 
trójai mondakörön kívül elsősorban az evvel több szálon érintkező thébai 
mondakört dolgozta! fel részletesen, amely a trójai mondakörön kívül a 
legtöbb tárgyat szolgáltatta a tragédiaíróknak. 


Homérosz és Hésziodosz mellett a.mi feldolgozásunk is gyakran 
támaszkodik Aiszkhülosz, Szophoklész és Euripidész tragédiáira, továbbá 
Bakkhülidész és Pindarosz kardalaira, Theokritosz és Moszkhosz 
idilljeire, Apollóniosz Rhodiosz, Lükophrón vagy a római császárkori 
Ouintus Smyrnaeus, Nonnosz, Muszaiosz és Kolluthosz, a görög 
mitológiát Rómában népszerűsítő latin költők - Catullus, Vergilius, 
Ovidius, Valerius Flaccus, Statius és Claudianus - epikus költeményeire, 
valamint a költői művek hézagait értékes hagyományokkal kiegészítő 
ókori magyarázó irodalomra. Felhasználtuk az antik mitológiai 
kézikönyveket is, főleg a görög Apollodóroszt és Antoninus Liberálist, 
valamint a latinul író Hyginust; egy-egy vonást átvettünk a mitológiát el 
nem utasító olyan történetíróktól is, mint Hérodotosz, Diodórosz és 
Plutarkhosz. A mítoszok értékes helyi hagyományait figyelmükre méltató 
földrajzi írókat, mint Sztrabón és Pauszaniasz, sőt a mítoszparódiáiban 
itt-ott egyébként elveszett vagy csak hézagosan hagyományozott 
változatokat fenntartó nagy szatirikust, Lukianoszt se mellőztük egészen. 


A felsorolt nevek és műfajok annak érzékeltetésére is alkalmasak, hogy 
a görög mitológia milyen mélyen hatotta át az egész antik irodalmat. 
Minthogy forrásaink között római költőket is említettünk, ki kell emelni, 
hogy náluk - bár az itáliai népeknek volt saját mitológiájuk is - a latin 
istennevek többnyire a görög isteneket jelentik. 

A görög mitológia latin nyelvű feldolgozásaiban Zeusz - Juppiter, Héra 
- Juno, Poszeidón - Neptunus, 

Hádész vagy Plútón - Dis vagy Pluto, Hesztia - Vesta, Démétér - Ceres, 
Paliasz Athéné - Minerva, Phoibosz Apollón - Phoebus Apollo, Artemisz - 
Diana, Létó - Latona, Hermész - Mercurius, Perszephoné - Proserpina, 


Aphrodité - Venus, Arész - Mars, Héphaisztosz - Vulcanus, Erósz - Ámor 
vagy Cupido, Khariszok - Gratiák stb. 


Amit az irodalomról elmondtunk, elmondhatjuk a művészetről is: a 
mitológia volt legfőbb ihletője, mint például Pheidiasz, Praxitelész és 
Szkopasz  istenszobrai, görög  vázaképek ezreinek, a  pompeji 
falfestmények egész sorának, síremlékeknek és  kőkoporsóknak 
mitológiai ábrázolásai mutatják. 

Plutarkhosz különös haj őstörténetet jegyez fel a kereszténység 
keletkezésének idejéből. Egy Itália nyugati partjai felé közeledő hajó 
egyiptomi kormányosának, Thamusznak, rejtélyes hang adja a megbízást, 
hogy ha parthoz ér, hirdesse ki a nagy Pán halálát. Thamusz teljesíti a 
parancsot, s nagy riadalmat kelt a szózat: , Meghalt a nagy Pán!" Tiberius 
császár is tudomást szerez erről, magához hívatja a kormányost, aki 
elismétli előtte a kijelentést; a császári udvar tudósai nem tudnak egyéb 
felvilágosítást adni, mint hogy Pán - erdő-mező kecskelábú, homlokán 
szarvat viselő istene - Hermész és Pénelopé fia volt. Feltűnő 
mindenesetre, hogy az egyiptomi kormányos neve egyezik a 
mezopotámiai mitológia fiatalon meghalt, Istar istennő által keservesen 
megsiratott, majd feltámasztott pásztoristenének a nevével, amely a 
keleti forrásokban Dumuzi, Damu, Tamuz alakban fordul elő. Tamuz 
alakja, a mezopotámiai mitológia több más, részben a hettiták, részben a 
föníciaiak által közvetített elemével együtt, a görög hagyományba is 
belekerült. Vele azonosítható Adónisz, Aphrodité istennő vadkan által 
megölt kedvese, de a szicíliai pásztorok fiatalon meghalt isteni példaképe, 
Daphnisz is, akit éppen Pán tanított meg a pásztorsíp megszólaltatására. 
Ezeknek a mitológiai hagyományoknak lehetett eredetileg a rokona Pán 
halálának a motívuma is. Minthogy azonban az evangéliumok Tiberius 
császár korára helyezik Jézus működését, a kereszténység győzelmének a 
szimbólumát keresték benne; a magyar irodalomban Reviczky Gyula Pán 
halála című költeménye a legismertebb kifejezése ennek a felfogásnak. 


A görög mitológiát azonban a kereszténység se törölte ki az emberiség 
emlékezetéből. Napjainkig tovább él az újgörög népköltészetben, a 
mesékben, amelyek az antik mitológia nem egy motívumát megőrizték, 
vagy a Kharosz-dalokban, amelyek még ma is Kharónnak, az Alvilág 
révészének a nevét visszhangozzák. Néha rejtettebb formákban, 
egyenesen a kereszténység mitológiai eredetű elemeiben fedezhető fel ez 
a továbbélés. Az evangéliumi elbeszélések is az Adóniszhoz és 
Daphniszhoz hasonló, fiatalon meghaló és feltámadó istenek mitológiai 
motívumaival színezik Jézus életét, s egy sor későbbi legendára is 


hivatkozhatunk. Mária ugyanúgy bujdosik, amíg megtalálja a helyet, ahol 
fiát világra hozhatja, mint Létó, Apollón és Artemisz születése előtt. A 
görög mitológia szabadító hőseinek örököse a sárkányölő Szent György 
lovag. Szent Kristóf a legenda szerint ugyanúgy félállati- félemberi 
alakban teljesített révészszolgálatot, mint Nesszosz, a kentaur. A Danaé- 
mítosz motívumai szövődnek Szent Iréné és Szent Borbála legendáiba, a 
kereszténységen kívül pedig a szaszanida uralkodók 
eredethagyományába, Dzsingisz kán mondájába. 


A görög mitológia nyílt továbbélésének területe a művészet és a 
költészet, amely mindig - de különösen a reneszánsz óta - 
témaválasztásának és szimbólumkészletének kimeríthetetlen tárházát 
találja meg a görög mítoszok humánus világában. A képzőművészetben 
elég Tizia- no, Rubens és Rembrandt mitológiai kompozícióira utalnunk, a 
zenében Gluck operáira, a világirodalomban Racine, Goethe, Shelley vagy 
legújabban például Anouilh, ONeill, Sartre műveire. Érzékeltesse néhány 
idézet, hogy a görög mitológia ismerete nélkül a legnagyobb magyar 
költők nem egy sora is megközelíthetetlen maradna számunkra! , A 
bézárt Danaét érctorony és acél / Závárok s iszonyú őrebek őrizék..." - 
így kezdi Berzsenyi Dániel Féltés című ódáját. A forradalom küszöbén 
Petőfi Sándor Kazinczy Gáborhoz intézett költői levelében a bilincsbe 
verten szenvedő Prométheuszt megszabadító Héraklész hőstettében látja 
a nép felszabadításának jelképét, a forradalom bukása után pedig 
Vörösmarty Mihály ,a keselynek szárnya csattogását, / Prométheusz 
halhatatlan kínját" idézi fel A vén cígány látomásában. Ez idő tájt Arany 
János ,a kifáradt küzdelemnek hanyatló korszakán merengve", így 
emlékezik vissza A dalnok búja című költeményében azokra az évekre, 
amikor költészetével Petőfi mellett a nép felemelkedését, egy új, szabad 
ország építését szolgálhatta: 

És adatott vala tinéktek Építni várost, 
Amphionként, 

Teremteni új nemzedéket Hol durva kő 
mozdúla önként 

Az elhunyt sírjain; A lantos húrjain. 

A XX. század magyar költői közül különösen Babits Mihály és Juhász 
Gyula építik verseiket gyakran egy-egy mitológiai szimbólumra, de - 
megnevezetlenül - Prométheuszra céloz Ady Endre is A Túz csiholtja című 
költeményében: 

Az első emberi bátorság Mint egy Isten, hóban 
vacogva 


Áldassék: a Tűz csiholója, Fogadta szent 
munkája bérét: 


Aki az ismeretlen lángra Még ma is minden bátor 
ember 
Úgy nézett, mint jogos adóra. Csörgedezteti az ő 
vérét. 
Görög mitológiai tárgyú drámáink közül említsük meg a legelsőt: 
Bornemisza Péter Electráját és a méltatlanul elfelejtett Ungvárnémeti 
Tóth László Nárciszát, továbbá Madách Imre a Héraklész-mítoszt 


[dd 


feldolgozó Férj és nőjét, Babits Mihály Leodameia és Aprily Lajos Az Ida- 
hegyipásztorok című, a trójai mondakörből merítő drámai költeményeit. 
De minden további felsorolás helyett álljon itt Végül néhány sor Petőfi 
Hornér és Oszián című verséből: 


Halljátok Hornért? 

Dalában a mennyei bolt 

Egy csendes örömnek örök mosolya, 

Ahonnan a hajnali bíbor S a déli sugár aranya 
Oly nyájasan ömlik alá A tengeri szőke habokra 
Es bennök a zöld szigetekre, 

Hol istenik űzik az emberi nemmel 

Boldog vegyülésben 

Játékidat, oh gyönyörű szerelem... 


ISTENEK SZÜLETÉSE 


Kezdetben csak Khaosz, a tátongó üresség létezett, belőle vált ki 
Erebosz, az alvilági Sötétség, és Nüx, a fekete Éjszaka. Aztán megszületett 
Gaia, a széles mellű Föld, a világmindenség megingathatatlan alapja, s 
önmagából hívta létre Uranoszt, az Eget. Akkor már megjelent minden 
élet ősforrása, a Szerelem a világban, az Ég a Föld után kívánkozott, s 
Gaia világra hozta a százkezű Hekatonkheireket, az egyszemű 
küklópszokat és a titánokat. 

Ókeanosz volt a legidősebb a titánok közül, Kronosz a legfiatalabb; 
közéjük tartozott Hüperión és Theia is, Éósznak, a Hajnalnak, Héliosznak, 
a Napnak, és Szelénének, a Holdnak a szülei, valamint lapetosz, 
Prométheusz és Epimétheusz atyja, és Mnémoszüné, az Emlékezés 
istennője. Ókeanosz felesége volt az arany koszorús Téthüsz, Kronoszé 
Rheia, Iapetoszé pedig Themisz, az Igazság jövőbe látó istennője. 

De Gaia hiába szülte meg gyermekeit, Uranosz bilincsbe verte az 
egyszemű és a százkezű óriásokat, és az Alvilág legsötétebb mélyére 
taszította őket, a Tartaroszba, amelyet ugyanakkora távolság választ el a 
földtől, mint az eget. A titánokat is sorra elrejtette, így a nyüzsgő élet 
helyett sokáig egyetlen, mozdulatlan ölelés töltötte be a világot. Végül is 
Gaia elkeseredetten fordult gyermekeihez: 

- Hallgassatok rám, és álljatok bosszút kegyetlen atyátokon! 

Félelem fogta el a titánokat, egyik sem mert szólni, csak Kronosz, a 
legfiatalabb vállalta, hogy eleget tesz anyja felszólításának, hiszen 
Uranosz maga idézte föl maga ellen Gaia és gyermekei haragját. Éles 
sarlót vett át anyjától, lesbe állt, és váratlanul súlyos sebet ejtett 
Uranoszon. Az Égnek a földre cseppenő véréből esztendőre megszülettek 
a bosszúálló Erinnüszek, abból pedig, ami a tenger habjaira hullott, 
Aphrodité, a Szerelem szépséges istennője támadt életre, s 
gyöngykagylóban hajózott Küthéra, majd innét Küprosz szigetére. 


Kronosznak és Rheiának három leánya született, Hesztia, Démétér, és 
Héra, meg három fia, Hádész, Poszeidón és Zeusz. De Kronosz eszében 
egyre csak Uranosz átka járt, amely kimondta, hogy őt is saját gyermeke 
fogja legyőzni. Ezért amint azok megszülettek, sorra lenyelte őket. Nem 
tudott ebbe belenyugodni Rheia, s amikor legkisebb fiát, Zeuszt világra 
hozta, elhatározta, hogy megmenti az életét. Követ pólyáit be újszülött 
gyermeke helyett, azt adta át Kronosznak, aki le is nyelte. Zeuszt pedig 


elrejtette Kréta szigetén Rheia, a Dikté-hegy barlangjában. Itt két 
nimfára, Kréta első királyának, Melisszeusznak a leányaira, Adraszteiára 
és Idára bízta a gyermeket, ezek friss mézzel és az Amaltheia kecske 
tejével táplálták, a fegyveres Kurészek pedig vigyázták, dárdáikat 
pajzsukhoz verve, éktelen lármát csaptak, hogy elnyomják a síró 
csecsemő hangját, nehogy Kronosz felfigyeljen rá. 


Zeusz utóbb mindannyiuknak meghálálta szolgálatukat, a két nimfát 
Rheia, az Istenek Anyja papnőivé, a Kurészeket saját krétai temploma 
papjaivá tette, akik Zeusz gyermeksége emlékére fegyvertáncot lejtettek 
az ünnepen. Az Amaltheia kecskét, miután kimúlt, az ég csillagai közé 
emelte Zeusz, bőréből készítette oltalmazó pajzsát, az aigiszt, szarvából 
pedig a bőségszarut, amelyből étel-ital soha ki nem fogyott. 

Mert Zeuszra várt a legnagyobb hatalom, ő lett az istenek és az 
emberek atyja, miután felnőtt és beteljesítette az átkot, amelyet 
Kronoszra kimondott Uranosz. Ókeanosz leánya, Métisz, az Esz istennője 
látta el tanácsokkal, ő adta Zeusznak a varázsszert is, amellyel Kronoszt 
arra kényszerítette, hogy visszaadja lenyelt gyermekeit. Azok sorra ki is 
léptek a napfényre atyjuk gyomrából, de születésük rendjét megfordítva: 
elsőnek a bepólyált kő, utolsónak Hesztia. Ezért Hesztia - a házi tűzhely 
istennője - a legidősebb és a legfiatalabb isten egy személyben. 

Így Zeusz, a legkisebb fiú, visszahozta az életbe idősebb testvéreit, s 
most már velük együtt küzdött meg Kronosszal a világ uralmáért. 
Kronoszt támogatták a titánok, csak Ókeanosz állt félre a harctól, leánya, 
Sztüx pedig, az Alvilág folyója, négy gyermekével, a Győzelemmel, 
Erővel, Féltékenységgel és Erőszakkal Zeuszt segítette, ezért kapta 
jutalmul, hogy a legszentebb eskü az ő nevét idézze. 

Prométheusz, lapetosz fia is Zeusz és a többi fiatal isten oldalára állt, 
mert anyja, Themisz időben kioktatta. Hasznát is vette Zeusz 
Prométheusz bölcs tanácsainak. Felhozta a Tartaroszból a küklópszokat, 
akik akkor kovácsolták számára a villámot, Hádész számára pedig a 
láthatatlanná tévő sisakot, Poszeidón számára a háromágú szigonyt. 
Ilyen fegyverek segítségével győzték le Zeusz és testvérei Kronoszt és a 
titánokat, majd maguk között osztották fel a világot. Zeusznak jutott az 
Ég, Poszeidónnak a tenger, és Hádésznak a föld mélyén az Alvilág. A 
titánokat pedig Zeusz letaszította a Tartaroszba, és a Hekatonkheireket, a 
százkezű óriásokat rendelte az  őrizetükre. Utóbb  Kronosznak 
megkegyelmezett, felengedte a Tartaroszból, de száműzte, és messze 
Nyugaton, a Boldogok Szigetein, az üdvözült halottak fejedelmévé tette. 


Akkoriban, amikor a titánok harca folyt, már tele volt a világ 


istenekkel. És minden isten megszületése teljesebbé tette a világot 
valamivel, ami addig hiányzott. Az Éjszaka leányai, a Nappal és a Végzet, 
fiai, a Halál és az Alom és Mómosz, az örök gáncsoskodó, aki még az 
istenek alkotásaiban is csak kivetnivalót talált. Az Éjszaka leányai voltak a 
Moirák: 

Klóthó, Lakheszisz és Atroposz, akik a sors fonalát fonják, meg 
Nemeszisz, aki minden bűnt megtorol, és Erisz, a viszály istennője. 
Ókeanosz és Téthüsz gyermekei voltak a folyók, az ő leányuk volt a 
széphajú Dórisz is, Néreusznak, a tenger öreg istenének a felesége, a 
Néreiszek anyja, s az ő házukban nevelkedett Héra is, amíg Zeusz 
felesége nem lett. 


Háromszáz évig szerették egymást Zeusz és Héra, amíg egymáséi 
lehettek; az ő gyermekeik voltak Arész, a háború istene, Hébé, az ifjúság 
istennője, valamint Eileithüia, aki az újszülötteket segítette világra. Héra 
hű feleség volt, s féltékenyen nézte, ha Zeusz más istennőket vagy éppen 
halandó leányokat ajándékozott meg szerelmével. Zeusz és Démétér 
leánya volt Perszephoné, de Démétér, a termékeny anyaföld istennője, a 
halandó Iasziónnal is ölelkezett a barázdák között, s ekkor az istennő 
halandó szerelmesét a féltékeny Zeusz villáma sújtotta halálra. Démétér 
és laszión fiát, Plutoszt, a Gazdagságot azonban saját leánya, Eiréné, a 
Béke nevelésére bízta Zeusz, s a bőségszaruval ajándékozta meg. Kronosz 
leányai közül csak Hesztia nem ismerte soha a szerelmet, ő mások házi 
tűzhelyére vigyázott, külön temploma sem volt, de valamennyi isten 
templomában tiszteletben részesült. 


Zeusz és Mnémoszüné leánya volt a kilenc Múzsa: Kleió, Melpomené, 
Thajeia, Euterpé, Terpszikhoré, Erató, Kalliopé, Urania és Polühümnia, az 
ének és zene, a költészet és a tánc bűvös hatalmú istennői, a költők 
pártfogói. Pieriában születtek, de a Helikon forrásai körül is otthon 
vannak, és az istenek palotáit is az olümposzon az ő énekük tölti be. 


Zeusz és Themisz leányai a Hórák, az évszakok istennői, akik a 
természet rendje felett őrködnek, de őrködnek a rend és igazság felett az 
emberek világában is, ezért az egyiknek a neve Diké, , Jog", a másiké 
Eiréné, , Béke", a harmadiké pedig Eunomia, , Törvényesség". 

Anya nélkül született Zeusz legkedvesebb gyermeke, Pallasz Athéné, az 
okos szűz, a városok védője, minden szép mesterség tudója és minden 
tudomány pártfogója. Apja fejéből pattant ki teljes fegyverzetben, 
sugárzó szépségben, a Nap is megállította gyors fogatát az égen, hogy 
megcsodálja, amikor megszületett. Az Olümposz valamennyi istene örült 


neki, csak Héra nézte ezt is féltékenyen, s eltökélte, ha Zeusz nélküle 
hozta világra leányát, ő is fiat fog szülni apa nélkül. Hát úgy is tett, amint 
mondta; így született Héphaisztosz, de olyan csúf volt, hogy maga Héra is 
elborzadt látásán, s hogy ki ne nevesse a többi isten, lehajította az 
olümposzról. Még szerencse, hogy a tengerbe esett, hol a Néreiszek - 
Thetisz és nővérei - szelíden karjuk közé fogták, és felnevelték. Örökké 
sánta maradt, de a kovácsmesterséget nagyszerűen értette, először a 
tenger mélyén, egy barlangban, jótevői, a Néreiszek számára készített 
mindenféle drága ékszert, majd visszatért az Olümposzra, itt állította fel 
ragyogó kovácsműhelyét, és az isteneknek emelt fényes ércpalotát. 


Kronosz testvérei, a titánok közül való volt Koiosz és Phoibé, az ő 
leányuk volt Aszteria és Létó. Aszteria fürjjé változva menekült Zeusz 
szerelme elől, de Létó engedett a csábításnak, és evvel Héra haragját 
vonta magára. Szíve alatt hordta már Zeusz ikermagzatát, Apollónt és 
Artemiszt, de megszületésükig még sokat kellett szenvednie. Ha elfáradt, 
nem volt egy talpalatnyi hely, ahol fejét álomra hajthatta volna, ha 
megszomjazott, nem volt forrás, amely megitassa, mert Héra bosszújától 
félt mindenki. Országról országra, szigettől szigetig bolyongott a szegény 
földönfutó, de nem akadt földrész, amely befogadja. így jutott Délosz 
szigetére. 


Délosznak nem voltak termékeny földjei, Déloszban kövér nyájak sem 
legelésztek. Kavicsai között a fű is alig nőtt, nem is törődött vele senki. 


- Délosz, köves sziget, akarsz-e Apollón szülőföldje lenni? Most senki 
sem törődik veled, de ha befogadsz engem, rajtad fog születni Apollón, és 
rajtad fog állni a messzelövő isten temploma. 


örült neki Délosz, hogyne akarta volna. Csak egyért aggódott: 


- Azt beszélik, Létó, hogy féktelen erejű isten lesz a te fiad. Meg lesz-e 
elégedve olyan kicsi szigettel, mint én vagyok? Nem fogja-e megvetni 
kavicsos, kopár földemet? Félek, hatalmas lábával a tenger habjai alá lök, 
és keres más hazát magának, ahol lombos fák közt építhet templomot. 
Rajtam meg a vízben a fekete fókák vehetnek szállást maguknak. 

Erre Létó megesküdött: 

- Hallja meg hát az Ég és a Föld és az alvilági Sztüx hömpölygő vize - 
ennél nagyobb esküt nem ismernek az istenek -, hogy itt lesz örökké 
Phoibosz Apollón illatos oltára, itt lesz szent ligete, s minden más 
szigetnél többre fog téged becsülni! 

Ebben megnyugodott Délosz. Örült már előre Apollón születésének, és 
szívesen befogadta Létót. 


És Létó Déloszban várta a gyermeket. Az istennők mind nála voltak, 
Dióné és Rheia, és Themisz, aki az igazságot mindig napvilágra hozza, és 
Amphitrité, a zúgó tenger asszonya, meg a többi istenasszony is. Csak a 
fehérkarú Héra maradt távol, meg Eileithüia, mert a féltékeny Héra 
eltitkolta előtte Apollón születését. így mit sem sejtve ült a magas 
olümposzon, az aranyos felhők alatt. 


De az istennők elküldték érte szelek szárnyán járó követüket, íriszt, 
meghagyva neki, hogy óvatosan, Héra háta mögött szóljon Eileithüiának. 
Mert tudták, hogy Héra különben útját állaná. 

Úgy is tett írisz. S amint megparancsolták az istennők, ígért is 
Eileithüiának mindenféle szépet, borostyánkővel díszített, kilenc hüvelyk 
hosszú aranyláncot, csak jöjjön Déloszba. Eileithüia ráállt, és most már 
ketten mentek vissza. Mint megriadt galambok, sebesen szelték a levegőt. 


Amint Déloszba ért a gyermekáldást hozó Eileithüia, a Künthosz hegy 
oldalán, pálmafa tövében megszületett Apollón és Artemisz. A föld is 
mosolygott alattuk, az istennők pedig ujjongtak örömükben. 

Istennők dajkálták, fürösztötték Apollónt, ők pólyálták szépen hófehér 
gyolcsba, aranyszalaggal. De nem sírt tej után, mint a többi gyermek. 
Halhatatlan ajkait Themisz istenasszony illette nektárral és édes 
ambrosziával. S amint megízlelte Apollón az isteni eledelt, tüstént 
fickándozni kezdett, izmos kis lábával lerúgta magáról a pólyát - az 
aranyszalag is elszakadt -, és vidám szóval szólt oda az istennőknek: 

- Megjöttem közétek! Én leszek a lantnak és a görbe íjnak az istene, én 
leszek a jósisten is, aki Zeusz megmásíthatatlan akaratát fogom hirdetni 
az embereknek. 


Így szólt a fürtösfejű Phoibosz, és lépkedett is mindjárt nagyokat 
Délosz földjén. Amultak-bámultak az istennők, a boldog sziget pedig, 
amint magán érezte az istent, egyszeriben kivirult, ragyogó 
aranyvirággal. 


Létó ikergyermekei hamar megtanulták a messzelövő íj kezelését. 
Artemisz nem is törődött egyébbel, egész nap csak az erdőt-mezőt járta 
hű kísérőivel, a nimfákkal, ő azonban szűz maradt, és elűzte magától azt a 
nimfát is, aki engedett a szerelem csábításának. Apollón ujjai nemcsak az 
íj idegéhez, hanem a lant húrjaihoz is értettek; az ő birodalma a 
messzeség, ahová biztosan találó nyilait röpíti, amerre az ének száll a lant 
húrjairól, és a messze jövendő, amelynek titkait az ő jóslatai tárják fel. 

Miután a jóslás művészetét már megtanulta, hátravolt még, hogy 
alkalmas szentélyt keressen magának. így jutott Delphoiba, a Föld 


köldökéhez, ahol valamikor maga Gaia, majd leánya, Themisz mondott 
jóslatot. De a nyílást, amelyen keresztül a jóslatok feltörtek a mélyből, 
Püthón, a hatalmas sárkánykígyó őrizte. Az ifjú isten megküzdött a 
sárkánnyal, íját emelte rá, és leterítette, majd egészen a Tempé völgyéig 
futott, hogy ott megtisztuljon a vérontás bűnétől. Idővel sok más szentély 
is épült Apollón tiszteletére, ahová jóslatért fordultak az emberek, de 
legtekintélyesebb jóshelye Delphoi maradt. 


Messze földről zarándokoltak el ide tanácsért. A földhasadék felett 
háromlábú széken ült a szentély papnője, Püthia, és Apollón nevében 
hirdette ki kétértelmű jóslatait. Aki eltalálta a helyes értelmet, sikerrel 
járt, és fényes fogadalmi ajándékát helyezte el hálája jeléül a szentélyben, 
aki pedig félreértette a homályos szavakat, s vállalkozása balul ütött ki, 
csak saját ostobaságát okolhatta érte. 


A Püthón sárkány legyőzése után a Péneiosz folyó vidékén találkozott 
Apollón Aphrodité játékos kedvű fiával, Erósszal, a szerelem istenével. 
Annak is íj volt a kezében. 


- Pajkos gyermek, mi dolgod e hősi fegyverrel? - kérdezte. - Az én 
vállamra illik az ilyen, aki biztos kézzel tudok vele sebeket küldeni a 
vadakra és az ellenségre. Az imént is leterítettem vele Püthónt, hány hold 
földet takart be egyszerre dögvészt lehelő, lomha testével, amint elnyúlt! 
Te elégedjél meg fáklyáiddal, és örülj, ha evvel csip-csup szerelmek 
lángját lobbanthatod fel, de ne törj az én dicsőségemre! 

Csak nevette Aphrodité fia. 

- A te nyilad, Phoibosz, utolér mindenkit, de az enyém téged. 


Így szólt, és fürgén szelve szárnyával a levegőt, egyszeriben ott 
termett a Parnasszosz ormán. Ott kivett tegzéből két nyilat: az egyik 
horgas és csillogó hegyben végződött, a másik tompa volt, és ólom 
nehezítette a szárát. Az egyik szerelmet kelt, a másik szerelmet űz; emezt 
a Péneiosz folyó leánya, Daphné szívébe lőtte, amavval Apollónt találta el. 
Szerelemre gyúlt az isten tőle. De még a szerelem nevétől is futott a 
nimfa, csak az erdő sötétjének és a vadászzsákmánynak örült, és a szűz 
Artemiszt akarta követni, haját is egyszerű szalag tartotta össze. Kezét 
sokan kérték, de ő elfordult kérőitől, nem akart férfit ismerni, és a 
járatlan berkeket kereste. Atyja vőt és unokákat hiába várt tőle, ő hallani 
sem akart a menyegzői fáklyáról, ha szó került rá, szép arcát szemérmes 
pirosság futotta el. Hízelgő karjával fonta át ilyenkor atyja nyakát, és úgy 
kérte, hogy követhesse Artemisz példáját. Péneiosz engedett, de nem 
engedett a saját szépsége. 


Csak meglátta Phoibosz, s máris heves szerelemre lobbant Daphné 
iránt. Mint a könnyű szalma vagy mint az útszéli kerítés, ha túlságosan 
közel vitte vagy virradat után elhajította mellette fáklyáját a vándor, úgy 
lángolt az isten, úgy égett a keble, és reménységgel táplálta szerelme 
tüzét. Nézte elszabadult, nyakára leomló fürtjeit a lánynak, nézte 
csillagként fénylő két szemét, kezét, karját, de az könnyű szellőnél 
sebesebben futott tova, s nem állt meg, hiába hívogatta Phoibosz: 

- Péneiosz nimfája, állj meg, maradj nálam, nem vagyok ellenség, 
maradj, ne félj tőlem, mint bárány a farkast, szarvas az oroszlánt, sast 
remegő tollal a galambok félik! Szeretlek, és azért űzlek itt az erdőn. Ne 
fuss hát előlem! Elesel, megsérti lábadat a tüske, és én volnék oka 
fájdalmadnak. Göröngyös a föld ott, ahol futsz, ne fuss hát, és lassítok én 
is. Kérdezd, hogy ki vagyok, kinek megtetszettél: nem a hegy lakója, nem 
vagyok én pásztor. Nem tudod, könnyelmű, nem tudod, kitől futsz, akkor 
nem is futnál! Delphoi földje és Klarosz és Tenedosz és Patara királyi 
palotája nekem szolgál, Zeusz az én apám, általam nyílik meg a látók 
előtt, ami lesz, ami volt, és ami van, és általam csendülnek össze a dalok a 
húrokkal. Biztos az én nyilam, hej csak egy nyíl talál ennél biztosabban, 
az, amely gondtalan keblemben sebet ütött. Az orvosság az én 
találmányom, segítő istennek hív a földkerekség, a füvek gyógyító 
erejének én parancsolok. De jaj, a szerelmet füvek nem gyógyítják, s nem 
használ magamnak, bár mindenki másnak használ tudományom! 


Beszélt még többet is, de Péneiosz leánya remegve futott előle, és 
otthagyta félig mondott szavaival. Futtában bizony még szebb volt, amint 
a szél lágyan lebegtette ruháit, és a könnyű szellő hátrafelé fújta lobogó 
fürtjeit. 

De az ifjú isten sem vesztegette ott tovább gyöngéd szavait hiába, ő is 
nekieredt, és futott, amerre szerelme hajtotta. Mint a vadászeb, ha nyulat 
látott meg a réten, ez a zsákmányt, az a szabadságot keresi, az egyik 
beéri, és a mohó fogak közül ugrik el már a másik: így volt az isten és a 
szűz, egyiket a remény, a másikat a félelem tette fürgévé. Mégis, az 
üldözőt szerelme szárnya vitte lankadatlan, már-már utolérte a 
menekülőt, és lehelete a leány nyakán elomló fürtöket érte. Ez 
erejehagyottan sápadt el, üldözője győzött, és a leány a Péneiosz habjaira 
tekintett. 

- Segíts, atyám - kiáltott Föld anyám, te nyílj meg, vagy változtasd el 
vesztemet okozó szép leányalakom! 

Alig volt ideje szavát bevégezni, s már nehéz zsibbadás fogta el tagjait, 


lágy keblét gyönge faháncs vette körül, haja lombbá, karja ágakká 
fejlődött, imént még gyors lába gyökeret vert, csak régi szépsége maradt 
változatlan. De Phoibosz még így is szerette. Törzsére tette jobb kezét - a 
friss kéreg alatt még érezte, amint a leány keble megremeg -, s karjával 
átölelte az ágakat, megcsókolta a fát, de még a fa is visszahúzódott a 
csókok elől. 


És megszólalt az isten: 


- Hát ha nem lehettél az én hitvesem, mégis az én fám leszel. 
Homlokomon, lantomon, tegezemen mindig téged foglak viselni, babérfa. 
Amint az én ifjúi fejemen örökké nyíratlanok a hajfürtök, te is mindig 
hordozni fogod örökzöld lombjaid büszke koronáját. 

Bevégezte Apollón, és imént nyert ágaival intett rá Daphné, a 
, babérfa", és ingatta lembkoronáját, mintha a fejével bólogatott volna. 

Maiát az arkadiai hegyekben szerette meg Zeusz. Külléné hegyének 
árnyékos barlangjában lakott a széphajú nimfa. S mikor megszületett 
fiacskája, Hermész, bölcsőbe fektette. De a kis Hermésznek nem volt 
sokáig maradása. Kilépett a bölcsőből, és átlépte a barlang küszöbét. 
Éppen egy teknősbéka legelészett a barlang előtt, hetykén rakta lábait a 
viruló pázsiton. Nagyot nevetett Hermész, amikor meglátta, és nem állta 
meg szó nélkül: 

- Jókor jöttél, hozott isten minálunk, te kedves kis jószág! Micsoda 
gyönyörű játék, ugyan honnan-merről? Kicsi cserép teknő, de lába is van, 
járni is tud. No, majd én beviszlek, már éppen rád vártam, meglásd, 
megbecsüllek, te vagy a legelső, de nem a legutolsó, kiből hasznot látok. 
Gyere csak, jobb lesz bent minálunk, idekint még könnyen valami bajod 
esnék! Bajt hozó igézés ellen leszel varázsszer, amíg élsz, s ha meghalsz, 
szépen hangzó éneket fogsz mondani. 


Így szólt, és két kézre fogta a teknősbékát, és úgy cipelte be magával a 
barlangba. Ott aztán a puha testet szépen kiemelte a teknőből, fúrt- 
faragott rajta ügyes kézzel: kimondani és megtenni csak egy gondolat 
volt Hermész számára. Nádszálakat metszett, arányosan, azokat szúrta át 
a teknő kőkemény hátán, könyökmódon hajló fogót illesztett hozzá, ezen 
át gerincet fektetett, és juhbélből készült hét szál szépen összehangzó 
húrt feszített ki rajta. Amikor elkészült vele, ki is próbálta mindjárt. 


Pengette a húrokat, és énekelt is hozzá szépen, mindenről, ami csak 
eszébe jutott. Megénekelte Anyácskát, a szépcipellős hegyi nimfát, és 
Zeuszt, Kronosz fiát, megénekelte Anyácska cselédeit is sorjában, és 
ragyogó lakását és a drága kincseket a barlangban. 


De aztán ezt a mulatságot is elunta. Abbahagyta a muzsikát, és az új 
játékot bölcsőjébe dugta. Húsra éhezett meg, és egy ugrással a barlang 
szájánál termett újra, onnét körülnézett a vidéken. S amikor a Nap már 
elpihent az Óceánban, Hermész az éj leple alatt elindult Pieriába. 


Pieriában legelészett az istenek gulyája. Hermész hamarosan 
kiválasztotta Phoibosz Apollón ötven tehenét, és azokat elhajtotta. 
Homokos volt az út, meglátszottak rajta a lábnyomok. De most sem 
fogyott ki a ravasz ötletekből. Saruját elhajította, lombos faágakat kötött 
nyalábba, tamariszk és mirtusz hajlékony vesszejével saru helyett azt 
illesztette a talpa alá. A teheneket pedig háttal fordította, és úgy hajtotta 
tovább, hogy a lábnyomok visszafelé vezessenek. 

Egész úton csak egy öregemberrel találkozott, az éppen a szérűjén 
dolgozott. Hermész odaszólt neki: 


- Jó öreg, meglátod, munkádon áldás lesz, ha hallgatsz rám: amit láttál, 
tedd nem látottá, amit hallottál, ne mondd el senkinek! - És továbbsietett 
a tehenekkel. 


Jó is volt sietnie, mert az Éjszakának, a tolvajok segítőtársának, már 
letelt az ideje. 


Püloszban, az Alpheiosz folyó mellett jó tágas istállót talált, abba 
hajtotta be Apollón széles homlokú teheneit. 


Meg is itatta őket, illatos szénával, harmatos lóherével megetette 
gondosan, aztán tűzrevalót gyűjtött, pompás tüzet rakott, csak úgy 
lobogott a lángja, csak úgy sercegett, ropogott a jóféle gyantás rőzse. Két 
tehenet mindjárt meg is sütött rajta. 


A maradékot elégette, a parazsat fekete homokkal betakarta, mielőtt 
továbbállt. Bizony felkelt már a Nap, mikor visszaért Külléné hegyére. De 
szerencséjére senkivel sem találkozott a hosszú úton, sem istennel, sem 
emberrel, még a kutyák sem ugatták meg. 


Csakhogy Anyácska bezárta a barlang ajtaját. Oda se neki: Hermész 
behajlította a derekát, és a kulcslyukon át osont a szobába. Odabent aztán 
lábujjhegyen lopózott a bölcsőjéhez, pólyába bújt ismét, és ártatlanul 
feküdt ott, mint aki kettőig se tud számolni. Ujjacskáival a pólya 
szalagjait babrálta, hóna alatt tegnapi játékát, a békateknőből készült 
lantot szorongatta. De Anyácska eszén nem tudott túljárni. 


- Hol kószálsz éjnek idején, te rosszcsont? - kérdezte szigorúan. - Jaj, 
mennyi bajom van veled, csak tegnap születtél, és már attól kell félnem, 
hogy eljön érted Apollón, nehéz bilincset rak rád, amitől sohasem 
szabadulsz meg! 


Hermész csak nevetett: 


- Sose félts te engemet, Anyácskám! Ha sokat nyomoz utánam Létó fia, 
akkor még jobban megjárja velem. Elmegyek Delphoiba, behatolok fényes 
otthonába, ott majd bőséggel találok elemelnivalót: szépséges háromlábú 
székeket és üstöket, aranyat és vasat és rengeteg ruhát. Megláthatod, ha 
éppen akarod! 


Eközben Apollón is észrevette, hogy ötven szép tehene eltűnt a 
legelőről. Csak a fekete bika sétált ott rangosan, no meg négy komondor, 
de az őrizetükre bízott nyájnak se híre, se hamva. 


Találkozott ő is a görnyedt hátú öregemberrel, aki az éjt is nappá téve 
dolgozott folyvást a szérűn. Most éppen a palánk gerendáit igazgatta. 
Megkérdezte tőle Apollón: 


- Hallod-e, te öregember, nem láttál-e valakit, amint kajla szarvú 
ötven szép tehenemet hajtotta el erre? 


- Látok én sok mindent - felelte az öregember de bizony nehéz volna 
mindent töviről hegyire elmondani. Itt dolgozom késő éjszakáig, s már 
kora hajnalban kezdem nap mint nap, és annyian járnak az úton; van, aki 
jóban jár, még több, aki rosszban, de nehéz egyenként az ilyet 
kitapasztalni. Hanem te, rémlik valami, mintha egy csöppséget láttam 
volna tegnap tehenekkel. A kezében vessző volt, és a teheneket hátrafelé 
vezette. 


Alighogy bevégezte az öreg, jósmadár repült fel. Attól megtudta 
Apollón, hogy csak Zeusz újszülött fia lehetett a tolvaj. 

Pülosz táján látja már a nyomokat, de nem érti: a paták nyomai mind 
Pieriába, a legelő felé vezetnek. Hát még a tolvaj lábnyoma, szörnyű nagy, 
kusza formájú! Emberé nem lehet, sem farkasé, sem oroszláné, de még a 
medve talpa sem ilyen idomtalan. 


Elérkezett hamarosan Külléné hegyére Apollón, és nagy sebbel-lobbal 
átlépte Maia árnyékos barlangjának kövezett küszöbét. Hermésznek sem 
kellett több! Amint megpillantotta a haragos istent, fülére rángatta a 
pólyát, magát összehúzta, mint valami gyámoltalan apróság, mikor 
langyos fürdő után édesdeden elalszik. 

Pedig hát dehogy aludt! Hanem a lantot, azt most is a hóna alatt 
szorongatta. 

Apollón rögtön megismerte Maiát, a hegyek nimfáját, meg a nimfa 
kisfiát, Hermészt. De előbb még szétnézett a barlangban, minden zugba 
betekintett, fényes kulccsal három ajtót is kinyitott. Hanem csak nektárt 


talált meg illatos ambrosziát, aranyat, ezüstöt és a nimfa bíborszínű, 
ezüstfényű ruháit. 
Akkor a bölcsőhöz lépett, és ráripakodott Hermészre: 


- Add elő, gézengúz, a teheneket gyorsan, amíg szépen beszélek! Mert 
tudok én mást is, megfoglak, és lehajítalak a sötét Tartaroszba, onnét 
aztán anyád sem, apád sem tud felhozni többé! 


Hermész csak pislogott értetlenül: 


- A tehenek? Micsoda tehenek? Hagyj aludni szépen, az még az én 
dolgom, de nem teheneket előadni! Nem találtam soha semmiféle 
tehenet, de nem is tudom, mit akarsz tőlem, hiszen én sem kértem tőled a 
becsületes megtaláló jutalmát. Csak tegnap születtem, a lábam is gyönge 
még ahhoz, hogy kilépjek a bölcsőmből a göröngyös földre. Aludni 
szeretek, meg Anyácska édes tejét, meg a langyos fürdőt, mással ugyan 
nem törődöm! Az istenek is mind ki fognak nevetni téged, ha megtudják, 
hogy rajtam kerested teheneidet. 


Azzal befelé fordult, és vidám fütyörészésbe kezdett, mint akire semmi 
sem tartozik az egészből. Erre már a fürtösfejű Apollón is elnevette 
magát. 

- Ne tettesd magad, kis huncut, csak ki a bölcsőből! Úgyis tudom, ki 
vagy: tolvajok istene, míg a világ világ, ez lesz a te címed az istenek 
között. - És megfogta Hermészt. - Úgy, most mutasd meg, hova hajtottad 
teheneimet! 

De amaz nem hagyta magát. 

- Mit akarsz tőlem? Miért erőszakoskodol velem? Hogy a föld nyelte 
volna el, amennyi tehén csak van a világon! Színét sem láttam egynek 
sem, soha életemben. De gyerünk Zeusz elé, tegyen ő közöttünk 
igazságot! 

És Zeusz két szép fia, az ezüstíjas Apollón és Hermész, a kis huncut, 
fölmentek az Olümposz hegyére. 

Ragyogó derű öntötte el a hegy havas fejét, együtt volt éppen 
valamennyi isten, mikor odaértek. 

Haraggal fogadja Zeusz atya Apollónt: 

- Phoibosz, ugyan dicső zsákmányt hoztál magaddal: újszülött 
gyermeket! Ugyan sürgős lehet, hogy az istenek gyűlése elé hozd! 

- O, atyám, hallgass meg - felelte Apollón -, s ne engemet gúnyolj 
zsákmány kedvelőnek! Ez a kicsi gyermek - újszülött, ártatlan - ötven 
szép tehenemet hajtotta el, vén tolvajokat is megszégyenítő ravaszsággal. 


Aztán visszafeküdt bölcsőjébe, magára húzta fülig a pólyát, s mikor 
teheneimet kerestem rajta, csak a szemét dörzsölte két kis öklével, és 
tudni sem akart semmit az egészről. 


Így szólt Phoibosz Apollón, és leült a többi isten közé. De most 
Hermész kért szót: 

- O, atyám, hallgass meg, elmondom én, hogy volt, a színigazságot, 
hiszen nem is tudnék hazudni! Anyácska házába, Külléné hegyének 
árnyas barlangjába egyszer csak beront ez, s vadul nekem támad, hogy 
adjam elő a teheneit. Igen, és fenyegetőzött is kegyetlenül, hogy ledob az 
Alvilágba. Persze, könnyű neki, hiszen ő erősebb, daliás, szép ifjú, én meg 
csak tegnap születtem, és ezt ő is tudja. Hát ilyen egy tolvaj, kicsi, gyönge 
gyermek, marhák elhajtója? Védj meg, atyám, engem az erősebb ellen! 

És még akkor is vele volt a pólya, jobb karján átvetve. De Zeuszt nem 
lehet kijátszani. Jól tudott ő mindent, és szívből nevetett a kis 
imposztoron. Aztán kiadta a parancsot, hogy kísérje el Apollónt, keressék 
együtt a teheneket, úgyis azt a hivatalt szánta neki, hogy az istenek 
követe és útbaigazítója legyen, ha megnő. 

Zeusz parancsának engedelmeskedni kellett. El is értek Püloszba, az 
Alpheiosz folyó gázlójához. Ott Hermész kivezette a magas gerendájú 
istállóból a teheneket. Akkor látta csak Apollón, hogy kettő hibázik az 
ötvenből. Meg is kérdezte Hermészt: 


- Hogy tudtál, te gézengúz, egynapos korodban két tehenet 
megnyúzni? Szörnyű erőd lehet, magam is félek már tőled - s azzal 
megkötözte erős kötelekkel öccse kezét. 


De Hermész sem volt rest, annyi ereje még megkötözve is volt, hogy a 
teheneket szépen elbűvölje. Mintha gyökeret vert volna a lábuk, se té, se 
tova nem tudtak elmozdulni. Csodálkozott ám Apollón váltig, aztán 
kénytelen volt szabadon engedni Hermészt, hogy az feloldja a teheneket a 
varázslat alól. 


Most aztán Hermészre került a sor, hogy kiengesztelje sok 
bosszúságáért, no meg a hiányzó két tehénért Apollónt. Szerencsére ott 
volt a lant, melyet egy percre sem tett ki a kezéből. Megpendítette a 
húrokat, és elkezdett énekelni hozzá. 


Édes vágy öntötte el erre Apollón szívét, és ragyogó arca nevetett az 
örömtől. És Hermész pengette a lantot, és zengő hangon énekelt, 
megénekelte a Földet és az Eget, és megénekelte sorjában az istenek 
születését. 


- Aranyos kópé - tört ki az elragadtatás Apollónból -, ötven tehenemet 
sem sajnálnám ezért az énekért! Hol tettél szert erre a gyönyörű 
muzsikára? Én vagyok a Múzsák karvezetője az Olümposzon, de közöttük 
sem hallottam még soha ehhez hasonlót. Legyünk barátságban ezentúl, és 
somfa dárdámra esküszöm, én vezetlek téged a nagy istenek közé, s most 
már dicső híred - tiéd meg anyádé - fennmarad örökké! 

- Szívesen megtanítlak téged is a muzsikára, sőt neked is adom a 
lantot - mondta Hermész, és hízelkedve simult daliás bátyjához. - Csak 
máskor aztán nem kell egypár tehénért ekkora lármát csapni! 


Akkor kihajtották a teheneket a pázsitos legelőre. Aztán kéz a kézben 
tértek vissza ketten a havas Olümposzra. 


Zeusz atya boldogan gyönyörködött bennük. És derűs fényben 
ragyogott az Olümposz. 


De Gaia, a Földanya, megirigyelve az olümposziak uralmát és bosszút 
kívánva gyermekeiért, a titánokért, világra hozta a gigászokat, a 
kígyólábú óriásokat. Elhalványodtak a csillagok, Héliosz, a napisten is 
elrémülve tartotta vissza lovait, amikor előjöttek a földből a gigászok, 
akik még meg se születtek, és már háborúhoz készítették jobbjukat. 
Anyjuk, Gaia, bosszút lihegő szavakkal biztatta őket: 


- Ti fogjátok legyőzni az égi isteneket; hadd lássa meg Kronosz fia, 
hogy van-e fegyvere ellenem! Most dőljön el, hogA Rheia gyermekei 
hatalmasabbak-e, mint az enyémek! Mert senki sem adja meg a Földnek 
az illő tiszteletet, s nem válogat Zeusz az eszközökben, ha a titánok ellen 
harcol. Prométheusz eleven májából lakmározik a sas Szkithiában, Atlasz 
a tüzes égboltot tartja feje búbján a hüperboreoszok földjén, miközben 
ősz hajára és szakállára Észak kemény jege rakódik. Hát még Titüosz, 
akinek folyton megújulnak a belei, de csak azért, hogy a keselyű újra meg 
újra azt falja! De most itt vagytok ti, bosszúálló hadsereg, oldjátok meg a 
titánok bilincseit, védjétek meg anyátokat! Itt vannak a hegyek és folyók, 
Zeusz ellen minden tagomat felhasználhatjátok. Csak győzzétek le az 
olümposz isteneit, feloszthatjátok majd magatok között az uralmat, 
legyen a tiéd, Tüphóeusz, az ég villáma és a királyi jogar, neked 
szolgáljon, Enkeladosz, a tenger, egy másik ragadja magához a Hajnal 
gyeplőjét, tiéd legyen Delphoi babérága, Porphürión, és Kirrha minden 
temploma! 

Könnyű volt rávenni a harcra a szilaj óriásokat. Már azt hitték a 
balgák, hogy kezükben van a győzelem; egyik azt tervezte, hogyan fogja 
Poszeidónt kiráncigálni a tenger habjai közül, a másik Arészt akarta 


leteríteni, a harmadik Apollón szép fürtjeit érezte már goromba keze 
között, és örültek már, hogy övék lesz Aphrodité, sőt a 
megközelíthetetlen Artemiszt és a szűz Pallasz Athénét is elhurcolják. 

De eközben írisz is összehívta az isteneket Zeusz olümposzi palotájába. 
Feljöttek a tenger meg a folyók istenei is mind, sőt még az alvilági lelkek 
is, Hádész és Perszephoné; a halál lovai visszahőköltek a fénytől a 
szokatlan úton, és bizonytalanul haladtak tovább, sűrű sötétséget fújva 


orrlikaikból. 


Mikor már együtt voltak mindnyájan, így szólt hozzájuk Zeusz, az 
emberek és istenek atyja: 


- Ó, te soha el nem pusztuló isteni sereg, ti, kiket örökre megillet az ég, 
és akik nem vagytok a halál végzetének alávetve, látjátok, hogy a Föld 
megint milyen összeesküvést sző a mi világunk ellen? Új fiakat hozott 
világra ellenünk, de csak azért, hogy annyi sírdombbal legyen több a 
hátán, mint ahány gyermeket hozott a világra. 


S megharsant a felhők trombitája, az isteneknek az Aether, a 
gigászoknak a Föld adta meg a dörgő jelet a rohamra, a természet újra 
zűrzavarossá lett, és aggódik uráért. A dölyfös gigászok szétfeszítik a 
természet határait, a sziget elhagyja helyét a tengerben, a sziklazátonyok 
felszínre kerülnek, a tengerpartok eltolódnak, a folyók megváltoztatják 
medrüket. Az egyik az Oita hegyét, a másik a Pangaiont, az Osszát vagy a 
jégborította Athoszt használja fegyverül, amaz a Rhodopé sziklás hegyét 
szakítja fel a Hebrosz forrásaival együtt, és a gigászok vállán csorog végig 
az Enipeusz vize is. Maga Gaia kisimult mezők felületén ül, nincs magaslat 
többé a földön, a Földanya gyermekei között osztotta szét önmagát. 


Irtózatos recsegés-ropogás, vad harci lárma töltötte be a levegőt. 
Elsőnek Arész hajtotta sebes lovait az ellenségre, aranypajzsa tűznél 
fényesebben ragyogott, dús fürtjeit sisak szorította le. Pelóroszt érte a 
kardja, ott, ahol a combja végén szörny alakjához a két kígyótest 
csatlakozott; mind a három életét egyetlen csapással oltotta ki. Aztán az 
elterült óriási testen diadallal hajtotta végig harci szekerét. 


Mimasz rohant elő, hogy megbosszulja testvére halálát. Már felragadta 
Lémnosz tűzhányó szigetét, Héphaisztosz műhelyével együtt, és Arészre 
hajította volna, de az isten megelőzte, dárdája hegyével agyvelejét érte. 
Mimasz emberi teste meghalt, de a kettős kígyótest élt még, és szörnyű 
sziszegéssel tört halála után is legyőzője ellen. 


Pallasz Athéné nem használta dárdáját, csak a pajzsát mutatta Paliasz 
gigásznak a Gorgó-fejjel, de ezt látni is elég volt: rémülten érezte a 


gigász, hogy kőkeménység kúszik végig a tagjain, és anélkül, hogy sebet 
kapott volna, merev lesz és tehetetlen, mint a márvány. Éppen ekkor 
keresett sziklát a közelben Damasztór, hogy az istenekre hajítsa, s most 
testvére megmerevedett testét kapta fel szikla helyett. 


Csodálkozva látta testvére halálát Ekhión, s hogy megpróbálja az 
istennőt, szembenézett vele, akivel senki se nézhet szembe kétszer. 
Vakmerő tekintetével megérdemelte halálát, és a halállal együtt ismerte 
meg az istennőt. Utána Palléneusz nyújtotta elvakult kezét Athéné ellen; 
emberi testét dárdája hegyével ölte meg az istennő, ugyanakkor a 
kígyórész a Gorgó jéghideg tekintetétől fagyott merevvé. 


Porphürion Délosz szigetére rontott, hogy a világ tengelyét csavarja az 
istenek ellen. Elborzadva látta Néreusz, a tengeri öreg, nyirkos 
barlangjából kiugrott ősz atyjával Thetisz, és Poszeidón palotája magára 
maradt. A Künthosz hegy csúcsáról segítségért kiáltottak a szelíd nimfák, 
akik egyszerű nyilaikkal vadászni tanították egykor Apollónt, és akik 
először vetettek ágyat Létónak, mikor megszületett ragyogó két 
gyermeke, Apollón és Artemisz. Rémülten kiáltott fel Apollónhoz 
segítségért maga Délosz szigete: 

- Az én ölembe tett Létó, mikor születtél, hát most hallgass meg 
engem, és segíts, mert kegyetlen kéz felszakít, hogy újra bolyongjak, mint 
régen! - Mert Délosz szigete, mielőtt Apollón megszületett rajta, állandó 
hely nélkül bolyongott a tengeren. 

Apollón megjelent, és legyőzte Porphüriónt. 

A gigászok halála után Gaia még Tüphónt, a százfejű, tűzokádó óriást 
hozta a világra, hogy ez is az Olümposz uralma ellen lázadjon. Az istenek 
Egyiptomba menekültek előle, de végül is Zeusz legyőzte, és a szicíliai 
Aitné (Etna) hegyét borította rá; Tüphón időnként megrázkódik, és 
ilyenkor láng csap fel a tűzhányó hegy mélyéről. A földön Tartarosz 
kígyóleányától, Ekhidnától származó szörnyeteg gyermekeit hagyta csak 
maga után; ezek mindaddig zaklatták a világot, amíg Zeusz halandó fia, 
Héraklész meg nem ölte őket, és az olümposzi rend oltalmazásával ki nem 
érdemelte a halhatatlanságot. 

Az Olümposz égbe nyúló csúcsán épült fényes palotáikból figyelik a 
halhatatlan istenek a világot, és féltékenyen ügyelnek a rendre, hogy a 
Nap, a Hold és a csillagok a számukra kiszabott pályán járjanak örökké, és 
semmi ne lépje túl a mértéket. Amikor Phaethón elbizakodott apja, 
Héliosz szekerén felhajtott az égboltra, gyönge kezével nem bírta a 
szárnyas lovakat fékezni, ezek túlságosan közel ragadták a földhöz a 


tüzes Nap-szekeret, majdhogy lángra nem gyúlt tőle a föld, és ekkor 
Zeusz villámával sújtotta halálra a vakmerőt. Nővérei megsiratták, az ő 
könnyeikből keletkezett a borostyánkő, ők maguk pedig égerfákká 
változtak. 


PERSZEPHONÉ ELRABLÁSA 


A nüszai mezőn szedett virágot Zeusz és Démétér leánya, Perszephoné, 
társnőivel, Ókeanosz leányaival. Szedték a virágot a lágy pázsiton, rózsát, 
sáfrányt, szép ibolyát, íriszt és jácintot meg a narkisszosz bíborszínű 
virágát, amelyet azért sarjasztott Gaia, hogy avval csábítsa a szépszemű 
leányt, Zeusz tanácsára, a halál , mindenkit befogadó", királyának, 
Polüdektésznek járva a kedvében. Csodálatos szépségben tündöklött az 
újfajta virág, megbámulta, aki csak látta, isten és ember egyaránt, amint 
gyökerétől százfelé ágazott. Pompás illatára nevetett az ég is, nevetett az 
egész föld és a sós tenger. Csodálkozva nézte Perszephoné, s boldogan 
nyújtotta, mint szép játék után, a kezét. De ekkor meghasadt a föld, 
felbukkant halhatatlan lovaival Kronosz soknevű fia, kit Hádésznak és 
Plutónnak és Polüdegmónnak is hívnak az emberek. Hiába tiltakozott a 
leány, felkapta aranyszekerére, és vitte magával, akárhogy sikoltozott is. 


Rémült kiáltással hívta segítségül atyját Perszephoné, de nem hallotta 
meg senki a hangját, sem isten, sem ember, csak Perszaiosz leánya, 
Hekaté, az éjszaka sűrű fátylat viselő, háromtestű istennője, és Héliosz, a 
Nap istene, Hüperión ragyogó fia. Zeusz az istenektől távol, imádsággal 
tele templomban ült, hogy fogadja a halandó emberek áldozatait, s 
hagyta, hogy leányát elrabolja Hádész. Amíg a földet s a csillagos eget 
látta Perszephoné, és a halakban bő, zúgó tengert meg a nap sugarait, 
remélte, hogy meglátja még felséges anyját és az örökkévaló istenek 
családját. Addig még a remény, akárhogy búsult is, csak elcsöndesítette. 

De mikor elnyelte a föld mélye őt is Hádész szekerével, 
kétségbeesetten kiáltott anyja után, minden erejét összeszedve. 

Visszhangot adtak a hegyek csúcsai és a tenger mélységei az istennő 
halhatatlan hangjára. Meghallotta felséges anyja is, és éles fájdalom fogta 
el a szívét. Ambrosziás haján megtépte a fátylat, kék leplét ledobta 
válláról, s rohant, mint a saskeselyű, szárazon és vízen, leánya után 
kutatva. De senki sem akarta megmondani az igazat, sem isten, sem 
ember, még egy jósmadár sem jött, hogy hírt adjon. 

Kilenc napon át bolyongott Démétér, kezében égő fáklyákkal; 
bánatában nem nyúlt sem ambrosziához, sem édes nektárhoz, és üdítő 
fürdő sem érintette testét. A tizedik nap hajnalán aztán szembejött vele 
Hekaté, fáklyával a kezében. De Hekaté sem tudta, hogy ki rabolta el 
Perszephonét. 


- Csak a sikoltását hallottam - mondta de nem láttam, hogy ki rabolta 
el. Hanem elkísérlek a Naphoz, aki égi útján mindent lát, és mindent hall, 
ő majd bizonyosan ezt is meg tudja mondani. 


Örült a tanácsnak Démétér, és elment Hekatéval a Naphoz: 


- Mondd meg nekem, fényes Héliosz, aki mindent tudsz, és mindent 
látsz, ki rabolta el a lányomat! Mert én csak sikoltását hallottam a föld 
túlsó végéről, de mire hazaértem, már nyomát sem találtam. 


Ekkor Hüperión fia, a dicső Nap, megmondta az igazat Démétérnek: 


- Bizony maga Zeusz okozta a te bánatodat, mert megengedte 
testvérének, Hádésznak, az Alvilág királyának, hogy elrabolja és feleségül 
vegye leányodat. De ne búsulj érte, Démétér, mert méltó vöd Hádész, ő is 
testvéred, ő is király, mint Zeusz és Poszeidón! 

Így szólt Héliosz, és már hajtotta is tovább gyorslábú lovait. 


Démétér szívét most még kegyetlenebb fájdalom fogta el, mert 
gyűlölte Hádészt, az Alvilág sötét királyát, és haragudott Zeuszra, hogy 
megengedte a leányrablást. El is határozta, hogy nem megy vissza többé 
az Ölümposzra, a többi isten közé. Inkább az emberek közé elegyedik, 
megváltoztatva isteni alakját. 


És bolyongott tovább, amíg csak el nem ért Eleusziszba. Ott leült a 
város határában egy nagy kőre a forrás mellett, és várta, amíg jönnek 
vizet meríteni a városbéliek. Öreg anyóka képét öltötte magára, az arca 
ráncos volt és barna, a ruhája is olyan, mint a királyi házak 


gazdaasszonyáé, mint kis királyfiak dajkájáé szokott lenni. Nem ismerte 
fel benne senki az istennőt. 


Jöttek az asszonyok és a leányok a városból, vedrekkel, karcsú nyakú, 
festett korsókkal, vizet meríteni. Jöttek Keleosz király leányai is, virágzó 
fiatalságukban egyik szebb volt, mint a másik, és amint a korsót szép 
vállukra emelték, istennőkhöz hasonlítottak. Ok sem ismerték fel az 
istennőt, de szíves szóval megszólították: 


- Hová való vagy, ki vagy, nénike? Miért nem jössz be a városba, az 
asszonyok közé? Akadna köztük hozzád illő, aki örül neked, aki szívesen 
lát. 

És Démétér felelt: 


- Szép tőletek, gyermekeim, hogy szíves szóval kérdezitek az idegent. 
Dósz az én nevem, Krétából raboltak el gonosz kalózok, hogy eladjanak 
rabszolgának. De én megszöktem tőlük egy óvatlan pillanatban, és most 
itt vagyok, hosszú bolyongás után ide vetett a sors, és azt se tudom, 


micsoda föld ez, miféle emberek laknak rajta. Az istenek áldjanak meg, 
leánykák, adják meg nektek, amit csak kívántok, derék férjet, szép 
családot, ti pedig könyörüljetek rajtam, segítsetek valami szolgálatba! 
Tudok én dolgozni, tapasztalt öregasszony vagyok, vigyáznék a házra, 
dajkálnék csecsemőt, karomon ringatva, puha ágyat vetnék gazdáimnak 
éjszakára, és sok minden szépre, finom kézimunkára tanítanám az 
asszonyokat. 

Felelt Kallidiké, Keleosz király szép leányai között a legszebb: 

- így van ez, anyóka, nékünk, embereknek, akár jó, akár rossz, tűrnünk 
kell, amit az istenek ránk mérnek. De jó helyre jöttél, sok nemes család 
lakik a mi városunkban, akármelyikhez fordulsz, szívesen befogadnak. 
Hanem tudod, mit gondoltam? Várj itt, amíg visszajövünk, megkérdezzük 
anyánktól, hátha ő felfogad, és akkor nem is kell házat keresned! Kicsi 
öcsikénk van, kedves, csöpp fiúcska, szüléink késői öröme-virága, talán őt 
rád bízza a mi anyánk, Metaneira királyné. S ha őt felneveled, irigyelni 
fognak az asszonyok téged, annyi dajkabért ad anyánk érte, meglásd! 


Így szólt Kallidiké, s három testvérével megtöltve gyorsan a forrás 
vizéből a fényes korsókat, büszke lépésekkel - válluk sem hajlott meg a 
nehéz edények alatt - hazasiettek. Otthon elmondták anyjuknak, hogy 
kivel beszéltek, mit mondtak, és Metaneira mindjárt visszaküldte őket a 
forráshoz, hogy illő bérért elhívják Keleosz házába a krétai jövevényt. 


Örültek nagyon a leányok, hogy az öregasszonyon máris tudtak 
segíteni. Boldogan szaladtak vissza, mint karcsú szarvasborjak vagy 
virgonc őzek a legelő édes füvére, csak úgy lobogott sáfrányszőke hajuk, 
és fel kellett fogniok hosszú ruhájukat, hogy meg ne botoljanak benne. 


Az istennőt még ott találták a forrás mellett, ahogyan elhagyták: ott 
búslakodott a kövön ülve, és eltakarta fátyollal az arcát. A leányok 
elvezették őt szüleik házához. 


Metaneira királyné az oszlop mellett ült - kicsi fia akkor is az ölében 
volt -, és a leányok előreszaladtak, hogy bejelentsék öcsikéjük új dajkáját. 
Démétér megállt az ajtóban, kiegyenesedett, majdnem a gerendát érte 
fejével, és csodálatos fénnyel teltek meg a falak. Kis híja, hogy rá nem 
ismert a királyné az istennőre, fel is kelt már, hogy helyét tisztelettel 
átadja, de Démétér nem akart a fényes trónszékre ülni. Könnyező szemét 
újra eltakarta, s a lányáért való gyászban újra összeroskadt. 

Egy jószívú cseléd - Iambénak hívták - gyorsan széket hozott neki. 
Démétér leült, de sokáig szóhoz sem tudott jutni, elveszett leányára 
gondolt, és kegyetlen fájdalom szorította össze a szívét. Etellel-itallal 


kínálták, de nem nyúlt semmihez; föl akarták deríteni, de nem tudták 
mosolyra bírni. Akkor Iambé, hogy megnevettesse a szerencsétlen 
idegent, mindenféle tréfába kezdett, míg végre Démétér is elmosolyodott 
rajta. 

Erre Metaneira piros borral kínálta, de Démétér ezt nem tartotta anyai 
gyászához illőnek, hanem az árpából készült üdítő italt, a kükeónt, 
elfogadta. Csak ekkor tudta őt házában üdvözölni Metaneira: 

- Légy boldog itt minálunk, szegény asszony! A szemeden látom, hogy 
jobb sorshoz voltál szokva, de hát nekünk, embereknek, akár jó, akár 
rossz, tűrnünk kell, amit az istenek ránk mérnek. De az én házamban 
meglesz mindened, akárcsak nekem magamnak. Kisfiamat bízom rád, ezt 
a csöpp fiúcskát, akit késői boldogságnak adtak nekem az istenek. Dajkáld 
őt gondosan, s mire felnevelted, irigyelni fognak az asszonyok téged, 
annyi dajkabért adok érte, meglásd. 

Démétér is köszönt: 

- Az istenek áldjanak meg téged minden jóval, asszonyom. Kicsi fiad 
gondját, amint parancsoltad, magamra vállalom, s hiszem, nem lesz 
semmi panaszod ellenem. Tudok gyógyfüveket, tudok varázslatot, s 
meglásd, karom közt nem éri baj a kis királyfit! 

Azzal mindjárt át is vette anyja kezéből a kis Démophoónt; boldogan 
látta Metaneira, hogy milyen gondosan ölelte illatos kebléhez. 


A kisfiú pedig növekedett szépen szülei házában. Mint egy isten, úgy 
nőtt, erősödött. Nem is kenyéren élt, mint a többi ember, hanem 
ambrosziával, akár az istenek. Démétér készítette ezt el neki, Démétér is 
dajkálta, ő lehelte rá édes leheletét, és éjszakánként, amikor senki sem 
látta, ő fürdette a tűz tiszta lángjában. 


Örökifjúvá és halhatatlanná tette volna Démétér. De Metaneira egy 
éjszaka megleste, és nagyot sikoltott, mikor meglátta a tűz lángjában a 
kisfiát: 

- Jaj, szegény gyermekem, az idegen asszony eléget a tűzben! - S 
hangos jajveszékelése majd felverte a házat. 


Megharagudott Démétér, kivette a tűzből és a földre tette a kis 
Démophoónt, s indulatosan szólt Metaneirára: 


- Balgák vagytok, ti halandó emberek, nem látjátok előre sem a jót, 
sem a rosszat! Örökifjúvá és halhatatlanná akartam tenni fiadat, de te 
mindent elrontottál ostoba kíváncsiságoddal. Most már emberi sors lesz 
az ő sorsa is, de az emberek közt örök híre lészen, mivel az én halhatatlan 


ölemben nevelkedett. Mert tudd meg: én vagyok Démétér, istenek és 
emberek örömének az úrnője! Rajta, építsetek templomot számomra, és 
jöjjön az egész nép, én majd megtanítlak, hogyan szolgáljátok, hogy 
engeszteljétek ki az én szent lelkemet! 

Így szólt, és nyoma sem volt többé a krétai öregasszonynak: az istennő 
ragyogó isteni mivolta állt már Metaneira előtt. Hosszú szőke haja a 
vállát verte, csodálatos illat áradt ruhájából, halhatatlan arca messzire 
ragyogott, s megtelt az egész ház fényességgel. De aztán Démétér 
elhagyta a termet. 


Metaneira szava elállt, térde megroggyant, s nem volt annyi ereje sem, 
hogy felvegye a földről a gyermeket. Az, szegényke, hangosan sírt, míg 
nénjei meg nem hallották, és hálószobájukból hozzá nem siettek. Az egyik 
felvette, ölében ringatta, csitítgatta, a másik a tüzet igazította meg, a 
harmadik elalélt anyját segítette talpra. Aztán mindannyian a kis 
öcsikéhez fordultak, kézről kézre adták, becézték, vigasztalták, de az csak 
nem nyugodott meg. Démétér dajkálását nem tudták neki pótolni. Egész 
éjszaka reszkető tagokkal imádkozott Metaneira királyné leányaival 
együtt, hogy kiengeszteljék Démétért, és reggelre kelve elmondta urának 
az istennő parancsát. 


Keleosz király pedig összehívta a népét, és mindjárt munkába fogtak. 
Magas halmon oltárt és templomot építettek, hamar el is készültek vele, 
mert a nép apraja-nagyja részt vett a munkában. Akkor aztán a szőke 
Démétér beköltözött a templomba. 

Ott ült a templom közepén, fényes trónszékében, messze az Olümposz 
boldog isteneitől. Leányát siratta, keserű gyászban emésztődve, és nem 
gondolt az emberekkel, a szántóföld áldásával, amit az ő kezére bízott a 
végzet. 

Nyomorúságos esztendő köszöntött az emberekre. Hiába szántottak, 
hiába vetettek, a föld nem adott termést, mert elrejtette a szépkoszorús 
Démétér. 

Éhínség szakadt a világra, s ki is veszett volna az emberi nem a földről, 
ha nem kapott volna észbe időben Zeusz atya. 

Hívatta az aranyszárnyú íriszt, és őt küldte először Démétérért. írisz, 
mint a madár, sietett Eleusziszba, és meg is találta Démétért a templom 
közepén, kék ruhájába burkolózva. 


- Démétér - szólt hozzá tisztelettel írisz Zeusz atya küldött, hogy 
hívjalak vissza a többi isten közé. 


De Démétér nem engedelmeskedett Zeusz hívó szavának. Hiába küldte 
érte Zeusz sorjában a többi istent is, senki nem tudta rábeszélni, 
rendíthetetlenül megmaradt amellett, amit kimondott: 


- Nem térek vissza addig az illatos Olümposzra, nem sarjasztok áldást 
addig a szántóföldön, amíg szemtől szembe meg nem látom újra kedves 
leányomat! 


Végül is Zeusz engedett, és rábeszélő szóval üzente Hádésznak, hogy 
bocsássa vissza anyjához Perszephonét. Hermészt küldte hozzá a sötét 
Alvilágba, s Hermész át is adta Hádésznak Zeusz parancsát: 


- Sötéthajú Hádész, Zeusz atya küldött, hogy vigyem fel innét az 
Alvilágból Perszephonét. Mert ha Perszephoné nem tér vissza anyjához, 
Démétér elrejti a mezők áldását, s ha a mező nem termi meg a kenyeret, 
az emberek elpusztulnak, s ha az emberek elpusztulnak, senki sem fog 
többé áldozatot bemutatni a halhatalan isteneknek. 


Hádész csak mosolygott, és ravaszul felhúzta a szemöldökét. Szólt is 
mindjárt Perszephonénak: 


- Menj csak, Perszephoné, kékruhás anyádhoz, hogy balga haragjával 
felhagyjon végre! Hiszen nem vagyok én hozzá méltatlan vő, Zeusz atya 
testvére vagyok magam is, és az egész Alvilág az én birodalmam. Ezt a 
királyságot osztottam meg veled. 


Így szólt Hádész, és Perszephoné boldogan készülődött vissza 
édesanyjához. Gyorsan felült a kocsira, Hermész vette kezébe az ostort és 
a gyeplőt, s mentek nyílsebesen, mély tenger, magas hegy nem volt 
akadály előttük. Meg is érkeztek egyszeribe az eleusziszi templom elé. 

Lelkendezve rohant leánya elé Démétér, ölelték, csókolták egymást, és 
csak később kérdezte aggódva Démétér a leányától, hogy evett-e valamit 
Hádész házában. 

- Mert ha ettél vele egy tálból - magyarázta neki -, akkor a felesége 

vagy már, akkor vissza kell térned hozzá. 

-Egy szem gránátalmamagot ettem az ő kezéből - mondta 

Perszephoné, és abból megtudta Démétér, hogy nem maradhat örökre 
vele a leánya. 


Az egész napot együtt töltötték, önfeledt boldogságban örültek 
egymásnak. Akkor aztán elküldte Zeusz atya a széphajú Rheia istennőt, 
hogy most már hozza vissza végre Démétért az Olümposzra. Démétérnek 
volt még egy kérése: ha már vissza kell bocsátania Hádészhoz leányát, 
legalább annyit engedjen meg Zeusz, hogy az év kétharmad részét vele 
tölthesse Perszephoné az olümposzi istenek között, és csak az év 


egyharmad részére térjen vissza férjéhez, az Alvilágba. 

Zeusz erre is ráállt, csak jöjjön már Démétér, és árassza az áldást a 
szántóföldekre! 

Jött is már Démétér a magas Olümposzra, és útközben bejárta a 
halandó emberek szántóföldjeit is. Mindenütt lankadtan állt a gabona, 
mert Démétér elrejtette az áldást. De most, a szőkehajú istennő lába 
nyomán, minden élet felocsúdott, termést hoztak a szántók, levelek és 
virágok alatt roskadozott az egész föld, a szárakon telt szemű kalász 
duzzadt, és hamarosan gazdag kévék sorakoztak asztagba. 

Démétér, a , törvényhozó" istennő még megmutatta a törvényt 
szolgáló királyoknak, Triptolemosznak, Dioklésznek, Eumolposznak és 
Keleosznak a szent szolgálatot, az eleusziszi misztérium rendjét és 
szertartásait. Ezután leányával együtt visszatért az Olümposzra. 


A VILÁG KORSZAKAI 


Az emberek első nemzedéke az aranykorban élt, rajtuk még Kronosz 
uralkodott, mert akkor még ő volt a király az égben. Az aranykorban még 
gondtalan szívvel éltek az emberek, akár az istenek, munkátlanul és baj 
nélkül. Nem létezett még nyomorúságos öregség, kezük, lábuk friss ereje 
nem hagyta el őket; amíg csak éltek, virágzó fiatalságnak örülhettek 
mindvégig, s úgy haltak meg, mint akit álom ér utol. Nekik még részük 
volt minden jóban. Termését meghozta a zsíros föld magától, bőségesen 
és irigység nélkül, s az emberek ráérő idejükben azt tehették, amihez 
éppen kedvük kerekedett. Gazdagok voltak, és szerették őket a boldog 
istenek. Mikor pedig ezt a nemzedéket magába fogadta a föld, belőlük 
lettek a jó szellemek, a nagy Zeusz akaratából, a földön járó szellemek, a 
halandó emberek oltalmazói. Ok őrzik az igazságot, és figyelik a gonosz 
tetteket, ködbe burkolózva járják be a földet mindenfelé, a gazdagságot is 
ők osztják, mert nekik jutott ez a királyi ajándék is. 

Ezután már sokkal silányabb második nemzedéket teremtettek az 
olümposzi istenek. Ez az ezüstkor, és az ezüstkori emberek az aranykori 
nemzedékkel sem testükben, sem lelkűkben nem mérhetők már össze. 
Azért még mindig hosszú életűek voltak, s százéves korig nevelkedett a 
gyermek hű anyja mellett. De mire felnőttek, nem éltek már sokáig, és 
sok volt a bajuk a saját balgatagságuk miatt, mert erőszakos kezüket nem 
bírták egymástól visszatartani. S a halhatatlanoknak sem akartak 
szolgálni, sem áldozni az istenek oltárain, amint az az emberek közt 
törvény is, szokás is. Kronosz fia, Zeusz, rejtette őket a föld alá 
haragjában, mert nem adták meg a köteles tiszteletet az olümposz boldog 
lakóinak. Miután pedig az ezüstkori embereket is magába fogadta a föld, 
ezeket a föld alatti boldogoknak nevezik a halandók. Csak második hely 
az övék, de azért őket is megbecsülés kíséri. 


Zeusz atya ekkor a beszélő emberek harmadik nemzedékét is 
megteremtette, kőrisfából. Ez a rézkorszak, és ez már az ezüstkorral sem 
ért fel. Félelmetes és kegyetlen fajta élt ekkor, akik csak Arész gyászos 
mesterségével törődtek, és a gőgös erőszakkal, még a táplálékuk sem volt 
kenyérféle. Kegyetlen lelkűk kemény volt, mint az acél, nem lehetett a 
közelükbe férni, hatalmas erejük volt, és győzhetetlen karok nőttek ki 
vállukból. Fegyvereik rézből készültek, rézből a házaik is, és 


rézszerszámmal dolgoztak, a fekete vas még nem is létezett akkor. A 
rézkor emberei egymás keze által pusztultak el, úgy mentek a fagyos 
Hádész dohos lakába, névtelenül és nyomtalanul. A fekete halál elvitte 
őket, akármilyen ijesztőek voltak is, és el kellett hagyniok a fényes 
napvilágot. 

Miután pedig ezt a nemzedéket is magába fogadta a föld, ismét más, 
negyedik fajtát teremtett Zeusz a sok népet tápláló föld színén, 
igazságosabbat és derekabbat az előzőnél. Ez a héroszok isteni fajtája, 
akiket félisteneknek is hívnak a földön. Őket súlyos háború, 
emberpusztító harc ölte ki, egy részüket Kadmosz hazájában, a hétkapus 
Thébaiban, mikor Oidipusz nyájaiért küzdöttek, más részüket Trója alatt, 
hová a tenger széles hátán jöttek hajóikkal a széphajú Helené miatt. 
Haláluk után az emberekétől eltérő életmódot és szokásokat rendelt 
nekik Zeusz, a föld széleire telepítette őket, messze a halhatatlan 
istenektől, és Kronosz lett a királyuk, miután Zeusz feloldotta bilincseit. 
Ott laktak gondtalan lélekkel a Boldogok Szigetein, a mélyörvényű 
Ókeanosz mellett, a boldog héroszok, akiknek egy évben háromszor hoz 
mézédes termést az életet ajándékozó mező. 


Végül az ötödik korszak következett, a vaskor. A vaskor nyomorult 
embereinek sem nappal, sem éjszaka nem enged pihenést a fáradtság és a 
szükség, súlyos gondokat mérnek rájuk az istenek. Azért a sok baj közé 
számukra is keveredik itt-ott valami jó is. S egyszer ezt a fajtát is el fogja 
pusztítani Zeusz, az lesz majd a jel rá, hogy az emberek ősz hajjal fognak 
születni. Abban a végkorszakban még fokozódni fog minden nyomorúság 
és minden gonoszság. Atya és gyermeke nem tudnak megférni, sem 
vendég a gazdájával, sem barát a baráttal, a testvérek sem fogják szeretni 
egymást, mint azelőtt. Ha szüleik megöregszenek, nem tisztelik őket, sőt 
még szidalmazzák arcátlan szavakkal a gonoszok, az istenek bosszújától 
sem félve, s nem adják meg a hála adóját öreg szüleiknek, amiért 
felnevelték őket. Önkezükkel fognak bíráskodni, és egyik a másik városát 
dúlja fel. Nem lesz becsülete annak, aki megőrzi esküjét, sem az igaznak, 
sem a jónak, inkább tisztelik a gonosz kezű és erőszakos embert. A jogot 
az öklükben hordozzák, és a becsületérzés eltűnik, és kárt tesz a gonosz a 
derekabb emberben, mert ferde szavakkal szól hozzá, és hamisan 
esküszik. S az irigység rossz tanácsot ad a szerencsétlen embereknek, s 
aztán kárörvendve kíséri őket gonosz szemével. Akkor már, szép testüket 
fehér lepelbe burkolva, a széles térségű földről az Olümposzra mennek 
fel, a halhatatlan istenek közé, elhagyva az embereket, Aidósz és 
Nemeszisz: a szemérmes becsületérzés és az igazságos megtorlás istennői. 


Csak a szörnyű szenvedések maradnak itt az emberek számára, és nincs 
semmi, ami a bajt elháríthatná. Annak jó, aki a vaskor előtt halt meg, 
vagy aki a messze jövendőben születik, és megéri a visszatérő aranykort. 


A VÍZÖZÖN 


A Föld az olümposzi istenek ellen lázadó gigászok kiömlő véréből 
sarjasztotta az első embereket. 


Ez a fajta is istentelen és erőszakos volt, akárcsak maguk a gigászok, 
meglátszott rajtuk, hogy vérből sarjadtak. Látta bűneiket Zeusz az 
olümposzról, szörnyű haragjában összehívta az istenek gyűlését, és 
kihirdette köztük, hogy elpusztítja az embereket. Voltak, akik helyeselték 
Zeusz szavait, s még ösztökélték is haragját, mégis sajnálták az emberi 
nem teljes pusztulását, és aggódva kérdezték: mivé lesz a föld, ha magára 
marad, s ki fog az ő oltáraikra tömjént hozni? Vagy a pusztító vadaknak 
akarja átadni az egész földkerekséget? De az istenek királya leintette az 
aggodalmaskodó kérdéseket avval, hogy már az ő gondja a többi, és új 
sarjadékot ígért, csodálatos eredetből, mely már nem lesz hasonló az első 
emberek fajtájához. 


S már-már el is szórta villámait a földre, de félt, hogy annyi tűztől még 
a szent éter is lángra kap, és a hatalmas világtengely elég. Eszébe jutott a 
végzet szava is, hogy majd eljő az idő, mikor a tenger, mikor a föld és az 
ég királyi palotája tüzet fog, és lobogva ég, és a világ mesteri építménye 
leroskad. Félretette a küklópszok keze alól kikerült fegyvereket, és a 
büntetés ellenkező nemét választotta, azt, hogy minden világtáj felől esőt 
bocsátva alá, a halandó fajtát a hullámokba fojtja. Az északi szelet elzárta 
Aiolosznak, a szelek királyának a barlangjába, s vele együtt a többit, ami 
csak szétszórja az összegyűjtött felhőket, és kibocsátja Notoszt, az esőt 
hozó déli szelet. Nedves szárnnyal repül ki Notosz, szuroksötétségbe 
takarva vészjósló arcát, szakálla felhőktől nehéz, fehér hajáról ömlik a 
víz, homlokán a ködök ülnek, tollai harmatosak, keble is, és amint széles 
kezével a lecsüngő felhőket facsarja, recsegés-ropogás támad, a felhőkbe 
zárt eső zuhog alá az égből. Héra hírnöke, a tarka színekbe öltözött írisz, 
összeszedi a vizet mindenünnen, s viszi, hogy a felhőket táplálja vele. 
Leteríti a víz a vetést, amitől annyit remélt a földműves, odalett, és a 
hosszú esztendő minden fáradsága kárba megy. 


Nem is elégedett meg az éggel, saját hatalmával Zeusz. 
Segédcsapatokkal - habjaival - áll melléje kék színű testvére. Összehívta 
Poszeidón a folyamokat, s mikor ezek beléptek királyuk palotájába, így 
szólt hozzájuk: 


- Nincs idő most hosszú biztató beszédre, öntsétek ki minden erőtöket, 
így kell lennie, nyissátok ki tárházaitokat, s a gátat letépve, engedjétek 
szabadjára folyástokat! 

Így hangzott a parancs, a folyamok elhagyták ismét királyuk palotáját, 
forrásaik száját kitágították, és fékevesztett futással hömpölyögtek a 
tengerekbe. Maga Poszeidón háromágú szigonyával a földet bökte meg, 
az megrázkódott, és rengésével szabaddá tette a vizek útját. Medrükből 
kilépve futottak a folyók a nyílt mezőkön, s a vetésekkel együtt kicsavart 
fákat, barmokat, embereket, leszakított tetőket, szentélyeket ragadtak 
tova oltáraikkal. Ha pedig megmaradt egy-egy ház, és ellen tudott állni 
ekkora pusztulásnak, anélkül hogy összeomlott volna, a túláradt habok 
mégis betakarták, s még a tornyok is eltűntek az ár alatt. Már nem volt 
különbség tenger és föld között, minden egy víztükör volt, és partja sem 
létezett ennek a tükörnek. 


Az emberek menekültek, egyik magasabb dombot keresett, a másik 
csónakba ült, és evezőt fogott ott, ahol a minap még szántott. Ez a vetés 
fölött vagy elmerült háza oromzata fölött hajózik, amaz halat fogdos a 
szilfa tetején. Megesik, hogy zöldellő réten vetik ki a horgonyt, vagy a 
szőlőhegyet horzsolja maga alatt a görbe hajógerinc. És ahol az imént 
még kecses gödölyék szakították a füvet, most ormótlan fókák hevertetik 
testüket. Csodálkozva nézik a víz alatt a berkeket, a városokat, a házakat 
Néreusz leányai, s az erdőket ellepik a delfinek, magas ágakba ütköznek, 
és meginognak alattuk a tölgyfák. Ott úszik a farkas: a juhok között, viszi 
az áradat a sárga oroszlánokat, viszi a tigriseket, s nem használ sem 
villámereje a vadkannak, sem pedig gyors lába az elsodort szarvasnak. 
Sokáig keresve egy darab szárazai, ahol megpihenhet, ellankadt 
szárnnyal hull a tengerbe a madár. 


Elborította már a halmokat is a tenger féktelen szabadsága, s új habok 
verdesték a hegycsúcsokat. Az emberek legnagyobb részét az ár ragadta 
magával, és akiket az ár megkímélt, azokat élelem fogytán a hosszú 
éhezés pusztította. 


Csak a Parnasszosz kettős orma émelkedett szabadon a felhők fölé. 


Ezen a hegyen akadt fenn Deukalión, Prométheusz fia, meg a felesége, 
Pürrha, Epimétheusz leánya. Másutt már mindent tenger borított. A 
Kórükion-barlang nimfáihoz és a hegy isteneihez fordultak imájukkal, és 
a végzet szavát hirdető Themiszhez, akinek akkor ott jóshelye volt. Nem 
akadt Deukaliónnál jobb és igazságszeretőbb férfi, sem az asszonynál 
istenfélőbb asszony. Amint Zeusz meglátta, hogy már lucskos mocsarak 


öntötték el a földkerekséget, és látta, hogy annyi férfi közül csak 
egyetlenegy maradt életben, annyi asszony közül csak egyetlen asszony, 
és mindkettő bűntelen, és mindkettő istenfélő: szétszórta a felhőket, s az 
északi széllel elhordatta az esőt, megmutatta az Égnek a Földet és a 
Földnek a tiszta Eget. 


A tenger dühe is elült, és félretéve hármas hegyű fegyverét, 
megsimogatta a vizeket a tenger ura. Hívta a mélység fölött ácsorgó kék 
Tritont, kinek vállát rajta nőtt bíborcsiga borítja, s meghagyta neki, hogy 
fújjon bele kagyló-trombitájába, úgy szólítsa vissza, megadva a jelt, a 
tenger habjait és a kiáradt folyókat. Vette Triton öblös, felül szélesedő, 
hajlított trombitáját; ez, mihelyt magába veszi a levegőt, betölti hangjával 
a partokat, keleten és nyugaton egyszerre. Akkor is, amint az isten 
nedves szakállától harmatozó száját megérintette, és a parancs szerint 
rázendített a takarodóra, minden hullám meghallotta a földön és a 
tengerben egyaránt. S amint meghallották a hullámok, egybe is gyűlt 
valamennyi. Az áradat leülepedett, a dombok lassanként előtünedeztek. 
Már a tengernek újra partja lett, s a folyókat visszafogadta a régi meder. 
Emelkedett a föld, s nőttek-nőttek újra a szárazföldi tájak, miközben 
egyre apadt a víz. Végre, hosszú idő múltán, megmutatták újra lombjuk- 
vesztett ormaikat az erdők, de még ágaik közt tartották a visszamaradt 
iszapot. 

Helyreállt a világ, de kietlen volt és üres, és az elpusztult mezők fölött 
mélységes csönd uralkodott. Látta ezt Deukalión, és könnyek között így 
szólította meg Pürrhát: 


- Ó, testvérem, ó, hitvesem, ó, egyetlennek maradt asszony a földön, 
kit a közös nemzetség, a rokoni származás és végül a nász kötött hozzám, 
most e veszedelmek magukban is összekötnek! Mi ketten vagyunk most 
az egész föld népe, amerre csak ellát napnyugat és napkelet, a többi már 
mind a tenger martaléka. De még a mi életünk sincs biztonságban, még 
most is fellegek rémítik a lelkünket. Mit éreznél, te szegény, ha nélkülem 
kímélt volna meg téged a végzet? Magadra maradottan hogyan 
viselhetnéd el a félelmet, s kinek panaszkodnál, és ki vigasztalna? Mert 
hidd meg, ha te is a tengeré lennél, én követnélek téged, hitvesem, és én 
is a tengeré lennék. O, vajha meg tudnám újítani az emberiséget, 
atyámnak, Prométheusznak a mesterségével, s mint ő, vajha lelket 
tudnék önteni én is a kiformált agyagba! Most a halandó fajta mi 
kettőnkben áll fenn, így akarták az istenek, az emberekből hírmondó 
példaként maradtunk. 


Így beszélt Deukalión, és mindketten sírtak. Aztán elhatározták, hogy 
könyörögnek az égi istenséghez, és szent jóslat útján kérnek segítséget. 
Nem tanakodtak soká, együtt járultak a Képhisszosz folyó habjaihoz, 
melyek még nem voltak ugyan egészen kitisztulva, de legalább már az 
ismerős mederben haladtak. Innen merítettek vizet, és avval hintették be 
ruhájukat és fejüket, úgy vették útjukat a szentséges istennő temploma 
felé. Ennek az orma is rút moszattól sárgult, és tűz nélkül álltak az 
oltárok. Amint a templom lépcsőit elérték, lehajlott fővel borult le 
mindkettő, és a hideg követ remegve illették csókjaikkal. És így 
imádkoztak: 


- Ha igazságos imánkra meglágyul az isteni akarat, ha elfordul az 
istenek haragja, mondd, Themisz, mi módon hozható még helyre a mi 
fajtánk pusztulása? Nyújts segítséget te, legszelídebb istennő, az elmerült 
világnak! 

Meghatották a jámbor szavak az istennőt, és jóslatot adott: 


- Távozzatok templomomból, és fedjétek be fejeteket; oldjátok meg 
felövezett ruhátokat, s nagy szülőanyátok csontjait dobáljátok hátatok 
mögé. 

Sokáig hallgattak, aztán Pürrha szava törte meg a megdöbbent 
csendet, és megtagadta az engedelmességet. Remegő szájjal kérte az 
istennő bocsánatát, de félt megsérteni anyja árnyékát csontjai 
szétdobálásával. Majd elelismétlik magukban a jóslat bujkáló értelmű, 
homályos szavait, és végül Prométheusz fia szelíd szavakkal simogatta 
meg Epimétheusz leányát. 

- Vagy csalóka minden okosságunk - mondta -, vagy pedig kegyesek a 
jóslat igéi, és nem tanácsolnak semmi bűnt. Nagy szülőanyánk, a Föld, és 
a Föld testében a kövek a csontok, azt parancsolja a jóslat, hogy ezeket 
dobáljuk a hátunk mögé. 


Megörült Pürrha férje szavainak, de mindketten féltek, hogy csalóka a 
remény, annyira nem bíztak az égi intelemben. De mit árt, ha próbát 
tesznek? Lementek a hegyről, és betakarták a fejüket, ruháikat 
megoldozták, s amint a parancs szólt, hátuk mögé dobálták a köveket. És 
a sziklakövek engedtek lassanként merev keménységükből, egyre 
lágyultak, s amint meglágyultak, alakot kezdtek ölteni. Majd amint 
megnőttek, és szelídebb lett a természetük, ki lehetett már venni emberi 
alakjukat, ha még nem is egészen világosan, hanem csak úgy, amint az 
imént munkába vett márványból alakuló szobrokon. Ami nedvesebb, 
földesebb rész volt rajtuk, abból lett a hús, az izomzat, ami szilárd és 


hajolni nem tudó, abból lettek a csontok, ami pedig ér volt a kőben, ér 
maradt az emberi testben is. 

Nem telt belé sok idő, és az istenek akarata szerint megújult az emberi 
fajta. A férfikézből elhajított kövek férfiakká lettek, s Pürrha köveiből az 
asszonyi nem született újjá. Ezért vagyunk kemény, fáradságot tűrő fajta; 
evvel is megmutatjuk, hogy kemény kövekből lettünk. 


PROMÉTHEUSZ 


Ott, ahol Próteusz, az Osvíz gomolygó és szeszélyesen alakot váltó 
tömegei borítottak mindent valamikor, az istenek megszületésével 
kialakult a világ, és örök törvények uralkodtak szép rendje fölött. Zeusz 
leányai, a Hórák, a tél után meghozták a viruló tavaszt, majd a 
gyümölcshozó őszt évről évre, és nimfák táncoltak a források körül. Éósz, 
a rózsásujjú Hajnal jelezte nap mint nap Héliosz érkezését, és a Napisten, 
szárnyas paripáit fogva szekerébe, fölhágott a tenger habjaiból az 
égboltra. Jöttére a csillagok a tengerbe vetették magukat, csak 
Phószphorosz, a hajnali csillag várta be nyugodtan egy helyben állva a 
napkeltét. Az égbolt másik oldalán gyors lovon suhant tova Szeléné, a 
holdistennő, mert ha bátyja megérkezik, neki távoznia kell. A tenger 
mélyén lakott Poszeidón feleségével, Amphitritével, csak időnként 
bukkant fel, hogy háromágú szigonyával vihart kavarjon, majd elcsitítsa 
ismét a háborgó vizeket, s a csillogó habok hátán ilyenkor Néreusz 
leányai lejtettek végig ezüstcipellőjükkel. 

Bizony elégedettséggel nézte őket Zeusz az Olümposz égbe nyúló 
csúcsáról. 

De még nem mutattak be áldozatokat, és nem énekeltek himnuszokat 
az isteneknek, a világmindenség szépsége tanúk nélkül maradt, és a 
földet nem szántotta fel senki, városok nem épültek, és a tengert sem 
járták be karcsú hajók, mert nem voltak még emberek. 


Prométheusz végre a phókiszi Panopeusz környékén alkalmas anyagot 
talált, és Paliasz Athéné segítségével abból formálta az első embereket. 
Tudatlanok voltak eleinte ezek az emberek, nem sokban különböztek az 
állatoktól, csak gyöngébbek, tehetetlenebbek és védtelenebbek voltak a 
legtöbbnél. Homályos barlangok mélyébe húzódtak, vagy a földbe ásták 
magukat, mint a hangyák, amit láttak, nem értették, amit hallottak, nem 
fogták fel, öntudatlanul élték végig életüket, mint az álomképek. Ették, 
amit véletlenül találtak, a jövőre nem gondoltak, s ha veszély támadt 
rájuk - eső és fagy és vadállat -, nem tudtak védekezni ellene. 


Már-már kipusztulás fenyegette az emberi fajtát, amikor Prométheusz 
lelopta számukra az égből a tüzet, amely idáig csak az olümposzi istenek 
tulajdona volt. A tűz segítségével azután az emberek megtanulták a 
mesterségeket, az anyag megmunkálását és a fémek feldolgozását, téglát 


égettek, és házat építettek, mindenféle hasznos szerszámot készítettek 
maguknak, s amint munka közben fokról fokra ügyesedett a kezük, egyre 
világosabb lett az értelmük is. A tűz használata során az emberi öntudat 
szikrája is fellobbant bennük, megfigyelték az évszakok váltakozását, és 
ahhoz alkalmazkodva művelték a földet. Megismerkedtek a számokkal és 
a csillagok világával, a betűvetéssel és a költészettel, megtalálták erdő- 
mező füvei között az orvosságot a betegségek ellen, megtanulták, hogy 
kell szekerük elé lovat és hajóik elé a vitorlát dagasztó szeleket fogni. 
Messze lövő íjjal és nyilakkal fölfegyverkezve nemcsak védekezni tudott 
az ember, hanem az elejtett vad sűrű bundáját is megszerezte magának, 
védelmül a hideg ellen. 


Prométheusz ajándékának, a tűznek köszönhette tehát az ember, hogy 
kiemelkedett az állatok sorából, sőt a természet más erőivel együtt az 
állatokat is a maga szolgálatába kényszeríthette. Még arra is megtanította 
Prométheusz, hogyan lehet madarak röptéből, az áldozati állat beleiből, 
álomképekből és más előjelekből a jövőre következtetni, de ügyelt rá, 
hogy senki ne lássa meg halála napját előre, nehogy reményét veszítse, 
amíg él. 

Zeusz féltékenyen látta, hogy a tűz a halandók birtokába került. 
Haragosan megfenyegette Prométheuszt: 


- Iapetosz fia, hiába vagy mindenkinél ravaszabb! Most örülsz, hogy 
engem kijátszottál, de még megkeserülöd te is, és az emberek is 
megfizetnek érte! Olyan ajándékot küldök nekik, amit mindnyájan 
szeretni fognak, és észre sem veszik, hogy a saját szerencsétlenségüket 
ölelik benne. 


Így szólt és nevetett az istenek és az emberek atyja, s meghagyta 
Héphaisztosznak, a kovácsmesternek, hogy gyúrjon össze gyorsan földet 
vízzel, és abból formáljon istennőkhöz hasonló szépséges alakot, Athéné 
pedig tanítsa asszonyi munkára, mesteri szövésre-fonásra, az aranyos 
Aphrodité öntsön kedvességet, vágyat keltő szépséget a fejére, míg 
Hermész lássa el mindenféle csalafintasággal. Ezek szót fogadtak 
Zeusznak, hamarosan szemérmes szűz alakját formálta ki az agyagból a 
sánta kovácsisten, Pallasz Athéné felövezte és kicsinosította, Aphrodité 
kísérői, a Khariszok, és Peithó, a rábeszélés istennője, aranyláncokat 
aggattak rá, a széphajú Hórák tavaszi virágból font füzérrel díszítették 
fel, Hermész hazugságot, csábító sza-vakat és tolvaj szokásokat rejtett a 
keblébe, s ugyancsak ő, az istenek követe adott nevet is neki: Pandórá- 
Prométheusznak, , mindenki által megajándékozottnak" nevezte el, mert 


az Olümposz minden lakója ajándékozott neki valamit. S Hermészre bízta 
Zeusz, hogy vigye ajándékba Prométheusz testvéréhez, Epimétheuszhoz. 


Epimétheuszt jó előre figyelmeztette Prométheusz, hogy ne fogadjon 
el semmit Zeusztól, de Epimétheusz megfeledkezett az intelemről, 
befogadta házába Pandórát, az első asszonyt, s csak mikor már ott volt a 
baj, akkor kapott észbe. 


Jókora agyaghombárok álltak Epimétheusz háza körül, felében- 
harmadában a földbe süllyesztve. Az egyikben gabona volt, a másikban 
must vagy olaj, így Pandóra mindent megtalált férje házánál, ami csak 
kellett. Egyetlen hombártól tiltotta Epimétheusz az asszonyt, de hiába, 
mert Pandóra oldalát fúrta a kíváncsiság: ugyan mi lehet benne? Egy 
óvatlan pillanatban leemelte a hombár fedelét, hát a sokféle baj kirepült 
belőle az emberek közé, akik eddig gond nélkül éltek. Kirepült a 
hombárból a Fáradtság, a Betegség, az Öregség; Pandóra ijedten csukta 
vissza a fedelet, de már késő volt, csak a Remény volt már a hombárban, 
amikor újra lezárult a nyílása. Azóta kell az embereknek fáradságos 
munkával megkeresniök a mindennapi kenyeret, és azóta töri meg 
tagjaikat a betegség és az öregség. 

Így büntette meg Zeusz az embereket, amiért elfogadták a tüzet 
Prométheusz kezéből. De kegyetlenül megbüntette Prométheuszt is, 
hálátlanul megfeledkezve arról, hogy valamennyi titán közül egyedül ő 
segítette őt Kronosz és testvérei ellen. Hívatta Héphaisztoszt, és 
megparancsolta neki, hogy a föld peremén, ember nem járta 
pusztaságban láncolja egy sziklához. 


Héphaisztosz szíve megesett az elítélten, még azt is hajlandó lett volna 
megbocsátani, hogy éppen az ő olümposzi műhelyéből lopta ki 
Prométheusz a tüzet a kérészéletű halandók számára, de Zeusz 
parancsának engedelmeskednie kellett. Az alvilági Sztüx két 
gyermekével, Kratoszszal és Biével, akik mindig készen álltak arra, hogy 
nyers erejüket Zeusz akarata alá rendeljék, a szkíták földjére hurcolta 
Héphaisztosz, és ott megbilincselve, magányosan álló sziklához szegezte 
súlyos pörölycsapásokkal Prométheuszt, hogy tagjait se tudja mozdítani 
többé, s a szabad ég alatt a nyári nap heve, a tél vihara kínozza örökké. 


A pörölycsapások felverték a pusztaság csendjét, de csak Ókeanosz 
leányai hallották meg messziről, oda is siettek, hogy részvevő szóval 
vigasztalják elhagyatottságában a titánt. Prométheusz szörnyű kínjai 
között is büszkén vállalta, amit az emberekért tett. Eljött maga Ókeanosz 
is - sasparipáját zabla nélkül, puszta gondolatával irányítva -, és 


felajánlotta, hogy megszerzi számára Zeusz bocsánatát, ha megalázkodik. 
De Prométheusz hajthatatlan maradt: ő, aki Uranosz, majd Kronosz 
bukását látta már, a harmadik istennemzedék királyáról, a zsarnok 
Zeuszról is tud jóslatot. 


Csak egyetlen emberi lény vetődött Prométheusz kínjai színhelyére: az 
argoszi ló, Inakhosz király szerencsétlen leánya, akit Zeusz szerelme és 
Héra féltékenysége űzött el hazájából. Héra papnője volt ló, s mikor Zeusz 
beleszeretett, az istennő tehénné változtatta, és Gaia fiára, az ezerszemű 
Argoszra bízta; ez Mükéné közelében olajfa törzséhez kötve őrizte éjjel- 
nappal éberen, mert ha egész testét beborító szemei egy részét le is 
hunyta, maradt még elég nyitva, hogy szemmel tartsa Héra halandó 
vetélytársát. Csakhogy Zeusz végül Hermészt küldte le hozzá, ez fuvolája 
bűvös hangjaival Argosz valamennyi szemét arra kényszerítette, hogy 
lecsukódjanak, s ekkor Hermész lefejezte Gaia szörnyszülött fiát, és 
eloldotta ló kötelékét. Hermészt azóta nevezték Argeiphontésznek, az 
, Argosz-ölőnek". Argosz ezer szemét szent madarának, a pávának 
legyezős farkára helyezte Héra, lóra pedig bögölyt bocsátott, hogy ne 
örülhessen szabadságának. A bögöly üldözőbe vette, s mint meghajszolt 
tehén, a fél világon száguldott keresztül a boldogtalan. 


Dódóna jóstölgyei már Zeusz hitvesét üdvözölték benne, de hosszú 
bolyongás várt még reá, bejárta Észak, Kelet és Dél messze vidékeit, a 
bögöly mindenütt a nyomában volt, és nem engedett lábának pihenést. 
Reménytelen bolyongásában már-már eszét vesztette, úgy rémlett neki, 
hogy Argosz jött fel újra az Alvilágból, és űzi étlen-szomjan, úttalan 
utakon. Kimerültén, éhségtől és szomjúságtól elgyötörtén érkezett a 
sziklához, amelyhez szögezve Prométheusz szenvedett. Prométheusz 
előtt anyja, Themisz tárta fel a jövőt, ő tudta egyedül, milyen veszélyes 
tájakon kell még lónak megfordulnia, a Kaukázus ormán kell áthaladnia a 
csillagok szomszédságában, az amazonok asszony népe fogja útba 
igazítani a Thermódón vidékén, a Maiótiszon keresztülgázolva, azon a 
tengerszoroson át jut el Európából Ázsiába, amelyet majd róla fognak 
Boszporosznak, azaz  , Tehénátkelőnek" nevezni az emberek. 
Prométheusz kioktatta lót, hogy Kelet felé haladva vigyázzon, nehogy a 
Gorgók sötét országában e borzalmas tekintetű hattyúleányok szemébe 
nézzen, mert aki ezt teszi, menten kővé válik; kerülje az alvilági rév körül 
tanyázó szörnyetegeket is, a kutyafejű griffeket és az egyszemű 
arimaszposzokat. 


- A messzeségben vár a föld, amelyen az aithiopszok sötét bőrű, 
jámbor népe lakik - biztatta a szenvedő Prométheusz a szenvedő lót. 


- Ha elérted a Nílus vízesését, haladj már bátran a szent folyó mentén, 
a Nílus deltájában érnek véget szenvedéseid. Ott Zeusz szelíd kezével fog 
megérinteni, attól meggyógyulsz, és fiat szülsz, Epaphoszt, aki Egyiptom 
királya lesz, és a Nílus által öntözött földet fogja megművelni. 

Innét tér vissza öt nemzedék múltán ötven leány utódod Argoszba, és a 
te ivadékod lesz a tizenharmadik nemzedékben az a hős, aki engem Zeusz 
akarata ellenére is megszabadít. 


Megvigasztalódva folytatta útját a tehénszarvú leány, s minden úgy is 
történt, ahogyan Prométheusz megjósolta. A Nílus partján megszületett 
Zeusz és ló fia, de Héra még őt is gyűlölte, és a Kurészeket kérte, hogy 
rejtsék el. Azok szót fogadtak Hérának, de Zeusz ezért halállal büntette 
őket, ló pedig fia keresésére indult, bejárta egész Szíriát, és a bübloszi 
király szolgálatába állt, a kis királyfit dajkálta, amíg rá nem talált saját 
elveszett gyermekére. Akkor Epaphoszt visszavitte Egyiptomba, az 
egyiptomi királyhoz ment feleségül, s így ennek halála után Epaphosz lett 
a király. Feleségül vette a Nílus leányát, Memphiszt, és az ő nevére 
alapított várost. ló is nagy tiszteletben részesült; az egyiptomiak 
istennőjüket, a tehén alakú Isziszt látták benne. 

Epaphosz és Memphisz leánya volt Libüé, akiről egy egész országot 
neveztek el, Líbiát. Libüét Poszeidón, a tenger istene szerette meg, az ő 
ikerfiai voltak Agénór és Bélosz. Agénór és utódai Föníciában uralkodtak, 
Bélosz Egyiptomban maradt, és Ankhinoét, a Nílus leányát vette feleségül; 
az ő ikrei voltak Aigüptosz és Danaosz. Aigüptosznak ötven fia, 
Danaosznak ötven leánya született. 


Aigüptosz fiai erőnek erejével feleségül akarták venni Danaosz 
leányait. Danaosz ekkor Pallasz Athéné tanácsára hajót szerelt fel - 
mondják, hogy ez volt az első hajó a világon -, és evvel áthajózva a 
Földközi-tengeren, Argoszban, ősanyja, ló szülővárosában kért a maga és 
leányai számára menedéket. Pelaszgosz volt akkor Argoszban a király, és 
róla pelaszgoknak nevezték a népet, amely felett uralkodott; ezek 
tiszteletben tartva a menedékjogot, védelmükbe fogadták a leányokat, 
akik fehér gyapjúval koszorúzott lombos ágat - az oltalomkeresők 
jelvényét - tartva kezükben, könyörögve vették körül az istenek oltárait. 


De amikor megérkezett Aigüptosz ötven fia, és erőszakkal követelte 
magának Danaosz ötven leányát, hiába volt minden ellenkezés. Danaosz 
végül is cselhez folyamodott. Felkészítette lakodalomra leányait, de 
titkon egy-egy tőrt adott mindegyiknek, hogy a nászéjszakán öljék meg a 
gyűlölt vőlegényeket. Úgy is történt, csak Hüpermnésztra kímélte meg 


Lünkeusz életét, mert ő volt az egyetlen Aigüptosz fiai közül, aki nem 
kényszerítette házasságra Danaosz leányát, hanem gyöngéd tisztelettel 
közeledett hozzá. Hüpermnésztra ezért megszerette Lünkeuszt, és önként 
ment hozzá feleségül. Evvel azonban atyja haragját vonta magára, aki 
bírák elé állította, azzal vádolva őt, hogy megszegte az apai parancsot. 
Ekkor maga Aphrodité istennő jelent meg a bírák előtt, hogy megvédje 
Hüpermnésztrát. 


- Az Ég is vágyódik a Föld után, és szerelem tölti el a Földet is, az ő 
szent nászukban virul ki a természet, amikor az Ég esője a Föld ölére hull, 
ettől szaporodik a nyáj, és telik meg a kalász, és én vagyok az, aki 
szerelmet ültetek minden élőbe - jelentette ki Aphrodité, és a bírák 
felmentették Hüpermnésztrát, mert az istennő szelíd törvénye előbbre 
való a szigorú apai parancsnál. 


De Aphrodité törvénye a durva erőszakot elveti, és csak a gyöngéd 
szerelmet igazolja. Argoszt szárazsággal büntette Poszeidón, mert egykor 
régen, amikor a tenger istene még Hérával vetélkedett a város birtokáért, 
Inakhosz a fehérkarú istennőnek emelt templomot. Szomjúság gyötörte 
Danaoszt, s elküldte leányait, hogy keressenek forrásvizet a környéken; 
ezek elszéledtek, s Amümóné elvesztette már szem elől nővéreit. Forrást 
nem talált ő sem. Egy szarvas tűnt fel előtte, Amümóné célba vette 
nyilával, a nyíl célt tévesztett, és csörrenve esett a bozótba, ahol egy 
szatír aludt éppen. A homlokán szarvat viselő, kecskelábú istenség 
felébredt a zajra, megpillantotta a leányt, és féktelen vággyal vette 
üldözőbe. Riadtan kiáltott segítségért Amümóné, mire hirtelen Poszeidón 
jelent meg előtte, a szatír elmenekült, s a leány boldogan fogadta el isteni 
megmentőjének a szerelmét. Poszeidón akkor fakasztotta halandó 
szerelmese kedvéért háromágú szigonyával a tikkadt talajon a bő vizű 
Lemé forrást. 


Aigüptosz fiai azért bűnhődtek, mert erőszakkal akarták Danaosz 
leányait házasságra kényszeríteni. De Danaosz leányai - a Danaidák - is 
meglakoltak haláluk után, mert a vőlegényeket orvul megölték. Az 
alvilági bírák arra ítélték őket, hogy időtlen időkig lyukas hordóba 
merjenek vizet. Hüpermnésztra és Lünkeusz viszont mint a hű szerelem 
mintaképei éltek tovább az emberek emlékezetében, haláluk után Zeusz 
oltára mellé, közös sírba temették őket. Kiváló hősök származtak tőlük, 
az ő unokájuk volt Akrisziosz, Akrisziosz unokája, Perszeusz. Perszeusz 
egyik unokája, Amphitrüón feleségül vette unokatestvérét, Alkménét, az 
ő házasságukból született Iphiklész; Alkménének Zeusztól született fia 
volt Héraklész: ló ivadéka a tizenharmadik nemzedékben, aki 


Prométheuszt megszabadította. 
De addig még sokat kellett szenvednie az emberszerető titánnak. 


Zeusz fülébe jutott, hogy Prométheusz valami homályos jóslatot 
emleget, amely az ő uralmát fenyegeti. Elküldte hát Hermészt, csikarja ki 
a titkot, de Prométheusz nem hallgatott a rábeszélő szóra, és nem rettent 
meg semmi fenyegetéstől. 


- Nyíltan beszélek: minden istent gyűlölök, mert rosszal viszonozták a 
jót, amit tettem velük - mondta hajthatatlanul, és elutasította az istenek 
követét. 


Megremegett erre a föld, és megdördült az ég, irtózatos vihar 
csapkodta a tengert, és Zeusz villáma sújtott a sziklára, amely 
Prométheusszal együtt a mélységbe zuhant. A sötét Tartarosz fogadta 
magába Prométheuszt, és az volt kimondva rá, hogy csak akkor jöhet fel 
újra a napvilágra, ha akad egy halhatatlan, aki önként cseréli fel az örök 
életet a halállal. 


Múltak az évek, az évszázadok, s történt egyszer, hogy Héraklész a 
félig emberi, félig ló alakú kentaurokkal keveredve harcba, véletlenül 
éppen az istenfélő Kheirónt találta el a leméi hidra epéjébe mártott, 
mérges nyilával. Héraklész sajnálkozva húzta ki a sebből a nyilat, és 
Kheirón saját gyógyfüvei közül keresett rá orvosságot. De a seb 
gyógyíthatatlan volt. Barlangjába visszahúzódva, szörnyű fájdalmai 
között már a halált kívánta Kheirón, de nem tudott meghalni, mert mint 
Kronosz fia halhatatlan volt. Akkor engedte fel Prométheuszt az 
Alvilágból Zeusz, hogy Kheirónnal cseréljen. 


Visszatérhetett hát a napvilágra Prométheusz, de szabadságát nem 
nyerte még vissza: Hermész a Kaukázus egyik sziklájához vezette, ahhoz 
láncolta őt Héphaisztosz, Zeusz pedig egy vérengző sast rendelt oda, hogy 
csőrével hasítsa fel Prométheusz keblét, és napról napra megújuló máján 
lakmározzék. 


Akkor már Héraklész számos szörnyetegtől szerzett békét a világnak, 
megölte többek között a nemeai oroszlánt és a leméi hidrát; mindketten 
Tüphón és Ekhidna gyermekei voltak, akárcsak a sas, amelyet 
Prométheuszra szabadított Zeusz kegyetlen bosszúvágya. Amikor 
kalandjai során a Kaukázushoz érkezett Héraklész, nem is habozott 
sokáig, biztosan célzó íját felajzotta, nyilat helyezett az idegre, és lelőtte a 
sast. 


Prométheusz hálatelt szívvel üdvözölte, s a gyűlöletes apa kedves 
fiának nevezte Héraklészt, de Zeusz hős gyermeke nem elégedett meg 


avval, hogy a sas kegyetlen csőrétől nyugalmat szerzett Prométheusznak. 
Vitába szállt Zeusszal, és szemére hányta, hogy míg neki az emberek 
javára szolgáló hőstetteiért az olümposzi halhatatlanságot ígérte meg, az 
emberek legnagyobb jótevőjének még mindig nem oldotta fel bilincseit. 
Helyeslően bólintott Zeusz, mert örült, hogy fia a sas lenyilazásával is 
gyarapította dicsőségét, s hozzájárult Prométheusz bilincseinek a 
feloldozásához. Most már Prométheusznak sem volt oka elhallgatni 
titkát. Mihelyt szabad volt újra, elárulta, hogy Néreusz leánya, az 
ezüstcipellős Thetisz az, akiről kimondta a Végzet, hogy apjánál kiválóbb 
fiúnak fog életet adni. Ezért Zeusz felhagyott a szándékkal, hogy Thetisz 
kezét megkérje, sietve a halandó Péleusz királyhoz adta feleségül, s a 
jóslat be is teljesedett, mert Thetisz halandó gyermeke, Akhilleusz, 
hírben-dicsőségben magasan Péleusz fölé emelkedett. 


Ezután Prométheusz bebizonyította, hogy ő az emberek és az istenek 
közös jótevője. Mert megtanította az embereket arra is, hogy a tűz 
segítségével hogyan kell szobrokat önteni, s az emberek sorra 
megteremtették az istenalakokat, mindent a saját képmásukra, a legszebb 
férfiakhoz és asszonyokhoz hasonlóknak. Magának Prométheusznak a 
szobrát is elkészítették, és Paliasz Athéné meg Héphaisztosz szobra 
mellett helyezték el. Athénben évről évre a Prométheusz oltára előtt égő 
tűzről gyújtották meg a fáklyákat, és versenyfutásban vitték az új tüzet a 
szobrászok és a fazekasok műhelyeibe. És ez a jámbor szokás is azt 
mutatta, hogy Prométheusz, amikor ellopta a tüzet az istenektől, senkit 
nem rövidített meg vele. Hiszen a tűznek az a természete, hogy nem fogy, 
akárhány új lángot gyújtanak meg rajta. 


PERSZEUSZ 


Akrisziosz, Argosz királya, azt a jóslatot kapta, hogy leányától való 
unokája fogja megölni. Megijedt Akrisziosz, és egy föld alatti termet 
(mások szerint érctornyot) építtetett, és abba zárta leányát, Danaét. De 
Zeusz arannyá változott, és a tető nyílásán mint aranyeső hullott 
Danaéra. így ült nászt az argoszi királylánnyal. 


Mikor megszületett Zeusz és Danaé fia, Perszeusz, Akrisziosz ládába 
zárta leányát és unokáját, úgy vetette őket a tengerbe. 


- Aludj, gyermekem, aludjon a tenger, aludjon a szörnyű veszedelem! - 
ringatta gyermekét a tenger habjaira vetett ládába zárva is Danaé, és 
Zeusz atyához imádkozott. 


A láda partot ért, Szeriphosz szigetéhez sodorta az ár; ott Diktüsz 
kihalászta őket, magához vette és felnevelte Perszeuszt. 


Diktüsz testvére, Polüdektész volt Szeriphosz királya. Ez, mikor 
Perszeusz már férfisorba jutott, összehívta barátait, köztük Perszeuszt is, 
és felszólította őket, hogy hordjanak össze nászajándékot számára, mert 
Hippodameiával, Oinomaosz leányával készül nászt ülni. Hetykén 
jelentette ki Perszeusz, hogy ő szívesen elhozná, még ha a Gorgó fejét 
kémé is tőle a király. Polüdektész szaván fogta, a többiektől paripákat 
kért, de Perszeusztól nem fogadott el lovat, hanem azt parancsolta neki, 
hogy hozza el a Gorgó fejét. 


Elindult Perszeusz. Hermész és Athéné vezették őt. így érkezett meg 
Phorküsz leányaihoz, akiket Graiáknak, , vénasszonyoknak" is hívnak, 
mert már születésüktől fogva öregek voltak. Hárman voltak a Graiák, 
Enüó, Pephrédó és Deinó, Phorljüsznak és Kétónak a leányai és a Görgők 
testvérei, de egyetlen szeme és egyetlen foga volt a háromnak, s felváltva 
használták, egyszer az egyik, másszor a másik. Megtalálta és elvette a 
szemet meg a fogat Perszeusz, s csak akkor adta vissza, mikor 
megmutatták az utat a nimfákhoz. A nimfákhoz pedig azért akart eljutni, 
mert náluk voltak a szárnyas saruk, a kifogyhatatlan tarisznya és a 
láthatatlanná tévő sisak. Meg is kapta tőlük, amit keresett, a tarisznyát 
átvetette a vállán, a sarukat a bokájához illesztette, és a sisakot a fejére 
tette. Most aztán láthatta, amit csak akart, de őt nem pillanthatta meg 
senki. 


Hermész még egy görbe sarlóforma acélkést is adott neki, s most aztán 


a szárnyas saruval repülhetett az Ókeanosz mellé. Ott, a föld szélén laktak 
a Gorgók. Perszeusz éppen álmukban lepte meg őket. Hárman voltak ezek 
is, Szthenó, Eurüalé és Medusza, de csak Medusza volt halandó köztük, 
ezért mindjárt az ő fejét kereste Perszeusz. A Gorgók fejét kígyópikkelyek 
borították, nagy fogaik voltak, mind a disznóagyar, kezük rézből és 
szárnyuk aranyból volt, s aki csak rájuk nézett, menten kővé vált. Ezért 
Perszeusz hátat fordított nekik, és csak a rézpajzsban visszatükröződő 
képmását nézte a Gorgónak, különben is, kezét maga Pallasz Athéné 
irányította, s úgy fejezte le Meduszát. Abban a percben, hogy lefejezte, 
ugrott ki a Görgőből a Pégaszosz, a szárnyas ló, a Khrüszaór, az 
, aranykardú", Gérüónnak, a háromtestű óriásnak az atyja. Perszeusz 
pedig tarisznyájába dugta a Medusza-főt, és visszafelé indult. Fölébredt a 
másik két Gorgó, és üldözőbe vették. De hiába, mert Perszeusz feltette a 
sisakot, és az elrejtette üldözői elől. 


Hazafelé menet Aithiopiába vetődött, ahol Képheusz volt a király. A 
királyleányt, Andromedát a tenger partján találta, éppen akkor vetették 
martalékul a tengeri szörny elé. Úgy történt a dolog, hogy Képheusz 
felesége, Kassziopeia, a Néreiszekkel mert vetélkedni, és azt állította, 
hogy szebb mindegyiknél. Megharagudtak érte Néreusz leányai, az ő 
pártjukra állt, és velük haragudott Poszeidón is. Árvizet bocsátott a 
vidékre, és tengeri szörnyet is küldött ellene. Zeusz Ammón jóshelyéhez 
fordultak tanácsért, és itt azt a jóslatot kapták, hogy csak akkor fognak 
megszabadulni a csapástól, ha Kassziopeia leányát, Andromedát vetik a 
szörny elé, hogy felfalja. Sajnálta leányát Képheusz király, de népe 
kényszerítette, hogy fogadjon szót a jóslatnak, és mentse meg Aithiopiát 
a pusztulástól. odaláncolta hát leányát a sziklához a tengerparton. 

Éppen akkor érkezett oda Perszeusz, s amint meglátta a leányt, 
szerelemre gyulladt iránta. Meg is ígérte mindjárt Képheusznak, hogy 
megöli a szörnyet, s megmenti a leányt, ha hajlandó hozzáadni feleségül. 
Miután mindketten esküvel erősítették meg ígéretüket, Perszeusz 
megölte a szörnyet, és megszabadította Andromedát, fel is oldotta 
mindjárt bilincseit. Akkor még Phineusszal, Képheusz testvérével kellett 
leszámolnia, mert ez már előbb eljegyezte Andromedát s most cselt szőtt 
Perszeusz ellen. Perszeusz csak a Gorgó-fejet mutatta meg neki, mire 
Phineusz cinkostársaival együtt menten kővé vált. Hazaérve Szeriphosz 
szigetére, anyját, Danaét és nevelőatyját, Diktüszt szorult helyzetben 
találta: míg Perszeusz odajárt, Polüdektész király üldözte őket, s csak az 
oltárnál találtak menedéket. Perszeusz bement a királyhoz, aki rémülten 
látta, hogy Perszeusz hazatért, mert arra számított már, hogy odaveszett. 


Összehívta Polüdektész a barátait is, de Perszeusz a Gorgó fejét 
megmutatta nekik, amitől mindnyájan kővé váltak. Ekkor Diktüszt tette 
meg Szeriphosz királyává, a sarut, a tarisznyát meg a sisakot átadta 
Hermésznek, a Medusza-főt pedig Athénének. Amazokat Hermész 
visszaadta a nimfáknak, a Gorgó fejét pedig Athéné a pajzsa közepére 
helyezte. 

Perszeusz ekkor anyjával és Andromedával Argoszba sietett, hogy 
meglátogassa nagyatyját. Akrisziosz rémülten emlékezett vissza a 
jóslatra, és elhagyva Argoszt, a pelaszgok földjére távozott. Larissza 
királya, Teutamidész éppen tornajátékot rendezett elhalt atyja emlékére. 
Megjelent itt Perszeusz is, hogy részt vegyen a versenyen. S amikor a 
pentatlonban a diszkoszt elhajította, ez véletlenül Akrisziosz lábához 
esett, akkora erővel, hogy Akrisziosz mindjárt meghalt tőle. Most 
megértette a hős, hogy beteljesedett a jóslat, és Akriszioszt a városon 
kívül temette el. 


Nagyatyja halála után ő került volna Argosz trónjára, de bűnnek 
érezte, hogy az után örököljön, aki az ő keze által ért véget. Ezért átment 
Tirünszbe, ahol akkor már Akrisziosz testévérének, Proitosznak a fia, 
Megapenthész uralkodott. Vele cserélt Perszeusz, s így Megapenthész az 
argosziak fölött, Perszeusz pedig Tirünszben lett király. Ő vette falakkal 
körül Mideát és Mükénait. 

Perszeusz és Andromeda legidősebb fia volt Perszész, akitől a perzsa 
királyok származtak; az ő gyermeke volt még Héraklész anyai nagyatyja, 
Elektrüón, nevelőapjának, Amphitrüónnak az apja, Alkaiosz, és 
Eurüsztheusz atyja, Szthenelosz is. 


HÉRAKLÉSZ 


Tíz hónapos volt Héraklész, Iphiklész pedig, az öccse, egy éjszakával 
fiatalabb, amikor először bizonyította be, hogy Zeusznak a gyermeke. 
Alkméné, az édesanyjuk, megfürösztötte, megszoptatta mindkettőt, és 
bölcső helyett éjszakára öblös ércpajzsba fektette őket, amelyet 
Amphitriión hozott haza a háborúból. Búcsúzóul még megsimogatta 
fejecskéjüket, és így duruzsolt hozzájuk: 

Aludjatok szépen, én kicsinyeim, édes és frissítő legyen az álmotok, én 
lelkecskéim, két kicsi testvérke, vigyázok reátok, mint szemem fényére, 
boldogan pihenjetek, és boldog hajnalra ébredjetek! - És ringatta a 
hatalmas pajzsot, amíg csak el nem aludtak. 


Aztán elnyugodott az egész ház népe. 


Hanem éjfél felé a féltékeny Héra két gonosz sárkánykígyót küldött, 
hogy pusztítsák el a kis Héraklészt. Kék gyűrűkben tekerőzve csúsztak át 
a küszöbön, szemükben gyilkos tűz villogott, sziszegő nyelvükön halálos 
mérget hordoztak. De Zeusz vigyázott Alkméné két szép fiára. Mikor már 
az ércpajzs közelében tekergőztek a kígyók, ragyogó fény jelent meg a 
pajzs-bölcső felett, és agyermekek felriadtak. 

Elsírta magát Iphiklész, amint megpillantotta a pajzs peremére 
felkapaszkodó kígyók fullánkjait, és rémülten rugdalta gyapjas takaróját, 
mintha el akart volna menekülni apró lábával. De a kis Héraklészt még 
dajkája sem látta soha sírni. Most is bátran szembeszállt a 
veszedelemmel, és két kicsi kezével mint kemény bilinccsel ragadta 
torkon a két kígyót. Azok meg ráfonódtak karjára, hátára, úgy próbáltak 
szabadulni. 


Közben Alkméné is felébredt Iphiklész keserves sírására. Föllármázta 
urát: 

- Ébredj, Amphitrüón, ébredj, kelj fel gyorsan, nincs időd vesződni 
saruddal, ruháddal! Nem hallod kisebbik fiunk megriadt sírását? Nem 
látod, éjnek idején milyen csodálatos világosság ömlik el a falakon? 


Fölkelt Amphitrüón, és remekbe készült kardját leemelte a szögről. 
Ekkor már eloszlott a csodálatos fényesség, és újra éjszakai sötétség 
borult az ágyasházra. A cselédek is ébredeztek szemükből ásítva 
dörzsölték ki az álmot. 


- Gyorsan, gyorsan, szolgák - kiáltozta Amphitrüón -, hozzatok 
világot, nyissátok ki az ajtókat! 

Egyszeriben nagy lótás-futás támadt, az egyik lámpással, másik a 
tűzhelyről vett égő csóvával sietett a szobába. 

Ki erre kapkodott, ki amarra nézett, senki se tudta, mi történt, és 
megtelt a szoba álmélkodó cselédekkel. 


Volt is ott mit nézni! A kicsi Héraklész, alig karonülő, anyja kebléhez 
szokott csöppnyi gyermek, ágaskodott már a pajzs-bölcsőből, gyönge két 
kezével apja felé tartva a két sárkánykígyót. Csengő kacagással, 
gyermekes örömmel mutogatta, és úgy helyezte őket Amphitrüón lábai 
elé. Nem volt már pára egyikben sem. 


A bölcső másik oldalán Alkméné alig győzte megvigasztalni Iphiklészt. 
Kebléhez szorítva babusgatta, csitítgatta keserves sírását, melengette 
halálos rémülettől fagyott kis testét. Héraklészt bezzeg csak vissza kellett 
fektetnie Amphitrüónnak a báránybőr takaró alá, s mintha mi sem 
történt volna, szépen elaludt mindjárt, úgyhogy Amphitrüón is 
megnyugodva feküdt le újra nyoszolyájára. 

De Alkméné nem tudott többé lenyugodni azon az éjszakán. Tudta, 
hogy a két kígyó megjelenése és a gyermek hőstette még nagyobb csodák 
előjele. Mikor a kakasszó már harmadszor hirdette meg a hajnalt, 
elküldött Teiresziaszért. 


- Tárd fel a jövendőt, ne titkolj el semmit, akár jó, akár rossz, amit az 
istenek a kis Héraklész felől terveznek! - esdekelt jóslatért az agg 
jövendőmondó előtt. 


- Ne félj, Alkméné! - mondta a vak jós, aki látta a szemesek elől is 
eltakart jövendőt. - Ne félj, hős gyermek anyja, Perszeusz vére, ne félj! 
Csak az eljövendő boldogságra gondolj, mert szemem rég kihunyt édes 
világára mondom, sokan fogják a görög asszonyok, térdükön lágy fonalat 
sodorva, késő estig Alkméné nevét énekelni, és tiszteltté leszel az argoszi 
nők közt. Mert ez a te fiad a csillagos égre fog felszállni, a széles mellű 
hős, kinek karja alá szörnyek és emberek fognak hajolni. El van már 
végezve, hogy tizenkét munkája után Zeusz házában fog lakni, s ami 
halandó volt benne, azt az oitai máglya tartja vissza. Halhatatlan 
istennővel fogja menyegzőjét ülni, s azok az istenek fogják megbecsülni, 
akik most a barlanglakó két kígyót küldték ellene, hogy elpusztítsák mint 
csecsemőt. Eljön majd az idő, amikor a farkas nem bántja többé az 
őzborjat, és a te fiad fogja a föld békességét megszerezni. Hanem jól 
hallgass rám! Holnap éjszaka égessétek el a gonosz kígyókat éjfélnek 


idején, abban az órában, amelyben Héraklészt meg akarták ölni! Aztán a 
hamvakat gyűjtsétek össze, bízzátok az egyik cselédre, hogy szórja 
gondosan a folyóba, ne hagyjon meg egy szemernyit se belőlük, és hátra 
se nézzen, amikor hazajön! Tisztító kénnel és sós vízzel szenteljétek be 
aztán a házat, s Zeusznak, a leghatalmasabb istennek mutassatok be 
áldozatot, hogy ellenségeiteknél mindig ti legyetek a hatalmasabbak! 


Így szólt és elballagott az esztendők súlya alatt görnyedezve a vén 
Teiresziasz. 


S Héraklész, mint pompás fává serdülő vesszőcske, ott nőtt, 
nevelkedett Amphitrüón házában, anyja szeme előtt. 


A betűkre és a lant pengetésére Linosz, Kalliopéfia tanította meg, a 
nyilazásra Eurütosz, Oikhalia királya, a lovak hajtására maga 
Amphitrüón. 

Oroszlán bundája volt Héraklész fekvőhelye, reggelije hús meg egy 
kosár barna dór kenyér, amennyi egy aratónak is elég lett volna. 
Napközben azután nem kényeztették főtt étellel, ruhája is mindig 
egyszerű volt, mert Alkméné tudta, hogy nagy feladatokra neveli fiát. 


Héraklész vad indulata már gyermekkorában elhomályosította nemes 
erejét. Tanítóját, Linoszt, Orpheusz testvérét, amikor ez megfenyítette, 
hirtelen haragjában a kezében levő lanttal ütötte vissza, és a csodálatos 
erejű gyermek ütése alatt Linosz meghalt. Amphitrüón félt, hogy 
Héraklész még máskor is elkövet hasonlót, ezért kiküldte a mezőre, a 
gulyához. Itt a pásztorok közt nevelkedett, s mindannyiuk közül kitűnt 
hatalmas termetével és erejével. Négy könyök széles volt a törzse, 
szemében tűz ragyogott, és nyíllal, dárdával egyaránt mindig célba talált. 


Tizennyolc esztendős volt csak, és ott élt még a pásztorok között, 
mikor a Kithairón hegyi oroszlánt elejtette. Ez a fenevad a Kithairón felől 
tört a nyájra, és szörnyű pusztítást vitt végbe Amphitrüón és Theszpiosz 
marhái között. Theszpiosz Theszpiai királya volt. Héraklész megjelent 
nála, és jelentette, hogy meg akarja ölni az oroszlánt. Örült neki 
Theszpiosz, ötven napig látta vendégül. Rá is szolgált Héraklész, hogy 
szívesen lássa, mert megszabadította az oroszlántól a vidéket. A 
fenevadat megölte és megnyúzta, azóta hordta vállán az oroszlánbundát 
és sisak gyanánt az állat levágott fejét. 

Éppen hazatérőben volt a kithairóni vadászatról, mikor 
szembetalálkozott Erginosz követeivel, akik az adóért jöttek Thébaiba. 
Ezt az adót Thébai lakói a következő okból fizették Erginosznak. 
Klümenoszt, Orkhomenosz királyát, kővel megdobta a thébai Menoikeusz 


kocsisa. Félholtan vitték haza, már csak annyi ereje volt, hogy fiának, 
Erginosznak lelkére kösse a bosszút. Erginosz, amint átvette az uralmat, 
hadat indított Thébai ellen, sok embert megölt, és kikényszerítette, hogy 
Thébai húsz esztendőn keresztül fizessen neki adóba száz marhát 
évenként. Ezekért jöttek az orkhomenoszi követek, mikor Héraklésszal 
találkoztak. Ő levágta fülüket, orrukat, kezüket hátrakötözte, s még a 
tetejébe azt üzente velük, hogy itt van az adó, vigyék el Erginosznak. 
Erginosz erre sereggel támadta meg Thébait, de most Thébai részéről 
Héraklész volt a vezér, kit Athéné istennő látott el fegyverrel. Héraklész 
megölte  Erginoszt, és  Orkhomenosz népét, a  minüaszokat 
megfutamította, s nemcsak hogy megszabadította szülővárosát a 
megszégyenítő adótól, hanem még az orkhomenosziakat kényszerítette 
kétszeres adó fizetésére. Héraklészt pedig Thébai királya, Kreón, avval 
jutalmazta, hogy nagyobbik leányát, Megarát hozzá, a kisebbiket pedig 
Héraklész öccséhez, Iphiklészhez adta feleségül. 


Az istenek ajándékaikkal tüntették ki Zeusz hős fiát, Hermésztől 
kardot, Apollóntól íjat, Héphaisztosztól vértet, Athénétől pepioszt kapott. 
Buzogányt maga vágott magának Nemea erdejében. 


Csak Héra tekintett gyűlölettel Zeusz és Alkméné hős fiára. Őrületet 
küldött rá, a hős áldozati állatoknak nézte saját gyermekeit, és a tűzbe 
vetette őket, s velük együtt Iphiklész gyermekei közül is kettőt. Mikor 
magához tért, és szörnyű tette tudatára ébredt, számkivetésbe ment. 
Theszpiosz király fogadta be először a bűnbánó hőst, és megtisztította a 
vérbűntől. De szülővárosába nem tért vissza. Delphoit kereste fel, hogy 
Apollóntól kérjen tanácsot, hol telepedjék le. Akkor nevezte őt először a 
Püthia Héraklésznak, azelőtt nagyatyja, Amphitrüón atyja, Alkaiosz után 
Alkeidésznek hívták. És azt hagyta meg neki a Püthia jóslata, hogy 
Tirünszbe menjen lakni, szolgálja aztán Eurüsztheuszt, Mükénai királyát, 
és teljesítse azt a tíz feladatot, amit Eurüsztheusz fog majd parancsolni. 


Szót fogadott Héraklész, és jelentkezett Eurüsztheusznál. 


A király azt parancsolta neki először, hogy hozza el a nemeai oroszlán 
lenyúzott bőrét. Ez megsebezhetetlen állat volt. Tüphónnak, a Föld 
szörnyű fiának gyermeke. Héraklész elindult, útközben egy Molorkhosz 
nevű napszámos emberhez tért be, aki szíves vendéglátásban részesítette. 
Éppen áldozatra készült Molorkhosz, de Héraklész azt mondta neki, hogy 
várjon még harminc napig. Ha addig épségben megtér Nemea erdejéből, 
akkor mutassa be Zeusz Szótérnak, a , Megmentőnek" az áldozatot, ha 
pedig nem jön vissza, akkor neki mint hérosznak, azaz halott hősnek, 


hozzon halotti áldozatot. 


Nemeába érve, felhajtotta a vadat, és célba vette nyilával. Akkor vette 
csak észre, hogy azt seb nem éri. Üldözőbe vette buzogányával; a vad egy 
barlangba menekült, melynek két nyílása volt. Az egyik nyílást gyorsan 
eltorlaszolta Héraklész, a másikon bement az oroszlánhoz, és addig 
szorította a torkát, amíg meg nem fojtotta. Aztán egészben a vállára 
vette. Már letelőben volt a harmincadik nap, amikor útban hazafelé 
Molorkhoszhoz ért; ez már azt hitte, hogy ott veszett Héraklész, és a 
halotti áldozathoz készülődött. De megjött a hős, és maga mutatta be 
Zeusz Szótérnak a hálaáldozatot. 


Mikor megérkezett Mükénaiba az oroszlánnal, Eurüsztheusz megijedt 
Héraklész rettentő erejétől, és megtiltotta, hogy még egyszer betegye 
lábát a városba - elég, ha a város kapujában felmutatja a parancs 
teljesítésének bizonyságát. Sőt, még egy föld alá rejtett rézhordóba is 
bebújt félelmében, valahányszor Héraklész a városhoz közeledett, s csak 
hírvivő szolgája, Kopreusz révén érintkezett vele. 


A második feladat, melyet Eurüsztheusz Héraklészra rótt: ölje meg a 
leméi hidrát. Ez egy víziszörny volt, mely a Lemé mocsárban tanyázott, és 
innen indult ki pusztító útjaira, miközben szörnyű kárt tett a vidékben. 
Rettentő nagy teste volt es kilenc feje, ebből nyolc halandó, de a középső 
halhatatlan. 


Harci szekerébe szállt Héraklész, kocsihajtónak unokaöccsét, Iphiklesz 
fiát, Iolaoszt vette maga mellé. A leméi mocsárhoz érve megállíttatta a 
lovakat, és megtalálta a hidrát az Amümóné-forrás mellett, ahol a 
búvóhelye volt. Tüzes nyilakkal kényszerítette, hogy előjöjjön a 
veremből, és buzogányával akarta leütni ellenfele kilenc fejét. De nem 
ment vele semmire, mert ha egy fejét leütötte, két másik nőtt a helyén. 
Egy óriási rák is jött a hidra segítségére. A rákot még csak megölte 
Héraklész, de a hidrához végül is Iolaoszt kellett segítségül hívnia. Ez 
felgyújtotta az erdőt a közelben, és a tüzes üszőkkel kiégette a leütött 
hidrafejek tövét, hogy ne tudjon új nőni a helyükbe. Végre eljutott 
Héraklész a hidra halhatadan fejéhez, levágta azt is, elásta, és egy óriási 
sziklát hengergetett föléje. Felhasította a szörny testét, és epéjébe 
mártotta nyilait. 


Így végzett a leméi hidrával, de Eurüsztheusz ezt a munkát nem akarta 
beszámítani a tízbe, mert nem egyedül, hanem Iolaosz segítségével 
hajtotta végre. 


A harmadik feladat az volt, hogy a kerüneiai szarvast hozza el 


elevenen Mükénaiba. Ennek a szarvasnak aranyból volt a szarva, és 
Taügeta nimfa ajándékozta egyszer Artemisznek. Tudva, hogy a szarvas 
Artemisz szent állata, kímélni akarta Héraklész, és vigyázott, hogy ne 
ejtsen sebet rajta. Egy álló esztendeig űzte, végre a szarvas kimerültén 
keresett menedéket az Artemiszion hegyen, de a hős mindenütt a 
nyomában volt. Éppen a Ladón folyón akart már átkelni az üldözött vad; 
Héraklész kénytelen volt íjához nyúlni, könnyű sebet ejtett rajta, vállára 
vette, és Árkádián keresztül Mükéniai felé igyekezett vele. Útközben 
Artemisz istennővel találkozott, aki el akarta tőle venni zsákmányát, és 
szemrehányást tett neki, hogy az ő szent állatára is vadászni mer. 
Héraklész azzal védekezett, hogy kénytelen volt Eurüsztheusz 
parancsának engedelmeskedni, és evvel kiengesztelte az istennőt. 
Artemisz engedelmével el is vitte a szarvast elevenen Mükénaiba. 


Negyedszer azt parancsolta Eurüsztheusz, hogy az erümanthoszi 
vadkant hozza elevenen el neki. Ez a fenevad az Erümanthosz hegyéről 
járt le, hogy Pszóphisz egész környékét pusztítsa. Útközben Pholosz, 
Szilénosz és egy nimfa fia, a félig emberi, félig ló alakú kentaur látta 
vendégül Héraklészt. Neki sült húst adott, maga nyerset evett, de borral 
nem kínálhatta vendégét, mert a kentauroknak közös hordójuk volt, amit 
csak akkor volt szabad kinyitni, ha mindnyájan együtt voltak. Hanem 
addig biztatgatta Héraklész, hogy ne féljen, míg végre kinyitotta. A bor 
szagát aztán messziről megérezték a kentaurok, jöttek is Pholosz 
barlangjához, hatalmas sziklákkal és szálfenyőkkel fölfegyverkezve. De 
Héraklész szétverte és egészen Maleáig űzte őket. Ezen a tájon lakott 
Kheirón, azóta, hogy a lapithák, kikkel a lapitha király, Peirithoosz 
lakodalmán keveredtek harcba a kentaurok, elűzték őt is a Pélion 
hegyéről. Kheirónhoz menekültek most azok a kentaurok is, akiket 
Héraklész üldözött; Zeusz fia ezeket vette csak célba mérgezett nyilaival, 
de az egyik nyíl eltévedt, és Kheirónt érte. Az igazságos kentaurt nem 
akarta bántani Héraklész. Kivonta a sebből a nyilat, és átvette Kheirón 
kezéből az orvosságot, hogy a sebre tegye. De nem használt semmit, a 
hidra epéjébe mártott nyíl gyógyíthatatlan sebet ütött. Irtózatos 
fájdalmával a barlangba menekült Kheirón, és a halált kívánta. De 
halhatatlan volt, s csak úgy tudott meghalni, hogy Prométheuszt hívta fel 
Zeusz az Alvilágból helyette. Aki megmenekült a kentaurok közül, ki erre, 
ki arra futott, egy részük Malea hegyére, Eurütión Pholoéba, Nesszosz az 
Euénosz folyó mellé, ahol jámbor révészszolgálatot vállalt. 


Héraklész visszatért Pholoéba, s itt látnia kellett vendéglátó 
házigazdája halálát is. Pholosz kíváncsian vonta ki az egyik elesett 


kentaur sebéből a nyilat, és elcsodálkozott azon, hogy az óriási 
kentaurokat ilyen apró fegyver le tudta teríteni. Közben a lábára ejtette, 
és a mérgezett nyíl rögtön megölte őt is. Héraklész eltemette Pholoszt, 
aztán továbbment. Felverte az erümanthoszi vadkant nagy lármával, 
belekergette a hóba, s ott addig zavarta, míg a vad kifáradt, ekkor 
megkötözte és elevenen vitte Mükénaiba. 


Az ötödik parancs az volt, hogy hordja ki egy nap alatt a trágyát 
Augeiasz istállójából. Augeiasznak, Héliosz fiának, Élisz királyának 
rengeteg marhája volt. Jelentkezett nála Héraklész (ám elhallgatta, hogy 
Eurüsztheusz parancsára jött Eliszbe), s vállalkozott arra, hogy egy nap 
alatt kihordja a töméntelen sok trágyát az óriási istállóból. A gulya 
tizedrészét kérte jutalmul. Augeiasz nem hitte, hogy meg tudja tenni egy 
nap alatt, hát könnyen megígérte. Héraklész Phüleuszt, Augeiasz fiát 
hívta tanúul, és munkához látott. Az épület alapkövét kiemelte, és két 
hatalmas folyót, az Alpheioszt és a Péneioszt keresztülvezette az istállón. 
Mikor elkészült vele, kérte a fizetséget a királytól, de Augeiasz, 
megtudva, hogy Eurüsztheusz parancsára cselekedett, nem adta meg a 
tizedrészt, sőt még le is tagadta, hogy egyáltalán ígért valamit. Bírák elé 
került a dolog. Héraklész Phüleuszt szólította, ez atyja ellen tanúskodott. 
Augeiasz meg sem várta a bírák ítéletét, száműzte országából Phüleuszt 
is, Héraklészt is. Phüleusz Dúlikhionba ment, Héraklész Ólenoszba, 
Dexamenoszhoz. Dexamenoszt ez idő tájt Eurütión kentaur arra 
kényszerítette, hogy adja nőül hozzá leányát, Mnészimakhét. 
Dexamenosz Héraklészt hívta segítségül; Héraklész megszabadította a 
leányt, és megölte Eurütiónt. Aztán folytatta útját Mükénaiba, jelentette 
Eurüszi beúsznak, hogy teljesítette a parancsot, de Eurüsztheusz ezt sem 
akarta a tíz munka közé számítani, azt az ürügyet hozva fel, hogy 
Héraklész bért kért érte. 


Hatodszorra azt kívánta Mükéné királya, hogy verje fel a 
Sztümphalosz-tó érclábú, érccsőrű, falánk madarait. Ezek a farkasok elől 
menekültek a vizenyős vidék sűrű erdőségébe. Athéné segített, 
Héphaisztosztól rézkereplőket hozott, azokkal akkora lármát csapott 
Héraklész, hogy a madarak ijedten rebbentek fel, és kirepültek az 
erdőből. így aztán a hős már célba vehette őket íjával. 


A hetedik munka az volt, hogy vezesse Mükénaiba a krétai bikát. Azt 
Poszeidón adta, amikor egyszer Minósz, Kréta királya megfogadta, hogy 
ami a tengerből előbukkan, azt Poszeidónnak fogja áldozni. De amikor a 
tenger partra vetette a bikát, Minósz nem akart a gyönyörű állattól 
megválni, és a saját csordájához terelte. Megharagudott érte az isten, és 


megvadította a bikát. Eurüsztheusz parancsára eljött Héraklész a bikáért, 
és kérte Minósztól. A király azt felelte, hogy vigye, ha bírja. Héraklész így 
is tett, de épp csak megmutatta Eurüsztheusznak, aztán megint szabadon 
engedte. Az elszabadult bika egész Spártát és Árkádiát bebolyongta, sőt 
átkelt az Iszthmoszon - a korinthoszi földszoroson - is, és elérkezett az 
Athén közelében elterülő marathóni síkságra. Itt aztán a vidék lakóit 
addig háborgatta, amíg Thészeusz nem jött ellene; ő leteperte, majd 
végigvezette Athén utcáin, és Pallasz Athéné oltárán feláldozta. 

Diomédésznek, a thrákiai bisztónok királyának, Arész és Küréné 
fiának, emberevő lovai voltak. Héraklész nyolcadik feladata az lett, hogy 
ezeket a lovakat hozza el Eurüsztheusznak. Ezt a munkát is végrehajtotta, 
a vad lovakat elkötötte, és hű barátjára, Abdéroszra, Hermész fiára bízta, 
amíg ő az ellenszegülő királyt, Diomédészt legyőzi. De ezalatt a lovak 
agyontaposták Abdéroszt; az ő tiszteletére alapította Héraklész Abdéra 
városát. A lovakat átadta Eurüsztheusznak, ő pedig szabadon bocsátotta, 
és az Olümposz lejtőin vadállatok tépték szét őket. 


Kilencedik feladatul el kellett hoznia Hippolüténak, az amazonok 
királynőjének az övét. Az amazonok népe a Thermódón folyó vidékén 
csupa asszonyból állt, de ezek az asszonyok nagyon vitézül tudtak 
harcolni. Királynőjük, Hippolüté, magától Arésztól, a háború istenétől 
kapta az övét, annak jeléül, hogy ő a legelső valamennyiük között. Ezért 
az övért küldte Eurüsztheusz Héraklészt, mert a leánya, Admété, 
megkívánta. 

Elhajózott néhány társával Héraklész Themiszkürába - vele volt 
Thészeusz is -, és amikor megmondta Hippolüténak, hogy mi járatban 
érkezett, az megígérte, hogy odaadja az övét. De ekkor Héra istennő 
magára vette az egyik amazon alakját, és azt híresztelte, hogy a királynőt 
akarják elrabolni az idegenek. így aztán ütközetre került a sor, Héraklész 
megölte Hippolütét, és úgy vette el tőle Arész övét. 


Mielőtt hazatért volna az amazonok földjéről, Trójába vetődött. Éppen 
ez időben nagy szerencsétlenség szakadt a városra Apollón és Poszeidón 
haragja miatt. A két isten, hogy próbára tegye Laomedón királyt, emberi 
alakban jelentkezett nála, és illő bérért elvállalták, hogy falat építenek 
Pergamon körül. De mikor elkészültek a fallal, Laomedón nem adta meg a 
bérüket. Apollón járványt bocsátott a városra a király bűne miatt, 
Poszeidón pedig egy tengeri szörnyet, mely a trójai síkságon pusztította 
az embereket. A jóslat szerint csak az fordíthatta el a szörnyű csapást 
Trója felől, ha a királyleányt, Hészionét vetik a szörny elé. Már ki is tették 


a tenger partjára a leányt, amikor Héraklész megérkezett. A hős 
megígérte, hogy megmenti Hészionét, ha Laomedón jutalmul neki adja 
azokat a lovakat, melyeket még nagyapja, Trósz kapott Zeusztól, vigaszul 
fiáért, Ganümédészért; a szép trójai királyfit egykor Zeusz sasmadara 
ragadta fel az Olümposzra, s azóta Zeusz asztalánál ő töltögette a nektárt 
az istenek serlegébe. A veszedelem idején mindent megígért Laomedón, 
de mikor Héraklész megölte a szörnyet, és megszabadította a 
királyleányt, Trója királya megint hitszegőnek bizonyult. Héraklész 
megfenyegette Laomedónt, de most mennie kellett, hiszen még 
Eurüsztheusz szolgálatában állt. Sietnie kellett Mükénaiba, hogy a 
parancshoz híven megvigye Hippolüté övét. De miután a szolgálat letelt, 
hősök válogatott seregével támadta meg Tróját, és győzött. Augeiasz 
hitszegését is csak akkor büntette meg. 


Ezután Gérüonész teheneiért küldte Eurüsztheusz Héraklészt; ez már a 
tizedik munka volt. Gérüonész, Khrüszaórnak és Kallirhoé Ókeanisznak a 
fia, háromtestű óriás, Erütheia szigetén, az Ókeanosz közelében lakott. 
Bíborszínű tehenei voltak, és ezek pásztorát Eurütiónnak hívták. Mellette 
Orthosz, a kétfejű kutya, Ekhidna és Tüphón szülötte vigyázott rájuk. 


Egész Európán végigment Héraklész, és Tartésszosznál, Európa és Líbia 
határán, egymással szemben két oszlopot állított nagy útja jeléül; két 
óriási szikla ez, amelyeket Héraklész oszlopainak neveznek az emberek. 
Líbiában nagyon sütötte útközben a Nap; Héraklész már az íját feszítette 
ellene, hogy lelője. Héliosz, a napisten is elcsodálkozott Héraklész 
bátorságán, és egy hatalmas aranyserleget adott neki, hogy abban ülve 
keljen át az Ókeanoszon. így ért Erütheia szigetére, és az Abasz-hegyen 
töltötte az éjszakát. Észrevette a kutya, és rárontott, de Héraklész 
buzogánnyal leterítette, és a kutya segítségére siető Eurütiónt is megölte. 
Azon a tájon legeltette Menoitész Hádész teheneit, ő jelentette 
Gérüonésznek, hogy mi történt. Héraklész akkor már elhajtotta a 
teheneket, az Anthemusz folyónál érte utol Gérüonész, de vesztére, mert 
Héraklész lelőtte. Behajtotta a teheneket Héliosz serlegébe, úgy hajózott 
át velük Tartésszoszig, és itt visszaadta a serleget Héliosznak. De még sok 
akadály várt reá útközben. Poszeidón két fia, Ialebión és Derkhünosz el 
akarták venni tőle a teheneket; Héraklész megölte mind a kettőt, és ment 
tovább, Türrhénián keresztül. Rhégionnál elszakadt egy bika a csordától, 
és nekifeküdve a tengernek, átúszott Szicíliába. De bejárta az egész 
szomszédos vidéket, amit éppen erről a bikáról neveztek el Itáliának, 
mert a türrhének a bikát italosznak mondták. Erüx volt a király 
Szicíliában, Poszeidón fia; ő a saját nyájába terelte a bikát. Héphaisztoszra 


bízta a teheneket Héraklész, míg maga az elszabadult bika keresésére 
indult. Mikor meglátta Erüx marhái között, kérte vissza tőle, de Erüx azt 
mondta, hogy csak akkor adja vissza a bikát, ha Héraklész birkózásban 
legyőzi őt. Héraklész háromszor is földhöz vágta, és akkor megölte, a 
bikát magához vette, és hajtotta tovább a csordát az Ión-tenger felé. Itt 
Héra megvadította az állatokat, hogy alig bírta összeterelni őket 
Héraklész. De végül mégiscsak átadhatta a teheneket Eurüsztheusznak, 
aki aztán Hérának áldozta fel őket. 


Így végre is hajtotta volna a tíz munkát Héraklész, de mivel 
Eurüsztheusz a második és az ötödik ellen kifogást emelt, elküldte még a 
Heszperidák arany almáiért; ez valójában már a tizenegyedik feladat volt. 
Ezeket az almákat Gaia adta egykor nászajándékba Zeusznak és Hérának, 
majd a négy Heszperisz - Aiglé, Erütheia, Heszperia, Arethusza - 
kertjében egy százfejű sárkány, Ekhidna és Tüphón magzata, őrizte. A 
Heszperiszek kertje valahol a föld szélén volt, de Héraklész nem tudta, 
hogy melyik irányban keresse. Útközben Küknosz, Arész fia szólította 
párviadalra, de a küzdelem eldöntetlen maradt, mert lecsapó villám 
választotta szét a két hőst. Az Eridanosz folyónál Zeusz és Themisz 
leányait, a nimfákat találta, akik azt a tanácsot adták neki, hogy kérdezze 
ki Néreuszt. Héraklész megfogta az öreg tengeri istent, mikor aludt, s 
hiába változott át az mindenféle alakba, Héraklész megkötözte, és el sem 
engedte, amíg útba nem igazította a Heszperiszek felé. Még keresztül 
kellett mennie Líbián. Itt Poszeidón és Gaia fiával, Antaiosszal találkozott 
szemközt. Antaiosz Líbia királya volt, s minden idegent birokra szólított 
és megölt. Mert őt magát nem lehetett a birkózásban kifárasztani: ha 
ellankadt, csak anyjával, a Földdel kellett érintkeznie, és megújult ereje. 
Héraklész úgy végzett vele, hogy magasba emelte, és nem engedte, hogy 
megérintse a Földet. 


Líbia után Egyiptom következett; itt Buszirisz volt a király, 
Poszeidónnak és Lüszianasszának, Epaphosz leányának, ló unokájának a 
fia. 

Ő meg minden idegent Zeusznak áldozott fel, egy jóslat szavát követve. 
Történt ugyanis, hogy Egyiptomban kilenc esztendőn át éhínség volt, és 
egy Küproszból jött jós, Phrasziosz azt mondta, hogy meg fog szűnni az 
ínség, ha évről évre egy idegent feláldoznak Zeusznak. Phrasziosz 
megkapta méltó jutalmát: ő lett az első áldozat. Héraklészt is elfogatta 
Buszírisz, és az oltár elé hurcoltatta, de Héraklész szétszakította köteleit, 
és megölte Busziriszt, fiával, Amphidamasszal és szolgájával, Khalbészszal 
együtt. 


Keresztülment Ázsián is, útközben egy szántóvető ember igájából 
kifogta az egyik bikát, megsütötte és megette. Az szegény csak nézte, de 
nem tudott segíteni magán, s csak messziről, a hegy tetejéről 
káromkodott. Ezért, ha később Héraklésznek áldoztak, ezt mindig 
káromkodás, átkozódó, szitkozódó szavak kíséretében tették. 


A Kaukázusban találta Prométheuszt, akit Zeusz láncoltatott 
büntetésből a sziklához. Héraklész megoldotta Prométheusz bilincseit, és 
lelőtte a sast, mely a titán máján lakmározott. Ez a sas is Ekhidna és 
Tüphón gyermeke volt. Prométheusz hálából kitanította Héraklészt, hogy 
miként juthat a Heszperiszek almáihoz. Az ő tanácsát követve, Atlaszt 
kérte meg, ki azon a tájon állt, és tartotta a vállán a mennyboltot, hogy 
hozzon az almákból. Addig Héraklész vette vállára az égboltot. Atlasz 
három szem almát szakított le a Heszperiszek kertjében, és meghozta 
Héraklésznek, de örült, hogy egyszer megszabadult az égbolt terhétől, és 
nem akarta újra magára venni. Hanem Héraklészt már erre is 
előkészítette Prométheusz. Csak arra kérte Atlaszt, hogy legalább addig 
vegye még fel az égboltot, amíg ő kötélből párnát fon a fejére, hogy arra 
helyezze a terhet. Atlasz nem vette észre a cselt, ráállt - de akkor már 
Héraklész megszabadult, és mehetett tovább. 


Eurüsztheusz az almákat Héraklésznek ajándékozta. Héraklész Athéné 
istennőnek, az istennő pedig visszavitte a Heszperiszeknek, mert szent 
gyümölcsök voltak, nem lett volna szabad akárhol hevertetni őket. 


Hátravolt még a tizenkettedik, az utolsó és legnehezebb munka: 
felhozni a Kerberoszt az Alvilágból. Ez az Alvilág őre volt, három 
kutyafejjel, sárkánykígyófarokkal és a hátán mindenféle kígyófejjel. Hogy 
lejuthasson az Alvilágba, Eleusziszba ment Héraklész Eumolposzhoz, és 
kérte a beavattatást az eleusziszi misztériumokra. De idegeneket nem 
volt szabad beavatni, ezért Héraklészt egy athéni ember, Püliosz fogadta 
fiává. Még meg kellett tisztulnia a kentaurok megölésének vérbűnétől, s 
csak akkor avatta be Eumolposz. Már mint a misztériumok beavatottja 
ment Lakedaimón déli hegy fokához, a Tainaronhoz, ahol az Alvilág 
bejárata van. Itt leszállt az Alvilágba. 


Amikor meglátták a holtak lelkd, mind elfutottak, csak Meleagrosz cs 
Medusza, a Perszeusz által megölt Gorgó várták be. A Gorgó ellen kardját 
vonta ki Héraklész, s csak Hermész, a , lélekkísérő", aki Héraklészt is 
vezette az Alvilágban, figyelmeztette rá, hogy nem éri kard, mert csak 
testetlen árnyék. Mielőtt belépett volna az Alvilágba, vérrel akarta 
jóllakatni az alvilági lelkeket; levágott egyet Hádész teheneiből, s Hádész 


gulyásának, Menoitésznak, aki birokra szólította fel ezért, betörte a 
bordáit, s csak azért bocsátotta szabadon, mert Perszephoné kért 
kegyelmet számára. 


Leérve az Alvilágba, egyenesen Plutóntól kérte el a Kerberoszt. Plútón 
megengedte, hogy felvigye a földre, csak azt kötötte ki, hogy fegyvereit 
ne használja vele szemben Héraklész. Az Akherón kapuinál találta a 
Kerberoszt, megragadta torkánál fogva, és úgy hozta fel; megmutatta 
Eurüsztheusznak, majd visszavitte az Alvilágba. 


Evvel le is telt szolgálata Eurüsztheusznál. De még sokat kellett 
szenvednie, sok hősi tettet végrehajtania, amíg kiérdemelte a 
halhatatlanságot. Ha sérelem érte, indulata nem ismert határt, de 
barátaiért bátran szembeszállt a halállal is. 


Történt egyszer, hogy Apollónt egy évre száműzték az olümposzi 
istenek köréből, mert Zeusz kovácsait, a küklópszokat lenyilazta. Apai 
bánata késztette bosszúra: Zeusz a küklópszok műhelyében készült 
villámmal sújtotta le Apollón fiát, Aszklépioszt, mert gyógyító 
művészetével visszahozta az embereket a halálból. De Zeusz törvénye 
könyörtelen, Apollónnak vállalnia kellett a száműzetést. Ezalatt egy 
halandó király, Admétosz nyáját őrizte a thesszaliai Pheraiban. S mert 
Admétosz szelíden bánt szolgájával, az isten bőkezűen megjutalmazta. 
Amikor Admétosz az iólkoszi Peliasz királynál járt leánykérőben, ez 
annak ígérte leánya, Alkésztisz kezét, aki vadkant és oroszlánt fog egy 
igába a szekér elé. Admétosz az isten segítségével megtette, amivel a 
többi kérő hiába próbálkozott, de boldogságában megfeledkezett a 
köteles áldozatról, amely minden esküvő előtt Artemisznek kijár. Apollón 
kiengesztelte ugyan húgát, de Admétoszra ki volt mondva a végzet, hogy 
fiatalon kell meghalnia. Ekkor Apollón leitatta a végzet istennőit, a 
Moirákat, s ezek mámoros fejjel beleegyeztek, hogy Admétosz élete 
fonalát nem vágják el, ha akad valaki, aki elvállalja helyette a halált. De 
nem volt egyetlen barátja sem, aki kész lett volna Admétosz helyett 
meghalni, még ősz apja, sőt anyja is jobban ragaszkodott a saját életéhez, 
mint fiához. Amikor Alkésztisz meghallotta a kegyetlen feltételt, amelytől 
férje élete függött, önként ajánlotta fel érte életét. 

Keservesen meggyászolta hitvesét Admétosz király, s bánta már, hogy 
nem ő fekszik inkább a halottas ágyon. Az egész nép vele együtt siratta a 
királynét, mindenki gyászruhát öltött, és levágta haját, még a lovak 
sörényét is megnyírták a gyász jeléül. 

Éppen a temetés napján érkezett Héraklész Pheraiba; akkor még 


Eurüsztheusz szolgálatában állt, és a bisztónok földje felé tartott, hogy 
megszerezze Diomédész lovait. Admétosz király palotájába kért 
bebocsátást, hogy ott megpihenjen útközben. Tartott tőle a király, hogy 
ha megmondja vendégének, milyen súlyos gyász érte a házat, mások 
tűzhelyénél fog szállást keresni, hogy a vendéglátás terhével ne zavarja 
meg a gyászolókat. Ezért eltitkolta, hogy feleségét temeti, a vendégszoba 
ajtaját becsukta, hogy a halottsiratás hangjai ne hatoljanak be oda, s 
ételt-italt küldött be szolgáival Héraklésznek, míg ő maga kedves 
halottját kísérte utolsó útjára. 

Jóízűen evett-ivott Héraklész, míg Admétosz a végső tisztességet adta 
meg keservesen megsiratott hitvesének, de mire visszatért a szomorú 
útról palotájába, Héraklésznek az egyik szolga elárulta, milyen fájdalmat 
leplezett a ház ura, hogy vendégszeretetén csorba ne essék. Önváddal tele 
tépte le homlokáról a gondtalan lakoma koszorúját Héraklész, amikor ezt 
meghallotta, de nem állt meg annál, hogy részvevőén megszorítsa a hű 
barát kezét. Elindult Alkésztisz sírjához, hogy visszahozza őt a halálból. 


A sír körül még ott tanyázott Thanatosz, a feketeleplű Halál, mert még 
nem száradt fel a hantra öntött italáldozat, és Alkésztisz lelke még nem 
szállt alá az Alvilágba. Héraklész lesbe állt, megragadta Thanatoszt, és 
addig birkózott vele, amíg az ki nem engedte karja közül áldozatát. 
Héraklész elfátyolozva vitte vissza Admétoszhoz hitvesét, az fellebbentve 
a fátylat, meglepetten ismert Alkésztiszre, akire még három nap 
némaságot parancsolt a halál törvénye, de utána boldogan élhetett 
tovább férje és gyermekei körében. Héraklész pedig folytatta útját 
Diomédész országa felé. 

Már Eurüsztheusz szolgálatából szabadulva, a maga ura volt, amikor a 
kalüdóni király, Oineusz leányát, Déianeirát feleségül vette. A királyleány 
kezét egyszerre kérte meg Héraklész és Akhelóosz, a folyam istene. 
Héraklésznek párviadalban kellett legyőznie vetélytársát. A folyamisten 
bikaszarvakat viselt a homlokán, és megvolt arra is a képessége, hogy 
gyűrűző sárkánykígyóvá változzék; a királyleány irtózva gondolt arra, 
hogy ha Akhelóosz győz, ilyen szörnyeteghez kell feleségül mennie. De 
Héraklész súlyos buzogánya letörte a folyamisten szarvát, ez 
megszégyenülten vonult vissza, és Déianeira boldogan követte a győztest, 
Zeusz és Alkméné hős fiát. 

Hazafelé menet éppen az Euénoszon át vezetett az útjuk, ahol 
Nesszosz, a kentaur volt a révész. Héraklész belegázolt a vízbe, Déianeirát 
Nesszosz vette vállára, hogy illő révpénz fejében átszállítsa a megáradt 


folyón. De mikor a víz közepére értek - Héraklész már messze járt 
előttük, és csaknem elérte a túlsó partot -, mást gondolt a kentaur, 
megtetszett neki a szép ifjú királyleány, és el akarta rabolni. Déianeira 
sikoltozására lett figyelmes Héraklész, és a lernéi hidra mérges epéjébe 
mártott nyilával biztosan célozva, halálra sebezte az elbizakodottat. De ez 
még haldokolva is álnok cselt szőtt ellene. Mielőtt kiadta gonosz páráját, 
még volt annyi ereje, hogy szóljon, és azt tanácsolta Déianeirának, hogy 
fogja fel kiomló vérét, és őrizze meg gondosan, mert varázserő rejlik 
benne: ha úgy érzi egyszer, hogy férje nem szereti már, kenje be 
Héraklész ingét vele, s ezzel feléleszti a kihűlt szerelmet újra. Hitte is, 
nem is az asszony a haldokló kentaur szavait, de a megalvadt vért 
mindenesetre rézedénybe zárva őrizte sokáig. 


Teltek-múltak az évek, Héraklész és Déianeira - miután a hősnek 
barátja, Iphitosz megölése miatt számkivetésbe kellett mennie - 
Trakhiszba költöztek. Héraklész jobbára hősi kalandok után járt, s csak 
hosszú időközönként látogatott haza, akár a földműves, aki a tanyájától 
messze eső szántót csak vetés és aratás idején látja viszont. Déianeira 
ezalatt hűségesen vigyázott Héraklész otthonára, és aggódva várta haza 
férjét. Soha türelmetlenebbül, mint akkor, amikor Héraklész egy évre az 
istenek parancsára Lüdiában Omphalé királynő szolgálatába szegődött, 
ahol a nagyerejű hősnek női ruhában kellett járnia és asszonyi munkát 
végeznie. Az év lejárt, sőt már tizenötször változott a hold azóta, hogy 
Héraklész eltávozott. De csak bizonytalan szóbeszéd adott hírt arról, hogy 
Héraklész Euboia szigetén Oikhalia falait ostromolja, mert Eurütoszt, 
Iphítosz apját, Oikhalia királyát okolta azért, hogy felingerelte, s dühében 
barátját, Iphitoszt megölte, amiért aztán a Lüdiában vállalt megalázó 
szolgasággal kellett kiengesztelnie az isteneket. 

Fokozta a férjét hazaváró asszony nyugtalanságát, hogy Héraklész 
ezúttal azt tette, amit soha annak előtte, ha bárhová is távozott: 
végrendeletet hagyott maga után, amelyben ősi földjét felosztotta 
gyermekei között, Déianeira özvegyi részét is kijelölve. Mert olyan 
jóslatot kapott a Zeusz dódónai tögyfái között búgó galamboktól, hogy ez 
lesz kalandjai sorában az utolsó: ha egy évig és még teljes három hónapig 
elmarad, biztos halál vár reá, de ha időben hazatér, már békességben 
töltheti hátralévő életét. 


Végéhez közeledett a tizenötödik hónap, Déianeira már éppen Hülloszt 
küldte el, hogy keresse meg apját, vagy hozzon legalább biztos hírt felőle, 
amikor megérkezett Héraklész követe a hazafelé tartó hős üzenetével és 
az előreküldött foglyokkal, a feldúlt Oikhaliában rabul ejtett nőkkel. 


Héraklész sem várat már sokáig magára, csak a hálaáldozatot mutatja be 
Zeusznak, Euboia partjánál. 


Mit sem sejtve, boldogan fogadta az örömhírt Déianeira, még a 
rabnőkhöz is volt egy-egy szíves szava, bár hamar szemébe ötlött az 
egyiknek királyi származásra valló büszke termete és tekintete. 


- Ki vagy te, boldogtalan, asszony-e vagy leány, és kik voltak a szüleid? 
- fordult hozzá részvevőén, de az gőgösen elfordult, és nem felelt. Ekkor 
már nyugtalanul faggatta Héraklész előreküldött követét: ez előbb 
kitérően válaszolt, de végül kénytelen volt kivallani az igazat: a leány 
valóban királyi vér. Oikhalia elesett királyának, Eurütosznak a leánya, s 
Héraklész nem azért dúlta fel a várost Euboia szigetén, hogy Iphitosz 
atyján bosszút álljon, hanem hogy lóiét, a szép királyleányt fegyverrel 
szerezze meg magának. 

A megbántott asszony féltékenyen hasonlította össze a maga hervadó 
szépségét a rab királyleány viruló fiatalságával, és eszébe jutott Nesszosz 
vére, amelyet rézedénybe zárva őrzött mostanáig. Saját kezével szőtt, 
hímes inget keresett elő, azt titkon bekente az alvadt vérrel, s úgy adta 
oda Héraklész követének, vigye gyorsan urához, hogy ünnepi öltözetben 
mutathassa be Zeusz oltárán a hálaáldozatot. Csak meghitt barátnőit, a 
trakhiszi leányokat avatta be a titokba. 


De alighogy eltávozott a követ a hímes inggel, Déianeira riadtan vette 
észre, hogy a gyapjúcsomó, amellyel Nesszosz vérét az ingbe 
beledörzsölte, a nap fényén magától lángra gyúlt, és sustorogva semmivé 
lett. Akkor ébredt csak lelkében a balsejtelem, hogy a haldokló kentaur 
álnok tanácsot adott, mert férjén akart bosszút állni vele. És a szörnyű 
sejtés hamar beigazolódott. Hüllosz tért vissza, akit ő küldött az imént, 
hogy atyját felkutassa, s most átkozódva támadt a szerencsétlen 
asszonyra: 


- Bár ne élnél, anyám, vagy ha élsz, ne én lennék a fiad! 
- Mivel érdemeltem meg, hogy így beszélsz hozzám, fiam? - rebegte 


szorongó kétségek között Déianeira, és minden aggodalomnál szörnyűbb 
volt, amit hallania kellett. 


Hüllosz az Eoboia partján találkozott éppen hazafelé készülődő 
apjával, már csak a bikaáldozat volt hátra, amikor a követ is megérkezett 
Déianeira ajándékával. Héraklész magára öltötte a hímes inget, és az 
oltárhoz lépett, körötte felsorakoztak már az áldozatra kiválasztott 
állatok, a hadizsákmány legjava. Még kedvtelve nézett végig önmagán a 
hős, tetszett neki az új ing, és örült felesége figyelmességének, de hirtelen 


irtózatos fájdalom harapott húsába, a ruhadarab a bőréhez tapadt. 
Kínjában felordított, s még volt annyi ereje, hogy a halált hozó ajándék 
ártatlan átadóját elvakult dühében a parti sziklához csapja. De az inget 
semmiféle erő nem tudta lehúzni róla, olyan szorosan simult rá erősen 
vergődő tagjaihoz. Már nem tudott a maga lábán állni, amikor kocsira 
tették, hogy hazahozzák. 


Végig sem hallgatta Déianeira a fia elbeszélését és az átkokat, 
amelyekkel anyját mint apja gyilkosát illették Hüllosz szavai: befutott 
hálótermébe, és önkezével vetett véget életének. Akkor már hiába 
tanúsította a hű dajka, hogy Déianeira ártatlan, nincs több bűne, mint 
hogy hitelt adott Nesszosz álnok szavainak. Hüllosz zokogva borult anyja 
kihűlő tetemére, és siratta a napot, amely egyszerre fosztja meg apjától és 
anyjától. 

De nem volt rá idő, hogy szabadon engedje fájdalmát a fiú, kettős 
árvaságáért. Hozták már Héraklészt, aki magatehetetlenül feküdt a 
hordozható kereveten, és rettenetes kínjában csak jajgatni tudott. 
Amikor megtudta, mi okozza szörnyű szenvedéseit, eszébe jutott a jóslat, 
amelyet egykor régen atyjától, Zeusztól kapott: élő meg nem ölheti, csak 
az, aki már az Alvilág lakója. Nesszosz régóta halott, és mégis ő az, aki a 
legyőzhetetlen hőst megfosztja életétől. Mert gyötrelmei olyan 
elviselhetetlenek voltak ekkorra, hogy Héraklész élni se kívánt tovább. 
Megeskette fiát, hogy minden prancsát teljesíti. És akkor így 
rendelkezett: 


Néhány hű barátoddal vigyél fel az Oita csúcsára, ott az erdő kivágott 
fáiból, fenyőkből és vadolajfákból rakj máglyát, helyezd rá testemet, 
készíts fáklyát fenyőfaágból, és avval gyújtsd meg alattam a farakást! 

Hülloszt kötötte esküje, de mégis el akarta hárítani a kegyetlen 
parancsot: 

- Jaj, én legyek a gyilkosod, atyám? 

- Nem a gyilkosom, egyetlen orvosom leszel így, fiam - felelte a 
Nesszosz vérétől szenvedő Héraklész, de végül is hozzájárult, hogy 
Hüllosz csak vigye fel elgyötört testét az Oita csúcsára, rakja meg a 
farakást, és hagyja, hogy társai vessék a máglyára. 

Még Ióiéról, a rab királyleányról gondoskodott Héraklész, és 
meghagyta fiának, hogy ő vegye feleségül, ne legyen idegen háznál 
rabszolganő az, aki Héraklész szerelmét bírta egyszer. 


Zokon esett ez a parancs Hüllosznak, mert a leányt okolta apja 
haláláért, de esküje kötötte. 


Akkor megindult a szomorú menet az Oita hegyére, Hüllosz és Iolaosz, 
Héraklész hűséges fegyverhordozója vitték fel a hőst halála színhelyére, 
megrakták a farakást, és a társak ráhelyezték a nagy szenvedőt. Végül is 
Philoktétész gyújtotta meg szurokfáklyával a máglyát a hős alatt; 
Héraklész hálából íját és nyilait hagyta rá örökül. 

Az Oita hegyi máglya tüzéből Héraklész egyenesen az Olümposzra 
emelkedett, és tengernyi küzdelme után az istenek halhatatlansággal 
jutalmazták. Héra is kiengesztelődött iránta, és leányát, Hébét, az ifjúság 
istennőjét adta hozzá feleségül. Az istenek asztalánál Zeusz pohárnoka, 
Ganümédész nektárral kínálta, színig telt aranykehelyből. 


AZ ARGONAUTÁK 


Athamasz királynak Nephelé, a , Felhő" asszony volt a felesége. Volt 
két gyermekük is, egy fiuk, akit Phrixosznak hívtak, és egy kislányuk, 
Hellé. 

Sokáig boldogan éltek, de egyszer aztán Athamasz elűzte Felhő 
asszonyt, és Inót vette feleségül. Felhő asszony pedig visszaszállt az égbe, 
és ott kiadta a parancsot a többi aranybodros felhőnek, hogy ne 
küldjenek egy csepp esőt sem Athamasz király földjére. 


Hiába szántott, hiába vetett abban az esztendőben Athamasz király 
népe, a felhők nem hullatták az áldást a vetésre. Szárazság, éhínség 
köszöntött az országra. A nép zúgolódott, és Athamasz kirány 
zarándokokat küldött Delphoiba, Apollón szentélyébe, hogy kérjenek 
tanácsot az isten szent jósnőjétől, a Püthiától. 


Mit felelt, mit nem a Püthia, Athamasz király sohasem tudta meg, mert 
a hazatérő zarándokokat a város határában feltartóztatta Inó, és mézédes 
szavakkal, drága ajándékkal megvesztegette. Hallgatták rá azok, és 
Apollón jóslata helyett azt jelentették Athamasznak, hogy mindaddig 
nem éri eső az ország földjét, a föld mindaddig nem hoz termést az ország 
népének, amíg fel nem áldozzák Zeusz oltárán Felhő asszony két 
gyermekét. 


Phrixosz és Hellé ezalatt kint a réten legeltették a nyájat, mert gonosz 
mostohájuk addig-addig áskálódott ellenük, hogy már maradásuk sem 
volt a palotában. A pásztorok között éltek cselédsorban, és a 
báránykákkal pajtáskodtak. Különösen egy szép szelíd kost szerettek 
simogatni, mert ennek a gyapja az utolsó szálig ragyogó aranyból volt. 


Egyszer aztán, mikor senki se figyelte őket, az aranygyapjas kos 
odadörgölőzött a gyermekek térdéhez, és megszólalt emberi hangon: 


- Hallgassatok rám, anyátlan kis árvák, mert nem vagyok én 
közönséges kos, hanem az aranybodros felhők közül jöttem! Anyátok 
küldött le, hogy vigyázzak rátok, mert látta onnét felülről, hogy nincsen 
már maradástok a királyi palotában. Gonosz mostohátok a halálotokat 
kívánja. Most is mindjárt jönni fognak a királyi szolgák, hogy a nyáj 
mellől is el vigyenek titeket, mert Inó szavára Apollón jóslata helyett azt 
jelentették a delphoi zarándokok, hogy Zeusz oltárán fel kell titeket 
áldozni. Ne várjátok be őket, hanem üljetek fel hamar a hátamra! Te, 


Phrixosz, kapaszkodj jó erősen a szarvamba, te pedig, kis Hellé, fogózkodj 
hátulról a bátyád nyakába! 

Szót fogadott a két gyermek, a kos pedig nekiiramodott, s mire a 
pásztorok észrevették, már el is tűnt a szemük elől a két gyermekkel. 
Egyenesen a tengernek, bele a kék habokba, és sebesen úszott az ázsiai 
partok felé. 


A két testvérnek tetszett egy darabig a csodálatos utazás, nem is 
szóltak sokáig egy szót sem, csak a szemük csillogott az örömtől. De az út 
közepén megszólalt a kis Hellé: 

- Jó volna pihenni, mert belefáradt már a karom a kapaszkodásba. 

- Csak még egy kissé szedd össze erődet, kishúgom! - szólt hátra 
biztatóan Phrixosz. 

Haladtak még egy darabig, de megint felsikoltott Hellé: 

- Jaj, fáj már a karom, nem bírom sokáig! 

- Mindjárt célhoz érünk, megpihenünk mindjárt - vigasztalta 
Phrixosz. 

De Hellé nem bírta tovább. Az abüdoszi révnél eleresztette bátyja 
nyakát, és lecsúszott a kos hátáról. Még odakiáltotta Phrixosznak: 

- Isten veled, édes bátyám, érj célhoz boldogan! 

Phrixosz utánakapott, de hiába, a leány már elmerült a kék habokban. 
Azt a helyet, ahol a kis Hellé meghalt, ma is Hellészpontosznak, azaz 
, Hellé tengerének" nevezik. 

Phrixosz pedig az aranygyapjas kos hátán Kolkhiszban ért partot. 
Menten jelentkezett az ország királyánál, Aiétésznél, a Nap fiánál, és 
elmondta, hogy s mint érkezett Kolkhiszba. 

Aiétész király szívesen fogadta, később még hozzá is adta feleségül az 
idősebbik leányát. 

Az aranygyapjas kost hálaáldozat gyanánt Arész oltárán áldozta fel 
Phrixosz, és az aranygyapjat Aiétész királynak ajándékozta. Aiétész király 
Arész szent berkében akasztotta fel egy tölgyfára, és egy tűzokádó 
sárkányt rendelt az őrizetére, mert azt jósolták neki az istenek, hogy csak 
addig lesz ő a kolkhiszi király, ameddig az aranygyapjú Kolkhiszban 
marad. 

Időközben Iólkosz királya, Peliasz, azt a jóslatot kapta, hogy 
uralkodását senki más nem fogja háborgatni, csak az egycipős ember. 

,No - gondolta a király -, ilyen csudát még úgysem láttam 


világélelemben, afelől alhatok nyugodtan!" Teltek-múltak a hónapok, 
Poszeidón isten ünnepe közeledett. Peliasz fényes áldozatra készült, és 
meghívta hozzá országa előkelőit, közöttük hős unokaöccsét is, Aiszón 
fiát, Iaszónt. 

Iaszón a közeli erdőben vadászott, de most sietve igyekezett a városba, 
hogy eleget tegyen a király hívásának. Hóolvadás volt éppen a 
hegyekben, innen is, onnan is megdagadt patakok futottak le a völgybe, 
és az Anaurosz folyóba vitték a vizüket, hogy az már majd kicsapott a 
medréből. Zúgva rohant tova a megáradt folyó, s amint odaért laszón, 
látja ám, hogy egy öreg anyóka áll a partján. Ijedten pislogott jobbra- 
balra szegényke, s hogy megpillantotta az ifjú daliát, megszólította 
siránkozó szóval: 


- Hallod-e, te nemes vadász, átvinnél-e engem a túlsó partra? Mikor 
eljöttem hazulról, még magam is át tudtam lábalni a folyón, de míg 
odajártam, úgy megáradt, hogy nem tudok hazatérni egyedül 
kunyhómba. 


- Szívesen átviszlek, öreganyó - mondta laszón, és mindjárt vállára 
vette az anyókát, és átvitte a folyón. A megvadult habok 
belekapaszkodtak a bokájába, a lába szárába, de nem tudták elsodorni, 
mert lIaszón erősen állt a lábán. 


Alighogy átjutottak szerencsésen a túlsó partra, hát eltűnt az anyóka 
hirtelenében, és aztán a fehérkarú Héra jelent meg Iaszón ámuló szeme 
előtt. 


- Én voltam az anyóka, akit megsegítettél - mondta az istennő és azért 
jöttem az Anaurosz partjára öregasszony képében, hogy próbára tegyem 
az emberek jóságát. Sokáig ácsorogtam a parton, sok embert kértem meg, 
hogy vigyen át a túloldalra, de mindenki szívtelenül elment mellettem, 
amíg te meg nem érkeztél. 

S még föl sem ocsúdott Iaszón a csodálkozásból, hát villámlott 
messziről, megdördült az ég, és a mennydörgés szavában Zeusz atya hívta 
haza feleségét. A fehérkarú istennő indult is már vissza az Olümposzra. 

Iaszón pedig folytatta útját a város felé. Akkor vette csak észre, hogy 
egyik saruja az Anauroszban maradt. 

, Most már hiába fordulnék vissza érte, ki tudja, hová sodorták azóta a 
habok" - gondolta magában, meg aztán sietnie is kellett, hogy el ne 
késsen Poszeidón isten ünnepéről. 


Peliasznak, mihelyt megpillantotta Iaszónt, félig mezítláb, fél lábán 


saruval, egyszeriben eszébe jutott a jóslat, hogy uralkodását senki más 
nem fogja háborgatni, csak az egycipős ember. Megijedt, hümmögött, 
szóhoz se tudott jutni sokáig, de aztán megkérdezte Iaszóntól: 


- Mit tennél te, öcsém, ha király volnál, avval az emberrel, akiről a 
jóslat azt állítja, meg fog ölni téged? 

Nem sokat gondolkodott Iaszón a feleleten, mondta gyanútlanul, 
amint éppen eszébe jutott: 


-Én bizony azt parancsolnám neki, hogy hozza el nekem az 
aranygyapjat. - Mert mindenki tudta, Iólkoszban is, másutt is, hogy az 
aranygyapjat  Aiétész, a  kolkhiszi király, éjjel-nappal tűzokádó 
sárkánynyal őrizteti. 

- No hát - mondta erre Peliasz király - magad mondtad ki magadról az 
ítéletet. Indulj csak útnak azonnal, és hozd el nekem Kolkhiszból az 


aranygyapjat. 

Álmában se gondolt erre Iaszón, de mit volt mit tennie egyebet, ha 
egyszer a király éppen ezt parancsolta? Öreg szülei máris mint halottat 
siratták meg, amint meghallották, hová készül. 


De laszónnak nem jutott rá ideje, hogy siránkozzék. Gyorsan 
megácsoltatta a hajót, hogy a tengeren át elvigye Kolkhiszba. Argosznak 
hívták a mestert, aki elvállalta, hogy megépíti, ezért nevezték el a hajót 
Argónak. Maga Paliasz Athéné, a szép mesterségek bölcs istennője 
tanította Argoszt az ácsmesterségre, és ő is hozott neki fát Dódónából, 
Zeusz jóstölgyei közül. 

Mikor elkészült a hajó, Iaszón maga köré gyűjtötte a hősöket egész 
Görögországból. Eljött Orpheusz, az isteni énekes, eljött Zeusz két ikerfia, 
Kasztór és Polüdeukész, meg Boreasz fiai, aztán Thészeusz és Péleusz és 
még sokan mások. Jött Héraklész is, óriási léptei alatt csak úgy döngött a 
föld; amikor a hajóra lépett, megszólalt az Argó, hogy Héraklész súlyát 
alig bírja a hátán. Vele volt kedves apródja is, Hülasz. Ezek voltak az 
Argonauták, azaz az , Argó hajósai". 

Az estét még a kikötőben töltötték, búcsúlakomával, vidám 
poharazással. Szülők és testvérek, hitvesek és gyermekek is eljöttek, hogy 
még egyszer lássák a veszedelmes kaland előtt a hősöket, eljöttek Iaszón 
öreg szülei is, sűrű könnyhullatással. Lejött a hegyekből, hegyi 
barlangjából Kheirón is, a bölcs kentaur, sebesen nyargalt lólábaival a 
kikötő felé, miközben emberi karjával már messziről magasra emelte 
növendékét, Akhilleuszt, hogy atyjától, Péleusztól elbúcsúzzék. 


Lakoma mellett Orpheusz játszott a lantján, és elénekelte az 
aranygyapjas kos történetét, Phrixosz és Hellé menekülését, aztán 
eloszlott a nép a kikötőből, és a hősök pihenni tértek. 

Csak Iaszón nem aludt. 

Megszólalt a hajó: 

- Ugye csodálkozol, hős vezér, hogy szavamat hallod? De Paliasz 
Athéné a dódónai bölcs tölgyek közül hozott fát, hogy abból faragjon ki 
engemet Argosz, ezért én beszélni is tudok, a jövőt is látom, és útközben 
majd mindig megjelentem neked előre a veszedelmeket. 


Máskülönben el sem érnél Kolkhiszba, annyi veszedelem les a 
hajósokra a tengeren. Hajnalban szedjétek fel a horgonyt, és induljunk 
útnak, amíg kedvező szél fúj! 

Úgy is tett Iaszón. Korán fölébresztette társait, fölszedték a horgonyt, 
két kézre fogták az evezőket, és elindultak. Mindenkinek előre kijelölt 
helye volt az evezőpadokon, csak Orpheusznak nem, mert őt 
felmentették az evezés munkája alól, hogy egész úton a lantját pengesse, 
és énekeljen a hősöknek. Tiphüsz pedig a kormány mellett ült. 


Hajnalban indultak, de azért tele volt néppel a kikötő. Az itthon 
maradottak könnyes szemmel integettek búcsút a hősöknek. 


Útközben összetört az evező Héraklész kemény markában. Éppen 
Müszia partjai felé közeledtek, itt megpihentek a hajósok, és Héraklész 
kiszállt, hogy evezőnek való fát keressen. Vele tartott Hülasz is. 


Hát amint mennek befelé a parton, egy gyönyörű szarvas bukkant fel. 
Hülasz mindjárt az íja után kapott, és űzőbe vette a pompás vadat. 
Héraklész még biztatta is kedves apródját, aztán ő másfelé fordult, ment 
be az erdő sűrűjébe. Gondolta, majd mire Hülasz elejti a zsákmányt, ő is 
megtalálja, amit keres, és ráérnek akkor találkozni újra, hogy együtt 


térjenek vissza a hajóra. 


Hülaszt pedig hívta-hívogatta maga után a szarvas. Hol eltűnt a fák 
között, hol újra felbukkant. Hülasz mindenütt a nyomában. így értek el 
egy tiszta vizű forráshoz. Hülasz lihegő melle nem bírta tovább a futást. 


A szarvas hirtelen lebukott a forrás habjai közé, és a habok közül 
csodálatosan szép nimfa emelkedett ki. Csillogó haja szétomlott a víz 
színe felett, mintha a hold sugarai játszottak volna a hullámokkal. 

Letérdelt Hülasz a forrás mellé, kifáradt a szarvasűzésben, és a friss 
vízzel akarta felüdíteni magát. Fölé hajolt, és akkor pillantotta meg a 
nimfát. Az most is őt hívta-hívogatta, kiterjesztette karját, és úgy vonta le 


maga után a kedves fiút. Félig magától ment Hülasz, félig a nimfa húzta 
le, és mindketten eltűntek a forrás kristályos mélyében. 


Közben Héraklész is talált kedvére való kőrisfát, gyökerestül 
kiszakította a földből, egészben a vállára kapta, aztán körülnézett, 
kereste kedvencét, de sehol se találta. 


- Hülasz! Hülasz! Hülasz! - kiáltotta Héraklész, hogy az egész 
partvidék rengett bele. De Hülasz nem felelt, mert akkorára már a nimfák 
foglya volt. 


Amíg Héraklész kedves apródját kereste, fölszedték a horgonyt a 
hajósok, és továbbhajóztak Kolkhisz felé. Már jó messze jártak, amikor 
észrevették, hogy Héraklész és Hülasz hiányoznak. Kapkodtak jobbra- 
balra, volt aki újra a part felé akarta terelni a hajót, mások siettették 
előre Kolkhisz felé. Két pártra szakadt a hajó népe, és már majdnem hajba 
kaptak, amikor felbukott a habok közül Glaukosz, Néreusz bölcs szavú 
szolgája, és így szólt a hajósokhoz: 

- Ne is próbáljatok visszafordulni Héraklészért, mert az bizony Zeusz 
akarata ellen volna, ha magatokkal vinnétek Kolkhiszba! Héraklészre más 
feladat vár: a tizenkét nagy munkát kell elvégeznie Eurüsztheusz 
szolgálatában. Az ifjú Hülaszt pedig egy szépséges nimfa szerette meg, 
férjül választotta, és már le is vitte magával a forrás kristályos mélyébe. 


Ebben megnyugodtak az Argonauták. Egyetértésben hajóztak tovább, 
evezőjükkel verdesve a bíborszínű habokat. Héraklész pedig mérföldes 
léptekkel folytatta útját, éppen a Heszperidák arany almáit kellett 
megszereznie Eurüsztheusz számára. 


Thrákia partjait is érintette az Argó. Egy öreg jós élt ebben az időben 
Thrákiában, Phineusznak hívták, akit az istenek vaksággal büntettek, 
mivel elárulta az embereknek azt is, amit Zeusz titokban akart tartani. A 
vakságot még más csapás is tetézte: ahányszor csak terített asztalhoz ült 
Phineusz, a hárpiák, Zeusz szárnyas kutyái, a magasból az ételre szálltak, 
jó részét befalták, és amit meghagytak, azt is bepiszkolták, hogy már 
messziről bűzlött. így szegény Phineusz nem jutott egyetlen jóízű 
falathoz sem. 


A tenger partján várta már a jós az Argonautákat, mert vak szemével is 
látta a jövőt, és tudta, hogy ők hozzák meg számára a szabadulást. 
Boldogan hallgatta a közeledő evezőcsapásokat, és repesve fogadta a 
hősöket. 


- Szabadítsatok meg, derék hősök, a hárpiáktól! - kérte esengve, és 
elmondta, hogy mennyit kell szenvednie tőlük. Hozzátette azt is, hogy a 


jóslat Boreasz két fia kezéből ígért neki szabadulást. 


Boreasz két fia, Zétész és Kalaisz ott volt a hősök közt, és mert fürgék 
voltak, mint maga Boreasz, az északi szél, vállalkoztak arra, hogy 
segítenek az öregen. 


Hozták a terített asztalt Phineusznak, hát jöttek is mindjárt a hárpiák: 
ami jó falat csak volt az asztalon, megkaparintották maguknak, a többit 
bepiszkolták, hogy szegény Phineusznak az orrát is be kellett fognia, ha le 
akart nyelni egy falatkát. S ez is csak arra volt jó, hogy éppen éhen ne 
vesszen. 


De Boreasz két fia sem volt rest, üldözőbe vették a hárpiákat, a 
Sztrophasz szigetekig kergették, és ott is csak azért hagyták nyugton 
őket, mert kemény esküvel fogadták, hogy nem fogják többé a jóst 
zaklatni. 


Nem győzött hálálkodni Phineusz. Hozatott is mindjárt ételt-italt 
magának, és jóllakott kedve szerint, aztán útra való jó tanácsokat adott az 
Argonautáknak. 


Mert hátravolt még a Planktai-petrai, a két , Bolygó szikla". Ezek a 
sziklák folyvást ide-oda járnak a tengeren, ha élőlény kerül közéjük, 
összecsapódnak, és szétmorzsolják, mint valami óriási malomkövek, 
azután újra szétválnak. De az Argonauták, Phineusz tanácsát követve, egy 
galambot küldtek előre; a két szikla összecsapódott, szétmorzsolták a 
szegény kis galambot, s miközben újra szétváltak, az Argó szerencsésen 
átsurrant közöttük. 


Most már hamarosan elérkeztek a Phaszisz folyó torkolatához, 
Kolkhiszba. Ott a nádas elbújtatta az Argót, Kolkhisz lakói észre se vették. 
Nem is háborgatta a hősöket senki, a hosszú út után jólesett pihenniök. 
Ezt az éjszakát átaludták, hogy erőt gyűjtsenek, mert tudták, hogy a java 
még csak ezután következik. 


Addigra Héra istennő már kezébe vette ügyük intézését, mert 
megemlékezett Iaszón jámborságáról. Szólt Paliasz Athénének is, és 
együtt tanakodtak azon, hogy és mint segítsék meg laszónt. 

Volt Aiétész királynak egy hajadon leánya, Médeia, aki varázslónő 
hírében állott. A két istennő azt eszelte ki, hogy Médeia segítségét kell 
megnyerni laszón számára. 

- Menjünk Aphroditéhoz - mondta Héra -, kérjük meg, szóljon fiának, 
Erósznak, hogy lője nyilát Médeia szívébe, és gyújtsa szerelemre Iaszón 
iránt! 


- Ehhez én nem értek, nem ismerem Erószt - felelte Athéné, aki 
sohasem volt szerelmes de ha te gondolod, nem bánom, menjünk 
Aphroditéhoz! 


S fel is keresték a szerelem istenasszonyát, és kérték, hogy szóljon 
Erósznak az ő ügyükben. 


- Vásott, rossz fiú az - szólt bosszúsan Aphrodité -, akárkire inkább 
hallgat, mint tulajdon édesanyjára. A minap már annyira felbosszantott, 
hogy haragomban az íját meg a nyilait is össze akartam törni. Hát nem ő 
kezdett el fenyegetőzni, hogy megbánom még, ha megteszem? De a ti 
kedvetekért megpróbálom, talán most az egyszer szót fogad nekem. 


Kereste a fiát, de nem találta. Kereste mindenütt, otthon, az oOlümposz 
termeiben, míg végre rátalált Zeusz virágos rétjén. Ott hevert a fűben, és 
Ganümédésszel, Zeusz kedves kis  pohárnokával kockázott. 
Ganümédésznek, szegénynek, már-már sírásra görbült a szája, mert 
mindig Erósz nyert. Erósznak bezzeg tele volt a marka, és jóízűen 
kacagott. 


Éppen akkor ért hozzájuk Aphrodité. 


- Mit nevetsz, kis gonosz? - kérdezte, és megveregette fia pufók arcát. 
- Tán csak nem csaptad be megint a pajtásodat? 


Erósz semmit se felelt, csak nevetett, szája körül csengve bugyborékolt 
a kacagás. Aphrodité előadta, hogy miért jött. De előbb szép ígéretekkel 
nyerte meg az elkényeztetett gyermeket: 


- Hallgass rám, kisfiam, kérni fogok tőled valamit, és adok is majd 
valami szépet, ha megteszed! Neked adom azt a labdát, amely Zeuszé volt, 
mikor még gyermek volt az istenek és az emberek atyja. Evvel 
játszogatott mindig, amikor még Krétában nevelkedett. Hűséges dajkája, 
Adraszteia készítette számára, s mondhatom, hogy ilyen szép játékot még 
férjemuram, Héphaisztosz sem fabrikált neked soha. Aranyköröcskék, 
égszínkék csíkok vannak ráfestve, s meglásd, ha labdázol vele, fénylő 
barázdát von maga után, mint a hulló csillag. Ezt adom neked, ha Aiétész 
király hajadon leányában szerelmet ébresztesz Iaszón iránt, de minél 
hamarabb, mert tudod, kedvesebb a szolgálat, ha gyorsabb. 

Ráállt az alkura Erósz, de még odafúrta fejét anyja kebléhez, és 
követelte, hogy adja meg előre a labdát. De Aphrodité hajthatatlan 
maradt. 

- Megkapod a labdát, de előbb csak tessék nyilat lőni szépen Médeia 
szívébe! - mondta mosolyogva, és megcsókolta fiát. 


Erósz összeseperte a kockákat, amikkel játszott, aztán anyja ölébe 
szórta mindet, hogy vigyázzon rá, amíg ő odalesz. S azzal fogta az íját, 
aranyövvel felcsatolta nyilakkal teli tegzét, leszállt a magas Olümposzról, 
és elindult Kolkhiszba. 


Ezalatt az Argonauták is felébredtek a kolkhiszi kikötőben. Iaszón 
maga mellé vette néhány társát, és bement a városba. A többieket a 
kikötőben hagyta, hogy ügyeljenek a hajóra, amíg ő visszatér. 

Útközben Héra istennő vigyázott lIaszón lépéseire. Sűrű ködöt 
bocsátott rá és társaira, hogy senki meg ne lássa őket, amíg nem 
jelentkeztek Kolkhisz királyánál, és háborítatlanul érjenek a városba. 
Csak Aiétész király palotája előtt oszlott el a köd fölöttük. 

Gyönyörű volt Aiétész palotája; maga Héphaisztosz építette. Pompás 
kert vette körül, magas szőlőtőkék zöldellő ágai fonódtak sűrű lugasba, és 
alattuk négy patak csörgedezett, egyikben tej folydogált, a másikban bor, 
a harmadikban színméz, a negyedikben pedig kristálytiszta víz. 


Igaz, hogy Iaszón nem ért rá sokáig bámulni a tömérdek szép 
látnivalót. Sietett a király elé, és előadta, hogy mi járatban jött hős 
társaival messzi Görögországból Kolkhiszba. 

Éktelen haragra gerjedt Aiétész király: 

- Mit? Még hogy az aranygyapjat adjam ki nektek?! Takarodj tüstént a 
szemem elől, arcátlan! Azt hiszed, nem tudom, hogy nem az 
aranygyapjúért jöttél, hanem az országomból akarsz kiforgatni? 


De Iaszón nem hagyta annyiban: 


- Nem úgy, uram királyom, nem jöttünk mi csak úgy könnyelmű 
kalandra a te országodba! Isten küldött engem, meg az iólkoszi király 
kegyetlen parancsa. De ha kiadod az aranygyagpjat, te is jól jársz vele, 
mert hűséges, vitéz szövetségeseket nyersz bennünk. Mert mindnyájan 
kiváló hősök, akik velem jöttek, mindnyájan istenektől származnak. 

Szeget ütött a dolog Aiétész király fejébe, és így szólt Iaszónnak: 

- Ha igazat beszélsz, idegen, és csakugyan istenektől származtok, 
akkor kiadom az aranygyapjat, mert magamnál derekabb vitéznek 
szívesen engedek. De tegyünk próbát előbb! Érclábú bikáimat ha te is 
járomba tudod fogni, és fölszántva velük Arész isten mezejét, a 
sárkányfogakat ha te is el tudod vetni, ha a sárkányfogveteményt estére 
le tudod te is aratni, nem bánom, az aranygyapjat is elviheted. 


Elbúsult erre Iaszón, földre szegezte tekintetét egy darabig, de aztán 
mégiscsak fölemelte fejét. 


- Kemény dolgot kívánsz - mondta, és bátran a király szeme közé 
nézett. - De én elvállalom, és lesz, ami lesz. 


Szerencse, hogy ekkorára a pajkos Erósz már elvégezte, amit rábízott 
Aphrodité. Médeia is ott állt atyja trónusa mellett, és ragyogó szemmel 
hallgatta Iaszónt. Erósz észrevétlenül nyilat röpített a szívébe, és a 
kolkhiszi királyleány egyszeriben szerelmes lett a nemes idegenbe. S 
mikor Iaszón elhagyta a termet, Médeia utánalopózott. Először is 
varázsírt adott neki, hogy avval kenje be testét meg pajzsát meg a 
fegyvereit; attól sebezhetetlen lett Iaszón és törhetetlenné a fegyverzete. 
Akkor aztán kioktatta, hogy miként kell igába fogni az érclábú bikákat, 
hogyan kell elvetni a sárkányfogakat, s ami a legnehezebb volt: hogyan 
kell learatni a sárkányfogveteményt. 


Másnap reggel kivonultak mindnyájan Arész mezejére. Ott volt Aiétész 
király a családjával, és ott Iaszón is az Argonautákkal. Hozták az érclábú 
bikákat, azok rúgtak-kapáltak kegyetlenül, és hegyes szarvukkal 
döfködték Iaszónt, de arra a napra már sebezhetetlenné tette a hőst a 
varázsír, amit Médeiától kapott. Még a pajzsa sem tört el, mert Iaszón azt 
is gondosan bekente a varázsírral. így aztán könnyű volt az eke elé fognia 
a bikákat, s föl is szántotta velük egykettőre Arész mezejét. 


Ekkor Aiétész király teleöntötte Iaszón sisakját sárkányfoggal. Iaszón 
bevetette vele a mezőt. Hát még a mező végére sem jutott, s a mező elején 
bújt már ki a földből a sárkányfogvetemény: először egy nagy fej, vállak, 
karok, törzsek, itt is egy, ott is egy szörnyű nagy óriás bukkant lel a 
göröngyök közül. Iaszón sietett előre, és szórta tovább a sárkányfogakat, 
de közben folyton hátrapislogott, hogy nem támadják-e már hátba az 
óriások. 

Mikor mind kibújtak a földből, Iaszón fogott egy hatalmas nagy 
kősziklát, és amint Médeia kioktatta, azt hajította az óriások közé. Azok 
nekiestek a nagy darab kőnek, mint a kutyák a koncnak, marakodtak 
rajta, verekedtek érte, úgyhogy Iaszónnak könnyű dolga volt velük. Csak 
a kardját kellett fognia, és egyszeribe lekaszabolta vele az óriásokat, mint 
ahogy a szántóvető lekaszálja a gabonát. 

Dúlt-fúlt Aiétész király mérgében, mikor estére jelenti neki lIaszón, 
hogy Arész mezején le van már aratva a sárkányfogvetemény. Sejtette 
mindjárt, hogy tulajdon édesleánya segítette az idegent. 

Médeiának nem is volt többé maradása atyja királyi palotájában. Kjnek 
idején, mikor mindenki aludt, felkelt ágyából, felöltözött gyorsan, 
megcsókolta ágyát, az ajtófélfákat, levágott egy hosszú fürtöt a hajából, s 


azt az ágyán hagyta. 


Isten áldjon, anyám - suttogta magában -, magam helyett csak ezt a 
hajfürtöt hagyhatom neked. Mennem kell, szöknöm kell atyám 
palotájából, és az idegen hőst kell követnem! 

És lábujjhegyen kilopózott. 

Lement a kikötőbe, megkereste Iaszónt, és fellármázta a hajósokat: 
Fogadjatok be magatok közé, mentsetek meg Aiétész bosszúja elől, és 
meneküljetek magatok is, mert Aiétész nem tartja meg a szavát, és nem 
akarja kiadni még most sem az aranygyapjat. De én elvezetlek, hős vezér, 
Iaszón, Arész ligetébe, megszerzem neked az aranygyapjat, csak te esküdj 
meg nekem, hogy feleségül veszel! 


Iaszón megesküdött Zeusz atyára és Hérára, a házasságot védő 
istennőre, hogy mihelyt hazatérnek Görögországba, feleségül veszi 
Médeiát. Akkor aztán a lánnyal együtt elhagyta a hajót, és az éj leple alatt 
felkeresték Arész ligetét. 


Sötét volt még a liget, de az aranygyapjú a magas tölgyfa ágai közül 
már messziről sugárzott feléjük, mint valami aranyos felhő, mikor a 
felkelő nap tűzpiros sugarai beragyogják. A tölgyfa tövében hevert a 
sárkány örökké éber szemekkel, és rettenetes sziszegése betöltötte a 
levegőt. A szájából pedig tűzpatakok áradtak. 


De nem azért volt varázslónő Médeia, hogy ne tudjon elbánni a 
sárkánnyal. Imádkozott Hekatéhoz, az éj királynőjéhez, a varázslat 
istenasszonyához, aztán ráolvasott a sárkányra, mire az megszelídült, és 
hagyta, hogy a királyleány borókafenyő frissen lemetszett ágát 
varázsnedűbe mártva, behintse vele a szemét. Ettől aztán úgy elaludt, 
hogy hortyogásától visszhangzott az egész környék. 

Iaszónnak sem kellett több. Leakasztotta gyorsan az aranygyapjat a 
tölgyfáról, megfogta Médeia kezét, és szaladtak vissza a hajóra. Amerre 
mentek, az aranygyapjú sugárkévével világította be az utat előttük. 


Felszedték a horgonyt az Argonauták, és sebesen elhajóztak 
Kolkhiszból. 

Mire Aiétész király felébredt, nem találta többé sem az aranygyapjat 
Arész szent berkében, sem a görög hajósokat a kikötőben. 

Nosza, ő is útnak indította gyorsan legfürgébb hajósait, és meghagyta 
nekik kemény paranccsal, hogy vissza se jöjjenek, amíg elő nem kerítik 
Médeiát és az aranygyapjat. 

Éppen a phaiákok szigetországánál érték utol Aiétész király emberei az 


Argonautákat. De azok Alkinoosz király vendégei voltak, nem lehetett 
csak úgy nekik rontani. Ezért Alkinoosznál jelentkeztek a kolkhisziak, és 
jelentették, hogy Aiétész király követeli vissza Médeiát és az 
aranygyapjat. 

Alkinoosz bölcs és igazságos király volt. Most is meghallgatta a 
kolkhisziakat is meg az Argonautákat is, és azután így ítélkezett: 


- Az aranygyapjú laszónt illeti, mert megszolgált érte avval, hogy 
igába fogta az érclábú bikákat, bevetette sárkányfoggal Arész mezejét, és 
le is aratta estig a sárkányfogveteményt. Nehezebb a döntés Médeia 
dolgában. Ha már feleségül vette Iaszón, akkor őt illeti, de ha még 
hajadon, vissza kell küldeni atyjához. 

Hallotta Arété királyné is férje ítéletét, s mert látta, hogy Médeia 
igazán szereti lIaszónt, okos cselt eszelt ki. Gondolta, minek kell 
Görögországig várni? - megülhetik szépen a phaiákok szigetén is a 
lakodalmat a fiatalok. Gyorsan összehívta a násznépet, és összeadta 
annak rendje és módja szerint Iaszónt és Médeiát. Mire sor került volna 
arra, hogy Médeiát visszaküldjék atyjához, már lIaszón felesége volt, és 
így őt kellett követnie Görögországba. A kolkhisziak nem is mertek többé 
Aiétész király színe elé kerülni. Egy részük a szomszéd szigetekre ment, 
és ott alapított új várost magának, mások meg Alkinoosz királyt kérték, 
ha már így áll a dolog, fogadja be őket a phaiákok közé. Vezérük azonban, 
Apszürtosz, Aiétész király fia, kitartott Médeia üldözése mellett, de 
életével fizetett ezért. 


Az Argonauták megköszönték szépen a phaiákok vendégszeretetét, és 
továbbhajóztak Görögország felé. 


Kolkhisztól a görög partokig sok veszedelem várt rájuk. 


Utjukba estek a szirének is, ezek a gyönyörű, de gonosz lények, akik 
szépséges énekükkel csábítják magukhoz a hajósokat a sziklás zátonyra, 
ahol összetörik a hajó, és a hajósnép menthetetlenül a tengerbe vész. De 
az Argonauták rá sem hederítettek a szirének bűvös-bájos hangjaira, 
hiszen velük volt Orpheusz, és ő még a sziréneknél is szebben tudott 
énekelni. Énekelt is egész idő alatt, hogy a hajósoknak eszükbe se jusson 
szirénekre figyelni. 


A Szküllát és a Kharübdiszt is látták, ott trónolt a két gonosz pára egy- 
egy magas sziklán, örvénylővé tették a tenger vizét maguk alatt, és úgy 
lesték, hogy a hajósokat falánk fogaik közé kaphassák. De az A 
rgonautáknak itt sem esett bántódásuk, mert Néreusz leányai, a tenger 
jóságos tündérei, Thetisz istennő vezetésével ringatózó vállukra vették a 


hajót, és úgy suhantak vele tovább a Szkülla és Kharübdisz között. Thetisz 
még arra is ráért, hogy a hajón ülő halandó férjének, Péleusznak 
integessen, csak azt kötötte a lelkére, hogy másnak ne szóljon arról, amit 
látott. 


Végre hazaértek Iólkoszba, lIaszón bemutatta az aranygyapjat 
Peliasznak, és evvel végrehajtotta az elvállalt feladatot. De bosszút forralt 
lólkosz királya ellen, mert az Iaszón távollétében - azt remélve, hogy már 
nem tér élve vissza a kolkhiszi útról - szüleivel nagyon kegyetlenül bánt. 
Iaszón anyját sírba vitte a bánat, apját, Aiszónt is megtörte a vágyódás fia 
után, és a sok zaklatás, amelyben Peliasz király részesítette. Mikor Iaszón 
hosszú távoliét után viszontláthatta apját, ez már beleöregedett a 
várakozásba. Médeia varázsszerei segítettek rajta: nagy aranyüstben 
mindenféle bűvös füvet főzött ki a kolkhiszi királyleány, aztán apósát is a 
forró vízbe vetette, s ennek a forró víz nemhogy ártott volna: levetve 
magáról az öregség terhét, mint daliás ifjú lépett ki az üstből. 

Látták ezt Peliasz leányai, és ők is szerették volna, ha apjuk 
megfiatalodnék. Gondolta Médeia, elérkezett az idő, hogy ő álljon bosszút 
férje helyett a gonosz királyon. Még biztatta is Peliasz leányait, hogy 
darabolják fel atyjukat, s dobják a forró katlanba tagjait, így majd elérik 
ők is, amit kívánnak. S hogy minden kétségüket elűzze, fogott egy kost, 
feldarabolta, a forró vízbe dobta, kifőzte, és mint fiatal bárányt emelte ki 
a katlanból. Ráálltak a leányok - csak Alkésztisz nem volt közöttük, mert 
ő már Pheraiban élt akkor mint Admétosz király felesége -, úgy tettek, 
ahogyan Médeia tanácsolta, de Peliasz halálát lelte a tüzes katlanban. így 
teljesedett végül is a jóslat, amely szerint az egycipős ember - laszón - 
okozta Peliasz bukását. 


Peliasz halála után fia, Akasztosz lett a király Iólkoszban; ez eltemette 
apját, s Iaszónt és Médeiát száműzte országából. Korinthoszban találtak 
menedéket, s tíz esztendeig éltek itt boldogan, két fiuk is született. De 
Iaszón idővel elhidegedett Médeiától, elfeledkezett arról is, hogy csak az 
ő segítségével állta meg sikerrel a halálos veszedelmekkel fenyegető 
kolkhiszi kalandot, szerezte meg az aranygyapjat, s Médeia az ő kedvéért 
hagyta el hazáját, őt követte Görögországba. Korinthosz királya, Kreón 
kínálta oda leánya, Glauké kezét, és Iaszón eltaszította magától Médeiát, 
lelkiismerete szavát avval hallgattatva el, hogy a barbár királyleánynál 
méltóbb hozzá a korinthoszi menyasszony. 


Kétségbeesetten látta Médeia Iaszón hűtlenségét és hálátlanságát; 
baljós tekintete Kreónnak is feltűnt, s hogy semmi ne zavarja leánya 


boldogságát, kiadta a parancsot, hogy Médeia - gyermekeivel együtt - 
távozzék Korinthoszból. Csak egy nap haladékot kapott a szerencsétlen, s 
ezt arra használta fel, hogy kegyetlen bosszút álljon keserű csalódásáért. 
Alázatos beletörődést színlelve, két fiával ajándékot küldött az esküvőre 
készülő királyleánynak: méregben áztatott nászruhát. Glauké mit sem 
sejtve öltötte magára a szép pepioszt, de az a bőréhez tapadt, a méreg 
beleivódott a testébe, s mikor a segítségére siető Kreón a haldoklót 
megérintette, a méreg őt is megölte. 

Az elhagyott nő bosszúvágya nem ismert határt. Hogy laszónt fiaitól is 
megfossza, erőt vett anyai fájdalmán, és saját kezével oltotta ki 
gyermekei életét. S mire Iaszón megtudta, mi történt, már büntető keze 
sem érte utol: Héliosz szárnyas sárkányoktól vont szekeret küldött érte, a 
fogat felragadta a magasba Médeiát, és elvitte Athénbe. 


Athénben Pandión fia, Aigeusz király fogadta házába a menekültet; 
régi esküje kötelezte erre, meg aztán úgy találta, hogy Médeiát csak 
Iaszón hűtlensége sodorta bűnbe. Aigeusz és Médeia házasságából 
született Médosz, aki egy darabig Athénben nevelkedett. De mikor 
Aigeusz király távolban nevelkedett fia, az ifjú Thészeusz megjött 
Troizénból, Médeia ellene áskálódott, mire Aigeusz az anyát a fiúval 
együtt száműzte. Médosz Ázsiában nagy területeket hódított meg, és az 
országot, amely felett uralkodott, róla nevezték el Médiának, majd India 
ellen is hadat viselt, de ebben a háborúban életét vesztette. 


Médeia hosszas bolyongás után úgy érkezett vissza hazájába, 
Kolkhiszba, hogy senki rá nem ismert. Ekkor már Aiétész testvére, 
Perszész uralkodott itt, mert az aranygyapjú elvitele után Aiétészen is 
beteljesedett a jóslat: Perszész haddal támadt rá, és megfosztotta a 
hatalomtól. De Médeia megölte a trónbitorlót, és apját visszahelyezte az 
uralomba. 


EURÓPÉ 


A türoszi király, Agénór leányára, a szépséges Európéra csodálatos 
álmot bocsátott egy éjszaka Aphrodité, a szerelem istennője. Két világrész 
versengett érte, asszonyi alakban álltak meg az ágya fölött, az egyik 
Ázsia, a másiknak akkor még neve sem volt. 


- Az én földemen született, én is neveltem őt - mondta Ázsia, és 
átöltelte a leányt. 


-De nekem rendelte Zeusz, és róla fognak elnevezni engemet - 
mondta az ismeretlen, és ellenállhatatlan erővel ragadta magához 
Európát. 

Ekkor felriadt álmából a királyleány. Sokáig ült még szótlanul az ágya 
szélén, dörzsölte szemét, de nem tudta kitörölni belőle a látomást, olyan 
mélyen vésődött a szívébe a két asszony alakja. 


E EZŐRTMÉ : A 


- Melyik isten küldhette szememre ezt az álmot? - tűnődött magában. 
- És ki lehet az idegen asszony, hogy máris vágy fogta el a szívemet 
utána? Milyen szeretettel karolt át, és úgy nézett rám, mintha a leánya 
volnék! A boldog istenek fordítsák jóra az álmomat! 


Fölkelt, és felkereste leánypajtásait, s kiment velük a rétre, a tenger 
partjára, hogy virágot szedjen. Egyik a jácintot, másik a nárciszt szerette, 
volt, aki az ibolyát, de Európé, ki, mint Aphrodité a Khariszok között, 
minden pajtása közt a legeslegszebb volt, csak piros rózsát szedett 
aranykosarába. 


Messziről nézte őt Kronosz fia, Zeusz, a szerelem nyila megsebezte 
szívét, s mátkájának akarta a leányt. De a féltékeny Hérát nehéz volt 
kijátszania. 

Elrejtette magában az istent, és bika alakját öltötte magára. De nem 
akármilyen közönséges bikáét, amilyen az istállóban ropogtatja a szénát, 
vagy amilyen a mezőn az ekét húzza. Ennek a bikának véges-végig 
aranyszőke volt a szőre, csak a homlokán ragyogott egy hófehér kerek 
foltocska. Hát még a szarva! Hajszálig egyforma volt a két ága, s úgy 
tetszett, mintha a hold ezüstös sarlóját hordozná fején. 


Úgy jött a pázsitos rétre, nem is ijedtek meg tőle a leányok. Mindegyik 


közelről akarta látni, ragyogó, sima szőrét mindegyik meg akarta 
simogatni. Csodálatos illat áradt a testéből, mely a virágos rét szagánál is 


jobb volt. 

Büszke, nyugodt léptekkel járkált a leányok között, és a szépséges 
Európé mellett megállt. Hízelkedve nyalta meg a királyleány hófehér 
nyakát, ez pedig átölelte őt, és gyöngéden törölgette szájáról a habot, sőt 
meg is csókolta. Nyájasan bőgött erre a bika, majd meghajlította térdeit, 
fejét visszafordította, és okos, nagy szemével széles hátát mutatta 
Európénak. 

A királyleány odaszólt széphajú pajtásainak: 

- Jertek, jertek, lányok, üljünk fel a bika hátára, kényelmesen 
fölférünk rá mindnyájan, akárcsak egy jó tágas hajóra! Nézzétek, milyen 
szelíd, nézzétek, milyen okos a tekintete, olyan, mint egy ember, éppen 
csak beszélni nem tud! 


Így szólt, s jókedvűen ült a bika hátára. A többiek is nekikészülődtek, 
de ezt az már nem várta meg. Amint a hátán volt az, akit keresett, 
egyszeriben felugrott, és nyílsebesen tartott a tenger felé. A királyleány 
még visszafordult, hívogatva nyújtotta két kezét pajtásai felé, de azok 
nem tudták utolérni. 


A bika pedig egyenesen a tenger felé tartott. Nem riadt vissza a 
haboktól, csak belesuhant a vízbe, mint valami delfin. Elsimult a hullám, 
száraz patákkal ment végig a tükörsima tengeren. A tenger népe 
felismerte az istent a bikában. Cethalak játszottak a lábai előtt, jókedvű 
delfin bukfencezett a tiszteletére, és a cethalak hátán a szép Néreiszek is 
felbukkantak a víz alól. Maga Poszeidón, a tenger istene egyengette az 
utat testvére előtt, a tritonok mind köréje sereglettek, és fújták a 
kagylótrombitát. Ez volt a nászének a türoszi királyleány lakodalmán. 


Európé egyik kezével a bika hosszú szarvába fogózott, a másikkal bíbor 
ruháját fogta össze, hogy ne érjen a tengerbe. Könnyű peploszába 
kapaszkodott a szél, és felduzzasztotta, mint hajóvitorlát. Szülőföldje 
eltűnt már a szeme elől, egy parti szikla sem, egy magas hegycsúcs sem 
látszott már belőle. Felül kék égbolt, alul a parttalan tenger. 


Riadtan nézett körül a királyleány. 


- Hová viszel, te csodálatos bika? Ki vagy, hogy a tengertől se félsz, és a 
fókák útját ilyen bátran járod? Gyors hajóké a tenger, a bika visszaretten 
tőle. Mert hol veszel itt édesvizet, ha megszomjazol, édes füvet, ha legelni 
akarsz? Vagy talán isten vagy? Mert az istenekhez méltó, amit cselekszel. 
Talán, ha úgy tetszik, a kék levegőbe is fel tudsz emelkedni, a röpke 
madarak közé. De jaj, velem mi lesz, hogy atyám házát elhagytam, s a bika 
hátán bolyongok, elhagyottan, s azt se tudom, hová, azt sem tudom, 


meddig! Legalább te segíts, tengerek királya, földrengető Poszeidón, 
legalább te vigyázz rám kegyesen! - mondta. 


De megszólalt a szépszarvú bika: 


- Ne félj, szépséges szűz! Mert tudd meg, Zeusz vagyok, és az emberek 
közt olyan alakban tudok megjelenni, amilyenben csak akarok. Szeretlek 
téged, azért kellett bejárnunk ezt a nagy tengeri utat. De mindjárt 
Krétára érünk, és a kegyes sziget, ahol nevelkedtem, téged is befogad. Ott 
ülünk menyegzőt, én szépséges mátkám, s híres, nagy királyok 
származnak majd tőlünk. 

Így szólt, és csakugyan feltűnt már Kréta szigete. Ott újra felvette 
isteni alakját Zeusz, és megtartották a menyegzőt. A három Hóra volt a 
násznép. 

Így lett a szép türoszi királyleány Zeusz hitvese, s amint Zeusz ígérte, 
híres, nagy királyok lettek gyermekei: Minósz, Szarpédón és 
Rhadamanthüsz. 


KADMOSZ ÉS UTÓDAI 


Agénór király nem tudott belenyugodni leánya elvesztésébe. Amikor 
Európé eltűnt az emberek szeme elől, a király magához hívatta három 
legény fiát, s megparancsolta nekik, keressék meg testvérüket, amíg őt 
meg nem találják, ne is kerüljenek szeme elé. 


Elindult hát a három fiú, Kadmosz, Phoinix és Kilix, velük tartott 
anyjuk, Télephassza is, mert gondolta, ha már a leányát elvesztette, 
legalább maradjon három fiával. Hiszen ki tudja, szerencsével járnak-e, 
visszatérhetnek-e még hazájukba valaha? 


Európé ezalatt Kréta szigetén világra hozta Zeusz fiait, Minószt, 
Szarpédónt és Rhadamanthüszt, majd a sziget királya, Aszteriosz vette 
feleségül, s minthogy Aszteriosznak nem voltak gyermekei, Zeusz három 
fiát úgy nevelte fel, mintha a sajátjai lettek volna. De Agénór fiai Kréta 
szigetére nem vetődtek el, s így hiába keresték, nem akadtak Kurópé 
nyomára. Testvérük nélkül nem mehettek haza többé, s így új hazát 
kellett keresniük. Phoinix meg sem állt Afrikáig, és itt az első föníciai 
gyarmatot alapította, Kilix az ázsiai Püramosz folyó vidékén telepedett le, 
amelyet róla neveztek el Kilikiának, Kadmosz pedig anyjával együtt 
Thrákiában keresett menedéket. Itt is halt meg Télephassza; Kadmosz 
illendően eltemette és megsiratta, egy darabig élvezte még a thrákok 
vendégszeretetét, de azután felkerekedett, hogy ismét szerencsét 
próbáljon: hátha megtalálja Európét, s akkor megnyílik az út hazája felé. 

Delphoiban Apollóntól kért jóslatot. Az isten azt felelte, hogy ne 
legyen többé gondja Európéra, ha otthonra akar találni, menjen el a 
pásztorok közé, válassza ki a gulyából azt a tehenet, amelyik a hold jelét 
viseli az oldalán, azt vásárolja meg, és fogadja vezetőjének. Hajtsa csak 
maga előtt a tehenet mindaddig, amíg az elfárad, és leheveredik valahol, 
azon a helyen azután építsen várost magának. 


Úgy is történt, Phókiszban találta meg a tehenet, amely azután Boiótia 
íelé vette útját, és éppen ott pihent le, ahol utóbb Thébai városa épült. 
Látta már Kadmosz, hogy véget ért bolyongása, s hálából Pallasz 
Athénének akarta feláldozni a szép állatot, amelyik idáig vezette. De az 
áldozáshoz tiszta vízre volt szükség, ezért kísérői közül elküldött 
Kadmosz néhányat, keressenek forrást. Csakhogy amelyet találtak, Arész 
forrása volt, és egy kegyetlen sárkány őrizetére volt bízva. 


Ez a sárkány nemcsak hogy nem engedte senkinek, hogy vizet 
merítsen, hanem aki csak közeledni merészelt a forráshoz, mindenkit 
elemésztett. így jártak Kadmosz emberei is, csak éppen hírmondónak 
maradt meg valaki közülük. Ezt már Kadmosz sem hagyhatta: 
szembeszállt merészen a sárkánnyal, és Paliasz Athéné segítségével 
legyőzte. De most meg itt állt, emberek nélkül, és hogyan alapítson várost 
kevés megmaradt szolgájával? 


Pallasz Athéné segített rajta megint. Először is azt a tanácsot adta az 
istennő, vesse el a földbe a sárkány fogait, mint ahogyan a gabonát 
szokták. Úgy is tett Kadmosz, hát erre óriás termetű emberek keltek ki a 
földből, teljes fegyverzetben. Talán el is pusztították volna Kadmoszt, de 
- megint csak Paliasz Athéné tanácsára - nagy követ dobott közéjük, mire 
a , sárkányfogvetemény" egymásnak esett, mert mindegyik azt hitte, 
hogy a másik dobta meg kővel. Addig le sem csillapodtak, amíg majdhogy 
ki nem irtották egymást, csak öten maradtak életben: Ekhión, a 
, Kígyóember", Udaiosz, a , Talajból nőtt", Khthoniosz, a , Földbőllett", 
Hüperénór, az , Emberfeletti" és Pelórosz, az , Óriás". Thébai őslakóinak 
öt törzse ezektől vette eredetét. 


De mielőtt Kadmosz várost alapíthatott volna számukra, és 
alattvalóivá tehette volna őket, neki magának kellett Arész szolgálatába 
állnia, hogy engesztelést szerezzen a sárkány megöléséért. Egy álló 
esztendeig élt cselédsorban; egy esztendő akkoriban nyolc évből állt. 
Amikor azután letelt a szolgálata, Paliasz Athéné iktatta be a királyságba, 
Zeusz pedig feleségül adta hozzá Arész és Aphrodité gyönyörű leányát, 
akinek már a neve is az összecsendülő hangok szépségét jelentette: 
Harmónia. 


Kadmosz szép ruhával és egy nyaklánccal ajándékozta meg 
menyasszonyát: a láncot maga a kovácsok istene, Héphaisztosz készítette. 
Kadmosz és Harmónia lakodalmára valamennyi isten lejött az 
olümposzról, s a Múzsák és Khariszok mondták a nászéneket: 

- Kedvelik azt, ami szép, de ami nem szép, az senkinek sem kedves! 

Négy leánnyal ajándékozta meg Harmónia Thébai első királyát, és egy 
fiúval; Autonoé, Inó, Szemeié és Agaué volt a leányok neve, a királyfié 
pedig: Polüdórosz. A leányok közül ketten halandó királyokhoz mentek 
feleségül, Inó Athamaszhoz és Autonoé Arisztaioszhoz; Agaué férje 
Ekhión lett, a sárkányfogból nőtt kígyóember. Inó és Athamasz fia volt 
Melikertész, Autonoé és Arisztaiosz fia Aktaión, Agaué és Ekhión fia 
Pentheusz, akinek Kadmosz, amikor már öregnek érezte magát, átadta 


királyi pálcáját. 
Szemeiére nem emelhette halandó kérő a szemét, mert szépsége magát a 
legnagyobb istent, Zeuszt igézte meg. 


- Amit csak kérsz tőlem, teljesítem - szólt halandó szerelméhez az 
isten, még bólintott is rá, és ígéretét visszavonhatatlanná tette. 


Csak erre várt Héra, aki kezdettől fogva bosszút forralt halandó 
vetélytársa ellen. Szemeié dajkája, a hű öreg Beroé alakját öltötte magára, 
es mézesmázos hízelgéssel azt tanácsolta a királyleánynak, kérje Zeuszt, 
hogy teljes isteni pompájában látogasson el hozzá, úgy, mint ahogy 
egykor Héránál jelent meg leánykérőben. Az szegény nem is sejtette, mit 
kér, amikor elismételte e szavakat Zeusz előtt, de az istent kötötte már az 
ígéret, nem térhetett ki a leány kérésének teljesítése elől. 


Égi szekerén, mennydörögve és villámokat szórva jelent meg Zeusz 
legközelebb, Szemeié hálószobája lángba borult tőle, és a leány, aki már 
három hónapja Zeusz magzatát viselte a szíve alatt, ijedtében 
szörnyethalt. Zeusz a tűzből ragadta ki a még fejletlen magzatot, s a saját 
combjába varrta. Mikor kitelt az ideje, felvágta a varratokat, és így hozta 
világra az isteni gyermeket: Dionüszoszt. Az újszülöttet Hermészre bízta, 
az istenek követe gyöngéden karjára vette kisöccsét, és elvitte nevelőbe 
Athamasz királyhoz és feleségéhez, Inóhoz. 


Inó királyné, aki Athamasz első házasságából származó gyermekeinek, 
Phrixosznak és Hellének gonosz mostohája volt, szerencsétlenül járt 
testvére kisfiát szeretettel fogadta, és saját gyermekeivel, Learkhoszszal 
és Melikertésszel együtt nevelte. Zeusz parancsára leányruhába 
öltöztette Dionüszoszt, de Hérát így sem tudták kijátszani. A féltékeny 
istennő rájött, hogy vetélytársa gyermekét rejtegetik Athamasz házában, 
és ezért őrületet bocsátott a királyra. 


Athamasz vadászaton idősebb fiát, Learkhoszt szarvasnak nézte, és 
halálra sebezte, majd eszébe jutottak korábban elvesztett gyermekei, 
Phrixosz és Hellé, akiket Inó üldözött el a háztól. így dühe a királyné ellen 
fordult, s a kisebbik fiával, Melikertésszel együtt menekülő anyát egészen 
a tengerig hajszolta. Inó, szorosan magához ölelve a gyermeket, egy parti 
szikláról a mélységbe vetette magát. 


Dionüszosz nem feledkezett meg  nevelőanyjáról a halálos 
veszedelemben: a hullámok között új, isteni életre támasztotta Inót is, 
Melikertészt is. Inót mint istennőt Leukotheának, azaz ,fehér 
istennőnek", Melikertészt pedig Palaimónnak nevezték a hajósok. És ha 
viharba kerültek, hozzájuk imádkoztak segítségért. Leukothea a 


hajótöröttek alá fehér fátylát terítette, így úszott ki a partra az, aki az 
istennő kegyét kiérdemelte. 


Az élettelen Melikertész-Palaimónt delfin vette a hátára, és vitte el 
Korinthoszba. Ott Sziszüphosz volt akkor a király, Athamasz testvére. 
Felismerte az istenben unokaöccsét, és az ő tiszteletére alapította meg az 
iszthmoszi versenyjátékokat. Templomot is emeltek Palaimón sírja fölé, 
de Palaimón nem halt meg, csak rejtőzött a szentély mélyén, és fogadta az 
istennek kijáró áldozatot. Többnyire fekete bikát mutattak be neki. És aki 
nagy útra indult, hozzá meg Poszeidónhoz és Leukotheához könyörgött jó 
hajózásért. De aki hamisan esküdött, annak az imája nem talált 
meghallgatásra. 


Látta már Zeusz, hogy hiába öltöztették leánynak Dionüszoszt, ezért, 
hogy Héra elől elrejtse, kecskebakká változtatta. És megint Hermészre 
bízta, vigye el az ázsiai Nüszába, ott adja át a nimfáknak. A nüszai nimfák 
hű dajkái voltak az isteni gyermeknek, ezért Zeusz avval jutalmazta őket, 
hogy az égbolton adott örök helyet nekik, ők alkotják a Hüadesz 
csillagképet, amelynek feltűnése a földet megtermékenyítő esőzést jelenti 
be az embereknek. 


Amikor Dionüszosz elvégezte földi útját, és az egész földkerekségen 
elterjesztette adományát, a szőlő és annak mámorító nedve, a bor 
ismeretét, fölkerült az Olümposzra, a halhatatlan istenek közé. De előbb 
lement az Alvilágba anyjáért, és őt is felvitte magával. Kadmosz leánya az 
istennők között a Thüóné, ,, viharzó" nevet kapta. A halhatatlanságot 
avval érdemelte ki, hogy halandó leány létére tűzhalála árán halhatatlan 
istennek adott életet. 


Kadmosz unokája volt Aktaión is, Autonoé és Arisztaiosz fia. 
Arisztaiosz maga is kedvelte a vadászatot, de még sokkal inkább a 
pásztorok szelíd életét meg a méhészetet és a gyógyító füvek 
gyűjtögetését. De Aktaiónnak semmi másra nem volt gondja, csak a 
vadászatra, naphosszat az erdőt-mezőt járta vad után hű kutyáival. 


Egyszer is a Kithairón oldalán vadászott. A hegyet már mindenféle 
erdei vad vére öntözte, a nap delelőre hágott, és az árnyékok 
összehúzódtak. Az úttalan bozótban kószáló társaihoz így szólt akkor 
szelíd szóval az ifjú: 

- Hálóinkat és fegyvereinket a vadak vére festi pirosra. Jó szerencse 
kísért, de már elég mára a zsákmányból! Majd ha sáfrányszínű szekerén 
új hajnal derít új napot ránk, folytathatjuk a vadászatot. Most a delelő 
nap forró lehelete szikkasztja a mezőket, pihenjünk meg, szedjétek fel a 


csomózott hálókat, társaim! 


Fenyők és ciprusfák sűrű ligetében, a Gargaphia völgyben voltak 
éppen, Artemisz istennő szent helyén. Itt, a völgy legbenső zugában volt 
az istennő szent barlangja, melyet nem emberi kéz díszített, hanem maga 
a művészettel versenyző természet, szüntelenül alakuló habkőből és 
könnyű tufából feszítve boltozatot föléje. Jobb felől átlátszó vizű, tiszta 
forrás csörgedezett a pázsitágyak között. Elfáradva a vadászatban, itt 
szokta az erdők istennője szűzi tagjait a forrás harmatos vizével 
megöntözni. Míg maga Artemisz a forrásban fürdött, az egyik nimfára, hű 
fegyverhordozójára bízta dárdáját, tegzét és íját, a másik az istennő 
köpenyét vette karjára, ketten saruját oldozták meg, és a legügyesebb 
kezű nimfa az istennő szétszóródott haját tűzte kontyba. 


Aktaiónt, miközben az ismeretlen völgyben barangolt, végzete hozta 
ide. Amint belépett a forrásokkal teli barlangba, meglátták a meztelen 
nimfák, s kétségbeesetten verték a mellüket, sikoltozásukkal betöltötték 
., berket, s mind összefutottak, hogy legalább Artemiszt fedezzék saját 
lesi ükkel. De az istennő mindnyájuknál magasabb volt, s válltól 
kiemelkedett a nimfák közül. 


Mint amikor a napsugarak festik be a felhőket, vagy mint a hajnal 
pirossága: olyan volt Artemisz arca a szégyentől, mikor meztelenül látta 
meg az ifjú. 

- Most te elmesélnéd, hogy meztelenül láttál engem, ha ugyan el 
tudnád még mesélni - mondta vészjóslóan a haragvó istennő. 


Nyilai nem voltak keze ügyében, csak vízzel vehette tele a markát, csak 
azt szórta Aktaión arcába, fejére. S amint behintette a forrás vizével, az 
ifjú homlokán szarvasagancsok nőttek, füle kihegyesedett, nyaka 
megnyúlt, keze-lába karcsú állati lábbá alakult, s a testét foltos szőrzet 
vonta be lassan. Leikébe is a szarvasok félénksége költözött, futásnak 
eredt, és maga is elcsodálkozott, hogy milyen gyorsan viszik a lábai. 
Futtában a patak tükrébe tekintett, s meglepetten látta elváltozott arcát 
és homlokán az agancsokat. 

- Jaj nekem, mi történt! - akarta kiáltani, de nem jött ki hang a torkán. 
Felnyögött, és sírni szeretett volna, de idegen volt az arca, amelyen 
végigfolytak a könnyei. Csak emberi értelme maradt a régi. Mit tegyen? 
Térjen-e vissza a királyi palotába, vagy bújjon meg az erdőn? 

Tépelődött, visszatérni szégyellt volna, az erdőn maradni nem mert. 

Amíg így habozott, saját vadászebei jöttek ellene. Hangos ugatással 


Ld 


adtak jelt, örültek a szép zsákmánynak, és űzőbe vették a szarvast, 


úttalan utakon kiálló szirteken, szinte megközelíthetetlen sziklákon 
keresztül. Aktaión menekült, mint űzött vad, ott, ahol ő űzte annyiszor a 
vadakat, és a saját hű szolgái elől kellett futnia. Hiába akarta mondani 
nekik: , Aktaión vagyok, ismerjétek már meg a gazdátokat!" - nem jöttek 
emberi szavak az ajkára, csak a kutyák ugatásától visszhangzott a 
környék. 

Három utolérte, bár később indultak, de a görbe ösvények között 
rövidebb utat találtak, és elébe kerültek. Az egyik a hátába vágta fogait, a 
másik a szügyébe, s amikor már hárman estek neki, nem tudott futni 
tovább, odaért a többi eb is, és harapták, tépték, ahol érték. Már nem volt 
egy ép folt a testén, felnyögött utolszor, de nem emberi hangon, hanem 
csak a szarvasokén, és keserves panaszával betöltötte a hegyoldalt. Fél 
térdre ereszkedve, könyörgő szemmel hordozta körül szelíd tekintetét. 
Akkor már körötte állt vadászkísérete, szemükkel Aktaiónt keresték, és 
Aktaión után kiáltottak, mert nem tudták, hogy ő maga fekszik előttük. 
Neve hallatára felemelte fejét, de társai nem ügyeltek rá, s csak azon 
panaszkodtak, hogy nincs köztük vezérük, és nem gyönyörködhetik velük 
együtt a remek zsákmányban. A kutyák még akkor is őt marcangolták, 
szerencsétlen gazdájukat, akit nem ismertek fel a szarvasban. 


Artemisz haragja csak akkor elégült ki, amikor Aktaión már elvérzett 
sebeiben. 


DIONÜSZOSZ 


A nüszai erdő szélén, árnyékos barlangban dajkálták a hű nimfák a kis 
Dionüszoszt. Körös-körül a réten friss források fakadtak, és illatos mézet 
rejtett a virágok kelyhe. A nimfákkal együtt nevelte a gyermeket a pisze 
orrú, kopasz, pocakos Szilénosz, a mindentudó öreg, aki ismerte az élet 
igazságait, de minden tréfához is értett, és sokatmondóan hunyorított a 
gyermekre, valahányszor hangosan iázó csacsija hátán kóborlásairól 
megérkezett. Hétágú sípján Pán játszott neki, és a kecskelábú, vidáman 
ugrándozó szatüroszok voltak a pajtásai; közöttük nőtt fel Szemeié és 
Zeusz fia, a szőkefürtű Dionüszosz. 


De senkit nem szeretett jobban Ampelosznál, egy nimfa és egy szatír 
fiánál, ő volt a leghívebb játszótársa, s amikor már nagyobbak lettek, 
ártatlan vetélkedésekben nemegyszer versenytársa. 


Csakhogy Até, a káröröm és irigység átkozott istennője, megirigyelte 
szép egyetértésüket, s kedvében akart járni Hérának is, akiben 
engesztelhetetlenül élt még a gyűlölet Szemeié fia iránt. Egyszer, amikor 
a hegyeket járták, Ampelosz messzire tévedt, s Dionüszosz elvesztette 
szem elől. Akkor Até, fiatal pásztor alakját öltve magára, csatlakozott 
hozzá, és hízelkedve megszólította: 


- Hiába is mondja barátodnak magát Dionüszosz. Ugyan miféle 
ajándékkal szerzett neked örömet idáig? Engedte-e egyszer is, hogy te 
hajtsd párducfogatát, vagy engedte-e, hogy felülj a kezéhez szoktatott 
oroszlán hátára? Gyere velem inkább, amerre mi legeltetünk, van ott 
daloskedvű pásztor, amilyen én vagyok, több is, és vannak szép ökreink, 
teheneink meg hatalmas bikánk; ha egyszer felültetlek a hátára, és 
megtanítalak, hogyan kell megfékezni, tudom, Dionüszosz is meg fog 
csodálni téged. Nincs mitől félned: Európé gyönge szűz létére 
fölmerészkedett a bika hátára, két kezével a szarvába kapaszkodott, és 
gyeplőre se volt szüksége. 


Alighogy kimondta ezt, elmerült a ködben az istennő, de Ampelosz 
szívében már elültette a vágyat, hogy maga szerezzen becsületet 
Dionüszosz szemében. Nem is kellett soká várakoznia az alkalomra. A 
hegyoldalról hirtelen eltévedt bika rohant lefelé, száját eltátotta, és 
szomjasan nyújtotta ki nyelvét, majd megtorpant, és úgy hízelegte körül 
az ifjút, mintha csak pásztorára ismert volna benne. 


Miután a bika a friss harmattal kielégítette szomját, Ampelosz lombos 
ágakból font ostort és indából gyeplőt, harmatos levelekkel feldíszítette 
az állatot, bíborpiros almával is teleaggatta, liliomból és nárciszból font 
koszorút a homlokára, vízirózsából a nyaka köré, két szép szarvát is 
bearanyozta a szomszédos Paktóloszból kimosott aranyiszappal. Akkor 
aztán felpattant rá, akárcsak valami szép sörényú paripa hátára. Az nem 
is várta meg, hogy ostorral hajtsák, nekiiramodott a lejtőnek. 


Egy darabig büszke örömmel ült Ampelosz a száguldó bika hátán. De 
megriadt, amikor beesteledett: Szeléné, a holdistennő már irigyen nézte 
az ifjú diadalát, s bögölyt bocsátott a bikára, amelytől az megvadult, 
Ampelosz már alig tudott megülni a hátán. 

- Állj meg már, kedves bikám, állj meg, - könyörgött kétségbeesetten 
-, mára már elég volt, majd holnap folytatjuk! 

De a bika tovább vágtatott. 


- Ha már mindenáron életemre törsz - mondta ekkor az ifjú -, vigyél 
legalább vissza a szatüroszok közé, hogy társaim megsirassanak, és 
sírhalmot emeljenek hamvaim fölé! 


A bika nem hallgatott rá, járatlan utakon ragadta magával. A sziklás 
hegytetőn levetette hátáról, Ampelosz a mélységbe zuhant, és halálra 
zúzta magát. Temetetlen holtteste ott fehérlett a kövek között, körötte 
kiomlott vére piroslott. 


Így talált rá az egyik szatürosz, s megvitte a gyászhírt Dionüszosznak. 
Az szélnél sebesebben futott, ahová a szatürosz hívta. Keservesen 
megsiratta szerencsétlenül járt barátját, s elhalmozta a hideg holttestet 
az ajándékokkal, amelyeket Ampelosz hiába kívánt meg tőle, amíg élt. 
Vállára a saját, szarvasbőrből készült kacagányát borította, lábára húzta 
saját cipőjét, a magas kothornoszt, a halott kezébe adta saját, 
fenyőtobozban végződő pálcáját, a thürszoszt, elhalmozta rózsával meg 
liliommal a holttestet, és bekente ambrosziával, amitől olyan lett, mintha 
élne. 


Ampeloszt elhagyta az élet, de szépsége halálában is megmaradt. Ott 
álltak körötte a szatüroszok, ott állt az öreg Szilénosz is, és társai, a hozzá 
mindenben hasonló többi szilénosz, ott álltak mind Dionüszosz kísérői, a 
Bakkhosz névre is hallgató istent utánzó bakkhoszok, és mind együtt 
gyászolták keserves sírással Ampeloszt. 

- Jaj nekem - panaszkodott Dionüszosz -, Hádész, az Alvilág királya 
könyörtelen, és nem adja vissza azt, aki az övé lett! Pedig idehordanám 
érte a földkerekség minden kincsét, borostyánkövet és márványt, ezüstöt 


és aranyat. 
Majd Zeuszhoz fordult imájával: 


- Zeusz atya, ha szeretsz, csak egyetlen napra add vissza nekem 
Ampeloszt, és Ampelosznak add vissza a hangját, csak addig, hogy az ő 
szájából halljam még egyszer: , Miért siratsz, Dionüszosz, hiszen 
sírásoddal nem támaszthatsz új életre. Fülem megvan, de jajszavadat nem 
hallom, szemem is megvan, de nem látom könnyes arcodat!" 


Nappal és éjszaka váltották egymást, de Dionüszosz vigasztalhatatlan 
maradt. A barátját sirató isten mosolytalan arcát látva megállt a folyó, és 
az örökzöld természet is Dionüszosszal együtt gyászolt. A fenyőfák 
panaszosan zúgtak, a szelek megtépték a babérfa lombját, s az olajfa 
levelei is hervadtan lehullottak. 


Borzalmas figyelmeztetés volt ez a sors kérlelhetetlen istennői, a 
három Moira számára is: Klóthó, Lakheszisz és Atroposz a megváltozott 
természet láttán kénytelen volt megváltoztatni a megváltoztathatatlant, 
és fölfejteni újra a sors fonalát. A legengesztelhetetlenebb közöttük 
Atroposz, a , megfordíthatatlan", maga kereste fel Dionüszoszt, hogy 
isteni szózattal kiengesztelje: 


- Hallgass meg, Dionüszosz, nem halt meg egészen az, akit te siratsz, és 
nem fog az Akherón keserű vizén keresztülmenni. Ampelosz él halála 
után is: én magam változtatom bűvös itallá, édes nektárrá, amely a világ 
négy égtáját fogja gyönyörűséggel eltölteni. Bakkhosznak csak azért 
kellett könnyeznie, hogy a halandók könnyeit szüntesse. 


Szólt, és sietve visszatért nővéreihez Atroposz. Dionüszosz még nem 
ocsúdott fel a gyászból, amikor isteni szeme előtt megtörtént a csoda: 
Ampelosz megelevenedett, kígyózó testtel emelkedett föl fekvő 
helyzetéből, és egész alakja átváltozott. Törzséből szőlőtőke lett, ujjai 
ágakká, hajfürtjei szőlőfürtökké váltak, két lába pedig gyökeret vert a 
földben. Könyöke hajlékony vessző lett, tele fürtökkel, szép hosszú nyaka 
mint inda nyúlt a szomszédos fák felé. Mert az első szőlőtőke körül - 
amelyet Dionüszosz megsiratott kedveséről neveztek ampelosznak az 
emberek - csakhamar egész kert keletkezett, borostyán és mindenféle 
más fa nőtt benne. 


Meghozta hamar az első szüretet az ősz: Dionüszosz ragyogó arccal 
szakította le az érett fürtöt a szőlőtőkéről. Borprést csak azután 
készítettek az emberek; még az is csak később jött szokásba, hogy 
kádakba hordják és táncos lábbal tapossák a leszüretelt szőlőt; 
Dionüszosz két markába fogta a sötétkék fürtöt, úgy préselte ki belőle a 


drága nedvet, és ujjai között csorgatta a bika szarvából készített görbe 
kupába. Megízlelte Dionüszosz a szőlőfürtöt, megízlelte a belőle szűrt 
bort is, és büszkén tapasztalta, hogy az olümposzi istenek ételével és 
italával, az ambrosziával és a nektárral vetekszik az, amit feltalált. 

- Többet ér Ampelosz ajándéka, a szőlőtőke gyümölcse, Démétér 
gabonájánál és Pallasz Athéné olajánál is - mondta megvigasztalódva. 

- Hiszen a bor az, ami elfeledteti a gyászt az emberekkel, és 
megvidámítja a szívüket, mint ahogyan, Ampelosz, te is, még halálod után 
is, örömet szereztél Dionüszosznak. 

Megkínálta mindjárt kíséretét, Szilénoszt és a szatüroszokat, a 
bakkhoszokat és a bakkhánsnőket a borral, s meg is tanította őket, 
hogyan kell a szőlővel bánni, mert bizony sok vesződséget, fáradságos 
munkát kíván évről évre a szőlő, hogy a bőséges szüret biztosítva legyen. 
A szatüroszoji hamar megértették, hogy a szüreti vidámság előtt a 
szőlőművelés sok aprólékos gonddal jár. Vállalták ezt is szívesen, de 
utóbb inkább csak a bor mámorából, a szüreti táncból vették ki részüket. 
A fáradságos munka az emberekre maradt. 


Hogy az emberek közül kit ajándékozott meg először a borral 
Dionüszosz, kiket tanított meg először a szőlőművelésre, abban már a 
régiek sem tudtak megegyezni. A kalüdóniak avval dicsekedtek, hogy az ő 
királyuk, Oineusz kapott először szőlőtőkét az istentől jutalmul, amiért 
szíves vendégszeretettel fogadta palotájában. De akik vonakodtak őt 
befogadni, akik  visszautasították ajándékát, azokat kegyetlenül 
megbüntette Dionüszosz. A thrákiai édónok királya, Drüasz fia, a 
hatalmas Lükurgosz még az isten dajkáit, a nüszai nimfákat is botjával 
kergette szét, azok ijedten hányták el thürszoszaikat, maga Dionüszosz 
pedig a tenger habjai közé menekült, ahol az aranycipellős Thetisz 
fogadta magához. A bor nemes ajándékát durván visszautasító királyt 
Zeusz vaksággal, majd korai halállal büntette. 


Egyszer a végtelen tenger partján tűnt fel Dionüszosz. Megállt egy 
kiugró sziklán, onnan nézett szét büszke tekintettel, mint fiatal férfi, aki 
csak az imént lépett legénysorba. Hamvaskék haja ragyogó fürtökben 
omlott alá, hatalmas vállán bíborköpenyt viselt. 


De egyszerre pompás hajójukon férfiak lepték meg: türrén kalózok 
jöttek gyors iramban a borszínű tengeren, rossz sorsuk vezette őket ide. 
Meglátták az ifjút, szemükkel intettek egymásnak, és fürgén kiugráltak a 
partra, megfogták őt, és hajójukra tuszkolták, örülve szívükben a szép 
zsákmánynak. Mert gondolták: bizonyosan valami királyfi került a 


kezükbe, akiért majd fényes váltságdíjat fizet felséges apja. Meg akarták 
kötözni, erős bilincsbe verni, de a kötél nem tartotta meg, a bilincs 
messzire lehullott kezéről-lábáról. Ő pedig nyugodtan ült, és szép kék 
szeme mosolygott. 


Eszmélt a kormányos, és odakiáltott társainak: 


- Ti szerencsétlenek, melyik isten lehet, akit foglyul ejtettetek? Mert 
csodás az ereje, és hatalmas súlyát remekbe készült hajónk sem tudja 
elviselni. Vagy Zeusz ő, vagy az ezüstíjas Apollón, vagy Poszeidón, a 
tenger istene, mert nem halandó emberekhez hasonlít, hanem 
istenekhez, akik az Olümposz termeiben laknak. Nosza, engedjétek, 
bocsássuk őt vissza a sötét partra tüstént, ne emeljétek rá kezeteket, mert 
ha megharagszik, irtózatos szélvészt, rengeteg nagy vihart támaszthat 
ellenünk! 


Így szólt, de a vezér gonosz szóval mordult rá: 


- Ostoba vagy, a szél irányát lesd inkább, és bontsd ki aszerint a 
vitorlát, ez a te dolgod, a többit bízd ránk, férfiakra! Meglehet, eljön még 
velünk Egyiptomba vagy  Küprosz szigetére vagy akár a 
hüperboreoszokhoz, akik a föld szélein laknak. A végén csak megmondja, 
hogy kik a barátai, kik a rokonai, akik fényes váltságdíjat fizetnek majd 
érte, mert a mi kezünkre adta őt az isten. 


A kormányosnak engednie kellett, felvonták a vitorlát, a szél 
belekapott és felduzzasztotta, csak úgy feszültek a kötelek. 


De egyszerre csodálatos dolgok történtek. Bor árasztotta el a hajó 
deszkáit, ivásra ingerlő, jó szagú patakokban csörgedezett, és ambrosziás 
illat szállt fel belőle. 


Amultak-bámultak a hajósok. De még szóhoz sem jutottak, mikor 
hirtelen a vitorla csúcsa köré innen is, onnan is szőlővenyige fonódott, 
csüngtek rajta sűrűn a dús szőlőfürtök. Az árbocot feketén futotta be a 
repkény, virágban állt minden, és gyönyörű gyümölcs kelt a virág 
nyomán. Minden evezőrúd koszorúkat hordott. Látták a kalózok, s most 
már ők sürgették a kormányost, hogy fordítsa part felé a hajót. 


Ki imént foglyuk volt, szörnyű oroszlánná vált szemük előtt a hajó 
orrában, és a közepébe bozontos nyakú medvét teremtett. Hangosan 
elbődült és feltápászkodott, oroszlánszeme haragosan villant meg. A 
kalózok riadtan húzódtak előle a hajó végébe, mind a kormányos körül 
tolongtak, hátha most is segít segítő bölcs lelke. De a félelmetes isten is 
ott termett, megragadta a vezért, a többiek pedig futottak, ki merre 
látott, és egymás után ugrottak a tengerbe. Ott aztán mindnyájan 


delfinekké változtak. 


Csak a kormányoson könyörült az isten. Öt boldoggá tette, és így 
beszélt hozzá: 


- Ne félj, derék ember, benned kedvemet leltem! Mert tudd meg, én 
vagyok Dionüszosz, a hangosszavú isten, az én anyám Kadmosz Szemeié, 
Zeusz szerelmese! 


S miután gazdaggá, minden emberek közt a legboldogabbá tette a 
kormányost, eltűnt ismét az emberek szeme elől. De hol mámor feszíti 
dalos kedvet, mindenütt ott van ő, a szépszemű Szemeié fia, Dionüszosz. 


Van úgy, hogy hangos jókedvvel érkezik kíséretével, a vidáman 
ugrándozó, ételben-italban mértéket nem tartó szatüroszok és a bor 
mámorában őrjöngő asszonyok, a mainaszok vagy bakkhánsnők ünnepi 
menetével. Van úgy, hogy észrevétlenül lopózik az emberek közé, s csak 
csodatételei adnak hírt isteni jelenlétéről: források fakadoznak, de nem 
víz, hanem tej és méz csordul belőlük, és a patakok medre borral lelik 
meg. Éliszben azt beszélték, hogy Dionüszosz ünnepén nem messze a 
várostól egy magában álló épületben három üres edényt helyeztek el, az 
épület ajtaját Dionüszosz papjai lepecsételték, de még valamennyi 
jelenlevő is, ha akarta, a maga gyűrűjével tehetett rá külön pecsétet. 
Amikor elérkezett az ideje, hogy kinyissák az ajtót, valamennyi pecsét 
sértetlen volt, s amikor feltörve a pecséteket, beléptek, ámulva 
tapasztalták, hogy a három edény színültig tele van borral, pedig 
emberfia nem léphetett be közben. Ázsia távoli országait járta be először 
diadalmasan Dionüszosz. Az Istenek Nagy Anyja, Kübelé állította 
szolgálatába a maga zajos kísérőit, a Korübantokát és a szigetek óriásait, a 
Kabirokat, meg a Kurészeket, akik valamikor Krétában Zeusz bölcsőjét 
táncolták körül hangos fegyvertáncukkal. És vele voltak mindenütt a 
szatüroszok; repkénnyel borított kocsiját párducok vonták, Dionüszosz 
ostor helyett a thürszoszt suhogtatta fölöttük. Amerre csak megfordult, 
Phrügiától Indiáig, mindenütt a bortól megmámorosodott asszonyok 
mint bakkhánsnők csatlakoztak hozzá. És vele maradtak akkor is, amikor 
Dionüszosz visszatért szülővárosába, Thébaiba, hogy felkeresse anyja 
sírját, és megnyilatkozzék rokonai előtt, akik megrágalmazták Szemeié 
emlékét, és kétségbe vonták, hogy ő Zeusz gyermeke. 


Kadmosz akkor már öreg volt, és unokájának, Pentheusznak adta át az 
uralmat. A fiatal király, Szemeié nővérének, Agauénak a fia, riadtan 
tapasztalta a nyugtalanságot, amelyet Dionüszosz megjelenése keltett a 
városban. Az asszonyok elhagyták otthonukat, és kivonultak a Kithairón 


hegyére, a Dionüszosz kíséretében érkező bakkhánsnők közé. Velük 
tartottak Kadmosz leányai, az ifjú király anyja, Agaué is. Sőt a városban 
maradt polgárok is Dionüszosz jelvényeit iparkodtak megszerezni 
maguknak. 


Az agg király, Kadmosz, Teiresziasszal, a vak jóssal együtt pettyes 
szarvasbőr kacagányt vetett a vállára, és thürszoszt suhogtatott. Bár öreg 
volt mindkettő, a szőlő ünnepének részegítő gyönyörűségéből egyikük 
sem akart kimaradni. Kadmosz meg egyenesen úgy érezte, hogy 
unokájának, Szemeié fiának szolgáltat elégtételt, amikor maga is 
alaposan kiveszi részét az ünnepből. 


Hanem a másik unoka, Pentheusz, Thébai királya, kétségbeesetten 
látta, hogy a két öreg is részegen tántorog már, holott nekik kellene jó 
példát mutatniok. Már jóformán csak egymaga volt józan az egész 
városban, s ezért úgy érezte magát, mint valami száműzött, csupa idegen 
ember között. De feltette magában, hogy helyreállítja a nyugalmat, és 
véget vet az őrületnek, hiszen már-már a város rendjét dúlta fel az orgia. 
Elrendelte, hogy fogják el azt a messziről jött, szőkefürtű, szépszemű 
ifjút, aki Dionüszosz papjának mondta magát, és csábító tekintetének 
varázsával meg szép szavainak bűvöletével Dionüszosz szent 
szertartásainak mindenkit meg tudott nyerni, aki csak találkozott vele. 
Hiába intette a világtalan szemével jövőbe látó Teiresziasz a királyt: 

- Az az ifjú isten, akit te megvetsz, fiam, a legnagyobbak egyike a 
halhatatlanok között. Mert két dolog van, ami nélkülözhetetlen az 
emberek számára; az egyik a száraz táplálék, a kenyér, ezt Démétér 
istennő hozza elő a földből. A másik a szőlőfürt csillogó nedve, a bor, s ezt 
Dionüszosz nyújtja a halandóknak. Márpedig nincs ennél jobb orvosság a 
bajra, ez vigasztalja meg bánatában az embert, ez hoz könnyű álmot és 
feledést a nappal elszenvedett fájdalmak után. 


- Igazat beszél Teiresziasz - szólt szelíden, rábeszélő szóval Kadmosz is 
unokájához. - Tarts velünk, hiszen ha más nem is ismerné el istennek 
Szemeié fiát, a mi nemzetségünkre dicsőséget hoz a hír, amely őt övezi! 
Hadd koszorúzzam repkénnyel homlokodat, s menjünk együtt, megadni a 
tiszteletet az istennek! 

De Pentheusz hajthatatlan maradt. Parancsot adott rá, hogy a 
bakkhánsnőket fogják el mind, és verjék bilincsbe, s főképpen vezérüket, 
a szép idegent, aki Dionüszosz papjának mondja magát, kerítsék kézre. 

Hozták is nemsokára az ifjút, megkötözve a király elé. Nem kellett 
üldözni őt, nem kellett erőszakkal bilincsbe verni: magától nyújtotta 


kezét azoknak, akik foglyul akarták ejteni. A szolga, aki Pentheusz elé 
vezette, remegve mentegetőzött: 


- Nem a magam jószántából bánok így veled, Pentheusz hagyta meg 
szigorú parancsban, hogy eléje vezesselek. 


De ha Dionüszosz papja, akiben ekkor még nem ismerték fel az istent, 
követte is engedelmesen Pentheusz szolgáját, a bakkhánsnők, akiket 
összefogdostak és börtönre vetettek, csodálatos körülmények között 
szabadultak. A bilincs magától hullott le tagjaikról, a börtönajtó zára 
magától felpattant, anélkül hogy emberkéz érintette volna. Az asszonyok 
táncolva, szilajon ugrándozva rohantak, amerre láttak, a hangoskedvű 
isten, , Bromiosz" nevével az ajkukon. 


Zárjátok istállóba a csavargót, a lovak jászlai mellé! - rendelkezett 
Dionüszosz papjáról a király. - Ott aztán kedvére táncolhat! - tette még 
hozzá gúnyosan. 


Az istállóba még bevezették, de a jászol mellé helyette egy bikát 
kötöttek, s azalatt a fogoly nyomtalanul eltűnt. Mikor Pentheusz 
megtudta, hogy nyoma veszett, maga fogott kardot, úgy kereste életre- 
halálra. 


Nem is kellett sokáig keresni. Magától ott termett a király előtt, és így 
szólt: 


- Nem megmondtam, vagy talán te nem hallottad, amikor mondtam, 
hogy lesz, aki engemet kiszabadít? 


- Hát körös-körül az egész bástyafalat lezáratom! - felelte a király. 
De Dionüszosz papja magabiztosan mosolygott: 


- Nem tudod talán, hogy az istenek a falakat is átlépik? - S mikor 
meglátta, hogy hírnök érkezett a hegyekből, még maga biztatta 
Pentheuszt, hallgassa meg csak nyugodtan előbb, ő ráér várni, és nem fog 
megszökni sem közben. 


A hírnök egyszerű pásztorember volt, aki nyáját terelte fölfelé a 
Kithairón oldalán, és véletlenül lett a csodálatos események szemtanúja. 
A Dionüszosz mellé szegődött asszonyok, vállukon a pettyes 
szarvasbőrrel, kezükben a suhogó, fenyőtobozban végződő thürszosszal 
száguldottak a hegytetőn; a szarvasbőr kacagányt öv gyanánt kígyók 
fogták össze, amelyek szelíden tekergőzve az állukat nyaldosták. Volt 
közöttük öreg is, fiatal is, asszony és hajadon leány; azok, akik otthon 
csecsszopó gyermeket hagytak hátra, most őzborjat vagy farkaskölyköt 
szorítottak a keblükhöz, hogy túlcsorduló tejüket nekik adják. Ha 


valamelyikük thürszoszával a kopár sziklára ütött, friss vizű forrás eredt 
a helyén; vesszejét elhajította a másik, s ahol a földbe fúródott, bort 
fakasztott a talajból az isten. Akik tejre szomjaztak, csak ujjuk hegyével 
kaparták meg a földet, és ihattak mindjárt, amennyit akartak, a thürszosz 
hegyéről pedig édes méz csöpögött. 

- Fogadd be, királyunk, a hatalmas istent, akinek a tettei mindezek, s 
aki mindezen felül a búfelejtő szőlőtőkét ajándékozta az embereknek! Ha 
bor nincs, Aphrodité sem ültet szerelmet a lelkűnkbe, és semmi más sem 
szerez örömet az embereknek nélküle. 


Így szólt a pásztor, aki hírt hozott a hegyekből, és a nép helyeselt neki. 
De Pentheuszt mindez csak arról győzte meg, hogy futótűzként terjed a 
városban Dionüszosz tisztelete, s már-már lovas katonáit akarta 
felfegyverezni a Kithairón hegyére kivonult asszonyok ellen. Még ott állt 
mellette a titokzatos idegen, megtartotta szavát, és meg se kísérelte a 
szökést, amíg a király mással volt elfoglalva. De ezt már nem hagyhatta 
szó nélkül. 


- Elég szégyen lesz, ha az ércpajzs hátrál meg az asszonyok thürszoszai 
elől! - mondta a királynak, s azt tanácsolta, inkább lesse meg maga is 
egyszer a Kithairón hegyén ünneplő bakkhánsnőket. Szívesen felajánlotta 
segítségét, s Pentheusz valóban már égett a vágytól, hogy a maga 
szemével lássa, amiben nem hitt. El is indultak együtt, a király, aki 
tagadta Dionüszosz istenségét, és Dionüszosz papja, aki álöltözete alatt 
magát az istent rejtette. 


Pentheusznak előbb asszonyi ruhába kellett öltöznie, és a bakkhánsok 
jelvényeit, szarvasbőr kacagányt és thürszoszt vennie magához, mert a 
dionüszoszi mámorral eltelt asszonyok avatatlant nem engedtek 
magukhoz közeledni. S hogy senki meg ne lássa, elhagyott úton lopózott 
ki a király a városból, vele titokzatos kísérője. 

A Kithairón hegyén egy magas fenyőszálat, mint valami hajlékony íjat, 
lehajlított az idegen, hegyébe ültette Pentheuszt, majd óvatosan 
visszaengedte; a fenyőfa törzse újra kiegyenesedett, s Pentheusz, mintha 
kilátótoronyban ülne, onnét nézett végig a hegytetőn. Anyját, Agauét és 
ennek nővéreit is megpillantotta az őrjöngő asszonyok között. 

A bakkhánsnők is meglátták a királyt a fa tetején, felismerték benne 
üldözőjüket. Először kövekkel dobálták, majd thürszoszaikkal vették 
célba, végül körülvették a fenyőfát, mind nekiestek, és gyökerestül 
kitépték a földből. Hatalmas reccsenéssel dőlt le a fenyő, vele földre 
zuhant Pentheusz, s nem volt többé hová menekülnie. Az asszonyok 


akkor már elejtett vadnak nézték, és dühödt erővel cibálták tagjait. Nem 
nyugodtak meg, amíg darabokra nem szaggatták a szerencsétlent. Feje 
saját anyjának a kezébe jutott; Agaué elvakult örömben ölelte magához 
vadászzsákmányát, mámorában azt hitte, oroszlánfejet tart kezében. 


Ujjongva tértek vissza a városba a bakkhánsnők, a menet élén Agaué 
haladt, s diadalittasan mutatta fel Kadmosznak a vadászzsákmányt: 

- Légy büszke, apám, a leányaidra, és különösen rám! Látod, nem 
ültem meg a szövőszék mellett, hanem férfiakhoz illő hősi tettet 
hajtottam végre, puszta kézzel oroszlánt ejtettem el a hegyen, itt hozom 
a fejét diadal jel vény ül, vedd át, és akaszd ki palotád falára! 


Szánakozva nézett elvakult leányára Kadmosz, mert ő már látta, hogy 
Agaué saját fia véres fejét tartja karja közt. Az csak lassanként józanodott 
ki, s amikor felismerte már Pentheusz fejét, akkor se tudta még 
visszaidézni, mi történt. 

- Ki ölte meg a fiamat, és hogy került a feje az én karomba? - kérdezte 
kétségbeesetten, majd amikor megtudta a valót, keserűen vádolta a 
kegyetlen istent: - Értem már, mi történt, Dionüszosz sodort pusztulásba 
minket! 


De Dionüszosz most már nyíltan leleplezte önmagát, és teljes 
ragyogásában jelent meg az emberek között. És mosolyogva mondta a 
jajveszékelőknek: 


- Ha józanul fogadtátok volna magatok közé azt, akit megtagadtatok, 
hű társatok lett volna Zeusz gyermeke, és boldogan élvezhettétek volna 
ajándékát! 

Agaué számára már későn jött a kijózanodás. Elbúcsúzott hazájától, 
véres tettének vigasztalan színhelyétől: 

-Élj boldogul, szülővárosom, én mint földönfutó távozom apám 
palotájából! Nem lát engem többé a fiam vérével beszennyezett 
Kithairón, és nem látom többé szememmel a Kithairónt, mások vegyék 
kezükbe a thürszoszt is ezután! 


Boldogok, akik mértéket tartanak italban, és a bor mellett szép 
himnuszokat énekelnek. 


Ezek Dionüszoszt mint a kékszemű nimfák, a bíbor Aphrodité és a 
játékos Erósz szelíd társát ismerhetik meg, azt az istent, akit hiába 
hajszolnak a mainaszok a hegyekben, mert a Múzsákhoz menekült. A 
szépszavú Múzsákkal együtt volt a költészet ihletője Athénben, ahol a 
költők az ő ünnepein mutatták be drámáikat. Tavasszal az első ibolyákból 


az ő oltárán fontak koszorút, és az új borból az ő márványból faragott 
arca elé hintették az első italáldozatot. 

Mikor Athén környékén, Attikában járt Dionüszosz, hogy az 
embereknek édes ajándékát megmutassa, Ikariosz királynál szállt meg 
először. Ez leányával, Érigonéval együtt szívesen látta, és bőkezűen 
megvendégelte. Az isten borral teli tömlőt ajándékozott nekik, és 
meghagyta, hogy az egész földkerekséget ismertessék meg vele. 


Ikariosz király felrakta szekerére a borostömlőt, és leányával meg 
Maira nevű kutyájával együtt útnak indultak. így érkezett el az attikai 
pásztorok közé, és megkínálta őket borral. Azok többet ittak belőle a 
kelleténél, lerészegedtek, s mikor egymás után elterültek a földön, azt 
hitték, hogy Ikariosz király mérget adott be nekik. Akik még megálltak a 
lábukon, furkósbotot ragadtak, és megölték Ikariosz királyt, holttestét 
pedig temetetlenül hagyták egy fa alatt. Érigoné sokáig kereste apját, 
végül is a hű kutya keserves ugatása nyomán találta meg. Fájdalmában 
ugyanarra a fára akasztotta fel magát. 


Egész Attika népére megharagudott ezért Dionüszosz, és haragjában 
őrületet bocsátott az athéni leányokra, s többen közülük ugyanúgy 
vetettek véget életüknek, mint az apját gyászoló Érigoné. Mikor az 
athéniak jóslatot kértek Apollónt ól, az isten azt felelte, hogy azért érte 
őket ez a szerencsétlenség, mert bosszulatlan maradt Ikariosz és Érigoné 
halála. Ekkor halállal büntették Ikariosz gyilkosait, s mikor elmúlt a 
járvány az athéni leányokról, ünnepet rendeltek Érigoné tiszteletére, a 
, hintaünnepet", mert úgy ringatózik az érett fürt a szőlőtőkén, ahogyan 
Érigoné gyöngéd teste ringatózott a fán apja holtteste fölött. És 
elrendelték, hogy szüret idején az új termésből először Ikariosznak és 
Érigonénak mutassanak be áldozatot. 


Ők akkor már, Dionüszosz isten akaratából, a csillagos égbe 
emelkedtek. Érigoné lett a Szúz csillagképe, akit Igazságnak - Dikének - is 
mondunk, Ikariosz pedig a Nagymedve. Maira kutya maradt: a Kutya 
csillagzat vagy másként Szeiriosz (Sziriusz). 


ZÉTHOSZ ÉS AMPHIÓN 


Pentheusz halála után Kadmosz fia, Polüdórosz lett Thébai királya, de 
ő sem uralkodott sokáig. Az ő korai halálát is Dionüszosz bosszújának 
tulajdonították az emberek, mert mint mondták, Pentheusszal értett 


egyet. 

Amikor Polüdórosz érezte, hogy halála közeledik, kisfiát, Labdakoszt 
apósára, Nükteuszra bízta, de nemsokára ez is meghalt, és akkor 
Nükteusz testvére, Lükosz lett a gyámja, és a kiskorú király helyett ő 
uralkodott Thébaiban. Amikor Labdakosz felnőtt, átvette nagybátyjától az 
uralmat, de fia, Laiosz, alig volt egyesztendős, amikor ő is meghalt, s így a 
kis királyfi nevelését és a királyi hatalmat megint Lükosz vette kezébe. 


Nemhiába hívták Lükosznak, azaz ,,Farkas"-nak ezt a királyt, 
gonoszszívű, kegyetlen ember volt, feleségével, Dirkével együtt. 
Bátyjának, Nükteusznak nevelkedett egy leánya, aki olyan szép volt, hogy 
halandó létére Zeusz ajándékozta meg szerelmével. De az istenek 
szerelme veszedelmes ajándék a halandók számára. Antiopénak 
menekülnie kellett apja haragja elől, Sziküón királya, Epópeusz fogadta 
magához, de itt sem volt nyugovása. Lükosz haddal támadt Sziküónra, 
Epópeuszt megölte, és Antiopét megbilincselve hurcolta magával. A 
szegény fogolyra útközben a Kithairón hegyén érkezett el nehéz órája, 
ikrei születtek, két szép fiúcska, de Antiopé kénytelen volt őket otthagyni 
az erdő szélén, úgy vánszorgott tovább a város felé, ahol Lükosz sötét 
tömlöcbe zárta, majd átadta Dirké királynénak, aki válogatott 
kínzásokkal gyötörte. 


A két kitett gyermekre pásztorok akadtak az erdő szélén, fölnevelték 
őket, s az egyiket Zéthosznak, a másikat Amphiőnnak nevezték. 


Idővel aztán szép szál legénnyé serdült mindkettő, Zéthosz minden 
munkára kész, bátor és erőskarú őrzője lett a nyájnak, míg Amphión 
inkább csak gyönyörködtette a pásztorokat héthúrú lantjával, amelyet 
magától Hermész istentől kapott ajándékba. Elbűvölően szép hangokat 
csaltak ki belőle hozzáértő ujjai. Gyakran korholta ezért testvérét 
Zéthosz: 

Akinek mindig csak a dalon jár az esze, sem magának, sem barátainak 
nem használ vele. Kövesd az én példámat, gyönyörködjön a füled a 
fegyverek zajában, kapálj és szánts, őrizd a nyájat, mert ha így folytatod, 


üres marad a házad! 
De Amphión tudta, amit tudott, és mosolyogva válaszolta: 


- A szép gondolat az izmos karoknál is többet ér, s hiába tölteném meg 
kincsekkel a házamat, ha a szépség kívül maradna, nem lennék boldogabb 
tőle. - És tovább pengette lantjának húrjait. 

Teltek-múltak az évek. Zeusz nem feledkezett meg Antiopéról; 
bilincsei egyszer önmaguktól lehullottak tagjairól, a tömlöc ajtaja 
feltárult, a szegény megkínzott asszony kiszabadult, és a Kithairón felé 
vette útját. El is érkezett arra a vidékre, ahol annak idején világra hozta 
fiait, de hiába kért szállást a pásztorok tanyáján, maga Zéthosz volt az, 
aki szökött rabszolgának nézte, és durván elutasította. 


Pedig Antiopé nagyon rászorult az oltalomra. Dirké királyné éppen 
akkor járta a Kithairón hegyét: Dionüszosz ünnepe volt, s a királyné 
őrjöngő asszonyok száguldó menetében ünnepelt. így akadt rá Antiopéra, 
akit idáig hiába kerestek Lükosz emberei, miután üresen találták a 
tömlöcét. Most nem volt hová menekülnie, Dirké szolgái megragadták, és 
a királyné kegyetlen parancsot adott: kötözzék elvadult bika szarvához a 
szerencsétlent, hogy az vonszolja halálra. 


Az utolsó pillanatban érkezett oda egy öreg pásztor, az éppen, aki a két 
fiút felnevelte. Felismerte Antiopét, szólította gyorsan a fiúkat, és azok 
anyjuk segítségére siettek. Antiopét kiszabadították, és helyébe a gonosz 
királynét kötözték a bika szarvához, az vad száguldozásba kezdett, s meg 
sem állt, amíg Dirké eltaposott testéből ki nem szállt a gonosz lélek. 


Így érte utol a büntetés a kegyetlen királynét, de mert Dionüszoszhoz 
haláláig hű maradt, az isten halálában is megbecsülte. Ahol szörnyethalt, 
az isten forrást fakasztott a Kithairón hegyén, amelyet azután Dirké 
forrásának neveztek el. 


Zéthosz és Amphión ezután Lükoszt is halállal akarta büntetni, de 
megjelent előttük Hermész, és kijelentette, hogy Zeusz megelégelte a 
bosszút: Lükosz tartsa meg életét, de adja át Kadmosz királyi székét 
Antiopé két fiának. 

Úgy is történt. A két testvér azután hatalmas fallal vette körül a várost, 
és a falak építése közben bebizonyosodott Hermész szép ajándékának, a 
héthúrú lantnak a bűvös ereje. Mert mikor Amphión a húrok pengetésébe 
kezdett, és énekelt hozzá, az erdőből a szálfák, a hegyekből a kősziklák 
maguktól megindultak. Zéthosznak és izmos társainak könnyű volt már 
mindent rendbe a maga helyére illeszteni, oda éppen, ahova minden kő 
és minden gerenda a lant szavát önként követve maga is kívánkozott. 


Már a városalapító Kadmosz feleségét, Arész és Aphrodité isteni 
leányát is Harmóniának hívták; az isteni összhangot tükrözték most a 
városfalak is: az építők hét kaput emeltek, annak emlékére, hogy hét 
húrja volt Amphión lantjának. De úgy tudták a régiek, hogy az égbolton is 
hét bolygó van, s ezek mozgását kíséri a legszebb harmónia, az égi körök, 
a szférák zenéje, minden földi zene mintaképe... 


NIOBÉ 


Amphión a messze Ázsiából hozott asszonyt királyi házába; Szipülosz 
királyának, Tantalosznak a leányát, Niobét vette feleségül. Ez a Tantalosz 
nagyon elbizakodott ember volt, igaz, hogy az istenek is kitüntették 
avval, hogy - egyedül minden halandók közül - részt vehetett az istenek 
lakomáin. De Tantalosz visszaélt az istenek bizalmával, az olümposzi 
asztalról halandó barátainak vitt nektárt és ambrosziát, sőt arra 
vetemedett, hogy próbára tegye az istenek mindentudását, s ezért, 
amikor ő látta vendégül a halhatatlanokat, saját fiát, Pelopszot vágta le és 
tálalta fel. Az istenek borzadva látták a gonosztettet, kiemelték a 
katlanból és egymáshoz illesztették a fiú tagjait, de válla hiányzott: 
Démétér istennő, mielőtt tudta volna, hogy mi van előtte, lenyelt belőle 
egy falatot, s így elefántcsontot kellett a helyére illeszteni. Csak akkor 
elevenedett meg Pelopsz, s még szebb lett, mint annak előtte volt. 


Tantalosznak halála után bűnhődnie kellett, az Alvilágban rettenetes 
kínok vártak rá: kielégíthetetlen szomjúság, örökös éhség. Mert állig állt 
a vízben, de ha lehajolt, hogy igyék belőle, a habok elszaladtak előle, és 
lába körül csak barna föld maradt. Feje fölött gyümölcsfák roskadoztak, 
roskadásig tele almával, körtével, gránátalmával, de ha kezét nyújtotta 
feléjük, szél támadt menten, s a felhőkig hajtotta fel az ágakat. 


Hát ennek a Tantalosznak volt a leánya Niobé, s elbizakodottságával 
apjára ütött. Amphión házában megáldották az istenek boldogsággal;az 
egész földkerekség tudta, hogy neki vannak a legszebb gyermekei a 
halandó asszonyok között. De bűnös elbizakodottságában Apollón és 
Artemisz anyjával, Létó istennővel akarta felvenni a versenyt. 


Történt egyszer, hogy a thébai nők áldozatra gyűltek össze Létó 
oltáránál. 

- Jertek, jertek, thébai asszonyok! - hívta őket Mantó, Teiresziasz, a 
híres jós leánya. - Koszorúzzátok fejeteket babérággal, s hozzatok buzgó 
imádságot, hozzatok illatos tömjént Létó elé és az istenasszony két 
ragyogó gyermeke elé! Maga az istennő parancsolja ezt az én számon 
keresztül. 

Már együtt voltak az asszonyok az oltár körül, mikor közéjük érkezett 
a királyné. Minden szem feléje fordult. Mindenki őt csodálta hét daliás 
fia, hét gyönyörű leánya között. 


És Niobé rájuk szólt gőgösen: 

- Őrültség az, amit tesztek, thébai asszonyok, többre becsülve a 
láthatatlan istennőt, mint engemet, aki előttetek állok! Minek áldoztok 
Létónak, minek tisztelitek őt illatos tömjénnel, buzgó imádsággal? No 
hiszen! Szép istennő! Inkább előttem borulnátok térdre! Én dicső királyi 
házból származom, fényes palotában születtek gyermekeim, őt meg, 
hiszen tudjátok, mint hazátlan koldusasszonyt a hitvány Déloszon kívül 
egy sziget sem akarta befogadni. Meg aztán két gyermek! Nekem 
tizennégy van. Hét fiú, hét leány, egyik szebb, mint a másik! Eleget 
áldoztatok már a két gyermek anyjának, vegyétek le a babérágat 
fejetekről! 


A thébai asszonyok, mit tehettek egyebet, hallgattak a királyné 
parancsára. Félbehagyták az áldozatot, letették az ünnepi koszorút, 
hazamentek, és halk imádsággal engesztelték a megsértett istennőt. 


Látta Létó, hogy üresen maradt az oltára. Haraggal eltelve tért vissza 
Déloszba, a Künthosz hegyére, és elpanaszolta két gyermekének, 
Apollónnak, az ezüstíjas istennek, meg a nyilazó Artemisznek. 


- Ti voltatok eddig az én dicsőségem, és most titeket kicsinyeit a gőgös 
thébai királyné. Halandó gyermekeit merte fölétek helyezni, s népe 
asszonyait ünnepi oltárom mellől elzavarta. Hová lesz ezután az én 
istennői méltóságom? 

Nem sok szót vesztegetett rá Apollón és Artemisz, hogy 
megvigasztalják anyjukat. Ehelyett kezükbe vették ezüstös íjukat, és sűrű 
felhőkbe burkolózva suhantak a levegőn át Thébaiba. 


Nagy, sík mező terült el a város határában. Az idősebb királyfiak éppen 
ott mulattak, aranyos kantárral felszerelt, pompás paripájukon ültek, 
bíbor nyeregben. 


-Jaj nekem! - sikoltott fel egyszerre Iszménosz, a legidősebb, és 
szívéhez kapva, lefordult a lováról. Rémülten nyúlt utána Szipülosz, az 
öccse, de nem volt ideje lehajolni hozzá: a láthatatlan nyilas őt is szívén 
találta. Forró, piros vére a versenypálya homokjával keveredett össze. 


Phaidimosz és Tantalosz a fényes küzdőtéren birkóztak. Éppen 
egymáshoz mérték domború mellüket, feszülő, izmos karjukat éppen 
egymásba fűzték, úgy hatolt át rajtuk Apollón kegyetlen nyila. Egyszerre 
sikoltottak fel, egyszerre rogytak földre, egyszerre lehelték ki lelkűket. 


Alphénórt és Damaszikthónt és Ilioneuszt is megtalálták a haragos 
istenek. 


Hét ifjú daliát gyászolt egyszerre a város, hét fia ravatalánál állt 
egyszerre a szegény Niobé. Egymás után borult a kihűlt ajkakra, csókolta, 
ahol érte őket, és csodálkozó, haragos indulattal telt meg a szíve, hogy 
ilyen kegyetlen bosszút állhattak az istenek. De összeszedte anyai 
büszkesége maradékát, és hervadt karját az ég felé emelte: 


- Most, kegyetlen Létó, legeltesd szemedet az én fájdalmamon! De még 
így is győztem, így kifosztottan is több gyermekem maradt, mint neked 
boldogságodban! - És újra kiegyenesedve nézett körül. 


ott álltak fekete ruhában, kibomlott hajjal a testvéreiket gyászoló 
leányok. 

De egyszerre, csodálatos messzeségből, feszülő ideg pengése 
hallatszott, és az elvakult anyát kivéve mindenki összeborzadt. 


Az egyik leány bátyjai kihűlt tetemeit melengette csókjával, úgy 
rogyott holtan a halott mellé. A másik anyját vigasztalta éppen, és akkor 
akadt el hirtelen a szava. Menekülni próbálnának rohanvást, de a nyíl 
mindenhol utoléri őket. Az egyik elbújik, hiába, Artemisz ott is 
megtalálja. 

Hat halott leánya közt ocsúdott fel új gyászra a szerencsétlen királyné. 
Már csak egy volt életben, egy, a legkisebb. Mint megrebbent madár a 
fiókáját, azt takargatja egész testével, azt rejtené el szárnyaként 
kiterjesztett ruhája alá Niobé. 

-Ezt az egyet kérem, annyi gyermekem közül legalább ezt az 
egyetlenegyet, őt, a legkisebbet hagyjátok meg nekem! - kiáltja 
megtörten, de még el sem mondta, ő, a legkisebb is, holtan esett össze 
anyja karja között. 


Ott áll Niobé, anyai boldogsága romjai fölött. Legkisebb gyermeke 
élettelen testét lassan kiengedi karjából, és az ő tagjai is kihűlnek. 
Merevedő szemmel nézi halottait, a jajszó is elhal az ajkán. A körülállók 
szólni sem mernek hozzá, ő pedig meg se mozdul. Lába fölmondja a 
szolgálatot, arcáról eltűnik az élet, szíve helyén is kemény, hideg kő van. 

Könnyű szellő támad, de Niobé kibomlott haja meg se rezdül erre. 
Kegyetlen fájdalmában kővé vált a thébai királyné. 

A könnyű szellő viharrá erősödött, felragadta a kővé vált királynét, és 
elvitte az ámuló emberek szeme elől. Elvitte a tengeren túlra, Szipülosz 
bércére, a királyné szülőhelyére, messze Ázsiába. 

Mozdulatlan szikla, már messziről látszik a fehér márvány asszonyi 
alakja. Az élet rég elhalt tagjaiban, de könnyei máig sem álltak el, üres 


szemgödréből egyre hull a könnye, mintha verejtéket gyöngyözne a 
márvány. 

Amphión nem tudott beletörődni családja  pusztulásába. 
Fegyvereseivel támadt Apollón templomára, s akkor a kegyetlen isten 
nyila őt is halálra sújtotta. 


PELOPSZ 


Miután Tantalosz fiát, Pelopszot az istenek új életre támasztották, 
magukhoz vették, és az oOlümposzon nevelték fel. De amikor fölserdült, és 
már legénytoll pelyhedzett az állán, visszakívánkozott a földre, nem az 
ázsiai Szipüloszba, ahol egykor apja uralkodott, hanem az Alpheiosz folyó 
partjára, Eliszbe, ahova vakmerő kalandvágya és a szerelem reménye 
szólította. 


Az éliszi Pisza királyának, Oinomaosznak volt egy szépséges szép 
leánya. Flippodameia, akinek a híre az egész földet bejárta, s messze 
vidékekről összesereglett kérők versengtek a kezéért. De Oinomaosz 
király kijelentette, hogy csak az veheti a leányát feleségül, aki őt 
kocsiversenyben legyőzi, aki pedig alul marad, annak fejét véteti. Mégis 
egymás után jelentkeztek a daliák. A verseny úgy folyt le mindig, hogy a 
kérő saját kocsijára vette fel Hippodameiát, a korinthoszi szorosig kellett 
hajtania vele, ha addig nem éri utol Oinomaosz, feleségül veheti a leányt, 
de ha igen, nincs számára irgalom. És Oinomaosz egytől egyig utolérte 
őket, hiszen harci szekere elé olyan lovakat foghatott, amelyeket apjától, 
Arésztól, a háború istenétől kapott ajándékba; Arésztól kapta a 
fegyvereket is, amelyekkel egytől egyig lefejezte a pórul járt kérőket. A 
levágott fejeket sorra kiszögezte palotája falára. 


Mikor Pelopsz megérkezett Piszába, már tizenhárom áldozata volt a 
kegyetlen kocsiversenynek. Pelopsz is elrémült, amikor Oinomaosz 
palotája elé érkezve megpillantotta a koponyákat, de aztán erőt vett 
kishitűségén, és bízott isteni pártfogóiban, különösen Poszeidónban, aki 
eddig is mindig kitüntette kegyével. Nagy bánatában éjnek idején kiment 
a tenger partjára, ott fohászkodott hozzá, mire háromágú szigonyával 
megjelent a tenger istene. 


- Segíts meg engemet, Poszeidón - fohászkodott az istenhez Pelopsz -, 
már tizenhárom kérőt ölt meg a kegyetlen Oinomaosz, de én mégsem 
tudok lemondani a leányról, sem a küzdelemtől nem akarok gyáván 
visszavonulni. Mert mit ér, ha békén megöregszik is az ember, de nem 
tett semmi szépet egész életében? 

Tetszett a beszéd Poszeidónnak, s négy szárnyas paripát és arannyal 
gazdagon díszített, kétkerekű kocsit ajándékozott a bátor ifjúnak. Avval 
hajtott Pelopsz Oinomaosz király palotája elé, hogy Hippodameia kezét 


megkérje. Szerencséjére akadt Poszeidónon kívül is pártfogója az istenek 
között, Aphrodité, aki most először szerelmet ébresztett a királyleányban 
vakmerő kérője iránt. Amint megpillantotta Hippodameia a Poszeidón 
szekerén érkező szépséges ifjút, elhatározta, hogy akármilyen áron is, de 
hozzá megy feleségül. 

Volt Oinomaosz királynak egy kocsihajtója, Mürtilosznak hívták. Ez a 
Mürtilosz Hermész fia volt, és apjától, a tolvajok istenétől örökölte a 
ravaszságot. Hozzá fordult Hippodameia, Mürtilosz is szerette a 
királyleányt, és így nem tudta megtagadni tőle a segítséget. Mikor 
felkészítette a versenyre Oinomaosz kocsiját, kivette belőle a 
kerékszegeket. 


Megkezdődött a verseny, szokás szerint Pelopsz indult először, 
mellette állt a kétkerekű kocsin Hippodameia, Poszeidón szárnyas lovai 
szélsebesen vágtattak velük. De Oinomaosz paripái is gyorsabbak voltak 
Boreasznál, az északi szélnél, talán utol is érték volna Pelopsz kocsiját, ha 
a kerekek fel nem mondják a szolgálatot. Oinomaosz kocsija felborult, a 
gyeplő a nyaka köré fonódott, és a tovaszáguldó lovak halálra vonszolták. 


Így nyerte el Pelopsz a királyleány kezét. Hazaútban Mürtiloszt is 
magukkal vitték, de útközben Hippodameia megszomjazott, pihenőt 
tartottak, és Pelopsz szétnézett a vidéken, hogy tiszta vizű forrást 
keressen. Ezalatt Mürtilosz el akarta rabolni Hippodameiát. Pelopsz 
időben ért vissza, s az álnok kocsihajtót belökte a tengerbe - az Égei- 
tengernek ezt a részét, ahol Mürtilosz halálát lelte, azóta nevezik 
Mürtóonnak. 


Pelopsz és Hippodameia visszatértek az Alpheiosz folyó partjára, 
Eliszbe, ahol Pelopsz átvette Oinomaosz örökét, és hovatovább 
kiterjesztette hatalmát a korinthoszi szorostól délre fekvő egész 
földterületre, amelyet róla neveztek el Peloponnészosznak, azaz , Pelopsz 
félszigetének". E vidék különböző városaiban utóbb az ő fiai uralkodtak. 
így Troizénben Pittheusz, Argosz és Mükéné uralma felett pedig Atreusz 
és Thüesztész vetélkedtek. Ezek mind Pelopsz és Hippodameia gyermekei 
voltak. 


Pelopsznak egy nimfától is született gyermeke, Khrüszipposz, és 
Pelopsz fiaival együtt nőtt fel Labdakosz fia, Laiosz is, akinek menekülnie 
kellett Thébaiból, amikor gyámját, Lükoszt, Zéthosz és Amphión elűzte. 

Valamennyi gyermeke közül Khrüszipposzt, a nimfa fiát szerette 
legjobban Pelopsz, irigykedtek is rá a testvérei, Hippodameia is 
áskálódott ellene, végül is anyjuk tanácsára Atreusz és Thüesztész egy 


kútverembe vetették. Mikor Pelopsz rátalált legkedvesebb fia holttestére, 
és a bűn kitudódott, a gyilkos testvéreket megátkozta és száműzte. 

Voltak, akik azt beszélték, hogy Laiosz volt az, aki, visszaélve a 
vendégjoggal, Khrüszipposz halálát okozta; Pelopsz szörnyű átkot 
mondott rá is, amely utóbb egész családjára ránehezedett. 

Hippodameiát is száműzte országából, mert bűnrészes volt fia 
halálában; a királyné Mideában talált menedéket, ott is halt meg, de 
Pelopsz hazahozatta hamvait, és Olümpiában templomot emelt föléjük. 

Ott nyugodtak utóbb Pelopsz csontjai is, és az ő sírja közelében 


tartották évszázadokon át az olümpiai verseny játékokat, Pelopsz és 
Oinomaosz kocsiversenye emlékére. 


OIDIPUSZ KIRÁLY 


Zéthosz és Amphión halála után Laiosz visszatért Thébaiba, és átvette 
apja örökét. Evvel helyreállt ,Labdakosz leszármazottjainak", a 
Labdakidáknak, a városalapító Kadmosz vér szerinti utódainak az uralma. 
De Pelopsz átka fenyegető árnyékot vetett a családra. 


Laiosz Pentheusz unokájának, Menoikeusznak a leányát vette 
feleségül, akit a régi hagyományok hű sáfárai, a költők, egyszer Iokaszté, 
másszor Epikaszté néven emlegetnek. 


Borzalmas jóslat nehezedett erre a házasságra: Apollón templomában, 
Delphoiban a papnő, Püthia kijelentette, hogy Laiosz születendő fia meg 
fogja ölni apját, és anyját veszi feleségül. Ezért amikor megszületett a 
gyermek, szülei átszúrták bokáját, aranyperecet fűztek át rajta, és 
átadták egy pásztornak, tegye ki a Kithairón hegyén. 


De a pásztornak nem volt szíve sorsára hagyni a gyermeket. Magánál 
nem tarthatta, hiszen nem volt a maga ura, de váltig azon törte a fejét, 
hogyan tudna szegény kis csecsemőről gondoskodni. Tavasztól őszig hat 
hónapon át a Kithairón lejtőin legeltették a juhokat, ilyenkor itt 
találkoztak Thébai és Korinthosz pásztorai, ősszel azután ki-ki a maga 
városa felé, a királyi akiokba hajtotta a nyáját. A mi emberünk 
megegyezett az egyik korinthoszíval, annak is megesett a szíve a kitett 
gyermeken, akit hibás lábáról Oidipusznak, azaz , Dagadtlábú"-nak 
neveztek el. Csak a teleltetés kezdetéig kellett maguk között rejtegetni a 
kisfiút, akkor aztán a korinthoszi pásztor magával vitte, és átadta 
Polübosz királynak. Az meg, feleségével, Meropé királynéval együtt, 
nagyon megörült neki, s mert nekik úgysem volt gyermekük, olyan 
szeretettel nevelték fel, mintha csak a sajátjuk lett volna. 


Így nőtt fel Oidipusz, s nem is gondolt volna arra soha életében, hogy 
nem édesgyermeke Korinthosz királyának, ha egyszer szóváltás közben 
valaki fel nem hánytorgatja homályos származását. Nyugtalanította 
Oidipuszt ez a kijelentés, és feltette magában, hogy utánajár a dolognak. 
Fölkereste Apollón jóshelyét Delphoiban, s megkérdezte, ki ő valójában, 
és kinek a gyermeke. De Apollón papnője, a Püthia, az egyenes kérdésre 
mindig homályos válaszokat adott, így tett most is, nem nevezte meg sem 
apját, sem anyját, hanem azt mondta, hogy apját meg fogja ölni, és anyját 
veszi feleségül. 


Hogy a borzalmas jóslat teljesedését megakadályozza, Oidipusz nem 
tért vissza Korinthoszba. Messze elkerülte Polübosz házát, elindult a 
Thébai felé vezető úton. 


Történt éppen ebben az időben, hogy Laiosz, akit nem hagyott 
nyugodni a lelkiismerete, Delphoiba indult, hogy megkérdezze a Püthiát 
kitett gyermeke sorsa felől. A Delphoiből gyalogosan Thébai felé közeledő 
Oidipusz és a Thébaiból kocsin, királyi kísérettel Delphoi felé igyekvő 
Laiosz Phókisz vidékén találkoztak össze, éppen egy útkereszteződésnél. 

Laiosz fegyveresei odakiáltottak Oidipusznak: 

- Állj félre, vándor, és engedj utat a királynak! 

De Oidipusz maga is királyfinak tudta magát, sértette a durva 
parancsolgatás, és nem tért ki az útból. Erre Laiosz kihajolt a kocsiból, és 
botját emelte az ismeretlenre. Éktelen harag fogta el Oidipuszt, kivédte a 
támadást, és megölte Laioszt, minden emberével együtt, csak 
egyetlenegyet hagyott meg hírmondónak. Sejtelme sem volt arról, hogy 
kinek életét oltotta ki, azzal sem törődött, kinek milyen hírt visz az 
életben maradt szolga, s mint földönfutó folytatta céltalan vándorlását. 


Egyszer aztán elérkezett Thébai falai alá. 


A várost nagy sírás-rívás között találta: egyik kapujával szemben a 
halomra emberevő szörny telepedett, az alvilági szörnyetegek, Tüphón és 
Ekhidna fajzata, a Szphinx, oroszlántestével, madárszárnnyal és szép 
leányarcán rejtélyes, kegyetlen mosollyal. Onnét a magasból adta fel 
találós meséjét a város polgárainak, s arra kényszerítette őket, hogy amíg 
ezt meg nem oldják, napról napra egy embert áldozzanak fel neki. 


Alig volt ház Thébaiban, amely ne.gyászolt volna valakit, már a királyi 
család egy tagját is felfalta a szörnyeteg. Ekkor Kreón, aki sógora, Laiosz 
halála után Thébai királya lett, kihirdette, hogy azé lesz az özvegy 
királyné keze és vele a királyság, aki megoldja a talányt. De ki mert volna 
erre önként vállalkozni? Hiszen aki próbát tett vele, s nem találta cl a 
helyes választ, azt a Szphinx rögtön elnyelte. 


De Oidipusznak nem volt mit vesztenie. Amint megértette, hogy 
milyen csapás sújtja a várost, és milyen jutalmat ígért a király annak, aki 
a csapást elhárítja, habozás nélkül jelentkezett, hogy ő majd szerencsét 
próbál. Ki is állt bátran a Szphinx elé, s az föltette a kérdést: 


- Négyláb, kétláb, háromláb - mi az? 
Nem sokáig gondolkozott Oidipusz, és ráfelelt: 
- Az ember! - Mert úgy okoskodott, hogy az ember az, aki az élet 


reggelén mint kisgyermek négykézláb jár, az élet delén két lábon, s mire 
megöregszik, az élet alkonyán, botjára mint valami harmadik lábra 
támaszkodik. 


Nem tudta elviselni a Szphinx, hogy szégyenben maradt, levetette 
magát a mélységbe, és szörnyethalt. Oidipusz pedig feleségül vette az 
özvegy királynét, és Kreón átadta neki a királyságot is. 

Azontúl boldogan éltek sokáig. Oidipusznak és Iokaszténak két fia 
született, Polüneikész és Eteoklész, meg két leánya, Antigoné és Iszméné. 
Oidipusz király igazságosan uralkodott, és nem is sejtette, hogy a szörnyű 
jóslat beteljesedett: apját megölte, és anyját vette feleségül. 


Uralkodása alatt a város is békében és gazdagságban élt jó ideig, amíg 
az istenek meg nem elégelték a förtelmes bűnöket, amelyeket Oidipusz 
bár akaratlanul és tudtán kívül - halmozott egymásra. A földekre 
szárazságot, a nyájra dögvészt, az emberekre gyilkos járványt 
bocsátottak, a büntető Apollón mint pusztító farkas járt a város falai 
között. 


Segítségért esedezve gyülekezett a nép Oidipusz király palotája előtt, 
hiszen még mindenki emlékezett rá, hogy ő mentette meg a várost a 
Szphinxtől. De most a király se tehetett egyebet, mint hogy sógorát, 
Kreónt Delphoiba küldte jóslatért. Ő meghozta Apollón válaszát, amelyet 
a Püthia - mint mindig - most is rejtélyes szavakba burkolt: bűn fertőzete 
tenyészik a városban, azt kell kivetni a falak közül. 


Értetlenül hallgatta Apollón parancsát Oidipusz király, hiszen ő még 
azt sem tudhatta, amit Kreón tudott: amikor Thébaiba megérkezett 
Laiosz halála híre, senki nem tudta gyilkosát megnevezni, majd a 
rémület, amelyet a Szphinx megjelenése okozott, minden mást 
elfeledtetett, s így a kiontott vér bosszulatlan maradt. Oidipusz, aki 
akkoriban még messze járt Thébaitól, most vállalta, hogy kideríti a 
tettest. Teiresziaszt, a vak jóst szólította fel először, hogy kérjen 
madárjóslás útján útbaigazítást az istenektől. 

Teiresziasz, aki világtalan szemével többet látott, mint az ép szeműek, 
s aki máskor mindig kész volt tanácsaival segíteni a város polgárainak, 
kétségbeesetten könyörgött, hogy ne kelljen beszélnie. Csak mikor 
Oidipusz fenyegetőzve kényszerítette, hogy ne titkoljon el semmit, vágta 
a szemébe, hogy ő maga a gyilkos, akit keres. 

Felháborodottan utasította vissza Oidipusz király a vádat, s már Kreónt 
gyanúsította, hogy ő akar király lenni helyette, ezért bérelte fel ellene 
Teiresziaszt. 


Már-már egymásnak esett a két felindult férfi, de Iokaszté békítőén 
állt férje, Oidipusz, és testvére, Kreón közé: 

- Kár volna egy vak jós üres fecsegése miatt két királyi személynek 
egymás ellen törni! Hogy mit ér a jóslat, arra éppen Laiosz halála a példa: 
azt jósolták, hogy gyermeke kezétől fog meghalni, és íme, ismeretlen 
útonállók ölték meg Thébai és Delphoi között, Phókisz vidékén. 

Elrémült a királyné szavaira Oidipusz király, hiszen amit hallott, 
emlékezetébe idézte a régen elfelejtett eseményt: Thébai és Delphoi 
között az úton ölt meg ő is egyszer egy ismeretlent, aki megsértette 
önérzetét. Mégis, reménykedve kapaszkodott egyetlen szóba: a királyné 
útonállókról beszélt, így, többes számban, holott ő egyedül szállt szembe 
annak idején támadóival. 


- Van-e még szemtanúja Laiosz halálának? El-e, aki hírt hozott felőle a 
városba? - kérdezte nyugtalanul, s mikor megtudta, hogy az egy szál 
hírmondó is, Oidipuszt találván Laiosz királyi székén, elkéredzkedett az 
udvari szolgálatból, és kibujdosott a hegyekbe, a pásztorok közé, 
parancsot adott, hogy kerítsék elő és hozzák vissza tüstént a városba ezt 
az embert. 


Még ez meg sem történt, amikor hírvivő érkezett Korinthoszból, és 
jelentette, hogy meghalt Polübosz király, s így az ő öröké is Oidipuszra 
szállt. 


- No látod - diadalmaskodott ismét Iokaszté -, nem mertél hazamenni 
Korinthoszba, mert azt jövendölte neked a Püthia, hogy apádat fogod 
megölni, és íme: Polübosz meghalt békességben, miután évei beteltek. 

- De él még anyám, Meropé, Polübosz felesége - rebegte Oidipusz, 
mert emlékezett a jóslat másik felére is, amely szerint anyját fogja 
feleségül venni. 


Erre már a korinthoszi hírvivő is közbeszólt; 


- Attól ugyan nincs mit tartanod, hiszen sem Polübosz nem volt 
igazában az apád, Meropé sem az anyád. Mint csecsemőt találtalak a 
Kithairón hegyén, mert magam is pásztor voltam, és a nyájat legeltettem 
még akkoriban. Laiosz király pásztorától vettelek át, én tettem szabaddá 
kegyetlenül átfűzött bokádat, s mert megesett a szívem rajtad, elvittelek 
a/ én gazdáimhoz, Polübosz királyhoz és Meropé királynéhoz 
Korinihoszba, ők fiukká fogadtak és felneveltek téged. 

El-e még Laiosz királynak ez a pásztora? - kérdezte fokozódó 
rémülettel a város véneit Oidipusz. - Ki ismeri, ki tudná gyorsan 


idehívni? 

Iokaszté átlátta már, mire vezet a faggatózás, és kétségbeesetten 
rimánkodott, hogy Oidipusz ne kutasson tovább, mert a teljes igazság 
elviselhetetlen lesz. De hiába, Oidipusz már mindent tudni akart, s amit 
még nem tudott, hamarosan meghallhatta Laiosz halálának egyetlen élő 
szemtanújától, a hegyek közé kibujdosott szolgától. A korinthoszi hírvivő 
mindjárt ráismert benne arra a pásztorra is, akitől a Kithairón hegyén 
annak idején átvette a csecsemő Oidipuszt. 


Irtózatos titkok tudója volt a hegyek közé bujdosott öreg szolga; 
ismerte Oidipusz születése titkát, s egyedül ő tudta idáig, hogy Thébai 
trónján Laiosz gyilkosa ül. De nehéz volt szóra bírni, csak Oidipusz 
fenyegetéseire vallott ki mindent, félelemtől nyöszörgő hangon, hogy mi 
történt attól a naptól fogva, hogy Iokaszté, a szörnyű jóslat ismeretében, 
újszülött gyermekét pusztulásra szánva átadta neki. De a végzetet nem 
lehet megmásítani, a jóslat beteljesedett, Oidipusz megölte apját, és 
anyját vette feleségül. 

Iokaszté nem tudta túlélni a szörnyű valóságot, berohant a palotába, és 
saját kezével akasztotta fel magát. Oidipusz utánasietett, de már holtan 
talált rá. Akkor kivett egy aranytűt a királyné köntöséből, és avval szúrta 
ki saját két szemét, hogy ne kelljen látnia többé a számára immár 
elviselhetetlen világosságot. 

Ezután Oidipusz királyt megfosztották királyi díszétől, és száműzték az 
országból. Saját két fia, Polüneikész és Eteoklész egy szóval sem állt 
melléje, sőt gúnyolódtak vele: Kadmosz ezüstasztala mellé ültették, és 
aranykupából kínálták borral, mintha csak ünnepre és nem úttalan 
bujdosásra készülődnék. Ezért Oidipusz megátkozta őket, hogy egyik se 
uralkodjék békében Thébai felett, hanem folytassanak testvérharcot 
egymással, és egymás kezétől essenek el. 


Csak Antigoné kísérte mindvégig gyermeki hűséggel a szerencsétlen 
vak embert, s időről időre Iszméné kereste fel, hogy hírt hozzon Thébai 
felől a bujdosó apának és testvérnek. 


Megöregedve, lerongyolódottan érkezett Oidipusz Athén határához, 
Kolónosz szent ligetébe, ahol véget értek szenvedései. Csak Thészeusz, 
Athén vendégszerető, igazságos királya látta azt a helyet, ahol a föld 
magába fogadta a boldogtalant. Isteni kijelentés ígérte, hogy ismeretlen 
sírhelye áldást fog árasztani Athénre. 


OIDIPUSZ GYERMEKEI 


Oidipusz két fia, miután rájuk szállt a királyság, békésen megegyezett, 
hogy felváltva fognak uralkodni. Azt remélték, hogy így megtörik az apai 
átok, és elkerülik a testvérviszályt. -Az első esztendőben Polüneikész, az 
idősebbik kezében volt a királyi pálca, azután egy évre átadta öccsének, 
Eteoklésznek, és türelemmel várta, amíg megint rá kerül a sor. 


De Eteoklész túlságosan beleszokott az uralkodásba, s amikor az ő éve 
is letelt, megszegte a szerződést, nem adta át helyét Polüneikésznek. 
Mikor Polüneikész vissza akart térni királyi székhelyére, zárt kapukat 
talált, s hazátlanul kellett bolyongania. 


Egy viharos éjszaka érkezett Argoszba, Adrasztosz király udvarába, 
vállán oroszlánkacagánnyal. Történetesen ugyanakkor kért szállást 
Argoszban egy másik földönfutó, Tüdeusz, Oineusz fia, akit hazájából, 
Kalüdónból száműztek. Tüdeusz vadkan bőréből készített subát viselt. 
Menedéket talált mind a két idegen a vihar elől, de azok, ahelyett, hogy 
békésen meghúzták volna magukat, éktelen civódásba kezdtek, mert 
mindegyik magának kívánta a jobb fekvőhelyet. 


Adrasztosz királyt is felverte álmából a lárma, s mikor szolgái 
jelentették, hogy két vándor keresett szállást a pitvarban, és ezek 
civakodnak, magához hívatta őket, és kikérdezte, honnét valók, és hová 
igyekeznek. Azok jóformán még szóhoz se jutottak, amikor 
megpillantotta öltözéküket, az oroszlán és vadkan bőrét a vállukon, és 
eszébe jutott a jóslat: egyszer egy jövendőmondó tette azt a kijelentést, 
hogy Adrasztosz király oroszlánhoz és vadkanhoz fogja két lányát 
feleségül adni. Annak idején nem sokat hederített a király a különös 
jóslatra, de most megértette, hogy éppen a megígért két vő áll előtte. 
Mikor azt is meghallotta tőlük, hogy mind a kettő híres királyi család 
gyermeke, nem habozott tovább, és egyik leányát, Déipülét menten 
Tüdeuszhoz, a másikat, Argeiát pedig Polüneikészhez adta feleségül. S 
mindjárt azt is megígérte nekik, hogy mindkettőt haza fogja segíteni, ha 
kell, akkor fegyveres harc árán. 

Állta is a szavát Adrasztosz király, és erős sereget toborzott, hogy 
hadat indítson két veje érdekében, előbb Thébai, majd Kalüdón ellen. S 
mert először a hétkapus Thébaira akartak támadni, hét szövetséges 
vezérre volt szükség. Polüneikész és Tüdeusz mellé harmadiknak maga 


Adrasztosz vállalta az egyik csapat vezetését, Argoszból még Hippomedón 
csatlakozott hozzá, meg Kapaneusz, az óriás termetű, aki öntelten ígérte, 
hogy tűzcsóvával fogja lángba borítani a várost. Szívesen jött Árkádiából 
Parthenopaiosz is, de Adrasztosz sógora, a békeszerető, bölcs 
Amphiaraosz sokáig vonakodott részt venni a harcban, sőt rábeszélő 
szóval igyekezett a többieket is visszatartani. Mert ő a jövőbe látott, és 
tudta, hogy Thébai falai alatt mindnyájukra halál vár, csak Adrasztosz fog 
élve hazakerülni. 


De ezek nem hallgattak a jóslatraa, sőt  Amphiaraoszt is 
rákényszerítették, hogy velük tartson. Egyszer régen viszály tört ki 
Adrasztosz és Amphiaraosz között, s amikor kibékültek, Adrasztosz a 
béke zálogául húgát, Eriphülét adta Amphiaraoszhoz feleségül. Akkor 
megegyeztek abban, hogy ha máskor is nézeteltérés támad kettőjük 
között, a döntést Eriphülére fogják bízni, s amit ő mond, annak 
mindketten alávetik magukat. Tudta ezt Polüneikész is, s mert 
bujdosásában is magánál tartotta azt a nyakláncot, amelyet egykor 
Kadmosz ajándékozott Harmóniának, evvel vesztegette meg Eriphülét. A 
hiú asszony többre becsülte a drága ékszert, mint férje életét, kimondta, 
hogy Amphiaraosznak kötelessége Adrasztosz seregéhez csatlakozni. 
Ezek után Amphiaraosz nem tiltakozhatott tovább, elindult ő is Thébai 
felé, de mikor családjától búcsúzott, két fiának, Alkmaiónnak és 
Amphilokhosznak a lelkére kötötte, hogy ha a jóslat teljesedik, és nem tér 
haza többé, haláláért anyjukon álljanak bosszút. 


Rémülten látták Thébai falairól a város polgárai az argoszi hadak 
közeledését. Az asszonyok és a leányok jajveszékelve gyülekeztek az 
istenek szobrai köré, nekik volt a legtöbb féltenivalójuk, a férjek, az apák, 
a fiák és a testvérek életéért remegtek, és a saját sorsukért is, hiszen ha az 
ellenség győz, őket rabságba hurcolják. Ott szorongott a nők között 
Antigoné és Iszméné is, a legszerencsétlenebbek, hiszen nekik mind a két 
oldalon volt kiért aggódniuk. Amíg tehették, békéltető szóval álltak 
Polüneikész és Eteoklész közé, de a testvérharctól nem tudták őket 
visszatartani. Eteoklész volt az, aki megszegte a szerződést, de most 
hazáját védi az ellenséggel szemben, Polüneikész pedig megsértett 
igazának akart érvényt szerezni - de igazság-e még az igazság, ha valaki 
hazája ellen az ellenséggel szövetkezik érte? 


Eteoklész királyi paranccsal fojtotta el az asszonyok siránkozását, mert 
már attól tartott, hogy a férfiakban is elcsügged tőle a lélek. Pedig soha 
nem volt még ilyen szükség a bátorságra; az ellenséges hét vezér már 
megszállta Thébai hét kapuját. Eteoklész mindegyik kapu védelmére egy- 


egy kiváló hőst rendelt ki, válogatott fegyverekkel, maga - bár intették az 
asszonyok, hogy ne emelje testvérére fegyverét - a hetedik kapuhoz 
sietett. Ezt Polüneikész ostromolta, Dikének, az Igazság istennőjének a 
képmását hordozva pajzsán, balgatag reménnyel, hogy az majd 
visszahelyezi királyi székébe. Még tartott a harci készülődés, amikor 
Teiresziaszt megkérdezték a háború kimenetele felől, és ő azt jósolta, 
hogy Thébai akkor győz, ha Kreón fiát, Megareuszt - vagy amint nagyapja 
után nevezték: Menoikeuszt - feláldozzák Arésznak. Hiába tiltakozott 
Kreón, amikor Megareusz meghallotta, hogy élete árán megmentheti 
hazája szabadságát, önként vállalta a halált. Fellépett a városfal 
párkányára, ott kardját a szívébe döfte, kiomló vérével szentelte meg a 
falakat, és a mélybe vetette magát, ahol az ellenség gyülekezett. A 
thébaiak akkor törtek ki először az argosziak közé, hogy Megareusz 
holttestét védelmükbe vegyék. De még az argosziak is tisztelettel adtak 
utat, amikor a thébai ifjak, vállukra véve Megareuszt, bevitték a városba, 
apja palotájába. Ott virágokkal halmozták el összetört tagjait, és 
megadták neki a végtisztességet. Thébai városalapító hősei közé emelték, 
és méltán, hiszen bár Kadmosz rakta le a város alapjait, és Amphión vette 
körül erős falakkal, Megareusz volt az, akinek önfeláldozása védte meg az 
erős falaknál is jobban Thébai szabadságát. 


Megareusz hőstette lelkesedéssel töltötte el azokat is, akik idáig 
kishitűen méregették az argosziak haderejét, a városfalnak szegezett 
dárdák sokaságát, a sisakon lengedező lófarkak hullámzását, az 
ezüstfehéren csillogó pajzsokat, amelyek szinte egymásba értek, és úgy 
lepték el a völgyet, mintha hótakaró ereszkedett volna rá hirtelen. 


Az istenek is Thébait segítették. Kapaneusz már-már valóra váltotta 
gőgös dicsekvését, és magasba emelte az égő szurokfáklyát, hogy átdobja 
a városfalon, de Zeusz villáma éppen akkor sújtotta halálra. 
Parthenopaioszt, az arkadiai királyleány, Atalanté fiát Periklümenosz, 
Poszeidón fia találta el a bástyafalról alágördített sziklányi kődarabbal. 
Hippomedónt Iszmarosz ölte meg; Tüdeusznak hatalmas pártfogója volt, 
Pallasz Athéné, de mégsem menekült meg a haláltól. Mikor az istennő 
meglátta, hogy Melanipposz halálos sebet ejtett rajta, bűvös gyógyírral 
sietett segítségére, és halhatatlanná akarta tenni őt. De közben 
Amphiaraosz levágta Melanipposz fejét, és azt nyújtotta oda a halállal 
viaskodó Tüdeusznak; ez mohón kezdte szürcsölni ellenfele agyvelejét, 
mert azt remélte, hogy a saját életerejét nyeri vissza vele. Csakhogy 
Paliasz Athéné a háborúban sem tűri az embertelen vadságot, s amint ezt 
látta, undorral fordult el pártfogoltjától, és magára hagyta halálos 


végzetével. 


Periklümenosz sebesítette meg Amphiaraoszt is, de ő az Iszménosz 
folyó partján messzire menekült előle, sebesen száguldott szekerén, míg 
egyszer csak Zeusz tüzes mennykövet dobott le. Ahol a villám lecsapott, 
kettéhasadt a föld, és elnyelte Amphiaraoszt, szekerével és 
kocsihajtójával együtt. így rejtette el őt Zeusz a föld mélyén az emberek 
szeme elől, de halhatatlansággal ajándékozta meg, s a föld mélyéről 
azután is adott jóslatot az embereknek, ha illő módon közeledtek az 
eltűnése helyén emelt szentélyhez. 


A Thébait ostromló hét vezér közül csak Adrasztosz menekült élve: 
halhatatlan lova, Poszeidón és Démétér gyermeke, az Areión ragadta ki 
harci szekerét a küzdelemből, és Argoszig meg sem állt vele. 


Polüneikészen és Eteoklészen beteljesedett az apai átok: a két testvér 
egymás kezétől esett el Thébai falai alatt. 


A megvert argoszi sereg elvonult, Thébai felszabadult, és Niké, a 
Győzelem istennője bevonult a nehéz harcban megvédett falak közé. 
Minthogy Oidipusznak mindkét fia elesett, a legközelebbi rokon jogán 
Kreón lett ismét a király. És az új király úgy rendelkezett, hogy 
Eteoklészt, aki hazája védelmében halt hősi halált, temessék el illő halotti 
pompával, de Polüneikész holttestét hagyják temetetlenül, a kutyák és a 
keselyűk martalékául, mert hazája ellen viselt háborút. Azt, aki meg 
merné szegni a tilalmat, és kegyeletet mutatna a hazaáruló iránt, halállal 
fenyegette meg. 


És mégis, alighogy kihirdették városszerte a király parancsát, a 
Polüneikész holtteste mellé kirendelt őrök észrevették, hogy valaki, 
kijátszva éberségüket, a kegyelet jeléül vékony földréteggel takarta be a 
halottat. Tanácstalanságukban már-már egymást vádolták, végül is úgy 
döntöttek, hogy eltávolítják a földréteget, és jelentik a királynak, mi 
történt. De melyikük jelentse? Hiszen ezek után egyikük se mert a király 
szeme elé kerülni. A sorsra bízták a döntést, kockát vetettek, s így 
egyiküknek vállalnia kellett. 


Az elbizakodott király alig akart hinni a fülének, képzelni se tudta, 
hogy akad valaki, aki megszegi tilalmát. Keményen megparancsolta az 
őröknek, hogy kerítsék elő a vakmerő tettest, mert különben őket éri utol 
a büntetés. 


dd 


Nem sok reménye volt a jelentést tévő őrnek arra, hogy teljesíteni 
tudja a parancsot, de gondolta, időt nyer legalább, s ha nem sikerül a 
tettes nyomára akadnia, feléje se néz többé a királynak, hanem menekül, 


amerre lát. De nem sok idő múlva újra megjelent a palota előtt, s a téren 
összegyűlt vének ámulva látták, kit vezet maga előtt, mint valami rabot: a 
király rokonát, Oidipusz leányát, Antigonét. 

Kreón éppen kilépett a palotából, és hitetlenkedve hallotta a jelentést: 
a leányt Polüneikész frissen emelt sírhalma mellett találták, amint éppen 
italáldozatot mutatott be a keservesen megsiratott halott szellemének. A 
sírhantot az őrök megint kitakarták, és a tetten ért leányt elfogták. 


Antigoné nem tagadott semmit, fölemelt fővel vállalta a király előtt is, 
hogy megszegte a tilalmat, de csak azért, hogy magasabb törvénynek 
engedelmeskedjék, a természet isteni rendjének, amely nem ma vagy 
tegnap lépett életbe, hanem öröktől fogva fennáll, és az erkölcs íratlan 
szabályait is magában foglalja. 

-Nem azért jöttem a világra, hogy a gyűlölködőkkel együtt 
gyűlölködjem, hanem azért, hogy a szeretet kössön össze az emberekkel - 
mondta Antigoné szelíden, de ellentmondást nem tűrő határozottsággal. 
- És érdemel-e bárki is több szeretetet a testvérnél? Hiszen ha hitvese hal 
meg valakinek, még találhat helyette másikat, elveszett gyermekei 
helyett is születhetnek újak, de ha nem él már sem apám, sem anyám, 
lehet-e még másik testvérem? Ha tettemért halál vár reám, nyugodtan 
eltűröm, de nem tudtam volna nyugodtan nézni, hogy nem akad 
kegyeletes kéz, amely szegény testvéremnek holtában megadja, ami 
minden halottnak kijár. 


De Kreón füle süket maradt minderre, csak azt forgatta fejében, hogy 
hová lesz az ő királyi tekintélye, ha most Antigonénak megkegyelmez. És 
ridegen mondta ki a halált a leányra, sőt még húgát, Iszménét is 
bűnrészességgel vádolta. Ez, szegény, nem tudott erőslelkű nővérével 
tartani a tettben, de most vele együtt szívesen vállalta volna a halált. S 
már arra is volt bátorsága, hogy figyelmeztesse Kreónt: ha Antigonét 
halálra ítéli, saját fiát, a kedves Haimónt fosztja meg menyasszonyától. 
Kreón durván hárította el a figyelmeztetést: Hádész, az Alvilág ura 
oldozza fel kettőjük frigyét. Hiába jött Haimón is, nemcsak szerelmére 
hivatkozva, hanem a nép ítéletére is, amely Antigonét máris 
felmagasztalja, amiért a testvéri szeretet nevében a zsarnokkal mert 
szembeszállni. De Kreón nem törődött már sem fia szerelmével, sem a 
nép véleményével, csak királyi tekintélyét védte, és feltétlen 
engedelmességet követelt. 

Kezet emelni mégsem akart Oidipusz lányára. Ezért elrendelte, hogy a 
város határán kívül egy sziklabarlangba zárják elevenen, s tegyenek 


melléje annyi eleséget is, amennyi elég ahhoz, hogy a város a vér bűnétől 
mentesüljön. 


- Ott aztán könyöröghet Hádészhoz, hogy mentse meg életét, hiszen 
amúgy is mindig csak az alvilági istenek kegyét kereste - tette még hozzá 
gúnyosan. 

De hamarosan megfagyott a gúnymosoly az arcán. Mert alighogy 
elhurcolták Antigonét, egy kisfiú Kreón elé vezette Teiresziaszt: a vak jós 
mindenki helyett látta a jövőt, de őhelyette lába előtt az utat ennek a 
kisfiúnak kellett látnia. Teiresziasz, aki soha nem mondott még olyan 
jóslatot, amely ne ment volna teljesedésbe, borzalmas előjelekre 
figyelmeztette a királyt: ahol máskor madárjóslatra szokott várni, 
izgatott vijjogás, egymással viaskodó madarak karmainak csattogása, 
szárnyának zúgása hallatszik, s az oltár tüze. hiába ég, nem csap fel a 
lángja magasba, az istenek visszautasítják az áldozatot. 


- Miattad fordulnak el az istenek a várostól - jelentette ki Teiresziasz 
-, mert az élőt sírverembe zártad, a halottat pedig nem engeded 
eltemetni. 


Úgy tett először Kreón, mintha nem sokat adna Teiresziasz beszédére. 
Meg is vádolta, hogy titkos vetélytársai bérelték fel ellene. De megrendült 
a nyugalma, amikor Teiresziasz az Erinnüszekre, a bosszúálló istennőkre 
hivatkozott, akik Kreón családját hamarosan gyászba fogják borítani. 


Sértődötten távozott a jós, de maga után hagyta szörnyű jóslatát, és 
nyugtalanságot hagyott hátra Kreón lelkében. Még mindig habozott, a jós 
szavára hallgasson-e, vagy a saját tekintélyét védje tovább, de már hajlott 
a thébai vének józan szavaira, akik azt tanácsolták, temettesse el illően 
Polüneikészt, és szabadítsa ki a leányt a sziklasírból, amíg nem késő. 


Maga mellé vette szolgáit, csákánnyal, baltákkal, ásókkal felszerelve. 
Először  Polüneikész meggyalázott holttestét keresték fel, friss 
olajfaágakkal betakarva elhamvasztották, és sírhalmot hántolták föléje. 
Majd a barlanghoz siettek, ahova Antigonét zárták. A barlang szája elől 
elgördítették a sziklát, de későn érkeztek: a leányt holtan találták, 
fátylából sodort kötéllel akasztotta fel magát, hogy ne kelljen lassú 
kínhalálát bevárnia. Mellette jajveszékelt Haimón: siratta menyasszonyát, 
és átkozta apját. Már kívülről hallotta Kreón, s türelmetlenül lépett a 
barlang mélyére hatoló szolgák nyomába. Mikor odaért, kétségbeesetten 
könyörgött fiának, hagyjon fel a hiábavaló gyásszal, és kövesse őt. De 
Haimón kardot emelt ellene, s amikor Kreón félreugrott, maga ellen 
fordította fegyverét, és holtan rogyott halott menyasszonya mellé. 


Karjába szorítva hozta ki fia holttestét a király a barlangból, s úgy vitte 
jajveszékelve a palotába. Itt újabb csapás várt rá: felesége, Eurüdiké, 
amikor megtudta, mi történt, elsiratta gyermekeit, Megareuszt, akit 
Thébai szabadulásáért kellett Arésznak feláldozni, és Haimónt, akit most 
Kreón kegyetlensége döntött romlásba, majd megátkozta férjét, és 
öngyilkos lett. 


Így büntették az istenek Kreón elbizakodottságát. 


Tíz eszendő múltán a Thébait ostromló hét vezér fiai - az , epigonok" - 
megismételték az apák vállalkozását. Az , utódok" több sikert értek el, 
mint az elődök. Az előző háborúban csak egy vezér maradt életben a hét 
közül, Adrasztosz, most pedig csak egy esett el, éspedig éppen Adrasztosz 
fia, Aigialeusz. A többiek diadalmasan vonultak be a városba, és 
Polüneikész fiát, Therszandroszt visszahelyezték ősei örökébe. A 
zsákmány javát Apollónnak ajánlották fel, és elküldték Delphoiba vele a 
menekülés közben elhunyt Teiresziasz leányát is, Mantöt, aki örökölte 
apja jóstehetségét. 

Therszandrosz nem uralkodott sokáig Thébaiban. Vezértársával, 
Diomédésszel, Tüdeusz fiával együtt csatlakozott a Trója ellen gyülekező 
görögökhöz, de míg Diomédész a trójai háborút is győzelmesen 
végigharcolta, Therszandrosz már a kis-ázsiai előcsatározások során 
Télephosszal, Héraklész és Augé fiával került szembe, és elesett. 


THÉSZEUSZ 


Thészeusz isteni apja Poszeidón volt, halandó apja Aigeusz, Athén 
királya, anyja pedig Aithra, troizéni királyleány. Thészeusz anyai 
nagyatyja, Pittheusz házánál nevelkedett; Aigeusz egy súlyos szikla alá 
rejtette kardját és saruját, s meghagyta Aithrának, hogy csak akkor küldje 
el hozzá Athénbe a fiút, ha már a maga erejéből képes lesz a sziklát 
elgördíteni, hogy apai örökségét magához vegye. Mikor tizenhat éves lett 
Thészeusz, anyja a sziklához vezette, az ifjú könnyed mozdulattal emelte 
ki alóla a kardot és a sarut, azt oldalára kötötte, ezt lábára vette, és 
elindult ősei, az Erektheidák hazájába. 


Troizén és Athén között akkoriban mindenféle rabló népség zavarta az 
útonjárók békességét; Thészeusz bátran szembeszállt velük, és 
megtisztította tőlük a vidéket. Az egyik Periphétész volt, aki Epidaurosz 
tájékán vasbunkóval állta útját; Thészeusz legyőzte őt, és a vasbunkót 
magához vette. A korinthoszi  földszorosan garázdálkodott 
Pitüokamptész, a , Fanyűvő" óriás, aki arra kényszerítette a vándorokat, 
hogy vele együtt szálfenyőt görbítsenek meg, mint valami íjat, aztán 
hirtelen elengedte a fát. Akivel így bánt el, hirtelen a magasba röpült, 
majd lezuhant, és menthetetlenül halálra zúzta magát. Thészeusz a 
kegyetlen óriást büntette ugyanúgy, majd azon a tájon alapította meg az 
iszthmoszi versenyjátékokat. Eleuszisz közelében, Prokrusztésznél kért 
volna szállást, de ennek a gonosztevőnek megvolt az a szokása, hogy 
mindenkit, aki betért hozzá, ugyanabba az ágyba fektetett, s aki hosszabb 
volt, mint az ágy, annak a tagjaiból levagdosott annyit, hogy éppen 
elférjen az ágyban, aki meg kisebb termetű volt, azt az ágy hosszának 
megfelelően erővel kinyújtóztatta. Thészeusz őt is halállal büntette, és 
tovább folytatta útját atyja palotájáig. Itt felmutatta a kardot és a sarut, 
az ismertetőjelekről Aigeusz boldogan ismert fiára. 


De még sokféle veszedelemmel kellett Thészeusznak ősei házában is 
szembenéznie. 


Aigeusznak volt egy testvére, Paliasz, ennek meg ötven óriás termetű 
fia, akik már régen számítottak arra, hogy Aigeusz gyermektelenül fog 
meghalni, s utána övék lesz a királyság. Ezek mikor hírét vették 
Thészeusz megérkezésének, megtámadták, de Thészeusz legyőzte őket. 
Népszerűségét növelte a marathóni bika megfékezésével: Thészeusz 


elevenen fogta el az emberek és a barmok életét fenyegető vad bikát, és 
úgy hajtotta végig a városon, majd Apollón oltárán áldozta fel. Amikor 
erre a kalandra indult Thészeusz, útközben egy jóságos öregasszony, 
Hekalé házába tért be. Ez megvendégelte, és megfogadta, hogy ha 
szerencsésen hazatér, ő maga fog szerény vagyonkájából Zeusz 
Szótérnak, a megmentő istennek áldozatot bemutatni. De nem érte meg 
Thészeusz hazatérését, és így a marathóni bika megfékezése után 
Thészeusz alapította meg az ő tiszteletére Zeusz Hekalaiosz ünnepét. 


A marathóni bikához különben szomorú emlék fűződött. Még 
Troizénban élt Thészeusz, amikor Aigeusz király a Panathénaia ünnepén 
fényes verseny játékot rendezett, s ezen részt vett Androgeósz is, a krétai 
Minósz király fia, és mindenkit legyőzött. Féltékenyen nézték az idegen 
győzelmét az athéniek, s Aigeusz király ekkor a marathóni bika ellen 
küldte a krétai királyfit, akit a bika halálra taposott. Minósz király méltó 
haraggal indított hadjáratot fia gyilkosai ellen, és az istenek is 
megbüntették Athént a vendégjog durva megsértéséért. Járványt és 
szárazságot bocsátottak egész Attikára, még a folyók is kiapadtak. 
Apollón isten kijelentette, hogy az istenség haragja csak akkor szűnik 
meg, és az athéniek csak akkor szabadulnak a csapásoktól, ha 
kiengesztelik Minószt. 


A krétai király kegyetlen sarcot követelt. A békekötés fejében arra 
kötelezte Athént, hogy kilencévenként hét ifjat és hét leányt küldjenek 
Krétába. Ezekre borzalmas sort várt: a krétai királynénak, Héliosz 
leányának, Pasziphaénak szörnyszülött, félig bika, félig ember alakú fia, a 
, Minósz-bika" - a Minótaurosz - falta fel őket zegzugos barlangjában, a 
labürinthoszban. Az útvesztőt a Minósz szolgálatában álló, athéni 
származású ezermester, Daidalosz építette. 


Már harmadszor került sor a rettenetes adóra. Minósz maga jött el 
Athénbe, hogy kiválogassa az athéni fiatalság színe-javából a hét ifjat és a 
hét szüzet. Az ifjaknak fegyvertelenül kellett hajóra szállniuk. Fzúttal 
Thészeusz királyfi is közöttük volt, s ő bízott abban, hogy Paliasz Athéné 
segítségével legyőzi az emberevő szörnyeteget, megmenti társai életét, és 
megszabadítja hazáját a gyásztól és a gyalázattól. Ősz hajára földet 
hintett Aigeusz, mert ki tudja, látja-e még valaha fiát. Fekete vitorlát 
húzott a hajóra, és meghagyta Thészeusznak, hogy ha sikerül legyőznie a 
Miriótauroszt, s hazaindul társaival, cserélje fehérre a fekete vásznat. 


Sebesen suhant a sötét hajó a hős Thészeusszal és tizenhárom ragyogó 
szépségű athéni fiatallal, már a Krétaitenger habjait szelte. Északi szél 


csapott a vitorlába, a harcban viharzó Athéné terve szerint. És ott a hajón 
a krétai király szerelemre gyulladt Eriboia iránt, s már fehér arcát 
érintette kezével. Riadtan hívta segítségül Thészeuszt az athéni szűz; 
Pandión hős unokája látta, mi történik, tekintete sötéten örvénylett 
szemöldöke alatt, szívét szörnyű fájdalom szaggatta, és így szólt 
Minószhoz: 


- Nem vezérli többé jámborságod a lelked indulatát, Zeusz gyermeke! 
Ha hős vagy, fékezd meg a gőgös erőszakot önmagadban! Amit az isteni 
végzet rendelt számunkra, s amire szerződéssel kötelez minket Diké, 
vállaljuk a sorsot, ha eljön. De te tartsd vissza gonosz szándékodat! Ha 
valóban a föníciai királyleány isteni nászából születtél, és Zeusznak vagy 
a gyermeke, hát tudd meg: én is istentől származom! Anyámat, Aithrát, a 
troizéni királynak, Pittheusznak a leányát a tenger ura, Poszeidón 
szerette, és az ibolyafürtű Néreiszek ajándékozták meg menyasszonyi 
fátyollal. Ezért mondom neked, bajt hoz az erőszak, fékezd meg a gőgöt, 
mert én nem kívánom az isteni Hajnal kedves fényét sem látni többé, ha 
te egyet is az ifjú lányok közül akarata ellenére kényszerítesz szerelemre. 
Mérjük össze előbb karunk erejét, s döntsön az istenség, hogy mi lesz 
azután! 


Mondta a derék hős, és bámulták bátorságát a hajósok. De Minósz 
haragra lobbant, és cselt szőve Thészeusz ellen, váratlanul így szólt: 


- Hallgass meg, Zeusz atya, te hatalmas erejű! Ha valóban a te fiad 
vagyok, küldj nekem a magas égből hirtelen villámot, lánghajú csodajelt 
igazolásomra! - Majd lehúzta fényes aranygyűrűjét az ujjáról, és 
Thészeuszhoz fordult. - Ha te is igazán isteni sarjadék, a földrázó 
Poszeidón fia vagy, hozd fel ezt a gyűrűt a tenger mélyéről, hiszen 
bátorsággal járhatsz apád házában! 

Alighogy kimondta Minósz e szavakat, villámlott az ég: Zeusz 
meghallgatta a vakmerő imát, és azt akarta, hogy mindenki lássa, milyen 
tiszteletet szerez kedves fiának. Minósz pedig, amint megpillantotta a 
kívánt csodajelt, az ég felé tárta két kezét, és szólt: 


- Láthatod, Thészeusz, hogyan tett mellettem bizonyságot atyám. Most 
rajtad a sor, ugorj az örvénylő tengerbe, ha igazán Poszeidón az apád, 
dicsőséget szerez neked az egész földön! - És azzal a gyűrűt a tengerbe 
dobta. 

Nem hátrált meg Thészeusz; a hajó párkányára állt, és onnét vetette le 
magát a zöld tarajos hullámok közé. Zeusz fia, Minósz örömmel látta ezt, 
s azután megnyugodva adott parancsot, hogy állítsák a hajót a szél 


irányába, és menjenek tovább. De a sors másként rendelte. 


Sebesen suhant a hajó, hátába kapott az északi szél, és űzte, űzte maga 
előtt. Megremegtek az athéni ifjak, amint látták, hogy a hős, akibe idáig 
minden reményüket helyezték, a tengerbe vetette magát. 
Liliomszemükből csak úgy hullott a könny, és várták a súlyos végzet 
beteljesedését. 


Ezalatt a tenger mélyén a delfinek Thészeuszt atyja palotájához 
vezették. Belépett az isteni terembe, meglátta Néreusz leányait, és 
megdobbant a szíve: ragyogó tagjaik fénylettek, mint a tűz, hajukba 
aranyszalagok fonódtak, s nedvesen csillogó lábbal boldog kartáncot 
jártak. Meglátta a palotában atyjának kedves feleségét is, a 
tiszteletreméltó Amphitritét; az istennő bíborpalástot dobott a szívesen 
látott ifjú vállára, csapzott haját sötétpiros rózsákból kötött koszorúval 
szorította le, amelyen nyoma sem volt a hervadásnak, bár még 
nászajándékul kapta egykor a csalfa Aphroditétól. 


Így oltalmazták meg Thészeuszt az istenek. Minósz király rémülten 
látta, amint fellép a karcsú hajóra, száraz bőrrel, kezében az aranygyűrű, 
s az isteni ajándékok csillognak rajta, vállán a bíborpalást, fején a 
sötétpiros rózsakoszorú. Az ifjak és a szüzek új örömtől voltak hangosak, 
már messziről diadalénekkel köszöntötték Thészeuszt, a tenger 
visszhangozta dalukat. És a hajó siklott tovább, s az ifjak és a szüzek 
növekvő bizalommal tekintettek sorsuk elé, hiszen Thészeusz ismét 
közöttük volt. 


A könnyű hajó és a szelíd szelek elvitték Thészeuszt Minósz büszke 
székvárosába. Meglátta az athéni hőst a krétai királyleány, a szép 
Ariadné, ki anyja lágy karja között nevelkedett eddig, mint ahogyan a 
tavaszi szellő sarjasztja a tarka virágzást. El sem mozdította vágyódó 
szemét az ifjúról a királyleány, amíg lelkét át nem járta a szerelem, s 
Erósz lángja el nem hatolt a velőkig. 

Erósz, ki gonddal keveri az emberek örömeit, és Aphrodité, aki úrnő a 
szerelem és a tenger habjai felett, milyen hullámokon dobálták a 
szerelmes leányt, míg a szőke idegen után sóhajtozott! Mennyi 
aggodalom töltötte el bágyadó szívét, hogyan sápadt el, mikor Thészeusz 
jelentkezett a királynál, hogy megbirkózzék a szörnyeteggel, vagy a 
halált, vagy a dicsőséget várva! 

Titkon megegyezett Ariadné az idegennel, és egy gombolyag fonalat 
adott neki. Mert a labürinthoszban az is eltévedt volna, akit esetleg 
megkímél a szörnyeteg. De Thészeusz Ariadné fonalát gombolyította, s 


mikor Paliasz Athéné segítségével megölte a Minótauroszt, a fonál 
mentén szépen megtalálta a kijáratot is a labürinthoszból. Akkor aztán 
megmentett társaival együtt hazahajózhatott Athénbe, és vitte magával a 
krétai királyleányt, kinek megígérte, hogy segítségéért feleségül fogja 
venni. Meg aztán Ariadnénak nem is lett volna maradása Krétában, ha 
Minósz megtudja, hogy saját leánya segítette az idegeneket. 

Thészeusz szerelméért hagyta el apját, anyját és testvéreit Ariadné, de 
Thészeusz hűtlen lett hozzá, és megfeledkezett arról is, hogy neki 
köszönheti életét. Mikor Naxosz szigetére érkeztek, Ariadnét elnyomta az 
álom, Thészeusz partra tette az alvó leányt, és úgy hajózott tovább hazája 
felé. Felébredt Ariadné, és egyedül találta magát a lakatlan szigeten. 
Hangos panaszszóval öntötte ki keserves haragját a hűtlen Thészeusz 
ellen, felment a magas hegyekre, ahonnét messzire el lehet látni a 
tengeren, majd a tenger remegő habjai közé futott, meztelen bokája fölé 
emelve lágy ruháját. Szája tajtékzott a vérfagyasztó, keserves 
jajveszékelésben: 


- Hát itt hagytál engem e magányos szigeten, álnok Thészeusz? Hát így 
törődsz az istenekkel, hogy esküszegéssel mersz hazádba térni, engem 
elfeledve? Hát semmi sem tudta kegyetlen lelked szándékát 
megmásítani? Nem volt egy csepp szánalom sem benned? Bizony nem ezt 
ígérted nekem, hanem víg menyegzőt, a várva várt nászdalokat, miket 
most mind meghiúsultán szórtak szét a szelek a levegőben. Én ragadtalak 
ki a halál örvényéből, s íme, ez a jutalmam: a vadak tépnek szét, és a 
ragadozó madarak prédája leszek e szigeten, ha meghalok, senki sem 
hántol a föld rögeiből sírdombot fölém. Oroszlán szült téged, magányos 
kőszirten, a kegyetlen tenger hullámai dobtak partra, valamelyik tengeri 
szörny volt az anyád, hogy így jutalmazod azt, aki az édes életnek 
megmentett. Ha nem is kívántad, hogy hitvesed legyek, vagy ha nem 
akartál idegen asszonnyal ülni lakodalmat, mert attól tartottál, hogy mit 
szólnak hozzá hazádban, akkor is legalább hazavittél volna, hű 
rabszolganődnek, hogy szolgáltalak volna, kedves tagjaidat üdítő 
fürdővel simogatva s bíbortakaróval megvetve pihenőre ágyad! Most 
hová forduljak, kitől várhatok még segítséget? Nincs egy árva tető e 
puszta szigeten, s a tenger habjai zárnak körül, nincs rá mód, nincs 
remény, hogy elfussak innét. Erinnüszek, ti bosszú istennői, kiknek a 
homlokát hajfürt helyett kígyók koszorúzzák, jertek, hallgassátok meg az 
én panaszos szómat, mert jaj, csak panaszkodni tudok, tehetetlenül, 
eszeveszett dühtől elvakultan! De panaszos szavam keblem mélyéről jön, 
ti ne is hagyjátok gyászom bosszulatlan: ahogyan engemet elhagyott, úgy 


döntse gyászba Thészeusz azokat is, kiket legjobban szeret! 


Ariadné sokáig nézett a hajó után, keserves gondok között. De 
egyszerre a sziget másik oldalán, gazdag virágzással feltűnt Dionüszosz, a 
szatüroszok és a szilénoszok ünnepi menete - thiaszosza - élén. Ariadnét 
kereste, mert Ariadné iránt gyulladt szerelemre. Kíséretében voltak a 
mainaszok, és őrjöngő bakkhoszi mámorukban hangos rival-Thészeusz 
ligással kiáltoztak: evőé! A fejükön repkénykoszorú volt. Egy részük a 
thürszoszt suhogtatta, mások szétszaggatott bikaborjú véres tagjait 
dobálták, voltak, akik tekergőző kígyókkal övezték fel magukat. És orgiát 
ültek, mély üregű szekrényben hordozva körül a szent tárgyakat, titkos 
ünnepet, amelyet nem szabad kihallgatni a beavatatlanoknak. Hosszú 
tenyerükkel verték a dobot az asszonyok, vagy réztányérral idézték elő a 
csengő-bongó lármát, rekedten búgtak a kürtök, és a barbár sípok 
borzalmas, sziszegő hangot adtak. 


Ilyen kísérettel közeledett Dionüszosz az elhagyott leányhoz, és 
Thészeusz hűtlensége után az isten szerelme vigasztalta meg Ariadnét. 


Thészeusz ezalatt már messze hajózott, a feledékenység vak sötétsége 
borult a lelkére. Amint Ariadnénak tett esküjéről megfeledkezett, úgy 
feledkezett meg atyja szavairól is. Nem vonta fel a fehér vitorlákat, s 
mikor meglátta a fellegvárból Aigeusz, hogy fekete vitorlával közeledik a 
hajó, azt hitte, a kegyetlen végzet megfosztotta kedves fiától. 
Kétségbeesetten vetette magát a szikláról a tengerbe, amelyet azóta 
neveznek Aigaionnak, azaz Égei-tengernek. 


Thészeusz meggyászolta atyját, és átvéve örökét, igazságosan 
uralkodott. Ő egyesítette Athén négy ősi kerületét egységes állammá, jó 
törvényeket hozott, és rendezte az istenek ünnepeit. A népet három 
osztályba - nemesek, földművesek és iparosok - sorolta, de a népgyűlésen 
mindenkinek beleszólást engedett a közügyek intézésébe. Gondosan 
ügyelt rá, hogy a vendégjogot többé senki meg ne sértse Athénben; a 
város gyakran fogadta be és részesítette védelemben azokat, akiket 
hazájukból száműztek. 


Így biztosította hazája szabadságát, felvirágzását és tekintélyét a többi 
görög város előtt Thészeusz. De azután sem tudott békén megülni otthon, 
gyakran járt hősi kalandokra. Részt vett a kalüdóni vadkan elejtésében, 
az Argonauták kolkhiszi útjában, s különösen sok emlékezetes 
vállalkozást hajtott végre két hű barátjával, Peirithoosszal és 
Héraklésszel. Amikor Peirithoosz, a lapithák királyának, Ixiónnak a fia 
Hippodameiát, Adrasztosz leányát vette feleségül, fényes násznép gyűlt 


össze, jelen volt a görög hősök színe-virága, meghívták a félig 
embertestű, félig lótestű kentaurokat is, mert rokonságban álltak a 
királyi családdal. 

Meggyújtották már a menyegzői fáklyát, s mint ilyenkor szokás, 
nászdalt énekeltek, amely az élete virágjában, esküvője napján eltűnt 
Hümenaiosz emlékét idézte. És előlépett ünnepi öltözetben, tisztes 
asszonyoktól kísérve, a menyasszony: szépségén — mindenki 
elcsodálkozott, és boldognak mondták Peirithooszt, hogy ilyen asszonyt 
vezethet házába. 


De a vidám lakodalmat csakhamar megzavarta a részeg kentaurok 
durvasága. Eurütosz, aki közöttük is a legféktelenebb volt, boros fejjel 
megtámadta a menyasszonyt, duhaj kedvében hajánál fogva ragadta meg, 
mire felborult a rend a teremben, feldöntötték az asztalokat, s míg 
Eurütosz a menyasszonyt akarta elrabolni, a többi kentaur is felkapta és 
vitte kifelé azt, aki megtetszett neki. Olyan lett egyszerre a lakodalmas 
ház képe, mint valamely elfoglalt városé, a nők sikoltoztak, és a férfiak, 
amint első meglepetésükből magukhoz tértek, a védelmükre siettek. 
Elsőnek az athéni Thészeusz eszmélt, Peirithoosz hűséges barátja. 


- Eurütosz, miféle őrület szállt meg?! - förmedt a magáról 
megfeledkezett kentaurra. - Hogy mered Peirithooszt megsérteni, amíg 
bennem csak egy leheletnyi élet is van?! Nem tudod, hogy velem is ujjat 
húz, aki őt bántja?! 

Nem felelt semmit a kentaur, de nincs is szó, amivel ilyen durva tettet 
menteni lehetne. Inkább megtetézte vétkét: durván Hippodameia 
védelmezőjének arcába és domború mellébe csapott. Egy hatalmas 
borosedény esett Thészeusz keze ügyébe, fölkapta, és támadójára sújtott 
vele. A kentaur halálra sebzetten rogyott le, a vér és a bor összekeveredve 


folyt ki belőle. 


- Fegyvert, fegyvert! - üvöltötte a többi kentaur, amikor látták, hogy 
testvérük holtan maradt ott, ahová esett. 


Bosszúvágyukat a bor mámora is tüzelte. Először serlegeket, 
kelyheket, üstöket és más edényeket hajigáltak egymásra. Aztán 
kitódultak a palotából, a közeli és távoli erdőket is betöltötte a harci zaj, 
szálfákat téptek ki tövestül, és sziklákat szaggattak a hegyoldalról, hogy 
ellenfeleikre hajítsák. A lapithák és szövetségeseik közül maga 
Peirithoosz, valamint Thészeusz, Péleusz és Nesztor tüntették ki magukat 
leginkább, meg Mopszosz, a jós, és Kaineusz, akit Poszeidón változtatott 
leányból legénnyé, de  szerencsétlenségére, mert a kentaurok 


kegyetlenségének vált áldozatává. A kentaurok vagy ott lelték halálukat, 
vagy az éj leple alatt megfutottak. 


Thészeusz és Peirithoosz vakmerősége nem ismert határt, különösen 
ha együtt voltak, és a maguk ereje mellett egymás segítségében is 
bízhattak. Megfogadták, hogy Zeusz egy-egy leányát szerzik meg 
egymásnak. Előbb Peirithoosz segítette Thészeuszt az akkor még csak 
tizenkét éves Helené elrablásában: Thészeusz Aphidnai várában anyja, 
Aithra őrizetére bízta Helenét, s mert Zeusz és Léda leányánál csak Zeusz 
és Démétér leánya, Perszephoné lehetett szebb, a két hű barát leszállt 
érte az Alvilágba. 


De nem jutottak messze a Hádész kapujától, fáradtan leültek egy 
kőpadra, és nem tudtak többé felállni, mert ez a kőpad a Feledés Széke 
volt. Így ott kellett ülniök mindaddig, amíg Héraklész nem jött le a Holtak 
Birodalmába a Kerberoszért, a háromfejű kutyáért. Könyörögve nyújtotta 
ki karját Héraklész felé a két jó barát, de ez csak Thészeuszt tudta 
kimenteni: amikor Peirithooszt is el akarta oldani a kőtől, földrengés 
figyelmeztette, hogy ne kísértse tovább a lehetetlent. 


Míg Thészeusz az Alvilágban időzött, Kasztór és Polüdeukész bevették 
Aphidnait, kiszabadították nővérüket, Thészeusz anyját pedig foglyul 
ejtették. így az ősz athéni királyné Spártába került rabszolgának, és 
cselédsorban kísérte el Trójába Helenét, amikor ezt később Parisz 
megszöktette. 


Héraklésszel együtt harcolt Thészeusz az amazonok ellen; Antiopét 
megszerette, és feleségül vette, s már ifjúvá serdült az amazon fia, 
Hippolütosz, amikor Thészeusz Phaidrátz Minósz király leányát és 
Ariadné húgát - vette feleségül. A krétai királyleánynak is született két 
fia, Akamasz és Démophoón. 


Hippolütosz a rét vadvirágaiból font koszorút Artemisz istennő 
oltárára, valahányszor megtért a vadászatról. De Aphrodité oltárát 
elhanyagolta, hiába intette hű öreg szolgája, hogy valamennyi istennek 
meg kell adni azt, ami jár neki. Aphrodité, a szerelem istennője bosszút 
forralt: fiatal mostohaanyja, Phaidra szívében keltett szerelmet 
Hippolütosz iránt. És egyszer, Thészeusz távollétében, kitört a titkolt 
szenvedély; Hippolütosz felháborodottan utasította vissza a csábítást, de 
ekkor Phaidra önkezével vetett véget életének, Thészeuszhoz intézett 
búcsúlevelében Hippolütoszt vádolva meg, hogy el akarta őt csábítani. A 
hazatérő Thészeusz hitelt adott a vádnak. Poszeidónhoz imádkozott saját, 
hálátlannak vélt fia haláláért, s mert az isten egyszer azt ígérte, hogy 


három kívánságát teljesíti, az átok beteljesedett. A tengerből vad bika 
tört elő, megvadította Hippolütosz paripáit, és azok az ártatlan ifjút 
halálra hurcolták. Artemisz se tudta megmenteni, mert törvény az 
istenek között, hogy egymás terveit nem keresztezik. Csak miután betelt 
Hippolütosz végzete, világosította fel a kétségbeesett Thészeuszt, hogy 
meggondolatlan átkával ártatlant sújtott: Hippolütosz nem szegte meg 
hűségét apja iránt, s Phaidra szívében is Aphrodité keltette a kettejüket 
elpusztító szenvedélyt, féltékenységből, amiért Hippolütosz mindig csak 
a szűz Artemiszt tisztelte az istenek közül. Halála után megbecsülés 
kísérte az emlékét: a troizéni leányok esküvőjük előtt még századok 
múltán is neki áldozták fel levágott hajfürtjüket, és gyászénekben 
siratták korai halálát. 


A trójai háborút már Thészeusz sem érte meg. Kasztór és Polüdeukész 
segítette — vele — szemben Athén trónjára Menesztheuszt; 
Thészeuszszámkivetettségében — Szkürosz szigetére jutott, ahol 
Lükomédész király egy szikláról a mélybe taszította. 


A trójai háborúban két fia vett részt, Akamasz és Démophoón; ezek 
Trója feldúlása után a rabszolganők között ismertek rá nagyanyjukra, 
Aithára. Magukhoz vették, és vele, valamint Pallasz Athéné városvédő 
szobrával együtt tértek vissza Athénbe, ahol átvették apjuk örökét. 


A Pallaidon tehát, amely eddig Tróját oltalmazta, Thészeusz városát, 
Athént védte ezután. De óvta Thészeusz szelleme is; századokkal később, 
amikor a görög nép szabadságát a perzsákkal szemben védelmezték a 
marathóni harcmezőn az athéniak, sokan látni vélték, hogy Thészeusz 
árnyéka fegyverbe öltözötten vezette őket győzelemre. 


DAIDALOSZ ÉS IKAROSZ 


Daidalosz, az athéni ezermester, féltékenységből megölte unokaöccsét 
és tanítványát, Talószt, a fazekaskorong és a fűrész feltalálóját. Ezért 
halálra ítélték, de ő Krétába menekült, és itt Minósz király szolgálatába 
állott. Mikor Minósz feleségének, Pasziphaénak, félig bika alakú 
gyermeke született, a Minótaurosz, Daidalosz építette számára a 
labürinthoszt. De Minósz azután sem engedte el maga mellől. 


Daidalosz megunta a hosszú számkivetést, és megérintette lelkét a 
honvágy, de minden oldalról tenger állta útját. 


- A földön és a tengeren feltartóztathat, de az ég bizton nyitva áll - 
gondolta magában -, meneküljünk arra! Mindent elfoglalhat, de nem 
foglalja el a levegőt Minósz. 


És elmerült a még ismeretlen művészetben, és megújította a 
természetet. Tollakat rakott szépen egymás mellé, a legkisebb után egyre 
nagyobbakat, majd a legnagyobbakat egyre kisebbre váltva, mintha 
halmon nőttek volna, vagy mint ahogy a pásztorsípon a különböző 
nagyságú nádszálak sorakoznak egymás után lassú emelkedéssel. Aztán a 
közepén lenfonállal fűzte össze őket, alul viasszal kötötte meg, s amint 
így összeállította, egy kevéssé meghajlította, hogy az igazi madarakat 
utánozza vele. Mellette állt fia, Ikarosz, s nem tudta, hogy a saját 
vesztében gyönyörködik. Ragyogó arccal majd a szélben libegő pelyhek 
után kapdosott, majd hüvelykujjával a sárga viaszt puhítgatta, és 
játékával hátráltatta atyja csodálatos munkáját. 

Mikor az utolsó simítást is elvégezte alkotásán a művész, a kettős 
szárny közé lendítette testét, és függve maradt a meglebegtetett légben. 
Kitanította gyermekét is: 


- Mindig középre tarts, nehogy, ha alant repülsz, a tenger habja 
nehezítse el tollaidat, ha pedig magasabban, a tűz égesse össze! A 
középen haladj, nem kell a csillagokat se vizsgálnod, hogy tájékozódj, 
elég, ha engemet követsz! 


S megmutatta, hogy kell repülni, és a fiú vállához illesztette az újfajta 
szárnyakat. Míg evvel babrált, és oktatgatta fiát, könny áztatta ráncos, 
öreg arcát, és remegett az apai kéz. Megcsókolta, mintha tudta volna, 
hogy ezek az utolsó csókok, s szárnyán felemelkedve, ő repült elől, és 
aggódott útitársáért, mint a madár, mikor gyönge fiókáját a magas 


fészekből az égi útra bocsátja. Még biztatta, hogy jöjjön utána, és 
tanítgatta a vészt hozó művészetre, s mozgatta a saját szárnyát, és 
hátrahátranézett fiára. 


Megbámulta őket a halász, miközben remegő nádszállal leste a 
zsákmányt, egy pásztorember, botjára támaszkodva, szántóvető az eke 
szarva mellett. S aki látta, amint a levegőt szelték, isteneknek hitte őket. 


S már bal felől Héra szigete, Szamosz, és Délosz és Parosz mind 
elmaradtak, jobbra Lebinthosz volt, és a mézben gazdag Kalümné, mikor 
a fiú örülni kezdett a vakmerő repülésnek, elhagyta vezetőjét, és az ég 
felé "vágyódva, magasabbra vette útját. A hevesen tűző nap 
szomszédságában meglágyult a viasz, ami összetartotta a tollakat, és 
szétfolyt. Szárnyát elvesztve, meztelen két karját már hiába rázta, nem 
tudott a levegőben megkapaszkodni. Zuhanás közben még atyja nevét 
kiáltotta. De hamarosan elnyelte a kék víz, amelyet aztán róla neveztek el 
Ikaroszi-tengernek. 

A szerencsétlan apa - de már nem is apa - utánakiáltott: 

- Ikarosz! Ikarosz! Hol vagy? Merre keresselek? Ikarosz! - ismételte 
hangos szóval, amíg csak meg nem pillantotta a tollakat a habokban. 
Akkor már mindent értett, és elátkozta saját művészetét, és fia holttestét 
átadta a sírnak. Ahol eltemette, Ikaroszról kapott nevet a vidék. 


A KALÜDŐNI VADÁSZAT 


Mikor hétnapos volt Meleagrosz, a kalüdóni Oineusz király és Althaia 
gyermeke, megjelentek bölcsőjénél a Moirák, a sors istennői. A szobában 
égett a tűz, a Moirák rámutattak az egyik fahasábra, és így szóltak: 


- Mihelyt ez a fahasáb végigég, Meleagrosz is meg fog halni. 


Ijedten kapta ki Althaia a fahasábot a lángok közül, és elzárta ládájába, 
ahol senki se férhetett hozzá. így aztán fel is nevelkedett Meleagrosz, és 
derék hős lett belőle, akin nem fogott a fegyver. 


A termés zsengéiből évről évre áldozatot szokott bemutatni Oineusz az 
isteneknek. De Artemiszről megfeledkezett. Megharagudott az istennő, és 
egy óriási vadkant küldött Kalüdón földjére. Ez aztán feltúrta Oineusz 
féltve őrzött venyigéit, a barmokat elpusztította, sőt ha emberrel 
találkozott, annak se kegyelmezett. 


Erre Oineusz király összehívta egész Görögország hőseit, és kihirdette 
köztük, hogy aki megöli a vadkant, lenyúzott bőrét kapja jutalmul. Sokan 
jöttek el a kalüdóni vadászatra, ott volt mindenekelőtt Oineusz fia, 
Meleagrosz, és Oineusz sógorai, de eljött Zeusz és Léda két fia, Kasztór és 
Polüdeukész is Spártából, Thészeusz Athénből, Admétosz Pheraiból, 
Amphiaraosz Argoszból, Peirithoosz, a lapithák királya, Larisszából, 
Péleusz Phthiából, Telamón Szalamiszból, Iaszón Iólkoszból, Iphiklész, 
Héraklész öccse, Thébaiból és még sokan mások. Eljött Árkádiából egy hős 
leány is, Atalanté, s bár a hősök méltatlannak találták magukhoz, 
Meleagrosz szavára a leányt is bevették maguk közé. 


Kilenc napig lakomáztak az egybesereglett hősök Oineusz király 
vendégszerető házában, a tizedik napon aztán elindultak a vadkan ellen. 


Meg is találták hamarosan Kalüdón határában, és körülállták, ahányan 
csak voltak. De a vadászok még jóformán rá sem értek felajzani íjaikat, s a 
fenevad máris elkapott kettőt közülük. Erre hatalmas nyílzáport 
zúdítottak rá; először Atalanté nyila sebezte meg a vadkant a hátán, 
másodszor Amphiaraosz nyila a szemén. Végül Meleagrosz mártotta 
dárdáját a véknyába, mire kiadta páráját. így aztán Meleagroszt illette 
meg a vadkan lenyúzott bőre, de Meleagrosz megszerette Atalantét, és 
neki engedte át a jutalmat. 


Meleagrosz nagybátyjai - Althaia testvérei -, akik már előbb is 


elégedetlenkedtek, amiért a leányt is magukkal kellett vinniök a 
vadászatra, most méltatlankodtak csak igazán: 

- Ahol ennyi férfi van együtt, majd éppen egy nőnek engedjük, hogy 
elvigye a jutalmat! - S mondván, hogy ha Meleagrosznak nem kell a 
vadkan bőre, családi jusson őket illeti meg, senki mást, menten el is 
vették Atalantétól. Éktelen haragra gerjedt ezért Meleagrosz, dühében 
megölte nagybátyáit, és a vadkan bőrét visszaadta a leánynak. 

Mikor Althaiának hírül vitték, hogy testvérei saját fia kezétől haltak 
meg, első felindulásában fogta a fahasábot, melyet évek hosszú során át 
rejtegetett ládájában, és a lángok közé hajította. A tűz gyorsan 
belekapott, és egykettőre felemésztette. 

Meleagrosz éppen útban volt hazafelé. De mikor a fahasáb végsőt 
lobbant, egyszerre holtan esett össze az úton. 

Akkor eszmélt csak Althaia arra, hogy mit tett, mikor meghozták fia 
holttestét. Nem tudta elviselni szörnyű fájdalmát, és Meleagrosz 
feleségével, Kleopátrával együtt felakasztotta magát. 


BELLEROPHONTÉSZ 


Abban az időben, amikor Korinthoszt, a híres tengerparti várost még 
Ephürának hívták, élt itt egy kegyetlen király, Sziszüphosz. Ez a 
Sziszüphosz, átkelve a korinthoszi földszoroson, gyakran háborgatta 
támadásaival a békeszerető Attikát, s mikor odahaza volt, akkor is kereste 
az alkalmat, hogy ártson az idegeneknek. Ha vándor vetődött cl ide, a 
gonosz király arra kényszerítette, hogy mossa meg a lábát a tengerben, s 
egy óvatlan pillanatban a habokba lökte a szerencsétlent, vagy hatalmas 
kővel zúzta agyon. Végül Athén igazságos királya, Thészeusz bosszulta 
meg rajta a sok ártatlan életet, s Sziszüphosznak halála után is bűnhődnie 
kellett: az Alvilág legsötétebb mélységébe, a Tartaroszba került, hogy ott 
időtlen időkig egy kősziklát gördítsen fel a hegytetőre, de hiába 
verejtékezik, a kőszikla mindig visszagördül a lejtőn. 


Ennek a Sziszüphosznak volt az unokája a derék Bellerophontész, akit 
minden  — kívánatos tulajdonsággal, —— szépséggel,  — bátorsággal 
megajándékoztak az istenek. Nem is hitték az emberek, hogy ő 
Sziszüphosz fiának, Glaukosznak a gyermeke; azt tartották, hogy az apja 
maga Poszeidón, a tenger istene, akit Korinthosz hajósnépe különösen 
tisztelt, s amikor nyugodt hajózásért imádkoztak hozzá, szívesen 
nevezték a csöndes víztükör színéről Glaukosznak, azaz , Kék"-nek. 


Ugyancsak Poszeidón gyermeke volt Pégaszosz, a szárnyas paripa, aki 
akkor jött a világra, amikor anyját, a három Gorgó egyikét, a borzalmas 
tekintetű Meduszát Perszeusz lefejezte. Medusza véréből ugyanakkor 
született Khrüszaór, az aranykardos hős, akit sokan Bellerophontésszal 
azonosítottak, s ha ez igaz, akkor Bellerophontész és a fehér szőrű, 
szárnyas paripa ikertestvérek voltak. 


Az isteni származású paripa a források tiszta vizét szerette, és ahol 
nem talált ilyet, kemény patáját vágta a sziklába, s menten víz fakadt a 
lába nyomán. így keletkezett a híres Hippukréné, a , Lóforrás" a Helikon 
ormán; ebben fürödnek a Múzsák, és ebből isznak a Múzsák kedveltjei, a 
dalnokok, és ihletet merítenek belőle. 


Korinthoszban is a hegytetőn, a Peiréné-forrás mellett legelt a 
legszívesebben a Pégaszosz, itt leste meg gyakran Bellerophontész, de 
sokáig hiába sóvárgott utána, nem tudta hatalmába keríteni. 
Polüidoszhoz, a híres jóshoz fordult a kérdéssel, hogy tudná 


megzabolázni a szilaj paripát, s az ő tanácsára Paliasz Athéné oltáránál 
töltötte az éjszakát. Almában megjelent neki az istennő, és így szólította 
meg: 

- Alszol, királyfi? Fogd ezt az aranyos féket, mutasd meg atyádnak, a 
lófékező Poszeidónnak, és áldozz neki fehér szőrű bikát! 


Eltűnt az álomkép, fölébredt Bellerophontész, de az aranyfék ott 
maradt a kezében. 


Úgy tett, amint az istennő meghagyta, fehér szőrű bikát áldozott 
Poszeidőnnak, de az istennőről se feledkezett meg: új oltárt emelt a 
tiszteletére, és felavató imájában Lovas Athénének nevezte őt. Akkor 
azután kezében Paliasz Athéné ajándékával, biztos léptekkel ment ki újra 
a forrás partjára, ahol a Pégaszosz ficánkolt; Bellerophontész az álla köré 
feszítette a féket, mire a szilaj paripa megadta magát, és lovasa kezéhez 
szelídült. A hős a paripa hátára pattant, s azontúl bizony nem is váltak el 
egymástól. 

Történt egyszer, hogy Bellerophontész véletlenül megölte testvérét. 
Menekülnie kellett, Tirünsz királya, Proitosz fogadta be és tisztította meg 
az akaratlanul elkövetett bűn szennyétől. De Bellerophontésznek itt sem 
volt sokáig maradása. Proitosz felesége szemet vetett rá. A dalosok, akik a 
hős Bellerophontész hírét fenntartották, abban már nem tudtak 
megegyezni, hogyan hívták ezt a királynét; egyesek Anteia, mások 
Sztheneboia néven emlegették, de azt mindegyikük egyformán tudta róla, 
hogy az ő álnok cselszövése sodorta Bellerophontészt halálos 
veszedelembe. Mert a gonosz asszony nemcsak férjével szemben 
vetemedett hűtlenségre. Amikor  Bellerophontész visszautasította 
szerelmét, a hiúságában megsértett királyné bevádolta őt. 


- Halj meg, Proitosz - szólt színlelt felháborodással férjéhez -, vagy öld 
meg Bellerophontészt, mert szerelmemet kívánta, de én ellenálltam 
csábításainak! 

Éktelen haragra gerjedt a király, amikor ezt meghallotta, de félt 
megölni Bellerophontészt, hiszen az nála keresett oltalmat. Elküldte hát 
apósához, Iobatészhoz, az ázsiai Lükia királyához, és levelet bízott rá: két 
összeillesztett táblácskát, titkos jelekkel teleírva. 

Útnak indult Bellerophontész, s nem tudta, hogy az írás, amelyet Lükia 
királyának át kellett adnia, az ő halálos ítéletét tartalmazta. Az istenek 
kísérték lépteit, s így baj nélkül érkezett el Lükiába, a Xanthosz folyó 
partjára. Iobatész király barátságosan fogadta, kilenc napon át látta 
vendégül, és kilenc ökröt vágatott le tiszteletére. Amikor azután a tizedik 


nap felvirradt, s megjelent a rózsásujjú Hajnal az égen, megkérdezte, mi 
járatban van itt, mi jót hozott vejétől, Tirünsz királyától. Előadta erre 
Bellerophontész az egymásra hajtott két agyagtáblát. Iobatész felnyitotta, 
és a vészt hozó sok jelből kiolvasta, hogy Proitosz arra szólítja fel apósát a 
levélben, tegye el valamiképpen láb alól azt, aki az ő levelét átadja. 


Élt a szomszédos Kariában egy pusztító szörnyeteg, a Khimaira, a száz 
fejéből tüzet okádó Tüphón és a kígyótestű Ekhidna fajzata, akit Karia 
királya, Amiszódarosz nevelt fel az emberek veszedelmére. Elölről 
oroszlán, hátulról kígyó, közepén kecske volt ez a Khimaira, s mind a 
három szájából tüzet lehelt, amellyel felperzselte a vidéket, és irtózatos 
kárt tett a jószágban. Iobatész azt parancsolta Bellerophontésznak, hogy 
ölje meg a szörnyeteget, s bizton remélte, hogy ez el fogja pusztítani 
Bellerophontészt, hiszen nem egyetlen ember, de egy egész hadsereg 
számára is legyőzhetetlen ellenfélnek tartották idáig. De 
Bellerophontésznak olyan lova volt, amelynek a természetét nem ismerte 
Lükia királya. A szárnyas Pégaszosz hátán felemelkedett a magasba, 
ahová nem értek fel a Khimaira három torkából felcsapó lángnyelvek, s 
így a hős felülről nyilazta le a szörnyeteget. Hamarosan jelentette a 
királynak, hogy a feladatot végrehajtotta. 


Ekkor a szolümoszok ellen küldte őt Iobatész. Magas hegyekben lakott 
ez a nép, onnét tört elő időnként, hogy a Xanthosz folyó völgyében lakó 
lükiaiakat háborgassa. De Bellerophontész nem várta ezt be, szárnyas 
paripáján a hegyek fölé emelkedett, onnét nyilazott rájuk, és heves 
harcban legyőzte őket. 


Iobatésznek még ez sem volt elég. Harmadik feladatul azt tűzte ki 
Bellerophontész elé, hogy győzze le az amazonok harcias asszonynépét, 
akik minden férfit megvetettek. Száguldó lovakon, biztosan találó 
nyilakkal támadtak az amazonok, de a Pégaszosszal az ő lovaik sem 
vehették fel a versenyt, s az ő nyilaik sem értek fel a puszta levegőnek 
abba a hűvös magasságába, ahová Bellerophontész szárnyas lova hátán 
felemelkedett, s ahonnét sorra lenyilazta őket. 


Diadallal indult vissza Iobatészhoz, de amikor ez hírül vette, hogy 
Bellerophontész a harmadik feladatot is győzelmesen teljesítve közeledik, 
rettenetesen megijedt, s válogatott harcosokat állított lesbe, hogy azok 
orvul megöljék a hazatérőt. Csakhogy Bellerophontész ezekkel is bátran 
szembeszállt, egytől egyig végzett velük, hírmondó se maradt belőlük. 


Ebből már felismerte Lükia királya is Bellerophontész isteni 
származását, magánál tartotta a hőst, és leánya kezét, fele királyságát 


neki adta. A nép kiváló osztályrészt juttatott neki Lükia termékeny 
földjéből, s Bellerophontésznak három gyermeke is született, két fia, 
Iszandrosz és Hippolokhosz, meg egy leánya, Laodameia, akit Zeusz 
ajándékozott meg szerelmével; a hős Szarpédón született ebből a 
szerelemből. 


De Bellerophontész nem tudta elfelejteni a sérelmet, amelyet Proitosz 
király házában szenvedett. Visszatért Tirünszbe, szemére hányta a 
királynak, hogy ártatlanul el akarta pusztítani, s a királynét is 
megfenyegette. A királyné titokban ismét szerelmét kínálta neki. 
Bellerophontész most úgy tett, mintha engedne a csábításnak, fölültette 
maga mellé a Pégaszosz hátára, mintha meg akarná szöktetni, de amikor 
már magasan repültek a tenger felett, Mélosz szigete táján a mélységbe 
taszította. Halászok találtak a királyné holttestére, és elvitték Tirünszbe. 
Bellerophontész maga jelentkezett a királynál, és bevallotta tettét, de azt 
is hozzátette, hogy kettejükért állt jogos bosszút: saját magáért, mert a 
királyné vádaskodása sodorta halálos veszedelembe, és Proitosz királyért, 
mert a bűnös asszony kész volt kétszer is elárulni férjét. 


Így Proitosznak be kellett látnia, hogy ha kegyetlen volt is a büntetés, 
a királyné méltán bűnhődött. 

Bellerophontész azontúl is mindig az igazságot kereste, az isteneket 
jámboran szolgálta, az idegeneket oltalmazta, és a barátoktól soha meg 
nem vonta segítségét. Az istenek mégis meggyűlölték, megfosztották 
gazdagságától és egészségétől, gyermekei közül Iszandroszt a háború 
kegyetlen istene, Arész pusztította el, amikor kiújult a harc a 
szolümoszokkal. Laodameiát pedig Artemisz istennő ragadta el hirtelen 


halállal. 


Magára maradva bolyongott a hős a Bolyongás Mezején, kerülte az 
emberek lábnyomait, és kétségek emésztették lelkét. Hol van az igazság, 
ha az esküszegő, várospusztító zsarnokok boldogulhatnak, s a jámbor 
embereket balsors éri utol? Igazságosak-e az istenek, ha ezt engedik, és 
istenek-e még, ha maguk is igaztalanul cselekszenek? így, az 
igazságtalanságok láttán, megrendült a hite az istenek létezésében. És 
mikor barátai felkeresték, hogy a sorscsapások után vigasztalják, 
felindultan utasította el őket magától: 


- Ha gyógyítani akar az orvos, ismernie kell a betegséget! A betegség 
sokféle lehet, s ezért nem lehet mindegyiket ugyanavval az orvossággal 
gyógyítani. Van betegség, amit maga szerzett magának a halandó, de van, 
amit az istenek mértek rá méltatlanul. De én kimondom nyíltan: az 


istenek, ha rútul cselekszenek, nem istenek többé! 


És hogy bizonyságot szerezzen az istenek felől, elhatározta, hogy 
felmegy az Olümposzra, kihallgatni az istenek gyülekezetét. Felült - 
utoljára - a Pégaszosz hátára, az merész szárnycsapásokkal emelkedett a 
magasba, de a felhők között megbokrosodott, és levetette lovasát. A 
szárnyas paripa eltűnt az emberek szeme elől, azt beszélték, hogy Zeusz 
befogadta az olümposzi istállóba, és  aranyjászol elé kötötte. 
Bellerophontész pedig lezuhant a mélybe, és halálra zúzta magát, de 
mielőtt lelkét kilehelte, még gyászéneket mondott önmaga felett, mint a 
hattyú, amely akkor zengi legszebb énekét, amikor elmúlását érzi 
közeledni. Bellerophontész emelkedett lélekkel búcsúzott tiszta életétől, 
amelyet az igazság megismerésének áldozott fel, s mint a haldokló 
hattyú, boldogan és félelem nélkül lépte át a halál küszöbét. 


PARISZ ÍTÉLETE 


Valamikor réges-régen, amikor az istenek még szívesen jártak le az 
emberek közé, Péleusz, a mürmidónok hős királya feleségül vette 
Thetiszt, az egyik tengeri istennek, Néreusznak a leányát. Az 
ezüstcipellős Néreisz kezéért halhatatlan istenek vetélkedtek előbb. 
Zeusz és Poszeidón, de ezek lemondtak róla, amikor meghallották a 
jóslatot, hogy Thetisz gyermeke felül fogja múlni az apját. Az istennő 
nagyszülei, Ókeanosz és Téthüsz is beleegyeztek a házasságba, de Thetisz 
eleinte vonakodott attól, hogy halandó embernek legyen a felesége. 
Elrejtőzött a habokban kérője elől, ám Péleusz, megfogadva Kheirón, a 
bölcs kentaur tanácsát, egy barlangban leselkedett, amíg fel nem bukkant 
a tenger partján a Néreisz. Akkor már hiába öltötte fel kígyó és oroszlán, 
tűz és víz, majd végül ficánkoló tintahal alakját az istennő, nem 
menekülhetett Péleusz elől, mert maga Zeusz döntött úgy, hogy 
halandóhoz kell férjhez mennie. 


A Pélion ormán, Kheirón barlangjában tartották meg Péleusz és 
Thetisz lakodalmát. Ünnepi díszt öltött és fényes násznéppel telt meg a 
kentaur máskor magányos tanyája, drága poharak kerültek az asztalra, 
elefántcsontból volt a nászágy, ragyogóan hímzett, bíbor lepel rajta. 
Először a halandók hoztak nászajándékot, Thesszalia egész népe, 
félbehagyva minden munkát, sem a szőlőt nem kapálták, sem a fákat nem 
nyesték, sem a földeket nem szántották-boronálták aznap. Azután a 
halhatatlanok adták át ajándékaikat, elsőnek a vendéglátó kentaur, az 
erdő virágaiból font koszorúkat és a Pélion egy szép szál kőrisfájából 
faragott dárdát. Poszeidón két széltől fogant halhatatlan paripát, a 
Xanthoszt és a Balioszt ajándékozta a halandó vőlegénynek, a többi 
istenek fényes fegyvereket. 


Miután a föld egyszerű népe elvonult, a halhatatlanok tovább 
mulatoztak. Ott volt Zeusz és Héra is, Aphrodité és Peithó, a rábeszélő 
hízelgés istennője, Pallasz Athéné és Arész, meg Phoibosz Apollón a 
Múzsák kara élén. A Múzsák zengő szóval nászdalt énekeltek, Apollón 
lantot pengetve kísérte őket. Majd a három Moira, a sors istennői 
mondtak jóséneket, miközben a Végzet fonalát pergették orsójukon: 
feltárva a jövőt, a még meg sem született Akhilleusz hőstetteit hirdették. 


Az istenek pohárnoka, Ganümédész töltögette a kelyheket, a 


szépségesen szép trójai királyfi, akit Zeusz sasmadara ragadott fel egykor 
az Olümposzra. Csak egyetlenegy istenség hiányzott a vendégseregből, 
Erisz, a viszály istennője, mert őt sem Péleusz, a vőlegény, sem Kheirón, a 
násznagy nem akarta meghívni. 

Sértődötten ült márványszékében az istennő, távol a vidám lakomától, 
elvonulva, mint az üsző, amelyet bögölycsípés vert el a nyájtól. De nem 
volt maradása, hol felállt, hol visszaült ismét, magát emésztve, majd a 
föld színét verte öklével. A sötét mélység zárait akarta feltörni, hogy 
kiszabaduljanak az olümposzi istenek régi ellenfelei, a titánok, és Zeusz 
fényes palotáját, az eget ostromolják újra. De a föld mélye néma maradt. 
Már-már maga nyúlt a tüzes villámhoz, hogy fenyegetően emelje a 
magasba, de tűz és vas Héphaisztosz őrizetére van bízva, a viszály 
istennője nem fért hozzá. Fegyverzajjal, pajzsok tompa csattogásával 
akarta felriasztani a lakomázó isteneket, de Arész is közöttük ült, és így 
Erisznek cselhez kellett folyamodnia, hogy bosszút álljon a rajta esett 
sérelemért, és viszályt keltve a békésen lakomázók között, bebizonyítsa, 
hogy ő sem alábbvaló a meghívottaknál. 


Eszébe jutottak ekkor az aranyalmák, amelyeket a Heszperiszek 
őriznek kertjükben ott, ahol a Nap esténként lenyugszik. Nem restellte a 
hosszú utat érte, a Heszperiszek almái közül szakított le egyet, majd - 
egyetlen szót karcolva rá - a lakodalmas házba gurította. Menten 
felborult a rend az istenek, de különösen az istennők között. Csábítóan 
csillogott az aranyalma, hogy mindnyájan megkívánták, kivált, amikor a 
feliratot is megpillantották, mert ez volt olvasható rajta: 

- A legszebbnek! 


- Engem illet az aranyalma! - mondta egyszerre három istennő is. Az 
egyik Héra volt, aki avval dicsekedhetett, hogy ő a legfőbb istennek, 
Zeusznak a felesége. A másik Paliasz Athéné, a szűz istennő, kinek szép 
szeméből sugárzott az értelem. A harmadik Aphrodité, a szerelem 
istennője, aki vágyódva nyújtotta kezét az aranyalma felé, azt állítva, 
hogy fia pajtásai, a pajkos Erószok küldték, senki másnak, csak neki, mert 
nála szebb senki nem lehet a világon. 

Látta már Zeusz, hogy az istennők vetélkedése felborítja a szép 
egyetértést, s hogy a civakodásnak elejét vegye, szólította Hermészt, az 
istenek követét. 

- Menj el Trójába, fiam - hagyta meg neki -, és keresd fel Priamosz 
király fiát, Pariszt, ott legelteti a nyájat az Ida hegyén! Vidd el neki az 
aranyalmát, és bízd rá nevemben a döntést: ő a legszebb férfi a halandók 


között, ítélje meg, melyik a legszebb istennő, és a győztes az ő kezéből 
vegye el a jutalmat! 

Felöltötte Hermész szárnyas saruját, kezébe vette a hírvivő pálcát meg 
az aranyalmát, és a három istennővel együtt útra kelt Trója felé. Ott 
találta a királyfit az Ida hegyén, mert Parisz a pásztorok között élt. Még 
születése előtt anyja, Hekabé azt álmodta, hogy égő fáklyát hozott a 
világra, melynek lángjából kígyók támadtak. A baljóslatú álmot úgy 
értelmezték, hogy az újszülött lángba fogja borítani hazáját, és ezért úgy 
határoztak, hogy nem maradhat életben. Királyi szolgákra bízták a 
kegyetlen parancs végrehajtását, de ezek megszánták a csecsemőt, nem 
ölték meg, hanem kitették az Ida hegyén az erdőben, ott pásztorok 
laláltak rá, és fölnevelték. Szépséges ifjúvá serdült a gyermek, erejével és 
bátorságával kitűnt a pásztorok közül, s mert gyakran kelt társai 
védelmére, Alexandrosznak, , Férfivédőnek" is nevezték. Hosszú évek 
múlva egy versenyjátékra bement ugyan a városba, ott mindenkit 
legyőzött, és jóstehetségű nővére, Kasszandra felismerte benne a 
királyfit. De Pariszt akkor már Oinóné, a legszebb nimfa az Ida hegyén, 
Kebrenosznak, a folyóistennek a leánya méltatta szerelmére, s ezért nem 
maradt a városban, hanem visszatért feleségéhez, a pásztorok közé. 


Akkor is az Ida hegyén legeltette Parisz a királyi nyájat, s miután a 
patak partján megszámolta a bikákat és a juhokat, visszavonult egy kissé 
a sziklás lejtőn a barlangba, leheveredett, kampós pásztorbotját maga 
mellé fektette, nádszálakból összerótt pásztorsípját ajkához illesztette, és 
a pásztorok szép szokása szerint Pán meg Hermész tiszteletére játszott 
rajta. Csend volt, a kutyák sem ugattak, a bikák se bőgtek, csak Ékhó 
visszhangozta messziről a dallamot, míg a jóllakott állatok lomhán 
heverésztek körötte. 


Akkor váratlanul Hermész alakja bontakozott ki előtte a sűrűből. 
Riadtan ugrott fel, nádsípját a barlang bejáratánál álló bükkfára 
akasztotta, és menekülni akart, hogy ne kelljen szemtől szembe 
találkoznia az istennel. De Hermész már megszólította: 

- Hagyd ott a nyájat, és dobd el a fejőedényt, lépj közelebb hozzánk, és 
válassz, melyik a legszebb a három istennő közül! A te ítéleted dönti el, 
hogy kit illet az aranyalma. 


Tágra nyitotta szemét a pásztor, mert akkor már megpillantotta az 
istennőket is Hermész kíséretében, és alig tudott szépségükkel betelni. 
Tetőtől talpig szemügyre vette mind a hármat, szinte el vakította a 
ragyogás, de nem akart elhamarkodottan dönteni. Ekkor közelebb lépett 


hozzá Paliasz Athéné, és így szólt: 


-Ha nekem ítéled az aranyalmát, minden  művészetemre 
megtanítalak, és szülővárosod hős oltalmazójává teszlek! 


- Én egész Ázsiát vetem uralmad alá, ha engem választasz - ígérte az 
istenek királyának a felesége, Héra. 


De Aphrodité teljes szépségét feltárta Parisz előtt, és édes mosollyal 
suttogta a fülébe. 


- Én a legszebb földi asszony szerelmével foglak megjutalmazni. 


Még be se fejezte szavait a szerelem istennője, s Parisz elbűvölten neki 
nyújtotta az aranyalmát. Gúnyosan mérte végig két vetélytársát 
Aphrodité, és diadalittasan ellibegett. Sérelmüket szívükbe zárva a 


a 


legyőzőitek is távoztak Hermésszel. 


A királyfi egyedül maradt, de nem volt nyugovása már többé. Egyre 
csak Aphrodité ígérete járt az eszében, s hiába hívta már hű szerelemmel 
Oinőné, vele sem törődött. Szép szál tölgyeket válogatott az Ida hegyén, 
és rábízta a királyi udvar mesterére, Pherekloszra, hogy ácsoljon belőlük 
hajót, s mikor ez elkészült, átkelt a Hellészpontoszon. 


Vihar fenyegette, szélvész csapkodta, hullámok hányták-vetették a 
hajót, de Parisz minden veszéllyel szembeszállt, és az evezők szelték 
sebesen a habokat. Elhajóztak Thrákia, majd Makedónia partjai mellett, 
felfeltünedeztek a távolból a görög városok, de Parisz nem engedett 
hosszabb pihenőt társainak, amíg az Eurótasz folyó torkolatáig és a folyó 
mentén épült Spártáig nem érkeztek. Ott aztán kiszállt a hajóból, 
megfürdött az Eurótasz jéghideg habjaiban, és egyenesen a királyi palota 
felé tartott. 

Menelaosz király éppen Kréta szigetén járt, csak a felesége, Helené volt 
odahaza. 


A királyné csodálatos szépsége isteni származására vallott. Anyját, 
Lédát, Tündareósz király feleségét, Zeusz hattyú alakjában látogatta meg, 
és Léda két hattyútojást hozott a világra. Az egyik tojásból Helené és 
Klütaimnésztra, a másikból Kasztór és Polüdeukész kelt ki; Helené és 
Polüdeukész Zeusz gyermekei voltak, Klütaimnésztra és Kasztór a 
halandó Tündareósz királyé. Az ikernővéreket két testvér, Menelaosz és 
Agamemnón - Mükéné királya - vette feleségül. A két ikerfiú közül 
Polüdeukész halhatatlan volt, de nem tudta elviselni, hogy testvére 
meghaljon, és ezért megosztotta vele a halhatatlanságot: ők a 
Dioszkuroszok, , Zeusz fiai", akik felváltva egy-egy napot az élők között, 


egyet meg az Alvilágban töltenek. 


Ezek voltak Helené testvérei, s két szép gyermeke nevelkedett 
Menelaosz házában, Hermioné és Nikosztratosz. De a tündöklő szépségű 
idegennek nem tudott ellenállni. 


- Ki vagy, és honnét jössz? - kérdezte a vendéget. - Ismerek minden 
hőst a görögök földjén, de veled még sohasem találkoztam - tette hozzá, s 
már-már arra gondolt, hogy valamelyik ifjú isten, Erósz vagy Dionüszosz 
látogatott el hozzá. 


Pariszt is elbűvölte Helené szépsége, és így felelt: 


- Hallottad-e hírét a messze Phrügiában Trója városának, amelyet 
Poszeidón és Apollón emeltek egykor Laomedón királynak? Ott van az én 
hazám, a dúsgazdag Priamosz király fia, Laomedón unokája, Zeusz kedves 
fiának, Dardanosznak a leszármazottja vagyok. Apám nyáját őriztem az 
Ida hegyén, amikor megjelent három istennő előttem, hogy tegyek 
igazságot pörükben, és mert Aphrodité javára ítéltem, téged ígért nekem 
jutalmul. 

Lesütött szemmel rebegte a királyné: 


- Ha így van, követem Aphrodité parancsát. Vigyél magaddal, hadd 
lássam meg én is a falakat, amelyeket istenek építettek! 


Kétszer sem kellett ezt mondani: az éj leple alatt Parisz elrabolta 
Menelaosz vendégszerető házából a királynét, hajóra szállt ismét, és 
Helenével együtt tért vissza Trójába. 


Reggel felébredt Hermioné, és nem találva anyját maga mellett, sírva 
fordult a szolgálókhoz: 

- Hová lett anyám, miért hagyott itt engem? 

Akkor már a szolgálók maguk is észrevették úrnőjük eltűnését, és 
aggódva keresték mindenfelé, de a könnyező leányt vigasztaló szóval 
igyekeztek megnyugtatni: 

-Ne sírj, gyermekem, anyád elment, de nemsokára hazajön! A 
nimfákhoz ment látogatóba, és hazaútban talán letért az útról, vagy 
virágot szed a réten, vagy megfürdik az Eurótasz habjaiban. 


De felelt a leány: 


- Ismerem a tisztást, ahol a nimfák járják táncukat, voltam a folyó 
partján is, és tudok minden utat, amely a rózsaligetbe és a virágos rétre 
visz, de sehol nem akadtam a nyomára. Ne biztassatok hát üres szóval, 
asszonyok! így telt el a nap, s már feltűntek az égen a csillagok; de 
Hermioné hiába várta haza anyját. S miután egész nap erdőn-mezőn őt 


kereste, fáradtan lepihent, és álomba sírdogálta magát. Kétféle kapun át 
jönnek az álmok az emberekhez: az egyik fényes szaruból van, a másik 
hófehér elefántcsontból, csalóka álmok lépnek ki ez utóbbin, de ami az 
elsőn halad át, megvalósul. 


Nyugtalanul forgolódott álmában a leány, megfoghatatlan álomképek 
gyötörték, míg hirtelen úgy látta, hogy anyja áll meg ágya szélénél. 
Szemrehányóan szólította meg: 

- Itt hagytál tegnap, és én ma reggeltől estig hegyen át, dombon át 
hiába kerestelek! 


- Bocsáss meg nekem, gyermekem - felelte szomorúan az álomkép. 

- Az idegen férfi, akit házunkba fogadtunk tegnap, elrabolt, és elvitt 
magával. 

Felugrott ágyából a leány, dajkáját kereste, de nem találta, futott ki a 
házból, s madarak húztak el a feje fölött. 


- Szálljatok, madarak, szálljatok - kiáltott feléjük fennszóval -, s 
vigyétek el az én üzenetemet apámhoz, Menelaoszhoz: távollétében álnok 
idegen járt Spártában, és kifosztotta palotáját! 

Amíg a madarak megvitték a hírt Kréta szigetére, Parisz hajója a 
megszöktetett asszonnyal és a rabolt kinccsel messze járt már, átszelte 
ismét a Hellészpontoszt, és kikötött Trójában. 


Trója kitárt kapukkal fogadta a hazatérőt, csak Kasszandra, Priamosz 
leánya öltött gyászt, haját megtépdeste, és elhajította aranyos fátylát. 
Kasszandrát Apollón szerette egykor, és megajándékozta jóstehetséggel, 
de mert a királyleány nem viszonozta szerelmét, az isten szörnyű átkot 
mondott saját ajándékára: lásson a jövőbe a királylány, de jóslatainak 
senki ne adjon hitelt! 

Így most is hiába tárta fel Kasszandra, hogy milyen veszedelmet hoz 
Trójára, ha befogadja falai közé a spártai asszonyt: mindenki azt hitte, 
hogy őrület szállta meg, s maga Priamosz király záratta be, szigorú 
őrizetet rendelve melléje. 


Parisz pedig nem tért vissza többé a pásztorok közé, hanem Oinónéről 
megfeledkezve, Helenével együtt a királyi palotában lakott azontúl. 


AGAMEMNÓN ÉS SZÖVETSÉGES TÁRSAI 


Mikor Menelaosz hazaérkezett Krétából, csak anyjuk után síró 
gyermekeit találta otthon. 

Helené akkor már messze járt csábítójával, és a királyi kincstár is ki 
volt fosztva. De az égbolton feltűnt a szivárvány istennője, írisz, az 
istenek követe, az jelentette Menelaosznak, hogy feleségét a trójai 
királyfi szöktette meg, s ráadásul királyi kincseinek javát is magával vitte 
gyorsan járó hajóján. 

Menelaosz erre felkereste bátyját, Agamemnónt, Mükéné királyát, 
akinek szavára hallgatott a többi fejedelem. Először neki panaszolta el 
szégyenét és bánatát, azután Atreusz két hős fia együtt látogatta meg 
Pülosz bölcs királyát, Nesztort, Néleusz fiát, hogy vele beszéljék meg, 
hogyan vegyenek elégtételt a trójaiakon. 


Sokat tapasztalt öreg király volt Nesztor, egymást követő három 
nemzedék küzdelmeiben vett részt már, harcolt annak idején a kentaurok 
ellen a lapithákkal, segítette Meleagroszt a kalüdóni vadkan elejtésében, 
és még sok más hősi kaland emléke gyarapította hírnevét. Azt vallotta ő 
is, hogy a sérelem, amely Menelaosz házát érte, nem maradhat 
bosszulatlanul: ha szép szóval nem megy, fegyverrel kell a trójaiakat arra 
kényszeríteni, hogy adják vissza Helenét és áz elrabolt kincseket. Hiszen 
ha most magára hagyják Menelaoszt, ki tudja, holnap melyik görög 
királynak kell az ő sorsában osztoznia. 


De arra is emlékezett Nesztor, hogy mit fogadtak a görög hősök 
Tündareósznak, amikor Helené kezéért versenyeztek; Nesztor már öreg 
volt akkor, de fia, Antilokhosz ott volt a világszép királyleány kérői 
sorában, s vele Menelaoszon kívül Odüsszeusz, Diomédész, a két Aiasz, 
Philoktétész, Próteszilaosz és még sokan mások, valamennyien nagy hírű 
hősök, gazdag királyok fiai. 

- Tudjátok ti is, hogy Tündareósz nem mert határozni - emlékeztette 
Atreusz két fiát a beszédes öreg. - Mert félt, hogy ha egyet kitüntet 
leányai kérői közül, a többit magára fogja haragítani. Te, Agamemnón, 
Tündareósz másik lányát, Klütaimnésztrát bírod feleségül, de Helené 
kérői között Tündareósz nem tudott választani. Ekkor előlépett 
Odüszszeusz, és kijelentette, hogy ha Tündareósz szól egy jó szót az 
érdekében Ikariosz királynál, hogy adja hozzá nőül leányát, az okos 


Pénelopét, ő lemond Helené kezéről, sőt olyan tanáccsal is szolgál, amely 
Tündareósz király aggodalmait eloszlathatja. Tündareósz megígérte, 
hogy segíteni fogja Odüsszeuszt az okos Pénelopé kezének elnyerésében. 
Erre Odüszszeusz, Laertész fia, azt javasolta, hogy Tündareósz bízza 
Helenére, melyiket választja a sok kiváló kérő közül. De előbb eskesse 
meg valamennyit, hogy Helené választásába belenyugszanak, és ha bárki 
ezután erővel vagy csellel Helené és választottja frigyét meg akarná 
bontani, mindannyian egy emberként kelnek Tündareósz vejének a 
védelmére. Úgy is történt, a kérők szent esküvéssel fogadták, hogy akit 
Helené választ, annak a jogait a többiek védik, és akkor választása jeléül 
Helené a te szőke fürtjeidre helyezte koszorúját, Menelaosz. Hát most itt 
az idő, hogy az egykori kérők beváltsák fogadalmukat, s egész 
Görögország színe-java hozzájuk fog csatlakozni. Engemet se tart vissza 
az öregség, és velem jön Antilokhosz, akit fogadalma kötelez erre, de 
testvére, Thraszümédész se marad hátra, amikor a görögök becsületéért 
kell harcolni. 


Jó reménységgel töltötték el Nesztor bölcs szavai Menelaoszt, s 
Agamemnón is látta már, hogy hatalmas seregnek lesz a fővezére, ha 
hadba szólítja a görögöket Trója ellen. De bizony nem mindenki 
csatlakozott első szóra hozzájuk, voltak, akik nem szívesen cserélték fel 
békés otthonukat a háború kiszámíthatatlan viszontagságaival. 


Maga Odüsszeusz is, Ithaka ravasz királya, tudott jó tanácsot adni 
annak idején Tündareósz királyának, de most azon törte inkább a fejét, 
hogy térjen ki a rég vállalt kötelezettség teljesítése elől. Gondolta 
magában, jobb nyugodtan uralkodni Ithakában és boldogan élni öreg 
szüleivel, okos feleségével és újszülött kisfiával, mint messze idegenben 
keresni a kétes hadiszerencsét. Eszelősnek tettette magát: úti kalapot tett 
a fejére, ökröt és lovat egymás mellé fogott be ekéje elé, a fölszántott 
földbe mag helyett sót vetett, amikor Agamemnón és Menelaosz 
toborzóútjukon Ithakába érkeztek. 


Még szerencse, hogy Atreusz fiait elkísérte Palamédész, Naupliosz fia, 
az egyetlen ember, aki találékonyságban felvette a versenyt 
Odüsszeusszal, s aki már előbb sok elmés találmánnyal gazdagította az 
embereket; mondják, hogy ő találta fel a mérleget, a kockajátékot, sőt 
talán a betűket is. 

Ez a leleményes ember most sem fogyott ki az ötletekből, amikor 
Odüsszeusz eszén kellett túljárnia. Kivette Pénelopé karja közül a 
csecsemő Télemakhoszt, mintha csak játszani akarna vele, és hirtelen 


letette a földre, éppen ott, amerre az egymás mellé fogott ló és ökör 
vonta a barázdát. Odüsszeusz óvatosan kikerülte az ekével gyermekét, 
ebből mindenki láthatta, hogy eszénél van, csak játssza a bolondot. De 
most már nem színlelhetett többé, kénytelen volt elbúcsúzni családjától 
és követni Agamemnónt és Menelaoszt, sőt segíteni őket a továbbiakban a 
Trója ellen induló sereg megszervezésében, abban, hogy megnyerjék a 
közös ügynek a többi hőst. 


Fejszecsapásoktól visszhangoztak az erdők, döntötték a szálfákat, hogy 
hajókat építsenek belőlük, az üllő és a kalapács feleselt csengő hangon 
egymásnak a kovácsműhelyekben mindenütt, készültek az öblös 
ércpajzsok, a dárdák, a kardok, az íjak és fürge nyilak a harcosok 
számára. Csak a thesszaliai Phthia királyának, Péleusznak a házában nem 
készülődött senki, Péleusz maga már öreg volt, fiát, az ifjú Akhilleuszt 
pedig Thetisz bújtatta el, mert az volt a jóslat, hogy a halhatatlan istennő 
halandó fia Trója alatt veszti el fiatal életét. 


Mihelyt hírül vette Thetisz, hogy a görögök háborúra készülődnek 
Trója ellen, elhagyta kristálypalotáját, felbukkant a tenger habjaiból, és 
Thesszalia felé úszott. A Pélion ormán felkereste Kheirón barlangját, ahol 
a bölcs kentaur fegyverforgatásra, a gyógyfüvek ismeretére, a lant 
pengetésére és a józan élet okos szabályaira tanította Akhilleuszt. Az 
istennő fia gyorsan megtanult mindent, a Tempé völgyében a nimfák is 
szívesen hallgatták, amikor a lanton játszott, és énekelt hozzá. Amíg kicsi 
volt, engedelmeskedett is nevelőjének, s csak a barlang közelében 
játszott, de mikor nagyobb lett, kiütközött szilaj természete. Kheirón 
szomszédsága, a többi kentaur tele volt panasszal ellene, mert féktelen 
jókedvében gyakran háborította meg nyájaik nyugalmát. 

Messze járt akkor is a hegyekben, amikor anyja megérkezett. Kheirón 
mint vendégszerető házigazda igyekezett az istennő kedvébe járni, de 
bizony nem tudott számot adni arról az aggódó anyának, hogy fia merre 
csatangol. S mikor megérkezett az ifjú, örömtől ragyogott izzadt és 
porlepett arca: hű pajtásával, Patroklosszal ment ki oroszlánvadászatra, a 
legyőzött anyaoroszlánt otthagyta odvában, de kölykeit puszta kézzel 
magával hozta. Nem ember fiához, hanem a vadászatról megtérő 
Apollónhoz hasonlított. De mikor rég nem látott anyját megpillantotta, 
ledobta vadászzsákmányát, és karját ölelésre tárta, majd asztalhoz ültek, 
ettek-ittak, és Akhilleusz lantja játékával gyönyörködtette Thetiszt, míg 
erőt nem vett rajta a fáradtság, és a kentaur vállára hajtva fejét, el nem 
aludt. 


Kiment a tenger partjára Thetisz, odarendelte delfinfogatát, az alvó 
fiút gyöngéden karja közé vette, kivitte a barlangból, elhelyezte a kocsin, 
és elbúcsúzott Kheiróntól. Az csak könnyes szemmel inthetett távozó 
növendéke után, mert tudta, hogy soha többé nem fogja viszontlátni. 


A delfinfogaton egyenesen Szkürosz szigetéhez hajtott a tenger 
ezüstcipellős istennője, csak ott ébredt fel Akhilleusz, és csodálkozva 
nézett körül az ismeretlen vidéken. Még jobban elcsodálkozott, amikor 
anyja női ruhát adott át neki, és kérte, öltse azt magára. Hiába biztatta 
Héraklész és Dionüszosz példájával: volt úgy, hogy őket is női ruhába 
öltöztette a szükség, Akhilleusz nem tudta mire vélni anyja különös 
kívánságát, és szégyellte hősi öltözetét asszonyi ruhára cserélni. 


Éppen akkor értek ki a partra Szkürosz királyának, Lükomédésznek a 
leányai. Paliasz Athéné tavaszi ünnepét tartották, és a szűzi istennőnek a 
tenger partján álló szobrához hozták el ajándékaikat, az istennő fejét 
olajfalombbal koszorúzták, és virágokat hintettek dárdájára. Szép volt 
valamennyi, de a legszebb Déidameia, fejjel volt magasabb a többinél, 
mint Artemisz a nimfák között. Csak távolról látta, de alig tudott betelni 
nézésével az ifjú, aki még nem ismerte idáig a szerelmet. Nem bánta már, 
ha őt is leánynak öltözteti Thetisz, csak Déidameia közelébe juthasson. 
Még abba is belenyugodott, hogy ezentúl Pürrha legyen a neve. 


Thetisz először Lükomédész királynak mutatta be leánynak öltöztetett 
gyermekét. 


- Házad oltárai legyenek a tanúk rá, király, hogy rád bízom 
gyermekemet, Akhilleusz húgát! Nekem meg Péleusznak elég gondot ad a 
fiú nevelése, meg aztán Akhilleusz mellett ez a leány is már túlságosan 
férfias szokásokat vett fel. Valóságos kis amazon lett, aki az íjat és a 
nyilakat kedveli, félek, hogy így soha férjhez nem tudom adni. Neveld te 
tovább, leányaiddal együtt, tartsd szigorúan, szoktasd női munkára és női 
kedvtelésekre, ne engedd, hogy az erdőben vagy a tengerparton 
kóboroljon egyedül! 


Lükomédész király nagy megtiszteltetésnek vette, hogy az istennő rá 
bízta gyermeke nevelését. Thetisz megnyugodva távozott, és Akhilleusz 
ott maradt Szkürosz szigetén, Lükomédész leányaival. Mindegyik 
szívesen fogadta nővérének a jövevényt, de az Déidameiával barátkozott 
a legszívesebben. Naphosszat együtt voltak, egymást tanítgatták. 
Déidameia szövésre-fonásra Akhilleuszt, akit ekkor még ő is Pürrhának 
nevezett, és Akhilleusz a lant pengetésére Déidameiát, s a szíve 
melegséggel telt el, amikor megfogta a leány ujjait, és - ahogyan egykor 


Kheirón tette vele - végigvezette oktatóan a húrokon. Déidameia szívből 
viszonozta társának ragaszkodását, feltűnt leánynál szokatlan ereje is, de 
Akhilleusz, . bár — egyre nehezebb volt anyja parancsának 
engedelmeskednie, sokáig nem árulta el magát. 


Megjött Dionüszosz ünnepe: az asszonyok és velük együtt Lükomédész 
leányai is szarvasbőr kacagányt vetve vállukra, kezükbe véve a 
thürszoszt, kivonultak a hegyekbe, hogy mámoros táncban ünnepeljék 
Szemeié fiát. Férfiaknak tilos volt ezen az ünnepen részt venni. 
Akhilleusz rejtélyes mosollyal hallotta az ünnepélyesen kinyilatkoztatott 
tilalmat, s szőke fürtjeit bíbor szalaggal övezve, vállán pettyes 
szarvasbőrrel, maga is a thürszoszt suhogtatta. Ámulva látta Déidameia, 
hogy most már nem ő a legmagasabb a leányok között: akit ő Pürrhának 
nevezett, vállal magasabb nála is. És ámulva csodálta mindenki, milyen 
erőteljes mozdulatokkal lóbálja a thürszoszt, mintha csak dárdát akarna 
hatalmas jobbjából elhajítani. 

Leszállt az este, az ünnep zaja elcsendesedett, a dobok is elhallgattak, 
és a vad száguldásban kifáradt asszonyok lepihentek. Az erdő szélén 
Akhilleusz és Déidameia egyedül maradtak, csak Szeléné, a holdistennő 
látta őket az égen tovasuhanó rózsaszínű kocsijából. Akkor megvallotta 
Akhilleusz Déidameiának, hogy ő Péleusz és Thetisz fia, és nincs is 
leánytestvére. 


- Anyám, az ezüstcipellős Thetisz unszolására öltöztem női ruhába, de 
nem tettem volna, ha meg nem látlak a tenger partján, mert csak így 
remélhettem, hogy melletted maradhatok! - tette hozzá, s a leány 
elértette a szót, és ő is megvallotta szerelmét. 


De elhatározták, hogy még nem árulják el senkinek, azt sem, hogy 
Akhilleusz az, aki leányruhában rejtőzik Lükomédész leányai között. Csak 
Déidameia hű dajkáját avatták be a titokba. 


Ezalatt a görög vezérek felfegyverzett hadinépükkel az auliszi 
kikötőben gyülekeztek. Már csak Akhilleusz hiányzott, pedig nélküle nem 
indulhattak útnak, mert Kalkhasz, a jós megmondta, hogy ha ő távol 
marad a trójai háborútól, soha nem győzik le Priamosz népét. De hiába 
küldenének érte apja házába, Phthiába, hiába keresnék a Pélion havas 
ormán, Kheirón barlangjában is, mert Thetisz, mint a fiókája számára 
biztos fészket kereső anyamadár, Szkürosz szigetén rejtette el gyermekét. 

Odüsszeusz, aki akkor már maga is az auliszi kikötőben várakozott 
útra kész hajóhadával, vállalkozott rá, hogy felkutatja Akhilleuszt. 
Diomédész, Tüdeusz fia csatlakozott hozzá. 


Mint nemes vad után szimatoló kopók, úgy érkezett meg a két vezér 
Szkürosz szigetére. Lükomédész király gyanútlanul fogadta a vendégeket, 
de azok csak jobbra-balra kapkodták a fejüket, hol akadnak Akhilleusz 
nyomára. így járták végig a palota termeit, mintha csak házigazdájuk 
gazdagságában gyönyörködnének, majd lakomához ültek. Lükomédész 
király a vendégek tiszteletére a leányokat is az asztalhoz ültette, azok 
csillogó szemmel hallgatták a két idegent. De különösen Akhilleusz arca 
pirult ki a lelkesedéstől, amikor ezek a Trója ellen készülő görögök fényes 
fegyvereiről, karcsú hajóiról, a Menelaoszon esett sérelemért közösen 
vállalt háború reményeiről beszéltek Lükomédésznek. 


- Irigyellek titeket - sóhajtott az öreg király. - Bárcsak fiatalabb 
lennék, hogy veletek mehetnék én is, vagy fiam lenne, akit magam 
helyett küldhetnék! De látjátok, csupa leányom van, és ki tudja, mikor 
lesz egyiktől is unokám? 

Alig tudta magát fékezni Akhilleusz, s már-már eldobta volna női 
ruháit, hogy leleplezze magát, és a harcosok közé álljon, de Déidameia 
idejében észrevette, intett testvéreinek, hogy vonuljanak már vissza 
hálótermeikbe, s kézen fogva Akhilleuszt, őt is kivezette. 


Másnap azonban Lükomédész király úgy rendelkezett, hogy a leányok 
kartánccal gyönyörködtessék a vendégeket. A megadott jelre egyszerre 
emelték magasba, egyszerre hajtották alá a thürszoszt a leányok, szapora 
lépéseiket egymáshoz igazították, s hajlékony tagjaik minden mozdulata 
csupa gyöngédség volt és csupa összhang. De Akhilleusz akkor már nem 
tudott beleilleszkedni ebbe az összhangba, és türelmetlenségében 
gyakran elvétette a lépéseket. 


Dicsérték a vendégek a szép kartáncot, s mikor bevonultak a terembe, 
kirakták ajándékaikat, hogy ki-ki válassza jutalmul a táncért azt, ami 
legjobban tetszik neki. Hajlékony thürszoszok, szép hangú dobok, 
gyöngyökkel kivarrt szalagok hevertek a székeken, a leányok lelkendezve 
válogattak a sok szép női holmi között. Fegyvert ha találtak, ügyet se 
vetettek rá, gondolták, azt biztosan királyi apjuknak szánták a bőkezű 
idegenek. De nem úgy Akhilleusz: mihelyt meglátta a fényes pajzsot és a 
melléje támasztott lándzsát, menten megfeledkezett anyja parancsáról, 
és a pompás fegyverekre vetette magát. Hát még amikor saját magát 
pillantotta meg az arannyal futtatott pajzs fényes tükrében! Szégyellte 
női ruháját, és szilaj mozdulattal fogta fegyverhez szokott kezébe a 
dárdát. 

Odüsszeusz már régen sejtette, hogy ő az, akit keresnek. De most már 


semmi kétsége nem volt többé: ahogyan a hozzá méltó ajándékot 
kiválasztotta, Akhilleuszra vallott. Odalépett hozzá, és halkan a fülébe 
súgta: 

- Mit késlekedsz tovább? Úgyis tudjuk, ki vagy: Kheirón, a bölcs 
kentaur növendéke, halhatatlan istennő fia, a hős Akhilleusz, akit már 
útra készen vár Aulisz kikötőjében a hajóhad. Kövess minket, s Trójára 
pusztulás, a görögökre győzelem, reád pedig örök dicsőség vár! 

Nem volt itt már szükség több biztatásra, Akhilleusz kihúzta magát, s 
már senki se nézte volna leánynak, amikor kezében a dárdával a 
csodálkozó Lükomédész elé állt. 


- Apám, királyom - mondta tisztelettel, de férfias határozottsággal -, 
én vagyok Akhilleusz, engemet bízott rád anyám, Thetisz istennő, de ne 
félj, neked jut a dicsőség, hogy útnak indíthass a hajótáborba, ahol már 
várnak reám a vezérek! És az én szívemnek is kedves maradsz mindig, 
kedvesebb apámnál és nevelőmnél is. Búcsúzóul leányod kezét kérem, 
akivel titokban már régen szeretjük egymást. 


Mi mást tehetett volna a király, beleegyezett Akhilleusz és Déidameia 
házasságába, s megbocsátott leányának is, aki most szemlesütve vallotta 
be, hogy régóta tudja, ki rejtőzik a leányruhában. Gyors követeket 
menesztettek Phthiába, hogy Péleusz királytól hajókat és válogatott 
legénységet kérjenek fia számára, maga Lükomédész is kőrisfából ácsolt 
két hajót bocsátott szküroszi hajósnéppel Akhilleusz rendelkezésére, 
ezekkel követte Akhilleusz az auliszi kikötőbe Odüsszeuszt és 
Diomédészt. 


Indulás előtt még megtartották Akhilleusz és Déidameia lakodalmát. 
Másnap szomorúan vett búcsút a királyleány ifjú férjétől, akitől el kellett 
válnia, alighogy nyíltan megvallhatták az emberek előtt szerelmüket. 
Akhilleusz hűséget ígért és fényes ajándékokat a trójai hadizsákmányból, 
de a Moirák úgy akarták, hogy életükben már csak egyszer lássák viszont 
egymást. Gyermeküket, Pürrhoszt is Lükomédész király nevelte fel, 
Akhilleusz távollétében. 


Mire Akhilleusz megérkezett az auliszi kikötőbe, ott vesztegeltek már 
a thesszaliai hajók is, rajtuk a híres mürmidónok, akiknek az őseit az 
istenek  hangyákból változtatták emberekké, amikor Akhilleusz 
nagyapjának, Aiakosznak a népe kipusztult. 

Ott volt a hajókon Akhilleusz hűséges barátja, Patroklosz, és öreg 
nevelője, Phoinix, akit Péleusz maga helyett küldött, hogy bölcs 
tanácsaival legyen mindig Akhilleusz segítségére. 


IPHIGENEIA 


Ujjongva fogadták az auliszi kikötőben a görög vezérek Akhilleuszt. 
Már útra készen állt a hajóhad. Mielőtt felszedték volna a horgonyt, 
áldozatot mutattak be a halhatatlan isteneknek, száz ökörből álló teljes 
áldozatot, hekatombát. A forrás körül álltak az oltárok, szép sudár 
platánfa alatt, amelynek tövében tiszta víz csörgedezett. 


Ám egyszerre súlyos értelmű előjel mutatkozott meg előttük: vérpiros 
hátú, utálatos kígyó bújt elő az oltár alól, és felkúszott a platánfára. A 
legmagasabb ágon verébfészek rejtőzött a levelek között, benne nyolc 
fióka, az anyamadár volt a kilencedik. Riadtan csipogtak a verébfiókák, a 
kígyó sorra fölfalta mindet. Az anyamadár keseregve repdesett fölöttük, 
de megmenteni nem tudta őket, verdeső szárnyát elkapta a kígyó, és 
nyolc fiókája után őt is felfalta. Ha még kételkedtek volna a görögök, 
ennél is világosabb jel bizonyította, hogy a látottakkal az embereket 
akarták valamire figyelmeztetni az istenek: Zeusz a kígyót a szemük 
láttára kővé változtatta. 


Néma csendben álltak ott a görögök, amíg megszólalt közöttük 
Thesztór fia, Kalkhasz, a híres jövendőmondó, és megmagyarázta, amit 
láttak, de nem értettek: 


- Ahogyan nyolc verébfiókát emésztett el a kígyó, és utána az 
anyamadarat kilencediknek, úgy fogunk mi is kilenc esztendeig harcolni 
Trója alatt, de a tizedik évben elfoglaljuk a várost. 

Sötét gond ülte meg a görögök lelkét, amikor megtudták, hogy tíz 
hosszú évig fogja őket családjuktól távol tartani a háború. De adott 
szavuk kötötte meg aztán a gazdag hadizsákmány reménye is biztatta 
őket. Dagadó vitorlákkal szelték át fürge hajóik a tengert, s megérkeztek 
Ázsiába. A müsziai Teuthraniában szálltak partra, azt hitték, hogy már 
Trójába érkeztek, megostromolták a várost, és kegyetlenül feldúlták. 


Télephosz volt Müszia királya ekkoriban, Héraklész és Augé fia, akit 
egykor mint kitett gyermeket pásztorok találtak meg, amint egy 
szarvasünő táplálta, majd TeuthraSz, Müszia fejedelme fogadta fiává, és 
tette meg örökösévé. Télephosz haddal sietett a szorongatott város 
segítségére, el is űzte a görögöket, de harc közben Akhilleusz dárdája 
súlyos sebet ejtett a combján. 


Fejvesztetten menekültek a görögök Teuthrania alól, hajóikat vihar 


érte utol, és szétszóródtak a tengeren. A legtöbben hazájukba tértek 
vissza, mert gondolták, hogy már eleget tettek annak, amivel 
Agamemnónnak tartoztak. Akhilleusz útba ejtette Szkürosz szigetét, 
meglátogatta Déidameiát, majd elkísérte Agamemnónt Argoszba; velük 
maradt Odüsszeusz is. 


Argoszban kereste fel Akhilleuszt Télephosz, isteni jóslat tanácsát 
követve. Mert a seb, amelyet Akhilleusz dárdája ejtett rajta, nem akart 
gyógyulni, s ekkor Apollón papnője, a Püthia, Delphoiban kijelentette 
neki: 

- Aki a sebet ejtette, az fogja meggyógyítani! 


Koldusgúnyában érkezett Müszia királya Agamemnón udvarába, mert 
meghallotta, hogy Akhilleusz ott tartózkodik. Argosz és Mükéné királya 
szívesen fogadta, amikor kitűnt, hogy ki rejtőzködik a koldusgúnya alatt, 
mert gondolta, hogy ha Müszia szövetségét megnyeri, segítségére lehet 
Trója ellen. Csakhogy Télephosz felesége Laodiké volt, Priamosz egyik 
leánya, s így ő nem harcolhatott apósa ellen. Csak anyit vállalt, hogy 
megmutatja a Trója felé vezető utat. Ez is elég volt ahhoz, hogy 
Agamemnón közbenjárjon Akhilleusznál, és megkérje, tegyen eleget a 
jóslatnak, és gyógyítsa meg a sebet, amelyet Télephosz királyon ejtett. 

- Nem vagyok én orvos - mondta kelletlenül Akhilleusz, mert a 
gyógyfüvek, amelyek használatára egykor Kheirón tanította a Pélion 
ormán, most nem segítettek. 


Szerencse, hogy ott volt a leleményes Odüsszeusz, aki elértette a 
rejtélyes jóslatot: 
- Nem te ütötted a sebet Télephosz combján, hanem a dárdád! 


Akkor odanyújtotta neki dárdáját Akhilleusz, arról alaposan 
lekaparták a rozsdát, amely az érchegy alatt aztán szépen a kőrisfából 
faragott dárdanyélre rakódott, azt helyezték Télephosz combjára, és a seb 
egykettőre összeforrott. 

Most már jó reménységgel gyűjtötte össze újra a hajóhadat 
Agamemnón, szerteszét küldözte követeit a görög városok és szigetek 
királyaihoz: térjenek vissza az auliszi kikötőbe, van már biztos vezetőjük, 
aki megmutatja az utat Trója felé! Maga is azonnal útra kelt, s amíg 
valamennyien egybegyűltek újra, a környéken vadászgatott. Egy 
gyönyörű szarvast ejtett el a berekben, nem tudva, hogy az elejtett vad 
Artemisz szent állata volt, s a szép vadászzsákmány láttán még 
fennhéjázó szóval is megsértette az istennőt: 


- Maga Artemisz se talált volna célba jobban! 


De mikor már mind együtt voltak újra az auliszi kikötőben, és indulni 
akartak, hiába vártak kedvező szélre, amely a görögök útra kész hajóit a 
tenger hullámain tovarepítette volna. Türelmetlenkedtek már a vezérek, 
s a tétlen várakozás elcsüggesztette a sereget. Akkor megint Kalkhasz 
mondott jóslatot, és kijelentette, hogy a haragvó Artemisz tartja vissza a 
kedvező szelet, mindaddig, amíg Agamemnón a rajta esett sérelemért 
nem szolgáltat neki elégtételt. És nem elégszik meg akármilyen 
engesztelő áldozattal az istennő: Agamemnón elsőszülöttjét, Iphigeneiát 
követeli magának. 


Szerette volna már Agamemnón elhallgattatni a jövendőmondót, de 
elkésett vele, mert Menelaosz és Odüsszeusz hallotta a jóslatot. Ekkor 
hírvivőjét, Talthübioszt szólította Agamemnón, hirdesse ki fennszóval, 
hogy feloszlatja a sereget, mehet ki-ki haza békességben. De vezértársai 
ellentmondtak: ha már Agamemnón másodszor is idecsődítette a 
hadinépet, nem térhetnek vissza szégyenszemre, dolguk végezetlen és 
üres kézzel családjukhoz. 


Kénytelen-kelletlen engedett Agamemnón, és Odüsszeusz álnok 
tanácsára levelet küldött Klütaimnésztrának, hogy jöjjön az auliszi 
kikötőbe sietve, hozza magával leányukat, Iphigeneiát, mert a legnagyobb 
görög hős, Thetisz istennő fia, Akhilleusz kérte meg kezét, és még mielőtt 
elindulnának Trója alá, itt a kikötőben akarják megtartani a lakodalmat. 


A levélről nem tudott más, csak Agamemnón, Menelaosz és 
Odüsszeusz. 


Így múlt el a nap, és leszállt az éjszaka. A kikötő elcsendesedett, de 
Agamemnón szemére nem jött álom. Addig gyötrődött magában, amíg 
megváltoztatta elhatározását, titokban új levelet írt, és ebben meghagyta 
feleségének, hogy ne keljen útra sem ő, sem leánya, a lakodalmat 
későbbre halasztják. Hívatta hű öreg szolgáját, arra bízta, siessen, hogy az 
első hírvivőt utolérje, s ne adja senki más kezébe a levelet, csak 
Klütaimnésztráéba. 

De nem jutott messzire a hű cseléd a levéllel, Menelaosz rosszat sejtve 
feltartóztatta, erővel vonszolta vissza a fővezér sátra elé, és kiragadta 
kezéből a levelet. Keserű szemrehányással támadt Agamemnónra: 

- Hízelgett bezzeg hiúságodnak, hogy fővezérré választottunk, de ha 
cselekedni kell, félrevonulnál! 

- Vigyáztál volna jobban házad becsületére! - vágott vissza 
Agamemnón. - Miért haljon meg éppen az én ártatlan leányom a te 


hűtlen feleséged miatt? 


Klütaimnésztra anyai büszkeséggel készülődött leánya lakodalmára. 
Hamarosan megérkezett a táborba, vele Iphigeneia; a kis Oresztészt is 
elhozták magukkal, hogy kivegye részét nénje öröméből. Keserű 
könnyeket hullatott Agamemnón, amikor a hírvivő jelentette családja 
közeledését; bátyja fájdalmát látva Menelaosz szíve is meglágyult, és kész 
volt már lemondani Helenéről, hogy Iphigeneia életét megkímélje. De 
akkor már az egész táborban elterjedt Kalkhasz jóslata, és a hadinép 
fenyegetően követelte az áldozatot, amely megnyitja a görögök útját 
Trója felé. így csak egy kérése maradt már Agamemnónnak: Menelaosz 
vonja el Klütaimnésztra figyelmét, amíg az áldozat megtörténik, hogy ne 
kelljen az anyának látnia leánya halálát. S mikor érkező családja ölelő 
karokkal lépett eléje, zavartan fordította el tekintetét. 

- Oly rég nem láttuk egymást, miért nem örülsz nekem, apám? És 
miért vonod össze gondban a szemöldöködet? - kérdezte félénken 
Iphigeneia, aki megszokta apja kényeztető szeretetét. 


- A királynak és hadvezérnek sok gondja van mindig, leányom - tért ki 
a felelet elől Agamemnón. 


- Tedd félre egy kissé a gondokat, és csak velem törődj! - kérlelte apját 
a leány, és hízelkedve hozzásiímult. 


De Agamemnónnak most terhére volt a gyengédség. A lakodalomra 
készülődő Klütaimnésztra kérdezősködését is durván elhárította. A 
sátorba parancsolta őket, s titkát magába zárva, elindult Artemisz ligete 
felé, hogy Kalkhasszal előkészítse az áldozatot. 


Akkor lépett a sátorhoz Akhilleusz. Mit sem sejtve kereste 
Agamemnónt, hogy türelmetlen mürmidónjai nevében az indulást 
sürgesse. De Agamemnón helyett csak Klütaimnésztrát találta, aki leánya 
vőlegényét üdvözölte benne. így tudta meg Akhilleusz, hogy Agamemnón 
visszaélt nevével. 


- Én ugyan soha nem kértem meg leányod kezét, királyné! - mondta 
meglepődve, s Klütaimnésztra is elcsodálkozott, hiszen Agamemnón 
éppen azért hívta őt Auliszba, hogy leányát Akhilleuszhoz adja feleségül. 


Az öreg szolga oldotta meg a rejtélyt; őt még Tündareósz ajándékozta 
Agamemnónnak, és még most is jobban ragaszkodott régi gazdája 
leányához, mint Agamemnónhoz. így hát elmondta, amit tudott: a 
lakodalom híre csak ürügy volt, hogy tőrbe csalják a leányt, mert 
Ivalkhasz kegyetlen jóslata szerint az ő kiomló vérével kell Artemiszt 
kiengesztelni. 


- Hallod ezt, Akhilleusz? - fordult kétségbeeséséből felocsúdva Péleusz 
és Thetisz hős fiához Klütaimnésztra. 


Az felháborodottan felelte: 

- Hallom, és nem tűröm, hogy az én nevemmel ilyen csalárd játékot 
űzzenek! Anyám, Thetisz apjára, 

Néreuszra, a tenger istenére esküszöm: kardomat mártom annak 
vérébe, aki leányodhoz nyúlni merészel! 

Hiába alakoskodott már Agamemnón, amikor visszajött a leányért, azt 
állítva, hogy csak azért viszi el Artemisz ligetébe Iphigeneiát, hogy ott a 
lakodalom előtt szokásos áldozatot bemutassák az istennőnek. 
Klütaimnésztra már mindent tudott, és gyűlölettel vetette férje arcába: 


Miért nem Menelaosz áldozza fel a leányát, Hermionét? Hiszen az ő 
kedvéért szálltak hadba a görögök! 


Iphigeneia könyörögve kulcsolta át apja térdét: 


- Bárcsak Orpheusz varázsénekét vehetném ajkamra, hogy a kemény 
köveket is magam mellé állíthatnám! De csak könnyeim vannak, úgy 
kérlek, ne kelljen ilyen fiatalon megválnom az édes napfénytől! Emlékezz 
rá: én voltam első gyermeked, s térdeden ringatva hányszor tervezgetted, 
hogy én leszek egykor öregséged vigasztalása. - Majd öccséhez, 
Oresztészhez fordulva folytatta: - Kicsi vagy még, szólni is alig tudsz, de 
ha együtt könnyezel velem, talán meglágyítjuk apánk szívét, és 
megkíméli nénéd életét! 

De akkor már ezrével tolongtak az indulást sürgető görögök 
Agamemnón sátra körül. Akhilleusz is hiába kelt Iphigeneia védelmére: 
saját mürmidónjai fenyegették, hogy megkövezik, ha útját állja az istennő 
parancsa teljesítésének. A görög nép becsülete forog kockán, a görög nép 
szabadsága követeli ezt az áldozatot! - zúgta a tömeg itt is, ott is, s ennek 
hallatára Iphigeneia erőt vett félelmén, és feloldozta Akhilleuszt ígérete 
alól. Még síró anyját is ő vigasztalta: 

- Nemcsak magadnak szültél, anyám, hanem egész Görögországnak, s 
nemcsak én áldozom fel életemet a hazáért, hanem sok ezer férfi is, aki 
most fegyverbe öltözötten várja, hogy elindulhassanak a hajók Trója felé. 
Reám tekint most a nagy Görögország, rajtam áll, elindulhatnak-e a 
hajók, meglakol-e Trója, és biztonságban élhetnek-e a jövőben a görögök. 
Halálom árán én szerzek szabadságot a görög népnek és dicsőséges hírt 
magamnak mint a haza megmentőjének. Artemisz istennő kívánja 
testemet - útjában állhat-e halandó leány az ő akaratának? Hellásznak 


szentelem fel magamat, áldozzatok fel az istennő oltárán, és induljatok 
útnak, dúljátok fel Tróját, ez lesz az én soha el nem múló emlékjelem! 


Ezt mondta, s fölemelt fővel indult Artemisz ligete felé. Friss fű 
zöldellt, és a rét vadvirágai nőttek ott az oltár körül. Feszült 
várakozásban álltak a görögök, velük Agamemnón, eltakarva arcát, hogy 
senki ne lássa könnyeit. Iphigeneia egyenesen hozzá lépett, és így szólt: 


- Itt vagyok, apám, önként szánom fiatal életemet áldozatul hazámért. 
Csak egyet kérek: egyetlen harcosod se nyúljon hozzám, erős lélekkel, 
némán magam nyújtom nyakamat az áldozó pap kése alá! 

Erre Talthübiosz kiállt a középre, és áhítatos csendre intette a 
harcosokat, Kalkhasz pedig, a jóspap, aranykosarába helyezte hüvelyéből 
kirántott kardját, és megkoszorúzta a leány homlokát. Akhilleusz fogta a 
kosarat, és forrásvizet hintve járta körül az oltárt, miközben így 
imádkozott: 

- Ó, Zeusz leánya, ó, te vadat űző istennő, te, ki az éjszakában a fényes 
Holdat gördíted tova az égbolton, fogadd szívesen ezt az áldozatot, 
amelyet Agamemnónnal az egész görög sereg ajánl fel neked, fogadd el a 
szép szűz nyakából kiomló tiszta vért, és adj jó hajózást nekünk, add meg 
dárdáinknak, hogy bevegyék Trója fellegvárát! 

Atreusz fiai és mind, akik ott voltak, a földre sütötték szemüket, a pap 
pedig kivette kosarából a kardot, s a szűz hófehér nyakára emelte. 
Lesújtott vele, de a leány hirtelen eltűnt az emberek szeme elől. Ahol 
Iphigeneia állt még az imént, megsebzett szarvas vergődött a földön, és 
felszökő vérével pirosra festette az oltár kövét. 


Boldogan hirdette meg Kalkhasz a csodát: 


- Nézzétek, milyen áldozati állatot helyezett maga az istennő az 
oltárra! Szívesebben fogadja a szarvast áldozatul, s nem kívánja, hogy a 
nemes szűz vére mocskolja be oltárát. És most már megadja a jó hajózást, 
rajta, készüljetek fel, hogy még ma elhagyjátok Aulisz kikötőjét! - Azzal 
az oltár lángjai közé vetette a szarvast, s míg a lángok elemésztették az 


áldozatot, a görögök szerencsés hazatéréséért imádkozott. 


Boldogan tért vissza sátrába Agamemnón is a hírrel, hogy Artemisz az 
istenek közé ragadta Iphigeneiát. De Klütaimnésztra nem hitt már neki, 
és vigasztalanul tért haza Argoszba Oresztésszel. 


A görög hajók pedig még aznap elindultak Trója felé. 


A GÖRÖGÖK TRÓJA ALATT 


Jó szél kapott a fehér vitorlákba, és a görögök hajói fürgén szelték át 
az Égei-tenger habjait. Sorra elmaradtak mögöttük a szigetek. Az ázsiai 
partok előtt, Tenedosz szigetén kötöttek ki először. Itt Tenész uralkodott, 
Apollón fia, akit nevelőapja, Küknosz, ládába zárva bocsátott egykor a 
tengerre. Mostohaanyjának hamis vádaskodása űzte el hazájából az ifjút, 
nővére, Hémithea osztozott sorsában, de az istenek megóvták a két 
testvér életét, a láda partot ért a szigeten, amelyet régebben 
Leukophrüsznek, majd - miután Tenész várost alapított rajta - új 
királyáról Tenedosznak neveztek. 


Tenész barátságtalanul fogadta az idegeneket, kövekkel dobálta meg 
őket, amikor a partra igyekeztek, de a görögök nem hagyták magukat. 
Akkor nyúltak először fegyverükhöz, melyet Trója számára tartogattak. 
Thetisz, aki a távolból mindvégig aggódva követte a hajókat, most 
felbukkant a habok közül, hogy fiát, Akhilleuszt figyelmeztesse: ne emelje 
kezét Tenészre, mert ha megöli őt, Apollón haragját vonja magára. De 
Akhilleusz indulatát már nem fékezte anyja intelme, kardjával halálos 
csapást mért Tenedosz királyára. 


Fényes lakomával ünnepelték a görögök győzelmüket, és engesztelő 
áldozatot mutattak be Apollómnak. Agamemnón sokáig habozott, 
meghívja-e a lakomára Akhilleuszt, aki Tenész vérét ontotta. A többiek 
már ünnepeltek, amíg ő sértődötten vonult félre. Kiment a tenger 
partjára; Thetisz a többi Néreisz kíséretében odaúszott, megvigasztalta és 
türelemre intette fiát. Ezalatt Apollón máson töltötte ki bosszúját fia 


halála miatt. 


Az oltár kövei közül mérges kígyó kúszott elő, és megmarta Poiasz fiát, 
Philoktétészt, aki Héraklész íjával felfegyverkezve indult Trója ellen. A 
seb elmérgesedett, és elviselhetetlen bűzt terjesztett maga körül. Amikor 
Tenedoszból továbbhajóztak, senki sem tudott megmaradni Philoktétész 
mellett. Visszafordították hát a vitorlákat, s Lémnosz szigetéig meg sem 
álltak; ott Agamemnón parancsára Odüsszeusz partra tette a 
szerencsétlent, és magára hagyta. Ettek-ittak a görögök, mielőtt újra 
felszedték a horgonyt, a bor megoldotta nyelvüket, és előre felemlegették 
a hőstetteket, amelyeket Trójában fognak végrehajtani. 


- Ha száz vagy kétszáz trójai jut is egy görögre, győzni fogunk! - 


fogadkoztak dicsekedve. 


De Philoktétész már nem mehetett velük, hatalmas íja, amelyet 
Héraklész hagyott rá örökül az Oita hegyén, csak arra volt jó, hogy a 
puszta szigeten a madarakat vegye célba vele, s egyedül maradva úgy 
tengesse nyomorult életét. 


A többiek most már megállás nélkül hajóztak Trója felé. Mikor 
megközelítették a trójai partokat, Menelaoszt és Odüsszeuszt küldték 
követségbe Priamosz királyhoz fenyegető üzenettel: adja ki Helenét és az 
elrabolt kincseket, mert különben nem marad kő kövön a városban! A 
békeszerető Anténórt, Hekabé királyné sógorát, Theanó férjét keresték 
fel először; a bölcs öreg szívesen fogadta és vendégül látta palotája 
termeiben a két görög vezért, s aztán ő vezette őket a trójai vezérek 
tanácsába, Priamosz elé. Amíg ott álltak, hogy előadják, amit rájuk bíztak 
a görögök, Menelaosz vállal volt magasabb a többinél, de amikor leültek, 
Odüsszeusz látszott tekintélyesebbnek. A szót is Menelaosz ragadta előbb 
magához, röviden és határozottan adta elő a követelést, majd felpattant 
Odüsszeusz, mozdulatlanul tartotta jogarát a kezében, és szótlanul állt 
egy darabig, csak a szemében lobogott az indulat, de mikor megszólalt 
végre, téli hóviharhoz hasonlóan omlottak ajkáról a fenyegető 
kijelentések. 


A trójaiak elbizakodottan utasították vissza a békeajánlatot, nem adták 
ki Helenét, sem az elrablóit kincseket, sőt már-már kezüket emelték a 
követekre, hogy megöljék mindkettőt. Anténór vette védelmébe őket, 
mert tudta, hogy a követek az istenek oltalma alatt állnak, halálukért 
Zeusz állna bosszút, s neki, miután már házában látta vendégül őket, 
különösen kötelessége volt a vendégj ogot oltalmazó Zeusz Xeniosz 
parancsainak érvényt szerezni. A.z ő bölcs szavára lecsillapodtak a 
trójaiak, s így Menelaosz és Odüsszeusz bántatlanul visszatérhetett a 
hajókhoz az elutasító válasszal. 


Felháborodottan hallották a görögök a trójaiak válaszát. Türelmük 
elfogyott, elhatározták, hogy fegyverrel szerzik vissza, amit, a jó szóra 
nem hallgatva, megtagadtak tőlük. Felkészültek Trója ostromára, és 
hajóikat elhagyva partra szálltak. Harci vágytól égve sietett előre 
Akhilleusz, és már-már lábával érintette a földet, de mellette termett 
Thetisz, és figyelmeztette a jóslatra, hogy aki elsőnek lép a görögök közül 
Trója földjére, elsőnek leli ott halálát. 


Phülaké királyának, Iphiklosznak hős fia, Próteszilaosz vállalkozott rá, 
hogy feláldozza fiatal életét a görögökért. Bátran a partra lépett, és 


megkezdte a harcot a trójaiakkal, de tüstént ott termett Hektór, és 
leterítette. 


Félig épült házát és szép fiatal feleségét hagyta otthon Próteszilaosz. 
Amikor az auliszi kikötőbe szólította Agamemnón parancsa, csak egy nap 
telt el azóta, hogy lakodalmát tartotta Akasztasz leányával, Laodameiával. 
S ki mondaná meg, mikor nagyobb az özvegy bánata: ha az elesett hős 
árváját egyedül kell nevelnie, vagy ha még nem áldották meg frigyüket 
gyermekkel az istenek? 


Megsajnálták az istenek Laodameiát, s meghagyták Hermésznek, hozza 
fel Próteszilaoszt az Alvilágból. De csak három boldog órát engedélyeztek 
neki, hogy meglátogassa feleségét, utána vissza kellett térnie megint 
Hádész birodalmába. Repeső örömmel sietett férje elé Laodameia, azt 
hitte, vége már a háborúnak, és Próteszilaosz élve tért haza. Annál 
keservesebb gyászba fordult hamar a viszontlátás öröme, a boldog 
együttlét három órája gyorsan elrepült, s Próteszilaosznak örökre búcsút 
kellett vennie. Ércből öntötte ki az alvilági mezőkre távozó férje 
képmását Laodameia, s özvegyi gyászának magányos napjaiban abban 
keresett vigasztalást. Egy szolga megleste a szoborral, azt hitte, hogy 
Laodameia idegen férfit fogadott szobájába, jelentette a királynak, amit 
látott. Akasztosz felháborodottan rontott be leányához, s mikor meglátta 
a szobrot, megesett a szíve a szerencsétlenen. Azt gondolta, nem 
gyötrődik tovább, ha megszabadítja az ábrándképtől, ezért parancsot 
adott, hogy vessék tűzre a szobrot. Úgy is történt, de Laodameia nem 
tudta elviselni, hogy utolsó vigaszától is megfosztották, maga is a lángok 
közé ugrott, és a szoborral együtt elégett. 


Ezalatt Trója előtt félelmetesen bontakozott ki a küzdelem. A görög 
hajók ontották magukból a harcosokat, a trójaiak - élükön Hektórral, 
Priamosz hős fiával - elkeseredetten védték a falakat. Ha a görögöket a 
hosszan húzódó ostrom alatt csüggedés fogta el, Akhilleusz öntött új 
lelkesedést beléjük; Thetisz és Aphrodité úgy intézték egyszer, hogy 
közvetlen közelből láthatta meg Helenét, és ez a látvány csak fokozta 
harci kedvét. 


Priamosz király már ötven gyermeke közül hármat gyászolt: 
Akhilleusz fosztotta meg mind a háromtól. Egyikük, a zsenge Tróilosz, 
kimerészkedett a falak felé, hogy lovait legeltesse a forrás körül, 
amelyből béke idején a trójai asszonyok hordták a vizet a városba. 
Akhilleusz megpillantotta a szép gyermekifjút, lovára kapva menekült 
előle Tróilosz, de Apollón templománál utolérte, és nem törődve a hely 


szentségével, az oltár mellett ölte meg. Az odasiető Hektór már csak 
öccse holttestét menthette ki a harcból, hogy felvigye a városba, ahol 
szülei és nővérei mondtak siratóéneket fölötte. 


Priamosz fia volt Lükaón is, de nem Hekabé, hanem egy Laothoé nevű 
rabnő gyermeke. Ezt is a városon kívül, apja kertjében találta Akhilleusz, 
ahol éles késsel egy olajfáról vagdosta az ágakat a fiú, hogy a szekér 
párkányának való léceket faragjon belőle. Akhilleusz akkor megkímélte 
az életét, csak foglyul ejtette, s Lémnoszban adta el rabszolgának; onnét 
Imbroszba, majd Ariszbéba került Lükaón. Apja már őt is meggyászolta, 
mert nem tudta, hova lett, csak évek múlva, sok viszontagság után 
szökött meg a rabszolgasorból, és tért vissza titkon hazájába. De nem 
örülhetett sokáig szabadságának, hazaérkezése után a tizenkettedik 
napon újra szembekerült Akhilleusszal, s ez ekkor már nem kegyelmezett 
életének. 


Mésztór, Priamosz fia, Aineiasszal, Ankhiszész fiával együtt legeltette 
a gulyát az Ida hegyén, amikor Akhilleusz megtámadta őket; Aineiasz 
elmenekült, de Mésztórt és a többi pásztort megölte Akhilleusz, és a 
marhákat elhajtotta. 


Így dúlták fel Trója egész környékét, a szigeteket és a part menti 
városokat a görögök, megölve sok férfit és rabszíjra fűzve sok asszonyt 
meg gyermeket, senki annyit, mint Akhilleusz. Bár Trója falai még 
épségben álltak, és oltalmazták a várost, keserű gyümölcseit érlelte a 
bűn, hogy a hitszegő Parisz kedvéért Helenét és a kincseket 
visszatartották a falak között. 


De bűnt követtek el nemcsak a falakon belül, hanem a falakon kívül, a 
görögök táborában is. Odüsszeusz nem tudta megbocsátani 
Palamédésznek, hogy ő volt az, aki túljárt az eszén, és leleplezve 
alakoskodását, arra kényszerítette, hogy elhagyja házát, és részt vegyen a 
sokáig elhúzódó háborúban. Álnok cselt szőtt ellene: Palamédész 
sátrában nagy halom aranyat rejtett el, s egy trójai hadifoglyot rávett 
arra, hogy hamis levelet adjon át, mintha azt Priamosz írta volna 
Palamédésznek, egy halom aranyat ígérve neki, ha elárulja a görögöket. 
Agamemnón elolvasta a levelet, s mert az aranyat is megtalála 
Palamédész sátrában, mint árulót halálra ítélte, és megköveztette. Mikor 
Naupliosz hírét vette fia halálának, maga is elhajózott Trója alá, hogy 
elégtételt kérjen ártatlanul elpusztított fiáért, de Agamemnón, a többi 
vezér egyetértése mellett, elutasította az apát, mire Naupliosz hazatért, s 
bejárva a görög városokat, az asszonyokat a távolban harcoló férjek ellen 


ingerelte. Különösen Argoszban járt sikerrel, hiszen Klütaimnésztrában 
amúgy is forrott a keserű indulat Iphigeneia feláldozása miatt. 


A görög vezérek akkor még nem értek rá a hazatérésre gondolni. A 
bevehetetlen városfalon keresték a rést, ahol behatolhatnak, mint farkas 
az akolba. Addig is a Trója előtt elterülő síkon ütköztek össze a falak 
mögül előmerészkedő ellenséggel, s a környéken portyázva, békés 
városokat dúltak fel. Evvel Trója szomszédságát is magukra haragították, 
s miután kilenc év telt el így, sokan léptek a görögök ellen Priamosz 
népével szövetségre. 


Nemcsak Priamosz rokonai, Ankhiszész fia, Aineiasz, és Anténór két 
fia, Arkhelokhosz és Akamasz, hanem Ázsia sok más kiváló hőse is a 
trójaiak oldalán harcolt már. Megérkezett Trója erősítésére az Ida hegy 
lábánál épült Zeleiából Pandarosz, akinek Apollón ajándékozott íjat, 
Adrészteiából eljött Adrésztosz és Amphiosz, Meropsznak, a híres jósnak 
a fia, akiket hiába akart apjuk visszatartani a reménytelen harctól. A 
müsziaiak segítő csapatait Khromisz és Ennomosz, a madárjós vezette, az 
érthetetlen nyelvű kariaiakat Nomión két ragyogó gyermeke, 
Amphimakhosz és Nasztész, akik még a csatába is arannyal gazdagon 
díszített ruhában vonultak. Messze Lükiából, az örvénylő Xanthosz mellől 
jött el seregével Bellerophontész két unokája, Glaukosz, Hippolokhosz fia, 
meg Szarpédón, Zeusz és Laodameia gyermeke. 


Kegyetlen portyázásaikkal nem gyengítették hát Trója ellenállását a 
görögök, csak saját ellenfeleik számát szaporították. Meg fényes 
hadizsákmányt ejtettek a feldúlt városokban, sok drága kincs mellett 
rabszolgákat, köztük fényesszemű leányokat hurcoltak magukkal. A 
fővezér jogán Agamemnón választotta ki elsőnek a maga részét, a többin 
megosztoztak a vezérek. 

Így került Apollón khrüszéi papjának a leánya, Khrüszéisz, az 
, Aranyvárosból" Agamemnón sátrába, és így került Akhilleusz sátrába 
Briszéisz, akit a hős, bár csak dárdával szerzett rableány volt, a szeme 
fényénél is jobban szeretett. 


AKHILLEUSZ HARAGJA 


Khrüszész, Apollón papja, az isten szalagjával koszorúzott 
aranypálcával a kezében jött a görögök hajótáborához, hogy kiváltsa 
leányát a rabságból. Fényes váltságdíjat is hozott magával, s könyörögve 
fordult valamennyi göröghöz, de kiváltképpen Atreusz két fiához: 

- Adják meg nektek az olümposzi istenek, hogy feldúlhassátok 
Priamosz városát, és épségben térjetek haza! De az én leányomat 
engedjétek szabadon, és fogadjátok el érte ezt a váltságdíjat, tisztelve 
Zeusz fiát, a messzelövő Apollónt! 

Hiába intették a többiek, hogy tisztelet jár a papnak, Agamemnónnak 
nem tetszett a beszéd, és a leányáért könyörgő apát durván elutasította: 

- Nehogy még egyszer itt találjalak az öblös hajóknál, mert akkor nem 
fog megvédeni téged az isten pálcája, sem a koszorúja! A leányt nem 
bocsátom szabadon, előbb éri utol az öregség az én palotámban, 
Argoszban, messze hazájától, a szövőszék mellett. Te pedig takarodj, ne 
ingerelj tovább, amíg még jó dolgod van! 

Így szólt Agamemnón, az öreg megijedt, és engedelmesen odébbállt. 
Hallgatagon ment ki a zúgó tenger partjára, s a többiektől félrevonultan 
imádkozott a felséges Apollónhoz, akinek szent egereit khrüszéi 
templomában tartották.  — Legfélelmetesebb nevén szólította, 
Szmintheusznak, , Egéristennek" nevezte most a pap a széphajú Létó fiát, 
hogy pusztító erejét felidézze: 

- Hallgass meg, ezüstíjas isten, aki Khrüszét és Killát oltalmazod, és 
hatalmaddal Tenedosz felett uralkodsz, ó, Szmintheusz, ha valaha is 
emeltem tetőt kedves szentélyed fölé, ha valaha is égettem oltárodon 
bikák és kecskék kövér combjait, most teljesítsd ezt az egy kívánságomat: 
bűnhődjenek a görögök az én könnyeimért a te nyilaid által! 

Apollón meghallgatta az imát, haragosan szállt le az Olümposz 
csúcsáról, íjjal és tegezzel a vállán, félelmetesen csendült meg az 
ezüstideg, s a messzelövő isten nyilai irtózatos járványt hoztak a görög 
táborra. Először az állatokra, az állatokról az emberekre terjedt a vész: 
szüntelenül égtek a halotti máglyák kilenc napon keresztül. 

Aggódott már Héra, a fehérkarú istennő a görögökért, s ezért a tizedik 
napon azt az elhatározást ültette Akhilleusz szívébe, hogy hívja gyűlésbe 
a népet. így is történt, s amikor mindnyájan együtt voltak már, szólásra 
emelkedett Akhilleusz: 


- Úgy látom, Atreidész, dolgunk végezetlen fogunk hazatérni, ha ugyan 
a haláltól megmenekülünk, s a harc és a járvány nem pusztítja el az 
akhájokat. Kérdezzünk meg egy jóst vagy egy papot vagy egy álomfejtőt - 
mert hiszen az álmot is Zeusz küldi az mondja meg nekünk, miért 
haragszik ránk ennyire Phoibosz Apollón! Hátha be nem váltott 
fogadalom vagy elmaradt áldozat az, amivel magunk ellen ingereltük, s 
ha bárányok és hibátlan kecskék égő zsírjában részesül, hajlandó lesz 
tőlünk elhárítani a járványt. 

Így szólt, és leült a helyére. 

Utána Kalkhasz, Thesztór fia kért szót, a kiváló madárjós, aki tudott 
mindent, ami van, ami lesz, és ami volt, és tanácsadásra készen, tele jó 
szándékkal mondta: 

- Azt kívánod tőlem, Zeusz kedveltje, hős Akhilleusz, hogy tárjam fel, 
miért haragszik ránk a messzelövő Apollón. Hát én meg is mondom, de te 
esküdj meg előbb, hogy szóval és tettel védelmemre kelsz, mert azt 
hiszem, azt fogom magamra haragítani, akinek a legnagyobb a hatalma a 
görögök között. 

- Bátran mondd ki a jóslatot, legjobb tudásod szerint! - nyugtatta meg 
Akhilleusz. - Apollónra esküszöm, Zeusz kedves fiára, akinek a nevében 
te feltárod a jövőt a görögöknek, hogy amíg én élek, senki nem emelhet 
kezet rád, még ha Agamemnón volna is az, akire gondolsz, s aki magát 
most a legnagyobbnak vallja közöttünk. 

Akkor nekibátorodott a jós, és kimondta: 

- Nem beváltatlan fogadalom és nem elmaradt áldozat az, ami Apollónt 
felingerelte, hanem papja miatt haragszik, mert tiszteletlenül bánt vele 
Agamemnón. Nem is fogja előbb a vészt elhárítani fejünkről, csak ha a 
fényesszemű leány kedves apjához visszatérhet, de most már váltságdíj 
nélkül. És vigyünk száz ökörből álló fényes áldozatot, hekatombát 
Khrüszébe: avval engeszteljük ki az istent! 

Ezt hallva, haragosan pattant fel Agamemnón, s szívében sötét 
indulattal, szemében szikrázó tűzzel támadt Kalkhaszra: 

- Gonosz jóslatok papja, soha nem mondtál még olyat, ami az én 
javamra szolgálhatna! Most is azt kívánod, hogy Khrüszéiszről 
lemondjak, pedig őt hites feleségemnél, Klütaimnésztránál is többre 
becsülöm. De legyen szavaid szerint, visszaadom őt, mert a nép javát, és 
nem pusztulását akarom. Hanem a görögök adjanak más ajándékot 
helyette, mert ha ez, a legkedvesebb, el is távozik tőlem, nem való, hogy 
éppen én maradjak itt mindenemből kifosztva! 

Ezt már nem hagyhatta szó nélkül Akhilleusz: 


- Atreusz dicső fia, te mindenkinél haszonlesőbb, hogyan adhatnának 
neked ajándékot a görögök? Hol van közös vagyon, amiből 
választhatnánk? Magad is tudod, hogy ha egy-egy várost feldúltunk, a 
zsákmányt mindig felosztottuk, és nem volna illő ezt most visszavenni a 
néptől és újra begyűjteni. Te teljesítsd, amit az isten követel, engedd 
szabadon a leányt, mi pedig majd, ha egyszer Zeusz megadja nekünk, 
hogy Tróját bevegyük, háromszor vagy négyszer annyit juttatunk neked 
érte a zsákmányból! 

- Kiváló hős lehetsz, Akhilleusz, istenekhez hasonló - felelte gúnyosan 
Agamemnón -, de az én eszemen nem jársz túl! Azt tartanád helyesnek, 
hogy te légy csak megajándékozott, én pedig kárpótlás nélkül maradjak, 
ha a leányt visszaadtam? Vagy adnak nekem az akhájok önszántukból 
vele felérő ajándékot, vagy pedig magam megyek el érte, s elveszem vagy 
a tiedet vagy Aiaszét vagy akár Odüsszeuszét! De ráérünk még erről 
vitázni, most sötét hajónkat bocsássuk a tengerre, rendeljünk ki elég 
evezőst, rakjuk meg áldozati állatokkal, s tegyük fel rá a széparcú 
Khrüszéiszt. És egy megfontolt férfi legyen a vezető, vagy Aiasz vagy 
Idomeneusz vagy az isteni Odüsszeusz vagy akár te magad, Péleusz fia, 
akinél senki sem elviselhetetlenebb közöttünk, a hekatombát bemutatva 
engeszteld te ki a messzelövő Apollónt irántunk! 

Megvetően mérte végig tekintetével Agamemnónt a gyorslábú 
Akhilleusz. 

- Te tetőtől talpig gyalázatba öltözött kapzsi! Hogy is várhatod ezután 
még, hogy akadjon görög, aki szavadra adjon, és akár messze útra, akár 
harcra vállalkozzék a kedvedért? Hiszen nekem nem volt semmi bajom a 
trójaiakkal, ökreimet nem hajtották el soha, lovaimat sem, a termést sem 
tették tönkre jó földjén hősöket nevelő hazámban, Phthiában, hiszen sok 
árnyas hegy és a morajló tenger fekszik közöttünk. Téged követtünk 
mindnyájan ide, gyalázatos, hogy te örülj, és hogy a te testvéred, 
Menelaosz becsületét szerezzük vissza. De evvel nem gondolsz, ebszemű, 
sőt még fenyegetsz is, hogy elveszed, amiért magam fáradoztam, és amit 
az akhájok nekem adtak osztályrészül. Pedig a harc javát az én két kezem 
végzi el, de ha a zsákmány felosztására kerül sor, neked jut a nagyobb 
rész; édeskevés az, amit én vihetek magammal a hajókhoz. Elég volt már 
ebből: hazamegyek Phthiába, jobb lesz az nekem, mint itt megvetetten a 
te kincseidet gyarapítanom. 

Gőgösen felelt Agamemnón: 

- Fuss hát meg, ha úgy tetszik, nem fogok könyörögni neked, hogy a 
kedvemért itt maradj! Elegen vannak velem, akik megbecsülnek, 


mindenekfölött Zeusz, aki tanácsot ad a királynak. Nincs senki, akit 
jobban gyűlölnénk nálad, mert mindig csak a viszályon és a háborúságon 
jár az eszed, isten az, akinek féktelen erődet köszönheted. Parancsolj hát 
otthon mürmidónjaidnak, én ugyan rád sem hederítek, haragoddal se 
törődöm, de most már nyíltan kimondom: ahogyan Khrüszéiszt elveszi 
tőlem Phoibosz Apollón, s én őt társaimmal saját hajómon küldöm vissza, 
úgy veszem el tőled a széparcú Briszéiszt, magam megyek érte sátradba, 
hogy lásd, mennyivel érek többet nálad, és rettegjen más is magát 
összemérni velem! 

Irtózatos fájdalom töltötte el Akhilleusz szívét, s már-már kardot 
rántott Agamemnónra, amikor hirtelen megjelent előtte Paliasz Athéné; 
a fehérkarú Héra küldte le az Olümposzról, mert mind a kettőt 
egyformán szerette, és mind a kettőért aggódott. Csak maga Akhilleusz 
látta az istennőt, csak ő hallotta békéltető szavát, senki más a halandók 
közül, de engedelmeskedett, és ezüstmarkolatú, hatalmas kardját 
visszadugta hüvelyébe. így hát megkímélte Agamemnón életét, csak 
tovább szidalmazta, mert ezt már nem tiltotta az istennő: 

- Népeden élősködő király, te megteheted, mert semmirekellők fölött 
uralkodsz! Hanem én kimondom, és nagy esküvel pecsételem meg, amit 
mondok: erre a királyi pálcára fogadom, amely nem hajt többé lombos 
ágat, miután törzsét az erdőben hagyta. Ahogyan ez nem fog kizöldülni 
többé, te se tudsz segíteni, amikor Hektór keze alatt hullani fognak a 
görögök, és vágy szállj a meg őket Akhilleusz után, de te hiába bánod 
már, hogy megsértetted azt, aki a legkiválóbb valamennyiük között! 

Hiába engesztelte őket Pülosz agg királya, Nesztor: 

- Örülhet Priamosz és Priamosz népe, ha meghallják majd Trójában, 
hogy a görögök két legjobb vezére egymás ellen tör. Hallgassatok meg, 
hiszen mindketten fiatalabbak vagytok nálam. És hallgattak a 
tanácsomra valamikor régen olyan hősök is, akikkel a ma élők közül 
senki sem vetélkedhetne, Peirithoosz és Thészeusz és a többiek, akik 
engemet arra méltattak, hogy harcaikban társukká fogadjanak. 
Szívleljétek meg hát ti is a jó tanácsot, te, Agamemnón, hagyd meg a 
leányt Akhilleusznak, te pedig, Akhilleusz, bár erősebb vagy, és anyád 
istennő, ne ingereld tovább Agamemnónt, hiszen neki adta Zeusz a 
legnagyobb hatalmat! 

Nem használt a szép szó, Agamemnón és Akhilleusz haragban váltak el, 
amikor a tanács szétoszlott. 

Khrüszéiszt küldöttség vitte haza, Odüsszeusz vezetésével, s vitték az 
áldozatra szánt ökröket is. Boldogan ölelte karja közé kedves leányát 


Khrüszész, bemutatta a görögök engesztelő áldozatát Apollón oltárán, és 
így imádkozott az istenhez, egérvészt és járványt felidéző, baljóslatú 
nevét most már elhallgatva: 

- Hallgass meg, ezüstíjas isten, aki Khrüszét és Killát oltalmazod, és 
hatalmaddal Tenedosz felett uralkodsz! Aminthogy eddig is hallgattál 
imámra, megvédted becsületemet, és súlyos csapást mértél az akhájok 
népére, most is teljesítsd ezt az egy"kívánságomat: hárítsd el a méltatlan 
pusztulást a görögök fejéről! 

Meghallgatta Phoibosz Apollón Khrüszészt, a papot, elfogadta a 
görögök engesztelő áldozatát, és a járványt megszüntette. Odüsszeusz és 
társai Khrüszében lakomáztak egész nap, még az éjszakát is ott töltötték, 
majd amikor feltűnt a rózsásujjú Hajnal, visszatértek a görög táborba; 
Apollón kedvező szelet küldött nekik, így hamarosan hazaértek, s ment 
ki-ki a saját hajójára vagy sátrába. 

Míg Odüsszeusz Khrüszében járt, Agamemnón elküldte két hírvivő 
szolgáját, Talthübioszt és Eurübatészt a műürmidónok sátraihoz, 
Briszéiszért. Hű fegyvertársának, Patroklosznak hagyta meg Akhilleusz, 
hogy vezesse ki Briszéiszt, s miután Agamemnón követei eltávoztak 
kedves rabnőjével, maga kiment a tenger partjára, hogy anyjának, 
Thetisznek sírja el fájdalmát. 

Thetisz a tenger mélységében, agg atyja, Néreusz tengeri isten mellett 
hallotta meg halandó fia panaszát; felszállt a tengerből, mint a köd, 
melléje ült, megsimogatta kezével, és úgy kérdezte ki bánatát: 

- Gyermekem, miért sírsz? Milyen gyász érte szívedet? Mondd ki, ne 
rejtsd magadba, hadd tudjuk mindketten! 

Azután vele sírt, halandó gyermekével, mert legalább azt a rövid életet 
szerette volna boldogabbnak látni, amit a sors engedett neki. Akkor 
éppen az aithiopszoknál vendégeskedett Zeusz - az aithiopszok istenfélő 
népét gyakran látogatták meg az istenek -, de mikor a tizenkettedik 
napon hazaért, Thetisz fölment hozzá az Olümposzra. Régi érdemekre 
hivatkozhatott: mikor a többi isten fellázadt, és meg akarták kötözni 
Zeuszt, csak ő tartott ki mellette, és felhívta az Olümposzra Briareószt, a 
százkezű óriást, védelmére. Most melléje ült, baljával átfogta térdét, 
jobbjával az állát simogatta, úgy kérte, hogy rövid életében legalább 
tiszteletet szerezzen halandó fiának. 

Zeusz bizony kedvetlenül hallgatta: tartott feleségétől, Hérától, ki 
úgyis szidta folytonosan, hogy részrehajló a trójaiak iránt. De mégis 
igenlőleg intett világkormányzó szemöldökével Thetisz kérésére, hogy 
mindaddig a trójaiak győzzenek, amíg Agamemnón elégtételt nem ad 


Akhilleusznak. 

Thetisz visszatért a tengerbe, Zeusz pedig palotájába. Az istenek mind 
együtt voltak, és felálltak, mikor belépett. De Héra rátámadt, mert 
meglátta rajta, hogy az ezüstcipellős Thetisz járt nála, és az ő háta 
mögött ígértetett meg valamit magának. Féltette a görögöket, de Zeusz 
visszautasította Héra bevatkozását, s csak Héphaisztosz szava vetett 
véget a civódásnak: még csak az hiányzik, hogy a halandók dolga zavarja 
meg az istenek lakomáját! Anyját béketűrésre intette: nem jó Zeusszal 
szembeszállni. És serleget nyújtott Hérának, nektárt töltött a többi 
istennek is. Olthatatlan kacagás támadt a boldog istenek között, amint 
látták Héphaisztoszt végigsántikálni a termen. így lakomáztak aztán 
naphosszat. Apollón játszott a lantján, és a Múzsák édes hangon felváltva 
énekeltek. 

Mikor pedig a nap leszállt, az istenek pihenni tértek, ki-ki a maga 
lakosztályába, melyet Héphaisztosz, a sánta kovács készített mesteri 
hozzáértéssel. Zeuszt is elérte az édes álom, ott aludt az aranytrónusú 
Héra mellett. 


A többi isten és az emberek egész éjszaka aludtak, de Zeuszt elkerülte 
az álom. Thetisznek adott ígérete járt az eszében. Végül is vészt hozó 
álomképet küldött Agamemnónra. 

Az álomkép Nesztor alakját öltötte magára, úgy ment Agamemnón 
sátrába. Ott aludt a vezér, ambrosziás álom ömlött el körülötte. Megállt 
az álomkép Agamemnón feje fölött: 

- Alszol, Atreusz fia, pedig nem kell egész éjszaka aludnia a férfinak, 
akitől a határozat függ, akire ennyi nép van bízva, és akin ekkora a 
felelősség. Most hallgass rám, mert Zeusz követe vagyok számodra; ő 
visel gondot rád a távolból, és ő parancsolta, hogy szólítsd fegyverbe a 
hosszúhajú akhaioszokat, gyorsan, mert most be tudnád venni Tróját, 
már nem oszlik meg az olümposziak akarata, mert megtörte 
ellenkezésüket Héra könyörgése. 

Agamemnón, mihelyt felébredt, össze is hívta a vezéreket Nesztor 
hajójánál, elmondta álmát, és új támadásra szólította fel őket. A 
gyűlésben azt is elhatározták, hogy előbb próbára teszik a nép harci 
kedvét. A vezérek tanácsa feloszlott, és népgyűlést hirdettek. Mikor már 
mind együtt voltak, szólásra emelkedett Agamemnón, és kihirdette, hogy 
erejüket felemésztette a trójaiak kilencesztendős ellenállása, szálljanak 
hajóra, forduljanak vissza, hazájukba; ha eddig nem, már ezután úgysem 
fogják Tróját elfoglalni. 

A görögök - mármint a nagy tömeg, mely nem vett részt előbb a vezéri 


tanácsban - kaptak Agamemnón szaván. Megmozdult a gyűlés, mint a 
viharzó tenger, s ujjongva futottak a hajókhoz. Bizony már haza is 
indultak volna, de Héra ijedten vette észre, hogy Priamosz kívánsága 
teljesül: a görögök hazamennek, és ott hagyják Helenét a trójaiak között. 
Pallasz Athénét küldte le a görögök közé, Athéné egyenesen Odüsszeuszt 
kereste fel. Odüsszeusz hamarosan átlátta a helyzetet, ledobta köpenyét, 
kivette gyorsan Agamemnón kezéből a királyi pálcát, és úgy sietett a nép 
közé. Ha előkelő vitézzel találkozott, annak rábeszélő szóval magyarázta, 
hogy csak próbára tette őket Agamemnón, az egyszerű közembereket a 
bottal tanította meg kitartásra és engedelmességre. Csak a csúf 
Therszitész ellenkezett még, a leghitványabb ember a görögök között, de 
Odüsszeusz alaposan ellátta baját a bottal, és evvel egyszerre mindenkit a 
maga pártjára vont. 
Sok derék tette közt ez a legderekabb, hogy a gyalázkodó szószátyárt 
elhallgattatta - hallatszott itt is, ott is. 

Hogy helyreállt a rend, szólásra emelkedett Odüsszeusz - maga Athéné 
istennő intette hírvivő képében csendre a népet, hogy figyeljenek 
szavára. Odüsszeusz a jóslatra figyelmeztette őket, mely éppen a tizedik 
esztendőre ígérte Trója bevételét. 

A nép eltelt újra harci kedvvel, a vezérek áldozatot mutattak be, s a 
harcosok már gyülekeztek. Lábuk alatt döngött a föld, és ellepték a 
Szkamandrosz folyó partján a mezőséget. Csak Akhilleusz népe, a 
mürmidónok maradtak ki a készülődésből. Mükéné népét Agamemnón 
hozta, a spártaiakat Menelaosz, a kephalléneket - Ithaka és a környező 
szigetek lakóit - Odüsszeusz. Lokroi népét Aiasz, Oileusz fia, a 
szalamisziakat Aiasz, Telamón fia, aki Akhilleusz távollétében a 
legnagyobb hős volt közöttük. 

A trójaiakhoz Zeusz elküldte íriszt. Ezek éppen Priamosznál 
gyűléseztek. írisz Priamosz fiának, az őrszolgálatot teljesítő Politésznek 
az alakjában jelent meg közöttük, hírül adta a görögök készülődését, 
mire Hektór feloszlatta a tanácsot, és a trójaiak is fegyverbe álltak. 

Hatalmas porfelhőt verve fel, közeledett egymáshoz a két ellenséges 
tábor. A trójaiak éktelen lármát csaptak, akárcsak a darvak, mikor a 
törpe pügmaioszok , öklömnyi" népére támadnak, az akhaioszok pedig 
néma méltósággal vonultak fel. A trójaiak élén Parisz harcolt, s két 
érchegyű dárdát rázva a kezében, szólítgatta viadalra a görögök 
legjobbjait. 

Mint az oroszlán a biztos zsákmánynak, úgy örült meg Menelaosz, 
mikor meglátta. De előle ijedten húzódott félre Alexandrosz, s csak akkor 


emberelte meg magát, mikor Hektór rátámadt, és fennhangon asszonyok 
bolondjának, elpuhult csábítónak bélyegezte. 

- Hektór, megérdemlem, hogy így korholsz - felelte Parisz, akit 
Alexandrosznak is neveztek. - Mert a te szíved, mint a kemény bárd, 
mely áthatol a gerendán a hajóács kezében, s még növeli is a férfi keze 
lendületét. De ne vesd szememre az aranyos Aphrodité fénylő ajándékát, 
mert nem szabad megvetni azt, amit az istenek adnak, bár senki nincs, 
aki magától nyúlna hozzája! Am ha azt kívánod, hogy most harcba 
menjek, tedd, hogy álljon félre a többi trójai s az akhájok mind, és 
állítsatok engemet a középre Arész kedveltjével, Menelaosszal, hogy 
Helenéért és a kincsekért megvívjunk! Amelyikünk győz, azé legyenek a 
kincsek, az vezesse haza az asszonyt, ti többiek pedig, barátságot kötve 
igaz esküvéssel, lakhatnátok bizton Trója termékeny mezőin, ők pedig 
térjenek haza a lovakat nevelő Argoszba és a szép asszonyok hazájába, 
Görögországba! 

Örült Hektór Parisz szavainak, a görögök is elfogadták a feltételeket, 
csak ahhoz ragaszkodtak, hogy Priamosz király maga jöjjön a 
szerződéskötéshez. 

- Mert az ifjabbak lelke kevésbé megbízható, de amiben öregember 
vesz részt, előre és hátra egyszerre tekint, hogy mindkét fél számára a 
lehető legjobban üssön ki a dolog - mondogatták. 

Agamemnón Talthübioszt küldte hátra a hajókhoz áldozati bárányért, 
Hektór a városba menesztett követeket, hogy hozzanak bárányt, és 
hívják el Priamoszt. 

Írisz ezalatt Helenét hívta a bástyákra. 

A bástyán, a Szkaiai-kapu fölött ültek a nép vénei Priamosz körül, 
öregkoruk miatt a harccal már felhagytak, de hasznos tanácsaikat jó volt 
meghallgatni. Tücskökhöz voltak hasonlóak, akik az erdőben fán 
üldögélve liliomtiszta hangon ciripelnek. Ilyenek voltak és így ültek a 
bástyán a trójai vének. S amint meglátták Helenét a bástyához közeledni, 
röpke szavakat váltottak egymással: 

- Nem lehet csodálni, de még haragudni sem illik érte, hogy a trójaiak 
és az akhaioszok egy ilyen asszonyért sok időn át annyi nyomorúságot 
szenvednek, félelmetesen hasonlít szépségében a halhatatlan 
istennőkhöz. De még így is, még ha ilyen szép is, térjen csak haza a 
hajókkal, s ne maradjon itt a magunk s utánunk gyermekeink bajára! 

Priamosz jóságos szavakkal szólította maga mellé a menyét: 

- Nem téged okollak, mindennek az istenek az okai a szememben, akik 
ellenem indították az akhaioszok könnyet árasztó háborúját. 


És együtt nézték a magasból a görög tábort. Helené egyenként mutatta 
a hősöket, Agamemnónt - egykori sógorát -, Odüsszeuszt, Idomeneuszt 
és a többieket. 

Ekkor jött a követ Priamoszért. Lement az agg király Anténór 
kíséretében a síkságra, görög részről Agamemnón és Odüsszeusz léptek 
elő az eskütételhez, hozták a hírvivő szolgák a bárányokat meg a bort, és 
a királyok kezére vizet öntöttek. Fekete juhot áldoztak a Földnek, fehér 
kost a Napnak, egy harmadik bárányt Zeusznak, minden szerződés 
legfőbb védőjének. 

Így kötötték meg a szerződést. 

Ezután Priamosz visszament a várba, mert nem tudta volna nézni, 
amint fia Menelaosz dárdájával kerül szembe. Hektór sorsot vetett, a sors 
Pariszt jelölte ki, hogy elsőnek hajítsa el a dárdát. De Parisz nem találta el 
Menelaoszt, s amikor ezen volt a sor, Aphrodité ködbe burkoltan 
elragadta Pariszt az emberek szeme elől. 

Az istenek az Olümposz aranypadozatos termeiben lakomáztak, Hébé 
töltötte a nektárt, s miközben egymásra köszöntötték a serlegeket, 
letekintettek Trója városára. Zeusz gúnyolódva szólt Hérához: 

Menelaoszt, íme, két istennő is segíti, Héra és Athéné, de bizony ezek 

csak a távolból nézik, nekik így is jó, míg a mosolygó Aphrodité mindig 
ott van Alexandrosz mellett: most is megmentette a biztos haláltól. 
Beszéljük meg tehát, hogy ezután hogy lesz: keltsük-e fel újra az öldöklő 
harcot, vagy küldjünk közéjük békés egyetértést? Mert ha mindenki a 
békét választja, akkor tovább is lakhatja a nép Priamosz városát, de az 
argoszi Helenét Menelaosz vigye magával! 

Duzzogva hallgatta Zeuszt a két istennő, Athéné magába fojtotta 
haragját, de Héra kifakadt: 

- Kegyetlen Kronidész, mit mondasz már megint! Hagynád annyi 
fáradságomat kárba menni! 

Nehéz szívvel felelt a felleggyűjtő Zeusz: 

- Mit vétettek ellened Priamosz gyermekei, hogy ennyire gyűlölöd 
őket? Ha bemennél a kapun, a nagy falak mögé, s elevenen nyelnéd el 
Priamoszt egész népével, akkor talán megnyugodnál. Tégy hát tetszésed 
szerint, ez ne legyen ok többé köztünk civódásra! 

Így határozták el az istenek Trója pusztulását, shogy beteljen a 
mérték, előkészítették a trójaiak esküszegését. Ezért Athénét küldték le 
ismét. 

Athéné Anténór fiának, Laodokosznak képében Pandaroszt biztatta 
fel, hogy vegye célba nyilával Menelaoszt. Pandarosz, a híres íjász, 


kivett tegzéből egy érintetlen nyilat, imádkozott Apollónhoz, és 
megfogadta, hogy száz elsőszülött bárányt fog áldozni neki, amint 
hazaér. Aztán megfeszítette íját, megpendült az ideg, repült a hegyes 
nyíl a sokaság felett. 

De Pallasz Athéné vigyázott Menelaoszra. Mint anya, ha alvó 
gyermeke felől hessegeti el a legyet, félrehajlította Pandarosz nyilát, így 
ez csak a hős bőrén ejtett sebet. Kicsordult a vér, rémülten hívatta 
Agamemnón testvéréhez Makhaónt, Aszklépiosz isten fiát, a híres 
orvost; az kiszopta a sebet, és bekente gyógyító írral. 

Míg ezek Menelaoszt gyógyítgatták, a trójai hadsorok már 
készülődtek. Pandarosz békebontásától vérszemet kapva, újra fegyverbe 
álltak. 

Agamemnón is bejárta a görög tábort, egyenként biztatta a hősöket, 
egyiket dicsérte, másokban kötődő, kicsinylő szavakkal ébresztett harci 
indulatot: 

- Argosziak, ne engedjetek a szilaj harci kedvből, mert nem lesz Zeusz 
az esküszegők oldalán! 

Újra szemben állt egymással a két tábor. 

Folyt a harc keményen, senkit sem érhetett gáncs. Aki sértetlen 
maradt a viadal forgatagában, azt maga Paliasz Athéné vezethette kézen 
fogva, s csak ő fordíthatta el felőle a nyilak lendületét. Mert azon a 
napon trószok és akhaioszok sokan hullottak homályosuló szemmel 
egymás mellé a porba. 

Kivált Tüdeusz fiába, Diomédészbe öntött Paliasz Athéné 
rettenthetetlen bátorságot. 

Meglátta Aineiasz, mint pusztít Diomédész a trójaiak között. Kereste 
Pandaroszt, s őt szólította fel, hogy biztos nyilával vegye célba az 
ismeretlen harcost, aki már annyi trójai halálát okozta. 

- Ha ugyan nem valamelyik isten áll szemben velünk, aki elmaradt 
áldozatokért haragszik a trójaiakra - tette hozzá elborzadva, mert a 
bosszúálló istenekkel nem merte volna felvenni a harcot. 

Pandarosz tudta, hogy ez Diomédész: egyszer már célba is vette, de 
hiába, íja cserbenhagyta. Aineiasz szekerére kéredzkedett, együtt 
mentek Diomédész ellen, de az halálos sebet ejtett Pandaroszon, 
nyilával tőből metszve el dicsekvő nyelvét. 

Ekkor Aineiasz pajzsával és hosszú dárdájával leugrott a harci 
szekérről, hogy megvédje bajtársa holttestét. Tüdeusz fia óriási követ 
ragadott fel, akkorát, hogy a mai emberek közül ketten se bírnák 
fölemelni; ájultan rogyott le Aineiasz a szörnyű ütés alatt. 


El is pusztult volna ott a hős Aineiasz, de megjelent Aphrodité, fehér 
karját fonta kedves fia köré, s fényes ruhája redőivel eltakarta a görögök 
szeme elől. Már-már ki is vitte a harc forgatagából, de Diomédész a 
nyomában volt, és az istennő lágy keze fején ejtett sebet dárdájával. 
Nagyot sikoltott Aphrodité, és kiejtette kezéből fiát; Phoibosz Apollón 
mentette meg végül Aineiaszt, kék felhőbe burkolva. 


Aphroditét Írisz ragadta ki a harc közepéből, és vitte fel az 
olümposzra. Egyenesen anyja, Dióné ölébe rogyott a sebesült istennő, az 
karjába vette leányát, megsimogatta, és kikérdezte baja felől. Héra és 
Athéné kárörvendve gúnyolták. 


Zeusz atya is mosolygott, és maga mellé szólítva, mondta az aranyos 
Aphroditének: 


- Nem terád van bízva, gyermekem, a háború dolga! 


Ezalatt Aineiaszt Apollón védte. Diomédész ugyanis már őt se tartotta 
tiszteletben. De félelmetes hangon rákiáltott a Messzelövő: 


- Térj észre, és vonulj félre, Tüdeusz fia, ne akarj te az istenekkel 
vetélkedni! 


Diomédész meghátrált, Apollón pedig a szent Pergamonba vitte 
Aineiaszt, ott, temploma nagy csarnokában, Létó és Artemisz 
gyógyították, és tették még daliásabbá. Apollón elkészítette Aineiasz 
alakmását: míg a hős a fellegvárban volt, addig azt bocsátotta a 
harcmezőre, s trójaiak és görögök a puszta képmásért harcoltak 
egymással. 


Aztán Arészt hívta Phoibosz Apollón az emberi mértéket áthágó 
Diomédész ellen; maga visszavonult Pergamonba, Arész pedig újra a 
csatába elegyedett. 


Athéné ismét Diomédész mellé állt. Most már arra biztatta, hogy 
Arészt is támadja meg, s ő maga felöltötte Hádész láthatatlanná tevő 
sisakját, hogy Arész előtt is rejtve maradjon. Athéné segítségével 
Diomédész sebet ejtett Arészen is, ő felment panaszra Zeuszhoz. Az 
istenek atyja megvetéssel mérte végig: 


- Ne nyöszörögj mellettem, te állhatatlan! Az oOlümposz minden lakói 
közt te vagy a leggyűlöletesebb nekem, mert te mindig a viszályt szereted 
és a háborúkat és az öldöklést. De mégse tudom soká elnézni, hogy 
fájdalmat szenvedsz, hiszen az én fiam vagy. Bizony, ha más istentől 
származnál, már mélyebbre taszítottalak volna, mint Uranosz fiait; a 
titánokat. 


És hívatta Paiéónt, az istenek orvosát, az gyógyító írral kente be a 
sebet, ettől egykettőre meggyógyult Arész. Hébé megfürösztötte, és 
szépséges ruhát adott rá, úgy ült Zeusz mellé, csak úgy sugárzott a 
büszkeségtől. 


Héra és Athéné is visszatértek Zeusz palotájába, hiszen már elérték, 
hogy az emberpusztító Arész felhagyjon az öldökléssel. 


Így magukra maradtak az egymással harcoló emberek, a Szimoeisz és a 
Xanthosz folyók között elterülő síkságon. 


Hangos szóval biztatta Nesztor a hősöket: 


- Társaim, görögök, Arész szolgái, senki se maradozzon hátra, 
zsákmánnyal törődve! Rontsunk az ellenségre, ráérünk majd aztán a 
halottakról leszedni a fegyvereket! 


A trójaiak már vissza is futottak volna a városba, csak Aineiasz és 
Hektór tartották bennük a lelket. Priamosz jóstehetségű fia, Helenosz 
biztatta a két hőst, hogy ne hagyják szétzülleni csúfos futással a 
hadsorokat, aztán Hektórt a városba küldte: 


- Mondd meg anyánknak, hogy gyűjtse össze az asszonyokat a 
fellegvárban Athéné templomába, és azt a peploszát, amelyik a legszebb 
és legnagyobb és a legkedvesebb neki magának, helyezze a széphajú 
istennő térdére. ígérjen tizenkét egyéves, hibátlan üszőt, és úgy kérjék, 
hogy könyörülve a városon, a trójaiak asszonyain és balgatag 
kisgyermekein, tartsa vissza a szent Iliosztól Tüdeusz kegyetlen fiát. 


Hektór eltávozott a városba. Mikor a Szkaiai-kapuhoz és Zeusz szent 
bükkfájához ért, tódultak eléje a trójai nők: ki gyermekét, ki testvérét, ki 
férjét kérdezte tőle. Hektór imára szólította fel mindannyiukat, és ment 
tovább, Priamosz szépséges palotájába. Szelíd, jó anyja, Hekabé jött eléje: 

- Gyermekem, miért hagytad ott a harcot? Hiszen az akhájok átkozott 
fiai még ott dúlnak a város körül. Jöttél, hogy innét a fellegvárból tárd ki 
kezedet imára Zeuszhoz? Hozok mézédes bort, hogy önts ki belőle először 
áldozatul Zeusz atyának és a többi halhatatlan istennek, aztán magad is 
igyál; jól fog esni, hiszen a fáradt embernek erőt ád a bor, s te kifáradtál 
véreid védelmében. 


De a sisakrázó Hektór elutasította: 

- Ne tölts nekem mézédes bort, mert a lábamba szállna, és elvenné 
erőmet; Zeusznak sem áldozhatok belőle vérrel szennyezett kezemmel! 

-És elmondta Helenosz üzenetét, Hekabét az asszonyokkal Athéné 
templomába küldte, aztán elindult, hogy felkeresse Pariszt. Hekabé 


bement először illatos hálószobájába, ott válogatott a pompás tarka 
ruhák között, kiválasztotta közülük a legszebb és legnagyobb pepioszt, 
mely úgy ragyogott, mint a csillag. Társnőivel azt vitte Athéné 
templomába a fellegvárba. 


A széparcú Theanó, Anténór felesége volt Athéné papnője Trójában. 
Kinyitotta a templom ajtaját, bementek az asszonyok, és hangos 
siránkozással tárták ki kezüket az istennőhöz. Theanó átvette a pepioszt, 
a széparcú Athéné térdére helyezte, és így imádkozott hozzá: 


- Felséges Athéné, városvédő istennő, törd össze Diomédész dárdáját, 
és add, hogy ő maga is elbukjék a Szkaiai-kapu előtt, hogy mi is tizenkét 
egyéves, hibátlan üszőt áldozzunk fel templomodban, ha megkönyörülsz 
a városon és a trójaiak asszonyain és balgatag kisgyermekein! - így 
imádkozott, de Paliasz Athéné nem hallgatta meg a fohászt. 


Feleségét, a fehérkarú Andromakhét nem találta otthon Hektór. A 
gazdasszonytól tudta meg, hogy Andromakhé keserves jajszóval a 
bástyatoronyra ment, hogy letekintsen a harcmezőkre, mert hallotta, 
hogy a görögök előretörtek, és a trójaiak pusztulnak. Mint az őrjöngő 
rohant el, s a dajka a gyermeket utánavitte. Hektór visszafordult azon az 
úton, amelyen jött, s a Szkaiai-kapunál találkozott feleségével. Vele volt a 
szolgáló is, ölében a gyermek, Hektór édes kisfia, szép csillaghoz hasonló, 
kit Hektór Szkamandriosznak hívott, de a többiek Asztüanaxnak, a 
, Város Fejedelmének"7. Szótlanul rámosolygott a gyermekre a hóős, 
Andromakhé könnyes szemmel ragadta meg a kezét, úgy tartóztatta: 


- Az istenért, el fog pusztítani téged a te harci kedved! Nem szánod 
kisfiadat és engem, akit nemsokára özvegyen fogsz hagyni? Nekem jobb is 
volna, ha téged el vesztlek, a föld alá jutnom, mert nem marad számomra 
más vigasztalás, ha téged utolér a sorsod, csak a gyász meg a gyász. Mert 
nekem nincs atyám, se felséges anyám, mert anyámat Akhilleusz ölte 
meg, mikor Thébát feldúlta. Hét testvérem is volt: egy napon szálltak le 
Hádész birodalmába, mert mindet megölte a gyorslábú, isteni Akhilleusz. 
Anyámat, aki királyné volt az erdős Piakosz alatt, foglyul elvezette, de 
aztán fényes váltságért szabadon engedte: atyám termeiben nyilával érte 
utol Artemisz istennő. Hektór, hiszen te vagy atyám és anyám és 
testvérem, és te vagy viruló hitvesem, könyörülj hát rajtam, és maradj a 
bástyán, ne tedd gyermekedet árvává és özveggyé asszonyodat! Népedet 
pedig állítsd ide a vadfügefa mellé, mert itt a legkönnyebb a városba 
jutni, és a falat itt rohanják meg leginkább; már háromszor tettek vele 
próbát. 


Hektór így válaszolt: 


- Nekem is gond mindez, hitvesem. De szörnyen szégyellném a 
trójaiak és a hosszúruhájú nők előtt, hogy - mint valami hitvány ember - 
a harctól távol bujkáljak. Lelkem se hajt erre, mert én azt tanultam, hogy 
mindig az első sorban kell küzdeni derekasan, védve atyám és a magam jó 
hírét. Mert tudom szívemben: eljön majd a nap, hogy elpusztul a szent 
Iliosz és Priamosz és a dárdás Priamosz népe. De nem fáj annyira a szívem 
a trójaiakért, még magáért Hekabéért sem, se Priamosz királyért, se 
testvéreimért, akik sokan vannak, s mint derék vitézek hullanak a porba 
ellenséges kéztől, mint érted, ha egyszer egy ércinges görög elvezet majd, 
sírót, és megfoszt téged a szabadság napjától. S talán majd Argoszban más 
asszony szövőszékén fogsz szőni, és vizet hordani a Messzéiszből vagy a 
Hüpereia forrásból, s hiába vonakodsz, mert erős kényszer fog hajtani. S 
ha lát majd valaki, amint könnyed omlik, ezt mondja felőled: , Ez Hektór 
asszonya, azé, ki vitézül harcolt a lófékező trójaiak között, amikor Iliosz 
körül folyt a háború." így szól majd valaki, s neked kiújul a fájdalmad, 
mert vágyódsz hős férjed után, hogy elhárítsa felőled a szolgaság napját. 
De engem akkor már sírhalom takar, jajszavad és elhurcoltatásod híre 
nem jut már el hozzám. 


Így szólt, és gyermeke felé nyújtotta kezét a dicső Hektór. De az sírva 
fordult a dajka kebléhez, megijedt atyjától, az érctől és a lósörényes 
sisaktaréjtól. Nevetett rá édesapja, nevetett felséges anyja is, levette 
fejéről fényes sisakját a hős, és letette a földre. Úgy csókolta meg fiát, és 
meglóbálta, és imádkozott Zeuszhoz és a többi istenhez, hogy magánál is 
derekabb hős váljék majd belőle. Aztán kedves felesége kezébe tette a 
gyermeket; az felvette illatos ölébe, könnyein át mosolyogva; férje szíve 
megesett rajta, megsimogatta, és szelíd szóval hazaküldte. Maga pedig 
felvette a lósörényes sisakot. Az asszony hazaindult, de útközben vissza- 
visszatekingetett, amíg csak haza nem ért, Hektór házába. Ott együtt 
talált sok cselédet, azoknak rákezdett a siratóénekre, így ezek elsiratták 
még életében Hektórt a házában, mert nem hitték, hogy még haza fog 
jönni egyszer. 

Hajnalban Zeusz az Olümposz legmagasabb csúcsán gyűlésbe hívta az 
isteneket, s megtiltotta nekik, hogy a harcba elegyedjenek. 


Aztán befogta aranysörényű, gyors lovait, maga az isten is aranyba 
öltözött, s szép aranyostort vett a kezébe. Fölszállt kocsijára, 
megostorozta a lovakat, azok könnyedén repültek a föld és az ég között. 
Hamarosan megérkezett a forrásokban bő Ida hegyére, a Gargaron 


csúcshoz. Ott kifogta lovait, maga pedig a csúcsra ült, dicsőségében 
tündökölve, s onnan nézett le a trójaiak városára és az akhaioszok 
hajóira. 

A görögök is fegyverkeztek, a trójaiak is tódultak ki a városból, és 
találkoztak a harcmezőn. Mindaddig, amíg a nap az égbolt közepére nem 
ért, eldöntetlen volt a küzdelem. Ekkor Zeusz atya kezébe vette aranyos 
mérlegét, az egyik serpenyőbe a trójaiak halálos végzetét tette, a másikba 
a görögökét. A görögök végzetével süllyedt alá a serpenyő, lesüllyedt 
egészen a földig, miközben a trójaiak végzetével az égig emelkedett a 
mérleg. Maga Zeusz az Ida hegyéről mennydörgőit, s fényes villám 
csapódott a görögök felé; ezek elsápadtak rémületükben. 


Ettől kezdve a trójaiak győztek, a görögök Zeusz villámai elől ijedten 
hátráltak. 


Héra és Athéné újra lejöttek volna a görögöket segíteni, de Zeusz az 
Ida hegyéről meglátva készülődésüket, az aranyszárnyú íriszt küldte 
hozzájuk avval a fenyegetéssel, hogy ha tilalma ellenére részt vesznek 
ismét a küzdelemben, lovaikat megbénítja, szekerüket összetöri, rajtuk 
magukon meg villámával olyan sebet ejt, mely tíz év alatt se fog 
begyógyulni. Kénytelen-kelletlen engedelmeskedett a két istennő, a 
Hórák kifogták fényesszőrű lovaikat, és az ambrosziás jászol elé kötötték, 
a szekeret pedig a fal mellé támasztották. Héra az Athéné háborgó szívvel 
bár, a többi isten közé vegyült! 

Zeusz atya is megjött az Ida hegyéről az Olümposzra, tilalmát 
megújította: feltartóztathatatlanul fog Hektór mindaddig pusztítani a 
görögök között, amíg csak Akhilleusz vissza nem tér a harcba. 


Már Agamemnón is keservesen megbánta elvakult haragját. Kész volt 
megkövetni a megbántott Akhilleuszt, ígérte, hogy Briszéiszt is 
visszaadja, drága kincsekkel, szép rabnőkkel hajlandó már engesztelni, ha 
pedig Tróját beveszik, a zsákmány legjavát engedi át neki. S ha majd 
hazatérnek Argoszba, vejévé fogadja, édesfiával, Oresztésszel fogja egy 
sorba helyezni, és két leánya közül azt veheti nőül s viheti magával 
Péleusz házába, amelyik tetszik, jegyajándék nélkül, sőt még Agamemnón 
ajándékozza meg hét népes várossal, ahonnan majd gazdag adókat 
szedhet. Küldöttséget menesztettek a vezérek Agamemnón ígéretével 
Akhilleuszhoz: a nagy Aiaszt, Telamón fiát, és Odüsszeuszt, két hírvivő 
szolgával, és Phoinixnak, Akhilleusz öreg nevelőjének a vezetésével. 


Akhilleusz éppen egy finom művű, ezüstgerincű hárfa tiszta hangjában 
gyönyörködött, és férfiak dicső tetteiről énekelt hozzá. Egyedül 


Patroklosz ült vele szemben, ő is némán leste, hogy mikor hagy fel az 
énekkel Aiakosz unokája. Mikor meglátták a jövevényeket, Akhilleusz 
csodálkozva hagyta el a helyét, Patroklosz is fölkelt, és a vendégek elé 
mentek. Szíves vendégszeretettel fogadta őket Akhilleusz, és meghagyta 
rögtön Patroklosznak, hogy készítsen lakomát. A lakmározás végénél 
tartottak már, mikor Odüsszeusz ráköszöntötte Akhilleuszra a serleget, s 
étel-ital derűt szerző bőségéről a görögök szorult helyzetére terelte a 
szót. Előadta Agamemnón békéltető ajánlatát, de Akhilleusz szíve nem 
engedett föl. 


- Gyűlöletes szívemnek Agamemnón, mint a Hádész kapuja. 
Hajóimmal tizenkét tengerparti várost támadtam meg, gyalogosan 
tizenegyet Trója rögös földjén, a zsákmányt átadtam mindig őneki, ő a 
legjavát tartotta meg belőle, de a legvitézebb királyoknak adott ajándékot 
mégis, s máig megtarthatták, csak tőlem vette el, ami nekem jutott, 
asszonyomat, aki kedves volt szívemnek. Hát miért harcolnak a 
trójaiakkal a görögök? Miért vezetett ide ennyi népet Atreusz fia? Hát 
nem a széphajú Helené miatt? Vagy talán más nem is szereti asszonyát, 
csak Atreusz két fia? Hiszen minden férfi, kiben ép a lélek, szereti 
hitvesét, s gond emészti érte, így én is szívemből szerettem Briszéiszt, bár 
dárdám hegyével szerzett rabnőm volt csak. De most már hiába, többé 
nem csal lépre Agamemnón engem, csak védje meg veletek a hajókat a 
pusztító tűztől, hiszen látom, sokra megy már nélkülem is: falat is épített, 
széles, mély árkot is vont a tábor köré, s cölöpöket vert le. Hanem így se 
tudja a férfiölő Hektór erejét feltartani. Amíg én is közietek harcoltam, 
nem merészkedett el ilyen messzire Trója városából, legfeljebb a 
Szkaiaikapuig és a bükkfáig ha elment, ott várt be, és ott is alig menekült 
meg tőlem. De nem akarok Hektórral megvívni. Holnap áldozatot 
mutatok be Zeusznak s a többi istennek, hajóimmal hazaindulok, s ha jó 
hajózást ad a földrengető Poszeidón, a harmadik napon megérkezem 
hazámba, a termékeny földű Phthiába. Jobb nekem így: Trója minden 
kincse nem ér fel az életemmel, ha a lélek átröpült egyszer fogaim 
sövényén, semmi zsákmány között nem lelek újat helyette. Megmondta 
anyám is, az ezüstcipellős Thetisz istennő, hogy két sors között 
választhatok: ha itt maradok, és a trójaiak városa alatt harcolok, elvétetik 
tőlem a hazatérés, de örökké tartó lesz a hírem, míg ha hazatérek kedves 
szülőföldemre, elvétetik tőlem a hírnév, de hosszú életben lesz részem. 
Nektek is azt tanácsolnám, hajózzatok haza, mert nem veszitek be Tróját 
már soha, oltalmazólag tartja fölötte kezét a messziredörgő Zeusz, és 
bátorsággal telt el a népe. Most menjetek, vigyétek meg az én válaszomat. 


De Phoinix maradjon, háljon az én sátramban, hogy holnap reggel, ha 
neki is úgy tetszik, együtt induljunk haza! 


A többiek némán hallgatták Akhilleusz kemény szavait, csak az agg 
Phoinix próbálta meg rábeszélni, könnyes szemét törülgetve. De ő is 
hiába hivatkozott arra, hogy gyermekkorában hányszor hordta ölében 
Akhilleuszt, s akkor is, amikor Trója alá indultak, azért adta Péleusz őt a 
fia mellé, hogy segítségével, tanácsával mindig mellette álljon. 


Így hát visszamentek megvinni a választ. Csak Phoinix maradt ott: 
Patroklosz a szolgálókkal Akhilleusz sátrában téríttetett fekvőhelyet 
számára. 


Agamemnón sátrában várták már Akhilleusz üzenetét. Megdöbbenve 
hallgatták végig Odüsszeusz szavait, de Diomédész felpattant. 


- Dicső Agamemnón, kár volt Akhilleuszt engesztelni, csak amúgy is 
gőgös szíve gőgjét növelted vele! 


Maradék borukat a földre hintették a királyok, ki-ki sátrába indult. 
Lepihentek, és kivették részüket az álom ajándékából. 


Hanem Agamemnónt, a népek pásztorát elkerülte az édes álom. Szíve 
mélyéből keserves sóhajok törtek elő, remegett a lelke a görögökért. 
Amint áttekintett a trójai síkságon, megbámulta a sok őrtüzet, hallgatta a 
fuvolák és a sípok hangját meg az embertömeg morajlását. Aztán a 
görögök hajóit és az akhaioszok pusztuló népét nézte, s kétségbeesésében 
már a haját tépte. Összehívta hát éjnek idején a vezéri tanácsot. 

Nesztor szólalt meg először, s szárnyas szavakkal kérdé: ki 
vállalkoznék rá, hogy a trójai táborba lopóddzék, megtudni, mi a 
szándékuk: a görög hajókat szorongatják-e tovább, avagy visszatérnek-e 
reggel? 

Diomédész vállalta a feladatot, de kísérőt kért maga mellé, mert ketten 
többre mennek, egyik a másikat segíti, és amit az egyik nem vesz észre, 
meglátja a másik. A hősök versengtek, sokan akarták elkísérni; 
Diomédész Odüsszeuszt választotta társának, mert a maga vakmerősége 
mellett éppen Pallasz Athéné másik kedveltjének körültekintő okosságára 
volt szüksége. 


Ezalatt Hektór se hagyta aludni a trójaiakat, ő is éppen át akart 
küldeni valakit a görögökhöz, hogy kémlelje ki, őrzik-e még a hajótábort, 
vagy pedig már menekülésre készülődnek. Jelentkezett Dolón, rút, de 
gyorslábú vitéz, arannyal és rézzel dúsan megrakott fegyverzetben. Ő 
vállalta, hogy elmegy Agamemnón hajójához, s ott kihallgatja a görög 


vezérek tanácskozását. De bizony nem hozott hírt Dolón Hektórnak soha 
a görög táborból! Mert még nem juthatott messzire, mikor Odüsszeusz és 
Diomédész elfogták. Odüsszeusz kivallatta a trójai tábor felől, és Dolón 
Odüsszeusz kérdéseire töviről hegyire elmondta a trójai tábor 
elhelyezkedését. Őreik nincsenek: minden trójai éberen őrködik a maga 
tűzhelye mellett. De a szövetségesek alszanak nyugodtan, a trójaiakra 
hagyták a virrasztás gondját, hiszen az ő gyermekeik és asszonyaik 
nincsenek a közelben. Különösen arra figyelt fel a két hős, mikor Dolón az 
imént érkezett thrák szövetségest, Rhészosz királyt és lovait emlegette: 


- A legszebb és legnagyobb lovak az övéi. Hónál fehérebbek, és 
szélsebesen futnak. Szekere arannyal, ezüsttel kirakva, óriási 
aranyfegyverzetben jött, hogy nézni is csoda volt. Nem is való halandó 
embernek viselnie ilyet, csak a halhatatlan isteneknek. 


Mikor kivették Dolónból, amit tudni akartak, megölték, és fegyverzetét 
Athénének ajánlotta fel Odüsszeusz. Aztán folytatták útjukat, arra, 
amerre Dolón szavai szerint Rhészosznak kellett aludnia. Megtalálták, őt 
tizenharmadmagával megölték, a lovakat elkötötték; akkor Athéné 
Diomédész mellé állt, és figyelmeztette, hogy ideje már hazatérniök. 


A thrák lovakra kaptak, s már messze jártak, amikor Rhészosz rokonát, 
Hippokoónt felébresztette Apollón. Ez meglátta a szörnyű mészárlást, és 
hangos jajszavára felriadtak a trójaiak. De Odüsszeusz és Diomédész már 
elérték a hajókat. Lemosták magukról a tenger vizében az izzadságot, 
megkenték magukat olajjal, lakomához ültek, s tele serlegükből áldozat 
gyanánt Athéné számára loccsantották ki a mézédes bort. 


Felkelt Eósz, a Hajnal, ágyából, a dicső Tithónosz mellől, hogy 
megvigye a fényt a halhatatlanoknak és a halandóknak. Zeusz pedig 
Eriszt küldte az akhaioszok gyors hajóihoz. Most már kívánatosabb volt 
számukra a háború, mint a hazatérés. 


Agamemnón hangos szóval adott parancsot, hogy fegyverkezzenek, 
maga is fegyverbe öltözött, s mikor két dárdáját vette kezébe, és az 
érchegy fénye az ég felé villant, Athéné és Héra dörgő hanggal üdvözölték 
felülről, úgy becsülték meg az aranyban gazdag Mükéné királyát. Lovait 
mindegyik hős a kocsisára bízta az árok mentén, maguk pedig nehéz 
fegyverzetben, gyalogosan törtek előre. Irtózatos harcot ébresztett 
Kronidész, s a magasból véres harmatot bocsátott alá, mert ezen a napon 
el volt rá tökélve, hogy sok vitéz lelkét küldi a Hádészba. 


A trójaiak is jöttek, Hektór vezetésével; mint a farkasok rohantak 
egymásra az ellenfelek. Örült Erisz, amikor látta őket, mert ő volt az 


egyetlen isten, aki a harcolók mellett maradt, a többi az Olümposzon 
vesztegelt, Zeusz meg az Ida hegyére telepedett, onnét nézte az 
ütközetet. S az aranyszárnyú íriszt küldte Hektórhoz, avval az üzenettel, 
hogy vonuljon félre a harctól, mindaddig, amíg Agamemnón sebet nem 
kap, és el nem hagyja a mezőt. Akkor majd visszatérhet az ütközetbe, és 
akkor neki fogja juttatni a győzelmet. 


Hektór engedelmeskedett és félreállt. De Agamemnónt Koón dárdája 
érte, s bár még volt annyi ereje, hogy lesújtsa támadóját, neki is vissza 
kellett vonulnia. Ekkor Hektór, mint szélvész, ha az ibolyaszínű tengerre 
lecsap, rohant újra az ütközetbe. Irtózatos öldöklést vitt végbe, csak 
Odüsszeusz és Diomédész tartotta még magát a görögök oldalán, amíg 
Diomédész is, Parisz nyilától találva, kénytelen nem volt a hajókhoz 
visszavonulni. Odüsszeusz magára maradt, sebet is kapott, és minden 
oldalról körülfogták már a trójaiak, de Aiasz és Menelaosz kiragadta 
szorongatott helyzetéből. Makhaón is megsebesült Parisz nyilától; az ő 
védelmére Nesztort hívta Idomeneusz, mert az orvos sok más férfival 
fölér, ő vágja ki a nyilakat, és ő keni be gyógyító írral a sebet. 


PATROKLOSZ 


Akhilleusz távolról nézte a küzdelmet, a görögök szorult helyzetét, s a 
szíve örült, mert már látta, hogy az ő segítségéért fognak nemsokára 
könyörögni. De Nesztor bölcs szavai már a harci lelkesedést ébresztgették 
Akhilleusz hű társa, Patroklosz szívében. 

Már a görög hajótábor sáncfalait szaggatták a trójaiak, maga Hektór 
hatalmas követ ragadott fel - ketten se bírnák el a mai emberek -, és 
avval betörte a kaput. Sötét tekintettel, mint a hirtelen leszakadó éjszaka, 
de ragyogó vértezettel ugrott be a kapun Hektór, kezében két dárdával. 
Halandó ember nem tudta őt feltartóztatni. És hívta maga után a 
trójaiakat - azok elözönlötték a falakat. A görögök odvas hajóik mellett 
rémülten látták a kérlelhetetlenül zajgó tömeget. 


Apollón isten is segített a trójaiaknak. Könnyedén bedöntötte az árok 
oldalát, és úgy hidalta át, hogy utat nyisson. A falakat is ledöntötte; mint 
gyermek a tengerparton a maga építette homokvárat, úgy tiporta el az 
isten, amit a görögök fáradságos munkával emeltek. 


Patroklosz, mihelyt meglátta, hogy a hajókhoz rontottak a trójaiak, és 
a görögök között irtózatos rémület támadt, Akhilleuszhoz sietett, hátha 
rá tudja venni már a harcra. 


A hajóknál nagy volt a kavarodás, a görögök nem tudták visszaverni a 
trójaiakat, de a trójaiak se bírtak a sátrakba és a hajókra hatolni. 
Teukrosz már Hektórt vette célba íjával, melyet Apollón ajándékozott 
neki valamikor, de a megfeszített ideg elszakadt, pedig csak reggel 
szerelte föl frissen a hős. Hektór látta s tudta, hogy Zeusz tette 
hasznavehetetlenné Teukrosz íját, s még nagyobb rohamra serkentette a 
trójaiakat: aki meghal, hazájáért, hitveséért, gyermekeiért, házáért és ősi 
birtokáért hal meg! Már égő fáklyákkal jöttek, hogy felgyújtsák a görög 
hajókat, az egyik elesett, helyébe másik lépett: maga Aiasz tizenkét trójait 
ütött le, akik mind tüzet akartak vetni a hajókra. 

Patroklosz ezalatt sírva panaszolta Akhilleusznak a görögök szörnyű 
veszteségeit: 


- Mit ér az utókor a te vitézségeddel, ha most nem hárítod el a görögök 
felől a méltatlan csapást? Kegyetlen, nem lehet Péleusz az atyád, sem 
Thetisz az anyád, a kék tengertől eredsz meg a meredek kősziklától, azért 
ilyen kemény a szíved. Legalább engem küldj a mürmidónok népével, s 


engedd, hogy felöltsem a te fegyvereidet! 


Akhilleusz még mindig gyűlölettel gondolt Agamemnónra, de azt 
megengedte, hogy Patroklosz menjen. Csak azt hagyta meg, hogy ne 
kövesse a városig az ellenséget, térjen vissza, mihelyt a hajókat 
megszabadította. Akkor már Hektór eltörte Aiasz dárdáját is, és evvel az 
utolsó akadályt is elhárította, a trójaiaknak sikerült felgyújtaniok az első 
hajót. 

Most már Akhilleusz maga sürgette Patrokloszt, ez felöltötte 
Akhilleusz fegyverzetét, csak hatalmas dárdáját kellett otthagynia: ezt 
Kheirón, a kentaur hozta egykor a Pélion csúcsáról Péleusznak, és olyan 
súlyos volt, hogy csak maga Akhilleusz tudta felemelni. Automedón 
befogta a harci szekérbe Akhilleusz szélsebes, halhatatlan lovait, a 
Xanthoszt (,Fakót") és a Balioszt (, Tarkát"); ezeknek Zephürosz, a 
nyugati szél volt az apjuk, és Podargé hárpia, a , gyorslábú" viharistennő 
az anyjuk. Akhilleusz maga szólította fegyverbe a mürmidónokat. Mikor 
együtt voltak, és hadi rendbe álltak, Akhilleusz rövid beszédet intézett 
hozzájuk: menjenek, töltsék ki harci kedvüket, hiszen idáig is folyton 
unszolták Akhilleuszt, hogy vezesse már csatába őket. Szorosan 
felzárkóztak - pajzs pajzsot támasztott, sisakot sisak, férfit a férfi -, 
élükön Patroklosz és Automedón haladtak. A trójaiakat már puszta 
megjelenésük is megriasztotta. Azt hitték először, hogy Akhilleusz tért 
vissza a háborúba. S Patroklosz kitett magáért. A trójaiakat elűzte a 
hajóktól, a már lángban álló hajót eloltotta. 

A görögök fellélegzettek, a trójaiak után vetették magukat, s maga 
Hektór is menekült már. A lükiai szövetségesek álltak legtovább helyt. 
Zeusz fia, Szarpédon tartotta a lelket bennük. De mikor szembekerült 
Patroklosszal, meg kellett halnia. Hiába szánta meg Zeusz, hiába szerette 
volna a harc forgatagából Lükiába ragadni, a Moirával, a halandó ember 
kiszabott osztályrészével szemben nem tehetett semmit ő sem. Csak 
Szarpédon holttestét bízhatta Apollónra. Ez most lejött az Ida hegyéről, a 
hulló nyilak közül kiragadta a holttestet, megmosta a folyó vizében, 
megkente ambrosziával, és isteni ruhákba öltöztette. S rábízta a két 
ikertestvérre, Hüpnoszra és Thanatoszra, az , Alomra" és a , Halálra"; 
azok gyorsan vitték, s letették Lükiába, hogy ott testvérei és rokonai 
eltemessék, s hántoljanak rá sírt, emeljenek oszlopot, mert ez az ajándék 
jár a halottaknak. 


Patroklosz pedig megfeledkezve Akhilleusz szaváról, a városig űzte a 
trójaiakat és a lükiaiakat. S keze által már be is vették volna Tróját a 


görögök, ha nem állt volna meg oltalmazólag a bástyatorony fölött 
Apollón. Háromszor rohanta meg a falat Patroklosz, és háromszor 
taszította el Apollón, halhatatlan kezével a fényes pajzsra ütve. Hanem 
amikor negyedszer szaladt neki, istenhez hasonlóan, akkor félelmetesei 
kiáltva szólt a messzelövő Apollón: 


- Fordulj meg, isteni Patroklosz, mert nem az a végzet, hogy a te 
dárdádtól pusztuljon el Trója, de még Akhilleuszétól sem, pedig ő tenálad 
sokkal derekabb hős! 


Patroklosz meghátrált, Apollón pedig Hektórt buzdította Patroklosz 
ellen. Mikor szembetalálkoztak, Patroklosz megölte Hektór kocsisát, 
Kebrionészt, s most Kebrionész holtteste körül tört ki a küzdelem. De 
Phoibosz Apollón harcolt Patroklosz ellen; a hős nem vette őt észre, mert 
sűrű ködbe volt burkolózva. Homlokát és vállát ütötte meg az isten, és 
leverte fejéről a sisakot - Akhilleusz sisakját, melyet így juttatott 
Hektórnak Zeusz -, dárdája eltörött, vértje megoldódott, ő maga elkábult: 
meztelenül és kiszolgáltatottan állt már ott, amikor Euphorbosz dárdája 
eltalálta. Még életben volt ekkor, és Hektór fegyvere ölte meg. De még 
haldokolva se tűrte el Hektór gúnyolódó szavait, és megjósolta neki, hogy 
Akhilleusz keze által fog elesni. Akkor elborította a halálos vég, lelke 
testéből kiröppenve a Hádészba szállt, saját pusztulását siratva, hogy el 
kellett hagynia a férfias erőt és az ifjúságot. 


Hektór elgondolkozott a halott jóslatán, de megbiztatta magát, kihúzta 
a dárdát a halott sebéből, a holttestet félrelökte, s Automedónt, 
Akhilleusz derék szolgáját akarta megtámadni. Csakhogy ezt elragadták 
előle a fürge, halhatatlan lovak, melyeket Péleusznak az istenek adtak 
ajándékba. 

Menelaosz Telamón fiát, Aiaszt hívta segítségül  Patroklosz 
holttestének a védelmére. Akkor már megfosztotta Hektór a holttestet a 
fegyverektől, és már húzta magával, hogy levágja válláról a fejét, s magát 
a holttestet a trójai kutyák elé dobja. De Aiaszt meglátva, meghátrált, a 
lükiai Glaukosz bosszúságára, ki már azt remélte, hogy Patroklosz 
holttestével Szarpédón fegyvereit fogják kiválthatni. Hektór nem akart 
elbújni a harc elől, csak félrevonult, hogy felöltse előbb Akhilleusz 
fegyverzetét, melyet Patroklosztól szedett el, s melyet Akhilleusz 
atyjának az égi istenek ajándékoztak. 

Eközben Akhilleusz lovai már messze jártak a harc forgatagától, és 
sírtak, mert ők tudták meg először Patroklosz halálát. Hiába ütötte őket 
Automedón az ostorral, hiába noszogatta őket mézédes szavakkal, s hiába 


átkozódott, nem akartak sem a hajókhoz visszatérni, sem pedig a csatába, 
hanem álltak mereven, mint az oszlop halott férfi vagy nő sírja felett, 
fejüket a földre szegezték, s forró könnyük hullott Patrokloszért. 
Szánakozott rajtuk Zeusz, és a fejét csóválta: 


- Szegények, miért is adtunk titeket Péleusz királynak, a halandó 
embernek, mikor ti örökifjak és halhatatlanok vagytok! Hát azért, hogy a 
nyomorult emberek között titeket is fájdalmak érjenek? De nem fog 
Hektór, Priamosz fia, rátok és a mesteri harci szekérre felhágni, mert ezt 
már nem engedem meg. Hát nem elég, hogy a fegyverekhez jutott, s még 
dicsekszik is vele? Nektek erőt adok inaitokba és lelketekbe, hogy 
Automedónt is mentsétek ki a harcból, és vigyétek az odvas hajókhoz, 
mert most még a trójaiaknak juttatom a dicsőséget, hogy öljenek, amíg a 
hajókig érnek, s lenyugszik a nap, és a szent este eljön. 

És Pallasz Athénét küldte le, hogy Menelaoszt és társait kitartásra 
buzdítsa; a másik oldalon Hektórt Apollón szavai tüzelték. Zeusz atya 
pedig a bojtos, ragyogó aigiszt vette kezébe, az Ida hegyét felhők közé 
rejtette, villámlott és mennydörgött, és rázta a pajzsot, a győzelmet a 
trójaiaknak adta, és megriasztotta az akhaioszokat. Látták a vitézek, hogy 
maga Zeusz segíti a trójaiakat. Aiasz, Telamón fia körülnézett, hogy 
legalább elküldjön valakit Akhilleuszhoz a gyászos hírrel, de a sűrű 
ködben nem ismerte fel társait. Imájára Zeusz eloszlatta a ködöt, a nap 
kisütött, és eléjük tárult az egész küzdelem. Aiasz Menelaosznak szólt, 
hogy menjen hátra, keresse meg Nesztor fiát, Antilokhoszt, és vele 
üzenjen Akhilleusznak. Mikor meghallotta Antilokhosz a hírt, elborzadt a 
szóra, szeme megtelt könnyel, és a hangja elakadt. De szót fogadott, és 
ment, hogy megvigye Akhilleusznak a hírt legkedvesebb társa haláláról. 


Menelaosz visszatért a harcba. A trójaiak egyre féktelenebb erővel 
támadtak. A görögök már csak azért küzdöttek tovább, hogy kiragadják 
Patroklosz holttestét. Végül is sikerült, Menelaosz és Mérionész vállukra 
emelték a tetemet, és úgy futottak vele a hajókhoz. Csak a két Aiasz 
tartotta még fel valamennyire a trójaiakat, azok mindjobban előretörtek 
Aineiasz és Hektór vezetésével, a görögök pedig megfutottak. 

Még folyt a harc, mikor Antilokhosz megvitte a gyászos hírt a 
mürmidónok hajóihoz: 

- Jaj nekem, Péleusz fia, gyászos hírt tudsz meg tőlem, bár ne kellett 
volna megtörténnie! Elesett Patroklosz, s meztelen holttestéért folyik 
most a küzdelem, a fegyverek már a sisakrázó Hektór kezében vannak. 


A fájdalom sötét köde borult Akhilleuszra. Mindkét kezével port 


hintett a fejére, és beszennyezte kedves arcát, nektáros khitónján fekete 
hamu ült, és maga a föld porában hosszan elnyúlva feküdt, kezével haját 
tépte és zilálta. A szolgálók is, Akhilleusz és Patroklosz rabnői, 
fájdalmasan kiáltoztak, kiszaladtak az ajtón, és körülvették a hős 
Akhilleuszt, mindnyájan mellüket verték, s megroggyant a térdük. 
Antilokhosz is ott állt, és fogta Akhilleusz kezét, félt, hogy fájdalmában 
magában is kárt tesz. Irtózatosan jajgatott a hős, meghallotta felséges 
anyja is, ülve a tenger mélyében agg atyja mellett, s ő is jajveszékelt. 
Köréje gyűltek az istennők mind, ahány Néreisz csak volt a tenger 
mélységében. Megtelt velük az ezüstös barlang, s mind a mellüket verték, 
és Thetisz kezdte el a siratást: 


- Halljátok, testvéreim, Néreusz leányai, mennyi fájdalom van az én 
lelkemben! Jaj, én szerencsétlen, hogy csak fájdalomra hoztam a világra a 
legderekabb hőst! Felnőtt, mint a hajtás, én magam gondoztam, mint 
fácskát a kert jó, termékeny földjében, s engedtem a görbe hajókon 
Ilioszba, hogy harcoljon a trójaiakkal! De nem fogom többé már fogadni 
otthon, nem tér haza többé Péleusz házába. S addig is, amíg a nap 
ragyogó fényét látja, csak baj éri, és nem tudok segíteni rajta. De megyek, 
hadd lássam kedves gyermekemet, s tőle halljam, mi bánat gyötri. 

Így szólva, elhagyta a barlangot. Könnyes szemmel mentek vele a 
többiek is, körülöttük a tenger habjai elültek. Trójához érkezve, kiléptek 
a partra sorjában, ott, ahol a mürmidónok hajói álltak. A keservesen síró 
Akhilleusz mellé állt felséges anyja, éles jajszóval megfogta gyermeke 
fejét, és panaszosan szólt hozzá: 


- Gyermekem, miért sírsz, mi gyász ért szívedben? Mondd ki, és ne 
titkold! Hiszen azt már megadta Zeusz, amit előbb kértél, hogy a hajókig 
űzessenek a görögök, és megérezzék, hogy rád vannak szorulva. 


Keservesen sóhajtva felelt a gyorslábú Akhilleusz: 


- Anyám, ezt megadta az olümposzi Zeusz. Hanem mi örömöm lehet 
még benne, ha elveszett kedves bajtársam, Patroklosz, akit mindegyik 
közt a legjobban szerettem? Szerettem, mint ennenmagamat, és most 
elvesztettem, megölte Hektór, és elszedte tőle a csodálatos fegyvereket, 
melyeket Péleusznak az istenek adtak fényes ajándék gyanánt azon a 
napon, amikor tégedet halandó férfival házasságra kényszerítettek. 
Bárcsak a halhatatlan tengeri istennők mellett maradtál volna, s Péleusz 
halandó asszonyt vett volna feleségül! Most nem fogod többé hazatérő 
fiadat fogadni, mert nem hagy lelkem élni, amíg Hektór, dárdámtól érve, 
el nem veszti életét, s nem lakói meg Menoitiosz fiának, Patroklosznak 


haláláért. 
Thetisz könnyek közt figyelmeztette sorsára rövid életre szánt fiát: 
Hektor halála után rögtön meg kell halnia. 


- Hát haljak meg rögtön! - felelte Akhilleusz, s keservesen bánta 
haragját, amiért nem volt ő is Patroklosz mellett a csatában. - Hanem 
itten ülök hajóimmal, fölösleges teher a földnek, pedig az ércinges 
akhaioszok között senki sem ér fel velem a harcban. Bár kiveszne Erisz az 
istenek és az emberek közül, és a harag, amely a józan embert is clvakítja, 
s a pergetett méznél édesebben száll le a férfiak szívére, és növekszik, 
mint a füst! De hagyjuk a régi haragot, most megyek, hogy megtaláljam, 
aki e kedves fejet elpusztította, Hektórt, s a halált akkor fogadom, 
amikorra Zeusz és a többi isten ki akarja mérni rám. 


Csakhogy Akhilleusznak már fegyvere se volt; Thetisz megígérte, hogy 
másnap hajnalban hoz neki újat Héphaisztosztól, csak addig ne 
elegyedjék harcba. S tengeri testvéreit kérte, hogy térjenek vissza a 
tengerbe, és vigyenek hírt atyjuknak, a tengeri öregnek, ő maga pedig 
felment az Olümposzra, hogy megkérje Héphaisztoszt, adjon fegyvereket 
a fiának. 


Ezalatt a görögök tovább hátráltak, s Patroklosz holtteste is újra 
veszedelembe jutott. Hektór háromszor is hozzáért, már megfogta lábát, 
és vonszolni akarta, a két Aiasz háromszor is ellökte, de Hektór nem 
tágított. Ekkor Héra, Zeusz és a többi isten háta mögött, íriszt küldte 
Akhilleuszhoz, hogy hívja a sánchoz. Akhilleusz, bár még nem volt 
fegyvere, s Thetisz parancsát sem akarta megszegni, engedett írisz 
szavának. A sánchoz ment, Athéné vetette az aigiszt a vállára, és 
csodálatos fényt gyújtott a fején. Háromszor kiáltott Akhilleusz az árok 
fölött megállva, háromszor zavarodtak meg Akhilleusz puszta látásától és 
hallásától a trójaiak. Most már végleg biztosították Patroklosz holttestét 
a görögök, hordágyra helyezték, s körülvették siránkozva, köztük 
Akhilleusz hullatta forró könnyeit, meglátva sebektől hasogatott 
bajtársát, akit ő küldött a harcba, de ki nem tért többé élve vissza. 


Egész éjszaka siratták Patrokloszt a görögök. Holttestét megmosták, és 
bekenték olajjal, de Akhilleusz megfogadta, hogy addig nem temetik el, 
amíg meg nem öli Hektórt, és vissza nem szerzi a fegyvereket, 
máglyájánál tizenkét trójai ifjat fog megölni, és addig a trójai rabnők 
fogják éjjel-nappal siratni. 

Thetisz ezalatt fölkereste Héphaisztoszt. A kovácsisten, feleségével, 
Kharisszal együtt, szívesen fogadta, s örömmel vállalta a fegyverek 


elkészítését, hiszen Thetisz iránt régen hálára volt kötelezve. Hozzá is 
látott mindjárt a munkához. 


Mire felkelt sáfrányszín leplében Éósz az Ókeanosz hullámaiból, 
megérkezett Thetisz a hajókhoz az istentől az ajándékokkal. Fiát 
Patroklosz mellett találta, hangos sírás közben; vele sírtak bajtársai is. 
Thetisz átadta a fegyverzetet, és Patroklosz holttestét bebelzsamozta 
nektárral meg ambrosziával. 


Akhilleusz összegyűjtötte maga köré a vezéreket. Dárdájukra 
támaszkodva sántikált a gyűlésbe Diomédész és Odüsszeusz, Agamemnón 
is meg volt sebesülve. Akhilleusz kibékült Agamemnónnal, keservesen 
bánva haragját, mely annyi derék görögnek okozta halálát. 

El is hozták még a gyűlés színe elé Agamemnón dús ajándékait, drága 
kincseket, pompás edényeket, tizenkét lovat, hét ügyeskezű rabnőt és 
nyolcadiknak a széparcú Briszéiszt. S felállt Agamemnón, áldozatot 
mutatott be, és Zeuszhoz emelve kezét, megesküdött, hogy Briszéiszre 
kezét sem emelte, amíg nála volt. Bevitték Akhilleusz sátrába az 
ajándékokat, a kincseket elhelyezték, az asszonyokat leültették, a lovakat 
a többi közé hajtották. Belépett Briszéisz is, szép volt, mint maga az 
aranyos Aphrodité. S mikor meglátta Patroklosz sebektől eléktelenített 
holttestét, éles sikoltással omlott le melléje, kezével a mellét tépte, és 
gyönge nyakát és szépséges orcáit. És mondta zokogva: 


- Patroklosz, ki legkedvesebb voltál nekem, szegény nyomorultnak, 
éltél, hogy elmentem, s most holtan talállak, népek vezetője, mikor 
visszatérek! Szüntelen siratlak, meghaltál, ki mindig jóságos voltál 
hozzám! 


Jöttek a nép vénei, unszolták Akhilleuszt, hogy vegyen magához 
valami eledelt, de ő elutasította. Már csak a két Atreidész, Odüsszeusz, 
Nesztor, Idomeneusz és Phoinix maradtak mellette. Ő egyre csak 
Patrokloszt siratta: 


- Nem érhet nagyobb gyász, az sem, ha atyámnak halálát hallanám, aki 
most Phthiában hullatja a könnyét, vágyódva utánam. 


Így szólt, és zokogott. A vének is felsóhajtottak, mindnek az jutott 
eszébe, amit otthon hagytak. Látta és megszánta őket Kronosz fia. 
Leküldte Athénét, és az istennő cseppentett nektárt és kívánatos 
ambrosziát Akhilleusz mellébe, hogy össze ne essen az éhségtől. 


HEKTÓR HALÁLA 


Zeusz megparancsolta Themisznek, hogy hívja gyűlésbe az isteneket. 
Ez elment, és elhívta mindet Zeusz palotájába. Nem maradt el senki, a 
folyók sem, az egy Ókeanosz kivételével, a nimfák sem, akik a szép 
ligeteket lakják, és a folyók forrásait és a pázsitos réteket. Zeusz 
kihirdette, hogy most leszállhatnak a trójai harcmezőre, segítheti ki-ki, 
akit segíteni akar, de ő maga az Olümposzon marad, és innen 
gyönyörködik a küzdelemben. Mentek az istenek és az istennők: Héra, 
Pallasz Athéné, Poszeidón, Hermész és Héphaisztosz a görögök mellé 
álltak. Arész, Apollón, Artemisz, Létó, Aphrodité és Szkamandrosz 
folyamisten, akit az istenek Xanthosznak neveztek, a trójaiakat 
segítették. 

Mikor az istenek lejöttek, már a görögök győztek, mert megjelent 
köztük Akhilleusz. 


A hős csak Hektórt kereste, de Apollón Aineiaszt küldte ellene. Az 
istenek félrevonulva nézték a két istennő halandó fiait: Thetisz fiát, 
Akhilleuszt, és Aphrodité fiát, Anieiaszt, de mikor azt látták, hogy 
Akhilleusz már-már megöli Aineiaszt, Poszeidón, bár mindig a görögök 
pártján volt, beleavatkozott: 

- Menjünk, mentsük meg Aineiaszt a haláltól, nehogy ránk haragudjék 
meg Kronosz fia, ha Akhilleusz megölné! Mert az a végzete, hogy 
megmeneküljön, nehogy magvaszakadtan, nyomtalanul elpusztuljon 
Dardanosz ivadéka; mivel Dardanoszt szerette Zeusz legjobban minden 
halandó gyermeke közt. De Priamosz ágát már meggyűlölte és elvetette 
Kronidész, így most Aineiasz fog uralkodni a trójaiak felett, ő és az ő 
unokái, nemzedékről nemzedékre. 


Amikor már az örvénylő Xanthoszig űzte Akhilleusz a trójaiakat, ezek 
hanyatt-homlok rohantak a folyóba, mint a sáskák, amelyeket 
tűzcsóvákkal űznek el a mezőkről. Maga Xanthosz, a mélyörvényű folyó 
istene is megsokallta, és rászólt, a mélységből férfi alakjában 
felemelkedve: 

- O, Akhilleusz, nincs ember, ki nálad erősebb volna, és gonoszabbat 
tenne! Ha már megadta neked Kronosz fia, hogy minden trójait 
elpusztíts, legalább ne az én medremből a mezőre vonulva vidd végbe a 
szörnyű pusztítást! Szépséges habjaim holtakkal telnek meg, nem tudom 


már az isteni tengerbe önteni hullámaimat, mert eltorlaszolják a 
holttestek, s te irtózatosan öldökölsz tovább. Hanem elég volt már, hagyd 
abba, borzadok, s csodálkozom rajtad, népek vezetője! 


Akhilleusz meghallgatta a folyó szavát: 


- Úgy lesz, amint parancsolod, isteni Szkamandrosz! - De a harc 
mámora vitte tovább, és nem tudott megállni, amíg a városig nem űzte a 
trójaiakat. Égett a vágytól, hogy Hektórral megmérkőzzék. 


A folyamisten összeszedte minden erejét Akhilleusz ellen. A holtakat zúgó 
morajlással kivetette magából, az élőket elrejtette, hogy megmentse a hős kezétől. 
Irtózatosra dagadva dobta hullámait Akhilleusz után; az már elvesztette lába alól 
a talajt, kezével hatalmas szilfába kapaszkodott, de a part leomlott, a fa 
gyökerestül kidőlt. Sűrű lombja gátat vetett a haboknak, és áthidalta az áradatot, 
ennek a segítségével a partra ugrott Akhilleusz. De a folyó se nyugodott, sötét 
hullámai űzőbe vették a hőst, és elnyeléssel fenyegették. Szorongatott helyzetéből 


Poszeidón és Pallasz Athéné mentették ki. 


Folyótestvéréhez, a Szimoeiszhez fordult segítségért a Szkamandrosz, 
úgy támadt újra Akhilleusz ellen, magasra felcsapva, tajtékkal és vérrel és 
holttestekkel  kavarogva. Már majdnem elnyelte, mikor Héra 
Héphaisztoszt küldte hozzá - az istenek harcában ő volt Xanthosz méltó 
ellenfele -, hogy állítsa meg tüzével a folyó parttalan áradását. Már magát 
a folyó erejét sorvasztotta a tűz, csak akkor szólította vissza sánta fiát a 
fehérkarú Héra, amikor megígérte a Szkamandrosz, hogy felhagy 
Akhilleusz üldözésével, és nem segíti a trójaiakat többé, még ha 
felgyújtják is a várost a görögök. 

Akhilleusz már közel volt a városhoz, a trójaiak futottak előle, s 
Priamosz kinyittatta a város kapuit, hogy a menekülőket befogadják. Csak 
Hektór maradt a falakon kívül, a vészt hozó Moira által gúzsba kötve, a 
Szkaiaikapunál. 


Priamosz látta meg először Akhilleusz közeledését, látta Hektórt is a 
kapunál, s könyörögve terjesztette feléje kezét a falakról. Sírva hívogatta 
fiát Hekabé is, de Hektór nem hallgatott rájuk. 


Jött is már Akhilleusz, óriási dárdáját rázva. Hektór szembefordult 
vele, csak arra kérte, hogy kössenek szerződést: a győztes elveszi a 
legyőzött fegyverét, de a holttestét kiszolgáltatja. De Akhilleusz nem 
hallgatta meg: 


ell / d 


- Hektór, gonosztévő, ne emlegess nekem megegyezést! Amint nem 
lehet az oroszlánok és az emberek közt szerződés, sem a farkasok és a 
bárányok nem egyezkednek, hanem szünet nélkül csak a vesztét kívánják 


egymásnak, úgy én sem ejthetek veled baráti szót, s nem lehet közöttünk 
egyezség, amíg egyikünk el nem esik! Most szedd össze minden erődet, 
mert nem menekülsz meg! Pallasz Athéné győz le az én dárdám által, s 
most mindenért egyszerre lakolsz, társaim  pusztulásáért, akiket 
megöltél! - És dárdájával kereste már rajta azt a helyet, ahol legkevésbé 
védi a Patroklosztól zsákmányolt fegyverzet. 


Már alig pislákolt az élet Hektórban, de még mindig kérlelte 
Akhilleuszt, hogy szolgáltassa ki holttestét. Apja, anyja fényes 
váltságdíjat adnak majd érte, hogy ne marcangolják szét a kutyák, hanem 
a trójaiak asszonyai máglyán égessék el. De Akhilleusz kérlelhetetlen volt. 
Ekkor haldokolva még így szólt a sisakrázó Hektór: 


- Vigyázz, hogy ne értem haragudjanak majd reád az istenek azon a 
napon, amikor majd Parisz és Phoibosz Apollón, akármilyen hős vagy, 
téged is megölnek a Szkaiai-kapunál! 


Akhilleusz ügyet se vetett a jóslatra: 


- Halj meg! S én majd akkor fogadom a halált, amikorra Zeusz és a 
többi isten be akarja teljesíteni. 


Szörnyű gyalázatot eszelt ki ekkor. Átfúrta bokában Hektór két lábát, 
és szíjat fűzött belé, úgy kötözte harci szekeréhez, s hagyta, hogy 
szépséges feje a porban húzódjék utána, miközben a lovak közé csapott, 
és a hajók felé vágtatott velük. Akkor Zeusz megadta az ellenségnek, hogy 
Hektórt saját szülőföldjén érje ez a gyalázat. Apja, anyja a falakról nézték, 
amint por lepte be fejét. Anyja haját tépte, s messzire eldobta fényes 
fátylát, úgy sikoltozott, amikor látta. Kedves apja szánalmasan 
jajveszékelt, s alig bírták visszatartani, hogy ne rohanjon Akhilleuszhoz 
fiáért könyörögni. 

Iszonyú jajgatás töltötte be az egész várost. Meghallotta Andromakhé 
is, ki addig mit sem sejtve szőtt-font otthonában, s éppen a széphajú 
szolgálóknak adott parancsot, hogy készítsenek meleg fürdőt a csatából 
hazatérő Hektór számára. Őrjöngő fájdalommal rohant a falakhoz, vele a 
szolgálók. Amikor meglátta férje meggyalázott holttestét Akhilleusz lovai 
mögött, eldobott magától minden díszt, a fátylat is, amelyet az aranyos 
Áphrodité adott neki azon a napon, amelyen Hektór elvezette a szülői 
házból, és eszméletét vesztve rogyott össze. Körötte álltak és tartották őt 
a sógornői, s mikor magához tért, iszonyú panaszba kezdett: 

- Hektór, jaj nekem már, mert egy közös sorsra születtünk mi ketten: 
te Trójában, Priamosz palotájában, én pedig Thébében, Piakosz erdős 
hegye alatt, Eetión házában, aki nevelt, amíg kicsi voltam, de csak bajra 


és szomorú sorsra! Ó, bár ne is születtem volna! Most te a föld alá, Hádész 
házába mégy, és engemet itt hagysz irtózatos gyászban, özvegyen 
lakunkban. S gyermekünk - még balgatag kicsi, a kettőnk gyermeke, s te 
nem fogsz már mellette állni, nem fogtok már többé egymásnak örülni. 
Ha az akhaioszok annyi könnyet hozó pusztítását túléli, akkor is csak 
bánat és szenvedés vár reá, mert mások fogják majd földjeit is elszántani. 
Árvasága napja pajtásaitól is megfosztja, elborul a sorsa, és könnyel telik 
meg orcája. Koldulva megy fel szegényke atyjának barátaihoz, egyiknek 
ingébe, másiknak köpenyébe kapaszkodik, egyik-másik talán megszánja, 
és nyújtja poharát egy kevéssé, az ajkát még megnedvesítheti, de az 
ínyéig már nem jut az italból. Egy boldog, akinek élnek a szülei, még el is 
taszítja a lakomától, kezét emelve rá, s szitokkal illetve: , Eridj, a te anyád 
nem lakomázik köztünk!" Sírva jön a gyermek majd özvegy anyjához, a 
kis Asztüanax, aki régen kedves atyja térdén ülve a legjobb falatot, velőt, 
juhok kövér zsírját eszegette... 


Így panaszkodott ott Andromakhé, és siratta kedves férjét, és vele 
sírtak az asszonyok. 


A mürmidónok könnyeitől ázott a homok, könnyeiktől ázott 
fegyverzetük is, amíg Akhilleusz vezetésével Patrokloszt siratták. Mikor 
éjszakára lepihent Akhilleusz a szabadban, a tenger partján, alighogy 
elaludt, megjelent előtte Patroklosz lelke: ugyanaz a termet, még szép 
szeme is Patrokloszéhoz hasonlított, és ugyanolyan ruhákba is volt 
öltözve, mint életében. Megállt feje fölött, és így szólt hozzá: 


- Alszol, és nem gondolsz velem, Akhilleusz! Míg éltem, sohasem 
feledkeztél meg rólam, csak most, amióta meghaltam. Temess el mielőbb, 
hogy Hádész kapuján átjuthassak! Most kivetnek maguk közül a lelkek, az 
elhaltak képmásai, s nem engednek át a folyón, hogy közéjük elegyedjem, 
csak így céltalanul bolyongok Hádész nagy kapus háza körül. Neked 
magadnak is az a végzeted, hogy Trója alatt halj meg, tegyék hát egymás 
mellé csontjainkat! Amint együtt nevelkedtünk a ti palotátokban, úgy a 
csontjainkat is egy aranyláda őrizze! 


Akhilleusz kinyújtotta kezét, és meg akarta ölelni, de nem fogott 
semmit: a lélek, mint a füst, a föld színén futott végig vinnyogva. 
Csodálkozva ébredt Akhilleusz, és kezét összecsapta: 


- O, hát van valami lélek és képmás Hádész házában is, de élet nincs 
benne! Mert egész éjszaka a szegény Patroklosz lelke állt fölöttem, sírva, 
panaszkodva, s rendelkezett mindenben, és csodálatosan hasonlított rá 
magára. 


Így szólt, s a többiek rákezdtek a sírásra. Ott sírtak, amikor felkelt a 
rózsásujjú Hajnal. Agamemnón ekkor embereket küldött öszvérekkel 
fáért az erdőre. Mikor ezek megtértek az Ida hegyéről, halomba rakták a 
fát, és feltették a máglyára a holttestet, sok juhot és szarvasmarhát 
vágtak le, kivették mindnek a zsírját, avval födte be Akhilleusz a 
holttestet, és a megnyúzott állatokat körös-körül felhalmozták. A 
gyászkerevethez mézzel és olajjal telt korsókat támasztott, négy büszke 
nyakú lovat és kilenc kedves kutyájából kettőt nyakaztatott le, s tizenkét 
trójai ifjat is megölt, és a máglyára vetette őket. Aztán jajveszékelve 
siratta és nevén nevezte társát: 

- Légy üdvözölve általam, Patroklosz, Hádész lakában is, és örülj, mert 
mindent teljesítek, amit ígértem neked! A hős trójaiak tizenkét derék fiát 
veled együtt fogja a tűz megemészteni, de Hektórt nem a tűznek adom, 
hogy megeméssze, hanem az ebeknek. 


Így fenyegetőzött, de Hektórhoz nem értek az ebek, mert Zeusz leánya, 
Aphrodité, távol tartotta őket éjjelnappal tőle, és ambrosziás rózsaolajjal 
kente be, hogy ne sértsék meg a rögök, amikor Akhilleusz a szekérhez 
kötve vonszolta. És Phoibosz Apollón sötét felhőt bocsátott az égből a 
földre, ott, ahol a holttest feküdt, hogy az védje meg a nap erejétől is. 


Patroklosz halotti máglyája pedig nem fogott tüzet. Ekkor Akhilleusz 
Boreaszhoz, az északi szélhez, és Zephüroszhoz, a nyugati szélhez 
imádkozott, és áldozatot fogadott nekik, ha felélesztik a máglya tüzét. 
Jött a két szél isteni zúgással, hamarosan Trójába értek, a máglyának 
estek, s mindjárt ropogni kezdett a tűz. Egész éjszaka ébren tartották 
fúvásukkal, és Akhilleusz egész éjszaka öntötte a bort aranykehelyből, 
öntözte a földet, és hívogatta a szegény Patroklosz lelkét. Mint atya, ki 
gyermekét siratja, úgy sírt Akhilleusz bajtársa csontjait égetve, a máglya 
mellett vánszorogva és keservesen nyögve. 


Reggel eloltották a máglyát borral, Patroklosz megmaradt csontjait 
aranyedénybe gyűjtötték, s hamvai fölé kis dombot hántolták, hogy majd 
Akhilleusz halála után emeljenek az életben maradt görögök széles és 
magas sírhalmot kettejük fölé. 


Akkor aztán versenyjátékokat rendezett Akhilleusz Patroklosz 
emlékére, s a győzteseket fényes versenydíjjal jutalmazta. Kocsiverseny, 
ökölvívás, birkózás, versenyfutás, tőrvívás, diszkoszvetés és céllövés után 
dárda vetésre került volna a sor. Erre Agamemnón is jelentkezett, s 
Akhilleusz, még mielőtt megkezdhették volna, neki adta az első díjat: 


- Atreidész, mindnyájan tudjuk, hogy te vagy a legelső. - A 


versenyjátékok végeztével eloszlott a nép, ki-ki sátrába. Akkor már este 
volt, megvacsoráltak, és aludni tértek. De Akhilleuszhoz nem jött el a 
mindent leigázó álom, egész éjszaka Patrokloszra gondolt, s csak 
hánykolódott fekvőhelyén. Majd fölkelt, és a tenger partján bolyongott; 
hajnalban pedig befogott, szekeréhez kötötte újra Hektórt, és háromszor 
körülvágtatta vele Patroklosz sírját. Aztán megpihent sátrában, Hektórt 
pedig otthagyta a porban. De Apollón vigyázott a holttestre, és távol 
tartott tőle minden csúfságot: aranypajzsát tartotta föléje. A többi isten is 
megszánta már, mikor látta, hogy Akhilleusz keservében hogyan bánik 
vele. Hermészt, az élesszemű Argeiphontészt biztatták, hogy lopja el a 
holttestet. De Héra, Poszeidón és Pallasz Athéné kitartottak régi haragjuk 
mellett, minden ellen, ami trójai. 


A tizenkettedik napon aztán Apollón újra felszólalt az istenek 
gyűlésében, s akkor már hiába szólt ellene Héra, Zeusz elhatározta, hogy 
véget vet Hektór gyalázatának. Mert ha nem is jár egyforma megbecsülés 
Hektórnak és Akhilleusznak, Thetisz istennő gyermekének, Hektórt is 
szerették az istenek. Hívatta is mindjárt Thetiszt. írisz ment el érte a 
tenger mélyére. Thetisz akkor is halandó fiát siratta, és szégyellt 
megjelenni a boldog istenek között, de Zeusz hívatta, jönnie kellett. 


És szólt hozzá az emberek és istenek atyja: 


- Feljöttél az Olümposzra, Thetisz istennő, nagy bánatodban is, 
elviselhetetlen gyászt hordva szívedben, tudom én is. De mégis 
megmondom, miért hívattalak. Kilenc napja már, hogy viszály tört ki a 
halhatatlanok között Hektór holtteste és a városdúló Akhilleusz miatt. 
Hogy lopja el, biztatgatják már Hermészt a többiek. Hanem én 
megmondom, milyen dicsőséget szántam Akhilleusznak, megbecsülve 
téged és irántad való szeretetemet továbbra is őrizve. Indulj gyorsan a 
táborba, és fiadnak vidd meg az én parancsomat! Mondd, hogy 
neheztelnek rá az istenek, és a legjobban én haragszom, hogy elvakult 
dühében Hektórt a görbe hajóknál tartja, és nem adja ki. Én pedig a 
nagyszívű Priamoszhoz íriszt küldöm, hogy menjen el kedves fiát 
kiváltani a görög hajókhoz, s ajándékot vigyen Akhilleusznak, mert az 
meglágyítja szívét. 

Szót fogadott az ezüstcipellős Thetisz, leszállt az Olümposz csúcsáról, 
és belépett fia sátrába, melléje ült, megsimogatta, nevén szólította, és így 
beszélt hozzá: 

- Gyermekem, meddig fogod még siránkozva és gyászolva lelkedet 
emészteni, nem gondolva se kenyérre, se pedig szerelemre? Mert nem 


élsz már soká nekem, hanem közel áll már hozzád a halál és az erőszakos 
végzet. - És elmondta gyorsan Zeusz üzenetét is. 


És felelt Akhilleusz: 


- Hát legyen így, az meg a váltságot hozza, s a holttestet vigye, ha már 
maga az olümposzi parancsolja! 


Megvitte írisz is Zeusz üzenetét Priamosznak. Hiába tartóztatta az agg 
királyt Hekabé, kiválogatta a kincseket, amelyeket Akhilleusznak szánt, 
befogott szekerébe, s csupán egy szolgáját, Idaioszt vitte magával. 


A síkságra érve, Hermésszel találkoztak, de nem tudták, hogy isten: 
előkelő görög ifjúnak nézték, ki jó szívvel van hozzájuk, mert öreg apjára 
emlékeztette Priamosz. Hermész vezette végig az aggot a görög táboron, 
az őrök szemét elbűvölte, úgyhogy senki se vette észre őket. Akhilleusz 
sátrához érve, Hermész nyitotta ki az óriási ajtót, melyhez három szolga 
kellett máskor, és csak Akhilleusz tudta egyedül kinyitni. Akkor aztán 
megnyilatkozott Priamosz előtt az isten, és eltűnt, hogy ne lássa meg 
senki, amikor halandóval barátkozik. 


Priamosz egyenesen Akhilleuszhoz lépett, megfogta térdét, s 
megcsókolta kezét, a félelmetes, férfiölő kezet, mely annyi gyermekét 
ölte meg. És könyörögve mondotta: 

- Fiam miatt jövök a görög hajókhoz, hogy kiváltsam holttestét, s 
hozok fényes váltságdíjat. Te meg félj az istenektől, Akhilleusz, és 
könyörülj rajta, gondolva atyádra! Én még nála is szerencsétlenebb 
vagyok, mert azt tettem, amit egy ember se bírt volna a földön: 
gyermekem gyilkosának a kezét vontam a számhoz. 


Sírva fakadt erre Akhilleusz is, sírtak mind a ketten, volt mind a 
kettőnek mire emlékezni: Priamosznak Hektórra, Akhilleusznak pedig 
atyjára és  Patrokloszra. Aztán Akhilleusz szelíden felemelte az 
aggastyánt, megszánva ősz fejét és fehér szakállát. Tudta, hogy csak 
valamelyik isten vezetésével jöhetett át a görög táboron, s csak egy isten 
nyithatta ki a hatalmas ajtót. Eszében volt Zeusz parancsa is, melyet az 
imént hozott meg Thetisz. És résztvevőén mondta: 


Így fonják a sorsát az istenek a nyomorult haladóknak, hogy bánatban 
éljenek, ők pedig örökké gondtalanok. Mert két hombár áll Zeusz 
küszöbén, tele az ő ajándékaival: az egyik csupa bajjal, a másik 
örömökkel. Amelyik embernek keverten adja a villámaiban gyönyörködő 
Zeusz, azt egyszer baj éri, máskor valami jó. De akinek csak a csapásokból 
ad részt, azt gyalázatossá tette, az éhség kergeti végig az isteni földön, s 


bolyong istenektől, emberektől megvetetten. így Péleusznak is az istenek 


adtak dicső ajándékokat születésétől fogva, minden ember közt első volt 
boldogságban is, gazdagságban is, és uralkodott a mürmidónok felett, s 
halandó létére istennőt adtak hozzá feleségül. I lanem azért rá is mért az 
isten szomorúságot, hogy nem származott tőle palotájában királyi utódok 
sora, egyetlen fia van, s arra is korai halál vár. Nem is ápolhatom őt 
öregségében, mert távol hazámtól időzöm Trójában, reád hozva gondot 
és gyermekeidre. Rólad is hallottuk, öreg, hogy azelőtt boldog lehettél, 
Leszbosz szigetétől fölfelé és Phrügia és a Hellészpontosz között minden a 
tiéd volt, mondják, gazdagságban és bakban nem volt, ki veled 
mérkőzhetnék. Csakhogy mióta ezt a csapást hozták rád az égi istenek, 
városod körül mindig harc folyik és férfipusztító öldöklés. De türtőztesd 
magad, ne sírj féktelenül, mert nem érsz el semmit bánatoddal, fiadat 
nem támaszthatod fel többé, csak még engem is magad ellen ingerelsz! - 
mondta, mikor már nem bírta hallgatni a sírást. S székébe kényszerítette 
Priamoszt, bár az nem akart leülni, amíg fia holtteste kiváltatlanul, 
dicstelenül hever. Csak Akhilleusz indulatos szavára ült le, mire ez 
kiment, és intézkedett Hektór holtteste felől. 


Aztán visszatért Priamoszhoz, jelentette, hogy fia már a 
gyászkereveten nyugszik, és étellel kínálta az agg királyt. Priamosz evett 
és ivott, Hektór halála óta először. Aztán megcsodálták egymást, 
Priamosz Akhilleusz szépségét és óriási termetét, Akhilleusz Priamosz 
jóságos tekintetét és szelíd szavait. 


Mióta Hektór elesett, Priamosz szemét nem érte álom, csak az udvar 
szennyében hentergett álmatlanul. Most nyugodni tért; Akhilleusz 
szolgálói a pitvarban vetettek neki ágyat, hogy ne lássák a görög vezérek, 
ha Akhilleusz sátrába jönnek tanácskozni. De mielőtt lefeküdtek, 
Akhilleusz tizenkét napig tartó fegyverszünetet ígért Priamosznak, hogy 
idejük legyen bátorságban fát gyűjteni az erdőn a máglyára, megsiratni 
Hektórt, eltemetni és sírhantot emelni föléje. Akkor aztán lefeküdtek, 
Priamosz és hírvivő szolgája a pitvarban, Akhilleusz bent a sátorban. 


De Priamosz nem aludt soká. Megjelent előtte Hermész, felébresztette, 
befogott kocsijába, s kivezette őt és szolgáját a görög táborból. Mikor a 
Xanthosz folyó átkelőjéhez értek, Hermész visszament az Olümposzra. 
Akkor már a sáfrányszín leplű hajnal hintette fényét az egész föld felé. 
Priamosz a városba érkezett szolgájával és a holttesttel; leánya, 
Kasszandra látta meg először a fellegvárból, és hívta a népet a halott 
Hektór elé. Tódult a nép mindenfelől, Priamosz alig tudott utat nyitni 
közöttük. Bevitték a híres palotába a holttestet és felravatalozták, és 
énekeseket ültettek a ravatal köré, akik vezették a gyászéneket. Ezek 


énekeltek, s az asszonyok velük sírtak; a fehérkarú Andromakhé kezdte 
meg a siratást, tenyerében tartva halottjának fejét: 


- Férjem, fiatalon kellett meghalnod, és özvegyen hagysz engem hátra 
palotánkban. Gyermekünk kicsiny még, s nem hiszem, hogy fel fog nőni 
az árva, előbb lesz a város tűz martaléka, hiszen elvesztette oltalmazóját, 
téged, aki védted, s benne a hű asszonyokat és a még beszélni se tudó 
gyermekeket. Most öblös hajókon már hamar viszik el őket szolgaságba, s 
velük engemet is, te pedig, kisfiam, vagy az én sorsomban osztozol, s 
szívtelen uradnak a szolgálatában méltatlan munkával fogod törni 
magad, vagy akad egy görög, aki haragjában lehajít a bástyáról, bosszúra 
szomjazva, talán mert testvérét vagy apját vagy fiát ölte meg Hektór a 
háborúban, hiszen harc közben nem ismert könyörületet, és sokan estek 
el az ő kezétől. Ezért siratja őt a nép a városban... Kimondhatatlan gyászt 
és fájdalmat okoztál szüleidnek, Hektór, de senkinek akkorát, mint 
nekem, hiszen haldokolva nem nyújtottad felém búcsúra kezedet, 
vigasztaló szót se mondtál utoljára, amelyre örökké emlékeznék, éjjel- 
nappal könnyeimet hullatva. 


Így szólt, és zokogott, s vele sírtak az asszonyok. Ekkor anyja, Hekabé 
lépett Hektór ravatala mellé, és gyászénekével vezette a siratást: 


- Hektór, minden gyermekem közül te vagy szívemnek a 
legkedvesebb, hiszen az istenek is kedveltek, amíg éltél, és íme, törődnek 
veled halálodban is. Mert többi fiamat, ha egyszer elfogta, rabszolgának 
adta el a gyorslábú Akhilleusz, Szamoszra, Imbroszra vagy Lémnosz 
tűzhányó füstjébe burkolózó szigetére. Téged, miután érchegyű 
dárdájával elvette lelkedet, meghurcolt bár barátja, Patroklosz sírja 
körül, akit te öltél meg, de feltámasztani így se tudta többé. Most pedig itt 
fekszel, a palotában, frissen, mint a harmat, mintha csak most szállt volna 
el belőled a lélek, mint akit az ezüstíjas Apollón szelíd nyilai értek el 
hirtelen halállal. 


Így szólt, és zokogott, és alig akart szűnni az asszonyok sírása. 
Harmadiknak Helené kezdte a siratást: 


- Hektór, minden sógorom között téged szerettelek a legjobban, hiszen 
sógorom voltál, mert az isteni Alexandrosz a férjem, aki engemet Trójába 
hozott - bárcsak előbb meghaltam volna! Mert húsz év telt el azóta, hogy 
eljöttem, hazámat elhagyva, de tőled nem hallottam soha egyetlen 
szemrehányást vagy rossz szót, ha rám támadt valaki, sógor vagy sógornő 
vagy az anyósom - mert az apósom mindig gyöngéden bánt velem, apám 
se bánhatott volna gyöngédebben -, te mellém álltái jóságosán, és szelíd 


szavaiddal vettél védelmedbe. Ezért veled együtt magamat is siratom, 
mert nincs többé senki a széles Trójában, akinek egy jó szava lenne 
hozzám, mindenki csak gyűlöl engem. 

Így szólt, és zokogott, és az egész nép felnyögött. 

A tizedik napon máglyára tették és elégették a holttestet, majd borral 
eloltották a tüzet, és összegyűjtötték a csontokat, aranykoporsóba, puha 
bíbor lepellel betakarva. Azután mély sírboltba tették, és hatalmas 
köveket görgettek föléje. Sírhalmot is hántolták gyorsan, aztán Priamosz 
palotájába tértek gyászlakomára. 

Így tartották meg a lófékező Hektór temetését. 


PENTHESZILEIA 


Még Hektórt gyászolták, s mint megriadt nyáj, amelyet kegyetlen 
oroszlán fenyeget, rettegve néztek a jövő elé a trójaiak, amikor váratlan 
segítség érkezett a városba. Megjött Pentheszileia, Arész hős leánya, a 
Tbermódón folyó vidékéről, az amazonok serege élén. Mint a 
szántóvetők, amikor hosszú szárazság után írisz, a szivárvány bukkan fel 
a tengerből, esőt ígérve a tikkadt mezőknek, úgy örültek a trójaiak 
Pentheszileiának. Még Laomedón fia, az ősz Priamosz király is felderült, 
bár nem feledte a gyászt elesett gyermekeiért és a legkedvesebbért 
valamennyi között, Hektórért. Az amazonok királynőjét úgy fogadta 
mégis, mintha saját leánya tért volna meg hozzá, húszesztendős távoliét 
után. Nagy lakomát rendezett a tiszteletére, gazdagon megajándékozta, s 
ígérte, hogy még többet is fog adni, ha megszabadítja Tróját ellenségeitől. 
Az magabiztosan vállalta, hogy szembeszáll Akhilleusszal, legyőzi a 
görögöket, és hajóikat lángba borítja. Reménység töltötte el a trójaiakat, 
csak Andromakhé nem tudott bízni többé. 

- Nem tudod, mire vállalkozol elvakult bátorságodban - mondta 
szánakozva Pentheszileiának a biztos halál vár rád, te szerencsétlen! 
Hiszen Hektór nálad is nagyobb hős volt, mint istenre tekintett fel rá 
mindenki a városban, büszkeségünk volt, nekem is, szüleinek is, amíg élt, 
s látod, özveggyé tett Akhilleusz! Bárcsak előbb szálltam volna sírba! 


De Pentheszileia nem hallgatott rá. S mikor beesteledett, és a fényes 
lakoma után pihenni tértek, csalfa álomképet küldött hozzá Pallasz 
Athéné. Az álomkép is győzelemmel biztatta. 


Feltűnt a rőzsásbokájú Hajnal, Pentheszileia frissen ébredt, és 
felugrott fekvőhelyéről. Felöltötte ragyogó fegyverzetét, amelyet Arész 
ajándékozott neki, arany láb vértjét csatolta fel először, majd csillogó 
mellvértjét s ezüsttel és elefántcsonttal díszített markolatú kardját, két 
dárdát vett magához, kétélű bárdot és kerek pajzsot, mely olyan volt, 
mint a tenger fölött ragyogó telihold. 

Zeusznak az Ida ormán álló temploma felé tárta karját Priamosz, és így 
imádkozott: 

- Hallgass meg, Zeusz atya, hadd térjen vissza győzelemmel Arész 
leánya, s annyi gyász és veszteség után engedd végre fiad, Dardanosz 
megfogyatkozott maradékát fellélegzeni! 


Még be se fejezte könyörgését a király, amikor bal felől vijjogó sas 
bukkant fel a levegőben, karmai közt vergődő  vadgalambbal. 
Megremegett Priamosz, és sejtette már, hogy hiába imádkozott. 


Pentheszileia ezalatt az amazonok élén felbukkant a görögök előtt. Az 
amazonokat felbátorodva követték a trójaiak és szövetségeseik. A 
görögöket meglepte a támadás, és csodálkozva kérdezgették egymástól: 


- Ugyan ki lehet az, aki Hektór helyére lépett, és újra ellenünk meri 
vezetni a trójaiakat? 


De az első meglepetés után hamar összeszedték magukat, fegyvereiket 
magukhoz vették, és sűrű rajokban léptek ki hajóikról a csatamezőre. 
Mindkét oldalon sokan elhullottak a véres küzdelemben. Pentheszileia, 
mint a sötét vihar, feltartóztathatatlanul tört előre. És fenyegetőzve rázta 
dárdáját a görögök felé. 

- Most aztán meglakoltok a sok szenvedésért, amit Priamosznak 
okoztatok! Hol van Diomédész, és hol van Akhilleusz, vagy hol lapul 
Aiasz, akiket a hír a legnagyobbaknak magasztal? Egyik se mer szemem 
elé kerülni, mert tudják, hogy a keselyűknek vetem oda martalékul őket, 
miután az életüket kioltottam! 


Aiasz és Akhilleusz ezalatt Patroklosz sírjánál időzött, szomorúan 
emlékezve kedves társukra. Valamelyik isten vonta el figyelmüket a 
kiújult harctól. A trójaiak győzelmesen rontottak a görögökre, ritkították 
soraikat, Pentheszileia jelenléte bátorságot öntött a szívükbe. Még a 
trójai nők is, akik a falakról nézték a küzdelmet, föllelkesedtek az amazon 
példáján. Különösen Tisziphonét, Meneptolemosz feleségét fogta el a harc 
vágya. 

- Miért maradjunk el a férfiak mögött? - biztatta társnőit. - Van a mi 
tagjainkban is erő, ugyanaz a napfény süt reánk, ugyanaz a levegő vesz 
körül, ugyanaz a föld táplál kenyérrel minket, mint őket. Vagy nem 
látjátok ott az amazont? Asszony az is, és nincs, aki bátrabban harcolna 
nála, pedig nem is szülővárosa Trója, és Priamosz király is idegen neki, 
minket pedig hazánk és kisgyermekeink védelme szólit fegyverbe, meg a 
bosszú elesett kedveseinkért, a férjekért és fiakért, az apákért és 
testvérekért, akik nincsenek többé. 


Mint a méhraj, amikor a tél elmúltával kitódulnak a kasból a virágos 
rétre, úgy zsibongtak a trójai nők, egyik sem akart már a falak között 
maradni, egymást biztatgatták, a fonalat és a kosárkákat félredobták, s 
fegyver után kapkodtak. És a férfiakkal meg a harcra edzett amazonokkal 
együtt rohantak volna mind a halálba, csak Pallasz Athéné papnője, 


Theanó, Anténór felesége őrizte meg józanságát. 


- Hová gondoltok, ti szerencsétlenek! - intette a többieket. - Ne 
hasonlítsátok magatokat az amazonokhoz, azok kicsi koruktól fogva 
szoktak a fegyverforgatáshoz meg a lóhajtáshoz, s nem is szorulnak a 
férfiak segítségére, meg aztán úgy hírlik, vezérük, Pentheszileia, 
magának a háború istenének, Arésznek a leánya. De ti soha fegyvert nem 
fogtatok még gyönge kezetekbe, nem tapasztaltátok ki a harc szörnyű 
mesterségét. Igaz, minden embernek egy a természete, de mást tanult a 
férfi, mást a nő, s legjobb, ha mindenki azt teszi, amihez legjobban ért. 
Hagyjuk hát a harcot a férfiakra, s maradjunk a házban, a szövőszék 
mellett, most a leginkább, amikor a harc kedvező fordulatot vett, s a jó 
remény biztat, hogy a férfiak nélkülünk is legyőzik az ellenséget. 


Így szólt, és hallgattak rá az asszonyok, hiszen ő volt a legidősebb 
közöttük. Csak távolból nézték a küzdelmet, s látták, hogyan hátrálnak a 
görögök Pentheszileia elől. A trójaiak mindenütt a nyomában, s már-már 
tűzcsóvát vetettek a hajókra, amikor Aiasz meghallotta a távolból a 
görögök vészkiáltását. Figyelmeztette Akhilleuszt, aki még mindig mély 
bánatban függesztette tekintetét Patroklosz sírjára. 


- Hallod, "Akhilleusz? Siessünk társaink segítségére, nehogy 
méltatlanná váljunk a hős apákhoz, Aiakosz két fiához! 


Arra a korábbi trójai háborúra célzott evvel Aiasz, amelyet még 
Héraklész indított Priamosz apja, a hitszegő Laomedón ellen. Nem kellett 
elismételnie az egész történetet. Akhilleusz is sokszor hallotta apjától, 
Péleusztól, aki testvére volt Aiasz apjának, Telamónnak. Aiasz és 
Akhilleusz tehát rokonok voltak, mindketten Aiakosz unokái, és 
mindketten tudták, hogy Aiakosz két fia annak idején mint fiatal daliák 
Héraklész oldalán harcoltak, s mikor legyőzték Laomedón királyt, és 
Tróját feldúlták, a hadizsákmányból Hészioné, a királyleány éppen 
Telamónnak jutott, rabszolganő gyanánt hites felesége, Eriboia mellé. A 
régi harcok emléke, a hős apák példája fokozta bátorságukat. 


- Most rajtunk a sor! - hangoztatta Aiasz, és Akhilleusz egyetértett 
vele, mind a ketten bíztak erejükben, és bizton remélték, hogy most ők 
veszik be fegyverükkel Tróját. 


A görögök megkönnyebbültek, amikor feltűnt közöttük a két hős. 
olyanok voltak ők fényes fegyverzetükben, mint Alóeusz két fia, Otosz és 
Ephialtész, a fiatal óriások, akik az Osszát és a Péüont akarták merészen 
az Olümposz fölé helyezni, de Apollón még idejekorán lenyilazta őket. ám 
Aiasz és Akhilleusz vakmerőségét semmi nem fékezte. 


Pentheszileia Akhilleusz felé hajította dárdáját, de az visszapattant a 
pajzsról, mintha kősziklába ütközött volna; nemhiába volt a pajzs is, mint 
Akhilleusz egész fegyverzete, Héphaisztosz ajándéka. Akkor Aiaszt vette 
másik dárdájával célba az amazon, de csak Aiasz lábvértjét súrolta 
könnyedén a dárda hegye. A hős sértetlen maradt, és nevetve állt odébb, 
a trójaiakra rontott, és Pentheszileiát Akhilleuszra hagyta. 


Sóhajtva nézett a leány két hiába elhajított dárdája után, de szégyellt 
volna már megfutamodni Akhilleusz elől. Az gúnyosan vetette oda neki: 


- Üres dicsekvéssel vetted fel a harcot ellenünk. Tudd meg, hogy Zeusz 
véréből származunk mindketten: Zeusz fia, Aiakosz volt a nagyapánk, s az 
én dárdám sújtotta le Hektórt, akinél te se vagy különb! Nem hallottad 
volna, hogy a Xanthosz mentén hány jó vitézt küldtem a halálba, vagy az 
istenek vették el hamis jóslattal az eszedet, hogy itt érjenek utol a Kérek, 
a halálos végzet sötét istennői? 


Így szólt, és hatalmas dárdáját fölemelte. Pentheszileia fehér keblét 
érte a fegyver, elöntötte a vér, s már arra se volt ideje, hogy meggondolja: 
kardjával védekezzék-e, vagy kegyelmet kérjen ellenfelétől, drága 
kincseket ígérve neki, ha életét megkíméli. Mint forrásvíz mellett nőtt 
sudár fenyőfa, ha az északi szél tövestül kitépi, úgy dőlt le lováról a 
földre, élettelenül. De halálában is megőrizte szépségét, olyan volt, mint 
az alvó Artemisz. 


Kegyetlen fájdalom hasított Akhilleusz szívébe, amikor közelről 
meglátta áldozatát: Aphrodité még szebbé tette őt halálában, hogy evvel 
is Akhilleusz keserűségét növelje. 


- Miért is kellett őt megölnöm, miért nem vihettem magammal őt élve 
Phthiába, hiszen a halhatatlan istennők se lehetnek szebbek nála! - 
gyötrődött a hős, a halott mellé térdelve. 


Mikor elült a harc, s a többi görög szerteszéledve, elesett ellenfeleikről 
szedte le a fegyvereket, Akhilleusz nem mozdult, ölébe emelte 
Pentheszileia porba omlott fejét, fürtjeit megszabadította az arany 
sisaktól, úgy gyönyörködött benne. Magát vádolva siratta, mint kedves 
halottját, Patrokloszt se gyászolta keservesebben. 


Így talált rá Therszitész, a legcsúfabb valamennyi görög között, és a 
legmocskosabb szájú. Most is gúnyolódva szólította meg Akhilleuszt: 


- Ugyan melyik isten zavarta meg az elmédet, Akhilleusz, te asszonyok 
bolondja? Elfelejtetted már, hogy milyen szándékkal tört reánk az 
amazon? Elég egy szép nőt látnod, hogy ne törődj többé a dicsőséggel! A 
győzelemnek örülnek az igazi férfiak, de megfutamodnak a harctól, 


akiknek mindig csak a szerelmen jár az eszük! 


Felocsúdott mély gyászából Akhilleusz, de csak azért, hogy lelkében a 
haragnak adjon helyet a szomorúság. Nem tűrte a durva kötekedést, 
öklével dühösen sújtott Therszitész arcába, annak minden foga kihullott, 
a vér ömlött szájából, és holtan bukott a földre. 


Összecsődültek a lármára a görög harcosok, és a legtöbben igazat 
adtak Akhilleusznak. 


- Nem való, hogy hitvány ember ingerelje a királyokat - mondogatták 
-, s büntetést érdemel a gonosz nyelv, amely bántja azt, akinek amúgy is 
bánata van. 


Csak Diomédész nem értett egyet velük. Neki rokona volt Therszitész: 
nagyapja, Oineusz testvérének, Agriosznak a fia, s így kötelessége volt 
bosszút állni haláláért. Kardját rántotta Akhilleuszra, az nem hagyta 
magát, s már-már egymás vérét ontották volna, ha a görögök szét nem 
választják őket. Egy részük Diomédészt csitította, más részük Akhilleuszt 
tartotta vissza, azok engedtek társaik rábeszélő szavának, megkímélték 
egymás életét, de Akhilleusz szívében csak nem oszlott el a mélységes 
keserűség. 


Pentheszileiát Atreusz fiai is megszánták, s nem fosztották meg 
fegyvereitől, sőt amikor Priamosz követeket küldött érte, szó nélkül 
kiadták holttestét. A trójaiak magas máglyát raktak, azon hamvasztották 
el, fegyvereivel, lovával és sok kinccsel együtt, mint királyi halottat. 
Azután hamvait Laomedón király sírjában helyezték el. 


A görögöknek is sok halottja maradt a csatasíkon. Összeszedték, 
máglyán elhamvasztották, eltemették és megsiratták őket, de senkit nem 
gyászoltak úgy, mint a hős Podarkészt, aki Próteszilaosz testvére, és 
ennek halála után a phülakébeliek vezére volt. Therszitészt külön 
temették el, mert nem érdemelte meg, hogy hamvai a harcban elesett 
derék hősök mellett nyugodjanak. 


MEMNÓN 


Győzelmüket ünnepelték a görögök másnap, a trójaiak pedig 
Pentheszileiát siratták, meg a saját sorsukat. Az ősz Thümoitész 
emelkedett szólásra először a trójai vezérek gyűlésében. 

-EID se tudom már képzelni, kedveseim, kinek a segítségére 
számíthatnánk még - mondta gondterhelten. - Amikor megláttam 
Pentheszileiát, azt hittem, valamelyik isten jött le hozzánk az égből, hogy 
győzelmet szerezzen nekünk, de reményünk meghiúsult. Vegyük hát 
fontolóra, hogyan menthetjük meg puszta életünket! Az az én tanácsom, 
hagyjuk magukra e pusztulásra szánt falakat, meneküljünk más vidékre, 
és ott építsünk új várost magunknak, mert nem hiszem, hogy itt fel 
tudjuk még tartóztatni a görögök ostromát! 

Mást gondolt Priamosz király, és kitartásra buzdította Thümoitészt 
meg a többi trójait és szövetségest: 

- Ne essünk kétségbe, s ne hagyjuk el hűtlenül hazánkat, városunktól 
távol még kevésbé tudnánk felvenni a harcot ellenségeinkkel! Állnak még 
a bástyatornyok, áll még az erős fal, azt védjük, amíg megérkezik népes 
seregével a fekete bőrű aithiopszok hős királya, Memnón! Nem hiszem, 
hogy sokáig váratna magára, szorult helyzetünk láttán követséget 
küldtem hozzá, és ő megígérte, hogy eljön Trójába, remélem, közeledik is 
már. Legyetek hát még egy kis türelemmel, hiszen még mindig jobb 
idehaza, harcban esni el hazánkért, mint messze idegenben vállalni a 
megvetést! 

Nem mindenkit nyugtatott meg ez a biztatás. A bölcs Pulüdamasznak 
elege volt már a harcból, s ezért megfontoltan ilyen tanácsot adott: 

- Ha Memnón megígérte segítségét, ám jöjjön, szívesen látjuk az isteni 
hőst a városban! De félek, hogy ő se fog helytállni a görögökkel szemben, 
s mi is elbukhatunk az ő bukásával. De nem kettő közül lehet csak 
választanunk, mint ahogy Priamosz király mondta: vagy szégyen vár 
reánk idegen földön, ha elfutunk innét, vagy dicsőséges halál, ha 
hazánkban maradunk. Én a harmadikat javaslom, bár előbb megtettük 
volna: adjuk ki Helenét és a kincseket, amelyeket ő hozott el Spártából, 
sőt adjunk még kétannyit a magunkéból, mert evvel válthatjuk meg 
életünket, és menthetjük meg a várost a pusztulástól! 

Sokan helyeselték e szavakat, de féltek nyíltan kimondani, amit 
gondoltak. És nem is ok nélkül haboztak, mert Parisz máris haragosan 


támadt a józan tanácsadóra: 

- Gyáva vagy, Pulüdamasz, de nem bánom, te vonulj félre a harctól, és 
ülj veszteg otthon, legalább nem fogod kishitűségeddel a többieket is 
elcsüggeszteni! Mert nehéz küzdelem nélkül nem terem dicsőség, a 
meghátrálás nem férfiaknak, hanem együgyű gyermekeknek és 
asszonyoknak való! 

Megérkezett hamarosan Memnón, Eósznak, a Hajnal istennőjének 
ragyogó fia, az aithiopszok hős királya. Szívesen fogadta őt Priamosz 
király, úgy is, mint a győzelem reményével biztató szövetségest, úgy is, 
mint kedves rokont, hiszen Memnón apja, Tithónosz, maga is Laomedón 
fia, Priamosz testvére volt, de Eósz megszerette, és elragadta magával 
távoli, halhatatlan lakába, az ókeanosz mellé. 

Fényes lakomával vendégelte Piramosz király a messziről érkező 
rokont, és hosszan elbeszélgetett vele. Priamosz a görög vezéreket 
sorolta fel és a sok csapást, amelyet ők mértek idáig a trójaiakra. 
Memnón elbeszélte a hosszú és kalandos utat, amely őt az Ókeanosz 
habjai mellől Trójáig vezette, szót ejtett szülei halhatatlan életéről is, és 
Priamosz örült, hogy hírt hallott legalább rég nem látott testvéréről. 
Aztán az öblös aranyserleget köszöntötte Memnónra, amelyet még Zeusz 
ajándékozott egykor fiának, Dardanosznak; azóta apáról fiúra szállt a 
serleg: Dardanosz fiának, Erikhthoniosznak, Erikhthoniosz Trósznak, 
Trósz Ilosznak, Ilosz Laomedónnak, Laomedón pedig Priamosznak hagyta 
örökül, Priamosz Hektórnak szánta volna, de ezt már nem engedték meg 
az istenek. 

Megcsodálta Memnón a gyönyörű serleget, de a bor nem fosztotta meg 
józanságától. 

- Nem való az asztal mellett dicsekedni, se lakoma közben fogadkozni: 
majd a harcmezőn elválik, megérdemeltem-e bizalmadat vagy sem! De 
most itt az idő, hogy pihenni térjünk, sem a sok bor, sem az álmatlanság 
nem válik javára annak, aki csatába készül. 

- Ülj velünk, ameddig jólesik - hagyta rá csodálkozó tisztelettel az agg 
király. - Mert nem illik erőszakkal visszatartani azt, aki már távozni akar 
a lakomától, de az sem, hogy magunk küldjük el, aki még szívesen 
maradna. 

Így hát felkelt az asztal mellől Memnón, és pihenni tért, pihenni tértek 
a trójaiak is. 

A halhatatlan istenek még egy ideig együtt lakomáztak az Olümposzon, 
s Kronosz fia, a villámokat szóró Zeusz szólt hozzájuk: 

- Tudjátok, hogy holnap súlyos ütközet lesz, mindkét oldalon sok 


rohanó paripát és sok porba hulló hőst fogtok majd látni, és van 
közöttetek, akit gond emészt valamelyikükért. De az is maradjon veszteg, 
és ne fogja át térdemet könyörögve, mert a halálos végzet sötét istennői, 
a Kérek a mi szavunkra is hajthatatlanok maradnak. 

A halhatatlan istenek enélkül is tudták már, mi készül, s akinek gondja 
volt halandó fiára, az is magába zárta fájdalmát. Egyetlen királynak se 
jelentek meg álmában azon az éjszakán, hogy feltárják a jövőt, hanem 
maguk is nyugovóra hajtották fejüket, s halhatatlan szempillájukra álom 
ereszkedett. 

Másnap Eósz hiába szerette volna késleltetni az éjszaka elmúlását és az 
új nap reggelét, föl kellett kelnie Tithónosz mellől, és a hajnal rózsás 
fényét meg kellett hoznia az égre. Erre fölserkentek álmukból az 
emberek, fegyverbe öltöztek a trójaiak, velük Eósz fia, Memnón is, meg 
az aithiopszok egész serege. Tódultak ki a kapun, és mint sötét felhő 
ereszkedtek a síkságra. 

A görögök csodálkozva fogadták a támadást, de készen álltak arra, 
hogy kivédjék. Ragyogó fegyverzetben olyan volt közöttük Akhilleusz, 
mint a Nap, amikor az Ókeanosz mellől megérkezik, és a Föld boldog 
nevetéssel fogadja. A trójaiak Memnónt követték, ki a tomboló harc 
istenéhez, Arészhez volt hasonló. Dübörgött a föld a lábuk alatt, és 
mindkét oldalon sok derék hős feje hanyatlott a porba. Nesztor egyik fiát, 
Antilokhoszt Memnón dárdája sújtotta halálra. 

Nincs nagyobb fájdalom, mint mikor gyermek hal meg apja szeme 
láttára. Keserű gyász töltötte el Nesztor szívét, s szólította másik fiát, 
Thraszümédészt: 

- Ha valóban az én véremből való fiam vagy, siess ide mellém, hogy 
testvéred holttestétől legalább elűzzük a gyilkosát! 

Odasietett Thraszümédész, vele még egy jó püloszi vitéz, Phéreusz, aki 
az apával és testvérrel együtt siratta elesett fiatal fejedelmét. De nem 
tudtak Memnón közelébe férkőzni, pedig az már avval bajlódott éppen, 
hogy Antilokhoszt megfossza fényes fegyvereitől. 

Ezt látva már maga Nesztor is Memnónra tört, de az restellte felvenni a 
harcot az öregemberrel, aki erősen atyjára emlékeztette őt - hiszen 
Tithónosznak halhatatlanságot nyert Eósz, de örök ifjúságot elfelejtett 
kérni a számára. 

- Jó öreg, vonulj te félre már a harctól! - mondta az agg Nesztornak a 
Hajnal és Tithónosz daliás fia. - Magam is megbánnám, ha fegyverem 
véletlenül eltalálna, rólad meg azt hinnék, hogy eszedet vesztetted, mert 
nem is illő, hogy valaki nála kiválóbb hőssel álljon ki viadalra. 


Nem könnyen látta be Nesztor, hogy Memnónnak igaza van. 

- Vagyok én is olyan kiváló hős, mint akárki! De az öregség megtörte 
erőmet, és úgy vagyok most, mint a fogatlan oroszlán, akit hitvány eb is 
elűzhet az akoltól. - Szólt, és odébbállva, segítség után nézett. 

Addig Memnón és az aithiopszok feltartóztathatatlanul törtek előre, s 
már a Hellészpontosz partjáig szorították vissza a görögöket, akik közül 
sokan estek el Memnón dárdája alatt. De mikor rátalált a harc 
forgatagában a trójaiakat üldöző Akhilleuszra Nesztor, tudta már, mit 
mondjon neki. 


Ó, Akhilleusz - kiáltotta oda már messziről - te, ki a görögök hatalmas 
védősövénye vagy egymagad, hallgasd meg, mi történt: elesett az én 
kedves fiam, Antilokhosz, s fegyverei már Memnónnál vannak, félek, 
hogy teteme is a kutyák martaléka lesz, ha nem segítesz! 


Akhilleusz szívébe is fájdalom markolt, amikor ezt hallotta; hiszen 
Antilokhosz mindig jó barátja volt. Otthagyta a trójaiak szárnyát, és oda 
sietett, amerre Memnón harcolt az aithiopszok élén. Ez egy hatalmas 
követ ragadott fel, amilyet a mezőn határkőnek használnak az emberek, 
azt dobta Akhilleusz pajzsa felé, de ez nem ijedt meg, s közelharcban 
mindketten sebet ejtettek a másikon. Memnón a jobb vállán, Akhilleusz a 
karján sebesült meg. 


- Kellett, te kegyetlen, a trójaiakat pusztítanod, s avval dicsekedned, 
hogy senki sincs nálad derekabb, mert anyád istennő, halhatatlan 
Néreisz? - örült máris a diadalnak Memnón, amikor meglátta Akhilleusz 
kiserkedő vérét. 


- Ma utolér végzeted, mert én is istennő fia vagyok, a rózsásujjú 
Hajnalé, és a liliomtiszta Heszperiszek neveltek, az Ókeanosz távoli 
partjain. És az én anyám kiválóbb istennő a tiédnél, hiszen ő hozza fel a 
ragyogó fényt nap mint nap az égre, a boldog isteneket és a halandókat 
egyaránt megörvendeztetve vele. A te anyád pedig a tenger terméketlen 
mélyén lakik, tétlenül és láthatatlanul a halak között, én ugyan nem sokat 
törődöm vele, és nem helyezem egy sorba az égi istennőkkel! 


Büszkén felelt Aiakosz unokája, Akhilleusz: 


- Eszedet vesztetted, hogy velem mersz szembeszállni, Memnón! 
Nagyobb az erőm a tiédnél, de származásom sem alábbvaló! Hiszen apám 
után Aiakosz, Zeusz fia a nagyapám, anyám után Néreusz, a tenger istene, 
akinek a leányait, a Néreiszeket az olümposzi istenek is megbecsülik, de 
köztük is leginkább az én anyámat, Thetiszt, aki a halhatatlanoknak 
nemegyszer nyújtott segítséget. Ő volt az, aki Dionüszoszt termeibe 


fogadta, amikor ennek Lükurgosz elől menekülnie kellett, ő adott 
menedéket Héphaisztosznak, amikor az Olümposzról bukott alá, de még 
Zeuszt, a villámok urát is ő szabadította meg, amikor a többi isten 
bilincsbe akarta verni. Emlékeznek minderre az égi lakók, és ezért 
tisztelik őt az Olümposzon, ha nem hinnéd, hamar kitapasztalhatod, 
amikor fegyveremet diadalra segítik veled szemben.  Hektóron 
Patrokloszért álltam bosszút, rajtad Antilokhoszért, mert ne gondold, 
hogy valami hitvány fickó barátja volt az, akit megöltél! De mi állunk itt, 
éretlen gyermekekhez hasonlóan a szüléinkkel vagy akár a saját 
tetteinkkel dicsekedve? Közel van Arész, közel van a döntő pillanat! 


Szólt, és hatalmas kardját emelte Memnónra, Memnón a magáét 
Akhilleuszra, mindkettő a másik pajzsát szerette volna beszakítani, de 
nem sikerült, mert mindkét pajzs  Héphaisztosz olümposzi 
kovácsműhelyéből került ki. Zeusz is egyformán szerette a két hőst, 
mindkettőbe erőt öntött, mindkettő termetét is megnövelte, nem is 
halandó férfiakhoz, hanem istenekhez voltak már hasonlóak. 


Sokáig távolról nézték őket az olümposzi istenek, egy részük Thetisz 
fiának, más részük Eósz fiának kívánta volna a győzelmet. Megdördült az 
ég a magasban, körös-körül zúgott a tenger, és a föld rengett a viaskodók 
lába alatt. Thetisz köré futottak Néreusz leányai, és aggódva kísérték 
figyelemmel Akhilleuszt a tenger felől. Féltette fiát Eósz is, és égi 
fogatáról nézte Memnónt, mellette álltak Héliosz leányai, az égi körön, 
amelyen a fáradhatatlan Napnak kell évi pályáját megfutnia. S mert az 
istenek mind vagy Thetisszel, vagy Eósszal éreztek együtt, már-már 
könyörtelen harc osztotta őket is két táborra. 


Zeusz mást gondolt, s a két hős mellé parancsolta gyorsan a végzet 
istennőit, a Kéreket, az egyiket feketébe öltözötten, a másikat ragyogó 
fehérben. A fekete Sorsistennő Memnón mellé állt, a fehér pedig 
Akhilleusz mellé, abból megláthatták az istenek, hogy a harc már eldőlt, a 
végzet ellen ők se tehetnek semmit. Memnónra halálos csapást mért 
Akhilleusz, a trójaiak megfutamodtak, és az elesett hőst a mürmidónok 
megfosztották fegyvereitől. 


Felsóhajtott Eósz, amikor ezt látta, és felhőkbe burkolózott. A földre 
sötétség borult. A gyors szeleknek adott ezután parancsot az istennő, 
azok mind a trójai síkságon futottak össze, és gyöngéden fölemelve 
Memnón tetemét, a magasban suhantak vele tova. A vérző testből piros 
cseppek hullottak alá a földre, egy helyre gyűltek, és zúgó folyammá 
dagadtak: ez a Paphlagoneiosz, az Ida hegy tövében. Eredetét még a késői 


utódoknak is elárulja, mert évről évre, Memnón halála napján vérrel 
telnek meg a habjai. 


Az aithiopszok nem hagyták el halálában sem királyukat: a szelek 
szárnyán követték ők is Memnónt, sötét homályba burkolózva. A trójaiak 
és a görögök egyaránt csodálkozva néztek körül, hová tűnt hirtelen a 
szemük elől Memnón holtteste, és hová lettek a királyukat sirató 
aithiopszok. A szelek az Aiszéposz folyó partján tették le a tetemet. 


A Nap lenyugodott, Eósz is leszállt az égről, hogy fiát sirassa, és vele a 
tizenkét leány, akiknek a Nap évi pályájára kell felügyelnie, a 
körforgásra, amelyen a fagyos tél és a viruló tavasz, a kedves nyár és a 
gyümölcsöt érlelő ősz szabályosan váltják egymást, mert máskülönben 
terméketlen maradna az esztendő. És most éppen ez fenyegette a világot, 
mert a tizenkét leány lejött a magasból, hogy Éósz gyászában osztozzon, 
velük együtt mondtak siratóéneket a Fiastyúk csillagai, visszhangzottak a 
hegyek, visszhangzott az Aiszéposz a siralomtól. De Eósz nemcsak 
gyászolt, hanem megis fenyegette az isteneket: 


- Meghaltál, kedves gyermekem, s anyádat rettenetes gyászba 
borítottad. Nem is tudnék már ezután világítani többé az égi isteneknek; 
az alvilágiak sötét mélységeibe merülök inkább, ahol testedtől elválva a te 
lelked is röpbköd a homályban. Akkor majd Zeusz is megbánja, hogy nem 
adta meg nekem a tiszteletet, pedig többet érdemeltem volna, mint 
Néreusz leánya, hiszen az én ragyogásom vont ideáig mindent tökéletes 
szépségbe. De most az örök sötétségbe szállók alá, hozza fel azután 
Thetiszt a tengerből Zeusz az Olümposzra, tündököljön, ha tud, ő az 
isteneknek és az embereknek, tőlem ne várja többé a hajnali fényt a Föld, 
amely megtűri magán fiam gyilkosát! 

Így szólt, s mint soha ki nem apadó folyó omlott a könny Eósz 
szeméből. Vele gyászolt az Éjszaka is, a csillagok mind a felhők mögé 
bújtak. Az aithiopszok megsiratták elesett vezérüket, majd sírt hántolták 
föléje, s miután elvégezték a gyászszertartást, Éósz fekete szárnyú 
madarakká változtatta valamennyit. Keservesen vijjogva repdestek a sír 
felett, amelyet Aiszéposz leányai, a folyó nimfái fákkal ültettek körül. 


Lejárt az éjszaka ideje, de nem oszlott el a sötétség. Éósz nem törődött 
a hajnali fénnyel, amelyet neki kellett volna gyors fogatán felvinnie az 
égboltra. Fürge lovai egy darabig vele együtt siratták Memnónt, de 
azután türelmetlenül dobogtak, várták már, hogy Éósz felhágjon 
kocsijára. De Éósz nem mozdult, hiába villámlott a haragvó Zeusz, hogy 
az egész föld körös-körül belerengett. 


Végül is a Hórák jöttek le érte, az évszakok szép istennői, a rend és a 
törvény hűséges őrei a világban. Hiába vonakodott tovább Éósz, engednie 
kellett rábeszélő szavuknak, s követnie kellett a parancsot, amelyet 
Zeusztól hoztak. Mert Zeusz a legnagyobb isten, tőle függ minden a 
tenger mélyén, a föld felszínén és a ragyogó csillagok világában. 

Nem szűnt a fájdalom Éósz szívében, de engedelmeskedett, felhágott 
kocsijára, és a gyorslábú lovak megindultak vele a szokott pályán. Felérve 
a mennyboltra, kinyitotta Éósz az ég kaput, és a hajnali fény szétszórta az 
éjszaka homályát. 

Egyiptomban hatalmas ércszobrot emeltek Memnón tiszteletére. 
Amikor a hajnal első sugarai érik, zengő hang száll fel a mozdulatlan 
ércből: Memnón énekszóval köszönti nap mint nap halhatatlan anyját, 
amint a magasban elsuhan fölötte. 


AKHILLEUSZ HALÁLA 


Amikor megjött a Hajnal, a görögök eltemették a Hellészpontosz 
partján Antilokhoszt. Mind együtt gyászoltak Nesztorral, de őt nem törte 
meg a fájdalom, megsiratta fiát, és — belenyugodott a 
megváltoztathatatlanba. 


Akhilleusz szívében a fájdalomnál is nagyobb volt a harag, 
fegyverkezett újra, hogy egész Tróján bosszút álljon barátja haláláért. 
Követték a többiek, és feltartóztathatatlanul rontottak előre. Már a város 
kapuját döngette Péleusz fia, s bizony utat nyitott volna társainak, és még 
aznap elfoglalták volna Tróját, ha Phoibosz Apollón meg nem 
akadályozza. 


- Állj meg, vakmerő! - kiáltotta feléje az isten, de Akhilleusz nem 
törődött vele, sőt még ő fenyegette meg Apollónt: 


- Térj ki előlem, és ne kényszeríts, hogy halhatatlan istennel szálljak 
viadalra! 


Egyetlen sebezhető pontja volt a hősnek: még mint kicsi gyermeket 
anyja a sarkánál fogva az alvilági Sztüx habjaiba mártotta, hogy a halállal 
szemben ellenállóvá tegye, csak a sarkát nem érte a csodálatos fürdővíz. 
Apollón most biztosan találó nyilával egyenesen Akhilleusz sarkát vette 
célba. Akhilleusz megingott, és érezte, hogy elérkezett halála órája. 


- Megmondta előre anyám, hogy Apollón nyila fog elérni, a Szkaiai- 
kapuban, és íme, beigazolódott a jóslat! - sóhajtott, ereje fogytán. Kihúzta 
a nyilat gyógyíthatatlan sebéből, és messzire elhajította magától. Könnyű 
szellők emelték a magasba, és vitték vissza Apollónhoz, mert a nyíl, 
amelyet isten lőtt ki, nem mehet veszendőbe. 


Apollón átvette, és visszahelyezte tegzébe, úgy tért meg az 
Oolümposzra, ahol már gyűlésben ültek az istenek. 


Szemrehányóan fogadta Héra: 


- Mit tettél, Apollón! Hát megfeledkeztél arról, hogy amikor 
Péleuszhoz ment feleségül Thetisz, a lakodalmas nép között lantod 
húrjaival kísért énekedben éppen te ígértél örök dicsőséget születendő 
gyermekének? Laomedón király utódait segíted, holott ő volt az, aki 
kijátszott, amikor szolgálatában álltái? De hiába oltottad ki Akhilleusz 


gi 


életét, hamarosan megjön fia, Pürrhosz Szkürosz szigetéről, és az elesett 


hős helyére állva ő fogja a görögöket győzelemre vezetni! 


Akkor még élt Akhilleusz, de sebéből patakzott a vér. Mégis 
összeszedte maradék erejét, föltápászkodott, és hatalmas dárdájával 
lesújtotta Hektór hű társát, Orüthaónt, majd Hipponooszt és Alkathooszt. 
Tagjai kezdtek már kihűlni, de még mindig dárdája kőrisfa nyelére 
támaszkodott, és a trójaiak nem mertek megállni előtte. Parisz hívta 
vissza a megfutamodókat: könnyű volt Akhilleusszal szembeszállnia, 
hiszen előbb már Apollón ejtett halálos sebet rajta. S mikor holtan esett 
össze a hős, Parisz még dicsekedve kiáltotta oda a trójaiaknak: 


- Vagy itt halunk meg ma mind egy szálig a görögöktől legyőzve, vagy 
mi győzünk, és felvisszük magunkkal Akhilleusz holttestét Ilionba! Ha tud 
és érez még valamit az ember, ha egyszer az Alvilágba jutott, nagy 
elégtétel lesz Hektór szellemének, de örülni fognak a trójai nők is, és 
örülni fog mindenkinél jobban apám, Priamosz király, ha a keselyűknek 
vetjük oda martalékul azt, aki a legtöbb gyászt okozta a trójaiaknak! 


De a görögök nem engedték, hogy kedves társuk holtteste az ellenség 
kezére jusson. Elkeseredett harcban védelmezték, s mindkét oldalon sok 
derék hős vesztette életét a véres viadalban. A trójaiak közül Aineiasz, a 
görögök közül Odüsszeusz is megsebesült. Parisz Aiaszra, Telamón fiára 
emelte íját, de a nyíl nem talált, Aiasz viszont parittyakővel bezúzta 
Parisz sisakját, ez elszédülve bukott a porba, az íj kiesett a kezéből, és 
nyílvesszői szétszóródtak. Kevésbe múlt, hogy ott nem lelte halálát, már 
alig lélegzett, amikor társai kiragadták a harcolók közül, és magukkal 
vitték a városba. Aiasz dühe csak akkor csillapodott le, amikor 
valamennyi trójai visszavonult. 


Keserves sírással vitték ki a tenger partjára elesett hős társukat a 
görögök, hogy halotti máglyán elhamvasszák. Először a mürmidónok 
vettek búcsút tőle. Hajukat megnyírva, fejükre port hintve siratták fiatal 
vezérüket, aki nemcsak parancsoló fejedelme, hanem hű barátja is volt 
valamennyinek, soha nem bántott meg gőgös szóval egyet sem közülük. A 
vezérek közül elsőnek rokona, Aiasz, Telamón fia lépett a sátorba, ahol 
Akhilleuszt kiterítették. 


- O, Akhilleusz - szólította meg panaszosan a halottat -, most már a 
trójaiakat biztatja Zeusz a közeli győzelem reményével, hiszen a görögök 
védőoszlopukat vesztették el benned! Jaj, milyen gyász sújt le a messze 
Phthiában az agg Péleuszra, talán még jobb neki, ha mindjárt a hír 
hallatára megöli a fájdalom, mert különben elárvult tűzhelye mellett csak 
keserűség vár rá élete hátralévő napjaiban! 


Utána Phoinix, a hős egykori nevelője hajolt a holttest fölé: 


- Bárcsak előbb szálltam volna sírba, mintsem a te halálodat kelljen 
megérnem, gyermekem! Nem fájt az sem jobban, amikor hazámat és jó 
szüléimét kellett elhagynom, és mint földönfutó érkeztem Péleusz 
házába. Ő szívesen fogadott, meg is ajándékozott, és mint kisgyermeket 
tégedet bízott a kezemre; szerettelek is, mintha a saját fiam lettél volna, 
te is bizalommal bújtál a keblemhez, és gyermeki szóval apádnak 
neveztél, én pedig azt reméltem, hogy öregkorom támasza leszel egykor. 
Bárcsak előbb emésztene el engemet a bánat utánad, mintsem Péleusz 
megtudja, mi történt, mert mi kettőnket érte a legnagyobb veszteség 


haláloddal! 
Még Agamemnón is kétségbeesetten jajveszékelt: 


- Zeusz atya, hamis ígéretekkel hitegeted a halandókat! Avval 
biztattál, hogy kezemre adod Priamosz városát, de nem remélem már a 
háború jó végét, hiszen meghalt Akhilleusz, aki a legnagyobb volt 
közöttünk! 


Szólt, és vele együtt jajveszékelt az egész nép, panaszukat 
visszhangozták a hajók, és moraj töltötte be a levegőt, mint mikor 
szélvész veri fel a tenger habjait. Végül is a bölcs Nesztor megelégelte a 
sírás-rívást, pedig az ő szíve is tele volt szomorúsággal, hiszen nemcsak 
Akhilleuszt, hanem Antilokhoszt is gyászolta még. 


-Te viseled a fejedelmi pálcát a görögök között - szólt 
Agamemnónhbhoz -, itt az ideje, hogy véget vess a panaszkodásnak, és 
felkészítsük halottunkat a temetésre. 


Megmosták a holttestet, és legszebb ruháiba öltöztették. Pallasz 
Athéné szíve is megesett rajta, s a magasból ambrosziát hullatott a fejére, 
olyan lett ettől Akhilleusz, mintha csak aludna. Csodálkozva látták a 
görögök, amint ott feküdt, frissen és üdén a halotti kereveten. Körülállták 
a rableányok, akiket ő hurcolt el egy-egy elfoglalt városból, Lémnosz 
szigetéről vagy Andromakhé apjának, Eetiónnak egykori székhelyéről, 
Thébéből. Szívből siratták, mert Akhilleusz mindig szelíden bánt velük. 
Köztük volt Briszéisz is, a legkedvesebb, mindkét kezével verte a mellét 
fájdalmában, a vér kiserkedt tejfehér bőréből, de gyászban megtört 
alakját is tündöklő szépség vette körül. 


- Jaj nekem - siránkozott szívettépően a leány -, senkinek a bánata 
nem ér fel az enyémmel, és senkit nem gyászoltam soha jobban, mint 
téged, pedig hazámat és testvéreimet is elvesztettem! De te apámnál- 
anyámnál is jobb voltál hozzám, felejtetted velem, hogy csak rabnő 


vagyok, most pedig ki tudja, ki lesz az én gazdám, ki hurcol hajóján 
Spártába vagy Argosz esőre szomjazó földjére, kegyetlen rabszolgasorba? 

Meghallották a tenger mélyén Néreusz leányai a sírást, őket is elfogta 
a szomorúság, és együtt gyászoltak valamennyien Thetisszel, akinek 
halhatatlan istennő létére halandó fiát kellett elveszítenie. A hullámok 
utat nyitottak nekik, amikor sötétkék leplükbe burkolózva kiúsztak a 
görögök táborához. A Múzsák is elhagyták a Helikont, és odasiettek, hogy 
részt vegyenek Thetisz bánatában. A  Hellészpontosz partjai 
visszhangozták a halhatatlan istennők kesergését, hulló könnyük mint 
harmat vonta be körös-körül a földet, a görögök fegyvereit, hajóit és 
sátrait. 


Thetisz könnyezve ölelte át fia holttestét, megcsókolta, és így 
kesergett: 


Most aztán örülhet a rózsásléptű Éósz az égben! De én fölmegyek az 
olümposzra, s a halhatatlan Zeusznak teszek panaszt:, miért adott engem 
halandó emberhez feleségül? Hiszen én nem akartam, hány alakot váltva 
menekültem előle! Lettem fúvó széllé, vízzé és madárrá, lobogó tűzzé, 
hogy sorsomat elkerüljem, s csak akkor engedtem, amikor Zeusz 
megígérte, hogy rettenthetetlen, isteni hős lesz az én fiam, ha Péleuszhoz 
megyek. Hát ez igaz is lett, nem született még derekabb hős 
Akhilleusznál, de jaj, rövid életre született, a halál hamar utolérte! 


Kalliopé lépett elő a kilenc Múzsa közül, hogy majd Thetiszt 
megvigasztalja. 

- Végy erőt fájdalmadon, istennő, s ne táplálj haragot szívedben az 
istenek és az emberek királya ellen! Volt úgy, hogy magának Zeusznak is 
meg kellett gyászolnia halandó gyermekeit, s tekints reám, én is istennő 
vagyok, mint te, mégis meghalt az én fiam is, Orpheusz, akinek az 
énekére megindult az erdő és a kőszirt, akinek a szavát követték a szelek 
és a sebesen szárnyaló madarak. De letöröltem könnyeimet, mert nem illő 
a halhatatlan istenekhez, hogy a gyász eluralkodjék a leikükön. Szüntesd 
hát panaszodat hős fiadért, hiszen örökké fennmarad a neve az emberek 
között, az ő dicsőségéről fognak dalolni a költők, én és társnőim, a 
Múzsák adjuk ajkukra az éneket! 

Így telt el a nap, s mikor leszállt az éjszaka, az emberek pihenni tértek. 
Thetisz szemére nem szállt álom, gyermeke mellett virrasztott, és vele 
maradtak a Néreiszek meg a Múzsák is, akik egymást váltva énekeltek, 
hogy a gyászoló anyával feledtessék bánatát. 


Hajnalra kelve, az Ida hegyén sok fát vágtak ki a görögök, és máglyába 


rakták, feltették rá Akhilleusz holttestét, a fegyvereket, amelyeket ő 
zsákmányolt még, trójai foglyokat, hogy szolgálják majd a másvilágon, 
nyihogó paripákat és szélesszügyúű bikákat, juhokat és zsíros disznókat. A 
rabnők a ládákból térítőkét emeltek ki, és betakarták vele a halottat, 
ráhalmozva mindenféle drágaságot, aranyat és borostyánkövet. Briszéisz 
lépett még utoljára a máglyához: levágott hajfürtjét hozta el utolsó 
ajándék gyanánt. Körös-körül kétfülú korsók álltak, tele olajjal, mézzel és 
borral. 

Amikor már minden elő volt készítve, Zeusz ambrosziát permetezett a 
magasból, majd Hermésszel üzent a szelek királyának, Ailolosznak, hogy 
küldje Boreaszt, az északi, és Zephüroszt, a nyugati szelet Trója alá, a 
tenger partjára. Ezek engedelmeskedtek királyuk parancsának, a 
meggyújtott máglya tüzét felszították, azután elvégezve dolgukat, 
hazatértek barlangjukba. 


Miután a lángok mindent megemésztettek, a mürmidónok borral 
eloltották a tüzet, összeszedték Akhilleusz csontjait, és arannyal futtatott 
ezüstkoporsóba gyűjtötték. Magas sírdombot hántolták föléje a görögök a 
Hellészpontosz partján. 


Akhilleusz halhatatlan lovai ezalatt panaszosan nyerítettek, ők is 
gyászolták gazdájukat, s nem volt maradásuk többé a hajóknál, mert nem 
akartak más urat szolgálni. Téthüsz barlangjába kívánkoztak vissza, 
Okeanosz hullámait szerették volna újra patáikkal fölverni, ahol szülte 
őket Podargé hárpia, apjukhoz, Zephüroszhoz méltó, szélsebes járású 
paripának mindkettőt. 

Ott is hagyták volna az embereket menten, ha az istenek másként nem 
rendelkeznek. A Moirák határozata volt az is, hogy elsőnek Poszeidón 
istent, aztán a halandó Péleuszt szolgálják, harmadiknak pedig Péleusz 
hős fiát, Akhilleuszt, Akhilleusz halála után a Sors istennői kijelölték a két 
halhatatlan paripa, Xanthosz és Baliosz negyedik gazdáját is: Akhilleusz 
fiát, Pürrhoszt, akit Neoptolemosznak is neveztek, és akiért Szkürosz 
szigetére üzentek, hogy jöjjön Trója alá, és vegye át az elárvult 
mürmidónok fölött a vezérséget. így hát fájó szívvel ott maradtak a 
hajóknál a lovak, erősen búsulva régi gazdájukért, és türelmetlenül várva 
már az újat. 

A temetés után feljött a tenger mélyéről Poszeidón. Az emberek nem 
látták őt, csak Néreusz leányai, az istennők. Poszeidón a fiát még mindig 
sirató Thetiszhez lépétt, és így szólította meg: 


- Ne gyászold tovább fiadat, mert nem marad sokáig a halottak között, 


hanem az istenek sorában lesz helye, mint Dionüszosznak és 
Héraklésznak! Feljön az Alvilágból a napfényre, és én a vendégszerető 
Fekete-tenger egy szigetét ajándékozom neki, Leukét, a , fehér szigetet". 
Ott istenként fogják tisztelni az emberek, és áldozatokat fognak 
bemutatni neki, akárcsak nekem. 


Megvigasztalódva szállt a tenger mélyére Thetisz, nővéreivel, a 
Néreiszekkel, visszatértek a Múzsák is a Helikonra, a görögök pedig, 
szívükben szomorúsággal, elszéledtek, ki-ki felkereste a hajót, amely 
idehozta Görögországból. 


AIASZ 


Az Akhilleusz temetésére következő nap reggelén Diomédész, Tüdeusz 
fia fegyverbe szólította a görögöket: 


- Fogjuk lovainkat a harci szekerek elé, társaim, öltsük fel fényes 
fegyvereinket, és támadjunk tüstént, nehogy a trójaiak elbizakodjanak, s 
azt higgyék, hogy már bátorságban élhetnek, mert Akhilleusz nincs 
többé! 

De Aiasz, Telamón fia, aki csak ritkán szólalt meg a tanácsban, és 
inkább a fegyverforgatásban tűnt ki, ezúttal más véleményen volt. 


- Nem kell attól tartanunk, hogy a trójaiak erőre kapnak, amíg én élek 
- majd, hogy senkit magára ne haragítson, sietve hozzátette: - és amíg te 
élsz, Diomédész, vagy a derék Agamemnón. 


Azután elmondta, amit csak ő tudott: Thetisz egyedül neki - mint 
rokonnak - jelentette be előre, hogy feljön megint a tenger mélyéről, fia 
emlékére versenyjátékot rendez, és a győzeteseket fényes jutalmakkal 
megajándékozza. 

Megvárták hát a görögök, amíg Thetisz - mint hajnali szellő - felszállt 
a habokból, és a versenydíjakat középre helyezte. 

Az öreg Nesztor már nem tudott sem az ökölvívásban, sem a 
birkózásban, sem a testi erő és ügyesség más próbatételében részt venni. 
De ő se maradt el a többi mögött, értelmét nem törte meg sem a kor, sem 
a bánat, s így ő állt fel elsőnek, hogy Akhilleusz tetteit magasztalja. 
Péleusz és Thetisz lakodalmával kezdte, és megénekelte az istennőt, aki 
maga is jelen volt, és gyönyörűséggel hallgatta. Azután elsorolta a 
győzelmeket, amelyeket Akhilleusz Trója alatt aratott. A körben ülők 
mind emlékeztek mindenre, de élvezték Nesztor ékesszólását. Az első 
jutalmat hát neki ítélték, egyetértett az ezüstcipellős istennő, és neki adta 
azokat a gyorslábú lovakat, amelyekkel egykor Télephosz hálálta meg 
Akhilleusznak, hogy sebét meggyógyította. 


Bőkezűen megjutalmazta Thetisz a sorra következő versenyszámok 
győzteseit is. 


A versenyfutásban Aiasz, Oileusz fia nyert. A birkózásban Diomédész 
és Aiasz, Telamón fia között megosztották a versenydíjat. Az 

ökölvívásban senki nem mert kiállni Idomeneusszal, s így ő verseny 


nélkül nyerte el a fogatot, amelyet Szarpédóntól zsákmányolt Patroklosz. 
A céllövészetben Teukrosz, Aiasz féltestvére győzött, a diszkoszvetésben 
Aiasz, Telamón fia, a távolugrásban Agapénór, a dárda vetésben 
Eurüalosz. A birkózás és ökölvívás fogásait egyesítő pankrationban 
Aiasznak, Telamón fiának nem akadt méltó versenytársa. Atreusz két fia 
se maradt győzelem nélkül: Menelaosz a kocsihajtásban, Agamemnón a 
lóversenyben szerezte meg az elsőséget. 


Így folytak le a versenyjátékok Akhilleusz sírja körül, a Hellészpontosz 
partján. 

Csak Odüsszeusz nézte szomorúan a többieket. Még amikor Akhilleusz 
holttestét védték a görögök, jobb térdén a trójai Akón megsebesítette. 
Odüsszeusz visszavágott, és halálos csapást mért a trójaira, de sebe 
nehezen gyógyult, és ezért nem tudott egyetlen versenyszámban se részt 
venni még. 

Hátravolt a legfényesebb versenydíj: Akhilleusz teljes fegyverzete, 
amelyet Héphaisztosz készített Thetisz hős fia számára. Azt helyezte 
most az istennő középre, és így szólt: 


-A versenyjátékoknak hát vége, és elfogytak a versenydíjak, 
amelyeket én, a fiát gyászoló anya, Akhilleusz társainak kitűztem. De itt 
vannak még a halhatatlan fegyverek, ezeket annak szántam, aki a 
legkiválóbb valamennyiőtök között, és aki az Akhilleusz holttestéért 
vívott küzdelemben az első volt. 


Erre már felcsillant Odüsszeusz szemében a remény, hiszen éppen 
Akhilleusz holtteste védelmében kapta a sebet, amely imént a 
versenyjátékoktól visszatartotta. 


De Aiasz, Telamón fia is igényt tartott az elsőségre, s gőgösen támadt 
Laertész fiára: 


- Hogy is vehetnéd fel velem a versenyt te, aki mindig csak 
ravaszságon töröd a fejedet, és a háborúba is csak kénytelen-kelletlen 
jöttél velünk, mert Palamédész túljárt az eszeden?! 

Odüsszeusz se hagyta magát: 

- A harcban is megálltam mindig a helyemet, de találékony eszemmel 
is a görögök javát szolgálom, mint ahogyan értelem vezeti az embereket 
akkor is, ha hatalmas kőszálat kell kivágniok a hegyen, vagy ha a 
veszélyes tengerre eresztik hajójukat, vagy náluk erősebb vadat, 
oroszlánt és párducot ejtenek el. 


Így vetélkedett a két hős. A döntést Nesztortól, Idomeneusztól és 

Agamemnóntól várták, mert az ő ítéletükben mindketten megbíztak. De 
Nesztor egyiket sem akarta megsérteni avval, hogy a másikat részesíti 
előnyben. 


- Bízzuk a döntést a trójaiakra - tanácsolta bölcsen -, az a legkiválóbb, 
akitől legjobban retteg az ellenség! 


Sok trójai fogoly volt a görög táborban, azokat ültették most maguk 
közé a vezérek, s feledtetve velük méltatlan rabszolgasorsukat, bírákká 
tették őket Odüsszeusz és Aiasz perében. És a trójai foglyok Odüsszeusz 
javára döntöttek. Atreusz fiai, Agamemnón és Menelaosz, jóváhagyták az 
ítéletet, és így Akhilleusz fegyverei Odüsszeusznak jutottak. 


Thetisz ezután nővéreivel, a Néreiszekkel együtt visszatért a tengerbe. 
A földön nem volt már több keresnivalójuk, de halhatatlan gyászuk 
Thetisz halandó fiáért örökké megmaradt szívükben, és haraggal 
gondoltak Prométheuszra, akinek a jóslatára hallgatva kényszerítette 
Zeusz az istennőt, hogy halandó királyhoz menjen feleségül. 

- Bizony megérdemelte a titán, hogy kemény bilincsbe verjék, és a sas 
vájja csőrét a májába - mondta nővéreinek Kümothoé, és a kékhajú 
Néreiszek mind igazat adtak neki. 

A Nap lenyugodott, az Éjszaka árnyékkal vonta be a mezőket, és az 
Égen feltűntek a csillagok. A görögök nyugovóra tértek, elnyomta őket az 
álom és az édes bor, amelyet Idomeneusz hozott magával hazájából, Kréta 
szigetéről. 

Csak Aiasz volt ébren, nem hagyta aludni a keserűség. Fájt a szíve 
Akhilleusz fegyverei után, de még jobban marta a sértett hiúság, s ennél 
nincs az embereknek gonoszabb tanácsadója. Lelkét kegyetlen 
bosszúvágy töltötte el, és az éjszaka leple alatt elindult a vezérek sátra 


felé. 


Először Agamemnón és Menelaosz életét akarta kioltani, mert nekik 
tulajdonította, hogy nem lett az övé Akhilleusz fegyverzete, azután meg 
Odüsszeusszal, a győztes vetélytárssal akart gyorsan végezni. De Paliasz 
Athéné őrületet bocsátott rá, s a vezérek sátrai helyett az akiok felé 
irányította lépteit, ahol a zsákmányolt birkákat őrizték a foglyul ejtett 
pásztorok. 


Aiasz a nyáj ellen fordította fegyverét, mert őrületében a kosokat 
nézte a görögök vezéreinek. Kettőt már le is ölt közülük, Agamemnón és 
Menelaosz helyett, egyet meg a sátrába vonszolt, hogy válogatott 
kínzások között mészárolja le, mert az hitte, hogy Odüsszeusz került a 
keze közé. Riadtan nézte az őrült tombolást Tekméssza, a fríg Teleutasz 


leánya, akit Aiasz dárdán szerzett rabszolganőből tett feleségévé, és 
tanácstalanul álltak körötte bajtársai, a szalamiszi hajósok. Maga 
Odüszszeusz is elborzadva látta, mivé fajult Aiasz indulata, mikor Pallasz 
Athéné odvezette a sátorhoz, hogy titkon meglesse vetélytársát. 


Rettenetes volt másnap Aiasz kijózanodása, amikor elmúlt róla az 
őrület, és a lemészárolt kosok között találta magát. Szégyenében elvonult 
az emberek szeme elől, és karját a Nap felé tárta, amely ekkor már 
magasan járt az égen, és így imádkozott: 

- Héliosz, ki fenn a magasban hajtod szekeredet, ha majd szülőhazám, 
Szalamisz szigetére tekintesz, tartsd vissza egy kicsit aranygyeplődet, és 
vidd meg halálom hírét apámnak, az ősz Telamónnak, és anyámnak, a 
szegény Eriboiának, aki, tudom, majd az egész várost felveri panaszos 
jajszavával! 

Az a kard volt vele, amelyet Hektóitól kapott, amikor egy félbemaradt 
párviadal emlékére elcserélték fegyvereiket; a kard markolatát most a 
földbe ásta, és kiálló hegyébe dőlt. így vetett véget életének Aiasz 
önkezével, de Hektór kardjával, amely a trójai hős halála után is megölte 
azt a görög hőst, akinél csak Akhilleusz volt kiválóbb, amíg élt. 
Tekméssza és a szalamiszi hajósok kétségbeesetten keresték mindenütt, 
de csak holttestét találták meg a bokrok között. 


Keserves panaszra fakadt Tekméssza, siratta Aiaszt meg saját sorsát és 
kisfiúkat, Eurüszakészt, akit immár nemcsak a trójaiaktól, hanem Aiasz 
egykori fegyvertársaitól is féltenie kellett. 


A gyászra érkezett meg Teukrosz, Aiasz féltestvére, pedig azért sietett 
haza portyázásairól, hogy megmentse bátyja életét: Kalkhasz jósolta meg 
neki, hogy ez a nap súlyos veszedelemmel fenyeget. De már egyetlen 
testvéri kötelessége maradt csak: Aiaszt illően eltemetni. 


Atreusz fiai ezt is meg akarták akadályozni. 


-Ne merje senki eltemetni őt, hiszen a vezérek életére tört! - 
jelentette ki Menelaosz, aki elsőnek érkezett oda. 

- Vessétek a tengermellék homokjára, a parti madarak martalékául! 

De Teukrosz nem törődött vele, a szalamiszi hajósokra bízva 
Tekmésszát és a kis Eurüszakészt, hozzálátott, hogy sírhelyet keressen. 
Hamar visszajött aztán, mert meglátta, hogy Menelaosz távozása után 
Agamemnón lépett a gyászolókhoz. Ez még durvábban támadt 
Teukroszra: 


- Hogyan? Te mersz szembeszállni a mi parancsunkkal, te, barbár 


rableány gyermeke, elfelejtve származásodat?! Állíts szabad embert 
szószólónak magad helyett, ha velünk van dolgod, én ugyan nem 
hallgatok rád, de nem is értem a barbár beszédet! 


Elöntötte erre az indulat Teukroszt, és önérzetesen válaszolta: 


- Rabszolga én? Barbár anya gyermeke? És az voltam akkor is, amikor 
hős bátyámmal együtt harcoltam a trójaiak ellen? És te mi vagy, híres 
Agamemnón? Nem tudnád, hogy ősöd, Pelopsz is Phrügiából származott, 
és anyád a krétai Aeropé volt, akit apád, Atreusz házasságtörésen ért, és a 
tengerbe vettetett? Az én apám Szalamisz királya, Telamón, és anyám is 
királyleány volt, Hészioné, a trójai Laomedón leánya, apám Héraklésztól 
kapta jutalmul őt. Hát tudd meg, nem hozok szégyent apám fejére, és ha 
meg kell halnom, szívesebben halok meg bátyám tisztességéért, mint 
sógornődért, a spártai Helenéért! 

Odüsszeusz megjelenése vetett véget a viszálynak. 


- Hallgass meg, Agamemnón! - mondta, Teukrosz mellé állva. - Ne 
akadályozd tovább a hős eltemetését, s ne győzzön szívedben a gyűlölet 
az igazságon! Leginkább az én ellenségem volt ő azóta, hogy Akhilleusz 
fegyverei nekem jutottak, én mégsem tagadom, hogy egyetlen görögöt se 
láttam Trója alatt nála nagyobbat, Akhilleuszon kívül. Nem való a halottat 
megfosztani attól, ami neki jár, nem őt, hanem az istenek törvényeit 
sértenéd meg vele. 

Odüsszeusznak nem akart ellentmondani Agamemnón, eltávozott hát, 
de Aiasz temetésén Odüsszeusz se vett részt, mert Teukrosz tartott tőle, 
hogy Aiasz még holtában se látná szívesen sírja körül. 


PHILOKTÉTÉSZ 


Nem sokáig maradt Odüsszeusz birtokában Akhilleusz fegyverzete. 
Phoinix kíséretében elment Szkürosz szigetére, ahol Akhilleusz fia, 
Pürrhosz nevelkedett nagyatyja, Lükomédész házában; hívták, hogy 
harcoljon velük Trója ellen, elesett apja helyett. Nehéz szívvel bocsátotta 
útra unokáját Lükomédész, de a fiú apjára hasonlított, és engedett a 
hívásnak. Odüsszeusz át is adta mindjárt Pürrhosznak apja fegyvereit, az 
öreg Phoinix pedig új nevet adott neki: Neoptolemosznak, azaz , fiatal 
harcosnak" nevezte, mert apja is ifjú volt még, amikor a trójai háborúba 
indult, s most az alig felserdült gyermek apja példáját követte. 


Egy éjszaka Odüsszeusz Trója falain kívül akadt rá Helenoszra, 
Priamosz király jóstehetségű fiára. Bilincsbe verve vezette a vezérek elé, s 
Helenosz akkor jóslatot mondott: közel van már Trója pusztulása, de a 
görögök csak Héraklész íja segítségével vehetik be a várost, és csak akkor, 
ha elhozzák a fellegvárból a városvédő Athéné szobrát, a Palladiont. 


Héraklész íja a Lémnosz szigetén szenvedő Philoktétész tulajdonában 
volt. Neoptolemosszal együtt hajózott el érte Odüsszeusz, de maga 
elrejtőzött, a fiút küldte előre, hogy csalogassa Philoktétészt a hajóra, 
vagy csellel kerítse kézre az íjat. 


- Mondd neki, hogy téged is megsértettek az Atreidák, mint őt! - 
oktatta ki ravaszul Neoptolemoszt. - Vádolj akár engemet is, hiszen rám 
haragszik leginkább Philoktétész! Mondd, hogy hazaútban vagy Trója 
alól, nem kívánsz tovább harcolni velünk, mert fényes ígéretekkel 
csaltunk el Szkürosz szigetéről, de még jogos tulajdonodat, Akhilleusz 
fegyvereit sem adtuk ki neked, és éppen én vagyok az, aki apai 
örökségedtől elütöttelek. Akkor majd bizalmába férkőzöl, és könnyen 
kijátszhatod őt. 


Nehezére esett a hazugság Neoptolemosznak. Szívesebben vállalta 
volna, hogy fegyverrel küzdjön meg Héraklész íjáért, mint hogy álnokul 
félrevezesse Philoktétészt. 


- Míg olyan fiatal voltam, mint te vagy, nekem is gyorsabban járt a 
kezem, mint a nyelvem - igyekezett megnyugtatni az ifjú háborgó 
lelkiismeretét a fortélyos ithakai. - A görögök nem győzhetnek Héraklész 
íja nélkül, s rábeszélő szóval nem érnél célt, de erőszakkal sem, mert 
Philoktétész még most is biztosan céloz, és Héraklész méregbe mártott 


nyilait lőné arra, aki el akarná venni tőle az íjat. 
Kénytelen-kelletlen engedett az ifjú. 


Tíz éve élt már Lémnosz szigetén egyedül Philoktétész. Hírt se hallott 
azóta a Trója alatt harcoló görögökről, akik őt a kígyó harapása nyomán 
támadt seb undorító szaga miatt itthagyták. Hazájáról, ősz apjáról, az 
Oita vidékén uralkodó ősz Poiaszról is hiába faggatta a nagy ritkán erre 
tévedő hajósokat. Ezek, ha meg is könyörültek rajta, legfeljebb egy-egy 
hitvány ruhadarabot, kevés ételt-italt vetettek oda neki, aztán megint 
évekig várhatott, amíg hajó köt ki a kopár szigeten. Volt, hogy kérve 
kérte az idegeneket, vegyék fel hajójukra, s legalább Euboia szigetéig 
vigyék el, ha tovább nem állják sebének bűzét, vagy ha már ezt sem teszik 
meg, legalább vigyenek üzenetet apjának, hogy küldjön hajót érte. De 
senki se vette föl a hajóra, s aki megígérte, az se kereste föl Poiasz királyt 
az üzenettel. 


Sivár barlangjában tengődött Philoktétész, szomját a barlang mellett 
csörgedező forrás vize enyhítette, Héraklész íjával a feje fölött repdeső 
madarakat vette célba, húsukat fogyasztotta, és tollúkkal egészítette ki az 
elnyűtt rongyokat, amelyekkel meztelenségét eltakarta. Két kovakő 
között csiholt üggyel-bajjal tüzet magának, ha melegedni akart, a tűz 
mellé kuporgott rossz lábával, gyógyfüveket tépdesett sebére, de ezek is 
csak egy kis időre enyhítették kínjait. Fájdalmas jajgatása verte fel 
gyakran a szigetet, majd ha rohama elmúlt, mély álomba merült. 


Mint már annyiszor, ha idegenek tették lábukat a szigetre, a 
szabadulás reménye ébredt elgyötört szívében, amikor megpillantotta 
Neoptolemoszt és az őt kísérő hajósokat. Még jobban megörült, amikor 
görög szót hallott, s könnyű volt a dolga Neoptolemosznak, amikor 
megmondta, hogy ő Akhilleusz fia. A szörnyű magányban élő beteg azt is 
könnyen elhitte, hogy Neoptolemosznak ugyanazok az ellenségei, akik őt 
a kivert eb nyomorúságos sorsára kényszerítették. Hát még amikor 
meghallotta, hogy Odüsszeusz maga is közeledik, s vagy íjától akarják 
megfosztani, vagy őt magát is erővel Trója alá vonszolni! 


- Vegyél fel a hajódra, és induljunk hamar! - esdekelt szívettépően 
Philoktétész, és új barátjának még azt is megengedte, hogy kezével 
érintse az íjat, amelyet az oitai máglyára lépő Héraklész hagyott rá 
egykor örökül. 

Már Neoptolemosz kezében volt az íj, amikor Philoktétész sebéből 
megindult a vér, rohama kiújult, majd elgyötörtén álomba szenderült. 
Elszaladhatott volna Héraklész íjával Neoptolemosz, sőt a magatehetetlen 


beteget is fölrakhatta volna a hajóra, nem hogy Görögországba vigye 
haza, ígérete szerint, hanem hogy Odüsszeusz parancsa értelmében Trója 
felé hajózzon vele. De nem vitte rá a lélek, hogy tovább áltassa a 
szerencsétlent, győzött jobb érzése, s mikor Philoktétész fölébredt, 
megmondta az igazat. Csakhogy Philoktétész a jó szóra nem hallgatott, és 
nem volt hajlandó azokat segíteni Trója ellen, akik őt bajában magára 
hagyták. 

- Menj utadra, és add vissza az íjat - könyörgött -, hiszen élni se tudok 
nélküle tovább! A vadak és madarak, amelyekre én vadásztam idáig, 
engem ejtenek majd zsákmányul, ha egyetlen fegyverem odalesz! 


Neoptolemosz már-már megingott, amikor hirtelen ott termett 
Odüsszeusz, készen arra, hogy erőszakkal is érvényesítse az egész görög 
nép akaratát Philoktétésszel, sőt ha kell, a habozó Neoptolemosszal 
szemben is. Az előbbitől már nem volt mit tartania, hiszen az íjat 
Neoptolemosz tartotta kezében, s anélkül a sebes lábával alig sántikáló 
Philoktétész tehetetlen volt. De Neoptolemosz akkor már megbánta, hogy 
hallgatott Odüsszeuszra, és visszaadta az íjat Philoktétésznek. Ez mohó 
örömmel helyezte a nyilat az íj idegére, hogy Odüsszeuszt vegye célba 
vele; Neoptolemosz az utolsó percben fogta le kezét. Odüsszeusz 
megmenekült, de Philoktétész inkább választotta volna a halált, hogysem 
Trója ellen vigye Héraklész íját, a görögök győzelmének a sorstól rendelt 
eszközét. 


Akkor megjelent a halál után istenné vált Héraklész alakja a felhők 
között, és így rendelkezett: 


- Philoktétész és Neoptolemosz, mint két összetartozó oroszlán, együtt 
menjetek: egymást oltalmazzátok, és egymást segítsétek, mert csak ti 
vehetitek be Tróját, de egyik se menne semmire a másik nélkül! 
Philoktétész viszi másodszor íjamat a város ellen, amely felett ugyanevvel 
az íjjal egyszer már - Laomedón király idejében - magam is győzelmet 
arattam! Én majd Aszklépioszt küldöm oda, hogy gyógyítsa meg 
Philoktétészt, s miután meggyógyult, ő fogja minden baj okozóját, Pariszt 
az én nyilammal megfosztani az élettől. 

Így szólt Héraklész, az isteni barát, Philoktétész nem ellenkezhetett 
tovább. Elbúcsúzott szenvedései színhelyétől, a barlangtól, a forrástól, a 
tengerparttól és a hegy oromtól, amely évekig visszhangozta jaj szavát. 
Aztán a hajósok jó hajózásért imádkoztak a tenger nimfáihoz, fölszedték 
a horgonyt, s Philoktétész és Neoptolemosz együtt hajóztak Trója felé. 
Velük volt Odüsszeusz is. Már nem kellett tartania Philoktétész 


haragjától, mert ez is belátta, hogy Odüsszeusz a görög vezérek közös 
akaratából és a sors rendelése szerint cselekedett. 


PARISZ ÉS OINÓNÉ 


Héraklész ígérete teljesült. Apollón fiának, Aszklépiosznak, a gyógyító 
istennek két fia volt a Trója alatt táborozó görögök között, Podaleiriosz és 
Makhaón, híres orvos mindkettő. Amint Philoktétész megérkezett, jött 
rögtön Podaleiriosz, és isteni apja nevét szólítva, gyógyírt kent a sebre, 
mitől az behegedt, és Philoktétész visszanyerte régi erejét. Agamemnón 
sátrába vezették, ott fényes lakomán ajándékokkal engesztelték, s 
Philoktétész, félretéve a haragot, másnap már Héraklész íjával a vállán, 
régi társaival indult harcba. 


Biztosan találó nyilai alatt sok trójai hős hullott porba. Philoktétész 
egyre csak Pariszt kereste, s mikor megtalálta, kifeszítve íját még 
odakiáltott: 


-Te idézted fel a háborút, hitvány eb, boldogan fog fellélegezni 
mindenki, ha te meghalsz! 


Kétszer pendült meg az ideg, kétszer repült a hegyes nyíl Parisz felé. 
Az első csak kezén ejtett könnyű karcolást, de a másik lágyékába hatolt, 
és harcképtelenné tette. Keservesen nyögve vonult hátra, az orvosok 
vették gondjaikba, de azok se tudtak enyhíteni fájdalmán. 


Leszállt az éj, a trójaiak visszatértek a városba, a görögök pedig 
hajóikhoz, édes álom feledtette az elmúlt nap fáradalmait. Csak Parisz 
nem tudott pihenni, szörnyű fájdalmak között hánykolódott fekhelyén 
hajnalig. Akkor eszébe jutott a jóslat, hogy csak Oinóné mentheti meg a 
haláltól, Kebrenosz, a folyóisten leánya, akit Helené kedvéért elhagyott 
hűtlenül. Bár félt a szeme elé kerülni, a kínban átvirrasztott éjszaka után 
mégis rászánta magát, hogy szégyenszemre az ő segítségét kérje, s 
föltápászkodva fekhelyéről, elvánszorgott az Ida hegyére, ahol a 
pásztorok között töltötte fiatalságát. 

Alig volt jártányi ereje, minden lépésre belenyilallt a fájdalom, feje 
fölött vijjogó madarak röpködtek, alig győzte őket elhessegetni. Kín és 
rettegés kísérte útján, amíg elért végre régi tanyájához. Ott Oinóné lába 
elé vetette magát kimerültén, mint a szomjas vándor, aki tikkadt ajakkal 
egy csepp víz után liheg. 

- Bocsáss meg nekem - könyörgött elhaló hangon -, a halhatatlan 
istenekre és ifjúságunk szerelmére kérlek, ne gyűlölj tovább 
hűtlenségemért, mert a sors kegyetlen istennői, a Kérek vezettek engem 


Helenéhez! Most itt vagyok, alig van már élet bennem, és borzalmasan 
szenvedek, csak tőled függ, élek-e, halok-e, mert csak nálad van gyógyír a 
sebemre. Ne vond meg tőlem segítő kezedet, és ne hagyj a lábad előtt 
meghalni! 

Elszörnyedt Oinóné, meglepetten álltak körötte a szolgálók is, de az 
elhagyott nő sérelme legyőzte a könyörületet. 


- Menj csak Helenéhez - vetette oda keserű gúnnyal hiszen ő szebb 
nálam, meg aztán, azt mondják, halhatatlan! Hol van most segítőd, a 
szépkoszorús Aphrodité, és hol van Zeusz, akinek a vejévé lettél, amikor 
engemet hűtlenül elhagytál? Takarodj házamból, és keress gyógyulást 
Helené mellett! 


Megszégyenülten távozott Parisz, s tovább vonszolta elnehezülő 
tagjait az erdős Ida ösvényein. Már azt a helyet kereste csak, ahol 
nyugodtan meghalhat. 


Az Oolümposzról nézte őt Héra, vele voltak az évszakok istennői, a 
Hórák, ők tudták már, hogy Parisz halálán van, és hogy Helené ezután 
Parisz testvéréhez, Déiphoboszhoz fog feleségül menni. De tudták azt is, 
hogy ez a házasság már nem sokáig fog tartani: Trója napjai meg vannak 
számlálva. 


Úgy is történt minden. Helené nem látta többé visszatérni Pariszt: ott 
halt meg Priamosz fia az Ida hegyén, elhagyottan. Pásztorok találtak reá, 
meg az erdő nimfái, akik megsiratták, mert emlékeztek még rá, hogy 
amíg Parisz maga is az Ida hegyi pásztorok között élt, kisgyermek korától 
fogva, kedves pajtásuk volt. A hegyi nimfákkal együtt siratták a 
pásztorok, gyászdalukat visszhangozták a völgyek. 


Egy pásztor vitte meg a hírt Priamosz palotájába. Priamosz nem volt 
otthon, mert Hektór sírja mellett ült, és legkedvesebb fiáért hullatta 
könnyeit naphosszat. így Hekabé tudta meg először, hogy Parisz meghalt, 
szíve megremegett, és térde összecsuklott, hiszen mindegyik gyermekét 
szerette. 

- Siratni foglak, amíg csak élek, gyermekem - jajveszékelt -, és ki 
tudja, mi vár még reánk?! 

Férjénél is jobban siratta saját magát Helené: 

- Mi lesz már velem ezután, hiszen gyűlölnek a görögök is meg a 
trójaiak is! 

Körötte a trójai nők sem csak Pariszért hullatták könnyeiket, hanem az 
elesett apák, a férjek és gyermekek jutottak az eszükbe. Oinóné nem volt 


közöttük: fenn az Ida hegyén magában gyötrődött, s mint mikor a jég 
megolvad a hegytetőn, fölengedett szívében a fagyos közöny, és 
keservesen megbánta, hogy megtagadta Parisztól a gyógyírt. 


- Jaj, én szerencsétlen - siránkozott -, hiába reméltem valamikor, 
hogy szerelmes férjemmel szép egyetértésben fogok megöregedni! Az 
istenek másképpen határoztak, bárcsak akkor ragadtak volna el a fekete 
Kérek, amikor Alexandrosz elhagyott! De ha már nem élhettem vele 
együtt, vállalom a közös halált vele! 


[ANNA 


Sűrűn omlottak a könnyei, de csak titokban sírdogált, mert szégyellte 
apja és szolgálói előtt. És amikor leszállt az éj, nyugodalmat hozva 
mindenki másnak, kilopózott a házból, szélsebesen futott végig a 
hegyoldalon, nem törődött kővel, mely lábát felsebezte, se 
patakmederrel, amelyen át kellett gázolnia, a bozontos vadaktól se ijedt 
meg, amelyek máskor borzalommal töltötték el. Szeléné, a Hold istennője 
megszánta, és ezüstös fénnyel világította be az utat előtte. 


Így talált rá a nimfákra és a pásztorokra, akik akkor már halotti 
máglyára helyezték Parisz holttestét, és körben állva siratták egykori 
társukat és gazdájukat. Oinóné ajkát egyetlen panaszos hang se hagyta el, 
némán betakarta fátylával szép arcát, s még mielőtt bárki 
megakadályozhatta volna ebben, a lángok közé vetette magát. 
Megrendülten látták a nimfák és a pásztorok, s egymásnak suttogták: 


- Bizony balgatag volt ez az Alexandrosz, hogy elhagyta hűséges 
hitvesét, és a csélcsap Helenét választotta helyette! Magára is, a 
trójaiakra is halálos csapást idézett fel evvel, és íme, Oinóné a hűtlenhez 
is hű maradt! 


A máglya lángjai együtt emésztették el Pariszt és Oinónét, hamvaik 
összekeveredtek. A pásztorok akkor borral eloltották a tüzet, Parisz és 
Oinóné csontjait aranyvederbe gyűjtötték, és közös sírhalmot emeltek 
föléjük. A sírhalomra két emlékoszlopot állítottak, ezek egymásnak hátat 
fordítva hirdették, hogy Parisz és Oinóné közé keserű indulat vert éket, 
amíg éltek. 


TRÓJA PUSZTULÁSA 


Pallasz Athéné nem emberkéz által faragott szobra volt a Palladion; 
Zeusz hajította le a magasból, még Priamosz nagyapja, Uosz idejében. 
Ilosz király szentélyt épített a tiszteletére a fellegvárban, ott őrizték féltő 
gonddal utódai is, mert az volt a jóslat, hogy mindaddig nem veheti be 
ellenség a falakat, amíg Paliasz Athéné égből hullott szobra oltalmazza a 
várost. A görögöknek Priamosz foglyul esett fia, Helenosz árulta el a 
titkot. 


Diomédész és Odüsszeusz vállalták, hogy behatolnak a falak mögé, és 
elhozzák Trójából a Palladiont. 


Együtt indultak el, éjnek idején, de utóbb Odüsszeusz azt gondolta, 
többre jutnak ésszel, mint erővel, társának azt mondta, várjon rá egy 
darabig, és egyedül lopózott be a városba. Arcát sebekkel éktelenítette el, 
koldusgúnyát öltött magára, vállára hitvány zsákot vetett, és kéregetve 
járt házról házra. Csak Helené ismert rá, aki keserűen megbánta már, 
hogy engedett Aphroditének, s hűtlenül elhagyta a hazáját, gyermekeit és 
férjét. Nem is leplezte le Odüsszeuszt, aki kijátszva az őrök éberségét, 
kilopta Trójából a várost oltalmazó szobrot. Mikor a trójaiak üldözőbe 
vették, koldusgúnyája alá rejtett fegyveréhez kapott, és utat vágva 
magának, épségben ért oda, ahol Diomédész várakozott reá. Úgy vitték az 
értékes zsákmányt, a győzelem zálogát a görögök táborába; a Palladiont 
utóbb Thészeusz fia, Démophoón, aki szintén részt vett a trójai 
háborúban, Pallasz Athéné városába hozta, és az athéni fellegvárban 
helyezte el. 


Odüsszeusz még ravaszabb cselt eszelt ki ezután. Epeioszt, az ácsot 
biztatta fel, hogy építsen fából egy óriási lovat. Epeioszt maga Pallasz 
Athéné tanította a mesterségre, nem is kellett neki sokat magyarázni, mit 
és hogyan tegyen. Alkalmas fákat döntött ki az Ida hegyén, deszkákat 
hasított, gerendákat faragott, és ügyesen illesztette össze őket, a ló 
belsejében hatalmas üreget képezett ki, bordázatát pedig ajtóval látta el. 


Miután elkészült a faló, Odüsszeusz vezetésével ötven jó vitéz rejtőzött 
el benne, közöttük volt Menelaosz és Diomédész is. A falovat a falakhoz 
vontatták, azután ott hagyták a kapuban: olyan nagy volt, hogy nem is 
fért volna be a kapu nyílásán. Akik nem bújtak meg a faló belsejében, az 
egy Szinón kivételével a közeli Tenedosz szigetéig hajóztak. Még sátraikat 


is felégették, hadd higgyék a trójaiak, hogy a görögök, megunva a hosszú 
háborút, felhagytak a város ostromával, és hazatértek. 

A trójaiak fellélegzettek, s a gyászban és rettegésben töltött esztendők 
után szélesre tárva a kapukat, boldogan jöttek ki a város elé, gondtalanul 
járták be az elmúlt harcok színterét, és a tenger partján felkeresték a 
görögök felégetett sátrainak üszkös, füstölgő maradványait. Mások 
csodálkozva vették körül a hatalmas falovat, s azon tanakodtak, hogyan 
kerülhetett oda, és mi a rendeltetése. Végre megtalálták rajta a ravaszul 
elhelyezett feliratot, amelyen ez állt: ,A görögök ajándéka Pallasz 
Athénének szerencsés hazatérésükért." 


Elsőnek Thümoitész emelt szót amellett, hogy fogadják be a falak közé 
a görögök fogadalmi ajándékát, és helyezzék el a fellegvárban, de az ő 
szavait bizalmatlanul fogadták a többiek, mert tudták róla, hogy még 
nem feledte régi sérelmét: fia, Munipposz, egy napon született Parisszal, s 
mert volt egy olyan jóslat, hogy aki azon a napon születik, pusztulást hoz 
szülővárosára, Priamosz a saját fia helyett Thümoitész fiát ölette meg. 
Kapüsz s vele együtt az óvatosabbak azt javasolták, hogy taszítsák a 
tengerbe a falovat, vagy vessék tűzre, s ha már mindenáron meg akarják 
kímélni, fúrjanak lyukat az oldalába, s kémleljék ki előbb, nem rejt-e 
valamit a belsejében. 

Laokoón, Apollón papja is lesietett a fellegvárból, s vele együtt sokan, 
akik hallgattak a szavára. 


- Micsoda őrület költözött a szívetekbe, polgártársaim?! - kiáltott már 
messziről izgatottan. - Csak nem hiszitek, hogy a görögök valóban 
hazahajóztak?! Vagy a faló belsejében rejtőznek, vagy a város 
kikémlelésére küldték ezt a rejtélyes gépezetet, de valami csel biztosan 
lappang mögötte. Ne bízzatok a lóban, trójaiak, akármi legyen, én félek a 
görögöktől, akkor is, ha ajándékot hoznak! 


Szólt, és teljes erejéből a faló oldalába verte dárdáját. Ez remegve állt 
meg a fában, és kongó hangot adott a mély üreg. Elegendő jel lett volna ez 
arra, hogy feszítő vassal derítsék fel a görögök rejtekhelyét. De a végzet 
megbénította a trójaiakat, és elvette józan eszüket. 


Míg ott tanakodtak, a környéken legeltető pásztorok egy fiatal görögöt 
hoztak Priamosz király elé, hátrakötött kézzel. Mint kitűnt, az ifjú maga 
kérte, hogy kötözzék meg, mert mindenáron a királlyal akart beszélni. 

- Nem találok már földet a földkerekségen, amely befogadjon! - 
kezdett sopánkodni, hogy maguk a trójaiak is megsajnálták. - A görögök 
között nincs többé maradásom, a trójaiak mégis mint görögöt fognak 


halállal büntetni! 


Azután elmondta, hogy Szinónnak hívják, rokona volt Palamédésznek, 
akit a ravasz Odüsszeusz juttatott csúfos halálra, s mert ő halála után is 
hű maradt az ártatlanul megölthöz, és bosszúval fenyegette Odüsszeuszt, 
ez most az ő életére tör. 


- Apollón jóslata és Kalkhasz tanácsa segített Odüsszeusznak, hogy 
tervét valóra váltsa - folytatta álnokul Szinón. - Mert mikor megunva a 
kilátástalan harcot, hazafelé készülődtünk, hiába vártunk kedvező szélre. 
Ekkor Apollón kijelentette, hogy úgy, ahogyan ideútban szűz leányt 
kellett feláldozni, most is emberéletet kívánnak az istenek a jó hajózásért. 
Tíz napig hallgatott Kalkhasz, és nem mondta meg, ki az, akinek a vérét a 
szörnyű jóslat követeli. Végre a ravasz ithakai unszolására engemet 
nevezett meg, s már fel is készítettek arra, hogy az oltárhoz hurcoljanak, 
de én a végzetes nap előtt széttéptem kötelékeimet, megszöktem, s egy 
teljes éjszakán át lapultam a káka között, amíg ők elhajóztak, ha ugyan 
sikerült kedvező szelet fogniok a vitorlákba. Most tehát itt vagyok - 
fordult Priamoszhoz -, nincs többé reményem, hogy valaha is 
viszontlátom hazámat, a te könyörületedtől függ az életem. 


A trójaiak elhitték Szinón szavait, még meg is könnyezték sorsát. 
Priamosz parancsot adott, hogy oldják fel kötelékeit, és bocsássák 
szabadon. 


- Nyugodtan köztünk maradhatsz, és felejtsd el a görögöket - mondta 
szelíden a király. - De felelj meg egy kérdésemre: mi ez a faló itt, ki és mi 
végre építette? 

Csak ezt a kérdést várta Szinón, s bőbeszédűen válaszolt, ahogyan 
kitanították: 


-A görögök minden reményüket Pallasz Athénébe vetették, és 
segítette is őket az istennő, mindaddig, amíg Diomédész és Odüsszeusz cl 
nem rabolták szent szobrát, a Palladiont a trójai fellegvárból, megölve 
őreit és véres kezükkel érintve az istennő szűzi homlokdíszét. Mióta a 
görög táborba került a Palladion, egymást követik a félelmetes előjelek: 
az istennő szeme lángot vetett, a szobor tagjait sós izzadság verte ki, s 
háromszor szökött fel álltó helyéből, fenyegetően rázva meg pajzsát és 
dárdáját. Kalkhasz hazatérést javasolt, de csak azért, hogy az istenek 
segítségét újra megnyerve, fegyvereiket megújítva, váratlanul ismét 
Trója alatt teremjenek a görögök. Kalkhasz jóslata szerint készítették ezt 
a falovat is, engesztelésül Pallasz Athénének az elrabolt Palladion helyett. 
De ravaszul olyan nagyra építették, hogy ne tudjátok bevinni a kapun a 


falak közé. Mert a jóslat úgy szól, hogy ha megsértitek az istennőnek 
szánt ajándékot, nagy veszedelem vár rátok, de ha ti magatok vinnétek be 
a városba, Trója legyőzhetetlen lenne, sőt egykor ti vezetnétek győzelmes 
háborút a görögök ellen. 


Szinón minden szavát elhitték a trójaiak. 


Ehhez járult még egy félelmetes látvány, amely váratlanul rémületbe 
ejtette a trójaiakat. Laokoónt jelölte ki a sors papi szolgálatra, hogy a 
tenger partján áldozatot mutasson be Poszeidónnak. Éppen egy hatalmas 
bikát vágott le az ünnepi oltár előtt; nem messze tőle állt két fia, 
Antiphatész és Thümbraiosz. Nyugodt volt a tenger felszíne. Egyszerre 
csak, Tenedosz felől, két óriási kígyó gyűrűzött a part felé. Vérvörös 
tarajuk a víz fölé emelkedett, verdeső farkuk nyomán zúgtak a tajtékos 
habok, s miközben a parthoz közeledtek, vérben forgó szemük lángolt, és 
kinyújtott fullánkjuk ijesztően sziszegett. A trójaiak sápadtan szaladtak 
szét. 


A két kígyó egyenesen Laokoón felé tartott. Először a két fiú teste köré 
fonódott mindkettő, és méregfogukat vágták a szerencsétlenek gyönge 
húsába. Laokoón kétségbeesetten sietett gyermekei segítségére, de hiába 
emelte dárdáját a kígyókra, azok most őt támadták meg, és roppant 
gyűrűikkel egész testét gúzsba kötötték. Hiába próbálta lefejteni tagjairól 
a szorító csomókat. Papi szalagjára fröccsent a kígyók mérges nyála, s ő 
még utoljára rettenetes kínjában felordított, mint a megsebzett bika, 
amikor szügyéből kivetve a célját tévesztő bárdot, elmenekül az oltártól. 
De Laokoón számára nem volt menekülés: már kiszenvedett, mikor a két 
kígyó felkúszva a fellegvárba, Pallasz Athéné szentélyébe, eltűnt az 
istennő pajzsa alatt. 


- Méltán bűnhődött Laokoón, mert az istennőt sértette meg, amikor a 
neki szánt ajándékot gyalázta! - zúgták megfélemlítetten a trójaiak, és 
elhatározták, hogy felviszik a várba, a szentélybe a falovat, és az 
istennőhöz imádkoznak engesztelésért. S mert a faló nem fért be a kapun, 
maguk a trójaiak bontották le városuk falait. 


Senki sem akart kimaradni a munkából, s így gyorsan végeztek vele. 
Miután a falakat lebontották, jól gördülő kerekeket helyeztek a ló lábai 
alá, nyakába kenderkócból sodort kötelet vetettek, úgy vonták fel a 
végzetes alkotmányt, belsejében a fegyveres görögökkel. Körös-körül 
ifjak és szűz leányok himnuszokat énekeltek, és boldog volt, aki kezével 
érinthette a kötelet. Hiába intette Kasszandra a népet: senki nem 
hallgatott a szavára. A trójaiak, miután elhelyezték a fellegvárban a 


falovat, ünnepi lombdíszbe öltöztették városszerte a templomokat, s nem 
sejtették, hogy ez az ünnepnap Trója utolsó napja volt. 


Örömben és vigasságban töltötték a napot a trójaiak, gond nélkül itták 
borukat, s mikor beesteledett, hosszú évek óta először tértek aggodalom 
nélkül nyugovóra. Csak Helené lopózott éjnek idején a falóhoz, új férjével, 
Déiphobosszal az oldalán, mert sejtett valamit, s próbát akart tenni, igaz- 
e a sejtelme. Először Menelaoszt szólította nevén, majd hangját 
elváltoztatva, egyenként szólította meg a faló belsejében kuporgó 
hősöket, mindegyiket a saját felesége hangján. Csak Odüsszeuszt nem 
tudta elámítani, ő tartotta vissza társait is, mert édes vágyat keltett 
bennük a csábító hívogatás, s már elő akartak jönni a rejtekhelyükről. így 
aztán senki se válaszolt Helenének, Antiklosz is hiába akart felelni, mert 
Odüsszeusz még időben tapasztotta szájára a tenyerét. 


Mikor már az egész város elcsendesedett, és mély álom ereszkedett a 
trójaiak szemére, Szinón kiment a tenger partjára, és Akhilleusz sírhalma 
felől égő fáklyával adott jelt a Tenedosz szigeténél várakozó görögöknek. 
Azok sietve visszahajóztak, és mire elérték a trójai partokat, Szinón 
kinyitotta a faló ajtaját, és kiengedte az ott rejtőzködőket. Odüsszeusz, 
Menelaosz, Neoptolemosz, Makhaón, Epeiosz és a többiek fürgén 
leereszkedtek, és elözönlötték a mély álomba merült várost. 


Jöttek már a tengerpart felől is a görögök, akadály nélkül hatoltak be a 
városba a széles hasadékon, amelyet maguk a trójaiak vágtak a faló 
kedvéért a falba, és a kapukon, amelyeket belülről nyitottak ki előttük a 
faló belsejéből kilépő társaik. 

Fegyverzajra, harci kiáltásra ébredtek a trójaiak. A nők és az öregek 
rémülten kerestek az istenek oltárainál menedéket. A férfiak sietve 
kapkodták magukra fegyvereiket, de már életük árán se tudták 
feltartóztatni a pusztulást. Itt is, ott is égtek a házak, amelyekre a 
görögök tűzcsóvát vetettek. 


A győzelem mámorában elvakult görögök nem ismertek kíméletet. 
Aiasz, Oileusz fia Pallasz Athéné templomából hajánál fogva vonszolta ki 
Kasszandrát, Neoptolemosz Zeusz oltáránál ölte meg az agg Priamoszt, s 
még a kis Asztüanaxot is levetették a városfalról. 


A viruló város egyetlen éjszaka puszta romhalmazzá változott, s a 
vedelem nélkül maradt nőket rabszolgaságba hurcolták. Hekabé 
Odüszszeusz cselédje lett, Kasszandra a zsákmány felosztásánál 
Agamemnónnak, Andromakhé  Neoptolemosznak jutott. Priamosz 
legszebb leányát, I .aodikét a föld nyelte el, mielőtt a győztesek 


rabszolgaszíjra fűzhették volna. 


A szegény Polüxenét csak balsorsa mentette meg a rabszolgaság 
gyalázatától. Trójai királyleány volt ő is, Priamosz és Hekabé gyermeke, 
és amíg állt a város, királyok versengtek kezéért. Most ki tudja, milyen 
ilurva gazda vásárolta volna meg, hogy házát takarítsa, és a kézimalmon 
gabonát őröljön, vagy a szövőszék mellett dolgozzon neki egész nap. De 
Akhilleusz árnya követelte őt magának, és a görögök, távozásuk előtt, a 
Hellészpontosz partján, Akhilleusz sírjánál mutatták be halotti áldozatul. 


A GÖRÖGÖK HAZATÉRÉSE 


Még füstölögtek a felégetett város romjai, amikor a görögök a gazdag 
liadizsákmányt és a trójai rabnőket hajóikra rakták. Menelaosz, miután a 
végzetes éjszakán megölte Déiphoboszt, Helené ellenállhatatlan 
szépségén megilletődve, megbocsátott a hűtlen asszonynak, és felvette 
hajójára. Amint elhajóztak a görögök, Poszeidón elsöpörte a falakat, 
amelyeket a görögök hajótáboruk megerősítésére emeltek, és homokkal 
temette be a védőárkot. 


De a hazatérő görögökre még irtózatos veszedelmek vártak. 
Megmondta ezt előre Kalkhasz, mert tudta, hogy Aiasz, Oileusz fia Pallasz 
Athéné haragját idézte fel valamennyiükre, amikor az istennő 
templomából erőszakkal elhurcolta Kasszandrát. Ezt hallva a görögök 
maguk akarták halállal büntetni Oileusz fiát, de ez az oltárhoz menekült, 
és ott maradt, amíg társai haragja elmúlt. 


Kalkhasz nem vállalta a hajóutat az istenek haragjától sújtott 
görögökkel. Gyalog ment Kolophónba, de ő se kerülte el a halált. Az volt a 
jóslat felőle, hogy addig él, amíg magánál bölcsebb jövendőmondóra nem 
talál. A közeli Klaroszban élt Mopszosz, Apollón és Mantó fia, Teiresziasz 
unokája, akihez messze földről jártak az emberek jóslatért. Teiresziasz 
unokája szívesen fogadta Kalkhaszt, de csak azért, hogy összemérje vele 
tudását. 


Egy vadfügefa állt a közelben. 

- Hány füge terem rajta? - kérdezte Kalkhasz, mire Mopszosz így 
felelt: 

- Tízezer szem, meg két teljes véka és azonfelül még egy szem. 

Hát amikor lemérték a fügefa termését, pontosan annyi volt. Ekkor 
Mopszosz egy hasas kocára mutatott, és föltette Kalkhasznak a kérdést: 

- Hány malaca lesz, és mikor fog megelleni? 

-Nyolc - mondta röviden Kalkhasz, de Mopszosz gúnyosan 
mosolygott, és így szólt: 

- Messze jár az igazságtól Kalkhasz jóslata! Én, Apollón és Mantó 
gyermeke, világosabban látom a jövőt: nem nyolc, hanem kilenc malacot 
fog elleni a koca, mégpedig holnap, pontosan a hatodik órában, és 
valamennyi kis kan lesz. 


S minthogy Mopszosznak megint igaza volt, Kalkhasz belehalt 
szégyenébe és bánatába. így lett vége a híres jósnak, aki idáig a jövendő 
annyi félelmetes titkát tárta fel a görögök előtt. 

Még mielőtt felszedték volna a horgonyt, a görög vezéreket Atreusz 
két fiának a viszálya osztotta meg: Menelaosz, miután Helenét felvette 
hajójára, türelmetlenül kívánkozott már haza, de Agamemnón azt 
tanácsolta, hogy előbb Paliasz Athénének mutassanak be engesztelő 
áldozatot. így Diomédész, Nesztor és Menelaosz előreindultak, mások 
Agamemnónnal visszamaradtak, majd Tenedosz érintésével hajóztak 
tovább. 


Neoptolemosz, Thetisz tanácsára, még két napig időzött Tenedosz 
szigetén, így elkerülte a vihart, amelyet Ténosz szigete körül Pallasz 
Athéné támasztott, hogy Aiasz bűne miatt szétszórja a görögök hajóit a 
tengeren. Hosszú kerülővel el is jutott apja hazájába, csak évek múltán 
érte utol a büntetés, amiért könyörtelenül bánt Trója védtelenül maradt, 
agg királyával. Péleusz halála után egy ideig ő uralkodott Phthiában, s 
Menelaosz és Helené leányát, Hermionét vette feleségül. De egyszer 
fölkerekedett, és elment Delphoiba, hogy magától Ápollóntól kérje 
számon apja korai halálát, sőt lázadó lélekkel tüzet vetett a szentélyre. 
Ekkor Apollón papja az oltár mellett ölte meg, mint ahogy Neoptolemosz 
is az oltár mellett döfte le Priamoszt. 


A hazatérő görögök közül először magát Aiaszt érte utol az istenek 
büntető keze. Hajójára tüzes mennykövet vetett Pallasz Athéné, Aiasz 
még felkapaszkodott egy sziklára, de mikor avval dicsekedett, hogy az 
istennő akaratával dacolva mentette ki életét a hajótörésből, Poszeidón a 
sziklát háromágú szigonyával széthasította. Oileusz fia a tengerbe zuhant, 
és a habok közt lelte halálát. 


Diomédész és Nesztor szerencsésen hazaértek, de csak Nesztor 
maradhatott meg békén Püloszban. Diomédész hűtlenségen érte 
feleségét, ezért elbujdosott Argoszból, előbb nagyapját, Oineuszt kereste 
fel Kalüdónban, majd Itáliába vetődött, és itt Daunosz királyt segítette 
meg ellenségeivel szemben. Daunosz leánya kezét és termékeny földjének 
egy részét adta neki jutalmul. 


Idomeneusz, Kréta királya, amikor hajója viharba került, megfogadta 
Poszeidónnak, hogy ha épségben hazaér, azt áldozza fel neki, ami 
otthonában először kerül a szeme elé. Hát alighogy partot ért Kréta 
szigetén, saját fia jött eléje, hogy elsőnek üdvözölje. Idomeneusz nem 
merte megszegni fogadalmát, s feláldozta gyermekét Poszeidón oltárán. 


Az istenek megharagudtak, és a király bűnéért az egész szigetet pusztító 
járvánnyal sújtották. Ekkor a nép fellázadt ellene, és elűzte hazájából; 
Idomeneusz földönfutó lett, előbb Itáliában keresett menedéket, majd 
visszatért Ázsiába, és Kolophónban érte utol a halál. 


Sok görög hőst sodort halálos veszélybe Naupliosz bosszúja. Fia, 
Palamédész méltatlan halálát nem tudva feledni, csapdát állított a 
hazatérőknek. Mikor Euboia körül jártak a hajók, Naupliosz jelzőtüzet 
gyújtott a Kaphéreus-fokon. A hajósok azt hitték, hogy biztos kikötő vár 
ott rájuk, de amikor odahajóztak, a sziklás hegyoldalba ütköztek a hajók, 
és recsegve-ropogva darabokra törtek. Volt, aki ott pusztult, volt, akit 
kitűzött céljától messzire térített a tengerár. 


Philoktétészt hazájában, Meliboiában lázadás fogadta, ezért az itáliai 
Krimisszában telepedett le. Itt bolyongása emlékére Apollónnak szentelt 
templomot, s az istennek ajánlotta fel fogadalmi ajándékul híres íját, 
amelyet Héraklésztól örökölt. 


Öt hajójával nyolc évig bolyongott Menelaosz is, de mindenütt 
szerencse kísérte. Már elérte Szunion hegyfokát Attikában, amikor a 
vihar Kréta szigetéig sodorta, majd innen is továbbhajózott, járt Ciprus 
szigetén, bejárta Föníciát, Egyiptomot és Líbiát, ahol háromszor ellik 
évente a juh, s a mesés gazdagságú vidékeken mindenütt újabb kincseket 
gyűjtött a Trójából magával hozott hadizsákmány mellé. De Egyiptomban 
elfelejtett áldozatot bemutatni az isteneknek, ezért Pharosz szigetén húsz 
napig kellett tétlenül várakoznia, nem kapott kedvező szelet, amely 
továbbrepítse a hajókat. Elfogyott már az élelem a hajókon, Menelaosz 
társai halászatra fanyalodtak, hogy elverjék az éhségüket, ő maga pedig 
mély gondba merülve, egyedül ődöngött a parton. 


Ekkor megszánta őt Eidotheé, Próteusznak, a tenger öreg istenének a 
leánya, hozzálépett, és megszólította: 

- Miért hagyod el magadat ennyire, idegen? Talán még örömet is 
találsz a bajban, hogy itt tespedsz a szigeten, ahelyett, hogy segítség után 
néznél, pedig már társaid is türelmetlen szívvel várják az indulást. 


- Mennék én szívesen - kapott a szón Menelaosz -, csak tudnám, hogy 
melyik isten tart vissza itt, és hogyan tudnám kiengesztelni. De te 
istennőnek látszol, és az istenek mindent tudnak, adj tehát tanácsot! 


- Az én apám Próteusz, a halhatatlan egyiptomi isten, aki ismeri a 
tenger minden mélységét, és csak Poszeidón az, aki felette áll - felelte 
Eidotheé, és még hozzátette: - Ha rám hallgatsz, ő majd elmondja, amit 
tudnod kell. Csak állj lesbe, és fogd el, amikor kijön a tenger partjára, de 


megmondom előre, hogy nem lesz könnyű dolgod, mert ha menekülni 
akar, mindenféle alakot képes ölteni: állattá és vízzé és tűzzé változik, 
csak hogy kibújjon a markodból. Válassz ki három derék legényt társaid 
közül, és légy itt holnap időben, Próteusz délfelé jön ki megszámolni a 
fókáit, aztán lefekszik és elalszik, mint a pásztor a juhok között. Akkor 
kell gyorsan cselekedned. 


Szólt és eltűnt a tenger habjaiban az istennő. Menelaosz visszament a 
hajókhoz, de másnap, alighogy feltűnt a rózsásujjú Hajnal, három jó 
társával visszatért oda, ahol Eidotheével találkozott. Nem kellett sokáig 
várakozniuk, felbukkant az istennő a habokból újra. Négy frissen nyúzott 
fóka bőrét tartotta a kezében, négy fekvőhelyet kapart a homokba, 
azokba fektette Menelaoszt és társait, majd a négy fókabőrrel letakarta 
őket. Senki nem mondta volna, hogy nem négy valódi fóka hever a 
tengerparton. Csak nehéz volt a fókabűzt elviselniük, de az istennő ezen 
is segített: illatos ambrosziát cseppentett az orruk alá, hogy türelemmel 
várják ki az idejüket. 

Mikor már magasan járt a Nap, bukdácsoltak kifelé a fókák csapatostul 
a tengerből, és sorban lefeküdtek a parti homokba. Délben kijött a vízből 
az öreg Próteusz is, elégedetten legeltette szemét a kövér fókákon, 
megszámlálta őket, Menelaoszt és három társát is hozzászámította, 
azután maga is leheveredett közéjük. Ezt várta csak Menelaosz, társaival 
rávetette magát a tenger öregjére, de az se felejtette még el ravasz 
tudományát, előbb oroszlánná, majd sorra sárkánykígyóvá, párduccá, 
ártánnyá változott, szétfolyt, mint a víz, és végül mint lombos fa 
nyújtotta a magasba ágait. De Menelaosz nem engedte ki marka 
szorításából, és izmos társai is segítettek. 


Kimerültén szólt végre az öreg: 


- Áruld el, Atreusz fia, melyik isten oktatott ki e cselre, s ha már így 
történt, mondd meg, mit akarsz tőlem! 

- Tudod te magad is, öreg - felelte Menelaosz. - S mert az istenek 
mindent tudnak, ne titkold, melyik isten tart vissza itt, és hogyan 
juthatnék haza! 

Próteusz nem vonta meg a tanácsot Menelaosztól: 

- Zeusznak és a többi istennek kellett volna áldozatot bemutatnod, 
hogy szerencsésen hazaérj. De még jóváteheted, amit mulasztottál; térj 
vissza Egyiptom szent folyamához, és ott áldozz hekatombát az 
isteneknek, akkor majd haza fognak segíteni! 

Menelaosz ekkor társai felől kérdezte a mindentudó öreget, az nem 


titkolt semmit, elmondta, ki pusztult el útközben, ki ért szerencsésen 
haza, ki bolyong még hazátlanul, és kit ért utol otthonában végzete. 
Akkor tudta meg Menelaosz, hogy Odüsszeuszt még Ogügié szigetén 
tartja vissza Kalüpszó, Agamemnónt Héra hazasegítette, de hazatérése 
napján szörnyű halállal halt meg. 


Menelaosz keserű könnyeket hullatott bátyja sorsán, még Próteusz 
vigasztalta, s feltárta a jövőt előtte: 


- Reád halhatatlanság vár, isteni Menelaosz, a földkerekség szélére, 
Elüszion boldog mezejére fognak küldeni az istenek, ahol a szőke 
Rhadamanthüsz uralkodik, ahol könnyű élet vár az emberekre, ahol nem 
esik hó, és nincs vihar, sem záporeső soha, hanem csak a Zephürosz lágy 
fuvalmait engedi oda Okeanosz, hogy az emberek új erőre kapjanak tőle. 
Ez lesz a te sorsod, mert Helené a te feleséged, és így Zeusz veje vagy 
magad is. 

Így ígért halhatatlanságot Próteusz Menelaosznak, de azt még a 
hazatérés gondja emésztette. Miután a tengeri öreg leszállt a habokba, ő 
visszatért a hajókhoz. Az éjszakát még ott töltötték, majd hajnalban 
felvonták a vitorlákat, az evezősök az evezőpadokra ültek, és elindultak 
oda, ahonnét húsz nappal korábban Pharosz szigetére érkeztek. Egyiptom 
szent folyója, az égből eredő Nílus partján fényes áldozatot mutatott be 
Menelaosz, és evvel kiengesztelte a haragvó isteneket. Még jelképes 
sírhalmot emelt Agamemnón emlékére, azután ismét hajóra szállt. Az 
istenek kedvező szelet adtak, és így hamar hazaérkezett Spártába, ahol 
még sokáig boldogan élt Helenével. 


Evek-évszázadok múltak el azután, és az emberek nehezen tudtak 
beletörődni, hogy Helené, aki annyi szenvedést okozott a görögöknek és a 
trójaiaknak egyaránt, Menelaosztól bocsánatot, a halhatatlan istenektől 
pedig hosszú, boldog életet nyerhetett. Volt, aki azt mondta, hogy nem 
Helené, hanem Aphrodité, a szépség és szerelem ellenállhatatlan, 
kegyetlen istennője idézte fel a tengernyi szenvedést az emberekre. 
Mások meg azt híresztelték, hogy nem is Helenét szöktette meg Parisz, 
hanem csak egy fényes ködből szőtt, csalfa álomképet vitt magával 
Spártából, az igazi Helené ezalatt Egyiptomban rejtőzött, és minden 
csábítással szemben megőrizte hűségét férjével szemben. De ezt maga 
Menelaosz is csak akkor tudta meg, mikor Trója alól hazatérőben 
Egyiptomba vetődött, és itt rátalált feleségére. 


ORESZTÉSZ 


Míg Argosz és Mükéné királya, Agamemnón, a görög seregek élén 
Tróját ostromolta, odahaza, magas palotája tetején állandóan őrség leste 
a megbeszélt jeladást. S mikor Priamosz városa elesett, az Ida hegyén 
őrtüzet raktak Agamemnón emberei, amelynek lángja Lémnoszig 
világított; ezt látva, a szigetre kirendelt őrség is magas tüzet gyújtott, 
amelyet az Athosz hegyéről is látni lehetett. így adták át egymásnak a 
fényjelet a szigetek és a hegyormok, amíg a Kithairón ormán és végül 
Argosz tőszomszédságában, az Arakhnaion hegyen lobbant fel az örömhír 
aranyfényével a fáklya. 

Ezt már a királyi palota tetején virrasztó őr is megpillantotta, és 
boldogan adta hírül Klütaimnésztra királynénak, hogy a görögök 
győzelmével véget ért a trójai háború, Agamemnón diadallal közeledik 
székvárosához. 


A sokat tapasztalt vének bizonytalankodva fogadták a hírt. A 
várakozás tíz hosszú esztendeje alatt annyi csalódás érte már a várost, 
hogy nem könnyen hitték el reményeik valóra válását. De hamarosan 
megérkezett Agamemnón előreküldött hírnöke, s meghatottan hordozva 
körül tekintetét rég nem látott szülővárosán, fennszóval hirdette ki a 
győzelmet, hogy az egész nép meghallja: 

- Te fényes palota, ti kedves háztetők, a nap sugarában ragyogó 
istenszobrok, fogadjátok ünnepi díszben a hosszú távoliét után hazatérő 
királyt, hiszen sötét éjszakátokra Agamemnón érkezése derít 
világosságot. Jó véget ért a háború, feledjük a sok szenvedést, és ma ne 
gyászoljuk halottainkat se, hiszen úgysem tudjuk őket feltámasztani! 
Örüljön a győzelemnek, aki él: bevettük Tróját, és ősi szokás szerint 
fogadalmi ajándékokat helyezünk el a görög föld templomaiban! Dicsérje 
a várost és a vezéreket, aki hallja ezt, és magasztalja Zeuszt, mert nekünk 
ajándékozta a győzelmet! 


Kilépett a palotából Klütaimnésztra, és színlelt örömmel mondta a 
hírnöknek: 

- Jelentsd férjemnek, hogy minden készen áll fogadására, siessen 
városába, ahol látására vágyakozik mindenki, s felesége várja, hűségesen, 
mint a házőrző kutya! 


Szólt, és visszatért a palotába. A kapu előtt gyülekező vének csak 


maguk között mondogatták: 


- Diké, az igazság istenasszonya a füstös kunyhóban is világít, mert 
csak az igaz életet becsüli, de elhagyja az arannyal díszített palotát, ha 
gonoszul cselekvő kezek bemocskolják. 


Közben megérkezett harci szekerén Agamemnón, mellette állt 
Kasszandra, Priamosz leánya. És a vének üdvözlő szavaiból kihallotta a 
figyelmeztetést a király: 

- Ha majd számba veszi nyáját a nép pásztora, lesz ideje, hogy maga 
ítélje meg, ki vigyázott távollétében hűségesen a házra, és ki nem. 

De első szava az isteneket illette, akik megadták neki a győzelmet 
Trója felett, és szerencsésen hazasegítették. Azután felelt csak a 
véneknek: 


- Majd a népgyűlésen mindent megvitathatunk, s amit rendben 
találunk, azt megerősítjük, hogy fennmaradjon továbbra is, de ha 
gyógyítani kell, égetni és vágni fogunk, mint a gondos orvos, hogy 
elhárítsuk a bajt a város felől. 

Szolgálói kíséretében lépett férje elé Klütaimnésztra, térdre borult 
előtte, és lelkendezve üdvözölte, alig fogyott ki a szóból: 


- Argosz polgárai, előttetek se szégyellem nyíltan megvallani 
szeretetemet férjem iránt, hiszen olyan régen vágyódom utána, és annyi 
kósza hír riasztott azóta, hogy ő eltávozott. Hányszor jelentették nekem, 
hogy sebet kapott, ha mindannyiszor igazat mondott volna a hír, 
halászhálónál is több lyuk tátongana a testén! S halála hírére hányszor 
kíséreltem már meg az öngyilkosságot, ne is csodáld, uram, hogy nem áll 
most mellettem úgy, amint illenék, Oresztész, a kettőnk szerelmének 
záloga. Régi fegyvertársad, a phókiszi Sztrophiosz vette őt magához, attól 
tartva, hogy halálod hírére lázadás üt ki a városban. Engemet ezalatt 
nyugtalan álmomból még a szúnyog zümmögése is felriasztott, de most 
már véget értek az aggodalom kínjai, köszöntelek, mint a reményvesztett 
hajós, ha megpillantja a földet, vihar után a feltűnő napot, vagy a szomjú 
vándor, ha forrásra talál. Szállj le hát harci szekeredről, de győztes 
lábadat, amellyel Tróját eltiportad, ne helyezd a puszta földre! Szolgálók, 
mit késlekedtek? Terítsétek a bíborszőnyeget lába elé! 


Kelletlenül hallgatta Agamemnón. 


-Jó soká beszéltél, Léda leánya, mintha csak hosszú távollétemhez 
akarnád mérni a szót - felelt feleségének, s vonakodva tette hozzá: - 
Barbár királyokat szokás térdre hullva köszönteni, tisztelj csak, mint 


ember az embert, de az istenek féltékenységét ne hívjuk ki magunk ellen! 
Ezért nem lépek a bíborszőnyegre sem: az boldog, aki a szerencsében is 
mértéket tud tartani. 


De Klütaimnésztra nem tágított: 
- Mit gondolsz, ha Priamosz győzött volna, mértéket tartana-e ő is? 


Végül is engedett Agamemnón felesége unszolásának, de megoldott 
saruval lépett a bíborszőnyegre, melyet a szolgálók a palota kapujától 
egészen a harci szekérig terítettek ki előtte. S mielőtt elindult volna a 
palota felé, még Kasszandrát mutatta be feleségének: 


- Fogadd jóindulatúan ezt az idegen leányt, mert az isten is arra tekint 
jóindulatúan, aki szelíden bánik az alája vetettekkel! Senki se viseli 
szívesen a rabszolgaság jármát, márpedig őt a hadizsákmányból adta 
nekem a sereg, sok drága kincs közül kiválasztott virág gyanánt. 


Megvetően mérte végig Klütaimnésztra a rabszolgasorsra jutott trójai 
király leányt, majd durván sürgette, hogy lépjen le ő is a szekérről, és 
kövesse a palotába. 

- Még jól jártál, hogy a mi házunkba kerültél - mondta sértő 
szándékkal a királyné. - Mert nyersebben bánik szolgáival az, aki 
váratlanul gazdagodik meg, míg a mi királyi házunkban meglesz 
mindened, ami az engedelmes szolgának kijár. 


Rá se hederített e szavakra Kasszandra, mintha nem is értene görögül. 
S míg a királyné türelmét vesztve ment be Agamemnón után a palotába, 
mindentudó tekintettel nézett körül. Nem volt előtte titok a múlt, és 
világosan látta a jövőt. Az argoszi vének csodálkozva hallgatták, hogy az 
idegen leány Apollónt szólítja, és félelmetes látomásában mindazt felidézi 
újra, ami e falak között valaha is történt. Szörnyű emlékeket ébresztettek 
a töredezett szavak, de a vének kénytelenek voltak elismerni, hogy 
Kasszandra igazat beszél. 


Véres testvérviszály tanúi voltak ezek a falak. Pelopsz fiai, Atreusz és 
Thüesztész vetélkedtek az uralomért, amelyet a jóslat egy aranygyapjas 
bárány birtokához fűzött. Thüesztész elcsábította Atreusz feleségét, 
Aeropét, segítségével megszerezte az arany gyapjas bárányt, és evvel 
együtt a királyi hatalmat. Zeusz égi jellel figyelmeztette az embereket, 
hogy megfordult az igazság: a Keletet a Nyugattal fölcserélve, 
megfordította a Nap és a csillagok pályáját, mire az emberek észbe 
kaptak, és helyreállították Atreusznak, Pelopsz elsőszülött fiának jogait. 
Atreusz ezután kegyetlen bosszút állt testvérén. Leölte Thüesztész 
gyermekeit, és feltálalta őket a mit sem sejtő apának. Csak a még 


csecsemő Aigiszthosz menekült meg Thüesztész szörnyű lakomája elől. S 
mert Kaszszandra híven idézte fel a múltat, rettegéssel töltötte el az 
argoszi vének szívét akkor is, amikor a jövőt tárta fel, sőt saját 
aggodalmaikat erősítette meg a jóslat, hiszen maguk is látták, hogy 
Agamemnón távollétében Aigiszthoszt fogadta bizalmába Klütaimnésztra. 


- A kétlábú nőstény oroszlán hitvány farkassal szövetkezett, amíg 
messze járt a nemes hím, és Agamemnón után engemet is meg fog ölni - 
jelentette ki a leány, leszállva a harci szekérről. - De nekem nincs már 
miért ragaszkodnom az élethez. Láttam Trója bukását, és most azok felett 
ítélnek az istenek, akik szülővárosomat elpusztították. Hádész kapuja 
gyanánt üdvözlöm e palota kapuját, belépek rajta, és vállalom a halált! 


Szólt, és belépett a palotába, de a kapuból még egyszer visszafordult, 
hogy a távoli jövő fátylát fellebbentse, ahogyan Apollón látnia engedte: 


- Az én halálomért egy asszony fog meghalni, s a gonosz feleség által 
elveszejtett férfiért egy férfi! 


Még magukhoz sem tértek rémületükből az argoszi vének, amikor 
Agamemnón halálsikolyát hallották belülről: Klütaimnésztra ezüstkádban 
készített fürdőt a számára, de mikor belépett - mint halászhálót a 
halakra -, köntösét borította rá, és bárddal halálra sújtotta. Utána 
megölte a védtelenül maradt Kasszandrát is, s mikor gyilkos tettéért 
számkivetéssel fenyegette a nép, arcátlanul védekezett: 


- Engemet kiátkoznátok, de Agamemnónt senki se kárhoztatta, mikor 
leányunk, Iphigeneia életét feláldozta! De én nem félek tőletek, amíg 
mellettem áll Aigiszthosz, hívebb uram ő Agamemnónnál, aki Trója alatt 
Khrüszéiszt fogadta sátrába, s lám, most is ezt a rabszolgalányt hozta 
haza magával! 


A gyáva Aigiszthosz, mint a tyúk mellett dicsekvő kakas, csak most 
merészkedett elő, s fennhéjázva hangoztatta, hogy beteljesedett az átok, 
amelyet Thüesztész mondott ki Atreusz utódaira. Fegyveres csapat vette 
körül, s így a nép se hozzá, se Klütaimnésztrához nem nyúlhatott, csak 
maguk között zúgolódtak az emberek, hogy a zsarnokság uralma 
kezdődik el a városban. 


Senki se szenvedett többet e zsarnokság alatt, mint Agamemnón 
leánya, Elektra, ki halála után is hú maradt apjához, s ezért anyja, 
Klütaimnésztra cselédsorban tartotta. Egyetlen reménye az volt, hogy 
Oresztész hazatér, és bosszút áll apja haláláért, őt pedig kimenti 
megalázó helyzetéből. Amiben ő reménykedett, örökös nyugtalansággal 
töltötte el Klütaimnésztrát és bűntársát, Aigiszthoszt. 


Egy éjszaka azt látta álmában Klütaimnésztra, hogy sárkány kígyót 
szült, bepólyálta, és kebléhez emelte, s az anyatejjel együtt vére is 
kicsordult. Hangos sikoltozással ébredt álmából a királyné, az odasiető 
szolgálók fáklyát gyújtottak, de hiába oszlott el a homály, nem oszlott el a 
nyugtalanság Klütaimnésztra szívében. Hogy kiengesztelje Agamemnón 
árnyát, italáldozatot küldött a sírjához a szolgálókkal és Elektrával, akit 
királyleány létére saját anyja a szolgálók közé számított. 

Azon a napon érkezett meg Oresztész, aki hű barátjával, Püladésszal, 
Sztrophiosz fiával együtt kereste fel hosszú távoliét után atyja egykori 
székhelyét. Apollón parancsára jött, mert az isten elérkezettnek látta az 
időt, hogy a fiú bosszút álljon atyja haláláért. 

Titkon lopózott a két hű barát a városba, először Agamemnón sírjához 
zarándokoltak, és ott Oresztész - halotti áldozatul - hajának egy levágott 
fürtjét helyezte el. Amikor észrevették az italáldozatot hozó szolgálókat, 
elrejtőztek, bár Oresztész mindjárt felismerte a nők között Élektrát, de 
úgy gondolta, hogy senkinek nem árulja el kilétét, amíg ki nem 
tapasztalja a helyzetet. így rejtekhelyéből figyelte az áldozást, s hallgatta 
ki Elektra panaszát, aki azt se tudta, mivel sérti meg jobban apja 
árnyékát, ha megvonja tőle az italáldozatot, vagy ha a sírra önti, hiszen a 
gyilkos asszony volt az, aki rábízta a korsót. Végül is átadta halott 
apjának az italáldozatot, de nem Klütaimnésztra engesztelő könyörgését 
közvetítette, hanem miközben a bort a sírra öntötte a korsóból, 
Hermészhez, az alvilági istenekhez és apja szelleméhez így imádkozott: 

- Könyörülj rajtam, atyám, és a kedves Oresztészen, hogy végre 
otthonra leljünk otthonunkban, mert most hontalanok vagyunk, mint az 
áruba bocsátott rabszolgák. Oresztész földönfutó, magam meg a cselédek 
között élek. Hallgass meg, atyám, térjen haza Oresztész szerencsésen, 
gyilkosaidat pedig érje utol a bosszú érdemük szerint! 

Alighogy bevégezte imáját, és levágott hajfürtjét készült elhelyezni a 
síron, amikor megakadt a szeme a másik hajfürtön, amelyet Oresztész 
tett oda az imént, s meglepetten vette észre, hogy a két hajfürt mennyire 
hasonlít egymásra. 

- Oresztész küldte, vagy éppen ő járt volna itt? - tűnődött kétség és 
remény között. A szolgálók nem tudtak felelni a kérdésre, de Oresztész 
előlépett rejtekhelyéről, bizonyságul mutatta ruháját, amelyet maga 
Elektra készített számára, vadászjelenet képét szőve a kelmébe. Elektra 
már-már hangos ujjongással üdvözölte volna, de  Oresztész 
lecsendesítette: 


- Tartsuk még magunkban a viszontlátás örömét - és csak a hű 
szolgálókat avatva be a titokba, töviről hegyire megbeszélték a cselt, 
amelynek segítségével Oresztész, Apollón parancsát és Elektra hő 
kívánságát teljesítve, végrehajtja a bosszú tervét. 

Úgy is tettek, ahogyan kitervelték. Oresztész és Püladész mint 
messziről jött vándorok kopogtattak a palota kapuján, phókiszi 
nyelvjárásban szóltak a kapu őréhez, s Aigiszthoszt keresték. Mint 
mondták, üzenetet hoztak neki és feleségének. Klütaimnésztra sietett 
eléjük. 

- Dauliszi vándor vagyok, Phókiszból jövök e barátommal itt - kezdte 
Oresztész. - Útközben egy idegen szólított meg, a  phókiszi 
Sztrophiosznak mondta magát, s látva, hogy könnyű teherrel a vállunkon 
Argosz felé igyekszünk, ránk bízta, jelentsük Oresztész szüleinek, hogy 
gyermekük meghalt, s hazaútban vigyük meg neki a választ, haza 
kívánják-e szállítani hamvait, vagy nyugodjék-e örökre a földben, amely 
haláláig vendégül fogadta. 

Színlelt gyásszal hallgatta a hírt Klütaimnésztra, de szívből csak 
egykori dajkája, Kilissza siratta meg Oresztészt. Aigiszthosz meg éppen 
azért sietett elő, mert biztosat akart hallani: vajon a hírhozó maga volt-e 
Oresztész halálának a tanúja, vagy csak bizonytalan szóbeszédet hallott 
maga is. De vesztére vonult félre a palotában a két vándorral, hogy 
kifaggassa őket: Oresztész előrántotta ruhája alá rejtett kardját, és 
Aigiszthoszt három csapással halálra sújtotta. 


A szolgák jajveszékelésére sietett oda Klütaimnésztra; Oresztész már 
éppen őt akarta felkeresni, s felforrt a düh benne, amikor látta, hogy 
milyen keservesen siratja Aigiszthoszt. 


- Ezt szereted, ugye? Hát majd közös sírban fekhetsz vele! 


Akkor már felismerte a helyzetet Klütaimnésztra, és könyörögve 
fordult a bosszúállóhoz: 


- Kíméld meg az életemet, fiam, hiszen én szültelek, én tápláltalak! 


Megrendülten eresztette le kardját Oresztész, anyja keblére pillantva, 
s kétségbeesetten fordult barátjához: 


- Mit tegyek, Püladész? Nem merem anyámra emelni kardomat! 
De Püladész Apollón jóslatára figyelmeztette: 


- Az istenek parancsát teljesíteni kell, bárki legyen inkább ellenséges, 
csak ők ne! 


Erőt vett ellágyulásán Oresztész, s magát is biztatta, amikor 


Klütaimnésztrának még egyszer szemére vetette bűnét: 


- Mellette terítelek le, hiszen életedben is többre tartottad apámnál. 
Aludj hát mellette örökké, hiszen szereted őt, és gyűlölöd, akit szeretned 
illett volna! 


De mikor végrehajtotta Apollón kemény parancsát, és apja haláláért 
anyján állt bosszút Oresztész, elborzadva látta saját tettét. Hiába vette 
körül a nép bizalma. 


- Helyesen cselekedtél, és ne vádold magadat tovább! Az egész várost 
szabadítottad fel, amikor két ilyen sárkánykígyó fejét levágtad! - 
mondogatták, de Oresztész már csak az Erinnüszeket látta, az anyja 
kiontott véréből támadó bosszúálló istennőket: sötét lepelbe burkolóztak, 
és hajfürtjeik közé kígyók fonódtak. 

Oresztész hiába menekült előlük, mindenütt a nyomában voltak, mint 
a csaholó ebek, ha a vadat űzik. Delphoiba, Apollón szentélyébe is 
követték, ahol Oresztész tisztulást keresett a vérbűntől; Püthia, a papnő 
visszaborzadt tőlük. Maga Apollón is csak egy kis időre tudott 
pártfogoltjának nyugalmat szerezni; mély álmot borított üldözőire, s míg 
ezek a Föld köldöke köré épült szentélyben horkoltak, öccsére, 
Hermészre, az istenek követére bízta Oresztészt, vezesse Athénbe, Pallasz 
Athéné szobrához, hogy az istennő szerezzen neki feloldozást. 


Alighogy Hermész vezetésével eltávozott  Oresztész Apollón 
szentélyéből, megjelent Klütaimnésztra árnya, és keserű szemrehányással 
ébresztette az Erinnüszeket: 


- Ti mélyen alusztok, s azalatt Oresztész, mint őz a hálóból, elmenekült 
előletek! 


Nyögve ébredeztek mély álmukból az Erinnüszek, s az üldözött nem 
volt már sehol. Apollón állt velük szemben, és fenyegetően emelte rájuk 
felajzott aranyiját: 

- Takarodjatok az én házamból, ha nem akartok ezüstnyilaimmal 
megismerkedni! Nem az én szentélyem, hanem a vérengző oroszlán 
barlangja volna illő tanyátok! 


De az Erinnüszek szembeszegültek vele. 


- Nemcsak bűntársa vagy annak, akit mi üldözünk - mondták 
Apollónnak -, hanem te vagy a főbűnös, mert a te jóslatod biztatta őt fel 
az anyagyilkosságra! 


- Igen, én adtam neki azt a jóslatot, hogy bosszút kell állnia apjáért! - 
felelte Apollón. 


Heves szóváltás támadt erre Apollón és az Erinnüszek között. 

- Mi üldözzük el a háztól az anyagyilkost! - vallották magukról az 
Erinnüszek. 

- Hát az asszonnyal mi legyen, aki férjét gyilkolta meg? - szegezte 
szembe a kérdést Apollón. 


- Nem vérrokonát öli meg az ilyen - felelték közömbösen a bosszúálló 
istennők. 


De ebbe már Apollón nem nyugodott bele: 


- Hát ennyire lekicsinylitek a házastársi köteléket, amelyet Héra és 
Zeusz szentelnek meg? Aphrodité hatalmát semmisíti meg az ilyen 
érvelés, holott semmi sem kedvesebb az embereknek az ő ajándékánál. 
Ha ilyen könnyen veszitek a hitvestárs meggyilkolását, nincs jogotok 
Oresztészt sem üldöznötök! 


Eltávoztak az Erinnüszek Delphoiből, de mint vérszomjas kopók 
tovább szimatoltak az üldözött vad nyoma után. Athénben érték utol, 
alighogy Oresztész felért az Akropoliszra, és leborult Pallasz Athéné 
szobra előtt. Oresztész kezén akkor már meghalványodott a kiontott vér 
szennye, s miután Apollón szentélyében keresztülment az első 
megtisztító szertartáson, szabad volt az istennő szobrához közelednie és 
szóra nyitnia ajkát. 

Az Erinnüszek fenyegetően vették körül, de Oresztész nem tekintett 
föl rájuk, buzgó imába merült, és Pallasz Athénét hívta. Az istennő 
meghallgatta az imát, pedig messze járt: a Szkamandrosz partján, ahol 
éppen birtokba vette azt a földet, amelyet a görögök Trója legyőzése után 
a fegyverrel megszerzett területből neki szenteltek. Hallotta a vádat, 
amelyet az Erinnüszek emeltek Oresztész ellen, és meghallgatta Oresztész 
védekezését, meg azt is tudomásul vette, hogy Apollón tanácsára fordult 
az üldözött az ő segítségéhez. Hamarosan megérkezett maga Phoibosz 
Apollón is, hogy pártfogoltja mellett tanúskodjék. Ilyen súlyos perben az 
istennő se vállalta maga az ítélkezést, meg aztán az Erinnüszeket sem 
akarta városa ellen ingerelni. Olyan lépésre határozta el magát, amellyel 
az embereknek is örök időkre példát mutatott. , Arész dombjára", az 
Areoszpagoszra a város legbölcsebb polgárait hívta össze - azóta is ott ült 
össze mindig vérbűnben ítélni Athén legfelső bírósága, az areopág. Az 
ítéletet titkos szavazással hozták, ha a szavazatok egyenlően oszlottak 
meg, az a vádlott felmentését jelentette. 


Oresztész perében ült össze először ez az ítélőszék, ezért Pallasz 
Athéné maga oktatta ki a bírákat a törvénykezés rendjére. Ezután sorra 


az urnához járultak. Pallasz Athéné vetette be utoljára a szavazókövét, s 
miután megszámlálták a szavazatokat, kitűnt, hogy azok egyenlően 
oszlottak meg. így az ítélet felmentette Oresztészt, aki most hűséget 
fogadva az istennőnek és városának, Athénnek, boldogan távozott. 


Csak az Erinnüszek zúgolódtak megszégyenülten és haraggal az új 
istenek ellen, akik eltörölve az ősi rendet, a bosszúállás jogát kicsavarták 
a kezükből. De Pallasz Athéné őket is kiengesztelte: saját temploma 
közelében jelölte ki szentélyüket s ezzel együtt helyüket az állam 
rendjében. Mert a bosszú helyébe az igazságszolgáltatás lépett, a 
megtorlás helyébe, amely új megtorlást szül mindig, a törvény, amelynek 
őrzésére igazságos bírákat rendelt az istennő. És az Erinnüszek is új nevet 
kaptak:  Eumeniszek lettek, azaz  ,jóakaratú istennők", akik 
megszilárdítják az állam rendjét, és a város virágzását segítik. 

- Pallasz Athéné és Apollón Loxiasz és a beteljesedő harmadik nagy 
isten, Zeusz jóvoltából hazatérhetek hát szülőhazámba, Argoszba, és 
átvehetem apám örökét! - ujjongott hálatelt szívvel Oresztész, s már 
útnak indult, amikor hátratekintve, látnia kellett, hogy még nem értek 
véget szenvedései. Az Erinnüszek fekete csapata megoszlott, egy részük 
alávetette magát az athéni bírák döntésének, és elfogadta a 
megtiszteltetést, amelyben Pallasz Athéné részesítette őket, más részük 
azonban az Athénből távozó Oresztész nyomába szegődött, és nem 
hagyott fel az őrjítő csaholással. 


A bűntudat mardosó kínjaitól betegen kereste föl újra Apollón 
szentélyét Delphoiban Oresztész. Háromlábú aranyszékén ülve hirdetett 
jóslatot Apollón papnője, a Püthia: akkor nyeri el a teljes gyógyulást 
Oresztész, ha elhozza a tauroszok földjéről Artemisz nem emberkéz által 
faragott, égből hullott szobrát, és elviszi Athénbe. 


Messze északon, a Fekete-tengerbe nyúló félszigeten laktak a 
tauroszok, s nemhiába hívták így, azaz , bikáknak" őket: kegyetlen erejű 
és vad természetű emberek voltak, akik csak a háborúban és a 
zsákmányban lelték örömüket. A legyőzött ellenfél életét nem kímélték, a 
hadifoglyok fejét magas karóba húzták, s örültek, ha minél több koponya 
vette körül a kéményt, mert azt tartották, hogy ezek megvédik a házat az 
ártó szellemektől. Ha hajótörött menekült hozzájuk, Artemisznek 
áldozták fel, s különösen így tettek minden göröggel, aki a kezük közé 
került. 


A hű Püladész kész volt minden veszélyben osztozni barátjával, és ide 
is elkísérte. Baj nélkül suhant át az ötvenevezős hajó az Égei-tengeren, a 


Hellészpontoszon, a Márvány-tengeren és a Boszporoszon, még a 
Feketetenger hullámai is kisimultak, de alighogy partra szállt Oresztész 
és Püladész a tauroszok földjén, Thoasz király emberei elfogták és 
megkötözve vitték őket Artemisz papnője elé. Ez a papnő pedig nem volt 
más, mint Iphigeneia, akit egykor, az auliszi kikötőben Artemisz ragadott 
el az emberek szeme elől. Az istennő akkor egy szarvasünőt küldött 
helyette az oltárra, de a tauroszok földjén olyan papi szolgálatot bízott rá, 
amely örökös borzalommal töltötte el a lelkét. A görög királyleánynak 
kellett, hajukra hintett forrásvízzel, felszentelnie a tauroszok földjére 
vetődő idegeneket, mielőtt feláldozták őket. 


Fájó szívvel emlékezett vissza Iphigeneia a görögök énekszótól hangos, 
szép ünnepeire, meg a szövőszékre, amelyen ő maga is Pallasz Athéné 
képmásával díszített hímes leplet szőtt az istennő tiszteletére. Nem szólt 
a lant a tauroszok földjén, csak jajgatás hangzott az embervérrel 
szennyezett oltár körül. Thoasz király ügyelt rá, hogy Artemisz kegyetlen 
törvénye érvényben maradjon, és Iphigeneia teljesítette a végzet által 
rárótt szolgálatot, de gyakran ébredt föl benne a kétség, hogy valóban az 
istennő kívánja-e az emberáldozatot, s nem csak a vérszomjas tauroszok 
tulajdonítják neki saját bűnüket? 

Hát még mikor megtudta, hogy az eléje hurcolt két hű barát közül 
Argoszból való az egyik! Az volt az első gondolata, hogy valahogyan 
kijátszva a tauroszok éberségét, titokban szabadon engedi, és üzen vele 
Oresztésznek, akit mint kicsi gyermeket látott utoljára. Megüzeni, hogy 
él, és nem akar barbár földön meghalni: jöjjön érte hamar, s szabadítsa 
meg attól, hogy ártatlan idegenek vére ontásában kelljen szégyenletes 
részt vállalnia továbbra is! 


Amíg még nem sejtették, hogy kinek és milyen üzenetet kíván 
Argoszba küldeni a papnő, Oresztész és Püladész nemes vetélkedésbe 
kezdtek, hogy melyik vigye a hírt, életét mentve meg e szolgálattal, és 
melyik maradjon a biztos halált vállalva magára a másik életéért. De 
mikor a papnő hangosan felolvasta Oresztésznek szánt levelét, 
megtudták, hogy a régen elsiratott Iphigeneia áll előttük. Oresztész is 
fölfedte kilétét, s nem titkolta tovább, hogy éppen Artemisz szobráért 
küldte őt ide Apollón. 


Nem ért rá örülni egymásnak a két testvér. Azon kellett gondolkodtok, 
hogyan szökhetnek együtt, Oresztész is, Püladész is meg Iphigeneia, 
Artemisz istennő égből hullott szobrával. Végül is Iphigeneia a következő 
szavakkal járult Thoasz király elé: 


- Az istennő csodálatos jelt adott: szobra magától megmozdult, hátat 
fordított, és két szemét lehunyta. Azt jelenti ez, hogy elfordul tőlünk, 
mert tisztátalannak tekinti a két idegent, akinek feláldozására készülünk. 
De tisztátalanná vált maga a szent szobor is, mert megérintette a 
tisztátalan kezű. Engedd meg, hogy levigyem az áldozatokat is és az 
istennőt is a tengerhez, ott a minden szennytől megtisztító vízben kell 
megfürösztenem őket, s csak ezután kerülhet sor az áldozatra! 


Hozzájárult a király, s mire észbe kapott, már a hajón volt a két 
testvér, velük Püladész, a hű barát. Iphigeneia az istennő égből hullott 
szobrát is hozta magával. Poszeidón elsimította a tenger habjait, s így 
szélsebesen siklott Oresztész hajója Görögország felé. Thoasz - Pallasz 
Athéné tanácsára - fel is hagyott az üldözésével. 


Athénbe vitte Oresztész az istennő szobrát, de az emberáldozat 
kegyetlen szokását szelídebb szertartás váltotta fel: Artemisz Tauropolosz 
athéni ünnepén egy férfi nyakán könnyű sebet ejtettek, s az istennő a 
kicseppenő vért elfogadta az emberélet jelképes megváltása gyanánt. 


Oresztész tovább folytatta útját, de csak hosszú kerülővel ért haza 
Argoszba. Neoptolemosz halála után Menelaosz és Helené leányát, 
Hermionét vette feleségül, Püladész baráti hűségét Élektra kezével 
jutalmazta. 


Iphigeneia Athénben maradt, és haláláig a szűz istennőt szolgálta, ő 
őrizte a brauróni szentély kulcsát, majd ott is temették el, szobrát a 
gyermekágyban elhalt nők fátylával volt szokás díszíteni. De lelke a Fehér 
szigetre szállt, és ott halhatatlanul, örök ifjúságban Akhilleusszal együtt 
lakozik. 


ODÜSSZEUSZ KALANDJAI 


A többi görög hős, akit Trója alatt megkímélt a háború, már mind 
odahaza volt, a harc és a tenger veszélyeit kiállva. Csak Odüsszeusz 
vágyódott hiába haza feleségéhez, mert Kalüpszó nimfa erővel magánál 
tartotta odvas barlangjában, és azt akarta, hogy az ő férje legyen. 


Az istenek már mind szánakoztak rajta, Poszeidón kivételével, mert ez 
engesztelhetetlenül haragudott az isteni Odüsszeuszra, amiért fiát, 
Polüphémoszt megvakította. Hanem egyszer Poszeidón a föld szélén lakó 
aithiopszok népét látogatta meg, hogy részesüljön a bikákból és kosokból 
álló nagy hekatombából. Ott gyönyörködött az áldozati lakomában, míg a 
többi halhatatlan az olümposzi Zeusz termeiben gyűlt egybe. Zeusz szavai 
nyitották meg az istenek gyűlését, és itt Pallasz Athéné vette 
pártfogásába Odüsszeuszt: 


- Ó, atyánk, Kronidész, királyok fejedelme, a soktudó Odüsszeüszért 
aggódik a szívem, a szerencsétlenért, ki már régen kedveseitől távol 
szenved a hullámmosta szigeten, ahol a tenger köldöke van. Erdős sziget, 
rajta istennő lakik, Atlasznak a leánya, a szörnyű titánnak, aki a tenger 
minden mélységét ismeri, és egymaga tartja a nagy oszlopokat, amelyek 
az eget a föld fölé emelik. Ennek a leánya tartja magánál a szerencsétlent, 
hiába siránkozik, s mindig lágy és sima szavakkal simogatja s bűvöli, hogy 
Ithakáról megfeledkezzék. De Odüsszeusz csak hazavágyódik, s nem akar 
meghalni, míg a szülőföldje felől felszálló füstöt nem látta meg legalább. S 
neked csak nem lágyul meg a szíved mégsem, olümposzi! Hát Odüsszeusz 
nem járt kedvedben mindig, a görög hajók mellett áldozatot mutatva be a 
széles Trójában? Miért is haragszol rá ennyire, Zeusz? 


El is határozták az istenek, hogy leküldik Hermészt Ogügié szigetére: 
mondja meg a sziget úrnőjének, a széphajú nimfának, hogy bocsássa már 
útjára Odüsszeuszt! Athéné pedig Ithakába ment, Odüsszeusz családja 
régi barátjának, Mentésznek az alakjában, hogy Odüsszeusz fiát, 
Télemakhoszt ellássa tanácsokkal. 

Odüsszeusz házát Pénelopé kérői lepték el, a gazdátlanul maradt 
vagyont fényűző lakomákkal pusztítva. 

Mentész, kiben csak eltávozása után ismerte fel az istennőt az ifjú, 
arra biztatta Télemakhoszt, hogy adja ki anyja kérőinek az utat, és 
keresse fel atyja bajtársait, menjen el Püloszba Nesztorhoz és Spártába 


Menelaoszhoz, aki utolsónak érkezett haza a görög hősök közül. Hátha 
hall valami hírt atyja felől. 


Másnap reggel gyűlésre hívta az ifjú Ithaka népét. Csodálkoztak is az 
emberek, hiszen amióta Odüsszeusz útra kelt öblös hajóin, 
egyetlenegyszer se hívta senki sem tanácsba a népet. Télemakhosz 
panaszt emelt anyja kérői ellen, akik ellepték Odüsszeusz házát, s állandó 
dorbézolásukkal már-már felemésztik vagyonát. De Antinoosz magát 
Penelopét okolta: 


- Immár három éve, s hamarosan már a negyedik év is odalesz, amióta 
ígérgeti: , Ifjak, én kérőim - üzengeti nékünk -, csak addig várjatok, amíg 
ezt a leplet megszövöm apósomnak, Laertésznek szemfedőül! Hittünk 
neki, ám ő, amit nappal szőtt a szövőszéken, éjjel fölfejtette. így múlt el 
három év, s így hitegette az akhaioszokat, de mikor megjött a negyedik 
esztendő, egy asszonycselédje, aki mindent látott, kibeszélte nekünk, s 
rajtaértük, amint fölfejtette éppen a ragyogó vásznat. Úgy szőtte csak 
végig, kénytelen-kelletlen. Ezért így felelnek neked anyád kérői: anyádat 
küldd el a háztól, s parancsolj rá, hogy menjen férjhez, mert mi nem 
tágítunk, s nem megyünk dolgunkra, amíg urául nem választotta 
valamelyikünket, aki éppen tetszik neki az akhaioszok közül. 


Felelt az okos Télemakhosz: 


- Antinoosz, nem küldhetem el erővel a háztól szülőanyámat. De 
nektek megmondom: távozzatok a mi termeinkből, faljátok a magatok 
vagyonát, felváltva egymás házánál rendezve lakomákat! 


mor 


A kérők nem tudták, hogy Télemakhoszt az előző napon Pallasz 
Athéné kereste fel, csak meglepetten látták, hogy az idáig 
gyámoltalannak mutatkozó ifjú egyszerre férfias határozottsággal lép fel. 


Most már nem lehetett megfélemlíteni. Bejelentette, hogy elmegy 
Spártába és Püloszba, tudakozódni atyja után. Ha azt hallja, hogy él még, 
és útban van hazafelé, tűr még egy évet, akármilyen nehéz is a sorsa. De 
ha azt hallja, hogy meghalt Odüsszeusz, hazaérve sírt hántol, és halotti 
áldozatot mutat be, ahogy az ismeretlen földön meghaltakat megtisztelni 
illik, s aztán anyját is férjhez adja. 

A gyűlés után kiment a tenger partjára, és Athéné segítségéért 
imádkozott. Az istennő Odüsszeusz régi barátjának, Mentornak az 
alakjában jelent meg, és ellátta őt tanácsokkal. A házba visszatérve, ott 
találta a mulatozó kérőket, ezek gúnyosan marasztalták maguk között, de 
Télemakhosz ment tovább. Atyja dajkájától, Eurükleiától kért útravalót, s 
megeskette a hű dajkát, hogy anyja előtt eltitkolja, amíg csak lehet, 


elutazását. Akkor aztán megrakták a hajót, és elindultak, Athéné Mentor 
képében a hajó tatján helyezkedett el. 


Egész éjszaka szántották a bíbor hullámokat. 


Napkeltekor megérkezett Püloszba. Pülosz népe éppen a tenger 
partján ünnepelt: Poszeidónnak áldoztak kilencszer kilenc fekete bikát. 


Csak az áldozati lakoma végeztével kérdezte ki Nesztor az idegeneket, 
s mikor Télemakhosz elmondta, hogy honnan, mi járatban jöttek, Pülosz 
agg királya örömmel fogadta hű bajtársa fiát, s elbeszélte töviről hegyire, 
hogy s miért érkezett Trója feldúlása után haza. Athéné istennő 
nehezítette meg a görögök hazatérését, mert volt közöttük olyan, aki 
elvesztette a győzelem mámorában józanságát. A többiektől annyit 
tudott, hogy Diomédész, Philoktétész és Idomeneusz épségben 
megérkeztek, ki-ki szülőföldjére, Agamemnón is hazajutott, de otthon 
szörnyű halál várta. Menelaosz talán többet tud, mert csak nemrégen 
érkezett haza hosszú bolyongás után: Nesztor hozzá utasította 
Télemakhoszt, mert Odüsszeuszról ő maga nem tudott semmi bizonyosat. 
Másnap befogatta fiaival fényes szőrű lovait Télemakhosz számára, vele 
adta egyik fiát, Peiszisztratoszt, és úgy küldte Spártába. 


Menelaosz szíves vendégszeretettel fogadta az idegeneket, s csak 
miután már ettek ételéből, akarta kérdezni, hogy kik, és mi járatban 
vannak. De lakoma közben Odüsszeuszra került a szó, és ekkor 
Télemakhosz bíborköpenyével takarta el könnyes szemét. Menelaosz 
észrevette, és fölismerte vendégét: 


- Van minek örülni, bizony jó emberem fia jött házamba, olyané, aki az 
én kedvemért sok nehéz küzdelmet vett magára! - S Odüsszeuszra 
emlékezve, mindnyájan sírva fakadtak, sírt az argoszi Helené is, Zeusz 
leánya, sírt Télemakhosz is, és Atreusz fia, Menelaosz. De még Nesztor 
fiának a szeme se maradt szárazon: bátyjára gondolt, Antilokhoszra, kit ő 
már sohasem ismert. 


Míg mindnyájan ott sírdogáltak, mást gondolt Helené, Zeusz leánya. 
Hirtelen varázsszert hintett a borukba, bánatot orvosló, búfelejtő italt. 
Enyhült erre a fájdalom. Odüsszeuszról beszélgettek továbbra is, ám 
derültebb emlékeiket szedegették össze. 

Azután lefeküdtek, Télemakhosznak és Peiszisztratosznak a pitvarban 
vetettek ágyat Helené szolgálói. Csak másnap reggel tértek Télemakhosz 
útjának céljára, s Menelaosz elmondott mindent, amit Próteusztól, a 
tengeri öregtől megtudott. 


Ezalatt Ithakában megtudták a kérők, hogy Télemakhosz csakugyan 


útra kelt, és megijedtek férfias határozottságától. Látták, hogy ezután 
nem lesz már gazdátlan Odüsszeusz háza, mert bizony odáig nem vették 
valami komolyan a tapasztalatlan ifjút, s tervezett útját is üres 
szóbeszédnek hitték. Most Antnoosz javaslatára elhatározták, hogy 
megölik, mielőtt hazatérne, s lesbe álltak Ithaka és Számé között a kis 
Aszterisz szigetnél. 


Pénelopé egyszerre tudta meg Télemakhosz elutazását és a kérők 
gyilkos szándékát. Pallasz Athéné bocsátott rá vigasztaló álmot. 


Reggelre ismét összegyűltek az istenek Zeusz palotájában, az 
olümposzon. Athéné emelt szót újra Odüsszeusz érdekében, most már 
Télemakhosz sorsán is aggódva. Erre Zeusz Athénére bízta, hogy vezesse 
haza épségben az ifjút, és hiúsítsa meg a kérők gonosz szándékát, 
Hermészt pedig leküldte Kalüpszóhoz. Szót fogadott a gyorslábú isten, 
gyorsan felkötötte lábára szép saruját, az ambrosziásat, aranyosat, az 
vitte a tenger habjain és a végtelen föld felett a szél fuvallatával. Kezébe 
vette vesszejét, mellyel ha akarja, álomba bűvöli az emberek szemét, s 
máskor meg álmukból fölébreszti őket. Mikor elérkezett a messze 
szigetre - Pieriáig a levegőben, onnét a tengerre csapva, mint halászgató 
sirály -, kilépett az ibolyaszín tengerből a szárazföldre, s ment, amíg a 
nagy barlanghoz nem érkezett. Ott lakott a széphajú nimfa, éppen bent 
találta. A tűzhelyen égett a tűz, s a cédrusfa égő hasábjainak illata 
betöltötte a szigetet. Bent volt a nimfa, énekelt szép hangon, s a 
szövőszék mellett arany vetélővel szövögetett. Viruló erdő nőtt a barlang 
mellett, nyárfa és égerfa s jó illatú ciprus, az ágak közt széles szárnyú 
madarak fészkeltek, gyöngybagoly és sólyom és tengeri varjú. Köröskörül 
buja pázsit tenyészett, források fakadtak, sorjában négy tiszta, 
kristályvizű forrás egymás mellett eredt, s egyik erre, másik arra fordult. 
Partjukon ibolya és zeller virágzott: volt mit nézni mindezen még egy 
istennek is. Megbámulta Hermész, s mikor kigyönyörködte magát, 
belépett a barlangba. 


Elborzadt Kalüpszó szíve, mikor meghallotta Zeusz parancsát, de 
tudta, hogy nem szegülhet ellene. Amint Hermész eltávozott, kiment a 
tenger partjára. Ott ült és sírdogált Odüsszeusz, egyre csak a tengert 
nézte, mert hazavágyódott, és könnyek között múltak el az édes élet 
napjai. Megmondta Kalüpszó, hogy már hazaengedi, csak készítsen tutajt 
magának, s esküvel biztosította, hogy nem a vesztét akarja, mikor a 
törékeny tutajon küldi a tengeri útra. Bevezette még utoljára barlangjába; 
leült Odüsszeusz a karszékbe, honnét csak az imént kelt fel Hermész, s 
együtt lakomázott az istennő és a halandó ember. Ételt-italt tett 


Odüsszeusz elé a nimfa, amilyennel az emberek élnek, neki magának meg 
ambrosziát s nektárt szolgáltak fel a cselédek. És megszólalt az istennő: 


- Laertész isteni fia, leleményes Odüsszeusz, hát már indulni kívánsz, 
haza, szülőföldedre? Menj hát, és légy boldog! De ha tudnád, mennyi 
szenvedést kell még elviselned, mielőtt hazaérsz, tudom, itt maradnál, s 
velem őriznéd ezt a házat, és halhatatlanná lennél, még ha kívánod is 
látni már a feleségedet, aki után vágyódsz szüntelen, nap mint nap! Pedig 
tudom, én se vagyok csúnyább nála, alakra, termetre, hiszen nem is illik, 
hogy halandó asszony szépségben az istennőkkel vetélkedjék! 


Másnap reggel Kalüpszó ellátta szerszámokkal, és a sziget végébe 
vezette. Ott válogathatott magának a nyárfák, égerfák és olajfák között 
tutajra valót Odüsszeusz. Húsz fát döntött ki, azokat kötözte össze, 
Kalüpszó vásznat is adott vitorlára. A negyedik napon elkészült a tutaj, s 
az ötödik napon útra kelt Odüsszeusz, miután Kalüpszó ellátta étellel- 
itallal, és kioktatta a csillagok járására. Tizenhét napon át hajózott 
Odüsszeusz, és nem hunyta le szemét ezalatt, a kormányt kellett tartania 
állandóan, mert egyedül volt. A tizennyolcadik napon már feltűnt 
Szkheria szigete, a phaiákok országa. 


Akkor tért meg Poszeidón az aithiopszok országából, s meglátta 
Odüsszeuszt, kinek hazatérését az ő háta mögött határozták el az istenek. 
Haragosan rázta meg fejét, összevonta a felhőket, felkavarta a tengert 
háromágú szigonyával. Az Eurosz, a Notosz, a Zephürosz és a Boreasz 
egyszerre fújtak, az irtózatos viharban összetört Odüsszeusz tutaja, s 
elpusztult volna, ha meg nem segíti Leukothea, a tengeri istennő, ki 
egykor halandó királyleány volt, Inó, Ivadmosz leánya. Fátylát adta neki, 
hogy azt terítse melle alá, úgy ússzon a partig, s aztán a megmentő fátylat 
dobja vissza a tengerbe. 


Két nap és két éjjel hánykolódott így a habok közt, de Inó-Leukothea 
fátyla fenntartotta, s a harmadik napon kisimult a tenger színe, 
Odüsszeusz végre elérte a földet, és egy folyó torkolatánál nagy nehezen 
partra kapaszkodott. Aztán bevette magát a parti fák közé, a magasan álló 
avarba bújt, és betakarta magát levelekkel. Athéné istennő álmot öntött a 
szemére, hogy hamar kipihenje a szörnyű fáradtságot. 

Míg Odüsszeusz aludt, az istennő a phaiákok városába, egyenesen 
Alkinoosz király palotájába ment, ott is a királyleány, Nauszikaa 
hálószobájába, leánypajtásának, Dümasz leányának az alakjában. Megállt 
a királyleány feje fölött, és így szólt hozzá: 

- Nauszikaa, miért is vagy ilyen gondatlan? Szép fényes ruháid 


szennyesen hevernek, pedig közeledik már a lakodalmad, arra szépen kell 
magadnak is felöltöznöd, és szép ruhákat kell adnod azoknak is, akik 
vőlegényed házába vezetnek. Mert csak így kél jó híred az emberek 
között, hogy örüljön apád és felséges anyád. Nosza, menjünk mosni, 
amint a nap felkel, én is veled tartok, hogy hamar bevégezd, hiszen nem 
leszel már hajadon sokáig! Kérik már a kezed a nép legjobbjai a phaiákok 
között, ahonnét te magad is származol. Beszéld hát rá dicső atyádat kora 
hajnalban, hogy fogassa be az öszvéreket a szekérbe, az vigye az öveket és 
a peploszokat és a fényes vásznakat, neked magadnak is sokkal jobb így, 
mintsem gyalog menni, hiszen a mosóvermek messze vannak a várostól! 


Így szólt és eltávozott a bagolyszemű Athéné az Olümposzra. 


Hamarosan megjött már a széptrónusú Hajnal, ez felébresztette 
Nauszikaát. Elcsodálkozott álmán a leány, s ment, hogy jelentse 
szüleinek, édesatyjának és anyjának. Bent találta őket a teremben. Anyja 
a tűzhely mellett ült a szolgálóasszonyokkal, tengeri bíbor fonalakat 
sodorva. Atyjával az ajtóban találkozott, amint éppen a dicső királyok 
közé indult a tanácsba, hová hívták a phaiákok. Megállt előtte, és 
megszólította: 


- Kedves apus, nem fogatnál-e be nekem a jól gördülő, magas szekérbe, 
hogy elvigyem pompás ruháinkat a folyóhoz kimosni? Mert már 
szennyesen hevernek, pedig magadnak is úgy illik, amikor az előkelők 
közt vagy a tanácsban, hogy tiszta ruha legyen rajtad. És öt fiad is van itt 
a termeidben, kettejük már házas, három viruló legény még, s ezek 
mindig fÍrissen mosott ruhában akarnak a táncba menni, és az én 
szívemnek okoz mindez gondot. 


Így szólt, mert szégyellt volna lakodalmáról beszélni édesapja előtt, de 
ez mindent megértett, és szolgáival befogatott. A leány kihozta a ruhákat, 
és föltette a szekérre, anyja ellátta étellel-itallal, és aranyedényben olajat 
is adott vele. 


Ekkor kezébe vette az ostort és a ragyogó gyeplőt a leány, hajtotta az 
öszvéreket, ezek nekifeszültek, és vitték a ruhát és a leányt, nem egyedül, 
mert vele mentek a szolgálók is. 


A folyó torkolatánál voltak a mosóvermek, ott kimosták a leányok a 
ruhákat, miközben az öszvérek a mézédes lóherét ropogtatták. Azután a 
kavicsos partra kiteregették, hogy száradjon a ruha a napfényben; maguk 
is megfürödtek, és bekenték magukat bőségesen olajjal. Ettek és ittak, s 
miután jóllaktak, fátylukat elvetve labdáztak a parton. A fehérkarú 
Nauszikaa énekelni kezdett. 


Már-már hazafelé készültek, de mást gondolt Athéné, és úgy intézte, 
hogy előbb felébredjen Odüsszeusz, és találkozzék a leánnyal. Az egyik 
szolgáló felé akarta dobni a labdát a királyleány, de eltévesztette, és a 
folyó mély örvényébe ejtette. Nagyot sikoltottak a leányok, Odüsszeusz 
felébredt erre, és előugrott a cserjésből. Leveles ágat szakított le, és avval 
takarta el meztelenségét. Testét a tenger iszapja elrútította, ijedten 
szaladtak szét a leányok, csak Alkinoosz leánya nem futott el, mert 
Athéné bátorságot öntött a szívébe. Hozzá fordult Odüsszeusz, és tőle 
kért valami ruhát, s térdét átfogva könyörgött, hogy mutassa meg neki a 
várost. 


Visszaparancsolta a királyleány a szolgálóit, ruhát, ételt-italt adatott 
az idegennek, és megparancsolta, hogy fürösszék meg a folyóban, hiszen 
Zeusz védelme alatt áll minden idegen és koldus. Szót fogadtak a 
cselédek, de Odüsszeusz maga fürdött meg, és felöltözött a ruhába, 
melyet Nauszikaa adott neki. Athéné szebbé s nagyobbá tette, csak 
csodálkozott rajta a király leány, mikor meglátta. 


Hazamenet a város széléig együtt ment Odüsszeusz a leányokkal, de 
Poszeidón szentélyénél Nauszikaa elmagyarázta az utat, és magára 
hagyta, mert félt, hogy megszólják, ha idegen férfival látják a városban. 

Athéné szent ligeténél várt Odüsszeusz egy darabig, míg gondolta, 
hogy a leányok már a palotába érkezhettek. 


[ANNA 


Csak akkor indult el ő is a városba. Athéné sűrű köddel vette körül, 
hogy senki se zaklassa kérdéseivel útközben, s maga jött eléje, korsót vivő 
leány alakjában. Odüsszeusz tőle kérdezte meg az utat Alkinoosz palotája 
felé. Athéné elvezette, s útközben kioktatta, hogy a királyné, Arété 
jóindulatát nyerje meg először, ha a phaiákok segítségét akarja kérni. 

Úgy is tett Odüsszeusz. A palotában együtt voltak mind a phaiák 
vezérek, mert a lakoma végénél tartottak, s éppen az utolsó poharat 
ürítették Hermész tiszteiére, mielőtt nyugodni térnének. Csak itt oszlott 
el a köd Odüsszeuszról, mely ideáig eltakarta őt az emberi szemek elől. 
Csodálkozva s némán nézték a phaiákok, míg ő egyenesen a királynéhoz 
lépett, és átfogva térdét, pártfogásáért könyörgött. 

Másnap reggel a népgyűlésben határoztak arról, hogy miként segítsék 
meg az idegent. Alkinoosz kiadta a parancsot, hogy készítsenek útra egy 
hajót, amelyet most először bocsátnak tengerre, s válasszanak ki ötvenkét 
legényt a legderekabbak közül, hogy azok kísérjék haza. S aztán 
palotájába hívta meg a nép előkelőit, hogy együtt lakmározzanak az 
idegen tiszteletére. 


Megtelt a királyi palota vendégekkel. Míg ők ettek-ittak, a vak 
Démodokosz lantját verve megénekelte, hogy s mint civódott Odüsszeusz 
és Akhilleusz Trója alatt. 


A phaiákok gyönyörködve hallgatták a dalnokot, de Odüsszeusz 
bíborköpenyével takarta el arcát, mert könnyekre indították az emlékek, 
és elérzékenyülését szégyellte a phaiákok előtt. Csak Alkinoosz vette 
észre, és abbahagyatta az éneket. Kihívta a szabadba a vendégeket, hogy 
ott bemutassák a phaiákok ügyességüket a versenyjátékokban, s jó 
hírüket vigye hazájába az idegen. 


Odüsszeusz félrevonulva nézte a phaiák ifjak nemes játékát, és 
türelmetlenül várta a végét, mert egyre hazagondolt. De a gőgös 
Eurüalosz fitymáló szavai felkeltették benne is a versenyzőkedvet, 
közéjük elegyedett, és Athéné segítségével olyan messzire dobta a 
korongot, hogy a többiek közelébe sem értek. Alkinoosz felszólította a 
tizenkét phaiák királyt, hogy ajándékozzák meg az idegent, ő, a 
tizenharmadik se marad el ebben, s Eurüalosz különösen engesztelje meg 
szóval és ajándékkal, mert igazságtalan volt az előbb iránta. Mindnyájan 
helyeselték a szavát, s Eurüalosz ezüstmarkolatú rézkardját adta 
Odüsszeusznak elefántcsont hüvellyel, és mondta: 


- Légy boldog, tiszteletreméltó idegen, s ha számat kíméletlen szó 
hagyta el, vigyék szét a szelek, s neked adják meg az istenek, hogy 
meglásd feleségedet, és érkezz haza szülőföldedre, mert már régen 
szenvedsz távol kedveseidtől! 


Megengesztelődve felelt Odüsszeusz: 


- Te is, kedves, légy nagyon boldog, és az istenek adjanak neked 
minden jót, és ne bánd meg soha, hogy ezt a szép kardot nekem 
ajándékoztad! 

Mikor ismét lakomához telepedtek, Alkinoosz mellé, a trónszékbe ült 
Odüsszeusz. Ettek és ittak, míg Démodokosz Odüsszeusz hadicselét, a 
trójai faló történetét énekelte el. Most Odüsszeusz nem fojthatta el 
könnyeit. Észrevette Alkinoosz, abbahagyatta újra az éneket, s most már 
kérte az idegent, fedje föl kilétét, árulja el, mi fűzi a Trója alatt harcoló 
görögökhöz, hogy mindig megtelik könnyel a szeme, valahányszor 
Ilioszról esik szó az énekben. 

Ekkor megmondta nevét Odüsszeusz, és elbeszélte egész útját, Trója 
alól idáig. 

Ilioszból a kikónok földjéhez vitte Odüsszeuszt társaival a szél, ott 
partra szálltak, feldúlták a várost, sok zsákmányt ejtettek, hogy 


mindenkinek jusson belőle. De a feldúlt város lakóinak rokonai bosszút 
álltak, és sokat megöltek közülük. Akik megmenekültek a haláltól, 
továbbhajózva már majdnem hazaértek, de Maleia-hegyfoknál vihar érte 
utol őket, és elsodorta a görög partoktól. 


Innen kilenc napon át vitték a vészes szelek a halban gazdag tengeren, 
s a tizedik napon a lótuszevők földjéhez érkeztek, akik virágeledelen 
élnek. Ezek Odüsszeusz társait is megkínálták jó szívvel a lótusz mézédes 
virágával. Ámde aki ebből eszik, az nem akar többé hazatérni, hanem ott 
akarna csak maradni mindig a lótuszevőkkel, szaggatva a lótuszt. 
Erőszakkal vezette őket vissza a hajókra Odüsszeusz, csak úgy sírtak, s a 
többieknek megparancsolta, hogy gyorsan evezzenek tovább, nehogy 
még valaki egyék a lótuszból, s megfeledkezzék hazájáról. 


Továbbhajóztak a küklópszok földjéig. Ezek törvények nélkül élnek, 
mindent az istenekre bízva, nem vetnek, és nem szántanak, terem nekik 
minden, nincsenek tanácskozó gyűléseik sem, hanem külön-külön élnek 
magas hegyek ormán odvas barlangjaikban, ki-ki gyermekei s asszonyai 
között ítél, és egymással nem törődnek. A közelben lakatlan sziget van, 
ott kötöttek ki, és ettek jóllakásig, mert a hegyi nimfák vadkecskéket 
hajtottak eléjük. Csak egyeden hajóval keltek át néhányan Odüsszeusz 
vezetése alatt a küklópszok földjére. Tizenkét társával szállt itt partra 
Odüsszeusz, és egy tömlő bort is vitt magával. Megtalálták Polüphémosz 
barlangját. A küklópsz nem volt bent éppen. Hiába könyörögtek 
Odüsszeusz társai, hogy vegyenek csak magukhoz a sajtból, és hajtsanak 
el gödölyéket meg bárányokat, és induljanak tovább gyors hajóikon, a 
leleményest fogva tartotta a kíváncsiság, és megvárta a küklopszot. 

Jött is az hamarosan, terelte haza a nyájat, és nagy zajjal hozta a fát az 
erdőről. A nőstényeket beterelte a barlangba, hogy megfejje őket, a 
hímeket kívül hagyta, és a barlang szájához hatalmas követ gördített, 
huszonkét szekér se tudná elhúzni onnan. Elvégezte a fejést, és a 
gödölyéket meg a bárányokat az anyjuk alá vezette, hogy szopjanak, ivott 
maga is, és tüzet gyújtott, akkor aztán meglátta a jövevényeket. Hiába 
kért kíméletet Odüsszeusz, Zeuszra, az idegenek védőjére hivatkozva, 
dölyfösen mondta a küklópsz: 


- Balga vagy, idegen, vagy nagyon messziről jöhettél, hogy azt hiszed, 
majd az istenektől fogok félni a kedvedért! Mert sem az aigisztartó 
Zeusszal nem törődnek a küklópszok, sem a többi boldog istennel. - S 
mindjárt fel is falt kettőt Odüsszeusz társai közül. A többiek elborzadtak, 
és sírva emelték Zeuszhoz kezüket, de segíteni nem tudtak. 


Miután jóllakásig evett és ivott a küklópsz, elterült a barlangban, és 
elaludt. Odüsszeusz már-már arra gondolt, hogy megöli, de eszébe jutott, 
hogy akkor igazán nem szabadulhatnának élve innen, hiszen nem tudnák 
a követ elhengergetni a bejáratból. Másnap reggel ismét két embert falt 
fel a küklópsz, s aztán terelte kifelé a nyájat. De akkor már Odüsszeusz 
kitervelte a cselt ellene. Polüphémosz egy egész olajfát csavart ki tövestül 
botnak, abból vágott le egy gerendára valót Odüsszeusz, azt kihegyezte, 
és eldugta a trágya közé. Mikor este megint hazatért a küklópsz, s megint 
két embert evett meg vacsorára, Odüsszeusz részegítő borából kínálta. 
ízlett a küklópsznak, s aztán a nevét kérdezte, hogy vendégajándékkal 
tisztelje meg a borért. Odüsszeusz háromszor is töltött, s mikor már 
lerészegedett tőle az óriás, így szólt hozzá: 


- Küklópsz, a nevemet kérded? Hát én megmondom neked, csak te is 
add meg az ajándékot, amit ígértél: Utisz a nevem. 


S felelte Polüphémosz jókedvvel: 

- Utiszt utoljára fogom megenni a társai közül, a többit mind előbb, 
íme, ez az ajándékom! 

Szólt, s elvágódott hosszában, és részegen aludt. Odüsszeusz 
megtüzesítette az előkészített gerenda végét, társai tartották, s vezérük 
megforgatta az izzó fát a küklópsz egyetlen, kerek szemében. Csak úgy 
sistergett a gőz szemöldöke alatt, szörnyű fájdalmában irtózatosan 
ordított. Meghallotta a többi küklópsz, mindenfelől egybesereglettek, s 
bekiáltottak a jajgató társukhoz: 

- Mi bajod, Polüphémosz, hogy ennyire ordítasz, és éjnek idején 
álmunkból is fölversz? 

- Utisz bánt engem, Senkise bánt engem, ő öl meg cselével! - 
hallatszott a barlangból Polüphémosz válasza. 


S feleltek társai: 


Hát ha senki se bánt, hanem magadban vagy, ne ordíts! - s avval 
odébbálltak. Odüsszeusz pedig örült, hogy sikerült a csalafintasága: U 
tisznak mondta magát, hiszen Odüsszeuszt csakugyan becézhették így 
apja, anyja meg társai, de Utisz annyit tesz görögül, hogy - , Senkise". 

Föltápászkodott a küklópsz, szörnyű fájdalmak közt tapogatózott a 
barlang szájáig, ott elállta az utat, gondolta, arra kell kijönnie Utisznak és 
társainak. De Odüsszeusznak is volt esze, három-három kost kötözött 
össze, s a középsővel vitette ki minden csoportban egy-egy társát, maga a 
legnagyobb kos hasa alá kapaszkodott, s így hiába tapogatózott utánuk a 


küklópsz, nem találta meg őket. 


Mikor a szabadba értek, a hajóhoz siettek, a nyájból is tereltek még 
maguk előtt jó sokat. Odüsszeusz most arra sem engedett időt, hogy 
megsirassák azokat, akiket felfalt az istentelen küklópsz, gyorsan 
elkötötték a hajót, és menekültek. De mikor már jó messzire voltak, 
visszakiáltott Odüsszeusz: 


- Küklópsz, ha valaki kérdezi majd, hogy ki fosztott meg szemed 
világától, mondd, hogy a városdúló Odüsszeusz, Laertész fia, Ithakából! 


Akkor eszmélt csak a küklópsz: rég megjósolták, hogy egy Odüsszeusz 
nevű ember fogja megfosztani szeme világától, s várta is Polüphémosz, de 
egy hozzá hasonló óriást várt mindig. Atyjához, Poszeidónhoz 
imádkozott, hogy álljon bosszút érte, és felkapott egy hatalmas sziklát, 
azt hajította Odüsszeusz után. De már nem érte el vele, csak a tengert 
zavarta fel hajója körül. 


Amikor a lakatlan szigethez értek, hol a többi hajó vesztegelt, 
elosztották a küklópsz elhajtott juhait, hogy mindegyiknek jusson belőle, 
s áldozatot mutattak be Zeusznak a tenger partján. De az istenek atyja 
nem törődött az áldozatokkal, már új veszedelmet készített elő 
Odüsszeusz számára. 


Innen Aiolosz szigetére érkeztek. Aiolosz, a szelek királya, szívesen 
látta őket, bőrtömlőbe kötve adta át Odüsszeusznak a szeleket. Csak 
Zephüroszt hagyta szabadon, hogy az vigye hazáig a hajókat. 


A tizedik napon már fel is bukkantak messziről a hazai partok. 
Odüsszeuszt éppen elnyomta az álom, s ekkor társai összesúgtak. Azt 
hitték, hogy Aiolosz drága kincseket adott a bőrtömlőben Odüsszeusznak, 
melyeket ez nem akar velük megosztani. Kíváncsiságból és kapzsiságból 
kioldozták a tömlőt. Elszabadultak erre a szelek, irtózatos vihar támadt, s 
mire vezérük felébredt, már késő volt. Visszasodródtak a hajók Aiolosz 
szigetéhez. Partra szállt újra Odüsszeusz, s felment Aiolosz palotájába. 

Aiolosz éppen szép családja körében lakomázott. Azok meglepetten 
nézték: 

- Hogy kerültél megint ide, Odüsszeusz? Miféle gonosz isten vett 
üldözőbe? Hiszen mi gondosan útra bocsátottunk, hogy hazajuss végre! 

Keserű szívvel felelt Odüsszeusz: 


- Vesztemet okozták gonosz társaim és a rosszkor jött álom. Tegyétek 
ti jóvá, hiszen ti jók vagytok, s hatalmatokban áll, hogy segítsetek! 


Így kérlelte őket Odüsszeusz hízelgő szóval, de némák maradtak, s 


végre így válaszolt Aiolosz király: 


- Menj e szigetről gyorsan, te legnyomorultabb minden élők között! 
Mert nekem se szabad gondjaimba vennem s hazasegítenem azt, akit a 
boldog istenek gyűlölnek! 


Elkeseredetten hajóztak tovább, elunta már lelkűk a folytonos evezést, 
de nem volt már segítség, saját balgaságukkal játszották el Odüsszeusz 
társai. A hetedik napon a laisztrügónok földjére érkeztek, ahol a 
legrövidebb az éjszaka. Az óriáskirály leánya, aki éppen vízért jött ki 
Lamosz városa, Télepülosz elé, bevezette Odüsszeusz előreküldött társait 
apja palotájába. Látták a királynét is, akkora volt, mint egy hegyorom. Ez 
hazahívatta gyorsan a királyt is a tanácsból. Antiphatész, a laisztrügónok 
királya, mindjárt felfalt egyet a hajósok közül, a többi a hajókra 
menekült, de a király fellármázta az egész várost, összeszaladtak 
alattvalói, s akkora parittyaköveket hajigáltak a hajók felé, amekkorákat 
egy-egy ember alig is tudna megemelni. Össze is zúzták a hajókat, a 
tizenkettőből csak egy maradt épen, amelyiken Odüsszeusz volt, mert ő 
még idejében elvágta hirtelen kardjával a hajókötelet. A többi hajó népe 
mind egy szálig ott veszett. 


Szomorúan hajóztak tovább, akik megmenekültek. Aiaié szigetéhez 
érkeztek ezután, itt lakott Kirké, Héliosz leánya. Odüsszeusz egy szarvast 
ejtett el a parton, avval elverte éhségét a hajósnép, de nem tudtak 
tájékozódni. Füstöt láttak felszállni, abból megtudták, hogy laknak a 
szigeten. Sorsvetés útján kijelölték Eurülokhoszt huszonkét társával, 
hogy hozzanak hírt a szárazföldről. 


Ezek sírva mentek a sziget belsejébe, a laisztrügónokra és a küklópszra 
gondolva, de nem tehettek egyebet. A sziget közepén, szép 
völgymélyedésben megtalálták Kirké csiszolt kövekből épült palotáját, 
körötte farkcsóváló szelíd farkasokat és oroszlánokat. A széphajú istennő 
éneke befelé csalogatta őket, benéztek, és látták a szövőszék mellett. 
Kiáltásukra előjött az úrnő, és behívta őket, csak Eurülokhosz maradt 
kívül, mert sejtette az ármányt. Odabent étellel-itallal kínálta a hajósokat 
Kirké, de varázsszert kevert lopva az ételükbe, és varázsvesszejével a 
disznóólba terelte őket. Akkor már mindnyájan sertéssé változtak. Hiába 
várt rájuk Eurülokhosz, végül is elunta a várakozást, és sírva vitte meg 
társai nyomtalan eltűnésének a hírét Odüsszeusznak. 

Ő pedig Hermész segítségével kényszerítette a varázslónőt, hogy 
változtassa vissza pórult járt társait. Akkor aztán, hogy Kirké varázsereje 
megtört a furfangos Odüsszeuszon, a hajónál maradt társaikat is 

felhívatták a palotába, Odüsszeusz kedvéért jól tartotta Kirké őket is, egy 
álló esztendeig. Mikor aztán már haza vágyódtak, jó tanácsokkal ellátva 
bocsátotta útjára Odüsszeuszt. Legfőképpen azt hagyta meg neki, hogy 
keresse fel a halottak országát, Hádész és a dicső Perszephoné 
birodalmát, és kérjen jóslatot Thébai vak látnokától, Teiresziasztól, kitől 
Perszephoné halálában se vonta meg az értelmet. 


Kirké áldozati állatokat is adott velük a túlvilági istenek számára, s 
akármint borzadtak is Odüsszeusz társai az élő embernek járatlan úttól, 
menniök kellett. 


Teiresziasz lelke az alvilágban ezt a jóslatot adta az ithakainak: 


- A hazatérő utat keresed, dicső Odüsszeusz? Ezt egy isten nehezíti 
meg neked, mert nem fog megfeledkezni rólad a földrengető Poszeidón, 
aki megharagudott rád, amiért kedves fiát megvakítottad. De így is, bár 
sok baj vár még tireátok, hazajuthattok végre, ha le tudod győzni lelked 
és társaid mohó kívánságát, amikor hajótok Trinakié szigetéhez érkezik 
az ibolyaszínű tengeren. Ott legel a nyája Héliosznak, aki mindent lát, és 
mindent hall: ügyelj, hogy ebben ne tegyetek kárt, ha hazakívánkoztok! 
De ha hozzányúltok a Nap teheneihez, akkor elpusztul a hajód, s ha te 
meg is menekülsz, csak nagy sokára és rengeteg viszontagság után jutsz 
haza, minden társadat elveszítve, idegen hajón! Odahaza is bajra találsz: 
szemtelen férfiakra, akik vagyonodat felemésztik, és feleséged kezéért 
versengenek. Mikor aztán végeztél a kérőkkel, csellel vagy fegyverrel 
megölted őket, vedd válladra eveződet, és keresd fel azt a népet, amelyik 
nem ismeri a tengert, és még sohasem látott hajókat! Könnyű lesz rájuk 
ismerned: eveződet gabonaszóró lapátnak fogják nézni. Ott szúrd a földbe 
az evezőt, mutass be gazdag áldozatot Poszeidónnak, kost, bikát és 
disznót, akkor aztán hazatérhetsz, és odahaza áldozz hekatombát az ég 
isteneinek. így majd szelíd halál ér utol szép öregségben, és boldog lesz a 
nép körötted. 


Anyja, Antikleia leikével is szót váltott Odüsszeusz. Ez elmondta, hogy 
a fia utáni vágy vitte sírba, s beszélt Odüsszeusz hű feleségéről, fiáról, ki 
derék férfivá nőtt azóta, hogy apja eltávozott hazulról, és öreg szülőjéről, 
Laertészről, aki a városba se tér meg, hanem a mezőn hál, a szolgák közt, 
és rossz rongyokba öltözve egyre csak fiát gyászolja. Sírva hallgatta 
Odüsszeusz, és meg akarta ölelni anyját, hogy együtt sírjanak; háromszor 
indult feléje, és háromszor siklott ki keze közül a testtelen lélek, mint az 
árnyék vagy az álomkép. 

A halottak országából visszatérve, még egyszer kikötöttek 


Odüsszeuszék Aiaié szigetén. Kirké ellátta őket útravalóval, és jó 
tanácsokat is adott, mert bizony Odüsszeuszra és társaira még sok baj 
leselkedett. 


Az első veszedelem, melyre Kirké figyelmeztette, a szirének csábító 
éneke volt, melynek halandó ember nem tud ellenállni. Odüsszeusz 
viasszal tömte be társai fülét, de ő maga hallani akarta éneküket. Ezért az 
árbochoz köttette magát, és meghagyta szigorúan, hogy ha majd el akar 
szabadulni, kössék meg erősebben. Csak mikor már jó messzire jártak, 
vették ki a viaszt saját fülükből, s oldották el Odüsszeuszt az árboc mellől. 


Ezután két szikla következett, mintegy nyíllövésnyire egymástól. Az 
egyiken Szkülla lakott, egy irtózatosan ugató, hatfejű szörny, a másikon, 
egy hatalmas vadfügefa alatt, Kharübdisz, mely napjában háromszor okád 
ki magából örvénylő, fekete vizet, és napjában háromszor szippantja 
vissza. Hogy ne kerüljenek a Kharübdisz örvénylő torkába, inkább a 
Szkülla felé eveztek, de hat társuk így is elveszett: a hatfejű szörny 
mindegyik szájával elragadott egyet a hajóról. A megmaradtak sebesen 
eveztek tovább, s így értek Trinakiéhoz. 


Itt legeltette Héliosz két leánya - Phaethusza, a , Ragyogó", és 
Lampetié, a , Fényes" - apjuk halhatatlan nyáját. Odüsszeusz nem 
feledkezett meg Teiresziasz jóslatáról, de kiéhezett társai nem törődtek 
az ő tilalmával. Míg aludt, levágták Héliosz legszebb teheneit, és 
megsütötték. 

Hamarosan megvitte Lampetié a hírt atyjának, s Héliosz panaszra 
ment az istenekhez. Zeusz meghallgatta, vihart támasztott, és büntetésül 
villámaival kettéhasította Odüsszeusz hajóját. Társait elnyelte az örvény, 
Odüsszeusz maga is a Szküllához és Kharübdiszhez sodródott vissza, csak 
üggyel-bajjal menekült meg a szörnyektől. Kilenc napon át sodorták a 
hullámok tova, végre a tizedik napon Ogügié szigetére vetették az 
istenek. Itt aztán Kalüpszó vette gondjaiba. 


Ennyi kalandot tudott elbeszélni Odüsszeusz; ámulva hallgatták a 
phaiákok. Másnap tengerre vonták a hajót. Hajóra szálltak a kiválasztott 
hajóslegények is, de kormányozni nem kellett: a phaiákok hajói maguktól 
is tudták az utat. Odüsszeusz aludt az egész úton, és a hajó könnyedén 
siklott a tengeren, a sólyom sem repül sebesebben. Akkor sem ébredt fel 
Odüsszeusz, mikor megérkeztek Ithakába, Phorküsznak, a tenger öreg 
istenének kikötőjébe. A nimfák barlangja közelében óvatosan tették 
partra Odüsszeuszt, hogy ne zavarják édes álmában, kirakták melléje a 
drága kincseket is, amit a phaiákok ajándékoztak neki, s aztán visszafelé 


indultak. 


Ellenük fordult Poszeidón haragja, mikor meglátta, hogy a gyűlölt 
Odüsszeusz hazatért, és kicsúszott a hatalmából. Már közel voltak 
hazaútban Szkheria partjaihoz, mikor utolérte Poszeidón, alulról felnyúló 
kezével megfogta a hajót, és kővé változtatta. Egyszerre megállt a 
phaiákok gyors hajója, mintha csak gyökeret eresztett volna a tenger 
fenekén. 


ODÜSSZEUSZ ITHAKÁBAN 


Hazájában, Ithaka szigetén ébredt fel álmából Odüsszeusz. Pallasz 
Athéné ködöt öntött köréje, hogy senki rá ne ismerjen. Odüsszeusz sem 
ismerte fel szülőföldjét, olyan sokáig volt távol hazulról. Már azt hitte, 
hogy a phaiákok visszaéltek bizalmával, és valami idegen földre tették ki. 
Számba vette gyorsan a kincseit, de nem hiányzott belőlük semmi. 

Pallasz Athéné lépett hozzá, nyájat legeltető királyfi kényes alakját 
öltve magára. Őt kérdezte a vidék felől Odüsszeusz, és tőle hallotta meg, 
hogy hazaérkezett Ithakába. De a ravasz Odüsszeusz nem árulta el magát, 
és azt füllentette, hogy Krétából menekül, mert Idomeneusz fiát megölte. 
Elmosolyodott a bagolyszemű istennő, megsimogatta a leleményest, 
tetszett neki, hogy még ő sem tud túljárni az eszén, és Odüsszeusz nem 
feledkezik meg az óvatosságról. És megnyilatkozott előtte isteni 
szépségében: egyszerre sudár termetű nőhöz vált hasonlóvá, aki ért a 
fényűző kézimunkához. Eloszlatta a ködöt Odüsszeusz szeméről, és 
megmutatta a földet: Phorküsz kikötőjét, a nimfák szent barlangját - 
kőből voltak ott a szövőszékek, amelyeken szőttek-fontak a nimfák, és 
kőből voltak a korsók, melyekbe a mézet rakták a méhek a nimfák 
számára -, és megmutatta az erdőbe öltözött Nériton hegyet. Megörült 
Odüsszeusz, és megcsókolta a földet, és imádkozott az ártatlan 
nimfákhoz, Zeusz leányaihoz. Aztán bevitték a kincseket a barlangba, és a 
bejáratot elzárta kővel Pallasz Athéné. 


Még kioktatta mindenről az istennő Odüsszeuszt, és óvatosságra 
intette, s hogy rá ne ismerjenek, öreg koldussá változtatta. Aztán elment 
Spártába, hogy Télemakhosz hazatéréséről gondoskodjék: a hosszú 
utazással már bizonyságot tett az ifjú arra, hogy apjához méltó, s Athéné 
úgyis csak azért küldte útra, hogy Odüsszeusz fia is hírt és dicsőséget 
szerezzen magának. 


Athéné meghagyását követve, először is Eumaioszt, régi kondását 
kereste fel Odüsszeusz. A kutyák megugatták a rongyos koldust, de a 
derék kondás szétkergette kutyáit, és szíves vendéglátásban részesítette a 
Zeusz oltalma alatt érkező idegent. Étellel-itallal kínálta, s barátságosan 
kikérdezte, honnét jön, és hogyan vetődött ide. Odüsszeusz nyelvét 
megoldotta a bor, de nem árulta el magát: koholt történeteket mondott el 
magáról, azt állította, hogy dúsgazdag krétai ember rabszolganőtől 


született gyermeke, s kalandos élete során Trója alatt Odüsszeusznak 
bajtársa volt. Arról is szót ejtett, hogy hosszú bolyongása közben biztos 
hírt hallott Odüsszeuszról: életben van, és hazája felé közeledik. 


Eumaiosz óvatos kétkedéssel fogadta az idegen szavát, hiszen máskor 
is megesett már, hogy messziről jött vándor hamis híreket hozott gazdája 
közeli hazatéréséről, mert így akarta magát megkedveltetni. Mégis 
remény támadt a szívében, Odüsszeusz pedig körülnézett, és örömmel 
látta, hogy Eumaiosz rendben tartja ura távollétében is a jószágot, és a 
szolga szavaiból meggyőződött arról, hogy hűséges maradt hozzá. De még 
nem érkezett el annak az ideje, hogy fölfedje előtte kilétét. Az éjszakát ott 
töltötte. A derék kondás a tűz mellett készített számára fekhelyet, és saját 
subájával takarta be. 


A Spártában időző Télemakhoszt Pallasz Athéné figyelmeztette a 
hazatérésre. S mikor az ifjú, a lesben álló kérők figyelmét elkerülve, 
megérkezett Ithakába, az ő első útja is a hű kondás tanyájához vezetett. 


A hazatérő fiú Eumaiosszal üzent anyjának, és hű embere lelkére 
kötötte, hogy csak Pénelopéval magával közölje megérkezését. Mikor 
Odüsszeusz és Télemakhosz maguk maradtak, megjelent Athéné 
Odüsszeusz előtt. Télemakhosz nem vette észre, mert nem mindenkinek 
mutatkoznak meg az istenek szemtől szembe. Csak Odüsszeusz látta meg 
és a kutyák, ezek nem ugattak, hanem szűkölve lapultak meg a karám 
körül. Szemével intett az istennő Odüsszeusznak, kihívta a házból, és így 
beszélt hozzá: 


- Laertész isteni fia, ravasz Odüsszeusz, most már fedd fel kilétedet 
fiad előtt, hogy a kérők számára halált hozva együtt menjetek be ketten a 
városba! Én magam se fogok soká elmaradni tőletek, mert mellettetek 
akarok állni a harcban. 


Szólt, és aranyvesszejével megérintette Odüsszeuszt az istennő. 
Egyszeriben kicserélődtek koldusrongyai szép fényes és frissen mosott 
ruhákkal, arca megtelt, a ráncok elsimultak, s szép barna lett a bőre, sötét 
a szakálla. Elcsodálkozott Télemakhosz, mikor újra belépett hozzá 
Odüsszeusz, istennek hitte, és rémülten könyörgött hozzá. Alig akart 
hinni Odüsszeusz szavainak: 


- Nem vagyok én isten, miért is gyanítasz bennem halhatatlant? 
Hanem atyád vagyok, akiért te annyit sírdogálsz és szenvedsz erőszakos 
férfiak miatt. Mindez, amit láttál, Athéné istennő műve, aki olyanná tesz, 
amilyenné akar, hiszen módjában áll; egyszer koldushoz tesz hasonlóvá, 
másszor szép ifjú férfivá. Mert könnyű az isteneknek, akik a széles eget 


lakják, akár megdicsőíteni a halandó embert, akár csúffá tenni. 


Könnyezve ölelte át atyját Télemakhosz, és mindketten sírtak. 
Napszálltáig is sírtak volna, ha nem lett volna annyi megbeszélnivalójuk. 
Kivált azt kötötte fia lelkére Odüsszeusz, hogy senkinek ne árulja el 
hazaérkezését, még magának Pénelopénak és Laertésznek sem. A nagy 
túlerővel szemben csak ravaszsággal győzhetnek, s még azt is ki kell 
tapasztalniok, hogy a cselédségben ki maradt hű Odüsszeuszhoz. 


Estére hazatért Eumaiosz, addigra Athéné vesszeje újra öreg koldussá 
változtatta Odüsszeuszt. 


Ott töltötte az éjszakát Eumaiosz tanyáján Télemakhosz is, és csak 
reggel kereste fel aggódó anyját. De előbb meghagyta Eumaiosznak, hogy 
az öreg koldust, kinek kilétét még a hű ember előtt is titkolták, vezesse be 
a városba, hadd kolduljon ott magának valami eleséget. 


Mikor Odüsszeusz és Eumaiosz a palota elé érkeztek, már kihallatszott 
a mulatozók zaja és Phémiosz éneke. A kapuban hevert Odüsszeusz vén 
kutyája, Argosz, elhanyagoltan és senkitől számba nem véve. Most 
fölemelte fejét, és fülét hegyezte; a hű kutya húszévi távoliét után is 
ráismert, a farkát csóválta, de már nem tudott gazdája elé menni. 
Odüsszeusz meghatottan morzsolt szét egy könnycseppet a szemében, 
titokban, hogy meg ne lássa Eumaiosz, s bementek a palotába. A szegény 
Argosz meg éppen csak megérte, hogy húsz év múltán még egyszer lássa 
gazdáját, s azzal kiadta páráját. 

Bent a palotában Télemakhosz, aki szintén jelen volt a lakomázók 
között, magához intette Eumaioszt, s vele küldött valami harapnivalót 
Odüsszeusznak, és biztatta, hogy járja körül koldulva a vendégsereget. 
Odüsszeusz illendően megköszönte, térdére fektette koldustarisznyáját, 
az ételt arra helyezte, és úgy falatozott. Majd sorjában körüljárta a 
vendégeket, mindenki adott neki valamit, csak Antinoosz utasította el 
gőgösen. 

Pénelopé is meghallotta, hogy bánt Antinoosz a házukba érkező 
idegennel, s nagyon haragudott érte. Felhívatta szobájába Eumaioszt, 
hogy kikérdezze az idegen felől, és vele üzenjen érte: bizonyosan sokfelé 
megfordult, hátha tud valami hírt Odüsszeuszról. S miközben Pénelopé 
házuk hű emberének arról beszélt, hogy ha Odüsszeusz hazatérne, fiával 
együtt hogyan állna bosszút a gonosz kérőkön, felhallatszott lentről 
Télemakhosz hangos tüsszentése. A tüsszentés jó előjel, boldogan 
figyelmeztette rá a királyné Eumaioszt. Lement a kondás az idegenért, de 
ez visszaüzent vele: várjon, amíg a nap lebukik, hogy ne keltsen feltűnést 


a kérők között, ha hírt visz a királynénak. Helyeselte az okos Pénelopé, és 
bevárta az estét, Eumaiosz pedig elköszönt még Télemakhosztól, és 
visszatért estére a kamrába. 


De megjött a helybeli koldus, a híres nagyevő. Arnaiosznak hívták, 
mármint ezt a nevet adta neki anyja a születésekor, de az ifjak mind csak 
Irosznak, azaz , írisz úrnak" nevezték, mert ő hordta szét a híreket és az 
üzeneteket, akárcsak írisz istennő az istenek között. Ez rátámadt 
Odüsszeuszra, és el akarta kergetni a háztól, ahol ő régibb jogon szokott 
kéregetni. De Odüsszeusz nem hagyta magát. Meglátta Antinoosz, hogy 
összekapott a két koldus, nagyot nevetett, és még biztatta is őket a 
viadalra. 


Hamarosan földhöz vágta Odüsszeusz a nagy termetű, lomha Iroszt, 
még a szájából is ömlött a vér, és a fogai kihullottak. Aztán kivonszolta, 
miközben a kérők majdhogynem halálra nevették magukat. Mikor 
visszajött Odüsszeusz, nagy nevetés közt ünnepelték a győztest benne, és 
Antinoosz feléje nyújtotta a versenydíjat, a töltött kecskebendőt. 


Pénelopé is lejött két cselédje kíséretében az emeletről, s amint 
megállt a tetőzetet tartó oszlop mellett, fényes fátylat tartva arca előtt, 
elbűvölte a kérőket csodálatos szépségével. Télemakhoszt feddette 
először, hogy részt vesz a kérők mulatságain, és eltűrte az otromba tréfát 
a házában menedéket kereső idegennel. Aztán a kérőket leckéztette, háza 
méltósága felett őrködve. Boldogan hallgatta okos feleségét Odüsszeusz. 
A kérők elszégyellték magukat, szolgáikat hazaszalajtották, hogy 
hozzanak drága ajándékokat Pénelopé számára, de azért együtt maradtak 
akkor is, mikor a ház asszonya visszavonult szobájába az emeletre. 


Odüsszeusz ekkor elérkezettnek látta az időt, hogy a teremből 
kihordják a fegyvereket. Míg ezeket a közeli kamrába hurcolta 
Télemakhosz és Odüsszeusz, Athéné tartott aranymécsest. Télemakhosz 
csodálkozva nézte, hogy telnek meg fénnyel a falak. Aztán a fiú nyugodni 
tért. 


Pénelopé ezalatt kikérdezte az idegent férje felől. Odüsszeusz most 
Idomeneusz testvérének, a krétai Minósz király unokájának adta ki 
magát, s elmondta, hogy Krétában vendégül is látták Odüsszeuszt, és 
biztos hírt hallott felőle: most Dódónába megy, hogy hazatérése előtt 
Zeusz tölgyeitől kérjen jóslatot. Pénelopé sírva hallgatta az idegent, és 
nem is sejtette, hogy akit siratott, az ült mellette. S hogy vendégszerető 
háza szégyenben ne maradjon, megparancsolta szolgálóinak, lássák el 
mindennel a jó hír hozóját, és mossák meg langyos vízzel a sok 


vándorlásban elfáradt lábát. Odüsszeusz vonakodott a szolgálók 
segítségét igénybe venni: legfeljebb egy öreg cselédnek engedné, hogy a 
lábához érjen. Ekkor Pénelopé Odüsszeusz öreg dajkájának, Eurükleiának 
adott parancsot. 


Örömmel szolgálta ki Eurükleia az idegent, hiszen annyi vendég 
fordult meg a háznál, de egy se hasonlított még ennyire Odüsszeuszra. 


- Mondták ezt már mások is, anyóka - mondta erre Odüsszeusz, hogy 
elhárítsa a gyanút. Háttal ült a tűznek, hogy meg ne lássa a lábán a dajka 
a régi sebhelyet. Hanem Eurükleia, alighogy behozta az üstöt, s hideg 
vizet kevert el benne, s kezébe vette, hogy mosogassa az idegen lábát, 
meglátta a sebhelyet, eleresztette a lábat, és a langyos víz kiborult. 
Könnyel telt meg a hű cseléd szeme, és felkiáltott: 


- Bizony, hogy Odüsszeusz vagy, gyermekem, ó, hogy előbb föl nem 
ismertelek! - S már Pénelopéhoz lépett volna, hogy hírül adja neki, hogy 
megjött a férje, de Odüsszeusz a torkára szorította kezét, s míg Athéné 
elfordította Pénelopé figyelmét, megfenyegette. 


De felelt Eurükleia: 


- Gyermekem, nem kell, hogy megfenyegess engem, hiszen tudod, 
hogy megbízható vagyok, s ha kell, hallgatni fogok, keményen, mint a kő. 
Hanem mást mondok: ha az isten kezedre adta a kérőket, én majd sorban 
megmondom neked, hogy melyik cseléd lett hűtlen hozzád. 


- Azt már majd magam is kitapasztalom, anyóka - felelt Odüsszeusz -, 
te csak őrizd meg a titkot, és a többit bízd az istenekre! 


Reggelre kelve Eurükleia költögette a szolgálókat, sürgetve, hogy 
takarítsák ki a házat, mossák el az edényeket, és hozzanak friss vizet. A 
férfi cselédek fát hasogattak, a leányok is hamar meghozták a vizet a 
forrásról. Velük jött Eumaiosz is, a derék kondás, s most is volt néhány jó 
szava a szerencsétlen idegenhez. Hozta a hitvány Melanthiosz, a régi 
gazdához hűtlen kecskepásztor is a kecskéket a kérők lakomájához, s 
amint meglátta Odüsszeuszt, gyalázkodó szóval illette. Philoitiosz, aki 
kénytelen-kelletlen egy meddő tehenet s néhány hitvány kecskét hozott a 
hívatlan vendégek parancsára, részvevő szavakkal fordult hozzá. 
Gazdájára, Odüsszeuszra gondolt, aki, ha ugyan él, talán szintén ilyen 
nyomorultul bolyong. Mert a koldusban ő sem ismerte fel jó gazdáját, aki 
még mint gyermeket rendelte őt a gulya mellé. 


Jöttek a kérők is, hamarosan megtelt velük a terem. Télemakhosz is 
megérkezett a népgyűlésből. Odüsszeusz számára a küszöb mellé tétetett 


go ir 


hitvány széket és asztalkát, s szigorú szóval fordult a kérőkhöz, hogy ma 


nem fogja tűrni a házában menedéket kereső idegen bántalmazását. De az 
elbizakodott férfiak féktelen kedvével nem lehetett beszélni, durva 
hahotájuk nem ült el. Télemakhosz egyre csak atyját nézte, és leste, hogy 
az mikor küldi már a gyalázatos kérők ellen. 


Ezen a napon Pénelopé behozatta Odüsszeusz íját a terembe, és így 
szólt a kérőkhöz: 

- Hallgassatok rám, ti büszke kérők, kik itt esztek-isztok örökké a soká 
elmaradó férfi palotájában, s azt mondjátok, hogy más szándék nem 
vezetett ide, csak engem akartok feleségül venni! Hát eljött az idő! Az 
isteni Odüsszeusz íját teszem elétek. Aki legkönnyebben tudja felajzani, 
és a nyilat mind a tizenkét balta fokán keresztüllövi, azt fogom követni, 
elhagyva e házat, ahol fiatal éveim elteltek, ezt a szép és gazdag palotát, 
de tudom, álmomban se fogom elfelejteni. 


Eumaiosz sírva tette a kérők elé a nehéz íjat; Philoitiosz, a 
marhapásztor is sírva fakadt, mikor ráismert szegény gazdája fegyverére. 


Télemakhosz felállította a baltákat, gödröt ásva mindegyik számára a 
padló agyagjába, és mérőzsinórt feszített ki, hogy egyenesen álljanak. 
Próbálgatták a kérők, de hiába próbálták. Egymás után vették kézbe 
Odüsszeusz óriási íját, de nem bírták kifeszíteni, és érezniök kellett, hogy 
mennyivel hitványabbak Pénelopé férjénél. 

Eközben Odüsszeusz félrevonult a két hűségesnek bizonyult szolgával. 


- Philoitiosz gulyás és Eumaiosz kondás, mondanék valamit, vagy 
tovább titkoljam? Tudnátok-e Odüsszeuszt segíteni, ha hirtelen 
hazahozná valamelyik isten közétek? A kérők mellé állnátok-e, vagy 
Odüszszeusz mellé? Szóljatok, ahogy a lelketek sugallja! 


- Zeusz atya, ha teljesítenéd ezt a kívánságomat, hogy hazavezesse 
valamelyik isten azt a férfit miközénk, meglátnád, mekkora erő van a két 
kezemben! - fohászkodtak a hű szolgák, mire Odüsszeusz fölfedte kilétét. 


Sírt a két hű szolga örömében, és csókolták a kezét, a vállát, ahol érték. 
Elsírdogáltak volna ott esteiig is, de Odüsszeusz lecsöndesítette őket, 
nehogy valaki még így találjon rájuk. Aztán megbeszélték a teendőket, 
hogyan tartsák távol a szolgálókat, s adott jelre hogyan zárják el az 
ajtókat. S hogy feltűnést ne keltsenek, egyenként tértek vissza a terembe. 


Akkor már kimerültek a kérők a hiábavaló próbálgatásban. 
Antinoosznak eszébe jutott, hogy a városban éppen Apollón ünnepét üli a 
nép - újhold volt aznap -, s gondolta, talán a nyilas isten nem engedi, 
hogy még az ünnep napján is íjat feszítsenek, az ünneptől távol maradva. 


Azt javasolta, hogy aznap ne is próbálkozzanak többé, hanem másnap 
reggel mutassanak be áldozatot Apollónnak, s akkor majd az isten ad erőt 
az íj felajzásához. 

De most Odüsszeusz kérte, hogy engedjék, hadd próbálja meg ő is az 
erejét rajta. Hiába utasították el felháborodottan a kérők: más koldus még 
oda se mer hallgatni arra, hogy mit beszélnek az urak az asztalnál. 
Pénelopé azonban ragaszkodott hozzá, hogy teljesítsék az idegen kérését. 


Odüsszeusz kezébe vette, megforgatta és jobbról-balról nézegette 
kedves régi íját, hogy nem kezdte-e ki a szú, amíg ő hazájától távol 
bolyongott. Csodálkozva látták a kérők hozzáértő mozdulatait. Gondosan 
megtapogatta és megpendítette az ideget, mint mikor mesteri énekes 
pengeti a lant húrjait. S zengő hangot adott az ideg, a fecske énekéhez 
hasonlót. Elszontyolodtak a kérők, amikor meghallották. Megdördült az 
ég, és Odüsszeusz örült, hogy kedvező jelet küldött le neki Kronosz fia. S 
vette a nyilat, mely ki volt már készítve az asztalon - a többi a tegezben 
hevert ráhelyezte az idegre, és elpattintotta. Repült a sebes nyíl, s nem 
tévesztette célját, mind a tizenkét balta fokán keresztüljutott a szemben 
lévő ajtóig. 

Pénelopét már előbb felküldte Télemakhosz az asszonyszobába, a 
cselédeket is ügyesen eltávolították. S ekkor Odüsszeusz intett 
Télemakhosznak, az gyorsan vette a kardot és a dárdát, és apja mellé 
lépett. 


Odüsszeusz ledobta magáról rongyait, és az ajtóhoz ugrott, kezében az 
íjjal, s a nyilakat mind a lába elé öntötte a tegezből. És odakiáltott a 


kérőknek;: 


- Hát ez az íjverseny baj nélkül megtörtént, most másfajta célpontot 
keresünk, csak megadja most is a sikert Apollón! 


Antinoosz éppen az aranyserleg felé nyúlt, hogy igyon; őt vette célba 
elsőnek Odüsszeusz, s talált most is a nyíl. Antinoosz holtan vágódott el. 
Megvetően mérte végig a rémült kérőket Odüsszeusz tekintete. 


- Ti kutyák, nem gondoltátok, hogy még visszatérek valaha Trója alól, 
ezért mertétek pusztítani az én házamat s megkérni feleségem kezét, 
nem félve sem az istenektől, akik a széles égben laknak, sem az emberek 
bosszújától. De most elérkezett a vég mindannyiótokra! 


Amíg a nyilakból tartott, avval vette sorjában célba mindegyiket, mire 
az elfogyott, Télemakhosz hozott fegyvert a kamrából atyjának, magának 
és a két hű cselédnek. De a kamra ajtaját a nagy sietségben nyitva feledte, 
s Melanthiosz a kérők számára is hordta ki a fegyvereket. Mikor 


észrevették, Eumaiosz és Philoitiosz kegyetlenül felkoncolták a hűtlen 
kecskepásztort, de addigra már tizenkét kérő állt teljes fegyverzetben. 
Am hiába voltak ők többen, Odüsszeusz ellen semmire se jutottak, mert 
Pallasz Athéné jött le az olümposzról, hogy kedveltjét megvédje. Senki se 
maradt életben a kérők közül. Hanem Phémiosz életét megkímélte 
Odüsszeusz, hiszen ő csak kényszerűségből mulattatta a kérőket 
énekével, s mint az isteni ének tudója, az istenek oltalma alatt állt. A 
kérőket kiszolgáló Medón számára Télemakhosz kért kegyelmet, mert 
Medón is mindig törődött vele gyermekkorában. 


Akkor Télemakhosszal Eurükleiát hivatta Odüsszeusz.  Vértől 
szennyesen találta gazdáját a hű dajka, mint oroszlánt a nyáj közepén. 
Már-már felujjongott, amikor a porba hullva látta a gonosz kérőket, de 
Odüsszeusz leintette: 


- Csöndesebben örülj, vénasszony, türtőztesd magad, és ne ujjongj, 
mert bűn volna a megölt férfiak felett dicsekedni! Ezeket a Moira, az 
istenek végzése győzte le, és saját gonosztetteik, mert senkit se becsültek 
a földön, se jó embert, se rosszat, akárki érkezett is közéjük. - S számon 
kérte Eurükleiától, hogy az asszonycselédek közül ki lett hűtlen hozzá és 
családjához. 

Ujjongó kacagással ment fel a vénasszony az emeletre, hogy megvigye 
a hírt úrnőjének. De nem hitt a szavának Pénelopé: 


- Anyó, az istenek elvették az eszedet, még te is csak gúnyolódsz 
gyászomban, hogy ilyen kósza hírt hozol, és felébresztesz édes álmomból! 
Azóta sem aludtam így, hogy Odüsszeusz útra kelt a szörnyű Iliosz felé. 


Odüsszeuszt ezalatt megfürösztötte Eurünomé, a hű gazdasszony, és 
megkente bőségesen olajjal, és szép ruhákba öltöztette. Athéné istennő 
szépséget öntött rá, nagyobb lett és teltebb, s fejéről göndörén omlottak 
le hajfürtjei, mint a hüakinthosz-virág. A halhatatlan istenekhez volt 
hasonló, mikor kilépett a fürdőmedencéből. Úgy ült a trónszékbe, 
feleségével szemben. Most már inkább ismerte volna fel férjét Pénelopé, 
mint a durva koldusgúnyában, de húsz keserves esztendő óvatosságra 
intette. 


- Hát vess az udvaron ágyat nekem, anyó - mondta Odüsszeusz 
Eurükleiának -, mert látom, kemény vas ennek az asszonynak a szíve! 


Mostanra hagyta Pénelopé az utolsó próbát, s így toldotta meg férje 
parancsát: 

- Vigyétek ki az ágyat az udvarra a hálószobából, melyet ő maga 
épített, s vessétek meg neki, gyapjútakaróval, fényes lepedővel! 


De közbeszólt Odüsszeusz: 


- Ó, asszony, nehéz parancsot adtál! Ki vihette valaha is máshová az én 
ágyamat? Halandó ember nem, ha mégolyán erős, akkor sem, hiszen a 
földbe van gyökerezve a lába. Hatalmas olajfa nőtt házunk sövényén 
belül, vastag volt a törzse, mint valami oszlop. Aköré építettem 
hálószobámat,  letörtem az olajfa lombos koronáját, törzsét 
körülgyalultam ágylábnak, és afölé faragtam, arannyal, ezüsttel, 
elefántcsonttal díszítve a nyoszolyát, és bíborral befestett bőrszíjat 
feszítettem ki rajta. 


Ellágyult erre Pénelopé, térde megroggyant, aztán sírva futott 
Odüsszeusz felé, karjával átölelte nyakát, fejét megcsókolta, és így szólt: 


- Ne haragudj rám, Odüsszeusz, hiszen te vagy a legokosabb minden 
ember között! Az istenek mértek ránk nyomorúságot, ők irigyelték meg, 
hogy mi mindig egymás mellett maradjunk, és együtt élvezzük 
fiatalságunkat, és úgy érkezzünk az öregség küszöbéhez. Bocsásd meg, 
hogy nem fogadtalak szeretettel, csókkal, mihelyt megláttalak, de mindig 
borzadva féltem, hogy valaki rászed, csalfa szóval, mert sokan vannak, 
akik ármányt szőnek! De nyoszolyánk titkát csak mi ketten tudtuk, meg 
egyetlen hű cselédem, akit atyám adott velem, mikor hozzád jöttem 
feleségül. 


Sírtak mind a ketten. Mint mikor a hajótörött a szennyes habokban 
úszva, végtére partot ér, és a szárazföldre léphet, olyan várva vártan 
érkezett meg férje Pénelopénak. Még a rózsásujjú Hajnal is sírva találta 
volna őket, ha Pallasz Athéné mást nem gondol. Már vége felé közeledett 
az éjszaka, de az istennő megnyújtotta, és az aranytrónusú Éoszt 
feltartóztatta az Ókeanoszban, s nem engedte, hogy befogja gyorslábú 
lovait, Lamposzt és Phaethónt, akik a fényt hozzák az embereknek. 


Ezalatt Eurünomé megvetette a nyoszolyát, a hű hitvestársak 
nyugovóra tértek. Alig bírtak betelni a boldogsággal, annyi mindent 
tudtak egymásnak beszélni. Pénelopé arról, hogy mennyi bajban volt 
része idehaza, Odüsszeusz arról, hogy mennyit szenvedett bolyongása 
közben, mennyi várost látott, és hányféle nép szokásait ismerte meg. 
Végre elaludtak, s mikor Athéné úgy gondolta, hogy eleget aludtak, 
küldte a Hajnalt, hogy hozza a fényt az embereknek. 

Fölkelt Odüsszeusz, elbúcsúzott hitvesétől, fölkeltette Télemakhoszt 
meg a gulyást és a kondást. Fölfegyverkeztek mind a négyen, és elhagyták 
a palotát. Akkor már világos volt mindenütt a földön, de őket sötét 
éjszakába burkolva vezette ki Athéné a városból. 


Hermész a bővös aranyvesszővel hívogatta kifelé a halott kérők lelkét. 
Mint a denevérek a barlang mélyén, suhogva röpdöstek, amerre az isten 
vezette őket, az Ókeanosz folyása és a Fehér Szikla, a Nap kapui és az 
álomképek népe mellett suhantak el, és megérkeztek az aszphodelosz- 
rétre, ahol a többi halott lelke is lakik. 


Odüsszeusz és Télemakhosz pedig a kondással és a gulyással kiértek a 
mezőre, Laertész jól gondozott gazdaságához. Odüsszeusz előreküldte a 
többieket a mezei lakba, maga pedig felkereste öreg édesatyját a kertben. 
Idegennek, Odüsszeusz vendégbarátjának adta ki magát először. Sírva 
fakadt Laertész, mikor fiáról hallott, s a föld porát szórta ősz fejére. 
Odüsszeusz nem bírt alakoskodni tovább, őt is a sírás fojtogatta már, 
átölelte atyját, és megcsókolta: 

- Itt vagyok, atyám, én magam, hagyj fel már a sírással! 

De húszesztendős távoliét után most Laertész is bizonyságot kért. 
Odüsszeusz megmutatta a sebhelyet a lábán, és előszámlálta a kertben a 
fákat, melyeket atyja még gyermekkorában ajándékozott neki: 
tizenhárom körtefát, tíz almafát, negyven fügefát és ötven sor szőlőtőkét. 


Ekkor megroggyant az aggastyán térde, és a szíve megremegett, 
felismerte e jelekről a fiát, és átölelte boldogan. Csak a kérők rokonaitól 
félt, mikor meghallotta, hogy mi történt előző nap a palotában. De 
Odüsszeusz megnyugtatta, és bevezette a házba, ahol addigra ételt 
készítettek Télemakhosz és a pásztorok. Most már hagyta Laertész, hogy 
megfürössze, olajjal megkenje és királyi ruhákba öltöztesse vén cselédje, 
s mikor kilépett a fürdőmedencéből, szebbé, nagyobbá tette őt Athéné. 
Megjött közben Doliosz is, Laertész öreg vincellérje a fiaival, akik 
kerítésnek való ágakért jártak az erdőn. Ezek mind fegyverbe öltöztek, 
Odüsszeusz, Télemakhosz, a kondás, a gulyás, Doliosz hat fia, sőt maga 
Laertész és Doliosz is, mert a végső szükség ősz fejüket is harcra 
kényszerítette. 


Jött is már a kérők rokonsága ellenük, mert addigra már sebes 
szárnyon szállt a véres lakoma híre. 


Hanem az Olümposzon mást határoztak az istenek: béküljenek ki, és 
feledkezzenek meg az elszenvedett sérelmekről, s szeressék most már 
egymást Ithaka lakói, mint azelőtt, hogy Plutosz, a , Gazdagság" és Eiréné, 
a , Béke", bőséggel lakozzanak a szigeten. Leküldte Zeusz Athénét; ő már 
amúgy is menni akart, mert aggódott Odüsszeuszért. És az istennő 
Mentor képében teremtett békét Ithaka lakói között. 


AINEIASZ 


Édesen nevetve dicsekedett Aphrodíté, hogy hányszor csábította 
szerelemre halandókkal a halhatatlan isteneket és istennőket. De Zeusz 
bosszút állt érte, és úgy intézte, hogy maga Aphrodité essen szerelembe 
halandó királyfival. 


Ankhiszész a bővizű Ida hegy magas ormain legeltette teheneit, s szép 
volt és daliás, a halhatatlan istenekhez hasonló. Mikor meglátta őt a 
mosolygó Aphrodité, szívét vágy fogta el érte. Küprosz szigetére, illatos 
templomába tért haza, Paphoszba, ahol szent ligete és illatos oltára állt. 
Bement, és a fényes ajtókat betette maga után. Ott a Khariszok 
megfürösztötték, és megkenték halhatatlan olajjal, amilyennel csak a 
halhatatlan istenek élnek. Szép ruhákba öltözött, és arannyal díszítette 
fel magát gazdagon, úgy sietett aztán Trójába, elhagyva ismét a jóillatú 
Küproszt, a magasban, a felhők között hasítva utat magának. 

Elérkezett az Ida hegyére, mely bő vizű forrásaival a vadak tápláló 
anyja volt, és a hegyen át egyenesen a karám felé tartott. Farkcsóválva 
szelídültek kezéhez a szürke farkasok, a kegyeden szemű oroszlánok és 
medvék meg az őzborjak pusztításában máskor telhetetlen párducok. 
Megtalálta Ankhiszész hajlékát az istennő, s megtalálta magát a hőst is, 
kinek az istenek adtak szépséget. Egyedül volt éppen, a többiek a 
teheneket legeltették a pázsitos réteken, míg Ankhiszész egymagában fel 
és alá járkált a karámban, lantján játszva szüntelenül. 


Egyszerre elébe állt Zeusz leánya, Aphrodité. Termetre is, arcra is szűz 
leányhoz volt hasonló, hogy meg ne rémüljön a halandó ember, mikor őt 
meglátja. De elcsodálkozott Ankhiszész, amikor észrevette, s megbámulta 
szépségét és ragyogó ruháit. Mert tűznél fényesebb peplosz volt az 
istennőn, s szép hajlású fülbevalók meg csillogó csatok, gyenge nyakán 
láncok, aranyból és tarka kövekből. Keblén mintha a Hold fénylett volna. 
Ankhiszészt elfogta a csodálkozás, és így szólította meg vendégét: 

- Üdvöz légy, királynő, bárki is vagy te a boldog istennők közül, ki 
most e hajlékba érkeztél, Artemisz vagy Létó vagy az aranyos Aphrodité 
vagy a nemes Themisz vagy a bagolyszemű Athéné vagy a Khariszok 
egyike, akik minden istent kísérnek, s maguk is halhatatlanok, vagy egy a 
nimfák közül, akik a ligeteket lakják és a folyók forrásait és a pázsitos 
réteket. A hegy ormán oltárt állítok neked, és szép áldozatokat fogok 


bemutatni minden évszakban, csak te jóakaratú lélekkel légy irántam, és 
add meg, hogy a trójai férfiak között kiváló hős lehessek, tedd, hogy 
utánam viruló utódok maradjanak, de én magam is sokáig éljek, és lássam 
a nap világát boldogan a nép között, és úgy érkezzem el az aggkor 
küszöbéhez! 


Felelt rá Zeusz leánya, Aphrodité: 


- Nem vagyok én isten, miért is hasonlítasz engemet a halhatatlan 
istennőkhöz? Halandó leány vagyok, földi asszony az anyám. Atyámnak 
Otreusz a neve, hallhattad a hírét, mert ő a királya egész Phrügiának. De 
tudok a te nyelveden is beszélni, mert trójai asszony volt a dajkám. Most 
az aranyvesszős Hermész ragadott ki Artemisz kíséretéből, ahol együtt 
táncoltunk, együtt játszadoztunk nimfák és a gazdag királyok leányai. 
Innen ragadott el az aranyvesszős Argeiphontész, s messze földeken át 
vezetett halandó emberek kezétől megművelt vidéken és járatlan, 
beépítetlen senkiföldjén keresztül, hol csak a ragadozó vadak csörtetnek 
az árnyékos bozótban. Vezetett sebesen, szinte a lábunk sem érte a földet, 
és azt mondta, Ankhiszész hív, hogy ifjú hitvese legyek, és szép 
gyermekkel ajándékozzam meg őt. Aztán megmutatta karámodat, és a 
halhatatlan istenek közé tért vissza, én pedig hajlékodba értem. 


És Zeuszra kérve fogom át térdedet, s derék szüleidre - mert csak 
derék szülők fia lehet ilyen, mint te vagy -, mutass be atyádnak és nemes 
anyádnak és testvéreidnek, hadd lássák, hogy méltó menyük, sógornőjük 
leszek-e vagy sem! Phrügiába pedig indíts sebes követet, vigyen hírt 
atyámnak, aggódó anyámnak! Ok majd küldenek vele bőségesen aranyat 
és finom szövésű ruhát, s te fogadd el tőlük a fényes hozományt! Csak 
akkor tarts velem lakodalmat, melyre vágyunk mindketten, amint a 
becsület megkívánja az emberek és az istenek előtt. 


Szólt, és édes vágyat keltett a lelkében az istennő. 
Ankhiszészt elfogta a szerelem, és mondta: 


- Ha halandó leány vagy, anyád földi asszony, és Otreusz az apád, 
amint mondod: halhatatlan isten akarata szerint, Hermész vezetésével 
jöttél hajlékomba, és hitvesem leszel, ameddig csak élek. Nincs isten, sem 
ember, aki elválasszon, még ha a messzelövő Apollón lőné is rám nyilát 
aranyijából. Csak te egyszer az enyém légy, aztán már szívesen szállók le, 
ha kell, Hádész palotájába. 

Így ajándékozta meg Aphrodité Ankhiszészt szerelmével, s csak azután 
mutatkozott meg isteni mivoltában előtte. Megállt a hajlékban, fejével a 
gerendát érte, és halhatatlan szépség fénylett az arcán. Álmából keltette 


fel Ankhiszészt: 


- Kelj fel, Dardanosz vére, miért is alszol ilyen mélyen? Nézd meg, én 
vagyok-e, olyan vagyok-e, mint amilyennek az előbb láttál? 


Felriadt álmából Ankhiszész, s amint megpillantotta Aphrodité 
szépséges szemét, rémülten fordította el tekintetét, arcát köpenyével 
eltakarta, és ily szavakkal könyörgött hozzá: 


- Amint először megláttalak, istennő, tudtam, hogy isten vagy, de te 
eltagadtad az igazságot. Hanem most az aigisztartó Zeuszra kérlek, ne 
hagyj engem, gyarló embert, élve itt az emberek közt lakni, mert nem 
bírja tovább elviselni az életet, aki halhatatlan istennő hitvesi 
szerelmében részesült! 


Aphrodité megvigasztalta: 


- Légy bátorsággal, és ne féljen semmitől a szíved! Mert ne várj rosszat 
se tőlem, se mástól a boldog istenek közül, mivelhogy kedves vagy az 
istenek előtt! Fiad lesz, aki a trójaiak fölött fog uralkodni, és utána fiúk és 
unokák, utódok szüntelen sora. 


De az istennő borzadva gondolt rá, hogy Ankhiszészt is utol fogja érni 
egyszer a halandók közös sorsa, az öregség. S Tithónosz jutott az eszébe, 
Éósznak, a Hajnal istennőjének férje. Tithónosz is halandó volt, s szintén 
a trójai királyi családból származott. Éósz megszerette, és férjéül kívánta. 
Zeusz elé járult avval a kéréssel, hogy tegye halhatatlanná; Zeusz 
bólintott, és teljesítette kérését. De a balga Éósz elfelejtett örök ifjúságot 
is kérni férje számára. Tithónosz nem halt meg, de megöregedett, s egyre 
jobban összeaszott a vénségtől. Szobájában tartja Eósz, de már csak 
tücsökhöz hasonló ciripelő hangja maradt meg, erő nincs benne egy 
csöpp sem. 


- Ha ilyen szép és daliás maradhatnál mindig, mint amilyen most vagy, 
s mindig boldogan vállalhatnálak férjemnek, akkor nem borulna bánat a 
szívemre. De az nekem nem kell, hogy úgy élj örökké te is, mint 
Tithónosz, inkább ne is légy halhatatlan - mondta szomorúan Aphrodité, 
s az istenek előtt nem is mert beszélni halandó férjéről, mert félt, hogy 
kinevetik. Hiszen ő is annyiszor nevetett rajtuk, mikor halandó 
asszonyokkal vitte őket szerelembe. 


Mikor megszületett Aphrodité és Ankhiszész gyermeke, Aineiasz, a 
hegyilakó nimfákhoz, a Drüaszokhoz, , faleányokhoz" vitte el az istennő, 
hogy neveljék. Ezek istenektől és emberektől távol laknak, csak a 
szilénoszok és Hermész vigadnak velük. Sokáig élnek, de nem 
halhatatlanok, bár a halhatatlanok eledelét, az ambrosziát eszik. 


Valahányszor egy-egy Drüasz születik, egy fa is sarjad mindegyikkel, 
fenyőfa vagy tölgyfa, s velük együtt nőnek a magas hegyekben, és állnak 
sudár törzzsel, és a halhatatlan istenek ligeteinek nevezik őket. Halandó 
emberek nem vágják ki vassal, de mikor a Moira, a halál kiszabott végzete 
eléri őket, elszáradnak tőből a szépséges fák, kérgük sorvad, ágaik 
lehullanak, s velük együtt hagyja el a Drüaszok lelke a napvilágot. Ezek a 
leányok táplálták, nevelték Aphrodité gyermekét. 


Csak öt év múltán jelent meg újra az istennő Ankhiszész előtt, elhozta 
fiát, hogy már atyja mellett nevelkedjék tovább. S lelkére kötötte 
szigorúan, hogy senkinek el ne árulja, kinek a gyermeke Aineiasz. Ha 
kérdik, mondja, hogy egy szépszemű nimfa, itt, az erdőbe öltözött 
hegyoldalt lakó nimfák egyike ajándékozta meg a fiúval. 

Ezt mondta az istennő, és visszatért az égbe. De Ankhiszész egyszer 
barátaival iddogált, és a bor mámorában megfeledkezve az istennő 
intelméről, eldicsekedett Aphrodité szerelmével. Ekkor Zeusz villáma 
sújtotta, és ettől megbénultak Ankhiszész tagjai, nem tudott többé a 
lábára állni. 

Gyermekéről, Aineiaszról azonban soha nem feledkezett meg az 
istennő. Kiváló hős lett belőle, Hektór mellett ő volt a legbátrabb Trója 
védelmezői között. Ha veszély fenyegette, Aphrodité állt mellette 
oltalmazóan, de védte a többi isten is, mert az volt a jóslat, hogy Priamosz 
házának a bukása után ő és utódai fognak uralkodni Trója maradéka 
felett. 


Azon az éjszakán, amelyen ledőlt Ilion, a harcban elesett Hektór 
árnyéka látogatta meg álmában Aineiaszt, és felvilágosította küldetéséről: 


- Fuss innét, istennő gyermeke, ragadd ki magadat a lángok közül! Az 
ellenség ellepte már a falakat, Trója leomlott. Megtettük, amit tehettünk 
a hazáért és Priamoszért: ha erős kézzel meg lehetne védeni még a várat, 
az én jobbom is megvédte volna. De házi isteneidet rád bízza Trója: ők 
legyenek kísérőid végzetes utadon, számukra keress falakat! - így szólt 
Hektór árnya, és kezében a szentélyből kihozta Hesztia szalagokkal 
díszített szobrát és az örökké égő tüzet. 


Hirtelen támadt harci zaj vetett véget a látomásnak; Aineiasz felriadt, s 
a háztetőre sietett fel, hogy onnét nézzen szét. Akkor szeme elé tárult a 
görögök álnoksága. Égett a város, Déiphobosz háza össze is omlott már, a 
szomszéd Ukalegón házába kapott a láng, a Szigeioni hegyfok körül 
pirosra festette a tűz a tenger habjait. Fegyvert ragadva sietett le Aineiasz 
is a többi közé, de már szembejött vele Panthoosz, Apollón papja, kezében 


a szentségekkel és Trója legyőzött isteneivel, kicsiny unokáját vonszolva 
maga után, hogy legalább azokat helyezze el Ankhiszész még 
biztonságosabbnak látszó házában. 


- Eljött a végső nap, voltunk már csak trójaiak: a kegyetlen Zeusz a 
görögök kezére játszott át most mindent! - kiáltotta nagy 
kétségbeesetten Aineiasz felé Panthoosz. Ő azonban továbbrohant, 
egyenest a fegyverek és lángok közé. 


Hű bajtársaival találkozott. Elszántan vették fel a reménytelen 
küzdelmet a falakat elárasztó görögökkel, míg végre Neoptolemosz a 
királyi palota falát beszakította, és Priamoszt megölte. Az agg király 
meggyalázott holtteste  Aineiasznak magatehetetlen ősz atyját, 
Ankhiszészt, hitvesét, Kreuszát és kicsiny gyermekét, Aszkanioszt juttatta 
eszébe. Anyja, Aphrodité is megjelent neki, s menekülésre szólította fel: 
Trója menthetetlen, mert az istenek harcolnak ellene. 


Aineiasz szót fogadott anyjának, s visszatért családjáért. De 
Ankhiszésznek elég volt egyszer túlélnie hazája pusztulását, amikor 
Héraklész dúlta fel a hitszegő Laomedón Trójáját. 

- Ti, akiknek nem tört még meg ifjúi erőtök, meneküljetek innét! Ha 
azt akarták volna az égiek, hogy én tovább éljek, megoltalmazták volna 
hazámat. Búcsúzzatok el tőlem, és hagyjatok magamra: meg tudok halni 
egyedül is, lesz ellenség, aki megkönyörül rajtam, és aki megkívánja azt, 
ami rajtam van. Úgyis gyűlölnek az istenek, és senki se látja hasznomat, 
mióta Zeusz villáma sújtott. - És hiába sírt Aineiasz, Kreusza s a kis 
Aszkaniosz, nem tudták elhatározása megmásítására bírni. 


-Azt hiszed, atyám, hogy itt tudnálak hagyni? - mondta 
elkeseredetten Aineiasz. - Ha Trója romjait családod romlásával akarod 
tetézni, legyen: jön Priamosz gyilkosa, aki atyja szeme láttára öli meg a 
gyermekét és az oltár előtt az atyát! De én visszamegyek a harcolók közé, 
legalább nem halunk meg bosszulatlanul mindnyájan. 

Már fegyvereihez nyúlt ismét Aineiasz, és indulni akart. De útját állta 
hitvese, a kis Aszkanioszt tartva feléje: 

- Ha a halálba mégy, mi is megyünk veled, de ha van még mit remélni 
fegyvereidtől, először ezt a házat védd meg velük! Mert kire marad 
különben a kicsiny Aszkainosz, kire atyád, és kire én, akit valaha 
hitvesednek mondtál?! 

Betöltötte a házat a szegény nő kiáltozása. De hirtelen csodálatos jel 
mutatkozott. Szülei karjai között a kicsiny Aszkainosz feje búbján könnyű 
fénykoszorú jelent meg, ártatlan lángokkal nyalta körül lágy hajfürtjeit és 


halántékát. Rémülten fogtak az oltáshoz, forrásvizet hoztak a hajfürtök 
között bujkáló tűzre. De Ankhiszész atya felderülve emelte szemét a 
csillagok felé, és tenyerét az égre tartva imádkozott: 


- Mindenható Zeusz, tekints le reánk, s ha megérdemeljük, nyújtsd 
segítségedet, és e csodajeleket erősítsd meg! 


Erre megdördült bal felől, és csillag hullott az égből, az éjszaka árnyain 
át hosszú fénycsóvát húzva maga után. A háztető felett elsuhanva, az Ida 
hegyi erdőben tűnt el, fénylő barázdájával jelezve az útját; messze határ 
kéntől füstölgött a nyomában. 


Ekkor már Ankhiszész is fölemelkedett, és így szólt: 


- Most már nem szabad késlekedni: megyek, amerre vezettek. Atyai 
istenek, ti őrizzétek házamat, ti őrizzétek meg unokámat! Tőletek jött ez 
a jósjel, és a ti isteni hatalmatokban van Trója. Engedek én is a sorsnak, s 
már nem vonakodom az úttól, megyek veled, fiam. 


Aineiasz vállára vette béna atyját, kezénél fogva vezette a kis 
Aszkanioszt;  Kreusza néhány lépésnyi távolságból követte. A 
szentségeket és a házi szentély isteneit Ankhiszész tartotta kezében, mert 
Aineiasz csak imént tért meg a harcból: vérrel szennyezett keze nem 
illethette az isteneket mindaddig, amíg élő vízzel le nem mosta. 
Szolgáiknak a város szélén álló Démétér-templomnál adtak találkozót. 


Soha görög fegyver meg nem ijesztette a hőst idáig, de most, vállán 
atyjával, kezén gyermekét vezetve, minden szellőre megriadt. Már-már 
kiértek a városból, mikor háta mögött lábdobogást hallott, s atyja is 
fegyverek csillogását vélte látni. Mellékutakra tértek, de ekkor Kreusza 
elmaradt mögülük: csak Démétér templománál vette észre Aineiasz a 
fájdalmas veszteséget. 


Fiát, atyját és a trójai házi isteneket társaira bízta Aineiasz, akiket ott 
talált a megbeszélt helyen, s maga visszarohant a városba. Ott látnia 
kellett a szörnyű pusztítást, amit az ellenség véghezvitt, de Kreuszát 
hiába kereste, s hiába szólította nevén újra meg újra. 


Végül is asszonya árnya jelent meg előtte: mintha magasabbra nőtt 
volna alakja a megszokottnál. Aineiasz torkán elakadt a szó, Kreusza 
fordult hozzá vigasztaló szavakkal: 


- Miért adod át magadat a fájdalomnak, édes férjem? Az istenek 
akarták így, hogy ne követhesselek. Előtted hosszú út áll, királyság és 
királyi hitves vár reád Itáliában, hagyj fel már a könnyekkel kedves 
Kreuszádért! Nem hurcolnak el engem a trójai rabnők között a görögök, 


Aphrodité menye vagyok, s most az Istenek Anyja, Kübelé tart maga 
mellett ezen a vidéken. Élj boldogul, és szeresd mindig a kettőnk 
gyermekét! 


Háromszor akarta átölelni Aineiasz, s háromszor siklott ki keze közül 
Kreusza alakja, mint a könnyű szellő, mint a szárnyas álom. 


Visszatért a Démétér-templomnál hagyott társaihoz; meglepetve látta, 
hogy távolléte alatt mennyire megnövekedett a száműzetést vállaló 
menekültek csapata. Hajnalig már mind megszállták a kapukat a görögök, 
többé se ki, se be nem mehetett rajtuk trójai. Aineiasz már nem is 
tehetett egyebet, mint hogy övéivel a hegyekbe húzódott. 


Ott hajókat ácsoltak maguknak, s amint a nyári időszak beköszöntött, 
tengerre szálltak, könnyes szemmel véve búcsút a földtől, amelyen 
egykor Trója állott. 


A thrák partokon kötöttek ki először; Aineiasz már itt város 
alapítására gondolt. Áldozattal akarta kezdeni; a közeli som- és 
mirtuszbokrokról szedett lombos ágat, hogy befedje vele az istenek 
oltárait. De a leszakított mirtuszágból vér csöpögött, és hang hallatszott a 
lomb közül: 


- Miért bántasz még te is, Aineiasz? Ne szennyezd be rokonvér bűnével 
jámbor kezedet, mert az én vérem hull az ág nyomán! Polüdórosz vagyok, 
akit itt öltek meg; menekülj te legalább e kegyetlen országból! 


Így értesült Aineiasz rokonának, Polüdórosznak szomorú sorsáról; 
Priamosz király ezt a legkisebb fiát vendégbarátjához és vejéhez, a thrák 
királyhoz küldte át, hogy legalább ő meneküljön meg, ha Trójának el kell 
pusztulnia. De a thrák király megszegte hitét. Mikor hírül vette a görögök 
győzelmét, megölte a gyermeket, hogy a vele adott trójai kincseket 
magának szerezze meg. 


Aineiasz, miután megadta a végső tisztességet szerencsétlen 
rokonának, sietve elhagyta népével Thrákiát. Délosz szigeténél pihentek 
meg ismét; itt Aniosz, a sziget királya és Apollón papja, Ankhiszész régi 
barátja, szívesen látta őket. Apollón szentélyében jóslatot is kaptak: 

- A föld, amelyről őseitek származtak, boldogan fogad vissza keblére. 
Keressétek anyátokat: ott fog uralkodni Aineiasz háza, gyermekeinek 
gyermekeiben, hosszú nemzedékeken keresztül. 

Ankhiszész Krétára magyarázta a jóslatot: onnan került Trójába 
hatodik őse, Teukrosz. Áthajóztak tehát Kréta szigetére, és ott rakott 
városfalakat Aineiasz. De itt is csodálatos jelek akadályozták meg a 


letelepedést: halált hozó év köszöntött rájuk, sorvasztó betegség támadta 
meg az embereket, és a mezők kiszáradtak. 


Már-már visszafordultak, hogy ismét a déloszi Apollóntól kérjenek 
tanácsot, mikor éjszaka ragyogó fényárban megjelentek Aineiasz szeme 
előtt a trójai istenek. Ok világosították fel, hogy Apollón nem Krétát, 
hanem Itáliát értette a trójaiak őshazáján, ahol Priamosz és Ankhiszész 
közös őse, Dardanosz, Zeusz és Elektra fia született. Most már Ankhiszész 
is emlékezett Kasszandra homályos szavaira, melyek a trójaiak jövőjével 
Heszperiát, a Nyugat mesés országát hozták kapcsolatba, de akkor még 
senki se vette komolyan a jövőbe látó leány jóslatát. 


Az új jóslatban megnyugodva, újra a tengerre bízták hajóikat. Irtózatos 
vihar érte utol őket, három nap és három éjszaka nem látták sem a Napot, 
sem a csillagokat. Palinurosz, a kormányos se tudott tájékozódni. 


Negyednapra a Sztrophadesz szigetcsoportjához érkeztek; kikötöttek, 
és a parton őrizetlenül legelésző állatokból áldozati lakomát csaptak. Ám 
az undorító hárpiák, mint egykor Phineusz királyt, őket is 
megakadályozták abban, hogy ételüket elköltsék. Sőt, mikor a trójaiak 
fegyverhez nyúltak, hogy a hárpiákat elzavarják, ezeknek egyike, Kelainó, 
kegyetlen jóslattal rémítette meg őket: 


- El fogtok jutni Itáliába, de nem építhettek várost mindaddig, amíg az 
éhség nem kényszerít benneteket, hogy az asztalt is megegyétek! 


Innét menekülve, szerencsésen hajóztak el a görög szigetek között és a 
görög partvidék mellett. Az épeiroszi Buthrótonban trójaiakkal 
találkoztak: Helenosz, Priamosz jóstehetségű fia uralkodott itt, Hektór 
özvegyével, Andromakhéval. A kegyetlen Neoptolemosz hurcolta ide 
őket, aztán - rabszolga rabszolgával -  egybekeltek, majd 
csodálatosképpen Helenosz lett ezen a görög vidéken a király, s az 
elpusztult Trójáért itt keresett kárpótlást, új hazája folyóját is 
Szimoeisznak, a fellegvárat Ilionnak nevezve emlékeztetőül. 

Helenosz és Andromakhé szívesen látták őket, Helenosz jóslatot is 
mondott: ott fognak útjuk céljához érni, ahol a folyó partján fehér emsét 
fognak találni, harminc fehér malacával. S lelkére kötötte Aineiasznak, 
hogy kerülje Itália Görögország felé forduló keleti partját, óvakodjék a 
Szküllától és a Kharübdisztól, engesztelje ki Héra istennőt, és az itáliai 
Kümébe érve, kérjen jóslatot Apollón őszöreg papnőjétől, a Szibüllától! 

Gazdagon megajándékozta mindegyiküket Helenosz, Andromakhé, a 
szegény kis Asztüanaxra emlékezve, Aszkaniosznak adott saját kezével 
hímzett ruhákat. 


Megfogadta Helenosz tanácsát Aineiasz, Itáliát nyugati partja felől 
igyekezett megközelíteni. Szicília szigetét is körülhajózták. Drepanonban 
meghalt Ankhiszész: fájdalmas veszteség, melyre sem Helenosz, sem a 
kegyetlen Kelaino jóslata nem készítette elő Aineiasz hűséges gyermeki 
szívét. 

Ankhiszész temetése után továbbhajóztak, s már-már azt hitték, hogy 
útjuk végéhez közelednek. Szicília szigete is csaknem eltűnt már a 
szemhatárról, boldogan feszítették vitorláikat a szélnek, és a hajók 
ércorrával szelték a tenger habjait. De Héra észrevette őket, és szívében 
olthatatlan gyűlölettel így szólt magában: 


- Hát nekem kell engednem? Hát tiltja a Végzet, hogy távol tartsam a 
trójaiak királyát Itáliától? Pallasz Athéné felgyújtotta a görög hajókat az 
egyetlen Aiasz bűne miatt, de én, az istenek királynéja, Zeusz nővére és 
hitvese egy személyben, annyi éve küzdők hiába a trójaiakkal! Ki fog 
ezután már térdet hajtva áldozatot hozni oltáraimra? 


Égő haragjában felkereste Aiolosz királyt, ki hatalmas barlangjában 
tartotta féken a szeleket. 


- Aiolosz - szólította meg könyörögve a szelek királyát Héra -, a te 
hatalmadban áll, hogy elcsitítsd és felkavard a hullámokat. A Türrhéni- 
tengeren az én ellenségeim hajóznak: magát Uiont, Trója legyőzött 
isteneit viszik át Itáliába. Önts erőt a szelekbe, merítsd víz alá a hajókat, 
üss szét a hajósok között, és szórd szét testüket a tengeren! Kétszer hét 
szépséges nimfa áll a szolgálatomban, a legszebb valamennyi között 
Déiopeia: őt adom neked jutalmul, hogy feleséged legyen örök időkre, és 
szép gyermekekkel ajándékozzon meg téged. 


Héra kívánsága parancs volt Aiolosz számára. Szigonya végét 
belevágta a hegy oldalába; ahol nyílás támadt, csapatostul rontottak ki a 
barlang mélyéről a szelek, neki a tengernek, és hatalmas hullámokat 
gördítettek a partok felé. A férfiak hangos kiabálása összevegyült az 
evezők nyikorgásával. A felhők hirtelen elrejtették az eget a trójaiak 
szeme elől; fekete éjszaka feküdt a tengerre. Megdördültek az ég sarkai, 
sűrűn villámlott, és minden a halál jelenlétével fenyegetett. 

Megdermedtek Aineiasz tagjai, s két tenyerét a csillagok felé emelve, 
így kiáltott: 

- Háromszor boldogok, akik Trója falai alatt a harcban eshettek el! 


Alighogy kimondta, zúgó északi szél vágott elölről a vitorlába, a 
hullámokat a csillagokig emelve, az evezők összeroppantak, a hajó 
megingott, és oldalával fordult a haboknak, a vízár meredek hegy 


gyanánt tornyosodott fel. Az egyik hajót, amelyen a hűséges Orontész 
volt a lükiai szövetségesekkel, Aineiasz szeme láttára kapta hátba egy 
hatalmas vízár: a kormányos kibukott, és fejjel előre zuhant a tengerbe, a 
hajót háromszor forgatta meg egy helyben a hullámzás, míg elnyelte az 
örvénylő forgatag. Itt-ott feltűnt még az áradatban egy-egy úszó ember, 
fegyverek, deszkák és a szétszóródott trójai kincsek. 


De közben észrevette Poszeidón a vihart, és kiemelte fejét a habokból, 
hogy körülnézzen. Szétszóródva látta Aineiasz hajóhadát, a trójaiak közül 
sokat elborítottak már a hullámok. Tudta a tenger istene, hogy Héra 
haragja okozta mindezt. 


- Hát már ennyire elbíztátok magatokat, hogy az ég és a föld 
nyugalmát az én megkérdezésem nélkül merészelitek megháborítani?! - 
ripakodott rá a szelekre. - Ellátnám a bajotokat, ha nem volna sürgősebb, 
hogy a felzaklatott hullámokat lecsöndesítsem! De máskor nem viszitek 
majd el ilyen könnyen! Most szedjétek a lábatokat, és mondjátok meg a 
gazdátoknak: nem neki jutott a tenger birodalma meg a háromágú 
szigony osztályrészül, de nekem! 


Így szólt, és kimondott szónál gyorsabban megszelídítette a dagadó 
tengert, szétszórta a fellegeket, és visszahozta a ragyogó Napot. 
Kümothóé, Néreusz leánya és Triton segítik le az éles szirtekről a hajókat, 
maga Poszeidón is a szigonnyal, és utat nyit a hatalmas homokzátonyok 
között, s kocsijának könnyű kerekeivel siklik tova a habok tetején. 


Aineiasz és társai kimerültén kerestek partot, és Karthágó környékére 
vetődtek. 


Zeusz is lenézett az égből, s végighordozva a földkerekségen, arra 
vetette tekintetét. Könnyes szemmel lépett hozzá Aphrodité, és 
megszólította: 


- Mit vétett ellened az én fiam, Aineiasz, mit vétettek a trójaiak, hogy 
Itália miatt az egész földkerekség el van zárva előlük? 


Rámosolygott az emberek és az istenek atyja. 


- Ne félj, Küthereia - nyugtatta meg -, nem változott a tiéid végzete! 
Kemény harcok várnak Aineiaszra Itáliában, de fiától, Aszkaniosztól nagy 
nép fog eredni. 

Karthágóban a pun királynő, Didó éppen új várost épített a föníciai 
Türoszból menekült népével. Szívesen fogadta a trójaiakat. Aphrodité 
szerelmet ébresztett szívében Aineiasz iránt. Hosszú, önfeledt hónapokat 
töltöttek együtt, amíg Zeusz le nem küldte Hermészt Aineiaszhoz, hogy 


hivatására figyelmeztesse. Aineiasznak tovább kellett mennie, s hajóival 
éppen egy esztendővel azután ért vissza Szicíliához, hogy itt eltemették 
Ankhiszészt. Mintha csak az istenek intézték volna úgy, hogy Aineiasz 
atyja hamvainál ünnepelhesse kegyelettel a szomorú évfordulót. Partra 
szálltak, s a szicíliaiakkal együtt tartottak versenyjátékokat Ankhiszész 
árnyának a tiszteletére. 


Még tartottak a játékok, amikor Héra leküldte az égből a hajókhoz 
Íriszt. Itt az asszonyok külön siratták Ankhiszészt, mikor megjelent 
közöttük Írisz, és az egyik trójai öregasszony, Beroé képében rábeszélte 
őket, hogy a hajók elégetésével vessenek véget a céltalan bolyongásnak. A 
sok hajózásban kimerült asszonyok hallgattak a szóra, és Poszeidón 
oltárairól vett tűzcsóvákat dobtak a hajókra. 


Messziről meglátták a füstöt a férfiak; félbeszakadt az ünnepi játék, és 
mindenki a hajókhoz sietett. Aineiasz imájára Zeusz esőt bocsátott alá, és 
a tűz elállt. Négy hajó addigra elpusztult, de a többi megmenekült. 


A bölcs öreg Nautész akkor azt a tanácsot adta Aineiasznak, hogy 
válassza el a minden veszedelmet elviselni kész, bátor férfiakat a 
kishitűektől; csak a bátrakat vigyék tovább, a kishitűeket az asszonyokkal 
együtt hagyják hátra Akesztésznél. Éjszakai álmában Ankhiszész is 
megjelent Aineiasz előtt, atyja szelleme is arra intette, hogy fogadja meg 
Nautész tanácsát. 


- Csak a legbátrabb szívű, válogatott ifjakat vidd magaddal Itáliába, 
mert kemény népet kell legyőznöd - hangoztatta Ankhiszész, s 
egyszersmind azt is meghagyta fiának, hogy keresse fel majd a Szibülla 
segítségével az Alvilágban. 

Úgy is tett Aineiasz. Szicíliai vendéglátója, a trójai származású 
Akesztész még örült is a népnek, melynek így királya lehetett. 

Ezalatt Aphrodité Poszeidón segítségét kérte fia számára. A tenger 
istene meg is ígérte, hogy most már Aineiasz háborítatlanul fogja elérni 
Itália partjait: csupán egyetlen áldozatra vár a tenger, valamennyiök 
megváltása gyanánt. 

Ez az egyetlen áldozat Palinurosz volt, a máskor óvatos kormányos, kit 
ezen az úton elnyomott éjszaka az álom a kormány mellett: álmában 
beleesett a tengerbe. Aineiasz megkönnyezte, és maga vette át a vezetést. 


Így siklott Aineiasz hajója az itáliai Kümé partvidéke felé. 
Kikötöttek, és Aineiasz felkereste Apollón templomát, melyet 
Daidalosz épített, amikor Minósz fogságából megmenekült. A 


sziklaoldalban hatalmas barlang, ennek száz nyílásán keresztül adott 
Apollón papnője, a Szibülla jóslatot, amikor az istenség megszállottá. 

- Add, hogy a trójai balsors ne kísérjen tovább! - imádkozott 
Apollónhoz Aineiasz, majd a Szibüllához fordult: 


- Csak ne bízd a falevelekre a jóséneket, nehogy a rohanó szelek 
játékszere gyanánt szétrepüljenek: mondd el te magad a jóslatot, kérlek! 


És a Szibülla, aki már alig bírta elviselni a keblét elöntő istenséget, 
habzó szájjal ilyen feleletet adott: 

- El fognak jutni Latinosz király földjére a trójaiak, ezért nincs mit 
aggódnod, de még azt fogják kívánni, hogy bár ne jutottak volna el. 
Háborúkat, irtózatos háborúkat látok! 


Így szólt a Szibülla, de Aineiaszt nem rémítették el a homályos szavak. 
Mindenre el volt készülve. Csak egyet kért még a Szibüllától: mutassa 
meg neki az Alvilágba vezető utat, hogy eleget tehessen atyja 
meghagyásának. 

A Szibülla ellátta tanácsokkal. Valahol az erdő mélyén egy aranyág 
rejtőzködik, ezt kell megtalálni mindenekelőtt, mert az Alvilág 
királynéja, Perszephoné ezt várja ajándékba az érkezőtől. S ha leszakítják 
a fáról, nő helyébe másik, ugyancsak aranyból, de letörni nem tudja más, 
csak akit a Végzet szólít. Két galamb, anyja, Aphrodité kedves madarai 
vezették el az aranyághoz Aineiaszt. 


Akkor aztán a barlang előtt, a fekete tónál, ahol a sötét üreg mérges 
kigőzölgései még az arra tévedt madarakat is megölték, a Szibülla által 
előírt áldozatokhoz látott. Az áldozatokat éjszaka mutatták be az Alvilág 
isteneinek, majd hajnal hasadtával Aineiasz, csupán a Szibülla által 
kísérve, bátran belépett az Alvilág kapuján. 


[ANNA 


Sűrű sötétségben, félelmetes árnyak között haladtak tovább, és 
eljutottak az alvilági folyókhoz, az Akherónhoz, a Kókütoszhoz, a 
Sztüxhez. Itt találták Kharónt. Az Alvilág révésze mogorván válogatott a 
csónak felé tolongó lelkek között: csak azokat vette fel, akiknek testét 
eltemették már, a temetetleneknek száz évig kell előbb bolyonganiok. 
Szomorú csoportjukban felismerte Aineiasz Palinuroszt. 

Kharón Aineiaszt is fel akarta tartóztatni, de a Szibülla felmutatta az 
aranyágat, melyet ruhája alá rejtve hozott magával. 

Szemben már ugatott rájuk a Kerberosz, de mikor a Szibülla az 
Alvilágot őrző eb nyakán ágaskodni látta a kígyókat, bódítószerrel 
átitatott mézes pogácsát vetett oda neki. Ez mind a három száját 


egyszerre tátotta a falat után, majd hatalmas testével elterült a 
barlangban. így semmi sem tartóztatta fel többé Aineiaszt. 


Hádész palotája felé vezette a hőst a Szibülla; a küszöbön elhelyezte az 
aranyágat, friss vizet hintett magára, úgy jutott a kapun túlra, ahol viruló 
szép tájak, a boldogok ligetei tárultak szeme elé. Itt tanyáztak azok, akik 
a hazáért haltak, a jósok és a költők, a mesterségek feltalálói, akik az 
életet szebbé tették, mindazok, akik kiérdemelték, hogy emlékezzenek 
rájuk az emberek. Halántékukat fehér szalag övezte. Muszaiosz, az őskor 
énekese, kit nagy tömeg vett körül, s ki vállal magaslott ki mindenek 
közül, igazította útba az Ankhiszészt kereső jövevényeket. 

Amint meglátta fiát Ankhiszész atya, két kezét kinyújtva, könnyes 
szemmel szólította meg: 

- Hát megjöttél mégis, kegyeleted legyőzte a kemény utat, láthatlak, és 
hallhatom hangodat! 

Háromszor tárta ki Aineiasz a karját, hogy atyját megölelje, de 
háromszor siklott ki keze közül az árnyék, mint a könnyű szellő, mint a 
szárnyas álom. 


Köröttük a Léthé partján nyüzsögtek a lelkek, mint ahogyan a rét 
megtelik zsongással, mikor derült nyáridőben a tarka virágokra ülnek a 
méhek, és a fehér liliomok körül dongnak. Ezek voltak az ezeréves 
alvilági szenvedéssel előbbi életük minden szennyétől megtisztult lelkek, 
akiknek a Léthé vizéből kellett még feledést inniok, mielőtt új életet 


kezdenek. 


Már ott tolongtak Aineiasz utódai is. Ankhiszész egy magas halomról 
mutatta meg fiának az eljövendő nemzedékeket. 


Az alvilágból Aineiasz visszatért társaihoz, s a part mentén hajózva, 
Kaieta kikötőjéhez érkeztek. Itt aztán horgonyt vetettek. 

Ez a kikötő Aineiasz hű dajkájáról, Kaietáról kapta nevét, ki éppen itt 
halt meg. Aineiasz kegyeletes szertartással temette el őt, mielőtt 
továbbhajóztak. Kirké földjét érintették: messziről hallották a Nap leánya 
által állatokká varázsolt emberek panaszos hangjait, de Poszeidón 
kedvező szelet adott, hogy ne kelljen kikötniök sem a veszélyes partokon. 


[ANNA 


Hajnalra már megpillantották a Tiberisz torkolatát. Sűrű liget árnyéka 
borult rá, tarka madarak éneke simogatta fölötte az eget: boldogan 
hajózott be az öböllé szélesedő torkolatba társaival Aineiasz. 


Aineiasz, Aszkaniosz és a többi vezér egy magas fa árnyékában dőltek 
le, és egyszerű lakomát készítettek maguknak. Búzalisztből sütött 


lepényre helyezték a vadgyümölcsöt, s mikor a gyümölcs elfogyott, a 
lepényt is kikezdték fogaikkal. 

- Még utóbb az asztalt is megesszük éhségünkben - mondta jókedvűen 
Aszkaniosz. Ez juttatta eszébe Aineiasznak a jóslatot: ott ér véget 
bujdosásuk, ahol az éhség arra kényszeríti majd őket, hogy az asztalt is 
megegyék. 

- Üdvöz légy, föld, melyet nekem szánt a Végzet, s legyetek üdvözölve, 
Trója hű istenei! Itt van az otthon, ez a hazánk! - S halántékát lombos 
ággal koszorúzva, az istenekhez fordult imájával. 


Az öreg Latinosz volt ezen a vidéken a király, ő szívesen fogadta a 
trójaiakat, kész volt velük szövetségre lépni és leányát adni Aineiaszhoz 
feleségül. De Itália más népei féltékenyen nézték a jövevényeket, s 
fegyverrel akarták megakadályozni letelepedésüket. 

Így véres küzdelem zaja verte föl a békességet, amelyet az aranykor 
egykori istene, Zeusz száműzött apja, Kronosz, éppen Itália mezőinőrzött 
meg legtovább. Végül is Aineiasz legyőzte ellenfeleit, új hazát szerzett a 
trójai menekülteknek és a Trója lángjai közül kimentett isteneknek. Az új 
várost már Aszkaniosz építette fel, harminc évvel később, ott, ahol a 
jóslat értelmében Aineiasz a hófehér emsét harminc malacával 
megpillantotta. 


PHILÉMÓN ÉS BAUKISZ 


Emberi alakban járt egyszer Phrügiában Zeusz, és vele volt Hermész is, 
hírnöki pálcával, de szárny nélkül, hogy senki rá ne ismerjen. Ezer 
házhoz is bekopogtak, hogy szállást kérjenek mint fáradt vándorok, és 
ezer ajtót zártak be előttük; csak egy ház akadt, amely befogadta őket. 
Egyszerű kis kunyhó, szalmából és nádból volt csak a teteje, de a jámbor 
Baukisz anyó és Philémon apó ebben a kunyhóban töltötték el közös fiatal 
éveiket, itt is öregedtek meg együtt. Szegénységükön avval könnyítettek, 
hogy megelégedetten viselték, és soha nem is akartak gazdagabbaknak 
látszani. Csak ők ketten voltak az egész háznép, nem volt úr és szolga, 
egymásnak parancsoltak, és egymásnak fogadtak szót. 


Amint e kedves házitűzhelyhez érkeztek az égi istenek, és átléptek a 
küszöbön, fejüket lehajtva, hogy bele ne verjék a szemöldökfába, 
Philémon apó széket húzott oda, hogy azon pihentessék meg fáradt 
tagjaikat, és a szorgos kezű Baukisz egyszerű szőttest terített rá. Aztán 
felszította a tegnapi parazsat, száraz falevelekkel és fakéreggel táplálta, 
és addig szöszmötölt vele öreges mozdulatokkal, amíg lángra lobbant. 
Száraz ágakat hordott le a padlásról, felaprózta, és a kis rézüst mellé 
vitte. Férje főzelékfélét hozott be a gondosan öntözött kertből, Baukisz 
azt tisztogatta, míg Philémon apó a füstölt oldalast emelte le kétágú 
villával a gerendáról. A sokáig takargatott jó falatból leszelt egy darabkát, 
és forró vízben puhította meg. 


Közben elbeszélgettek, hogy észre se vették a múló órákat. Lágy 
kákából meg fűzfaágakból ütöttek össze kényelmes kerevetet, és 
betakarták ruháikkal, melyeket maguk számára csak ünnepnap szoktak 
leteríteni. Igaz, hogy ezek is ütött-kopott, öreg darabok voltak: fűzfa 
kerevetre éppen illő takarók. 


Hozzáláttak az istenek, lehevertek az asztal mellé, melyet az anyóka 
nekifohászkodva, remegő kézzel helyezett oda. De az asztal egyik lába 
rövidebb volt a többinél, egy cserépdarabbal kellett megtámasztani. 
Akkor aztán viruló mentafűvel illatosították be a terítéket, egyszerű 
olajbogyót, őszi somot, cikóriát, édesgyökeret és túrót szolgált fel az 
anyóka és hamuban sült tojást, mindezt szegényes cserépedényben. Majd 
sárga viasszal bekent bükkfa kupa került az asztalra. Hamarosan a főtt 
étel is elkészült, utána megint bort hoztak, és mindenféle gyümölcsöt 


raktak lapos kosárkába, diót, fügét, datolyát, szilvát meg illatos almát és a 
bíborszínű venyigéken szedett szőlőfürtöket. A közepébe lépesmézet 
tettek, és a jóságos tekintetek, a vendéglátó szíves szándék feledtették a 
szegénységet. 

Hanem a lakoma közben ha kiürült a sedeg, magától telt meg újra, s 
meglepetten látta az öreg házaspár, hogy a boruk nemhogy fogyna, még 
emelkedik is az edényben. Megrendülten álltak a csodálatos látvány 
mellett, kezüket imára terjesztették ki, mert felismerték a csodáról 
vendégeikben az isteneket, és remegve kértek bocsánatot, hogy csak 
ilyen egyszerűen és szegényesen vendégelték meg őket. Volt még egy 
libájuk, a kis tanya féltve őrzött, egyetlen jószága, a hajlékukba tért 
isteneknek azt akarták levágni. De bizony a ludacska fürgén emelgette 
szárnyát, az ő tagjaik már nehezek voltak az öregségtől; sokáig kapkodtak 
utána hiába, el is fáradtak bele, de az csak mindig kiszökött a markukból. 
Végül is az istenek felé futott, mintha menedékért fordult volna 
hozzájuk, mint oltalomkereső. Azok oltalmukba is vették a szárnyast, 
megtiltották, hogy levágják az öregek, és így szóltak: 

- Valóban istenek vagyunk, és az egész környék el fogja venni méltó 
büntetését. De titeket megkímél a közeledő vész, csak kövessétek 
lépéseinket, és menjetek fel a hegy tetejére! 


Szót fogadtak mindketten, botra támaszkodva indultak a hosszú útra, 
és felvánszorogtak a hegyoldalon. Egy nyíllövésnyire voltak még a 
csúcstól, mikor visszanéztek. Akkor már az egész környéket mocsár 
árasztotta el, csak az ő házuk emelkedett ki a vízből. Amíg ezen 
csodálkoztak, és rokonaik, szomszédaik sorsát siratták, az az öreg ház, 
mely ezelőtt két gazda számára is kicsi volt, templommá változott, 
oszlopok álltak a gerendázat alá, a szalmatető sárga arannyá változott, az 
ajtón szép domborművek, és márvány fedte a padlózatot. És szelíd szóval 
így szólt hozzájuk Kronosz fia: 

Mondjátok meg, jámbor öregek, mi a kívánságtok! 

Osszenézett Philémon a feleségével, néhány szót váltottak, s közös 
kívánságukat az öregember terjesztette az istenek elé: 

- Engedd, hogy a te papjaid legyünk, és a te szentélyedet őrizhessük, s 
mivel szép egyetértésben töltöttük egész életünket, egy órában érjen 
mindkettőnket a halál, hogy ne kelljen látnom soha hitvesem sírját, és 
hitvesemnek se kelljen engem elhantolnia! 

Kívánságuk teljesült: ők gondozták a templomot, amíg csak éltek. S 
mikor már leteltek a számukra kiszabott évek, történt, hogy a szent 


lépcsők előtt álltak éppen, a templomi szolgálatot végezve. Egyszerre 
csak leveleket vettek észre egymáson, mindkettőjük arca fölött lomb 
nőtt, s már alig volt rá idejük, hogy utoljára elköszönjenek egymástól. 

- Isten veled, én hitvesem! - mondták éppen egyszerre, s akkor már 
sűrű lomb takarta el az ajkukat is. Baukisz hársfává, Philémon tölgyfává 
változott. Egymás mellett álltak, s jámbor kezek gyakran aggattak ágaikra 
koszorút. 


ORPHEUSZ ÉS EURÜDIKÉ 


Orpheusz Kalliopé múzsának és Oiagrosz folyamistennek, mások 
szerint magának Apollónnak volt a fia. Csodálatosan szép éneke még az 
Alvilág urait is meglágyította. 

Felesége, Eurüdiké, a folyó partján játszadozott társnőivel, a 
Drüaszókkal, a fák istennőivel, mikor meglepte őket Aásztaiosz, Apollón 
fia, a pásztoristen és a méhek kedvelője. Futott előle Eurüdiké, és 
fúttában nem látta a mérges kígyót a magas fű között, ez megmarta, és a 
kígyómarás halálát okozta. Betöltötte hangos siratóénekkel a Drüaszók 
kara a hegyeket, velük sírtak a Rhodopé hegység sziklavárai, a Pangaion 
csúcsa, Rhészosz harcias földje, a geták népe és a Hebrosz folyó és egész 
Thrákia. 


Maga Orpheusz lantja zengő hangjában keresett vigasztalást, és 
egyedül bolyongva a parton, csak Eurüdikét énekelte; róla zengett, 
amikor a nap felkelt, és róla énekelt, amikor a nap lenyugodott. Elment a 
Tainaron hegyfokához is, az Alvilág torkának tátongó mélységéhez, s a 
fekete félelemtől sötétlő ligetbe hatolt. Ott az Alvilág félelmetes királya 
elé járult, hogy kédelje emberi könyörgésekre meglágyulni nem tudó 
szívét. 

Énekére megindultak az Erebosz mélyére rejtett lakukból a könnyű 
árnyékok, a napvilágtól megfosztott emberek képmásai, s jöttek sűrű 
rajban, mint ahogy a lombos ágakon a madarak ezrei bújnak meg, mikor 
az este vagy a téli vihar a hegyekből összetereli őket. Jöttek anyák és 
férjek, nagyszívű hősök, akik már eleget küzdöttek az életben, gyermekek 
és hajadon leányok, az ifjak, akiket még szüleik előtt helyeztek máglyára, 
mindazok, akiket a fekete iszap, a Kókütosz folyó és az undok Aomosz 
mocsár lomha vize köt meg és a Sztüx kilencszer körülfolyó árja tart 
fogva. 


Elcsodálkozott az éneken Hádész palotája, sőt maga a Tartarosz 
legbelsőbb zuga is, és az Eumeniszek, akiknek a hajába sötétkék kígyók 
fonódtak. Nyitva felejtette három száját a Kerberosz, és a kerék, 
amelyhez kötve Ixion bűnhődött, megállt. 

Perszephoné, az Alvilág királynéja is megilletődött, és visszaengedte 
Eurüdikét, csak azt kötötte ki, hogy férje mögött menjen fel a napvilágra, 
s míg fel nem érnek, ne nézzen hátra Orpheusz. Hanem Orpheusz eszét 


elvette a vágy hitvese után - megbocsátható vétek, ha egyáltalán 
ismernék a megbocsátást az alvilági istenek -, s már majdnem felértek a 
napvilágra, mikor megállt hirtelen, és visszanézett. Ezzel meghiúsult 
minden, amit elért, az Alvilág engesztelhetetlen urával kötött szerződést 
ő maga szegte meg, recsegő hang hallatszott háromszor az Aomosz 
mocsár felől, és szomorúan mondta Eurüdiké: 

- Engem, szegény  hitvesedet, és téged, Orpheusz, a te 
meggondolatlanságod veszített el. íme, visszahív már a kegyetlen végzet, 
s elhomályosuló két szememre újra álom borul. Isten veled, a nagy 
éjszaka vesz körül, és sodor magával, csak erőtlen kezemet nyújthatom 
feléd még egyszer, de nem lehetek többé a tiéd! - És eltűnt szerelmese 
szeme elől, mint a füst, mely szerteoszlik a levegőben. Az hiába kapkodott 
az árnyék után, és hiába akart oly sokat mondani neki, többé nem látták 
egymást. Kharón, az Alvilág révésze, nem engedte meg még egyszer, hogy 
átkeljen az Alvilágot elzáró mocsáron Orpheusz. 


Mit tehetett, hova vonszolhatta magát, kitől kétszer ragadta el 
hitvesét a halál? Mivel engesztelhetné meg a holtak lelkét, az alvilági 
istenségeket? Eurüdikét már mint hűvös árnyékot a Sztüx vizén vitte a 
csónak. 


Mondják, hogy hét álló hónapon át siránkozott egy szikla alatt, a 
Sztrümon folyó elhagyatott partján, és szomorú sorsát újra meg újra 
elénekelte, és panaszára meglágyultak a tigrisek, megindultak a kemény 
tölgyfák. Mint mikor a nyárfa árnyékában a gyászoló fülemüle elvesztett 
fiókáin kesereg, melyeket a keményszívű szántóvető kiszedett a 
fészekből, mikor még tollúk se volt, és az anyamadár egész éjszaka siratja 
őket, az ágon ülve, nem fogy ki az énekből, és bús hangjaival betölti az 
egész vidéket. 

Orpheusznak se kellett többé a szerelem, s nem lelt vigasztalást új 
menyegzőben. Magányosan nézte a sivár jeget a hüperboreoszok földjén, 
a Tanaisz folyó havas vidékét és az örök dérrel belepett mezőket. 


MIDASZ KIRÁLY 


Dionüszosz az egész  földkerekséget bejárta, és — mindenütt 
elterjesztette édes, de veszélyes ajándékának, a szőlőtőkének az 
ismeretét. Vele voltak elmaradhatatlan kísérői, a kecskelábú szatírok, és 
a bor mámorával eltelt, rajongó asszonyok, a mainaszok, akiket a bor 
istenének másik nevétől bakkhánsnőknek is hívnak az emberek. És velük 
volt mindig Dionüszósz isten öreg nevelője, a pocakos, mindig ittas 
Szilénosz, kit részegségében sem hagyott el soha a bölcsesség, s kopasz 
fejét virágkoszorúval övezte. 


De mikor a Paktólosz vidékére érkezett a hangos menet, a híres 
folyóhoz, amelynek habjaiból utóbb csillogó aranyat mostak a környék 
lakói, Dionüszosz azt vette észre, hogy Szilénosz hiányzik kíséretéből. 
Öreg lába nem bírta már a rohanást, a színborból is többet ivott megint a 
kelleténél, így maradt el a többitől, és bizonytalanul tántorgott, amikor 
ráakadtak a phrügiai parasztok. Megkötözték virágfüzérrel, és királyuk, 
Midasz elé vitték. 


Midasz királyt már előbb a thrák Orpheusz és az athéni Eumolposz 
beavatták Dionöszosz titkaiba. A részeg öregben rögtön felismerte 
Dionüszosz nevelőjét, és mint tiszteletreméltó vendéget, illő fogadásban 
részesítette, megérkezését ünnepnek nyilvánította, s tíz napon és tíz 
éjszakán át tartotta magánál Dionüszosz szent szertartásainak 
leghitelesebb tanúját. Mikor aztán a tizenegyedik nap hajnala felvirradt, 
Midasz király - a bor tíznapos ünnepének derűjétől ragyogó arccal - 
fölkereste Dionüszoszt, aki ekkor éppen Lüdia mezőin időzött, s 
visszavitte hozzá Szilénoszt. 


Megörült az isten, hogy előkerült elveszettnek hitt nevelője, s hogy 
meghálálja Midasz király jó szolgálatát, kegyesen felszólította, kívánjon 
bármit, ő teljesíteni fogja. 

- Add meg nekem - mondta meggondolatlanul a király -, hogy amit 
csak megérintek, váljék színarannyá! 

Sajnálta az isten, hogy Midasz királynak ilyen ostoba kívánsága volt, 
de mit tehetett egyebet, adott szava kötötte. 

- Legyen hát óhajod szerint - bólintott, és az boldogan távozott. 

Hamarosan ki is próbálta Midasz király, hogyan teljesítette az isten, 


amit ígért. Leszakított egy faágat, hát maga is alig hitt a szemének: a faág 
arannyá változott a kezében! Fölemelt egy követ a földről: a kődarab 
menten sárgás fénnyel kezdett ragyogni. Göröngyöt érintett meg, az is 
arannyá vált; búzakalászt tépdesett, s arannyal telt meg a marka. 
Gyümölcsfát szedett meg, s mintha a Heszperidák ajándékozták volna 
meg aranyalmáikkal. Az ajtófélfához értek az ujjai, s aranytól csillogtak 
az ajtók. Kezét a patakban mosta meg, és aranyeső folyt szét a tenyerén. 
Alig fért szívében a mohó reménykedés, amint látta, hogy mindent 
arannyá tud varázsolni. 


Jókedvűen ült asztalhoz, hogy végre étellel-itallal üdítse fel magát. 
Hozták is a szolgák a sok jó falatot, de mihelyt a király a kenyérhez nyúlt, 
megkeményedett a kezében, s amint a húsba harapott, foga megakadt 
benne, sőt amikor Dionüszosz ajándékát, a bort akarta vízzel elegyíteni, 
az is arannyá vált, úgyhogy egy korty se ment le belőle a torkán. 


Meghökkent a király, s látta már, hogy tenger gazdagsága közepette 
szegényebb lett a koldusnál: a dúsan megrakott asztal mellett éhét- 
szomját semmi sem enyhítette. Kiszáradt torokkal átkozta az aranyat, 
amelyet az imént megkívánt, és így fohászkodott Dionüszoszhoz: 


- Belátom, hogy hibát követtem el, bocsáss meg nekem atyai 
jóságodban, Szőlőisten! Kérve kérlek, könyörülj rajtam, és szabadíts meg 
ettől a csillogó nyomorúságtól! 

Kegyesen fogadta Dionüszosz a megbánást, és így oktatta ki Midaszt: 


- Menj, és keresd fel a folyót Szardész városa közelében, haladj tovább 
a hegy gerincén, mindig a víz folyásával ellenkező irányban, amíg elérsz a 
forráshoz! Ott merülj alá a habokban, és mosd le magadról bűnödet! 


Megfogadta a király a tanácsot, és ahogy meglelte a folyó eredetét, 
alámerült a forrás habjaiban, az lemosta róla az aranycsináló varázserőt. 
Az aranyszemek megfestették a vizet, s azóta, amerre a Paktólosz 
hullámai áztatják a partokat, fényes arany lepi a göröngyöt. 

Midasz király pedig, meggyűlölve a gazdagságot, azontúl mindig csak 
az erdőt-mezőt bújta, és a hegyek barlangjaiban lakozó, kecskelábú Pánt 
tisztelte legjobban az istenek közül. De bizony ostoba maradt továbbra is, 
és tompa esze sodorta megint bajba. 


Történt egyszer, hogy Pán, aki viasszal összeillesztett nádszálakból 
készített sípot magának, és a környék szelíd nimfáit gyönyörködtette 
játékával, Apollónnal merészelt versenyre kelni. A Tmólosz meredek 
hegye emelkedik azon a vidéken, s maga a hegy istene vállalta a 
versenybíró tisztét az egyenlőtlen vetélkedésben. Saját hegyének 


csúcsára ült ki a hegyisten, körös-körül széttolta a fák lombjait, hogy 
semmi ne zavarja hallását, csak egy tölgyessel koszorúzta kék fürtjeit, 
makkok csüngtek alá kétoldalt árkos-völgyes halántéka körül. Először 
Pánt, a nyáj istenét szólította fel, hogy mutassa be művészetét: 


- Bírói székemet elfoglaltam már, kezdődjék a verseny! 


Menten rázendített a pásztoristen a nádsípra, s Midasz király, kinek 
véletlenül éppen arra vitt az útja, azt se tudta, hová legyen a 
gyönyörűségtől, annyira elbűvölte az együgyű dalocska. 


Ezután Phoibosz Apollón felé fordította szentséges tekintetét a 
Tmólosz, abba az irányba fordult a hegyisten homlokát övező tölgyerdő 
is. 

A Pamasszosz ormán szedett babérággal kötötte le aranyszőke haját 
Apollón, bíborral festett leple a" földet seperte, bal kezében tartotta 
drágakövekkel és elefántcsonttal kirakott lantját, jobb kezében a 
lantverőt. És hozzáértő ujjal édes hangokat csalt ki a húrokból, elbűvölte 
vele a Tmóloszt, és a hegy istene mindjárt neki ítélte az elsőbbséget. 


Mindenki egyetértett a hegy ítéletével, csak Midasz emelt kifogást 
ellene. De ezt már megsokallta Apollón, és úgy meghúzta Midasz király 
fülét, hogy az mindjárt kinyúlt, fehér szőrcsomót is ültetett beléje, s 
ráadásul még mozgékonnyá is tette a hegyét. Egyébként megmaradt 
emberi alakja, csak a füle lett olyan szegénynek, mint valami csökönyös 
szamárnak. 


Restellte bizony a király, hogy szamárfüle nőtt, s bíbor szalagokkal 
takargatta szégyenét. De mikor megnőtt a haja, mégiscsak hívatnia 
kellett udvari borbélyát, s az meglátta a szamárfület. Nem merte ugyan 
kibeszélni a szolga, hogy mit látott, de magában se tudta tartani a titkot. 
Annyira fúrta már az oldalát, hogy valamiképpen szabadulnia kellett tőle. 
Kiment hát a rétre, ott egy kis gödröt fürt, s abba suttogta bele, hogy mit 
fedezett föl, amikor gazdáját nyírta. Aztán visszakaparta a földet, hogy 
eltakarja megint, amit ott elrejtett. 

Telt-múlt az idő, és egy tó keletkezett azon a helyen, remegő 
nádszálak nőttek rajta. És jött a déli szél, remegett-susogott a nádas, és 
kifecsegte, hogy Midasz királynak szamárfüle van. 


ARAKHNÉ 


Egyszerű mesterembernek, egy kolophóni kelmefestőnek volt a leánya 
Arakhné. De ha alacsony sorból származott is, művészete nemcsak 
Hüpaipa városában, ahol lakott, hanem egész Lüdiában ismertté tette 
nevét. A Tmólosz hegy nimfái is otthagyták gyakran a szőlőket, a 
Paktólosz nimfái is otthagyták a folyó habjait, hogy meglátogassák 
Arakhnét, és megnézzék mesteri munkáját. S nemcsak a kész ruhákban 
lehetett gyönyörködni, kedves látványt nyújtott maga a leány is, amint 
szőtt-font vagy hímzett. Minden munkáján és mozdulatán meglátszott, 
hogy magától Pallasz Athénétől tanulta mesterségét. 


De Arakhné nem vette ezt tudomásul, és öntelten elutasította, ha az 
istennő tanítványának nevezték. 


Hiszen vele is fölvenném a versenyt, akármilyen kézimunkában! - 
felelte ilyenkor sértődötten. 


Öregasszony alakját öltötte magára Athéné, fehér vendéghajat tett 
halántékára, és botot vett kezébe, mintha rogyadozó tagjai támaszra 
szorultak volna, úgy ment el Arakhnéhoz. 


- Nemcsak rosszat hoz a vénség - mondta -, a hosszú élet sok 
mindenre megtanít. Ne vesd meg hát az én jó tanácsomat! Szövésben- 
fonásban a halandó nők közt tied lehet a legnagyobb hímév, de az 
istennővel ne  mérkőzz, vakmerő, s kérd könyörgő szóval 
elbizakodottságodért bocsánatát, még megenyhül, ha engesztelő imával 
fordulsz hozzá! 


De a leány mogorván fogadta, kiengedte kezéből a fonalat, haragjában 
majdhogynem kezet emelt a vénasszonyra, kiben nem ismerte föl az 
istennőt, és dühös szavakkal adta ki az útját: 


- Ostoba vénasszony, menyednek, lányodnak osztogasd tanácsaidat, én 
ugyan nem szorultam rájuk! Ne hidd, hogy intelmed elvette kedvemet! 
Miért nem jön maga az istennő? Miért húzódozik a versenytől, ha olyan 
biztos a dolgában? 


- Hát eljött ő maga! - mondta az istennő, ledobta magáról a 
vénasszonykülsőt, és Pallasz Athéné állt Arakhné előtt. 


ht 


Imádták a jelenlévő istenséget a nimfák és a lüdiai asszonyok, akik 
éppen Arakhné munkájában gyönyörködtek, csak maga a leány nem ijedt 


meg. Azért felugrott ültéből ő is, és hirtelen pirosság fútotta el arcát, 
majd ismét elhalványodott, mint ahogy az ég is bíborszínt ölt, mikor a 
hajnal feltűnik, de kis idő múlva fehéren ragyogja be a felkelő Nap. De 
állta szavát, és balga dicsvágyból veszte felé rohant. 


Nem vesztegette többé intő szavát Arakhnéra Zeusz leánya, és már ő 
sem halogatta a versenyt. A szövőszékek mellé ültek mindketten, 
szaporán járt a kezük, és a nagy igyekvésben észre sem vették a 
fáradtságot. Bíbor fonalat is szőttek a kelmébe, és finom árnyalatokat, 
mint a szivárvány ezer színe: az átmenet észrevétlen, két szomszédos szín 
mintha egyforma volna, és mégis a szélek éles különbséget mutatnak. 
Aranyat is kevertek a fonalak közé, és régi történeteket ábrázolt a kelme 
mintája. 

Athéné a tizenkét istent szőtte kelméjébe, amint épp neki ítélik 
Poszeidónnal szemben Athén városát. A négy sarkába pedig, hogy 
vetélytársnője megtanulja, mi vár arra, aki istennel vetélkedik, még négy 
képet szőtt. Az első sarok a Rhodopét és a Haimoszt mutatta; ezek most 
megdermedt hegyek Thrákiában, de egykor eleven testek voltak, 
házastársak, akiknek ugyanaz volt a bűnük, mint Alküónénak és Kéüxnek: 
egymást a legnagyobb istenek nevén nevezték. A második sarok :, 
pügmaioszok anyjának szomorú sorsát ábrázolta: ezt Héra, mikor 
versenyben legyőzte, daruvá változtatta, s évről évre saját gyermekei, az 
, öklömnyi" törpék ellen kell pusztító háborút kezdenie. A harmadik 
sarokban Antigonét, a trójai Laomedón király leányát, ugyancsak Héra 
változtatta gólyává, a negyedikben Kinürasz, Aphrodité papja Küprosz 
szigetén a templom lépcsőit, saját leányainak kővé vált tagjait ölelte 
sírva. A saját szent fájával fejezte be művét Athéné: a szegélyt olajágak 
mintázták. 

Arakhné az istenek szerelmi kalandjait szőtte kelméjébe: Európét, akit 
bika alakjában, Lédát, akit hattyú alakjában csábított el Zeusz, Poszeidón 
és Tűrő, Dionüszosz és Erigoné történetét és még több effélét. A 
szegélyzetet pedig borostyán közé font virágok adták ki. 


Szép volt Arakhné szövése is, nem lelt benne hibát Athéné, de maga az 
irigység se lelt volna. Haragudott is az istennő, hogy megállt az övé 
mellett a halandó leány keze munkája, és összeszaggatta, amit Arakhné 
szőtt. S mert az isteneket tiszteletlenül ábrázolta, még meg is ütötte a 
vetélővel. 


Elkeseredésében Arakhné felakasztotta magát. De ekkor Athéné 
megszánta, kiszabadította nyakát a kötélből, és így szólt hozzá: 


- Élni élhetsz tovább, de a levegőben függj, és ezt a büntetést minden 
ivadékod is hordozza! 

Azzal elváltoztatta Arakhnét. Belőle lett a pók (görögül: , arakhné"), 
mely a mai napig Arakhné régi mesterségét, a szövést-fonást folytatja. 


KALLISZTÓ ÉS ARKASZ 


Valamikor régen a mai Arkadia vidékén Lükaón király uralkodott. 
Történt egyszer, hogy Zeusz látogatását fogadta. A királyfiak próbára 
akarták tenni atyjuk vendégét, hogy valóban isten-e, amint állítja 
magáról, s ezért, amikor elkészítették a lakomát, emberhúst kevertek a 
levágott állatok közé. Észrevette Zeusz, és haragjában felborította az 
asztalt, Lükaón fiait villámával sújtotta halálra, az apát pedig farkassá 
változtatta. De Lükaón leányát, Kallisztót szerelmével tüntette ki. 


A királyleány Artemisznek, a vadászat szűzi istennőjének a 
szolgálatában állt. Nem foglalkozott szövéssel-fonással, nem is cicomázta 
magát, mint más leányok. Egyszerű fehér szalaggal kötötte le kusza 
fürtjeit, kezében vagy a hajítódárdát, vagy íját tartotta. Nem is volt egy 
sem a Mainalon hegyen vadászó szüzek között, aki kedvesebb lett volna 
nála Artemisz szemében. 


De egyszer vadászat közben elnyomta a fáradtság. Forró délidő volt, 
magasan állt a nap, s a leány hűs árnyékot keresve húzódott az örökzöld 
sűrűbe. Levette válláról tegzét, az íjat is nyugalomba helyezte, maga 
pedig lefeküdt a fűbe, a tarka tegezt tette feje alá vánkosul. így pillantotta 
meg őt Zeusz. Megtetszett az istennek a földi királyleány, s gondolta 
magában, itt nem éri tetten féltékeny felesége, Héra. Artemisz alakját 
öltötte magára, hogy megnyerje a leány bizalmát. 

- Merre vadásztál ma, hű társam? - szólította meg Artemisz meghitt 
hangján a leányt a ravasz Zeusz. 


Pázsitágyáról felemelkedett a szűz. 


- Légy üdvöz, istennő! - mondta tisztelettel. - Még ha meghallaná is 
Zeusz, én nyíltan kimondom: nála is többre becsüllek. 


Mosolygott az isten, amikor ezt meghallotta, előbb szelíden 
megcsókolta, de aztán oly hevesen ölelte meg, hogy a leányba szinte 
beléfojtotta a szót, amikor éppen kérdésére válaszolva el akarta mondani, 
hogy az erdő melyik részében űzte aznap a vadat. Hiába tiltakozott a 
leány, hiába akart kibontakozni az ölelő karból, nem volt ereje védekezni 
tovább. 


Miután Zeusz eltűnt, tétova léptekkel hagyta el a sűrű berket - 
ártatlan vétkének egyetlen tanúját - a leány, alig tudta annyira 


összeszedni magát, hogy ott ne feledje tegzét a nyilakkal és az íjat, 
amelyet egy faágra akasztott az imént. 


Alig tett néhány lépést, amikor Artemiszt látta közeledni: az istennő 
szűz leányok kíséretében járta a Mainalont, gazdag vadászzsákmányára 
büszkén. Meglátta ő is a leányt, és nevén szólítva hívta magához, de ez 
először megfútott tőle, mert attól félt, hogy megint Zeusz űz vele csalfa 
játékot. Csak amikor látta, hogy a nimfák is ott vannak Artemisz 
kíséretében, győződött meg arról, hogy valóban az istennő az, aki szólítja, 
és maga is a szüzek közé állt. 


De nehéz volt rejtegetnie szégyenét, félt, hogy a tekintete is elárulja. 
Szemét a földre sütötte, s nem mert többé az istennő oldalán haladni, se 
pedig a menet élén állni, mint régen. Hallgatagon igyekezett eltűnni a 
többi között, és ha ránéztek, elpirult. Végül Artemisz is észrevette, hogy 
Kallisztó gyermeket hord a szíve alatt, s ekkor elűzte magától. 


Ekkor már Héra is elérkezettnek látta az időt, hogy Zeusz 
hűtlenségéért a leányon álljon bosszút, csak azt sajnálta, hogy közben 
Kallisztó világra hozta Zeusz szerelmének gyümölcsét, Arkaszt. 


- Még csak ez hiányzott, hogy gyermeked is legyen az istentől! - 
mondta haragosan Héra. - De meg is büntetlek érte, s elveszem szép 
alakodat, amellyel Zeusz figyelmét magadra vontad! 


Szólt, és kegyetlenül markolva hajába, a földre terítette a leányt. Az 
szegény könyörögve tárta ki karját, s akkor vette észre, hogy bozontos, 
sötét szőrzet kezdi elborítani, szép keze ormótlan manccsá válik, rajta 
görbe karmok nőnek, s mint mellső lábra, kénytelen rája támaszkodni. 
Arca, amelyen még nemrég Zeusz szeme akadt meg, eltorzult, szája tágra 
nyílt. Már könyörögni se tudott emberi szóval, rekedt torkát csak ijesztő 
mormogás hagyta el. 


Így változtatta medvévé a kegyetlen Héra a leányt, s bár emberi 
értelme megmaradt, csak sűrű nyögésekkel tudott hangot adni 
fájdalmának. Elhagyott erdőben talált csak pihenőt, de hányszor 
közelítette meg a házat, amelyben egykor lakott, és hányszor bolyongott 
a mezőkön, amelyeket valamikor a sajátjának mondhatott! És hányszor 
hajszolták meg csaholó ebek a sziklás hegyoldalon, hányszor kellett 
riadtan menekülnie a vadászok elől neki, aki maga is annyit vadászott 
valaha ezen a vidéken! Ha vadakat pillantott meg, gyakran elrejtőzött 
előlük, megfeledkezve arról, hogy már maga is közéjük tartozik, és medve 
létére elborzadt, ha medvékkel találkozott. Rémülten fűtött a farkasok 
elől, pedig akkor már apja is a farkasok között üvöltött. 


Teltek-múltak az évek, s közben - anyja nélkül - Arkasz is daliás ifjúvá 
serdült, és belőle is derék vadász lett. Egyszer az Erümanthosz erdőit 
járta vad után, alkalmas völgyet keresett, hogy ott felállítsa 
vadászhálóját, és akkor szembekerült anyjával, de nem ismerte föl a 
nőstény medvében szülőjét. Az megállt, és úgy függesztette rá szemét, 
mint aki ráismer a fiúra. Arkasz nem tudta mire vélni, hogy a medve 
merően őt nézi csak. Előbb meghátrált, majd mikor észrevette, hogy a 
medve közelebb akar lépni hozzá, fegyveréhez nyúlt. 


De ezt már nem nézte tétlenül Zeusz, a mindenható isten. Hogy az 
akaratlan anyagyilkosságot megakadályozza, nagy szelet támasztott, s az 
felragadta őket a magasba: az anyát és a fiút Zeusz mint két szomszédos 
csillagzatot helyezte el az égbolton. 


Csak Héra üldözte ezután is engesztelhetetlen gyűlölettel Zeusz 
kedvesét. Megkérte Téthüszt, akinek a házában a tenger mélyén 
nevelkedett egykor, hogy ne engedje soha férje, Ókeanosz birodalmában 
megpihenni az új csillagot. Ezért van az, hogy amikor minden csillag 
alámerül az óceán üdítő habjaiban, a Nagymedve fenn marad az ég 
legmagasabb pontján, s csak a saját tengelye körül forog mindig, mint a 
malomkerék. 


PÜGMALIÓN 


Sokáig élt nőtlenül Küprosz királya, Pügmalión, amikor egyszer 
hófehér elefántcsontból csodálatosan szép szobrot faragott ki vésőjével. 
Maga számára is váratlan meglepetés volt, amikor az elefántcsontnak a 
művészet olyan szép alakot adott, amilyennel soha még asszony nem 
született a földön. A szobor alkotója szerelemre gyulladt saját alkotása 
iránt. 

Mert olyan volt ennek az elefántcsont szobornak az arca, mint egy 
igazi leányé: arcvonásai mintha csak éltek volna, s mintha már mozdulni 
is akarna, csak a szemérmes félénkség parancsolna rá nyugalmat. 
Csodálkozva nézte Pügmalión, és többször megtapogatta kezével, hogy 
eleven test-e, vagy élettelen elefántcsont csupán, s nem tudott abba 
belenyugodni, hogy nem él. 


Csókokkal illette az arcát, és úgy érezte, hogy az viszonozza, beszélt 
hozzá, és megölelte, de gyöngéden fogta, mert félt, hogy ujjainak érintése 
nyomán folt marad finom bőrén. Elhalmozta becéző szavakkal, majd 
leánykáknak kedves kis ajándékokat hozott neki, kagylókat és kerek 
kavicsot, kicsiny madarakat és ezerszínú virágot, liliomot és tarka 
labdákat s a Nap leányainak könnyeiből született borostyánkövet. Fel is 
öltöztette drága ruhákba, ujjára ékköves gyűrűt húzott, nyakába hosszú 
láncot akasztott, bíbor térítőkkel takart kerevetre fektette. De a szobor 
néma maradt és érzéketlen. 

Eljött Aphrodité istennő ünnepe, amelyet egész Küprosz nagy fénynyel 
ült meg. Aranyozott szarvú, fehér nyakú teheneket vágtak le az áldozati 
oltár mellett, és füstölgött az illatos tömjén. Bemutatva az áldozatot, az 
oltár mellett állt Pügmalión, és félve kimondani igazi kívánságát, így 
imádkozott: 

- Ha ti, istenek, mindent képesek vagytok megadni, hát legyen az én 
hitvesem az elefántcsonthoz hasonló! 


Az aranyos Aphrodité, aki maga is jelen volt a tiszteletére rendezett 
ünnepen, megértette a küproszi király rejtett kívánságát, és tudta, hogy 
az arra gondol, hogy maga az elefántcsont szobor legyen az ő hitvesévé. S 
az áldozati tűz háromszor lobbant fel, s a lobogó láng magasan 
emelkedett hegyével a levegőbe: ez volt a jele annak, hogy az istennő 
meghallgatta az imádságot. 


Hazasietett Pügmalión, és keresi a leányszobrot. Hát amint megérinti, 
érzi, lágyul az elefántcsont, merevsége fölenged, akár a viasz, ha nap éri, 
s ami a legjobban bizonyította, hogy a szobor megelevenedett: ereiben 
vér lüktetett. S mikor csókjaival illette Pügmalión, már elpirult a 
szoborból lett leány, s félénken kinyitva szemét, egyszerre pillantotta 
meg a napvilágot és kedvesét, kinek szerelme életre keltette. 

Hálatelt szavakkal mondott köszönetét Pügmalión a jótevő istennőnek, 
és házasságot kötött a csodálatos leánnyal. A menyegzőn Aphrodité 
istennő is megjelent, s esztendőre a királyi párnak fia született: Paphosz, 


aki utóbb Küprosz szigetének Aphrodité szentélyéről híres városát, 
Paphoszt alapította. 


ADÓNISZ 


Mikor Mürrha, a küproszi királyleány Adoniszt hordozta szíve alatt, 
atyja haragja elől menekülve, hazájától messze bolyongott, míg végre az 
istenek megkönyörültek rajta, és illatos fává változtatták. Az újszülöttnek 
a fa kérgét kellett átszakítania, úgy jött a világra, és amint meglátta a 
napfényt, csodálatos gyorsasággal indult növekedésnek. Hamarosan 
szépséges ifjúvá serdült, és bátor vadász lett belőle. Aphrodité szeme is 
megakadt daliás termetén, és forró szerelemre gyulladt iránta. 


A szépség és szerelem istennője elhanyagolta azontúl régi szentélyeit, 
kedves szigeteit, Küthérát és Küproszt, de Knidoszt se kereste fel többé, 
az Olümposztól is távol tartotta magát: a ragyogó égnél is többre becsülte 
Adoniszt. Még a vadászat fáradalmait is vállalta, hogy ne kelljen 
kedvesétől soha elválnia, s ki azelőtt a hús árnyékban kényeztette magát, 
és szépségét ápolta, Artemiszhez hasonlóan térdénél kötve fel ruháját, 
erdőn-mezőn kószált, sziklás hegyoldalra kapaszkodott, és ebekkel űzte a 
vadat. De csak nyulakra vadászott, és az ágas-bogas agancsú szarvasokra 
meg őzekre, a vadkant, a farkast, a medvét és az oroszlánt messziről 
elkerülte. Kedvesét is figyelmeztette: 


- Ne ingereld magad ellen azokat a vadakat, amelyeket fegyverrel 
látott el a természet! Kerüld a veszélyt, nehogy engemet döntsön gyászba 
a te vakmerőséged! 


Majd a nyárfa meghitt árnyékába csalogatta szerelmesét: 

- Szokatlan nekem ez a hajsza, belefáradtam már, jer, pihenjünk 
együtt ezen a puha gyepágyon! 

És az ifjú ölébe hajtotta fejét, s újra meg újra csak azt hajtogatta, hogy 
vigyázzon: ne kerüljön szembe olyan vaddal, amely nem a hátát, hanem a 
homlokát fordítja üldözői felé. 


Így oktatta Aphrodité aggodalmas gonddal Adoniszt, de a bátor vadász 
semmibe vette az intelmeket. 


Mikor Aphroditét hattyúfogata a magasba emelte, s Adónisz maga 
maradt az erdőben, a kopók egy vadkant hajtottak fel rejtekéből, s a 
vakmerő vadász biztos célzással eltalálta. De a fenevad talpra szökkent, a 
vérével öntözött dárdát agyarával kiemelte a sebből, s hiába menekült 
Adónisz: az állat utolérte, lágyékán halálra sebezte, és a sárga homokra 


terítette. 


Aphrodité hattyúfogata még a levegőt szelte, amikor felhatolt hozzá 
kedvesének halálhörgése. Visszafordította az istennő a föld felé a hófehér 
madarakat, s már a magasból megpillantotta kedvesének vérben fetrengő 
testét, amint éppen elszállt belőle az élet. 


Megszaggatta ruháját, öklével verte mellét, és pörbe szállt a végzettel: 


- Bár elragadta őt tőlem a halál, nincs minden a végzet hatalmában 
mégsem. Halhatatlan gyászom emléke fennmarad örökké, Adónisz 
meghal és feltámad újra meg újra minden esztendőben, s mikor őt 
siratják tavaszi ünnepén, az én siralmaimat ismétlik meg a szertartásban 
az emberek. És drága vérének minden kiomlott cseppjéből bíborpiros 
virág fakad. 


Szólt, és illatos nektárral hintette be a véráztatta földet, a vércseppek 
megduzzadtak, mint bimbók a tavaszi esőben, s Adónisz véréből vérszínű 
virágok keltek ki. És minden tavasszal újra meg újra kibomlanak Adónisz 
virágai, az emberek megilletődötten nézik őket, de szépségük hamar 
elmúlik: a langyos szellők, amelyek kibontották, hamar elsodorják ismét 
laza szirmaikat. 


NARKISSZOSZ ÉS ÉKHÓ 


Miután a vak Teiresziasznak a jövőbe látás tehetségét ajándékozta 
Zeusz, Leiriopé nimfa, a Képhisszosz folyó felesége volt az első, aki 
jóslatot kért tőle. Mikor megszületett a szépséges nimfa gyönyörű kisfia, 
Narkisszosz, felőle kérdezte a jóst: vajon meg fogja-e érni az öregkort? 


- Ha nem fogja saját magát megismerni - hangzott a homályos válasz, 
amelyet sokáig üres beszédnek tartottak. 


Így érte meg tizenhatodik életévét a kedves gyermek. Daliás ifjúvá 
serdült, sok leány vetett szemet rá, de ő kevélyen visszautasította a 
szerelmet. Naphosszat az erdőn vadászott, félénk szarvasokat hajtott a 
hálóba akkor is, amikor megpillantotta őt Ékhó, a beszédes, de mindig 
csak a mások szavait visszhangzó nimfa. 


Héra bosszúja tette ezt a fecsegő leánnyal, hogy soha ne tudja szó 
nélkül hagyni, ha más beszél, de maga ne tudja kezdeni a beszédet, 
hanem mindig csak mások szavait ismételje. Mert amikor Zeusz a 
hegyekben tette a szépet a nimfáknak, Hérát gyakran tartotta fel a ravasz 
Ékhó hosszúra nyújtott csevegéssel, s mire a féltékeny istennő észbe 
kapott, a nimfák szétszaladtak, s így sohasem sikerült férjét a szerelmi 
kalandon tetten érni. 


- Hát ne tudj a nyelvvel, amely engem megcsalt, korlátlanul élni, 
akarva-akaratlanul fogd kurtábbra a jövőben a szót! - kiáltotta haragosan 
Kronosz leánya, amikor észrevette, hogy túljártak az eszén. 


Nem is maradt üres fenyegetés, amit az istennő kimondott. Ettől 
kezdve Ékhó csak a mások beszédének a végét tudta megismételni, s amit 
hallott, mindig csak azt visszhangozta. 


Akkor érezte csak fájdalmasan Ékhó, hogy az átok megfogant, amikor 
Narkisszoszt meglátta. Úttalan utakon kószált az ifjú, s a szerelmes nimfa 
lopva szegődött a lába nyomába. Minél jobban megközelítette, annál 
közelebbről égette a szerelem tüze, akárcsak a kénbe mártott fáklya, 
amely fellobban, ha lángot közelítenek hozzá. Óó, hányszor akarta 
gyöngéd szóval megszólítani és kérő, becéző beszéddel toppanni eléje, de 
természete nem engedte, hogy ő szólítsa meg a másikat, várnia kellett a 
szavakat, amelyekre válaszolhatna. 


Egyszer aztán az ifjú, amikor észrevette, hogy messzire vetődött hű 


kísérőinek csapatától, belekiáltott az erdőbe: 
- Hé, valaki van itt? 
- Van itt! - felelte Ékhó. 


Csodálkozva nézett körül Narkisszosz, de senkit se látott, bármerre 
forgatta is szemét. 


- Ide gyere! - kiáltotta emelt hangon, s a nimfa hívó szóval felelt a hívó 
szóra. 


Hátratekintett az ifjú, de arról se jött senki most sem. 


- Miért kerülsz engem? - kérdezte, de megint csak a saját szavait 
kapta vissza. Annál makacsabbul kutatta, ki az, aki így felelget neki, s még 
egyszer odakiáltott, ahonnét hangjának csalóka mását hallotta: 


-— Emitt találkozzunk! 


- Találkozzunk! - felelte Ékhó, aki soha egyetlen szót se visszhangzott 
még szívesebben, mint ezt. S hogy teljesítse is mindjárt, amit kimondott, 
ölelésre tárt karral lépett elő a fák sűrűjéből. 


De Narkisszosz kisiklott az ölelő karokból, és futtában kiáltott vissza: 
- Félre az utamból, meghalok inkább, mintsem hogy a tiéd legyek! 


- A tiéd legyek! - csak ennyit mondott még a nimfa, s a sűrű erdőben 
bújt meg szégyenével, a fák lombjai közé rejtve piruló arcát, s attól fogva 
elhagyott barlangban élt, magányosan. Csak a szerelem nem hagyta el, 
sőt a visszautasítás fájdalma még nagyobbra növelte a szívében. 


Szerelmi gondban virrasztotta át az éjszakát a nimfa, testét 
elsorvasztotta az epekedés. Egészen lesoványodott, bőre megráncosodott, 
az élet nedvei elpárologtak testéből, csak a hangja maradt meg, és puszta 
csontjai. Végül csontjai is kővé váltak, de hangja túlélte őt. Azóta is az 
erdő sűrűjében rejtőzik, szem nem látta többé a hegyekben. De mindenki 
hallja a szavát: a hang az, ami fennmaradt belőle, és örökké él. 

Így játszotta ki Ékhót a szépségében gőgös Narkisszosz, így játszotta ki 
utána más vízi és hegyi nimfák szerelmét is. Míg aztán az egyik megvetett 
imádó a kezét az égre emelve, így fohászkodott: 

- Hát szeresse saját magát, hogy soha ne legyen boldog a szerelemben! 

Meghallgatta ezt az imádságot Nemeszisz, a bosszúállás istennője, 
akinek Rhamnuszban volt a szentélye. 

Egy érintetlenül tiszta forrás csörgedezett arra, ezüstösen csillogó 
habokkal, amelyet soha nem kerestek fel a pásztorok, sem a hegyen 
legelő kecskék, se más barom soha, se madár, se vadállat, se fáról lehulló 


ág nem zavarta meg fényes tükrét. Puha pázsit szegélyezte, amelyet a 
forrás maga táplált friss vizével, a déli nap idején is sűrű lomb vetett rá 
árnyékot. 

A vadászatban kifáradva és a forróságtól eltikkadva itt hevert le 
egyszer az ifjú, a gyönyörű tájék és a ragyogó forrás csábításának 
engedve. S míg szomját kívánta a forrás friss vizével oltani, másfajta 
szomjúság ébredt a szívében. 

Míg ivott, a saját szép alakját pillantotta meg a víz tükrében, s a tűnő 
tükörképet embernek vélve, a testtelen remény lobbantott szerelmet 
benne. Csodálkozva bámulta saját magát, szinte gyökeret vert a lába, 
arcizma se rándult meg, mozdulatlan maradt, akárcsak a paroszi 
márványból faragott szobor. Elnyúlva a fűben, mint ikercsillagot, nézte 
saját két szemét, Dionüszoszhoz vagy Phoibosz Apollónhoz méltó 
hajfürtjeit meg szakálltalan állát, elefántcsontfehér nyakát, szépséges 
arcának hószínnel kevert gyöngéd pirosságát. 


Megcsodált mindent, ami őt magát tette csodálatosan széppé, 
esztelenül saját maga után kívánkozott, amiben gyönyörködött, ugyanaz 
volt, aki gyönyörködött, s a csalóka tükörképet akarta megcsókolni, de 
hiába! Hányszor merítette két karját a habokba, hogy átölelje a nyakat, 
amelyet a víz tükrén látott, de nem tudta saját magát elérni! Nem tudta, 
mi az, amit lát, csak érezte, hogy lángol érte, és kapkodott a tűnő képmás 
után, nem tudva, hogy amire vágyakozik, nincs sehol, tűnő árny, 
amelynek egyetlen mozdulata sem a sajátja, ha ő lép, lép az is, ha ő 
marad, marad az is, és vele együtt távozna, ha ő tudna még eltávozni 
innét. 

De Narkisszoszt el nem vonta onnan többé sem az éhség, sem az, hogy 
ideje volt már pihenőre térni: elterült az árnyékos pázsiton, és 
kielégítetlen szemmel bámulta a csalóka alakot. így okozta saját szeme a 
vesztét. Még fölemelkedett egy kissé, és a környező fák felé tárta ki 
karját: 

- Mondjátok meg, ti fák, szeretett-e valaha kegyetlenebbül valaki? 
Hiszen ti tudjátok, hiszen ti annyiszor nyújtottatok meghitt rejteket a 
szeretőknek! Ti évszázadokat éltetek át, vajon emlékeztetek-e valakire, 
akit így sorvasztott a szerelem? Tetszik is, látom is, de azt, akit látok, és 
akit szeretek, sehol se találom: ennyire megzavart a szerelem engem! S 
hogy még nagyobb legyen a fájdalmam: nem választ el minket a végtelen 
tenger, nincs köztünk nagyút, se magas hegyormok, falak se merednek 
bezárt kapukkal, csak ez a kicsiny víz akadályozza, hogy egyesüljünk. 


Pedig látom, ő is azt akarja, hogy elérjem őt, mert valahányszor a habok 
felé hajolok csókjaimmal, ő is mindannyiszor felnyújtja felém az ajakát! 

És ismét a víz tükrén ringatózó képmása felé fordulva, így folytatta 
panaszát: 


- Miért játszol velem, hová menekülsz előlem? Hiszen nem lehetek 
csúf magam sem, a nimfák is szerettek engemet. Nyájas arcoddal 
ismeretlen reményt keltesz bennem, s amikor karomat feléd nyújtom, te 
is felém nyújtod a tiédet, ha mosolygok, te is rám mosolyogsz, s amikor 
könnyezem, látom a te könnyeidet is, ha intek, jelt adsz te is, s amennyire 
szép ajkad mozgásáról sejtem, felelsz szavaimra, de fülem nem hallja 
beszédedet! 


Akkor kapott észbe, és megértette, hogy saját tükörképe keltett 
olthatatlán lángot a szívében. Keserves könnyeket hullatott, hulló 
könnyeitől megzavarodott a forrás tiszta tükre, s a megmozduló víz 
színén elhomályosodott a tündöklő képmás. 


- Hová tűnsz előlem?! - sikoltott fel fájdalmasan, amikor széttöredezni 
látta a tükörképet. - Ne hagyj itt kegyetlenül, maradj velem! Ha már meg 
nem érinthetlek, hadd nézzelek legalább fájdalmas gyönyörűséggel! 


Keservében megmeztelenített keblét verte öklével, mely fehér volt és 
hideg, mint a márvány. Az ütések piros nyomot hagytak, mint az alma, 
mikor egyik fele piros, a másik fehér, vagy mint amikor a tarkálló 
szőlővesszőn ölt bíbor színt a félérett gerezd. 


A víz színe eközben újra kisimult, s ő meglátta minden mozdulatának a 
tükörképét. Nem bírta tovább a fájdalmat: mint ahogyan a szőke viasz 
megolvad a tűzben, vagy a hajnali dér, ha a nap rásüt, így emészti el őt 
lassanként a szerelem vak tüze. Eltűnik bőrének fehérrel kevert 
pirossága, nincs már nyoma sem régi élénkségének és erejének, eltűnik 
minden szépsége, és nem marad meg semmi abból, amit egykor Ékhó 
szeretett rajta. 


Mégis amint meglátta őt, bár nem feledkezett el régi sérelméről, 
megszánta a nimfa a szerencsétlen fiút, s ahányszor az feljajdult, 
jajszavát megismételte a visszhang, sőt, amikor öklével a mellét verte, 
Ékhó az ütések zaját is visszhangozta. 


- O, te, kit hiába szerettem! - ezek voltak Narkisszosz utolsó szavai, 
miközben még egyszer a megszokott habokra tekintett, és minden szavát 
visszaverte a tájék. S amikor búcsút mondott, akkor is megismételte Ékhó 
a végszót: 


- Ég veled! 

Ekkor hátrahajtotta fáradt fejét a zöld pázsiton a ifjú, és örök éjszaka 
zárta le a szempárt, amely gazdája szép alakját csodálta mindvégig. Sőt - 
még amikor az Alvilág befogadta, a Sztüx vizén is csak önmagát kereste. 

Megsiratták a víz nimfái, a Najádok, fiatalon meghalt testvérüket, s a 
gyász jeléül levágott hajfürtjüket szentelték neki. Gyászolták őt a fák 
nimfái, a Drüádok is, és a siratóéneket Ékhó visszhangozta. 

Máglyát raktak, és előkészítették a temetési fáklyákat meg a 
gyászsaroglyát. De a holttest nem volt sehol. Helyette virágot találtak, 
amelynek sárga kelyhét hófehér szirmok vették körül. 


Az emberek ma is narkisszosznak, nárcisznak nevezik ezt a virágot. 


HIPPOMENÉSZ ÉS ATALANTÉ 


Jóslatot kért Atalanté, a szép boiótiai királyleány az istenektől, hogy ki 
lesz a férje, és ilyen választ kapott: 


- Megállsz te a magad lábán is, Atalanté, de ha férjhez mégy, elveszted 
önmagadat. 


Rémülten hallotta a jóslatot a leány, s hogy elkerülje a balsorsot, kérőit 
visszautasította, magányosan járta a sötét erdőket. De szépségének híre 
messze földről odavonzotta az ifjakat. Atalanté, hogy zaklatásuktól 
szabaduljon, kijelentette: 


- Annak leszek a felesége, aki versenyfutásban legyőz, de aki 
alulmarad, meg kell halnia! 


Kegyetlen volt a föltétel, de Atalanté olyan szép volt, hogy sok 
vakmerő vállalta érte a kockázatot. Csak Hippomenész vonult félre, és 
távolról nézte az esztelen vállalkozókat. 


- Ilyen áron nekem nem kéne a legszebb feleség sem!. -mondotta 
magában gúnyosan. 

De amikor egyszer fátyol nélkül pillantotta meg a leányt, engesztelően 
tárta ki kezét: 


- Bocsássatok meg nekem ti, akiket gondolatban megsértettem, nem 
ismertem idáig a pályabért, amiért versenyeztek! 

Attól kezdve visszafojtott lélegzettel figyelt, s valahányszor egy ifjú 
kiállt a leánnyal, erőt vett rajta a féltékenység, és aggodalommal leste a 
verseny kimenetelét, szívében a leánynak kívánva gyors győzelmet. 
Nyílnál sebesebben suhant a leány, mintha a szél emelte volna finorg 
bokáit, s fúttában még szebb volt, mint máskor: fekete fürtjei 
elefántcsontszínű vállára omoltak, hófehér bőrén gyöngéd pír ütött át, 
mint mikor bíbor függöny halvány árnyéka borul a márványra. Ám alig 
tudott rá egy futó pillantást vetni Hippomenész, a versenynek máris vége 
volt: Atalanté ért célba elsőnek, övé lett a győzelmi koszorú ismét, és a 
legyőzőitek halállal lakoltak vakmerőségükért. 


Akkor már megfogant Hippomenész lelkében az elhatározás: 
szerencsét próbál ő is. És a leány elé lépett. 

- Könnyű dicsőség az, ha hitvány versenytársak felett aratsz diadalt, 
most velem mérkőzz! - mondta, és még hozzátette büszkén: - Nem lesz 


okod szégyenkezni, ha én győzlek le, hiszen Onkhésztosz királya, 
Megareusz az én apám, kinek Poszeidón volt a nagyapja, a tenger 
istenének vagyok tehát dédunokája. S akárki megmondhatja, nem vagyok 
magam sem méltatlan származásomhoz, ha alulmaradnék, Hippomenész 
legyőzésével senki más nem dicsekedhetne rajtad kívül. 


Ráemelte szemét Atalanté az ifjúra, és nála szokatlan szelídség ömlött 
el tekintetén. Már maga se tudta, mit kíván inkább: győzni-e, vagy 
alulmaradni ebben a versenyben? 


, Melyik irigy isten féltékenységét vonta magára ennek az ifjúnak a 
szépsége? - tűnődött magában, s még alig sejtette, hogy a szerelem odáig 
ismeretlen érzése ébredezik szívében. - Nem, nem a szépsége az, amin 
megilletődtem, hanem zsenge fiatalsága, sajnálnám, ha miattam kellene 
meghalnia." És fennszóval fordult az ifjúhoz: 

- Állj el szándékodtól, menj, amíg nem késő, hiszen láthattad, milyen 
sorsra jutottak, akik előtted jártak! 

De Hippomenész nem hajlott a szóra, s Atalanté érezte már, hogy 
először áll szemben olyan kérővel, akinek szívesen adná a kezét, ha a 
jóslat nem tiltaná tőle. A biztos haláltól szerette volna őt megkímélni 
legalább, és sokáig habozott. Szívesen tért volna ki útjából, de apja és az 
összecsődült nép sürgette már, hogy kezdődjék a verseny, mint máskor. 


Felkészültek tehát, és Hippomenész Aphroditéhez imádkozott: 


- Küthéra istennője legyen velem, ki ezt a szerelmet lángra gyújtotta 
szívemben, segítse is diadalra! 


Könnyű szél felkapta és az istennő füléhez vitte a könyöigő szavakat. 
Aphrodité kegyesen meghallgatta, és a szerelmes ifjú segítségére sietett 
láthatatlanul, csak Hippomenész vette észre. Három aranyalma volt a 
kezében:  küproszi kertjének  aranyalmafájáról szakította őket. 
Mindhármat átadta Hippomenésznek, és kioktatta, mit tegyen velük. 


Jelt adtak a kürtök, kezdődött a verseny. Egyszerre indult a két 
vetélytárs, s alig érintette gyors lábuk a homokot. Súlytalan lépteikkel a 
tenger habjain is száraz lábbal értek volna át, s a ringó búzatáblán úgy, 
hogy a kalász se hajolt volna meg alattuk. Bátorító kiáltások hangzottak 
mindenfelől: 

- Rajta, Hippomenész, csak bátran, ne engedj, és tiéd a győzelem! 

s ki tudja, Megareusz hős fia örült-e jobban e szavaknak, vagy 
Szkhoineusz leánya, a szép Atalanté? Hányszor volt már úgy, hogy előnyt 
nyert a leány, de hátrapillantva, megakadt a szeme Hippomenész kedves 


arcán, és szorongva látta, hogy az elmarad. Messze volt még a cél, s az ifjú 
már nehezen vette a lélegzetet. Ekkor hajította el az első almát: a leány 
meglepetten nézte, s lehajolt a csillogó arany után. Hippomenész ezalatt 
megelőzte, visszhangot vert a taps, amellyel üdvözölték. De a leány 
hamar utolérte ismét. Hippomenész elhajította a második aranyalmát is, 
Atalanté lehajolt érte, de megint háta mögött hagyta versenytársát. A 
pálya utolsó szakaszát futották már. 


- Most ne hagyj el, istennő! - fohászkodott az ifjú, és nagy lendületet 
véve, a mező széle felé dobta a harmadik aranyalmát, hogy nagyobb 
kitérőre kényszerítse a leányt. 


Szemmel láthatóan tétovázott Atalanté, hogy engedjen-e a hívogatóan 
aranyló alma csábításának. De Aphrodité észrevétlenül kényszerítette, 
hogy ezt is felvegye, sőt isteni varázserejével még meg is növelte az alma 
súlyát. így már az elvesztett lépéseken felül a nehéz teher is hátráltatta a 
leányt. Hippomenész győzött, s a leány alig titkolt örömmel ismerte be, 
hogy a versenyt elvesztette. 


Mégsem várt boldog menyegző Hippomenészre és Atalantéra, mert az 
ifjú megfeledkezett a háláról, amellyel Aphroditének tartozott. 
Elmulasztotta a tömjénáldozatot az istennő oltárán bemutatni, s ezért 
Aphrodité kegyetlen büntetést mért reá. Mikor apja háza felé kísérte a fiú 
a leányt, útjuk egy hatalmas erdőn vezetett keresztül, az erdő mélyén állt 
Kübelének, az Istenek Anyjának a temploma, amelyet egykor 
fogadalmának teljesítésére Ekhión építtetett. A templom közelében 
barlang volt, az is Kübelének volt szentelve, és a pap oda hordta a vidék 
régi isteneinek fából faragott szobrait. 


Fáradságos, hosszú utat tudtak már maguk mögött, amikor 
Hippomenész és Atalanté ide érkeztek, s mit sem sejtve betértek a szent 
barlangba, hogy megpihenjenek. Forró vágyat öntött ekkor Aphrodité az 
ifjú szívébe, s ez ott, a szent helyen adta első csókját Atalanténak. Az 
istenszobrok elfordították tekintetüket, de az Istenek Anyja 
megharagudott. Először halálra akarta sújtani a türelmetlen 
szerelmeseket, majd mégis meggondolta magát, enyhébb büntetést mért 
rájuk, és csak emberi alakjukat vette el tőlük. 


Sima nyakukat hirtelen sárga sörény borította el, ujjaik görbe 
karmokká változtak, karcsú válluk helyett hatalmas szügyük nőtt, farkuk 
a fövenyt seperte, tekintetükben kérlelhetetlen harag tükröződött, és 
szavak helyett csak dühös morgás jött ki a torkukon. Emberi lakás helyett 
az erdő sűrűjében kerestek maguknak heverőhelyet, s aki csak meglátta 


őket, riadtan menekült előlük, a vad oroszlánok elől. De Kübelé féket 
vetett reájuk, zablát tett ijesztő fogaik közé, és tornyos szekere elé fogta 
őket. 


HÉRÓ ÉS LEANDROSZ 


Két város állt a Hellészpontosz két partján egymással szemben: 
Szésztosz és Abüdosz. Arra a legszűkebb a Hellészpontosz, és így a két 
város szomszédos, bár a tenger van közöttük. Erósz is egy nyilat küldött a 
két városba. 


Szésztoszban, a tenger partján állt egy torony Aphrodité tiszteletére. 
Ott lakott, abban a toronyban Héró, a szép királyleány, egyetlen 
cselédjével: szülei rendelték oda, hogy Aphroditének legyen a papnője. 
Nem járt ő az asszonyok közé, sem leánypajtások kartáncát nem kereste 
föl soha, mindig csak imádkozott Aphroditéhez és Athénéhez, és 
áldozatokkal fordult égi anyja mellett a kis Érászhoz is, mert félt tüzet 
hordó tegzétől. De bizony így se menekült meg a lángoló nyilaktól. 


Megérkezett a nagy ünnep, melyet Aphrodité és Adónisz tiszteletére 
szoktak évről évre megtartani Szésztoszban. Messze földről gyűltek 
Szésztoszba az emberek, még Aphrodité szigetéről, Küproszból is, a 
környékről nem is szólva. Abüdosz népe se maradt el. Eljöttek az 
asszonyok, de a legények is, ha nem azért, hogy az isteneknek 
áldozzanak, hát azért, mert sehol annyi szép leányt együtt nem láthattak, 
mint egy ilyen ünnepen. 

Végigment az istennő templomán Héró, kedves arca szelíd fényt 
sugárzott, mint a fehérarcú Hold, amikor felkel. Hóarcát pirosság fútotta 
be, mint a bimbójából kifakadó rózsa, mikor még egyszerre mutat pirosat 
és fehéret. Tagjaiból szinte áradt a kedvesség; láttán a régiek a három 
Khaászt emlegették, de bizony nem beszéltek igazat! Hérónak nevető 
szemében száz Khaász is tanyázott. Méltóbb papnőt nem is találhatott 
volna magának Küprisz, a szerelem istennője. Papnője: mintha maga is új 
Küprisz lett volna az emberek között. Amerre csak fordult, követte az 
ifjak szeme, szíve, gondolata. 

Volt olyan, aki magában mondogatta: 

- Spártában is jártam, láttam Lakedaimón csillagát, a híres várost, 
ahol, mondják, egyik asszony szebb, mint a másik. De ilyen szép leányt 
még sohasem láttam, ilyen szép növésűt és ilyen gyöngédet. Talán 
Aphrodité a legkisebb Khaászt fogadta szolgálatába. Addig forgattam a 
nyakamat, hogy lássam, míg elfáradtam, de nem tudok betelni a látásával. 
Örömest meghalnék, csak az enyém lenne, s még az olümposzi istenekkel 


se cserélnék, ha az én hitvesem volna és az én házamban lakna Héró! S ha 
már nem lehet a te papnőd az enyém, akkor legalább hozzá hasonló 
feleséget adj nekem, Küthereia! 


De Leandrosz, amint megpillantotta a leányt, nem akarta magába 
fojtani szerelmét. Legyőzték Erósz tüzes nyilai, és nem akart élni se 
tovább Héró nélkül. A szem a szerelem útja, szemükön keresztül hatol az 
ifjak szívébe Erósz nyila. A szerelem legyőzte Leandrosz szégyenkező 
habozását, szemével intett Hérónak, Héró is visszaintett néma jelekkel. 
Felmelegedett az ifjú lelke a boldogságtól, mert gondolta, hogy a leány is 
viszonozza szerelmét. 


Mikor leáldozott a nap, és feltűnt az égen Heszperosz, az 
Esthajnalcsillag, vakmerőn a leányhoz lépett Leandrosz. Akkor már az 
éjszaka sötétkék köde is leszállt, s Leandrosz szelíden megszorította a 
leány rózsaszínű ujjait, és mélyet sóhajtott. A leány hallgatott, s 
visszahúzta kezét, de Leandrosz a templom zugába vonta, ott 
megcsókolta illatos nyakát, és így beszélt hozzá: 


- Küprisz után Küprisz, második Athéné - mert földi asszonyok nevén 
nem szólítlak, Zeusz leányaihoz mondalak csak hasonlónak -, boldogok a 
te szüleid. Hallgasd meg könyörgő szavaimat: Küprisz papnője vagy, ne 
vesd meg Küprisz ajándékát, a szerelmet! Mint oltalomkereső 
fohászkodom hozzád, végy pártfogásodba, de ha akarod, fogadj el 
férjednek, számodra ejtettek el engemet a vadászó Erósz nyilai! Küprisz, a 
szerelem istennője küldött engemet tehozzád, és nem Hermész, a játszi 
véletlen istene vezetett. Tudod, Arkadia hős leányát, Atalantét is 
Aphrodité haragja kényszerítette, hogy viszonozza Meilanión szerelmét. 
Engedj hát te is, kedves, és ne ébreszd fel Küprisz haragját! 


Így szólt, és az ifjú minden szava szerelmet keltett a leány szívében. 
Szótlanul szegezte földre tekintetét Héró, hogy Leandrosz ne lássa meg, 
amint pirosra festette arcát a szemérem. Válla körül összébb fogta a 
khitónt, már befogadta ő is a keserű és mégis édes szerelmet, s szíve 
felmelegedett az édes tűztől. Csak nagy későre felelt Leandrosznak édes 
hangján,-és arcáról a szűzi szemérem pirossága ragyogott: 

- A te szavaidra még a szikla is megindulna, idegen. Ugyan ki tanított a 
megvesztegető szavak útjaira téged? Jaj nekem, ki hozott az én 
szülőhazámba? Mert én nem lehetek a te hitvesed soha, ismeretlen vagy 
itt, bízni se lehet a szavadban, és az én szüleim sohasem egyeznének bele 
a házasságunkba. Ha pedig gyakran jársz a mi városunkba, nyelvükre 
vesznek majd minket az emberek, mert örülnek, ha megszólhatnak 


valakit, s ami titokban történik, hamarosan a keresztutakon beszélnek 
róla. Mondd meg és ne titkold nevedet, hazádat! Az én nevem Héró, ez az 
égbe nyúló híres torony az otthonom, egyetlenegy szolgálóval lakom 
benne, Szésztosz városa előtt, a hullámverte parton. Csak a tenger a 
szomszédom, így akarta szüleim kegyetlen elhatározása. Nincsenek 
leánypajtások a közelemben, se legények tánca nem vár engem, 
éjjelnappal csak a viharos tenger felől hallatszik fülembe a habok zúgása. 

Szólt, és rózsás arcát kendőjébe rejtette, mert ismét szégyellte magát, 
hogy máris többet mondott, mint amennyit illett volna. 


Szerencse, hogy Erósz, a mindenkit legyőző kis isten, akin sebet ejt 
nyilaival, meg is gyógyítja újra, jó tanáccsal segítve a szerelmest, 
Leandrosz is Erósz tanácsára hallgatva beszélt így a leánnyal: 

- Szépséges szűz, a te szerelmedért a tengert is átúszom szívesen, 
dagály idején, amikor nem járnak hajók sem rajta. Nem félek a mély 
örvénytől, sem a vihar zúgásától, eljövök hozzád minden éjjel, átúszva a 
Hellészpontosz vizét, hiszen nem is lakom messze, csak itt szemben a te 
városoddal, Abüdoszban. Csak arra kérlek, hogy gyújts fáklyát magas 
tornyodban, s mutasd fel a túlsó partról a sötétben, hogy lássam, merre 
hív a szerelem, és csillag gyanánt világítson számomra a te fáklyád! Ezt 
akarom nézni, és nem a Boótészt, sem az Oriónt vagy a Szekér csillagkép 
útját, úgy jutok biztosan a túlsó partra, a szerelem édes kikötőjébe. 
Hanem vigyázz, kedves, hogy a fúvó szelek el ne oltsák a fáklyát, 
fényhordozó egyetlen vezetőmet, amelyre életemet bízom! S ha tudni 
akarod te is az én nevemet: Leandrosz az én nevem, a szép koszorús Héró 
férje. 

Így tartottak titkon esküvőt a szeretők, és csak az egy szál fáklya volt a 
tanú, mikor megesküdtek, hogy megőrzik híven szerelmüket és a hitvesi 
hűséget, Héró, hogy a fáklyát minden éjszaka meggyújtja, Leandrosz, 
hogy minden éjszaka átússza a tengert. Aztán visszatért Leandrosz 
Abüdoszba, és attól kezdve napról napra csak az éjszakát lesték, amikor 
meglátogathatta Leandrosz a hitvesét. 


Megjött már sötétkék lepelben az éjszaka köde, meghozva az álmot az 
emberek szemére, de Leandroszt vágyódó lelke nem hagyta aludni. 
Kiment a zúgó tenger partjára, és a várva várt fáklya feltűnését leste. 
Amint észrevette Héró, hogy leszállt már az éj sötét homálya, felmutatta 
a fáklyát. S hogy kigyulladt a szövétnek, a türelmetlen Leandrosz lelkét is 
lángra gyújtotta Erósz, az égő fáklyával ő is együtt égett. Az eszeveszett 
hullámok zajgását hallva a tengeren, először megremegett, de aztán 


összeszedte bátorságát, és így biztatta önmagát: 


- Félelmetes a szerelem, és kegyetlen a tenger; a tenger hűs vízzel vesz 
körül, a szerelem pedig tűzzel éget belülről. Őrizd a tüzet, szívem, és ne 
félj az áradó tengertől! A szerelem vár a túlsó parton, mit bánod az 
őrjöngő habokat? Hát nem tudod, hogy Aphrodité is a tengerből született, 
és ugyanaz az istennő uralkodik a tengeren, mint a mi szenvedéseinken? 


Azzal levetkőzött, ruháit a fejére kötözte, és a partról egy ugrással a 
vízbe vetette magát. És úszott kitartóan, egyre csak az égő fáklyát tartva 
szem előtt. Héró a toronyban magasra tartotta a jelzőfényt, s amerről a 
szél fújt, kendőjével óvta gondosan a lángot, amíg csak Leandrosz el nem 
érte a szésztoszi partot. Akkor eléje ment, a toronyhoz vezette, és az 
ajtóban szódanul ölelte meg: ez még lihegett a fáradtságtól, és ázott haján 
csillogtak a tenger sós cseppjei. Bevezette szobájába, letörölte bőréről a 
tenger szennyét, és illatos rózsaolajjal kente meg, hogy enyhítse rajta a 
tenger sós szagát. S lefektette a kerevetre, és szerelmes szavakkal hajolt 
föléje: 

- Szerelmesem, sokat kell szenvedned értem, nem szenvedett ennyit 
senki a szerelmeséért. Szerelmesem, sokat szenvedtél, de most már 
felejtsd a sós vizet, a haragosan zúgó tenger halszagát, és pihentesd meg 
ölemben verejtékező homlokodat! 


Így ment ez nap mint nap, csak éjszaka látogathatta meg hitvesét 
Leandrosz, és senki se tudta Héróról, hogy férje van. De megjött a 
zúzmarás tél, hideg szeleivel, és a tenger színét vad téli viharok verték 
fel. Akkor már nem bízott a hajós a tengerben, és a szárazra vonta fekete 
hajóját. Hanem Leandroszt most se tartotta vissza a félelem, a torony 
hívta, hogy az őrjöngő tenger habjait is állja, s az ismerős fáklya fényével 
vezette, de hajh, most kegyetlen volt és megbízhatatlan a vezetése! Bár 
inkább Leandrosz nélkül maradt volna szegény Héró tavaszig, és ne 
gyújtotta volna meg addig a fáklyát! De a végzet és a vágy 
ellenállhatatlanul kényszerítették. És hívogató kezében nem Erósz 
szövétneke ragyogott többé, hanem a Moira csábító jeladása. 


Éjszaka volt, mikor legerősebben támadnak fel a szelek, és mind 
egyszerre csapnak a torlódó hullámokra. Leandrosz akkor is a tenger 
zúgó hátán küzdötte magát előre, a part felé, ahol kedvesét remélte. Már 
habra hab tolult, kavargott a víz, és a levegőégig csapott föl a tenger, 
mindenfelől a viaskodó szelek zúgása hallatszott A Zephürosszal szembe 
Eurosz szele fújt, Notosz a Boreaszt fenyegette hangosan, és iszonyúan 
morajlott a véghetetlen víz. 


Leandrosz az engesztelhetetlen örvények között sokszor fohászkodott 
a Tengeri Aphroditéhez és sokszor magához a tenger urához, 
Poszeidónhoz. S a kegyetlen északi szelet, Boreaszt arra emlékeztette, 
hogy ő is volt szerelmes, Óreithüiába, a szép athéni királyleányba. De 
senki sem segítette, és Erósz sem védte meg a Moiráktól. Mindenfelől 
ellene tornyosultak a hullámok, és már lankadtak az izmai, a szennyes ár 
ellepte száját, és innia kellett a sós vízből. Kétségbeesetten kereste a 
partot, de a gonosz szél kioltotta a fáklyát és ezzel együtt a sokat 
szenvedett Leandrosz életét és szerelmét. 


Keserű szavakkal szidta ezalatt a szeleket Héró, és Leandrosz már 
halott volt, mikor ő még mindig várta. Nem jött álom a szemére, 
nyugtalanul állt, és nézte a víztükröt, s mint a tenger habja, lelke is 
siralmas gondok közt hánykolódott. És megjött a Hajnal, de nem látta 
meg szerelmesét akkorra sem Héró. Nézett erre, nézett arra, a tenger 
széles hátára meresztette tekintetét, hátha megpillantja valahol a férjét, 
hátha csak eltévedt Leandrosz, amikor kialudt a fáklya. S amikor meglátta 
a torony lábánál, a hegyes szikláktól sebzetten, férje partra vetett 
holttestét, megszaggatta hímzett khitónját a keblén, s leugrott a magas 
toronyból. Menten meghalt ő is halott férje mellett; a hű szeretők a 
halálban se hagyták el egymást. 


